Лекцыянарый

Том 6. Звычайны перыяд

Чытанні для года I

Лекцыянарый. Том 6. Звычайны перыяд: чытанні для года I. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

Першы тыдзень звычайнага перыяду

Пн, Ат, Ср, Чц, Пт, Сб

Другі тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трэці тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Чацвёрты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Пяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Шосты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Сёмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Восьмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дзевяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дзесяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Адзінаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дванаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трынаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Чатырнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Пятнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Шаснаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Сямнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Васемнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дзевятнаццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць першы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць другі тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць трэці тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць чацвёрты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць пяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць шосты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць сёмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць восьмы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Дваццаць дзевяты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаты тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць першы тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць другі тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць трэці тыдзень звычайнага перыяду

Нядзеля, год А

Нядзеля, год B

Нядзеля, год C

Пн, Ат, Ср, Чц, Пт, Сб

Трыццаць чацвёрты тыдзень звычайнага перыяду

Хрыста, Валадара Сусвету, год А

Хрыста, Валадара Сусвету, год B

Хрыста, Валадара Сусвету, год C

Пн, Ат, Ср, Чц, Пт, Сб

Урачыстасць Найсвяцейшай Тройцы:

год А, год В, год С

Урачыстасць Найсвяцейшага Цела і Крыві Хрыста:

год А, год В, год С

Урачыстасць Найсвяцейшага Сэрца Езуса:

год А, год В, год С

Агульная інфармацыя

1. Асаблівасці літургічнага календара

ЗВЫЧАЙНЫ ПЕРЫЯД пачынаецца ў панядзелак пасля свята Хросту Пана, якое святкуецца ў нядзелю пасля 6 студзеня, і заканчваецца аўторкам перад Папяльцовай серадой, якая можа прыпадаць на час ад 4 лютага да 10 сакавіка. Затым звычайны перыяд зноў пачынаецца ў панядзелак пасля Пяцідзесятніцы і заканчваецца напрыканцы літургічнага года — у суботу перад першай нядзеляй Адвэнту. Першая і другая часткі звычайнага перыяду маюць розную даўжыню ў розныя гады, але агульная працягласць гэтага перыяду складае да трыццаці чатырох тыдняў.

Першая нядзеля звычайнага перыяду замяняецца святам Хросту Пана, таму чытанні звычайнага перыяду пачынаюцца ад панядзелка першага тыдня. Нядзеля, якая ідзе за святам Хросту Пана, з'яўляецца другой нядзеляй звычайнага перыяду. Усе наступныя нядзелі атрымліваюць паслядоўныя нумары аж да нядзелі перад Папяльцовай серадой. У гэтым месцы звычайны перыяд перапыняецца на аўторку. Пасля Пяцідзесятніцы звычайны перыяд аднаўляецца, прычым нумар тыдня выбіраецца ў залежнасці ад таго, колькі нядзеляў прыпадае на звычайны перыяд у бягучым літургічным годзе. Калі іх трыццаць чатыры, то чытанні працягваюцца тыднем, наступным за тым, на якім звычайны перыяд перарваўся Вялікім постам. Калі нядзеляў толькі трыццаць тры, то адзін тыдзень прапускаецца, каб на канец літургічнага года прыпадалі тэксты эсхаталагічнага характару, якія чытаюцца на 33 і 34 тыднях.

2. Падбор чытанняў у звычайным перыядзе

КОЖНАЯ НЯДЗЕЛЯ мае тры чытанні: першае — са Старога Запавету, другое — з Новага Запавету (пераважна з пасланняў апостала Паўла, але таксама з іншых новазапаветных пасланняў і кнігі Апакаліпсісу), трэцяе — з Евангелля. Цыкл збудаваны такім чынам, што, пачынаючы з трэцяй нядзелі звычайнага перыяду, адбываецца паслядоўнае чытанне аднаго з сінаптычных Евангелляў. У год А чытаецца Евангелле паводле Мацвея, у год В — Евангелле паводле Марка, у год С — Евангелле паводле Лукі. Пасля гэты трохгадовы цыкл паўтараецца зноў. Першае чытанне для кожнай нядзелі падабрана так, што яно тэматычна падыходзіць да ўрыўка Евангелля з таго ж дня. Гэта дапамагае пазбегнуць непатрэбнай разнастайнасці чытанняў і паказаць сувязь паміж Старым і Новым Запаветам. Другое чытанне зазвычай не звязанае з іншымі, таму што пасланні апосталаў Паўла і Якуба таксама чытаюцца сістэматычна на працягу трохгадовага цыклу.

БУДНІЯ ДНІ звычайнага перыяду маюць толькі па два чытанні. Евангеллі размеркаваныя такім чынам, што спачатку чытаецца Марк (I—IX тыдні), затым Мацвей (X—XXI тыдні), потым Лука (XXII—XXXIV тыдні). З Евангелля паводле Марка цалкам чытаюцца раздзелы 1—12 (за выключэннем двух урыўкаў, якія чытаюцца ў іншыя літургічныя перыяды), а чытанні з Мацвея і Лукі ўтрымліваюць увесь матэрыял, якога няма ў Евангеллі ад Марка. Урыўкі, яскрава прадстаўленыя ў кожным Евангеллі, чытаюцца адпаведна два альбо тры разы. Будні цыкл Евангелляў паўтараецца кожны год. Першыя чытанні ў буднія дні скампанаваныя такім чынам, што Стары і Новы Запавет чытаюцца блокамі з некалькіх тыдняў наперамен. Колькасць тыдняў у кожным блоку залежыць ад даўжыні той ці іншай кнігі. Асабліва даўгія фрагменты ўзятыя з новазапаветных пасланняў. Кнігі Старога Запавету чытаюцца ў тым аб'ёме, які дазваляе адчуць характар той ці іншай кнігі. Цыкл першых чытанняў займае два гады, гэта значыць, кожнае чытанне гучыць зноў і зноў кожны другі год. Няцотныя гады (2015, 2017, ...) маюць нумар I, а цотныя (2014, 2016, ...) — нумар II. Разам з тым, і год I, і год II маюць аднолькавы цыкл Евангелляў, як было сказана вышэй.

Для зручнасці ў томе 6 пададзеныя толькі чытанні для года I.

3. Урачыстасці, святы і ўспаміны

У НЕКАТОРЫЯ ДНІ на цэлебрацыі звычайнага перыяду прыпадаюць таксама цэлебрацыі святых: урачыстасці, святы, успаміны і неабавязковыя ўспаміны. Для большасці з гэтых дзён прадугледжаныя ўласныя чытанні, адпаведна ступені дня. Існуюць таксама так званыя агульныя чытанні, якія могуць выбірацца ў дзень святога пры адсутнасці ўласных тэкстаў. Гэта больш шырокі набор чытанняў, якія адпавядаюць цэлым групам святых (мучанікі, пастыры, дзевы і г. д.). Неабходна ўлічваць, што ва ўрачыстасці і святы заўсёды выкарыстоўваюцца ўласныя чытанні, а пры святкаванні ўспамінаў цэлебрант можа выбіраць паміж уласнымі чытаннямі пра святога і чытаннямі звычайнага перыяду ў будні дзень. 

Для зручнасці ўласныя чытанні пра святых адасобленыя ў том 8.

Панядзелак (I)

ПЕРШАЕ ЧЫТАННЕ (Гбр 1, 1–6)

Бог прамовіў да нас праз Сына

Пачатак Паслання да Габрэяў.

Шмат разоў і па-рознаму прамаўляў калісьці Бог да айцоў нашых праз прарокаў, у гэтыя апошнія дні прамовіў да нас праз Сына, якога ўстанавіў спадкаемцам усяго, праз якога і стварыў сусвет.

Ён, будучы адлюстраваннем Ягонай славы і вобразам Ягонай сутнасці і падтрымліваючы ўсё словам моцы сваёй, здзейсніў ачышчэнне ад грахоў, сеў праваруч Велічы на вышынях і стаў настолькі вышэйшым за анёлаў, наколькі больш слаўнае, чым яны, атрымаў у спадчыну імя. 

Бо калі і каму з анёлаў Ён сказаў: 

Ты — Сын Мой,

Я сёння нарадзіў Цябе?

І яшчэ: 

Я буду Яму Айцом,

а Ён будзе Мне Сынам.

Калі ж зноў увядзе Першароднага ў свет, скажа:  

Няхай паклоняцца Яму

ўсе анёлы Божыя.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1 і 2b. 6 і 7с. 9, Р.: пар. 7с)

Рэфрэн: Праслаўляйце Пана ўсе Яго анёлы.

1. Пан валадарыць, няхай радуецца зямля, *

няхай весяляцца шматлікія выспы.

2. Справядлівасць і права — *

аснова Ягонага трону.

Рэфрэн: Праслаўляйце Пана ўсе Яго анёлы.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

7. Пакланіцеся Яму, *

усе багі. 

Рэфрэн: Праслаўляйце Пана ўсе Яго анёлы.

9. Бо Ты, Пане, найвышэйшы *

на ўсёй зямлі,

вельмі ўзвялічаны *

над усімі багамі.

Рэфрэн: Праслаўляйце Пана ўсе Яго анёлы.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае, — кажа Пан, —

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 14–20)

Кайцеся і верце ў Евангелле

+ Чытанне святога Евангелля паводле Марка.

Пасля таго, як выдалі Яна, прыйшоў Езус у Галілею, прапаведуючы Евангелле Божае і кажучы, што настаў час і наблізілася Валадарства Божае: кайцеся і верце ў Евангелле.

Праходзячы ж каля Галілейскага мора, убачыў Сымона і Андрэя, брата Сымона, якія закідалі сеткі ў мора, бо яны былі рыбакамі. І сказаў ім Езус: Ідзіце за Мною, і Я зраблю вас рыбакамі людзей. І, адразу пакінуўшы сеткі, яны пайшлі за Ім. 

Адышоўшы крыху далей, Ён убачыў Якуба Зэбэдэевага і Яна, брата ягонага, якія таксама сядзелі ў чаўне і ладзілі сеткі. І адразу паклікаў іх. І, пакінуўшы бацьку свайго Зэбэдэя ў чаўне з работнікамі, яны пайшлі за Ім.

Гэта слова Пана.

Аўторак (I)

ПЕРШАЕ ЧЫТАННЕ (Гбр 2, 5–12)

Належала ўчыніць дасканалым праз цярпенні правадыра збаўлення іхняга

Чытанне Паслання да Габрэяў.

Не анёлам Бог падпарадкаваў будучы свет, пра які мы кажам. Наадварот, хтосьці засведчыў недзе, кажучы: Чым ёсць чалавек, што Ты памятаеш пра яго, або сын чалавечы, што Ты клапоцішся аб ім? Ты ўчыніў яго мала меншым ад анёлаў; славаю і пашанай увянчаў яго, усё паклаў пад ягоныя ногі.

Калі ж падпарадкаваў Яму ўсё, то не пакінуў нічога непадпарадкаваным Яму. Цяпер мы яшчэ не бачым, каб усё было падпарадкавана Яму, але мы бачым Езуса, які быў мала меншы ад анёлаў, увенчаны славаю і пашанаю, бо спазнаў смерць, каб з ласкі Божай за ўсіх пакаштаваць смерці. Бо належала, каб той, дзеля якога ўсё і праз якога ўсё, які прывёў да славы многіх сыноў, учыніў дасканалым праз цярпенні правадыра збаўлення іхняга. Бо і той, хто асвячае, і тыя, каго асвячаюць, — усе ад Адзінага. З гэтай прычыны Ён не саромеецца называць іх братамі, кажучы: Абвяшчу імя Тваё братам маім, сярод сходу праслаўлю Цябе.

Гэта слова Божае.

РЭСПАНСАРЫЙНЫ ПСАЛЬМ (Пс 8, 2а і 5. 6–7. 8–9, Р.: пар. 7)

Рэфрэн: Паставіў свайго Сына над усім стварэннем.

2. О, Пане, Божа наш, *

якое велічнае імя Тваё па ўсёй зямлі. 

5. Чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Паставіў свайго Сына над усім стварэннем.

6. Ты ўчыніў яго мала меншым ад анёлаў, *

славаю і веліччу ўвянчаў яго.

7. Паставіў яго валадаром над справай рук Тваіх, *

усё паклаў яму пад ногі.

Рэфрэн: Паставіў свайго Сына над усім стварэннем.

8. Авечак і жывёлу ўсялякую *

і звяроў дзікіх, 

9. птушак нябесных і рыбу марскую, *

і ўсё, што ходзіць сцежкамі марскімі.

Рэфрэн: Паставіў свайго Сына над усім стварэннем.

СПЕЎ ПЕРАД ЕВАНГЕЛЛЕМ (пар. 1 Тэс 2, 13)

Акламацыя: Аллелюя, аллелюя, аллелюя.

Прыміце слова Божае не як чалавечае слова, 

але як сапраўднае слова Божае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 21–28)

Ён вучыў іх як той, хто мае ўладу

+ Чытанне святога Евангелля паводле Марка.

У горадзе Кафарнауме Езус увайшоў у шабат у сінагогу і навучаў. І здзіўляліся вучэнню Ягонаму, бо Ён вучыў іх як той, хто мае ўладу, а не як кніжнікі. 

І быў тады ў сінагозе чалавек, апанаваны нячыстым духам, які закрычаў: Што Табе да нас, Езус Назаранін? Ты прыйшоў загубіць нас? Ведаю Цябе, хто Ты, Святы Божы. Але Езус забараніў яму, кажучы: Змоўкні і выйдзі з яго. Тады дух нячысты, таргануўшы яго і закрычаўшы моцным голасам, выйшаў з яго. І здзівіліся ўсе, так што пыталіся адзін у аднаго, кажучы: Што гэта? Новае вучэнне, якое мае моц? Ён і духам нячыстым загадвае, і яны слухаюцца Яго. 

І адразу разышлася пра Яго чутка па ўсёй ваколіцы Галілеі. 

Гэта слова Пана.

Серада (I)

ПЕРШАЕ ЧЫТАННЕ (Гбр 2, 14–18)

Ён павінен быў ва ўсім прыпадобніцца да братоў, каб стаць міласэрным

Чытанне Паслання да Габрэяў.

Паколькі дзеці маюць удзел у целе і крыві, таму ў іх падобным чынам прыняў удзел таксама Езус, каб праз смерць нізрынуць таго, хто мае ўладу над смерцю, гэта значыць, д’ябла,  каб збавіць тых, хто ўсё жыццё быў заняволены страхам перад смерцю. Бо, сапраўды, Ён дапамагае не анёлам, а патомству Абрагама. Таму Ён павінен быў ва ўсім прыпадобніцца да братоў, каб стаць міласэрным і верным першасвятаром у справах Божых для ўміласціўлення за грахі народа. Бо, як Ён цярпеў, праходзячы праз выпрабаванні, так можа дапамагчы тым, каго выпрабоўваюць.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1–2. 3–4. 6–7. 8–9, Р.: 8а)

Рэфрэн: Пан вечна памятае пра свой запавет.

Або: Аллелюя.

1. Слаўце Пана, заклікайце імя Яго, *

абвяшчайце справы Яго сярод народаў.

2. Спявайце і грайце Яму псальмы, *

распавядайце пра ўсе Ягоныя цуды.

Рэфрэн: Пан вечна памятае пра свой запавет.

Або: Аллелюя.

3. Ганарыцеся імем Яго святым, *

няхай радуюцца сэрцы тых, хто шукае Пана.

4. Шукайце Пана і Яго моцы, *

шукайце заўсёды Яго аблічча.

Рэфрэн: Пан вечна памятае пра свой запавет.

Або: Аллелюя.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Пан вечна памятае пра свой запавет.

Або: Аллелюя.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Пан вечна памятае пра свой запавет.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 29–39)

Аздаравіў многіх, якія цярпелі на розныя хваробы

+ Чытанне святога Евангелля паводле Марка.

У той час:

Езус, выйшаўшы з сінагогі, прыйшоў з Якубам і Янам у дом Сымона і Андрэя. Цешча ж Сымона ляжала ў гарачцы, і адразу сказалі Езусу пра яе. Ён падышоў і падняў яе, узяўшы за руку. І прайшла ў яе гарачка; і яна пачала служыць ім.

Калі ж настаў вечар і калі зайшло сонца, прынослі да Яго ўсіх нядужых і апантаных злымі духамі. І ўвесь горад сабраўся перад дзвярыма. Ён жа аздаравіў многіх, якія цярпелі на розныя хваробы, і выгнаў многіх злых духаў; і не дазваляў злым духам казаць, што яны ведалі Яго. А раніцай, устаўшы вельмі рана, выйшаў і пайшоў у пустыннае месца і там маліўся. Сымон і тыя, хто быў разам з ім, пайшлі за Ім. І, калі знайшлі Яго, кажуць Яму: Усе шукаюць Цябе. Ён кажа ім: Пойдзем куды-небудзь у бліжэйшыя мястэчкі, каб і там прапаведаваць, бо Я дзеля гэтага прыйшоў. 

І прапаведаваў Ён у сінагогах іхніх па ўсёй Галілеі, і выганяў злых духаў. 

Гэта слова Пана.

Чацвер (I)

ПЕРШАЕ ЧЫТАННЕ (Гбр 3, 7–14)

Настаўляйце адзін аднаго штодня, пакуль можна казаць «сёння»

Чытанне Паслання да Габрэяў.

Браты:

Як гаворыць Дух Святы: Сёння, калі пачуеце Ягоны голас, не рабіце жорсткімі сэрцы вашыя, як у час смуты, у дзень выпрабавання ў пустыні, дзе, спакушаючы, выпрабоўвалі Мяне бацькі вашыя і бачылі справы Мае на працягу сарака гадоў. Таму Я і разгневаўся на пакаленне тое, і сказаў: Яны заўсёды блукаюць у сэрцы, не пазналі яны шляхоў Маіх. Таму Я прысягнуў у гневе Маім, што яны не ўвойдуць у Мой адпачынак.

Глядзіце, браты, каб не было ў каго з вас ліхога сэрца бязвер’я, якое аддаляе ад Бога жывога. Але настаўляйце адзін аднаго штодня, пакуль можна казаць «сёння», каб ніхто з вас не стаў жорсткім праз падман граху.

Бо мы станемся саўдзельнікамі Хрыста, калі да канца захаваем моцную надзею, якую мелі ад пачатку.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 6–7. 8–9. 10–11, Р.: 8)

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі. 

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыба, *

як на пустыні ў дзень Масса, 

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

10. Сорак гадоў выклікала агіду ўва Мне гэтае пакаленне, +

і Я сказаў: Гэта народ, які блукае сэрцам, *

яны не пазналі Маіх дарог,

11. таму пакляўся Я ў гневе сваім, *

што яны не ўвойдуць у Мой адпачынак.

Рэфрэн: Не рабіце жорсткімі сэрцы вашыя.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую немач у людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 40–45)

Праказа сышла з яго, і ён стаў чысты

+ Чытанне святога Евангелля паводле Марка.

У той час:

Прыйшоў да Езуса пракажоны і, упаўшы на калені, прасіў Яго: Калі хочаш, можаш мяне ачысціць. Езус, злітаваўшыся над ім, працягнуў руку, дакрануўся да яго і сказаў яму: Хачу, будзь ачышчаны. І адразу ж праказа сышла з яго, і ён стаў чысты.

Езус строга перасцярог яго і адразу адправіў, кажучы: Глядзі, нікому нічога не кажы; але ідзі, пакажыся святару і дай ахвяру за ачышчэнне сваё, як загадаў Майсей, для сведчання ім.

Але ён, выйшаўшы, пачаў абвяшчаць і шмат расказваць пра падзею, так што Езус не мог ужо адкрыта ўвайсці ў горад, але быў здалёк, у пустэльных мясцінах. І прыходзілі да Яго адусюль.

Гэта слова Пана.

Пятніца (I)

ПЕРШАЕ ЧЫТАННЕ (Гбр 4, 1–5. 11)

Будзем старацца ўвайсці ў гэты адпачынак

Чытанне Паслання да Габрэяў.

Браты:

Пакуль яшчэ застаецца абяцанне ўвайсці ў адпачынак Божы, будзем баяцца, каб нехта з вас не аказаўся пазбаўленым яго. Бо мы атрымалі Евангелле так, як і тыя, хто выйшаў з Егіпта. Але пачутае слова не прынесла ім карысці, бо яны не паядналіся ў веры з тымі, хто чуў. 

Аднак мы, якія верым, уваходзім ў адпачынак, паводле сказанага Ім: Я пакляўся ў гневе Маім, што яны не ўвойдуць у Мой адпачынак, — хоць справы былі завершаны ад заснавання свету. Бо так недзе сказаў Ён пра сёмы дзень: І на сёмы дзёнь адпачыў Бог ад усёй працы сваёй. І ў гэтым месцы зноў: Яны не ўвойдуць у Мой адпачынак.

Таму будзем старацца ўвайсці ў гэты адпачынак, каб ніхто не пайшоў за тым самым прыкладам непаслухмянасці.

Гэта слова Божае.

РЭСПАНСАРЫЙНЫ ПСАЛЬМ (Пс 78 (77),  3 і 4bc. 6c–7. 8, Р.: пар. 7c)

Рэфрэн: Не забывайце пра справы Пана.

3. Усё, што чулі мы і што пазналі, *

пра што распавядалі нам айцы, 

4. раскажам будучаму пакаленню *

пра хвалу Пана і Ягоную моц.

Рэфрэн: Не забывайце пра справы Пана.

6. Каб яны паўсталі і абвясцілі сваім дзецям, *

7. што трэба спадзявацца на Бога, 

не забываць пра Божыя справы, *

і захоўваць Ягоныя запаведзі.

Рэфрэн: Не забывайце пра справы Пана.

8. Няхай не будуць, як іх айцы, *

упартым і бунтаўнічым пакаленнем, 

пакаленнем, якое не мела сталага сэрца, *

а іхні дух не быў верны Богу.

Рэфрэн: Не забывайце пра справы Пана.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 1–12)

Сын Чалавечы мае на зямлі ўладу дараваць грахі

+ Чытанне святога Евангелля паводле Марка.

Праз некалькі дзён Езус зноў прыйшоў у Кафарнаум, і разышлася вестка, што Ён у доме. Адразу сабралася столькі народу, што ўжо не было месца каля дзвярэй. І Ён прамаўляў да іх.

Прыйшлі да Яго чацвёра, якія неслі спаралізаванага. Не маючы магчымасці прынесці яго да Езуса з-за натоўпу, разабралі страху, дзе Ён быў, і, зрабіўшы дзіру, спусцілі насілкі, на якіх ляжаў спаралізаваны. Езус, убачыўшы веру іх, сказаў паралізаванаму: Дзіця, даруюцца табе грахі твае.

Там жа сядзелі некаторыя з кніжнікаў і разважалі ў сэрцах сваіх: Чаму ён так гаворыць? Ён блюзнерыць: хто можа дараваць грахі, калі не сам Бог? Езус, адразу ж даведаўшыся ў духу сваім, што яны так думаюць, сказаў ім: Чаму так думаеце ў сэрцах вашых? Што лягчэй: ці сказаць паралізаванаму «даруюцца табе грахі твае», ці сказаць «устань, вазьмі насілкі свае і хадзі?» Але, каб вы ведалі, што Сын Чалавечы мае на зямлі ўладу дараваць грахі, — і кажа паралізаванаму: Табе кажу: устань, вазьмі насілкі свае ды ідзі да дому свайго. Той адразу ж устаў і, узяўшы насілкі, выйшаў перад усімі, так што ўсе дзівіліся і славілі Бога, кажучы, што ніколі такога не бачылі.

Гэта слова Пана.

Субота (I)

ПЕРШАЕ ЧЫТАННЕ (Гбр 4, 12–16)

Наблізімся з даверам да трону ласкі

Чытанне Паслання да Габрэяў.

Браты:

Слова Божае жывое і дзейснае, вастрэйшае за ўсялякі меч двусечны. Яно пранікае ажно да падзелу душы і духа, суставаў і шпіку і здольнае судзіць думкі і намеры сэрца. І няма стварэння, схаванага ад Яго, але ўсё аголена і адкрыта перад вачыма таго, перад якім мы адкажам.

Маючы першасвятара вялікага, які прайшоў нябёсы, Езуса, Сына Божага, будзем цвёрда трымацца вызнання нашага. Бо мы маем не такога першасвятара, які не мог бы спачуваць слабасцям нашым, але такога, які, паводле падабенства, зведаў усе выпрабаванні, акрамя грэху. Таму наблізімся з даверам да трону ласкі, каб атрымаць міласэрнасць і знайсці ласку для своечасовай дапамогі.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 15, Р.: пар. Ян 6, 63с)

Рэфрэн: Словы Твае, Пане, даюць вечнае жыццё.

8. Закон Пана дасканалы, *

умацоўвае душу,     

сведчанне Пана вернае, *

яно дае мудрасць простым.

Рэфрэн: Словы Твае, Пане, даюць вечнае жыццё.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы. 

Рэфрэн: Словы Твае, Пане, даюць вечнае жыццё.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Словы Твае, Пане, даюць вечнае жыццё.

15. Няхай словы маіх вуснаў *

і думкі майго сэрца 

будуць даспадобы Табе, Пане, *

мая скала і мой Адкупіцель.

Рэфрэн: Словы Твае, Пане, даюць вечнае жыццё.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім, 

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 13–17)

Я не прыйшоў клікаць справядлівых, але грэшнікаў

+ Чытанне святога Евангелля паводле Марка.

У той час:

Езус зноў выйшаў да мора. І ўсе людзі прыходзілі да Яго, а Ён навучаў іх. Праходзячы, убачыў Ён Левія, сына Алфея, які сядзеў каля мытні, і сказаў яму: Ідзі за Мною. Той устаў і пайшоў за Ім.

Калі Езус узлягаў за сталом у ягоным доме, шмат мытнікаў і грэшнікаў былі разам з Езусам і Ягонымі вучнямі. Бо шмат было тых, хто ішоў следам за Ім. Кніжнікі і фарысеі, убачыўшы, што Ён есць з мытнікамі і грэшнікамі, казалі вучням Ягоным: Чаму Ён есць і п’е з мытнікамі і грэшнікамі?

Пачуўшы гэта, Езус сказаў ім: Не здаровыя патрабуюць лекара, але хворыя; Я не прыйшоў клікаць справядлівых, але грэшнікаў.

Гэта слова Пана.

ІІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 49, 3. 5–6)

Зраблю цябе святлом народаў, каб збаўленне Маё дасягнула аж да краю зямлі

Чытанне кнігі прарока Ісаі.

Пан сказаў Мне: Ты слуга Мой, 

Ізраэль, у табе Я праслаўлюся. 

А цяпер кажа Пан, 

які стварыў мяне ўжо ад улоння маці слугой сваім, 

каб вярнуў для Яго Якуба 

і сабраў для Яго Ізраэль. 

І я праславіўся ў вачах Пана, 

а мой Бог стаў маёй сілай. 

Ён сказаў: 

Таго мала, каб ты быў слугой Маім, 

каб аднавіў патомства Якуба, 

каб вярнуў рэшту Ізраэля. 

Я зраблю цябе святлом народаў, 

каб збаўленне Маё дасягнула аж да краю зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 4аb. 7–8а. 8b–9. 10, Р.: 8а і 9а)

Рэфрэн: Прыходжу, Божа, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

4. І паклаў у мае вусны новую песню, *

спеў хвалы нашаму Богу.

Рэфрэн: Прыходжу, Божа, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Божа, споўніць Тваю волю.

У пачатку кнігі напісана пра мяне. †

9. Я пажадаў спаўняць Тваю волю; *

і Твае законы жывуць у сэрцы маім.

10. Я абвяшчаў Тваю справядлівасць на вялікім сходзе *

і не закрываў вуснаў сваіх, Ты гэта ведаеш, о Пане.

Рэфрэн: Прыходжу, Божа, споўніць Тваю волю.

ДРУГОЕ ЧЫТАННЕ (1 Кар 1, 1–3)

Ласка вам і спакой ад Бога Айца нашага і Пана Езуса Хрыста

Пачатак Першага паслання святога апостала Паўла да Карынцянаў.

Павел, воляй Божай пакліканы быць апосталам Езуса Хрыста, і брат Састэн — Касцёлу Божаму ў Карынце, тым, хто асвячаны ў Хрысце Езусе, пакліканым святым разам з усімі, хто ў кожным месцы заклікае імя Пана нашага Езуса Хрыста, іхняга і нашага. 

Ласка вам і спакой ад Бога Айца нашага і Пана Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Ян 1, 14а. 12а)

Акламацыя: Аллелюя, аллелюя, аллелюя.

Слова сталася целам і пасялілася між намі,

а тым, хто прыняў Яго, дало ўладу стаць Божымі дзецьмі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 29–34)

Вось Ягнё Божае, якое бярэ на сябе грэх свету

+ Чытанне святога Евангелля паводле Яна.

У той час:

Ян убачыў Езуса, які ішоў да яго, і сказаў: Вось Ягнё Божае, якое бярэ на сябе грэх свету. Гэта той, пра якога я казаў: Пасля мяне ідзе Муж, які апярэдзіў мяне, бо Ён быў раней за мяне. І я не ведаў Яго, але для таго прыйшоў я хрысціць вадою, каб Ён аб’явіўся Ізраэлю.

І сведчыў Ян, кажучы: Я бачыў Духа, які сыходзіў з неба, як голуб, і спачываў на Ім. Я не ведаў Яго, але той, хто паслаў мяне хрысціць вадою, сказаў мне: Над кім убачыш Духа, які сыходзіць і застаецца на Ім, той ёсць тым, хто хрысціць Духам Святым. І я бачыў і засведчыў, што Ён Сын Божы.

Гэта слова Пана.

ІІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (1 Сам 3, 3b–10. 19)

Кажы, Пане, бо слухае слуга Твой 

Чытанне Першай кнігі Самуэля.

У тыя дні:

Самуэль спаў у святыні Пана, дзе знаходзіўся каўчэг запавету. І паклікаў Пан Самуэля, а той адказаў: Вось я. І пабег да Элія, і сказаў: Вось я, ты мяне клікаў. Элі адказаў: Я не клікаў цябе, вярніся і спі. Ён пайшоў і лёг. Але Пан паклікаў зноў: Самуэль! 

Устаў Самуэль і пайшоў да Элія, і сказаў: Вось я, бо ты мяне клікаў. Той адказаў: Я не клікаў цябе, сыне. Вярніся і спі. Самуэль яшчэ не пазнаў Пана, і слова Пана яшчэ не адкрылася яму. Тады Пан паўтарыў трэці раз свой заклік: Самуэль! Ён устаў і пайшоў да Элія, і сказаў: Вось я, бо ты мяне клікаў. Элі зразумеў, што гэта Пан кліча хлопца. І сказаў Элі Самуэлю: Ідзі спаць. А калі зноў цябе пакліча, адкажы: Кажы, Пане, бо слухае слуга Твой. Пайшоў Самуэль і лёг спаць на сваім месцы. Прыйшоў Пан і стаў, і паклікаў, як перад гэтым: Самуэль, Самуэль! Самуэль адказаў: Кажы, бо слухае слуга Твой. 

Самуэль рос, а Пан быў з ім. Не дазволіў Самуэль ніводнаму Яго слову ўпасці на зямлю.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 4аb. 7–8а. 8b–9. 10, Р.: 8а і 9а)

Рэфрэн: Прыходжу, Божа, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

4. І паклаў у мае вусны новую песню, *

спеў хвалы нашаму Богу.

Рэфрэн: Прыходжу, Божа, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Божа, споўніць Тваю волю.

У пачатку кнігі напісана пра мяне. †

9. Я пажадаў спаўняць Тваю волю; *

і Твае законы жывуць у сэрцы маім.

10. Я абвяшчаў Тваю справядлівасць на вялікім сходзе *

і не закрываў вуснаў сваіх, Ты гэта ведаеш, о Пане.

Рэфрэн: Прыходжу, Божа, споўніць Тваю волю.

ДРУГОЕ ЧЫТАННЕ (1 Кар 6, 13с–15а. 17–20)

Целы вашыя – гэта часткі Хрыстовыя

Чытанне Першага паслання святога апостала Паўла да Карынцянаў

Браты:

Цела ж не для распусты, але для Пана, і Пан для цела. Бог уваскрасіў Пана, уваскрасіць і нас сілаю сваёй. Хіба не ведаеце, што целы вашыя — гэта часткі Хрыстовыя? 

А той, хто злучаецца з Панам, становіцца адным духам з Ім. Уцякайце ад распусты; усялякі грэх, які чыніць чалавек, ёсць па-за целам, а распуснік грашыць супраць уласнага цела. Ці не ведаеце, што целы вашыя — гэта святыня Духа Святога, які ў вас, якога вы маеце ад Бога, і што вы не належыце сабе самім? Бо вы куплены за вялікую цану. Таму слаўце Бога ў целе вашым!

Гэта слова Божае.

СПЕЎ ПЕРАД ЕВАНГЕЛЛЕМ (Ян 1, 41. 17b)

Акламацыя: Аллелюя, аллелюя, аллелюя.

Мы знайшлі Месію, гэта значыць Хрыста;

ласка і праўда сталіся праз Яго.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 35–42)

Пайшлі і ўбачылі, дзе Ён жыве, і засталіся ў Яго 

+ Чытанне святога Евангелля паводле Яна.

У той час:

Стаяў Ян Хрысціцель і двое з вучняў ягоных і, калі ўбачыў Езуса, які ішоў, сказаў: Вось Ягнё Божае. І пачулі двое вучняў яго, што ён сказаў, і пайшлі за Езусам.

А Езус, азірнуўшыся і ўбачыўшы, што яны ідуць за Ім, сказаў: Чаго шукаеце?

Яны сказалі Яму: Раббі (што азначае «настаўнік»), дзе жывеш?

Ён сказаў ім: Ідзіце і ўбачыце. Яны пайшлі і ўбачылі, дзе Ён жыве, і засталіся ў Яго ў гэты дзень. Было ж каля дзесятай гадзіны.

Андрэй, брат Сымона Пятра, быў адным з двух, якія пачулі ад Яна пра Езуса і пайшлі за Ім. Знайшоў ён спачатку брата свайго Сымона і кажа яму: Мы знайшлі Месію (гэта значыць Хрыста). І прывёў яго да Езуса. Езус, глянуўшы на яго, сказаў: Ты Сымон, сын Яна; ты будзеш названы Кефас (што азначае «Пётр», «скала»).

Гэта слова Пана.

ІІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 62, 1–5)

Жаніх радуецца нявесце 

Чытанне кнігі Ісаі.

Дзеля Сіёну не буду маўчаць, 

дзеля Ерузалема не супакоюся, 

пакуль не ўзыдзе, як святло, справядлівасць яго

і яго збаўленне не запалае, як паходня.

І ўбачаць народы тваю справядлівасць, 

і ўсе каралі — тваю славу;

і назавуць цябе новым іменем, 

якое вызначаць вусны Пана.

І будзеш каронаю славы ў руцэ Пана, 

і каралеўскай дыядэмай на далоні твайго Бога.

Ужо не скажуць пра цябе: Пакінуты, —

і зямлю тваю не будуць больш называць пустыняй.

Але будуць называць цябе:

Маё ўпадабанне ў ім, —

а зямлю тваю замужняй,

бо  ты спадабаўся Пану, 

і зямля твая атрымае мужа.

Бо, як юнак бярэ замуж дзяўчыну, 

так возьмуць цябе сыны твае;

як жаніх радуецца нявесце,

так узрадуецца табою твой Бог.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 7–8а. 9–10аc, Р.: 3)

Рэфрэн: Апавядайце між народамі пра  славу Пана.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра  славу Пана.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра  славу Пана.

7. Аддайце Пану, плямёны народаў, *

аддайце Пану славу і моц,

8. аддайце Пану *

славу дзеля імя Ягонага.

Рэфрэн: Апавядайце між народамі пра  славу Пана.

9. Пакланіцеся Пану ў велічнай святыні. *

Дрыжы, уся зямля, перад Яго абліччам.

10. Кажыце між плямёнамі: Пан валадарыць, *

Ён будзе судзіць народы справядліва.

Рэфрэн: Апавядайце між народамі пра  славу Пана.

ДРУГОЕ ЧЫТАННЕ (1 Кар 12, 4–11)

Той самы Дух удзяляе кожнаму паасобку, як жадае

Чытанне Першага паслання святога апостала Паўла да Карынцянаў. 

Браты:

Розныя ёсць дары, але той самы Дух; розныя служэнні, але Пан адзін і той самы; розныя дзеянні, але той самы Бог, які робіць ўсё ва ўсіх. 

Але кожнаму даецца праяўленне Духа на карысць. Аднаму даецца Духам слова мудрасці, другому — слова пазнання паводле таго самага Духа; іншаму — вера ў тым самым Духу; іншаму — дар аздараўлення ўсё ў тым жа Духу; іншаму — цудатворства, іншаму — прароцтва, іншаму — распазнаванне духаў, іншаму — розныя мовы, іншаму — тлумачэнне моваў.

А ўсё гэта здзяйсняе адзін і той жа Дух, які ўдзяляе кожнаму паасобку, як жадае.

Гэта слова Божае.

СПЕЎ ПЕРАД ЕВАНГЕЛЛЕМ (пар. 2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 2, 1–12)

Такі пачатак цудаў учыніў Езус у Кане Галілейскай

+ Чытанне святога Евангелля паводле Яна.

У той час:

У Кане Галілейскай было вяселле і Маці Езуса была там. Быў запрошаны на вяселле таксама і Езус, і вучні Ягоныя. І, калі не хапіла віна, Маці Езуса сказала Яму: Не маюць віна.

Адказаў Ёй Езус: Жанчына, ці гэта Мая або Твая справа? Яшчэ не прыйшоў час Мой. Маці Яго сказала слугам: Тое, што Ён скажа вам, зрабіце.

Было ж там шэсць каменных збаноў, пастаўленых для юдэйскага ачышчэння, якія змяшчалі дзве або тры меры.

Езус сказаў: Напоўніце збаны вадою. І напоўнілі іх даверху. І кажа ім: Цяпер зачэрпніце і занясіце кіраўніку вяселля. І панеслі. Калі ж кіраўнік вяселля пакаштаваў ваду, што стала віном, — і не ведаў, адкуль яно ўзялося, ведалі толькі слугі, якія чэрпалі ваду, — то паклікаў жаніха і кажа яму: Кожны чалавек падае спачатку добрае віно, а калі нап’юцца, тады горшае. Ты ж збярог добрае віно аж дагэтуль.

Такі пачатак цудаў учыніў Езус у Кане Галілейскай і аб’явіў славу сваю, і паверылі ў Яго вучні Ягоныя.

Пасля гэтага прыйшоў Ён у Кафарнаум, Ён сам і Маці Ягоная, і браты, і вучні Ягоныя, і прабылі там некалькі дзён.

Гэта слова Пана.

Панядзелак (II)

ПЕРШАЕ ЧЫТАННЕ (Гбр 5, 1–10)

Хоць быў Сынам, навучыўся паслухмянасці праз тое, што выцерпеў

Чытанне Паслання да Габрэяў.

Кожны першасвятар, якога выбіраюць з людзей, прызначаны для людзей у справах Божых, каб прыносіць дары і ахвяры за грахі. Ён можа спачуваць тым, хто не ведае і блукае, бо і сам мае ў сабе слабасць. Таму ён павінен як за народ, так і за сябе прыносіць ахвяры за грахі.

І ніхто сам не бярэ сабе гэтага гонару апроч пакліканага Богам, як і Аарон. Так і Хрыстус не сам сябе праславіў, стаўшы першасвятаром, але той, хто сказаў Яму: Ты Сын Мой, Я Цябе сёння нарадзіў; як і ў іншым месцы кажа: Ты святар навекі на ўзор Мельхізэдэка. 

Хрыстус у дні цела свайго з моцным голасам і са слязьмі ўзнёс малітвы і просьбы да таго, хто мог уратаваць Яго ад смерці, і быў выслуханы за сваю пакорлівасць. Хоць быў Сынам, навучыўся паслухмянасці праз тое, што выцерпеў. І, будучы дасканалым, стаўся для ўсіх, хто Яму паслухмяны, прычынаю вечнага збаўлення, і Богам быў абвешчаны Першасвятаром на ўзор Мэльхізэдэка.

Гэта слова Божае.

РЭСПАНСАРЫЙНЫ ПСАЛЬМ (Пс 110 (109), 1. 2. 3–4, Р.: 4bc)

Рэфрэн: Ты святар навекі на ўзор Мэльхізэдэка.

1. Пан сказаў майму Пану: *

Сядай праваруч мяне, 

пакуль не пакладу ворагаў Тваіх *

да падножжа Твайго.

Рэфрэн: Ты святар навекі на ўзор Мэльхізэдэка.

2. Жазло сілы Тваёй *

спашле Пан з Сіёну: 

будзеш валадарыць *

сярод ворагаў Тваіх.

Рэфрэн: Ты святар навекі на ўзор Мэльхізэдэка.

3. З Табою панаванне ў дзень Тваёй моцы, у бляску святасці, *

з улоння перад світаннем нарадзіў Цябе.

4. Пан прысягнуў і не пашкадуе: *

Ты святар навекі на ўзор Мэльхізэдэка.

Рэфрэн: Ты святар навекі на ўзор Мэльхізэдэка.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 18–22)

Пакуль жаніх з імі, не могуць пасціць 

+ Чытанне святога Евангелля паводле Марка.

У той час:

Вучні Янавы і фарысеі пасцілі. Яны прыйшлі да Езуса і сказалі Яму: Чаму вучні Янавы і фарысеі посцяць, а Твае вучні не посцяць? 

І сказаў ім Езус: Ці могуць пасціць госці вяселля, калі з імі жаніх? Пакуль жаніх з імі, не могуць пасціць. Але прыйдуць дні, калі забяруць ад іх жаніха, і тады будуць пасціць у той дзень. Ніхто не прышывае латы з новай тканіны да старой адзежы, бо новая лата адарвецца ад старога, і дзіра будзе яшчэ горшай. І ніхто не налівае новага віна ў старыя мяхі, бо новае віно парве мяхі, і прападуць віно і мяхі; але новае віно трэба ўліваць у новыя мяхі.

Гэта слова Пана.

Аўторак (II)

ПЕРШАЕ ЧЫТАННЕ (Гбр 6, 10–20)

Гэтая надзея для нас, нібы якар душы, надзейны і моцны

Чытанне Паслання да Габрэяў.

Браты:

Бог не з’яўляецца несправядлівым, каб забыцца пра вашую працу і любоў, якую вы засведчылі ў імя Ягонае падчас мінулага і цяпершняга служэння святым. Таму жадаем, каб кожны з вас да канца засведчыў такую самую руплівасць у дачыненні да паўнаты надзеі, каб вы не разленаваліся, але наследавалі тых, хто праз веру і доўгацярплівасць атрымлівае ў спадчыну абяцанні. Бо, даўшы абяцанне Абрагаму, Бог не мог паклясціся нікім большым, і таму пакляўся самім сабою, кажучы: Сапраўды благаслаўлю цябе і памножу цябе. А паколькі той цярпліва чакаў, атрымаў абяцанае. Бо людзі клянуцца нечым большым, і заканчэнне кожнай сваёй спрэчкі яны падмацоўваюць клятвай. 

Таму і Бог, жадаючы яшчэ больш выразна паказаць спадкаемцам абяцання нязменнасць сваёй волі, пацвердзіў яго клятвай, каб дзякуючы дзвюм нязменным рэчам, у якіх не можа Бог зманіць, мы, якія прыбеглі схапіцца за  прапанаваную надзею, мелі цвёрдую заахвоту. Гэтая надзея для нас, нібы якар душы, надзейны і моцны, які пранікае ўнутр па-за заслону, куды як папярэднік увайшоў за нас Езус, навекі стаўшы Першасвятаром на ўзор Мельхізэдэка. 

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 4–5. 9 і 10с, Р.: 5b)

Рэфрэн: Пан вечна памятае пра свой запавет.

Або: Аллелюя.

1. Буду славіць Пана ўсім сваім сэрцам *

у коле праведных і на сходзе. 

2. Вялікія справы Пана, *

жаданыя для ўсіх, хто іх любіць. 

Рэфрэн: Пан вечна памятае пра свой запавет.

Або: Аллелюя.

4. Учыніў памятнымі свае цуды *

ласкавы і міласэрны Пан. 

5. Спажытак дае тым, хто Яго баіцца, *

навекі памятае пра свой запавет.

Рэфрэн: Пан вечна памятае пра свой запавет.

Або: Аллелюя.

9. Ён адкупленне спаслаў свайму народу, *

навекі ўстанавіў свой запавет. 

Ягонае імя святое і грознае. *

10. Хвала Яго будзе трываць вечна.

Рэфрэн: Пан вечна памятае пра свой запавет.

Або: Аллелюя.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста,

асветліць вочы сэрца вашага,

каб мы ведалі, у чым надзея нашага паклікання.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 23–28)

Шабат устаноўлены для чалавека, а не чалавек для шабату 

+ Чытанне святога Евангелля паводле Марка.

Аднойчы ў шабат, калі Езус праходзіў праз пасевы, вучні Ягоныя пачалі па дарозе зрываць каласы. Тады сказалі Яму фарысеі: Глядзі, чаму яны робяць у суботу тое, што не дазволена?

Ён сказаў ім: Няўжо вы ніколі не чыталі, што зрабіў Давід, калі меў патрэбу і згаладаўся ён і тыя, хто быў разам з ім? Як увайшоў у дом Божы ў часы першасвятара Абіятара і еў ахвярныя хлябы, якіх нельга есці нікому, акрамя святароў, і даў тым, хто быў з ім?

І сказаў ім: Шабат устаноўлены для чалавека, а не чалавек для шабату. Таму Сын Чалавечы — гаспадар шабату.

Гэта слова Пана.

Серада (II)

ПЕРШАЕ ЧЫТАННЕ (Гбр 7, 1–3. 15–17)

Ты святар навекі на ўзор Мэльхізэдэка

Чытанне Паслання да Габрэяў.

Браты:

Мэльхізэдэк, кароль Салема, святар Найвышэйшага Бога, выйшаў насустрач Абрагаму, які вяртаўся пасля паразы каралёў, і благаславіў яго. Абрагам удзяліў яму дзесяціну з усяго. Імя ж ягонае азначае перш за ўсё «кароль справядлівасці», а потым — «кароль Салема», што значыць «кароль спакою». Без бацькі, без маці, без радаводу, не маючы ні пачатку дзён, ні канца жыцця, але прыпадобнены да Сына Божага, ён застаецца святаром назаўсёды.

Гэта яшчэ больш відавочна, калі на падабенства Мэльхізэдэка паўстае іншы святар, які з’явіўся не паводле закону цялеснага наказу, але паводле моцы незнішчальнага жыцця. Бо засведчана пра Яго: Ты святар навекі на ўзор Мэльхізэдэка.

Гэта слова Божае.

РЭСПАНСАРЫЙНЫ ПСАЛЬМ (Пс 110 (109), 1. 2. 3–4, Р.: 4bc)

Рэфрэн: Ты святар навекі на ўзор Мэльхізэдэка.

1. Пан сказаў майму Пану: *

Сядай праваруч мяне, 

пакуль не пакладу ворагаў Тваіх *

да падножжа Твайго.

Рэфрэн: Ты святар навекі на ўзор Мэльхізэдэка.

2. Жазло сілы Тваёй *

спашле Пан з Сіёну: 

будзеш валадарыць *

сярод ворагаў Тваіх.

Рэфрэн: Ты святар навекі на ўзор Мэльхізэдэка.

3. З Табою панаванне ў дзень Тваёй моцы, у бляску святасці, *

з улоння перад світаннем нарадзіў Цябе.

4. Пан прысягнуў і не пашкадуе: *

Ты святар навекі на ўзор Мэльхізэдэка.

Рэфрэн: Ты святар навекі на ўзор Мэльхізэдэка.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб валадарстве

і лячыў усялякую хваробу ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 1–6)

У шабат належыць душу ўратаваць, ці загубіць

+ Чытанне святога Евангелля паводле Марка.

У той час:

Езус зноў увайшоў у сінагогу. Быў там чалавек, які меў паралізаваную руку. І сачылі за Езусам, ці не вылечыць таго ў шабат, каб абвінаваціць Яго. 

І сказаў Ён чалавеку з паралізаванай рукою: Стань пасярэдзіне. А ў іх запытаўся: У шабат належыць рабіць дабро, ці зло, душу ўратаваць, ці загубіць? Але яны маўчалі. Паглядзеўшы на іх з гневам, засмучаны жорсткасцю іх сэрцаў, сказаў таму чалавеку: Працягні руку. Той працягнуў, і стала здаровай рука ягоная.

А фарысеі, выйшаўшы, адразу сабралі  з прыхільнікамі Ірада нараду супраць Езуса, каб загубіць Яго.

Гэта слова Пана.

Чацвер (II)

ПЕРШАЕ ЧЫТАННЕ (Гбр 7, 25 — 8, 6)

Зрабіў гэта раз і назаўсёды, ахвяраваўшы самога сябе

Чытанне Паслання да Габрэяў.

Браты:

Езус можа ва ўсе часы збаўляць тых, хто прыходзіць праз Яго да Бога, будучы заўсёды жывым, каб заступацца за іх. Такі і павінен быць у нас Першасвятар: святы, нявінны, беззаганны, адлучаны ад грэшнікаў і ўзнесены вышэй за нябёсы. Ён не мае патрэбы, як тыя першасвятары, прыносіць штодня ахвяры спачатку за свае грахі, а потым за грахі народа. Ён зрабіў гэта раз і назаўсёды, ахвяраваўшы самога сябе. Бо Закон устанаўлівае першасвятарамі людзей, якія маюць слабасць, а слова клятвы, дадзенай пасля Закону, устанаўлівае Сына дасканалага навекі.

Галоўнае ў сказаным — гэта тое, што ў нас ёсць такі Першасвятар, які сядзіць праваруч трону Велічы ў нябёсах як слуга святыні і праўдзівай скініі, узведзенай Панам, а не чалавекам. Бо кожны першасвятар пастаўлены, каб прыносіць дары і ахвяры. Таму неабходна, каб і Ён меў, што ахвяраваць. Калі б Ён заставаўся на зямлі, не быў бы святаром, паколькі тут ёсць святары, якія прыносяць дары паводле Закону. Яны служаць узору і ценю нябесных рэчаў, як наказана было Майсею, калі ён збіраўся завяршыць скінію. Бо яму было сказана: Глядзі, каб зрабіў усё паводле ўзору, паказанага табе на гары. Цяпер жа Ён атрымаў настолькі вышэйшае служэнне, наколькі стаў пасрэднікам лепшага запавету, заснаванага на лепшых абяцаннях.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 7–8а. 8b–9. 10. 17, Р.: пар. 8а і 9а)

Рэфрэн: Прыходжу, Пане, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Пане, споўніць Тваю волю.

У пачатку кнігі *

напісана пра мяне. 

9. Я пажадаў спаўняць Тваю волю; *

і Твае законы жывуць у сэрцы маім.

Рэфрэн: Прыходжу, Пане, споўніць Тваю волю.

10. Я абвяшчаў Тваю справядлівасць *

на вялікім сходзе, *

і не закрываў вуснаў сваіх, *

Ты гэта ведаеш, о Пане.

Рэфрэн: Прыходжу, Пане, споўніць Тваю волю.

17. Няхай весяляцца і радуюцца Табою тыя, *

хто шукае Цябе,

і тыя, хто любіць збаўленне Тваё, *

няхай гавораць: Вялікі ёсць Пан.

Рэфрэн: Прыходжу, Пане, споўніць Тваю волю.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Збаўца наш Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 7–12)

Нячыстыя духі крычалі: Ты — Сын Божы. Але Ён сурова забараняў ім, каб не выяўлялі Яго

+ Чытанне святога Евангелля паводле Марка.

У той час:

Езус адышоў з вучнямі сваімі да мора. А за Ім ішоў вялікі натоўп з Галілеі, з Юдэі, з Ерузалема, з Ідумеі; з-за Ярдану і з ваколіц Тыру і Сідону прыйшло да Яго вялікае мноства людзей, якія пачулі, што Ён рабіў. Тады сказаў Ён сваім вучням падрыхтаваць Яму човен, каб натоўп не заціснуў Яго.

Многіх Ён аздаравіў, таму кідаліся да Яго тыя, хто меў якую-небудзь хваробу, каб дакрануцца да Яго. І нячыстыя духі, калі бачылі Яго, падалі перад Ім і крычалі: Ты — Сын Божы. Але Ён сурова забараняў ім, каб не выяўлялі Яго.

Гэта слова Пана.

Пятніца (II)

ПЕРШАЕ ЧЫТАННЕ (Гбр 8, 6–13)

Пасрэднікам лепшага запавету 

Чытанне Паслання да Габрэяў.

Браты:

Цяпер жа Ён атрымаў настолькі вышэйшае служэнне, наколькі стаў пасрэднікам лепшага запавету, заснаванага на лепшых абяцаннях. Калі б першы запавет быў беззаганны, не шукалі б месца для другога. Бо як дакор ім гаворыцца: Вось надыходзяць дні, — кажа Пан, — і Я ўстанаўлю з домам Ізраэля і домам Юды новы запавет. Не такі запавет, які ўстанавіў Я з айцамі іхнімі ў дзень, калі ўзяў іх за руку, каб вывесці іх з егіпецкай зямлі, таму што яны не вытрывалі ў Маім запавеце, і Я перастаў клапаціцца пра іх, — кажа Пан.   

Вось той запавет, які заключу з домам Ізраэля пасля гэтых дзён, — кажа Пан, — Я ўкладу законы Мае ў розум іхні і на сэрцах іхніх напішу іх, і буду для іх Богам, а яны будуць для Мяне народам. І ніхто больш не будзе вучыць бліжняга свайго, і ніхто — свайго брата, кажучы: Пазнай Пана, — таму што ўсе яны, ад малога да вялікага, будуць ведаць Мяне. Таму што буду міласцівы да несправядлівасцяў іхніх і больш не буду ўспамінаць іхніх грахоў.

Кажучы пра новы запавет, Ён абвяшчае састарэлым першы; а тое, што становіцца даўнім і старэе, блізкае да знішчэння.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 8 і 10. 11–12. 13–14, Р.: 11а)

Рэфрэн: Міласэрнасць і вернасць сустрэнуцца разам.

8. Пакажы нам, Пане, сваю міласэрнасць

і дай нам сваё збаўленне.

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Міласэрнасць і вернасць сустрэнуцца разам.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Міласэрнасць і вернасць сустрэнуцца разам.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Міласэрнасць і вернасць сустрэнуцца разам.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет, 

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 13–19)

Паклікаў да сябе тых, каго сам хацеў 

+ Чытанне святога Евангелля паводле Марка.

У той час:

Езус узышоў на гару і паклікаў да сябе тых, каго сам хацеў, і яны прыйшлі да Яго. І выбраў Дванаццаць, якіх і назваў Апосталамі, каб яны былі з Ім, каб паслаць іх прапаведаваць і каб яны мелі ўладу выганяць злых духаў.

Выбраў Ён Дванаццаць: Сымона, якому даў імя Пётр, Якуба, сына Зэбэдэя, і Яна, брата Якуба, і даў ім імёны Боанэргес, што азначае «сыны грому». І Андрэя, і Філіпа, і Барталамея, і Мацвея, і Тамаша, і Якуба, сына Алфея, і Тадэвуша, і Сымона Кананіта, і Юду Іскарыёта, які і выдаў Яго.

Гэта слова Пана.

Субота (II)

ПЕРШАЕ ЧЫТАННЕ (Гбр 9, 2–3. 11–14)

Праз сваю Кроў раз і назаўсёды ўвайшоў у Святое Святых

Чытанне Паслання да Габрэяў.

Браты:

Была ўзведзена першая скінія, якая называецца «Святое», і ў ёй былі падсвечнік, стол і ахвярныя хлябы. А за другой заслонаю была скінія, якая называлася «Святое Святых».

Хрыстус, прыйшоўшы як Першасвятар будучых дабротаў, праз большую і дасканалейшую нерукатворную скінію, гэта значыць не з гэтага свету, і не праз кроў казлоў і быкоў, а праз сваю Кроў раз і назаўсёды ўвайшоў у Святое Святых,  здабыўшы вечнае адкупленне.

Бо, калі кроў казлоў і быкоў, і попел ялаўкі праз пасыпанне асвячае апаганеных, каб чыстым стала цела, то наколькі ж больш Кроў Хрыста, які праз вечнага Духа сябе самога ахвяраваў як беззаганнага Богу, ачысціць нашае сумленне ад мёртвых учынкаў дзеля служэння жывому Богу.

Гэта слова Божае.

РЭСПАНСАРЫЙНЫ ПСАЛЬМ (Пс 47 (46), 2–3. 6–7. 8–9, Р.: 6а)

Рэфрэн: Бог узыходзіць пад радасныя воклічы.

2. Усе народы, пляскайце ў далоні, *

радасным голасам усклікайце Богу, 

3. бо грозны Пан Найвышэйшы, *

вялікі Валадар над усёй зямлёй.

Рэфрэн: Бог узыходзіць пад радасныя воклічы.

6. Бог узыходзіць пад радасныя воклічы, *

Пан пры гуках трубы.

7. Спявайце Богу, спявайце, *

спявайце нашаму Валадару, спявайце.

Рэфрэн: Бог узыходзіць пад радасныя воклічы.

8. Бо Валадар усёй зямлі — Бог, *

Яму гімн заспявайце.

9. Бог валадарыць над народамі, *

Бог сядзіць на сваім троне святым.

Рэфрэн: Бог узыходзіць пад радасныя воклічы.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, нашыя сэрцы, 

каб мы слухалі словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 20–21)

Родныя казалі, што Ён страціў розум

+ Чытанне святога Евангелля паводле Марка.

У той час:

Езус з вучнямі прыйшоў у дом. І зноў сабраўся натоўп, так што яны не маглі нават хлеба паесці. Пачуўшы гэта, Яго родныя пайшлі забраць Яго, бо казалі, што Ён страціў розум. 

Гэта слова Пана.

ІІІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 8, 23b — 9, 3)

Галілея язычнікаў убачыць вялікае святло

Чытанне кнігі прарока Ісаі.

У ранейшыя часы прыніжана была зямля Забулонава і зямля Нэфталіева, але ў будучыні праслаўлены будзе прыморскі шлях, зямля за Ярданам, Галілея язычнікаў.

Народ, які хадзіў у цемры,

убачыў святло вялікае;

над жыхарамі краіны смяротнага ценю

заззяла святло.

Ты памножыў народ, 

павялічыў радасць.

Ён весяліцца перад Табою, 

як весяляцца ў час жніва,

як цешацца пры падзеле здабычы.

Бо ярмо, што гняло яго, 

і кій на плячах ягоных,

і розгу прыгнятальніка ягонага

Ты зламаў, як у дзень Мадыяма.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 13–14, Р.: 1а)

Рэфрэн: Пан — маё святло і маё збаўленне.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню. 

Рэфрэн: Пан — маё святло і маё збаўленне.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

ДРУГОЕ ЧЫТАННЕ (1 Кар 1, 10–13. 17)

Каб усе вы гаварылі адно і тое ж і каб не было паміж вамі расколу 

Чытанне Першага паслання святога апостала Паўла да Карынцянаў.

Заклікаю вас, браты, дзеля імя нашага Пана Езуса Хрыста, каб усе вы гаварылі адно і тое ж і каб не было паміж вамі расколу, але каб з’ядналіся вы ў адным духу і аднадумстве. Бо ад людзей Хлоі я даведаўся, браты мае, што ўзнікаюць паміж вамі спрэчкі. Я ж паўтараю тое, што кожны з вас кажа: Я — Паўла, я — Апалоса, я — Кефаса, а я — Хрыста. Хіба падзяліўся Хрыстус? Хіба Павел быў укрыжаваны за вас, або ці ў імя Паўла вы былі ахрышчаныя? 

Хрыстус паслаў мяне не хрысціць, але абвяшчаць Добрую Навіну; і не мудрасцю слова, каб не зрабіць марным крыжа Хрыстовага.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую хваробу ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 4, 12–17)

Прыйшоў і пасяліўся ў Кафарнауме. Так збылося сказанае прарокам Ісаям

+ Чытанне святога Евангелля паводле Мацвея.

У той час:

Калі Езус пачуў, што Яна зняволілі, адышоў у Галілею. І, пакінуўшы Назарэт, прыйшоў і пасяліўся ў Кафарнауме прыморскім, у межах Забулона і Нэфталія. Так збылося сказанае прарокам Ісаям, які кажа:

Зямля Забулонава і зямля Нэфталіева, 

на шляху марскім, за Ярданам, 

Галілея язычнікаў, 

народ, які сядзеў у цемры, 

убачыў святло вялікае, 

над жыхарамі краіны смяротнага ценю 

заззяла святло. 

З таго часу Езус пачаў прапаведаваць і казаць: Пакайцеся, бо наблізілася Валадарства Нябеснае.

Гэта слова Пана.

ІIІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ён 3, 1–5. 10)

Адвярнуліся нінівіцяне ад злога шляху свайго

Чытанне кнігі прарока Ёны.

Пан звярнуўся да Ёны другі раз, кажучы: Устань, ідзі ў Нініву, вялікі горад, і скажы ім тое, што Я табе наказаў. І ўстаў Ёна, і пайшоў у Нініву, паводле слова Пана.

Нініва ж была вялікім горадам у Бога: на тры дні хады. І пачаў Ёна хадзіць па горадзе столькі, колькі можна было прайсці за адзін дзень, і ўсклікаў, кажучы: Яшчэ сорак дзён, і Нініва будзе збурана. 

І паверылі нінівіцяне ў Бога, і абвясцілі пост, і апрануліся ў мяхі, ад старэйшага аж да малодшага.

І ўбачыў Бог учынкі іхнія, што яны адвярнуліся ад злога шляху свайго, і пашкадаваў Бог, што сказаў пра няшчасце, якое спашле ім, і не спаслаў.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 6–7bc. 8–9, Р.: 4a)

Рэфрэн: Дай спазнаць Твае дарогі, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты Бог збаўлення майго.

Рэфрэн: Дай спазнаць Твае дарогі, Пане.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Памятай пра мяне паводле міласэрнасці Тваёй, *

дзеля вялікай дабрыні Тваёй.

Рэфрэн: Дай спазнаць Твае дарогі, Пане.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім. 

Рэфрэн: Дай спазнаць Твае дарогі, Пане.

ДРУГОЕ ЧЫТАННЕ (1 Кар 7, 29–31)

Мінае вобраз гэтага свету

Чытанне Першага паслання святога апостала Паўла да Карынцянаў.

Браты:

Кажу вам, што заканчваецца час, каб і тыя, хто мае жонак, былі як тыя, хто не мае, і тыя, хто плача, былі як тыя, хто не плача, і тыя, хто радуецца, былі як тыя, хто не радуецца, і тыя, хто купляе, былі як тыя, хто не набывае, і тыя, хто карыстаецца светам, былі як тыя, хто не карыстаецца, бо мінае вобраз гэтага свету.

Гэта слова Божае.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае: 

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 14–20)

Кайцеся і верце ў Евангелле

+ Чытанне святога Евангелля паводле Марка.

Пасля таго, як выдалі Яна, прыйшоў Езус у Галілею, прапаведуючы Евангелле Божае і кажучы, што настаў час і наблізілася Валадарства Божае: кайцеся і верце ў Евангелле.

Праходзячы ж каля Галілейскага мора, убачыў Сымона і Андрэя, брата Сымона, якія закідалі сеткі ў мора, бо яны былі рыбакамі. І сказаў ім Езус: Ідзіце за Мною, і Я зраблю вас рыбакамі людзей. І, адразу пакінуўшы сеткі, яны пайшлі за Ім. 

Адышоўшы крыху далей, Ён убачыў Якуба Зэбэдэевага і Яна, брата ягонага, якія таксама сядзелі ў чаўне і ладзілі сеткі. І адразу паклікаў іх. І, пакінуўшы бацьку свайго Зэбэдэя ў чаўне з работнікамі, яны пайшлі за Ім. 

Гэта слова Пана.

ІIІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Нм 8, 2–4а. 5–6. 8–10)

Чыталі кнігу Закону і раскрывалі сэнс

Чытанне кнігі Нээміі.

У тыя дні:

Прынёс святар Эздра кнігу Майсеевага Закону ў першы дзень сёмага месяца на сход мужчын і жанчын, і ўсіх, хто мог разумець. І чытаў яго на плошчы, што перад Воднаю брамай, ад світання да сярэдзіны дня перад мужчынамі і жанчынамі, і тымі, хто мог разумець; і вушы ўсяго народа былі ўважлівыя да кнігі Закону. Стаяў жа кніжнік Эздра на зробленым драўляным узвышэнні. 

І разгарнуў Эздра кнігу перад вачыма ўсяго народа, а стаяў ён вышэй за народ. І, калі разгарнуў яе, увесь народ устаў. Благаславіў Эздра Вялікага Пана Бога, а ўвесь народ адказаў: Амэн, амэн, — падымаючы рукі свае. І кланяліся, і падалі на калені, тварам на зямлю, перад Панам. 

І чыталі кнігу Закону Божага выразна, і тлумачылі, і раскрывалі сэнс, і рабілі зразумелым тое, што чыталася. 

Тады намеснік Нээмія і Эздра, кніжнік і святар, і левіты, якія вучылі народ, сказалі ўсяму народу: Дзень гэты святы для Пана Бога нашага. Не смуткуйце і не плачце. Бо ўвесь народ плакаў, слухаючы словы Закону. 

І сказаў ім Нээмія: Ідзіце, ешце тлустае і піце салодкае, і пасылайце часткі тым, хто не прыгатаваў сабе, таму што святы гэты дзень для Пана нашага. І не смуткуйце, бо радасць Пана — гэта моц вашая.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 15 (Р.: пар. Ян 6, 63с)

Рэфрэн: Словы Твае, Пане, даюць жыццё вечнае.

8. Закон Пана дасканалы, *

умацоўвае душу,     

сведчанне Пана вернае, *

яно дае мудрасць простым.

Рэфрэн: Словы Твае, Пане, даюць жыццё вечнае.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы. 

Рэфрэн: Словы Твае, Пане, даюць жыццё вечнае.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Словы Твае, Пане, даюць жыццё вечнае.

15. Няхай словы маіх вуснаў *

і думкі майго сэрца 

будуць даспадобы Табе, Пане, *

мая скала і мой Адкупіцель. 

Рэфрэн: Словы Твае, Пане, даюць жыццё вечнае.

ДРУГОЕ ЧЫТАННЕ (1 Кар 12, 12–14. 27)

Вы ж – цела Хрыстовае, а паасобку — часткі

Чытанне Першага паслання святога апостала Паўла да Карынцянаў. 

Браты:

Як цела адно, але мае шмат частак, якія, хоць іх шмат, складаюць адно цела, так і Хрыстус. Бо ўсе мы адным Духам ахрышчаныя ў адно цела, юдэі ці грэкі, нявольнікі ці свабодныя, і ўсе напоены адным Духам.

Цела — гэта не адна частка, але шмат. Вы ж — цела Хрыстовае, а паасобку — часткі.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім, 

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 1–4; 4, 14–21)

Сёння споўніліся гэтыя словы Пісання 

+ Чытанне святога Евангелля паводле Лукі.

Паколькі многія браліся скласці апавяданне пра падзеі, якія адбыліся сярод нас, як перадалі нам тыя, хто ад пачатку быў відавочцам і слугою слова, вырашыў і я дакладна прайсціся па ўсім ад пачатку і апісаць табе ўсё па парадку, найшаноўнейшы Тэафіле, каб ты пазнаў праўдзівасць таго, чаму ты быў навучаны.

У той час:

Езус вярнуўся ў моцы Духа ў Галілею і разышліся чуткі пра Яго па ўсёй ваколіцы. Ён навучаў ва ўсіх сінагогах, і ўсе Яго славілі.

І прыйшоў Ён у Назарэт, дзе быў выхаваны, і ўвайшоў паводле свайго звычаю ў дзень суботні ў сінагогу, і ўстаў, каб чытаць. Яму падалі кнігу прарока Ісаі. Ён, разгарнуўшы кнігу, трапіў на месца, дзе было напісана: 

Дух Пана на Мне; 

бо Ён намасціў Мяне

абвяшчаць добрую навіну ўбогім, 

паслаў Мяне абвяшчаць вызваленне палонным,

і сляпым вяртаць зрок, 

каб выпусціць спакутаваных на свабоду,

каб абвясціць год ласкі Пана.

Закрыўшы кнігу, Ён аддаў яе слузе і сеў. А вочы ўсіх у сінагозе былі скіраваныя на Яго. І Ён пачаў гаварыць ім: Сёння споўніліся гэтыя словы Пісання, якія вы чулі. 

Гэта слова Пана.

Панядзелак (III)

ПЕРШАЕ ЧЫТАННЕ (Гбр 9, 15. 24–28)

Адзін раз на сканчэнні вякоў з’явіўся дзеля знішчэння граху сваёю ахвяраю, другі раз не дзеля граху з’явіцца тым, хто чакае Яго

Чытанне Паслання да Габрэяў.

Браты:

Хрыстус стаў Пасрэднікам Новага Запавету, каб праз смерць, якая была дзеля адкуплення ад злачынстваў, учыненых у першым запавеце, атрымалі абяцанае тыя, хто пакліканы да вечнай спадчыны. 

Хрыстус увайшоў не ў святыню, пабудаваную рукамі на ўзор праўдзівых, але ў само неба, каб цяпер заступіцца за нас перад абліччам Бога; і не дзеля таго, каб шматразова прыносіць сябе ў ахвяру, дзеля чаго штогод уваходзіць першасвятар у Святое Святых з чужою крывёю, бо Яму трэба было б шмат разоў цярпець ад пачатку свету. Цяпер жа Ён адзін раз на сканчэнні вякоў з’явіўся дзеля знішчэння граху сваёю ахвяраю. І як людзям прызначана раз памерці, а пасля гэтага — суд, так і Хрыстус, раз ахвяраваўшы сябе, каб панесці грахі многіх, другі раз не дзеля граху з’явіцца тым, хто чакае Яго дзеля збаўлення.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3сd–4. 5–6, Р.: 1а)

Рэфрэн: Спявайце Пану, бо Ён учыніў цуды.

Або: Аллелюя.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Спявайце Пану, бо Ён учыніў цуды.

Або: Аллелюя.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Спявайце Пану, бо Ён учыніў цуды.

Або: Аллелюя.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Спявайце Пану, бо Ён учыніў цуды.

Або: Аллелюя.

5. Грайце Пану на гуслях, *

на гуслях і на гарфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Спявайце Пану, бо Ён учыніў цуды.

Або: Аллелюя.

СПЕЎ ПЕРАД ЕВАНГЕЛЛЕМ (пар. 2 Цім 1, 10b)

Акламацыя: Аллелюя, аллелюя, аллелюя.

Збаўца наш Езус Хрыстус знішчыў смерць 

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 22–30)

Настаў канец сатане

+ Чытанне святога Евангелля паводле Марка.

У той час:

Кніжнікі, якія прыйшлі з Ерузалема, казалі, што Ён мае ў сабе Бэльзэбуба і выганяе дэманаў праз князя дэманаў. 

А Езус, паклікаўшы іх, казаў ім у прыпавесцях: Як можа сатана выганяць сатану? 

Калі валадарства раздзеліцца ўнутры, не можа выстаяць такое валадарства.  І калі дом раздзеліцца ўнутры, не можа выстаяць такі дом. І калі сатана паўстаў супраць сябе і раздзяліўся, не можа выстаяць, але канец яму. Ніхто не можа ўвайсці ў дом асілка і выкрасці ягоныя рэчы, калі спачатку не звяжа асілка, і толькі тады абрабуе дом ягоны. Сапраўды, кажу вам: дараваныя будуць сынам чалавечым усе грахі і блюзнерствы, якімі б ні блюзнерылі. Але хто будзе блюзнерыць супраць Духа Святога, не будзе мець прабачэння ніколі, але будзе падлягаць вечнаму асуджэнню. 

Так сказаў, бо гаварылі пра Яго: Ён мае нячыстага духа.

Гэта слова Пана.

Аўторак (III)

ПЕРШАЕ ЧЫТАННЕ (Гбр 10, 1–10)

Вось іду, каб выканаць волю Тваю, Божа

Чытанне Паслання да Габрэяў.

Браты:  

Закон мае цень будучых дабротаў, але не сам вобраз справаў. Таму адныя і тыя ж ахвяры, якія заўсёды прыносяцца штогод, ніколі не могуць зрабіць дасканалымі тых, хто прыходзіць з імі.  Бо ці не перасталі б яны прыносіць ахвяры, калі б тыя, хто ахвяруе, былі ачышчаны раз і назаўсёды і не ўсведамлялі больш ніякіх грахоў. Але ў гэтых ахвярах — штогадовы напамін пра грахі, бо немагчыма, каб кроў быкоў ды казлоў знішчала грахі. 

Хрыстус прыходзіць у свет і кажа: Ахвяры і прынашэння Ты не захацеў, але цела падрыхтаваў Мне. Усеспаленні і ахвяры за грэх не даспадобы Табе. Тады Я сказаў: Вось іду, як у пачатку кнігі напісана пра Мяне, каб выканаць волю Тваю, Божа.

Перад гэтым Ён сказаў: Ахвяраў і прынашэнняў, і ўсеспаленняў, і ахвяраў за грэх, якія прыносяцца паводле Закону, Ты не захацеў і не ўпадабаў. Пасля Ён сказаў: Вось іду, каб выканаць волю Тваю. Адмяняе першае, каб устанавіць другое. Паводле гэтай волі мы раз і назаўсёды асвячаныя ахвяраю цела Езуса Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 4аb. 7–8а. 10. 11, Р.: пар. 8а і 9а)

Рэфрэн: Прыходжу, Пане, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

4. І паклаў у мае вусны новую песню, *

спеў хвалы нашаму Богу.

Рэфрэн: Прыходжу, Пане, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Пане, споўніць Тваю волю.

10. Я абвяшчаў Тваю справядлівасць *

на вялікім сходзе, 

і не закрываў вуснаў сваіх, *

Ты гэта ведаеш, о Пане.

Рэфрэн: Прыходжу, Пане, споўніць Тваю волю.

11. Справядлівасць Тваю не хаваў я ў сэрцы сваім, *

я абвяшчаў Тваю вернасць і Тваё збаўленне.

Я не таіў Тваёй міласэрнасці і вернасці *

перад вялікай грамадой.

Рэфрэн: Прыходжу, Пане, споўніць Тваю волю.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Праслаўляю  Цябе, Ойча, Пан  неба  і  зямлі, 

што таямніцы Валадарства ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 31–35)

Хто будзе выконваць волю Божую, той Мне брат і сястра, і маці 

+ Чытанне святога Евангелля паводле Марка.

У той час:

Прыйшлі Маці Езуса і браты Ягоныя і, стоячы звонку, паслалі паклікаць Яго. Натоўп, які сядзеў каля Яго, казаў Яму: Вось Маці Твая і браты Твае, і сёстры Твае на вуліцы шукаюць Цябе. 

Але Ён сказаў ім у адказ: Хто маці Мая і браты Мае? І паглядзеўшы на тых, хто сядзеў вакол Яго, сказаў: Вось маці Мая і браты Мае. Бо хто будзе выконваць волю Божую, той Мне брат і сястра, і маці.

Гэта слова Пана.

Серада (III)

ПЕРШАЕ ЧЫТАННЕ (Гбр 10, 11–18)

Ён адной ахвярай назаўсёды зрабіў дасканалымі асвячаных

Чытанне Паслання да Габрэяў.

Кожны святар штодзённа стаіць у служэнні і шмат разоў прыносіць адны і тыя ж ахвяры, якія ніколі не могуць знішчыць грахоў. 

А Езус Хрыстус, прынёсшы адну ахвяру за грахі, назаўсёды сеў праваруч Бога, чакаючы таго часу, калі ворагі Ягоныя будуць пакладзены як падножжа ног Ягоных. Бо Ён адной ахвярай назаўсёды зрабіў дасканалымі асвячаных.

Пра гэта сведчыць нам і Дух Святы, бо сказана: Вось запавет, які ўстанаўлю з імі пасля гэтых дзён, — кажа Пан: укладу законы Мае ў іхнія сэрцы, і запішу іх у розуме іхнім, а грахоў і беззаконняў іх больш не ўспомню.

А дзе ёсць прабачэнне грахоў, там ужо няма ахвяры за іх.

Гэта слова Божае.

РЭСПАНСАРЫЙНЫ ПСАЛЬМ (Пс 110 (109), 1. 2. 3–4, Р.: 4bc)

Рэфрэн: Ты святар навекі на ўзор Мэльхізэдэка.

5. Пан сказаў майму Пану: *

Сядай праваруч мяне, 

пакуль не пакладу ворагаў Тваіх *

да падножжа Твайго.

Рэфрэн: Ты святар навекі на ўзор Мэльхізэдэка.

6. Жазло сілы Тваёй *

спашле Пан з Сіёну: 

будзеш валадарыць *

сярод ворагаў Тваіх.

Рэфрэн: Ты святар навекі на ўзор Мэльхізэдэка.

7. З Табою панаванне ў дзень Тваёй моцы, у бляску святасці, *

з улоння перад світаннем нарадзіў Цябе.

8. Пан прысягнуў і не пашкадуе: *

Ты святар навекі на ўзор Мэльхізэдэка.

Рэфрэн: Ты святар навекі на ўзор Мэльхізэдэка.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зернем ёсць Божае слова, сейбіт — Хрыстус;

кожны, хто Яго знайдзе, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 1–20) 

Выйшаў сейбіт сеяць

+ Чытанне святога Евангелля паводле Марка.

У той час:

Езус зноў пачаў навучаць каля мора. І сабраўся да Яго вялікі натоўп людзей, так што Ён увайшоў у човен і сядзеў у ім, на моры, а ўвесь народ быў на беразе каля мора. Ён навучаў іх многаму ў прыпавесцях і казаў ім у сваім вучэнні:

Слухайце. Вось выйшаў сейбіт сеяць. І калі сеяў, сталася так, што адно зерне ўпала ўскрай дарогі, і прыляцелі птушкі, і падзяўблі яго. Іншае ўпала на камяністую глебу, дзе было мала зямлі, і адразу прарасло, бо зямля была неглыбокая. А калі ўзышло сонца, завяла, бо не мела карэння, і засохла. Іншае ўпала паміж цёрну, і вырас цёрн, і заглушыў яго, так што не дало плоду. Іншае ўпала на добрую глебу і дало плён, які ўзышоў і вырас. І прынесла плён адно ў трыццаць, другое ў шэсцьдзесят, а іншае — ў сто разоў большы. 

І сказаў: Хто мае вушы, каб слухаць, няхай слухае.

А калі застаўся адзін, пыталі ў Яго тыя, хто быў вакол Яго разам з Дванаццацю аб прыпавесці. І Ён сказаў ім: Вам дадзена таямніца Божага Валадарства, а для тых, хто звонку, усё адбываецца ў прыпавесцях, каб яны глядзелі, і не бачылі, слухалі, і не разумелі, каб не навярнуліся і каб не было даравана ім.

І сказаў ім: Не разумееце гэтай прыпавесці? А як жа зразумееце ўсе іншыя прыпавесці?

Сейбіт сее слова. Пасеянае ўскрай дарогі — гэта тыя, у кім сеецца слова, але як толькі пачуюць яго, адразу прыходзіць сатана і забірае слова, пасеянае ў іх. Пасеянае на камяністай глебе — гэта тыя, хто, як толькі пачуе слова, адразу з радасцю прымае яго, але не мае ў сабе кораня, і яны нясталыя. Потым, калі настане ўціск і пераслед за слова, адразу губляюць веру. Пасеянае ў цернях — гэта тыя, хто чуе слова, але турботы свету, зман багацця ды іншыя прагненні ўваходзяць у іх і заглушаюць слова, і яно застаецца бясплённым. А пасеянае на добрай глебе — гэта тыя, хто слухае слова, і прымае яго і прыносіць плён: адзін у трыццаць, другі ў шэсцьдзесят, а іншы — ў сто разоў большы.

Гэта слова Пана.

Чацвер (III)

ПЕРШАЕ ЧЫТАННЕ (Гбp 10, 19–25)

У паўнаце веры будзем трымацца вызнання надзеі, будзем зважаць адзін на аднаго, каб заахвочваць да любові

Чытанне Паслання да Гaбрэяў.

Браты:

Маючы адвагу ўвайсці праз Кроў Езуса ў Святое Месца новым і жывым шляхам, які Ён адкрыў нам праз заслону, гэта значыць, праз Цела сваё; маючы вялікага святара над Божым домам, наблізімся са шчырым сэрцам і ў паўнаце веры, акрапіўшы сэрцы ад нячыстага сумлення і абмыўшы целы чыстаю вадою.      

Будзем непахісна трымацца вызнання надзеі, бо верны той, хто абяцаў. І будзем зважаць адзін на аднаго, каб заахвочваць да любові і добрых учынкаў. І не пакідайма нашага сходу, як стала звычаем некаторых, але будзем заахвочваць адзін аднаго; і тым больш, чым больш бачыце, як набліжаецца гэты дзень.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: 6)

Рэфрэн: Гэта народ верны, які шукае Пана.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Гэта народ верны, які шукае Пана.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці. 

Рэфрэн: Гэта народ верны, які шукае Пана.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Гэта народ верны, які шукае Пана.

СПЕЎ ПЕРАД ЕВАНГЕЛЛЕМ (Пс 119 (118), 105)

Акламацыя: Аллелюя, аллелюя, аллелюя.

Слова Тваё – светач для маёй нагі 

і святло для маёй сцежкі.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 21–25)

Для таго прыносіцца светач, каб паставіць яго на падсвечніку. Якой мераю мераеце, такой і вам будзе адмерана

+ Чытанне святога Евангелля паводле Марка.

У той час:

Езус сказаў народу: Ці для таго прыносіцца светач, каб паставіць яго пад кош або пад ложак? Ці ўсё ж для таго, каб паставіць яго на падсвечніку? Бо няма нічога схаванага, што б не адкрылася, і няма нічога таемнага, што б не выявілася. Хто мае вушы, каб слухаць, няхай слухае.

І сказаў ім: Зважайце на тое, што чуеце. Якой мераю мераеце, такой і вам будзе адмерана, і яшчэ дададзена. Бо хто мае, таму дадзена будзе, а хто не мае, у таго адымецца і тое, што мае.

Гэта слова Пана.

Пятніца (III)

ПЕРШАЕ ЧЫТАННЕ (Гбр 10, 32–39)

Вы вытрымалі цяжкія пакуты змагання, дык не пакідайце адвагі вашай

Чытанне Паслання да Гaбрэяў.

Браты:

Узгадайце мінулыя дні, калі вы, будучы прасветленымі, вытрымалі цяжкія пакуты змагання. То вас выстаўлялі як відовішча на знявагі і ўціск, то вы станавіліся супольнікамі тых, з кім так абходзіліся. Бо вы суперажывалі з тымі, хто ў кайданах, і з радасцю ўспрымалі рабаванне вашай маёмасці, ведаючы, што ёсць у вас лепшая маёмасць і трывалая.  

Дык не пакідайце адвагі вашай, якая мае вялікую ўзнагароду. А цярплівасць патрэбна вам, каб, выконваючы волю Божую, вы атрымалі абяцанае. Таму што яшчэ крыху, і з’явіцца той, хто павінен прыйсці, і не спозніцца. А мой справядлівы будзе жыць дзякуючы веры, і, калі адступіцца, не ўпадабае яго душа Мая.

Але мы не належым да тых, хто адступаецца да згубы, але да тых, хто верыць, каб атрымаць жыццё.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36),  3–4. 5–6. 23–24. 39–40, Р.: 39а)

Рэфрэн: Збаўленне справядлівых паходзіць ад Пана.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Збаўленне справядлівых паходзіць ад Пана.

5. Даручы Пану шлях свой *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Збаўленне справядлівых паходзіць ад Пана.

23. Пан умацоўвае крокі такога чалавека *

і Ён прыхільны да ягонага шляху.

24. І калі будзе падаць, ён не ўпадзе, *

бо Пан трымае яго за руку.

Рэфрэн: Збаўленне справядлівых паходзіць ад Пана.

39. Збаўленне справядлівых паходзіць ад Пана, *

Ён — цвярдыня іхняя ў час уціску.

40. Пан ім дапаможа і ўратуе, †

Ён вызваліць іх ад грэшнікаў і збавіць, *

бо яны на Яго спадзяюцца.

Рэфрэн: Збаўленне справядлівых паходзіць ад Пана.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Праслаўляю  Цябе, Ойча, Пан  неба  і  зямлі, 

што таямніцы Валадарства ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 26–34)

Чалавек кідае зерне і спіць, а як зерне ўзыходзіць, ён не ведае

+ Чытанне святога Евангелля паводле Марка.

У той час:

Езус сказаў народу: Валадарства Божае, нібы чалавек, што кідае зерне ў зямлю. І спіць, і ўстае ноччу і днём, а як зерне ўзыходзіць і расце, ён не ведае. Бо зямля прыносіць плён сама па сабе: спачатку зеляніну, потым колас, потым поўнае зерне ў коласе. Калі ж саспее плод, адразу пасылае серп, таму што настала жніво. 

І казаў: З чым параўнаем Валадарства Божае? Ці ў якой прыпавесці выявім яго? Яно — як гарчычнае зерне: калі яго сеюць ў зямлю, яно найменшае з усяго насення на зямлі. Калі ж пасеяна, узыходзіць і становіцца большым за ўсялякую зеляніну, і пускае вялікае галлё, так што пад ценем ягоным могуць хавацца птушкі нябесныя. 

У многіх такіх прыпавесцях прапаведаваў ім слова, колькі яны маглі слухаць. І без прыпавесці не казаў ім, а сваім вучням сам-насам тлумачыў усё.

Гэта слова Пана.

Субота (III)

ПЕРШАЕ ЧЫТАННЕ (Гбр 11, 1–2. 8–19)

Ён чакаў горад, дойлідам і будаўніком якога ёсць Бог

Чытанне Паслання да Гaбрэяў.

Браты:

Вера — гэта зарука таго, на што мы спадзяёмся, і доказ таго, чаго мы не бачым. Праз яе старэйшыя атрымалі сведчанне.

Дзякуючы веры пакліканы Абрагам паслухаўся і накіраваўся да месца, якое павінен быў атрымаць у спадчыну. Ён выйшаў, не ведаючы, куды ідзе. Дзякуючы веры ён пасяліўся на абяцанай зямлі, як на чужыне, жывучы ў шатрах з Ісаакам і Якубам, сунаследнікамі таго самага абяцання. Бо ён чакаў горада, закладзенага на моцным падмурку, дойлідам і будаўніком якога ёсць Бог.

Дзякуючы веры і бясплодная Сара, насуперак старому ўзросту, атрымала сілу, каб зачаць патомства, паколькі лічыла верным таго, хто даў абяцанне. Таму ад аднаго чалавека, і гэта ад амярцвелага, нарадзілася так шмат, як зорак нябесных і незлічоных пясчынак на беразе мора. 

Усе тыя памерлі ў веры, не атрымаўшы абяцанняў, але ўбачыўшы іх здалёк і прывітаўшы, прызналі, што яны вандроўнікі і чужынцы на зямлі. Бо тыя, хто так кажа, паказваюць, што яны шукаюць айчыну. Калі б яны памяталі аб той, з якой выйшлі, то мелі б нагоду вярнуцца. Цяпер жа яны імкнуцца да лепшай, гэта значыць, да нябеснай айчыны. Таму Бог не саромеецца, каб яны называлі Яго сваім Богам, бо Ён падрыхтаваў ім горад.

Праз веру Абрагам, калі Бог выпрабоўваў яго, ахвяраваў Ісаака. Той, хто атрымаў абяцанне, прынёс нават адзінароднага сына, пра якога сказана: У Ісааку назавецца патомства тваё. Ён лічыў, што Бог мае моц уваскрасіць з мёртвых, таму і атрымаў яго як правобраз.

Гэта слова Божае.

РЭСПАНСАРЫЙНЫ ПСАЛЬМ (Лк 1, 69–70. 71–72. 73–75, Р.: пар. 68)

Рэфрэн: Благаслаўлёны Пан, бо народ свой збавіў.

69. Бог узняў моц збаўлення для нас *

у доме Давіда, слугі свайго. 

70. Як абвясціў спрадвеку *

вуснамі сваіх святых прарокаў. 

Рэфрэн: Благаслаўлёны Пан, бо народ свой збавіў.

71. Што збавіць нас ад ворагаў нашых *

і ад рук усіх, хто нас ненавідзіць.

72. Каб праявіць міласэрнасць да айцоў нашых *

і нагадаць пра святы запавет свой. 

Рэфрэн: Благаслаўлёны Пан, бо народ свой збавіў.

73. Прысягу, якую даў Абрагаму, †

айцу нашаму, дасць нам. *

74. Каб, выбаўленыя з рук ворагаў нашых, 

мы без страху служылі Яму

75. ў святасці і справядлівасці перад Ім *

ва ўсе дні нашыя.

Рэфрэн: Благаслаўлёны Пан, бо народ свой збавіў.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Бо так палюбіў Бог свет, 

што аддаў Сына свайго Адзінароднага, 

каб кожны, хто верыць у Яго, не загінуў, але меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 35–41)

Хто Ён такі, што і вецер, і мора слухаюцца Яго?

+ Чытанне святога Евангелля паводле Марка.

У той дзень, калі настаў вечар, Езус сказаў сваім вучням: Пераправімся на той бок. Адпусціўшы людзей, яны забралі Яго з сабою, калі быў у чаўне. І плылі з Ім іншыя чаўны.

І ўзнялася вялікая бура. Хвалі залівалі човен, так што човен ужо напаўняўся. А Ён спаў на карме на ўзгалоўі. Будзяць і кажуць Яму: Настаўнік, не хвалюе цябе, што мы гінем? І, устаўшы, Ён забараніў ветру і сказаў мору: Замоўкні і супакойся. І вецер сціх, і настала вялікая ціша.

І сказаў ім: Чаго вы такія баязлівыя? Яшчэ не маеце веры? Яны напоўніліся вялікім страхам і гаварылі паміж сабой: Хто Ён такі, што і вецер, і мора слухаюцца Яго?

Гэта слова Пана.

ІV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Саф 2, 3; 3, 12–13)

Я пакіну сярод цябе народ пакорны і бедны 

Чытанне кнігі прарока Сафоніі.

Шукайце Пана, усе пакорныя зямлі, якія выконваеце Яго пастановы. Шукайце справядлівасці, шукайце пакоры; можа, вам удасца схавацца ў дзень гневу Пана. 

Я пакіну сярод цябе народ пакорны і бедны, 

і яны будуць шукаць прытулку ў імені Пана.

Ацалелыя з Ізраэля не будуць чыніць беззаконне,

не будуць гаварыць няпраўду,

і не знойдзецца ў іх вуснах язык падманлівы,

бо яны будуць пасвіцца і адпачываць,

і ніхто не спалохае іх.

Гэта слова Божае.

РЭСПАНСАРЫЙНЫ ПСАЛЬМ (Пс  146 (145), 6c–7. 8–9а. 9bc–10, Р.: Мц 5, 3)

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

6. Бог навекі захоўвае вернасць. *

7. Справядліва судзіць пакрыўджаных, 

хлеб дае пакорным, *

Пан вызваляе вязняў.

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Шчаслівыя ўбогія духам, іх ёсць Валадарства Нябеснае.

Або: Аллелюя.

ДРУГОЕ ЧЫТАННЕ (1 Кар 1, 26–31)

Слабое свету выбраў Бог

Чытанне Першага паслання святога апостала Паўла да Карынцянаў.

Паглядзіце, браты, на пакліканне вашае. Няшмат сярод вас мудрых паводле цела, няшмат моцных, няшмат высакародных.

Але Бог выбраў неразумнае свету, каб асароміць мудрых, і слабое свету выбраў Бог, каб асароміць моцных, і бязроднае свету, і пагарджанае, і тое, чаго няма выбраў Бог, каб знішчыць існае, каб ніякае цела не выхвалялася перад Богам.

Праз Яго і вы існуеце ў Хрысце Езусе, які стаў для нас мудрасцю ад Бога, і справядлівасцю, і пасвячэннем, і адкупленнем, каб было, як напісана: Хто хваліцца, няхай хваліцца ў Пану.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 12а)

Акламацыя: Аллелюя, аллелюя, аллелюя.

Радуйцеся і весяліцеся, 

бо вялікая ўзнагарода вашая ў нябёсах.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 1–12а)

Шчаслівыя ўбогія духам 

+ Чытанне святога Евангелля паводле Мацвея.

У той час:

Убачыўшы натоўп, Езус падняўся на гару. А калі сеў, падышлі да Яго вучні Ягоныя. І, адкрыўшы вусны свае, Ён вучыў іх, кажучы: 

Шчаслівыя ўбогія духам, бо іх ёсць Валадарства Нябеснае. 

Шчаслівыя засмучаныя, бо яны суцешаныя будуць. 

Шчаслівыя лагодныя, бо яны зямлю атрымаюць у спадчыну. 

Шчаслівыя галодныя і прагнучыя справядлівасці, бо яны насычаныя будуць. 

Шчаслівыя міласэрныя, бо яны міласэрнасць спазнаюць. 

Шчаслівыя чыстыя сэрцам, бо яны Бога ўбачаць. 

Шчаслівыя міратворцы, бо яны сынамі Божымі названыя будуць. 

Шчаслівыя, каго пераследуюць за справядлівасць, бо іх ёсць Валадарства Нябеснае. 

Шчаслівыя вы, калі будуць вас зневажаць і пераследаваць, і ўсяляк зласловіць несправядліва з-за Мяне. 

Радуйцеся і весяліцеся, бо вялікая ўзнагарода вашая ў нябёсах. 

Гэта слова Пана.

ІV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 18, 15–20)

Я ўстанаўлю ім прарока і ўкладу Мае словы ў вусны ягоныя

Чытанне кнігі Другазаконня.

Майсей прамовіў да народа, кажучы:

Пан Бог твой установіць сярод цябе прарока з братоў тваіх, падобнага да мяне. Яго будзеце слухаць, як прасіў ты Пана Бога свайго на Гарэбе ў дзень сходу, кажучы: Няхай не пачую голасу Пана Бога майго і няхай не ўбачу больш гэтага вялікага агню, каб мне не памерці.

І сказаў мне Пан: Добра яны сказалі. Я ўстанаўлю ім прарока з братоў іхніх, падобнага да цябе, і ўкладу Мае словы ў вусны ягоныя, і ён будзе казаць ім усё, што Я загадаю яму. І кожны, хто не паслухае Маіх слоў, якія будзе ён казаць у Маё імя, з таго спаганю Я. Прарок жа, які асмеліцца сказаць у Маё імя тое, чаго Я не загадваў яму казаць, ці будзе прамаўляць у імя іншых багоў, павінен памерці.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7с–9, Р.: 8)

Рэфрэн: Не рабіце жорсткімі сэрцы вашыя.

1. Прыйдзіце, заспяваем Пану, *

усклікнем Богу, скале нашага збаўлення.

2. Станем з падзякаю перад абліччам Ягоным, *

у песнях усклікнем Яму.

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі. 

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыба, *

як на пустыні ў дзень Масса, 

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

ДРУГОЕ ЧЫТАННЕ (1 Кар 7, 32–35)

Незамужняя жанчына клапоціцца пра справы Пана

Чытанне Першага паслання святога апостала Паўла да Карынцянаў.

Браты:

Я хачу, каб вы былі бесклапотнымі.

Нежанаты клапоціцца пра справы Пана, як спадабацца Пану. А жанаты клапоціцца пра справы гэтага свету, як спадабацца жонцы, і ён падзелены. Таксама незамужняя жанчына і дзева клапоціцца пра справы Пана, каб быць святою і целам, і духам, а замужняя клапоціцца пра справы гэтага свету, як спадабацца мужу.

Кажу гэта для вашай карысці, не для таго, каб накінуць на вас путы, але для таго, каб вы добрапрыстойна і неадрыўна служылі Пану.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 16)

Акламацыя: Аллелюя, аллелюя, аллелюя.

Народ, які сядзеў у цемры, убачыў святло вялікае, 

над жыхарамі краіны смяротнага ценю заззяла святло.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 21–28)

Ён вучыў іх як той, хто мае ўладу

+ Чытанне святога Евангелля паводле Марка.

У горадзе Кафарнауме Езус увайшоў у шабат у сінагогу і навучаў. І здзіўляліся вучэнню Ягонаму, бо Ён вучыў іх як той, хто мае ўладу, а не як кніжнікі. 

І быў тады ў сінагозе чалавек, апанаваны нячыстым духам, які закрычаў: Што Табе да нас, Езус Назаранін? Ты прыйшоў загубіць нас? Ведаю Цябе, хто Ты, Святы Божы. Але Езус забараніў яму, кажучы: Змоўкні і выйдзі з яго. Тады дух нячысты, таргануўшы яго і закрычаўшы моцным голасам, выйшаў з яго. І здзівіліся ўсе, так што пыталіся адзін у аднаго, кажучы: Што гэта? Новае вучэнне, якое мае моц? Ён і духам нячыстым загадвае, і яны слухаюцца Яго. 

І адразу разышлася пра Яго чутка па ўсёй ваколіцы Галілеі.

Гэта слова Пана.

ІV ЗВЫЧАЙНАЯ НЯДЗЕЛЯ

Год C

ПЕРШАЕ ЧЫТАННЕ (Ер 1, 4–5. 17–19)

Устанавіў цябе прарокам для народаў 

Чытанне кнігі прарока Ераміі.

У дні Ёсіі:

Cкіраваў да мяне Пан слова, кажучы: Раней, чым сфармаваў цябе ва ўлонні, Я пазнаў цябе, і раней, чым ты выйшаў з улоння, Я асвяціў цябе, устанавіў цябе прарокам для народаў. 

Ты падпяражаш свае бёдры, устанеш і скажаш ім усё, што Я табе загадаю. Не бойся іх, інакш Я напоўню цябе страхам перад імі.

Вось Я зрабіў цябе сёння ўмацаваным горадам, жалезным слупом і меднымі мурамі супраць усёй зямлі, супраць каралёў юдэйскіх, супраць правадыроў іхніх, супраць святароў і народу гэтай зямлі.

Яны будуць ваяваць з табою, але не перамогуць цябе, бо Я з табою, — кажа Пан, — каб ратаваць цябе.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 1–2. 3–4а. 5–6аb. 15аb і 17, Р.: пар. 15аb)

Рэфрэн: Мае вусны абвяшчаюць Тваё збаўленне, Пане. 

1. На Цябе, Пане, спадзяюся, *

няхай не буду асаромлены навекі.

2. Вызвалі мяне паводле Тваёй справядлівасці, *

схілі да мяне сваё вуха і ўратуй мяне.

Рэфрэн: Мае вусны абвяшчаюць Тваё збаўленне, Пане. 

3. Будзь мне скалою прыстанішча, †

дзе я мог бы заўсёды схавацца. *

Ты загадаў уратаваць мяне, 

бо Ты — скала мая і мая цвярдыня. * 

4.  Божа мой, вызвалі мяне з рук бязбожнага. 

Рэфрэн: Мае вусны абвяшчаюць Тваё збаўленне, Пане. 

5. Бо Ты — мая надзея, Божа мой, Пане,*

Ты спадзяванне маё з маладосці маёй. 

6. На Цябе абапіраюся я ад улоння, *

з улоння маці Ты вывеў мяне. 

Рэфрэн: Мае вусны абвяшчаюць Тваё збаўленне, Пане. 

15. Вусны мае будуць абвяшчаць Тваю справядлівасць, 

кожны дзень — Тваё збаўленне, *

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Мае вусны абвяшчаюць Тваё збаўленне, Пане. 

ДРУГОЕ ЧЫТАННЕ (1 Кар 13, 4–13)

Трываюць вера, надзея і любоў — гэтыя тры, але найбольшая з іх любоў

Чытанне Першага паслання святога апостала Паўла да Карынцянаў.

Браты:

Любоў доўгацярплівая, любоў ласкавая, не зайздросціць, любоў не пыхлівая, не ганарыцца, не бессаромная, не шукае свайго, не гневаецца, не памятае зла, не радуецца несправядлівасці, але радуецца разам з праўдай. Усё зносіць, усяму верыць, на ўсё спадзяецца, усё церпіць.

Любоў ніколі не мінае, так як прароцтвы, якія спыняцца, ці мовы, якія змоўкнуць, ці веды, якія скончацца.

Бо мы часткова пазнаем і часткова прарочым, а калі настане дасканалае, тады тое, што частковае, знікне. Калі я быў дзіцём, то па-дзіцячаму гаварыў, па-дзіцячаму думаў, па-дзіцячаму разважаў; а калі стаў мужчынаю, то пакінуў дзіцячае. 

Бо цяпер мы бачым праз люстэрка, цьмяна, а тады — тварам у твар. Цяпер я ведаю часткова, тады ж спазнаю так, як і я спазнаны. А цяпер трываюць вера, надзея і любоў — гэтыя тры, але найбольшая з іх любоў.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім, 

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 21–30)

Езус, як Ілля і Елісей, не быў пасланы толькі да юдэяў

+ Чытанне святога Евангелля паводле Лукі.

У той час:

Езус пачаў гаварыць у сінагозе: Сёння споўніліся гэтыя словы Пісання, якія вы чулі. І ўсе сведчылі Яму і здзіўляліся словам ласкі, якія выходзілі з вуснаў Ягоных, і казалі: Ці не сын Юзафа гэта?

І Ён сказаў ім: Напэўна, скажаце мне такую прыказку: Лекар, вылечы самога сябе; зрабі і тут, у тваёй бацькаўшчыне тое, што, як мы чулі, сталася ў Кафарнауме. І сказаў: Сапраўды кажу вам: ніводзін прарок не з’яўляецца пажаданым на сваёй бацькаўшчыне. Па праўдзе кажу вам: шмат ўдоваў было ў Ізраэлі ў дні Іллі, калі зачыненым было неба тры гады і шэсць месяцаў, так што быў вялікі голад па ўсёй зямлі. І да ніводнай з іх не быў пасланы Ілля, а толькі да жанчыны, удавы, у Сарэпту Сідонскую. Шмат таксама было пракажоных у Ізраэлі ў часы прарока Елісея, і ніводзін з іх не быў ачышчаны, апрача Наамана Сірыйца.

Пачуўшы гэта, усе ў сінагозе напоўніліся гневам і, устаўшы, выгналі Яго прэч з горада, і павялі на вяршыню гары, на якой быў пабудаваны іх горад, каб скінуць Яго. 

Але Ён, прайшоўшы паміж іх, адышоў.

Гэта слова Пана.

Панядзелак (IV)

ПЕРШАЕ ЧЫТАННЕ (Гбр 11, 32–40)

Вераю перамагалі валадарствы...  Бог прадугледзеў для нас нешта лепшае

Чытанне Паслання да Габрэяў.

Браты:

Што яшчэ сказаць? Бо не хопіць мне часу, каб расказаць пра Гэдэона, Барака, Самсона і Эфтая, пра Давіда, Самуэля і прарокаў, якія вераю перамагалі валадарствы, здзяйснялі справядлівасць, атрымлівалі абяцанні, закрывалі пашчы львам, гасілі моцны агонь, пазбягалі вастрыя мяча, мацаваліся, нягледзячы на слабасць, станавіліся моцнымі на вайне, праганялі войскі чужынцаў.

Жонкі атрымлівалі сваіх памерлых праз уваскрашэнне. Іншыя ж былі закатаваныя, але не прынялі вызвалення, каб атрымаць лепшае ўваскрашэнне.

Яшчэ іншыя спазналі асмяянне і бічаванне, а таксама кайданы і вязніцу. Іх каменавалі, пілавалі, забівалі мячом. Яны туляліся ў авечых і казліных скурах, церпячы нястачу, уціск, дрэннае абыходжанне. Яны, якіх свет не быў варты, блукалі па пустынях і гарах, па пячорах і цяснінах зямлі.

І ўсе яны, хоць і былі прызнаныя дзякуючы веры, не атрымалі абяцанага, таму што Бог прадугледзеў для нас нешта лепшае, каб яны без нас не дасягнулі дасканаласці.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 20. 21–22. 23. 24, Р.: 25)

Рэфрэн: Будзьце мужнымі ўсе, хто спадзяецца на Пана.

20. Якая ж вялікая Твая дабрыня, *

якую Ты захаваў для тых, хто Цябе баіцца, 

якую Ты падрыхтаваў тым, *

хто на Цябе спадзяецца перад чалавечымі сынамі. 

Рэфрэн: Будзьце мужнымі ўсе, хто спадзяецца на Пана.

21. Пад покрывам аблічча свайго †

Ты хаваеш іх ад змоў людскіх. *

хаваеш іх, як у шатры, ад сварлівых языкоў. 

22. Благаслаўлёны Пан, †

які паказаў сваю цудоўную ласкавасць *

у горадзе ўмацаваным.

Рэфрэн: Будзьце мужнымі ўсе, хто спадзяецца на Пана.

23. Я сказаў у страху сваім: *

Я адкінуты ад вачэй Тваіх, —

але Ты пачуў голас малітвы маёй, *

калі я клікаў Цябе.

Рэфрэн: Будзьце мужнымі ўсе, хто спадзяецца на Пана.

24. Любіце Пана, усе Ягоныя святыя; *

Пан ахоўвае верных, 

а таму, хто паступае ганарліва, *

з лішкам вяртае.

Рэфрэн: Будзьце мужнымі ўсе, хто спадзяецца на Пана.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 5, 1–20)

Выйдзі з чалавека, нячысты дух

+ Чытанне святога Евангелля паводле Марка.

У той час:

Езус і Яго вучні прыбылі на другі бок мора ў краіну гадарэнаў. А калі Ён выйшаў з чаўна, Яму насустрач адразу выйшаў чалавек з могілак, апанаваны нячыстым духам. Жыллё ягонае было сярод магілаў. Ніхто не мог звязаць яго нават ланцугом, таму што часта яго знявольвалі кайданамі і ланцугамі, але ён разбіваў ланцугі і кайданы, і ніхто не мог яго ўтаймаваць. Увесь дзень і ўсю ноч, будучы ў грабніцах і ў гарах, ён крычаў і біў самога сябе камянямі. 

Калі ж ён здалёк убачыў Езуса, падбег і пакланіўся Яму, і закрычаў моцным голасам, кажучы: Што Табе да мяне, Езу, сыне Бога Найвышэйшага? Богам заклінаю Цябе, не мучай мяне. Бо Езус сказаў яму: Выйдзі з чалавека, нячысты дух. І спытаўся ў яго: Як тваё імя? Той адказаў: Маё імя легіён, бо нас шмат. І моцна прасіў Яго, каб не выганяў іх з гэтай ваколіцы. 

Пасвіўся там каля гары вялікі статак свіней. І прасілі яго нячыстыя духі, кажучы: Пашлі нас у свіней, каб мы ўвайшлі ў іх. І Ён дазволіў ім. І выйшаўшы, увайшлі гэтыя нячыстыя духі ў свіней, і статак, каля дзвюх тысяч, з абрыву кінуўся ў мора, і патанулі яны ў моры. 

Свінапасы ж паўцякалі і абвясцілі ў горадзе і ў вёсках, і людзі выйшлі паглядзець, што адбылося. Яны прыйшлі да Езуса і ўбачылі, што апантаны, у якім быў легіён, сядзіць апрануты і пры здаровым розуме, і спалохаліся. А тыя, хто бачыў, расказалі ім пра тое, што адбылося з апантаным і са свіннямі. Тады пачалі яны прасіць Езуса, каб Ён адышоў ад іхніх межаў.

Калі Езус сядаў у човен, прасіў Яго апантаны, каб застацца з Ім. Але Езус не дазволіў яму і сказаў: Вярніся да свайго дому і да сваіх і раскажы ім усё, што Пан учыніў табе і як злітаваўся над табою. Той адышоў і пачаў абвяшчаць у Дэкаполісе ўсё, што ўчыніў яму Езус, і ўсе здзіўляліся. 

Гэта слова Пана.

Аўторак (IV)

ПЕРШАЕ ЧЫТАННЕ (Гбр 12, 1–4) 

Будзем цярпліва бегчы ў прызначаным для нас змаганні

Чытанне Паслання да Габрэяў.

Браты: 

Маючы вакол сябе безліч сведкаў, скінем з сябе ўсялякі цяжар і грэх, які лёгка аблытвае нас, і будзем цярпліва бегчы ў прызначаным для нас змаганні, гледзячы на Езуса, пачынальніка і завяршальніка веры. Замест радасці, што была перад Ім, Ён, не зважаючы на ганьбу,  выцерпеў крыж і сеў праваруч Божага трону.

Падумайце пра таго, хто вытрываў такі над сабою здзек ад грэшнікаў, каб не знемагліся вы ў душах сваіх і не аслаблі. Вы яшчэ не змагаліся аж да крыві, ваюючы супраць граху.

Гэта слова Божае.

РЭСПАНСАРЫЙНЫ ПСАЛЬМ (Пс 22 (21), 26b–27. 28 і 30. 31–32, Р.: пар. 27b)

Рэфрэн: Няхай хваляць Пана, хто Яго шукае.

26. Выканаю абяцанні перад тымі, хто баіцца Яго.*

27. Няхай спажываюць бедныя і насычаюцца,

няхай хваляць Пана тыя, хто Яго шукае, *

няхай сэрцы іхнія жывуць навекі.

Рэфрэн: Няхай хваляць Пана, хто Яго шукае.

28. Успомняць і навернуцца да Пана ўсе межы зямлі, *

і паклоняцца перад Табою ўсе плямёны язычнікаў.

30. Толькі Яму будуць пакланяцца ўсе, хто спіць у зямлі, †

перад Яго абліччам упадуць усе, хто абяртаецца ў пыл. *

Але душа мая будзе жыць для Яго.

Рэфрэн: Няхай хваляць Пана, хто Яго шукае.

31. Патомства маё будзе служыць Яму. *

Наступнаму пакаленню будуць расказваць пра Пана, 

32. і абвесцяць Яго справядлівасць народу, які народзіцца: *

Гэта ўчыніў Пан.

Рэфрэн: Няхай хваляць Пана, хто Яго шукае.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць 

і вылячыў хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 5, 21–43)

Дзяўчынка, табе кажу, устань!

+ Чытанне святога Евангелля паводле Марка. 

У той час:

Калі Езус ізноў пераправіўся ў чаўне на другі бераг, сабралася да Яго мноства народу. А быў Ён каля мора. І вось прыходзіць адзін з кіраўнікоў сінагогі па імені Яір і, убачыўшы Яго, упаў да Ягоных  ног і моцна прасіў, кажучы: Дачушка мая памірае, прыйдзі, ускладзі на яе рукі, каб яна выздаравела і жыла. І пайшоў з ім Езус. А вялікі натоўп ішоў за Ім, і ціснуліся да Яго.

А пэўная жанчына, якая хварэла на крывацёк дванаццаць гадоў і шмат выцерпела ад многіх лекараў, патраціла на іх усю маёмасць сваю, аднак нішто не дапамагло, і ёй станавілася нават горш, пачуўшы пра Езуса, падышла ў натоўпе ззаду і дакранулася да Ягонай вопраткі, бо казала сама сабе: Калі хаця б дакрануся да Яго вопраткі, выздаравею. І адразу ж спыніўся ў яе крывацёк, і адчула яна ў целе, што выздаравела ад хваробы. Езус жа, адразу адчуўшы, што моц выйшла з Яго, звярнуўся да народу і сказаў: Хто дакрануўся да Маёй вопраткі? І вучні Ягоныя сказалі Яму: Ты бачыш, што народ ціснецца да Цябе, і пытаешся «хто дакрануўся да Мяне?». Але Ён аглядаўся навокал, каб убачыць тую, якая зрабіла гэта. Жанчына ж спалохалася і задрыжэла, бо ведала, што сталася ёй. Яна падышла і ўпала перад Ім, і сказала Яму ўсю праўду. Ён жа сказаў ёй: Дачка, вера твая ўратавала цябе. Ідзі ў спакоі і будзь здаровая ад хваробы сваёй.

Калі ён яшчэ гаварыў, прыйшлі ад кіраўніка сінагогі і сказалі: Дачка твая памерла, чаго ты яшчэ турбуеш Настаўніка? Але Езус, пачуўшы сказаныя словы, кажа кіраўніку сінагогі: Не бойся, толькі вер! І не дазволіў нікому ісці за сабою, апрача Пятра, Якуба і Яна, брата Якуба. І прыйшоў у дом кіраўніка сінагогі. Убачыў Ён мітусню, плач і вялікае галашэнне. І, увайшоўшы, кажа ім: Чаго мітусіцеся і плачаце, дзіцё не памерла, але спіць. І смяяліся з Яго. Але Ён, выгнаўшы ўсіх, узяў з сабою бацьку і маці дзіцяці і тых, хто быў з імі, і ўвайшоў туды, дзе было дзіцё. І, узяўшы дзіцё за руку, кажа ёй: Таліта, кум! – што значыць: дзяўчынка, табе кажу, устань! І адразу ж устала дзяўчынка і пачала хадзіць. А было ёй дванаццаць гадоў. І замерлі ў вялікім здзіўленні. А Ён сурова загадаў ім, каб ніхто пра гэта не ведаў, і сказаў, каб далі ёй есці.

Гэта слова Пана.

Серада (IV)

ПЕРШАЕ ЧЫТАННЕ (Гбр 12, 4–7. 11–15)

Каго Пан любіць, таго і карае

Чытанне Паслання да Габрэяў.

Браты:

Вы яшчэ не змагаліся аж да крыві, ваюючы супраць граху, і забыліся  пра заахвочванне, якое кажа вам, як сынам:

Сыне мой, не пагарджай пакараннем Пана і не падай духам, калі Ён дакарае цябе. Бо каго Пан любіць, таго і карае, і б’е кожнага, каго прымае як сына.

Будзьце цярплівыя да пакаранняў. Бог ставіцца да вас, як да сыноў. Ці ж ёсць такі сын, якога б не караў бацька?

Цяпер усялякая пакаранне здаецца не радасцю, а смуткам. Але пазней яно прынясе мірны плён справядлівасці тым, каго выхоўвала. Таму выпрастайце вашы апаўшыя рукі і аслаблыя калені. Рабіце простыя сцежкі нагамі вашымі, каб кульгавы не збочыў, але  каб выздаравеў.

Імкніцеся да спакою з усімі і да святасці, без якой ніхто не ўбачыць Пана. Сачыце, каб ніхто не быў пазбаўлены Божай ласкі, каб які-небудзь горкі корань, што расце ўверх, не разросся і не апаганіў многіх.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 13–14. 17–18а, Р.: пар. 17)

Рэфрэн: Ласка Пана з тымі, хто Яго баіцца.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Ласка Пана з тымі, хто Яго баіцца.

13. Як літуецца бацька над сынамі, *

змілуецца Пан над тымі, хто Яго баіцца.

14. Бо Ён ведае, з чаго створаны мы; *

памятае, што мы з’яўляемся пылам.

Рэфрэн: Ласка Пана з тымі, хто Яго баіцца.

17. Міласэрнасць Пана спрадвеку *

і аж навекі над тымі, хто Яго баіцца; 

і справядлівасць Яго над сынамі сыноў, *

18. над тымі, хто захоўвае Ягоны запавет.

Рэфрэн: Ласка Пана з тымі, хто Яго баіцца.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 1–6)

Няма прарока без пашаны, хіба што на бацькаўшчыне сваёй

+ Чытанне святога Евангелля паводле Марка.

У той час:

Езус прыйшоў на сваю бацькаўшчыну. А за Ім ішлі Ягоныя вучні. Калі настала субота, Ён пачаў вучыць у сінагозе.

Многія, хто слухаў, здзіўляліся і казалі: Адкуль у Яго гэта, і што гэта за мудрасць, якая дадзена Яму, і як такія цуды чыняцца Ягонымі рукамі? Ці ж гэта не цясляр, сын Марыі, брат Якуба, Юзафа, Юды і Сымона? Ці ж не тут сярод нас Ягоныя сёстры? І сумняваліся ў Ім.

А Езус казаў ім: Няма прарока без пашаны, хіба што на бацькаўшчыне сваёй і ў родных, і ў доме сваім.

Таму не мог там учыніць ніякага цуду, толькі на некалькі хворых усклаў рукі і аздаравіў іх. І дзівіўся іхняму бязвер’ю. І хадзіў па навакольных вёсках, і вучыў.

Гэта слова Пана.

Чацвер (IV)

ПЕРШАЕ ЧЫТАННЕ (Гбр 12, 18–19. 21–24)

Вы прыступіліся да гары Сіён і да горада Бога жывога

Чытанне Паслання да Габрэяў.

Браты:

Вы не прыступіліся ні да таго, да чаго можна дакрануцца, ні да распаленага агню, ні да змроку, цемры і буры, ні да гуку трубы і голасу словаў, пачуўшы які, слухачы прасілі, каб ён больш не прамаўляў. А відовішча было настолькі страшнае, што Майсей сказаў: Я спалоханы і дрыжу.

Вы ж прыступіліся да гары Сіён і да горада Бога жывога, да нябеснага Ерузалема, да безлічы анёлаў, да святочнага сходу, да Касцёла першародных, запісаных у нябёсах, і да Бога — Суддзі ўсіх, да духаў праведных, якія дасягнулі дасканаласці, да Езуса — Пасрэдніка Новага Запавету, да акраплення крывёю, якая прамаўляе больш, чым кроў Абэля.

Гэта слова Божае.

РЭСПАНСАРЫЙНЫ ПСАЛЬМ (Пс 48 (47), 2–3а. 3b–4. 9. 10–11, Р.: пар. 10)

Рэфрэн: Пра  ласку Тваю, мы разважаем, Пане.

2. Вялікі Пан і годны вялікай хвалы *

у горадзе нашага Бога.

3. Яго святая гара — цудоўнае ўзвышша, *

радасць усёй зямлі.

Рэфрэн: Пра  ласку Тваю, мы разважаем, Пане.

Гара Сіён, мяжа поўначы, — *

горад вялікага Караля.

4. Бог у ягоных палацах *

стаў вядомы як абаронца.

Рэфрэн: Пра  ласку Тваю, мы разважаем, Пане.

9. Як мы чулі, так і ўбачылі, *

у горадзе Пана Магуццяў,

у горадзе нашага Бога; *

Бог умацуе яго навекі.

Рэфрэн: Пра  ласку Тваю, мы разважаем, Пане.

10. Разважаем, Божа, пра Тваю міласэрнасць, *

пасярод святыні Тваёй.

11. Як імя Тваё, Божа, так і хвала Твая †

аж да межаў зямлі. *

Правіца Твая напоўнена справядлівасцю.

Рэфрэн: Пра  ласку Тваю, мы разважаем, Пане.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае: 

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 7–13)

Пачаў высылаць іх па двое

+ Чытанне святога Евангелля паводле Марка.

У той час:

Езус паклікаў Дванаццаць і пачаў высылаць іх па двое, і даў ім уладу над нячыстымі духамі. І наказаў ім не браць у дарогу нічога, апрача толькі кія: ні хлеба, ні торбы, ні медзі ў поясе, але абувацца ў сандалі і не апранаць дзвюх вопратак. 

І сказаў ім: Калі дзе ўвойдзеце ў дом, заставайцеся там, пакуль не выйдзеце адтуль. І калі ў якім месцы не прымуць вас і не будуць слухаць вас, то, выходзячы адтуль, абтрасіце пыл, што пад нагамі вашымі, дзеля сведчання супраць іх. 

І, пайшоўшы, яны прапаведавалі пакаянне; і выганялі шмат дэманаў, і шмат хворых намашчвалі алеем, і вылечвалі.

Гэта слова Пана.

Пятніца (IV)

ПЕРШАЕ ЧЫТАННЕ (Гбр 13, 1–8)

Езус Хрыстус той самы ўчора, і сёння, і навекі

Чытанне Паслання да Габрэяў.

Браты:

Няхай трывае братняя любоў. Не забывайцеся таксама пра гасціннасць, бо праз яе некаторыя, не ведаючы, гасцінна прынялі Анёлаў. Памятайце пра вязняў, быццам бы вы зняволеныя разам з імі; і пра тых, хто церпіць, бо і самі вы ў целе.

Няхай ва ўсіх сужэнства будзе ў пашане, а ложа няхай будзе беззаганным, бо распуснікаў і чужаложцаў асудзіць Бог.

Не будзьце срэбралюбнымі норавам, задавольвайцеся тым, што маеце. Бо Ён сказаў: Застануся з табой і не пакіну цябе, – так што смела можам сказаць: Пан мой памочнік, і я не буду баяцца; што можа зрабіць мне чалавек?

Памятайце пра настаўнікаў вашых, якія абвяшчалі вам Божае слова, і разважаючы пра канец іхняга жыцця, наследуйце іх веру. Езус Хрыстус той самы ўчора, і сёння, і навекі.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 3. 5. 8b–9abc, Р.: 1а)

Рэфрэн: Пан — маё святло і маё збаўленне.

2. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

3. Калі выступіць супраць мяне войска, *

не спалохаецца маё сэрца;

калі ўздымецца супраць мяне бітва, *

і тады я буду спадзявацца. 

Рэфрэн: Пан — маё святло і маё збаўленне.

5. Ён хавае мяне ў сваім шатры *

у дзень няшчасця,

укрывае мяне ў сваім сховішчы, *

падымае мяне на скалу.

Рэфрэн: Пан — маё святло і маё збаўленне.

Буду шукаць Твайго аблічча, Пане. *

9. Не хавай ад мяне свайго твару. 

Слугі свайго не адкідай у гневе; *

Ты — мая дапамога, не адкідай мяне. 

Рэфрэн: Пан — маё святло і маё збаўленне.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Благаслаўлёныя, хто ў дoбрым i чыстым сэрцы

захоўвае Божае слова i прынoсіць плён у цярплівaсцi.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 14–29)

Гэта Ян, якому я адсек галаву, уваскрос

+ Чытанне святога Евангелля паводле Марка.

У той час:

Кароль Ірад пачуў пра Езуса, бо імя Ягонае стала вядомым, і сказаў: Гэта Ян Хрысціцель уваскрос з мёртвых, і таму цуды творацца ім. Іншыя казалі: Гэта Ілля. А яшчэ іншыя казалі: Гэта прарок, або як адзін з прарокаў. Калі Ірад пачуў гэта, ён сказаў: Гэта Ян, якому я адсек галаву, уваскрос.

Бо сам Ірад паслаў схапіць Яна і зняволіў яго ў вязніцы з-за Ірадыяды, жонкі брата свайго Філіпа, таму што ажаніўся з ёй. Бо Ян казаў Іраду: Не дазволена табе мець жонку брата твайго. А Ірадыяда злавалася на яго і хацела забіць, але не магла, таму што Ірад баяўся Яна, ведаючы, што ён чалавек справядлівы і святы, і аберагаў яго. Шмат разоў чуў яго і непакоіўся, але слухаў яго з ахвотай.

І настаў зручны дзень, калі Ірад у дзень сваіх народзін прыгатаваў вячэру сваім вяльможам, тысячнікам і старэйшынам галілейскім. І ўвайшла дачка гэтай Ірадыяды, і танцавала. І спадабалася яна Іраду і яго гасцям. Кароль сказаў дзяўчыне: Прасі ў мяне, чаго хочаш, і я дам табе. І шмат у чым пакляўся ёй: Чаго ні папросіш, дам табе, нават палову майго каралеўства. Яна выйшла і сказала маці сваёй: Чаго мне папрасіць? Тая адказала: Галаву Яна Хрысціцеля.

І яна адразу хутка ўвайшла да караля і папрасіла, кажучы: Хачу, каб ты даў мне зараз жа на місе галаву Яна Хрысціцеля. Кароль вельмі засмуціўся, але з-за клятвы і тых, хто быў пры стале, не захацеў ёй адмовіць. Кароль адразу паслаў ката і загадаў прынесці галаву Яна. Той пайшоў у вязніцу і адсек яму галаву, і прынёс на місе ягоную галаву, і аддаў яе дзяўчыне, а дзяўчына аддала яе сваёй маці.

Калі пра гэта даведаліся вучні Яна, яны прыйшлі і забралі ягонае цела, і паклалі яго ў магілу.

Гэта слова Пана.

Субота (IV)

ПЕРШАЕ ЧЫТАННЕ (Гбр 13, 15–17. 20–21)

Бог спакою, які ўваскрасіў з мёртвых Вялікага Пастыра, няхай удасканаліць вас ва ўсялякай добрай справе 

Чытанне Паслання да Габрэяў.

Браты:

Праз Езуса будзем няспынна прыносіць ахвяру хвалы Богу, гэта значыць плён вуснаў, якія дзякуюць імені Ягонаму.

Не забывайце пра дабрачыннасць і еднасць, бо такія ахвяры падабаюцца Богу.

Слухайцеся настаўнікаў вашых і падпарадкоўвайцеся ім, бо яны чуваюць над вашымі душамі як тыя, хто будзе здаваць справаздачу, каб яны рабілі гэта з радасцю, а не ўздыхаючы; інакш гэта не прынясе вам карысці.

А Бог спакою, які ўваскрасіў з мёртвых Вялікага Пастыра авечак, Пана нашага Езуса Хрыста праз кроў вечнага запавету, няхай удасканаліць вас ва ўсялякай добрай справе, каб вы выконвалі Ягоную волю, робячы сярод вас тое, што падабаецца Яму, праз Езуса Хрыста, якому хвала на вякі вечныя. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы. 

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах. 

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы. 

Накіроўвае мяне на сцежкі справядлівасці *

дзеля Імя свайго. 

4.  Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, не буду мець нястачы. 

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы. 

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана * 

на доўгія дні.

Рэфрэн: Пан — пастыр мой, не буду мець нястачы. 

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, — 

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 30–34)

Яны былі як авечкі без пастыра 

+ Чытанне святога Евангелля паводле Марка.

У той час:

Сабраліся Апосталы да Езуса і расказалі Яму ўсё, што зрабілі і чаму навучылі. І Ён сказаў ім: Пайдзіце адны ў пустыннае месца і крыху адпачніце. Бо так шмат людзей прыходзіла і адыходзіла, што нават не было ім калі паесці. І адплылі яны ў пустыннае месца на чаўне адны.

І ўбачылі, што яны адплылі, і шмат хто даведаўся; і пешкі збегліся туды з усіх гарадоў, і апярэдзілі іх. Выйшаўшы, Езус убачыў мноства людзей і злітаваўся над імі, бо яны былі як авечкі без пастыра; і пачаў іх вучыць многаму.

Гэта слова Пана.

V ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 58, 7–10) 

Заззяе, як золак, святло тваё

Чытанне кнігі прарока Ісаі.

Так кажа Пан:

Дзяліся з галодным хлебам сваім, пускай у дом бедных вандроўнікаў. Калі ўбачыш голага, апрані яго і ад роднага свайго не хавайся.

Тады заззяе, як золак, святло тваё, і хутка з’явіцца тваё аздараўленне.  Справядлівасць твая пойдзе перад табою, а слава Пана будзе суправаджаць цябе. Тады будзеш клікаць, і Пан выслухае, папросіш дапамогі, і Ён адкажа: Вось я!

Калі ты скінеш з сябе ярмо, перастанеш пагражаць пальцам і гаварыць беззаконне, калі аддасі галоднаму свой хлеб і душу гаротніка насыціш, тады заззяе ў цемры тваё святло, і змрок твой будзе, як поўдзень.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 4–5. 6–7. 8а і 9, Р.: 4а)

Рэфрэн: Узыходзіць у цемры як святло для праведных.

Або: Аллелюя.

4. Узыходзіць у цемры як святло для праведных *

ласкавы, міласэрны і справядлівы. 

5. Шчаслівы чалавек, які міласэрны і пазычае, *

які справядліва вядзе свае справы.

Рэфрэн: Узыходзіць у цемры як святло для праведных.

Або: Аллелюя.

6. Ён не пахіснецца ніколі, *

у вечнай памяці будзе справядлівы.

7. Ён не пабаіцца дрэннай навіны, *

моцнае сэрца яго, якое спадзяецца на Пана.

Рэфрэн: Узыходзіць у цемры як святло для праведных.

Або: Аллелюя.

8. Умацаванае сэрца яго не будзе баяцца. *

9. Раскідаў, раздаў бедным; 

справядлівасць ягоная трывае навекі, 

моц ягоная ўзвысіцца ў славе. 

Рэфрэн: Узыходзіць у цемры як святло для праведных.

Або: Аллелюя.

ДРУГОЕ ЧЫТАННЕ (1 Кар 2, 1–5)

Я абвясціў вам таямніцу ўкрыжаванага Хрыста

Чытанне Першага паслання святога апостала Паўла да Карынцянаў.

Калі я прыйшоў да вас, браты, я не прыйшоў абвяшчаць вам сведчанне Божае ўзнёслым словам ці мудрасцю. Бо я вырашыў не ведаць нічога між вас, апроч Езуса Хрыста, і то ўкрыжаванага.

І я стаў перад вамі ў слабасці, і ў страху, і ў вялікім трымценні. А слова маё і прапаведаванне маё не ў пераканаўчых словах мудрасці, а ў выяўленні духа і сілы, каб вера вашая абапіралася не на чалавечай мудрасці, а на моцы Божай.

Гэта слова Божае.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 13–16)

Вы — святло свету

+ Чытанне святога Евангелля паводле Мацвея.

У той час 

Езус сказаў сваім вучням: Вы — соль зямлі. Калі ж соль страціць смак, то чым пасоліш яе? Яна ўжо ні на што не прыдасца, хіба што выкінуць яе вон на патаптанне людзям. 

Вы — святло свету. Не можа схавацца горад, які стаіць на вяршыні гары. І, запаліўшы свяцільнік, не ставяць яго пад пасудзінаю, але на свечніку, і свеціць усім, хто ў доме. 

Няхай святло вашае так свеціць перад людзьмі, каб яны бачылі вашыя добрыя ўчынкі і праслаўлялі Айца вашага, які ў нябёсах.

Гэта слова Пана.

V ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ёв 7, 1–4. 6–7)

Хіба жыццё чалавека на зямлі не нагадвае змагання?

Чытанне кнігі Ёва.

Так гаварыў Ёў, кажучы:

Хіба жыццё чалавека на зямлі не нагадвае змагання, а дні ягоныя — дзён найміта? Як нявольнік прагне ценю і як найміт прагне платы сваёй, так я атрымаў у спадчыну месяцы марнасці і ночы пакутаў адведзены мне. Калі я кладуся, кажу: Калі ж я ўстану? Але вечар працягваецца, і я непакоюся аж да світання.

Дні мае хутчэйшыя за ткацкі чаўнок, яны мінаюць, не пакідаючы надзеі. Помні, што жыццё маё — гэта вецер, і вочы мае не ўбачаць больш шчасця.

Гэта слова Божае.

РЭСПАНСАРЫЙНЫ ПСАЛЬМ (Пс 147А (146), 1–2. 3–4. 5–6, Р.: пар. 3а)

Рэфрэн: Пане, Ты лечыш, зламаныя сэрцы.

Або: Аллелюя.

1. Хваліце Пана, бо прыемна праслаўляць Бога нашага, 

бо прыемна спяваць Яму песню хвалы. *

2. Пан будуе Ерузалем, *

збірае выгнаннікаў Ізраэля.

Рэфрэн: Пане, Ты лечыш, зламаныя сэрцы.

Або: Аллелюя.

3. Ён лечыць зламаныя сэрцы, *

і перавязвае іх раны.

4. Ён падлічвае колькасць зорак *

і кожную называе па імені.

Рэфрэн: Пане, Ты лечыш, зламаныя сэрцы.

Або: Аллелюя.

5. Вялікі наш Пан і вялікая моц Ягоная, *

і мудрасць Ягоная невымерная.

6. Пакорных Пан падымае, *

а бязбожных паніжае да зямлі.

Рэфрэн: Пане, Ты лечыш, зламаныя сэрцы.

Або: Аллелюя.

ДРУГОЕ ЧЫТАННЕ (1 Кар 9, 16–19. 22–23)

Гора мне, калі я не абвяшчаю Евангелля

Чытанне Першага паслання святога апостала Паўла да Карынцянаў.

Браты:

Калі я абвяшчаю Евангелле, то мне няма чым хваліцца, бо абавязак гэты ўскладзены на мяне, і гора мне, калі я не абвяшчаю Евангелля. Бо, калі раблю гэта з уласнай волі, атрымліваю ўзнагароду; а калі супраць волі, то выконваю даручаны абавязак. Якая ж мая ўзнагарода? Каб, бескарысліва прапаведуючы Евангелле, я даносіў навіну пра Хрыста, не карыстаючыся маёю ўладаю ў Евангеллі. Таму што, будучы вольным ад усіх, я стаў нявольнікам ўсіх, каб здабыць яшчэ больш.

Для нядужых я быў, як нядужы, каб здабыць нядужых. Для ўсіх я стаў усім, каб любою цаною збавіць некага. Раблю ж гэта дзеля Евангелля, каб стаць яго саўдзельнікам.

Гэта слова Божае.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць 

і вылячыў хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 29–39)

Аздаравіў многіх, якія цярпелі на розныя хваробы 

+ Чытанне святога Евангелля паводле Марка.

У той час:

Езус, выйшаўшы з сінагогі, прыйшоў з Якубам і Янам у дом Сымона і Андрэя. Цешча ж Сымона ляжала ў гарачцы, і адразу сказалі Езусу пра яе. Ён падышоў і, узяўшы за руку, падняў яе. І прайшла ў яе гарачка; і жанчына пачала служыць ім.

Калі ж настаў вечар і калі зайшло сонца, прынослі да Яго ўсіх нядужых і апантаных злымі духамі. А ўвесь горад сабраўся перад дзвярыма. Ён жа аздаравіў многіх, якія цярпелі на розныя хваробы, і выгнаў многіх злых духаў; і не дазваляў злым духам казаць, што яны ведалі Яго. А раніцай, устаўшы вельмі рана, выйшаў і пайшоў у пустыннае месца і там маліўся. Сымон і тыя, хто быў разам з ім, пайшлі за Ім. І, калі знайшлі Яго, сказалі Яму: Усе шукаюць Цябе. Ён адказаў ім: Пойдзем куды-небудзь у бліжэйшыя мястэчкі, каб і там прапаведаваць, бо Я дзеля гэтага прыйшоў. 

І прапаведаваў Ён у сінагогах іхніх па ўсёй Галілеі, і выганяў злых духаў. 

Гэта слова Пана.

V ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 6, 1–2а. 3–8)

Вось я, пашлі мяне

Чытанне кнігі прарока Ісаі.

У год смерці караля Озіі я бачыў Пана, які сядзеў на высокім і ўзнесеным троне, а канцы Ягонай шаты напаўнялі святыню. Серафімы стаялі над Ім; кожны з іх меў па шэсць крылаў.

Яны ўсклікалі адзін да аднаго, кажучы: Святы, святы, святы, Пан Магуццяў. Уся зямля поўная хвалы Яго. І захісталіся вушакі дзвярэй ад гэтага голасу, і дом напоўніўся дымам.

І сказаў я: Гора мне, бо Я загінуў, таму што я чалавек з нячыстымі вуснамі і жыву я сярод людзей з нячыстымі вуснамі, а вочы мае бачылі Валадара, Пана Магуццяў.

Тады падляцеў да мяне адзін з Серафімаў, а ў руцэ яго быў распалены вугаль, які ён клешчамі ўзяў з ахвярніка. Ён дакрануўся ім да вуснаў маіх і сказаў: Вось дакранулася гэта да вуснаў тваіх, і прыбрана беззаконне тваё ад цябе, і адкуплены грэх твой.

Тады я пачуў голас Пана, які казаў: Каго Мне паслаць? Хто пойдзе дзеля нас? І сказаў я: Вось я, пашлі мяне.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 4–5. 7c–8, Р.: 1c)

Рэфрэн: Перад анёламі спяваю Табе, Пане.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад анёламі спяваю Табе, *

2. кланяюся перад святой Тваёй святыняй.

Рэфрэн: Перад анёламі спяваю Табе, Пане.

І слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Перад анёламі спяваю Табе, Пане.

4. Праславяць Цябе, Пане, усе каралі зямлі, *

калі пачуюць словы Тваіх вуснаў.

5. І будуць шляхі Пана апяваць,

бо вялікая слава Пана.

Рэфрэн: Перад анёламі спяваю Табе, Пане.

7. Твая правіца ратуе мяне. *

8. Пан усё зробіць за мяне.

Міласэрнасць Твая, Пане, навекі, *

спраў рук Тваіх не пакідай.

Рэфрэн: Перад анёламі спяваю Табе, Пане.

ДРУГОЕ ЧЫТАННЕ (1 Кар 15, 3–8. 11)

Мы так прапаведуем, а вы так паверылі

Чытанне Першага паслання святога апостала Паўла да Карынцянаў.

Браты:

Я перадаў вам тое, што і сам прыняў: што Хрыстус памёр за нашыя грахі паводле Пісання, што Ён быў пахаваны і ўваскрос на трэці дзень паводле Пісання, і што з’явіўся Кіфе, а потым — Дванаццаці. Пасля з’явіўся больш чым пяцістам братам адначасова, большасць з якіх жыве дагэтуль, а некаторыя спачылі. Потым з’явіўся Якубу, потым – усім Апосталам. Пазней за ўсіх з’явіўся і мне, як неданошанаму плоду. 

Таму ці я, ці яны, мы так прапаведуем, а вы так паверылі.

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 19)

Акламацыя: Аллелюя, аллелюя, аллелюя.

Ідзіце за Мной, — кажа Пан, —

і Я зраблю вас лаўцамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 1–11)

Пакінулі ўсё і пайшлі за Ім

+ Чытанне святога Евангелля паводле Лукі.

У той час:

Натоўп ціснуўся да Езуса, каб слухаць слова Божае, а Ён стаяў каля возера Генэзарэт. І ўбачыў Ён два чаўны, якія стаялі каля возера, а рыбакі выйшлі з іх і паласкалі сеткі. Увайшоўшы ў адзін з чаўноў, які належаў Сымону, папрасіў яго крыху адплысці ад берага. Тады Ён сеў і вучыў людзей з чаўна.

А калі скончыў гаварыць, сказаў Сымону: Плыві на глыбіню, а вы закіньце сеткі вашыя для ўлову. Сымон сказаў Яму ў адказ: Настаўнік, мы працавалі ўсю ноч і нічога не злавілі, але на Тваё слова закіну сеткі. 

Зрабіўшы так, яны злавілі вялікае мноства рыбы, аж пачыналі рвацца іхнія сеткі. І ківалі супольнікам, якія былі ў другім чаўне, каб прыйшлі дапамагчы ім. Тыя прыйшлі і напоўнілі абодва чаўны, так што яны пачалі тануць.

Калі гэта ўбачыў Сымон Пётр, прыпаў да каленяў Езуса і сказаў: Адыдзі ад мяне, Пане, бо я чалавек грэшны. Бо з-за ўлову рыбы, якую злавілі, вялікае здзіўленне ахапіла яго і ўсіх, хто быў з Ім, а таксама Якуба і Яна, сыноў Зэбэдэя, якія былі супольнікамі Сымона. 

Тады сказаў Езус Сымону: Не бойся, адгэтуль будзеш лавіць людзей. А калі выцягнулі чаўны на бераг, пакінулі ўсё і пайшлі за Ім.

Гэта слова Пана.

Панядзелак (V)

ПЕРШАЕ ЧЫТАННЕ (Быц 1, 1–19)

І сказаў Бог... І так сталася

Чытанне кнігі Быцця.

На пачатку стварыў Бог неба і зямлю. Зямля ж была бязладдзем і пустэчаю, і цемра была над паверхняй бездані, і Дух Божы лунаў над водамі.

І сказаў Бог: Няхай станецца святло. І сталася святло. І ўбачыў Бог святло, што яно добрае, і аддзяліў Бог святло ад цемры. І назваў Бог святло днём, а цемру назваў ноччу.

І быў вечар, і была раніца, дзень першы.

І сказаў Бог: Няхай станецца скляпенне пасярод водаў, і няхай яно аддзеліць воды ад водаў. І ўчыніў Бог скляпенне, і аддзяліў воды, што пад скляпеннем, ад водаў, што над скляпеннем. І так сталася. І назваў Бог скляпенне нябёсамі.

І быў вечар, і была раніца, дзень другі.    

І сказаў Бог: Няхай збяруцца воды, што пад нябёсамі, у адно месца, і няхай з’явіцца суша. І так сталася. І назваў Бог сушу зямлёю, а збор водаў морам. І ўбачыў Бог, што гэта добра. Сказаў Бог: Няхай зямля выдасць зеляніну, траву, што рассявае насенне, і пладовае дрэва, што дае плод паводле гатунку свайго, у якім насенне яго. І так сталася. І выдала зямля зеляніну, траву, што рассявае насенне паводле гатунку свайго, і дрэва, што дае плод, у якім насенне паводле гатунку яго. І ўбачыў Бог, што гэта добра.

І быў вечар, і была раніца, дзень трэці.

І сказаў Бог: Няхай стануцца свяцілы на нябесным скляпенні, каб аддзялілі дзень ад ночы, каб вызначалі пэўныя часы, дні і гады.

Няхай стануцца яны свяціламі на нябесным скляпенні, каб асвятляць зямлю. І так сталася. І ўчыніў Бог два свяцілы вялікія: свяціла большае, каб кіравала днём, і свяціла меншае, каб кіравала ноччу, і зоркі. І змясціў іх Бог на нябесным скляпенні, каб асвятляць зямлю і кіраваць днём і ноччу, і аддзяляць святло ад цемры. І ўбачыў Бог, што гэта добра.

І быў вечар, і была раніца, дзень чацвёрты.

Гэта слова Божае.

РЭСПАНСАРЫЙНЫ ПСАЛЬМ (Пс 104 (103), 1–2а. 5–6. 10 і 12. 24 і 35c, Р.: 31b)

Рэфрэн: Няхай Пан радуецца справам сваім.

1. Благаславі, душа мая, Пана, *

Пане, Божа мой, Ты вельмі вялікі.

Ты апрануўся ў веліч і красу. *

2. Ты ахінуўся святлом, быццам шатай. *

Рэфрэн: Няхай Пан радуецца справам сваім.

5. Ты ўмацаваў зямлю на яе асновах, *

не пахіснецца яна ніколі.

6. Безданню, як вопраткай, пакрыў яе, *

па-над горамі ўзніклі воды. 

Рэфрэн: Няхай Пан радуецца справам сваім.

10. Ты крыніцы пасылаеш у даліны, *

паміж гор цякуць яны.

12. Над імі жывуць птушкі нябесныя *

і сярод лісця спяваюць.

Рэфрэн: Няхай Пан радуецца справам сваім.

24. Незлічоныя, Пане, Твае справы. *

Усё Ты мудра стварыў, 

зямля напоўнілася Тваімі стварэннямі. *

35. Благаславі, душа мая, Пана! 

Рэфрэн: Няхай Пан радуецца справам сваім.

СПЕЎ ПЕРАД ЕВАНГЕЛЛЕМ (Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве 

і лячыў усялякую хваробу ў людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 53–56)

Тыя, хто дакранаўся да Яго, выздараўлівалі 

+ Чытанне святога Евангелля паводле Марка.

У той час:

Езус і вучні Ягоныя, пераправіўшыся на другі бераг, прыбылі ў Генэзарэт і прысталі да берага.

Калі яны выйшлі з чаўна, людзі адразу, пазнаўшы Яго, аббеглі ўсё наваколле і пачалі прыносіць на насілках хворых туды, дзе, як чулі, Ён знаходзіўся. І куды Ён ні прыходзіў, у вёскі, ці ў гарады, ці ў мястэчкі, клалі хворых на плошчах і прасілі Яго, каб яны маглі дакрануцца хоць да краю плашча Ягонага. І тыя, хто дакранаўся да Яго, выздараўлівалі.

Гэта слова Пана.

Аўторак (V)

ПЕРШАЕ ЧЫТАННЕ (Быц 1, 20 — 2, 4а)

Учынім чалавека паводле Нашага вобразу і Нашага падабенства

Чытанне кнігі Быцця.

І сказаў Бог: Няхай закішаць воды жывымі стварэннямі, і няхай птаства лётае над зямлёю, пад нябесным скляпеннем. І стварыў Бог вялікіх марскіх рыб і ўсялякае жывое стварэнне, што поўзае і кішыць у вадзе, паводле іхняга роду, і ўсялякае птаства крылатае, паводле роду ягонага. І ўбачыў Бог, што гэта добра. І благаславіў іх Бог, кажучы: Пладзіцеся і размнажайцеся, і  напаўняйце воды ў морах, і птаства няхай множыцца на зямлі.

І быў вечар, і была раніца, дзень пяты.

І сказаў Бог: Няхай зямля выдасць жывыя стварэнні паводле роду свайго: жывёлу, паўзуноў і дзікіх звяроў паводле роду свайго! І так сталася. І стварыў Бог дзікіх звяроў паводле іх роду, жывёл, паводле іх роду, і ўсіх зямных паўзуноў, паводле іх роду. І ўбачыў Бог, што гэта добра.

І сказаў Бог: Учынім чалавека паводле Нашага вобразу і Нашага падабенства. Няхай пануе над рыбамі марскімі, над птаствам нябесным, над жывёламі, над усёю зямлёю і над усялякім паўзуном, што поўзае па зямлі. І стварыў Бог чалавека паводле свайго вобразу, паводле Божага вобразу стварыў яго, стварыў мужчыну і жанчыну.

І благаславіў іх Бог, і сказаў ім: Пладзіцеся і размнажайцеся, напаўняйце зямлю і валодайце ёю; пануйце над рыбамі марскімі, над птаствам нябесным і над усімі жывымі істотамі, якія рухаюцца па зямлі. І сказаў Бог: Вось Я даю вам усялякую траву, што рассявае насеннне па ўсёй зямлі, і ўсялякае дрэва, плод якога рассявае насенне, каб яны былі вам на спажытак. А ўсім жывым істотам на зямлі і ўсялякаму нябеснаму птаству, і ўсяму, што поўзае па зямлі і мае ў сабе дыханне жыцця, Я даю на спажытак усялякую зеляніну. І так сталася.

І ўбачыў Бог ўсё, што Ён стварыў; і было яно вельмі добрым. 

І быў вечар, і была раніца, дзень шосты.

Так былі завершаны нябёсы і зямля, і ўсё іхняе войска. І скончыў Бог  у сёмы дзень працу сваю, якую зрабіў, і на сёмы дзень адпачыў ад усёй працы сваёй, якую зрабіў.

І благаславіў Бог сёмы дзень, і асвяціў яго, бо ў той дзень адпачыў Бог ад усёй сваёй працы, якую рабіў падчас стварэння.

Вось паходжанне неба і зямлі, так яны былі створаны.

Гэта слова Божае.

РЭСПАНСАРЫЙНЫ ПСАЛЬМ (Пс 8, 4–5. 6–7. 8–9, Р.: 2а)

Рэфрэн: Пане, Божа наш, якое велічнае імя Тваё.

4. Калі я бачу Твае нябёсы, справу пальцаў Тваіх, *

месяц і зоркі, якія Ты ўмацаваў: 

5. то чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Пане, Божа наш, якое велічнае імя Тваё.

6. Ты ўчыніў яго мала меншым ад Анёлаў, *

славаю і веліччу ўвянчаў яго.

7. Паставіў яго валадаром над справай рук Тваіх, *

усё паклаў яму пад ногі.

Рэфрэн: Пане, Божа наш, якое велічнае імя Тваё.

8. Авечак, і жывёлу ўсялякую, *

і звяроў дзікіх, 

9. птушак нябесных, і рыбу марскую, *

і ўсё, што ходзіць сцежкамі марскімі.

Рэфрэн: Пане, Божа наш, якое велічнае імя Тваё.

СПЕЎ ПЕРАД ЕВАНГЕЛЛЕМ (Пс 119 (118), 36. 29b)

Акламацыя: Аллелюя, аллелюя, аллелюя.

Схілі, Божа, маё сэрца да Тваіх сведчанняў

і дай мне Закон  Твой.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 1–13)

Вы пакінулі запаведзь Божую, а трымаецеся чалавечай традыцыі 

+ Чытанне святога Евангелля паводле Марка.

У той час:

Сышліся разам да Езуса фарысеі і некаторыя з кніжнікаў, якія прыйшлі з Ерузалема. І ўбачылі, што некаторыя вучні Ягоныя елі хлеб нячыстымі, гэта значыць, неабмытымі рукамі. Фарысеі ж і ўсе юдэі, трымаючыся традыцыі старэйшых, не ядуць, пакуль не памыюць старанна рук. І вярнуўшыся з рынку, не ядуць, пакуль не абмыюцца. Ёсць і яшчэ шмат таго, чаго прынята трымацца: абмыццё кубкаў, і збаноў, і місаў, і лавак.

Тады пытаюцца ў Яго фарысеі і кніжнікі: Чаму вучні Твае не трымаюцца традыцыі старэйшых, але ядуць хлеб нячыстымі рукамі?

Ён адказаў ім: Добра прарочыў Ісая наконт вас, крывадушных, як напісана: Народ гэты шануе Мяне вуснамі, а сэрцы іх далёка ад Мяне. Але марна пакланяюцца Мне, навучаючы вучэнню чалавечых запаведзяў. Бо вы пакінулі запаведзь Божую, а трымаецеся чалавечай традыцыі.

І сказаў ім: Вы ўмела адхіляеце Божую запаведзь, каб захаваць сваю традыцыю. Бо Майсей сказаў: Шануй бацьку свайго і маці сваю, — і: Хто зласловіць бацьку ці маці, няхай памрэ смерцю. А вы гаворыце: Калі чалавек скажа бацьку ці маці: Корбан, а гэта значыць, дарам ахвярным ёсць тое, чым я мог бы дапамагчы, — то ўжо не дазваляеце яму зрабіць штосьці для бацькі ці маці. Вы адхіляеце Божае слова вашай традыцыяй, якую перадалі. І робіце шмат чаго падобнага да гэтага.

Гэта слова Пана.

Серада (V)

ПЕРШАЕ ЧЫТАННЕ (Быц 2, 4b–9. 15–17)

Пан Бог узяў чалавека і пасяліў яго ў садзе Эдэн

Чытанне кнігі Быцця.

У дзень, калі Пан Бог стварыў зямлю і неба, яшчэ не было на зямлі ніякага палявога куста і не расла яшчэ ніякая палявая трава. Бо Пан Бог не пасылаў дажджу на зямлю, і не было чалавека, каб апрацоўваць зямлю. Але пара ўздымалася з зямлі і арашала ўсю паверхню зямлі.

Пан Бог стварыў чалавека з пылу зямлі і ўдыхнуў у ноздры ягоныя подых жыцця, і стаў чалавек жывой істотай. І пасадзіў Пан Бог сад у Эдэне на ўсходзе, і пасяліў там чалавека, якога стварыў. І вырасціў Пан Бог з зямлі ўсялякае дрэва, прывабнае з выгляду і добрае для ежы, і дрэва жыцця пасярод гэтага саду, і дрэва пазнання дабра і зла.

Потым Пан Бог узяў чалавека і пасяліў яго ў садзе Эдэн, каб ён працаваў і даглядаў яго. І загадаў Пан Бог чалавеку, кажучы: З усялякага дрэва ў садзе можаш есці, але з дрэва пазнання дабра і зла не спажывай, бо ў дзень, калі з’ясі з яго, напэўна памрэш смерцю.

Гэта слова Божае.

РЭСПАНСАРЫЙНЫ ПСАЛЬМ (Пс 104 (103), 1–2а. 27–28. 29bc–30, Р.: 1а)

Рэфрэн: Благаславі, душа мая, Пана. 

1. Благаславі, душа мая, Пана. *

Пане, Божа мой, Ты вельмі вялікі.

Ты апрануўся ў веліч і красу. *

2. Ты ахінуўся святлом, быццам шатай. 

Рэфрэн: Благаславі, душа мая, Пана. 

27. Усе яны чакаюць, што Ты дасі ім есці ў свой час. *

28. Калі даеш ім, яны падбіраюць,

Калі раскрываеш руку сваю, *

яны насычаюцца дабром.

Рэфрэн: Благаславі, душа мая, Пана. 

29. Ты забіраеш іхні дух, і яны гінуць, *

і вяртаюцца ў свой пыл.

30. Ты пасылаеш свайго Духа, і паўстаюць яны, *

Ты аднаўляеш аблічча зямлі.

Рэфрэн: Благаславі, душа мая, Пана. 

СПЕЎ ПЕРАД ЕВАНГЕЛЛЕМ (пар. Ян 17, 17bа)

Акламацыя: Аллелюя, аллелюя, аллелюя.

Слова Тваё, Пане, — праўда, 

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 14–23)

Тое, што выходзіць з чалавека, робіць яго нячыстым

+ Чытанне святога Евангелля паводле Марка.

У той час:

Езус зноў паклікаў народ і сказаў яму: Слухайце Мяне ўсе і разумейце. Няма нічога, што магло б, уваходзячы звонку ў чалавека, робіць яго нячыстым, але робіць чалавека нячыстым тое, што выходзіць з яго. 

Калі ж Ён адышоў ад натоўпу і ўвайшоў у дом, вучні Ягоныя спыталіся ў Яго наконт прыпавесці. І Ён сказаў ім: Няўжо і вы такія някемлівыя? Не разумееце, што ўсё, што звонку ўваходзіць у чалавека, не можа зрабіць яго нячыстым; бо не ў сэрца ягонае ўваходзіць, а ў жывот і выходзіць вонкі. Так Ён прызнаў усялякую ежу чыстай. Далей сказаў: Тое, што выходзіць з чалавека, робіць яго нячыстым. Бо знутры, з чалавечага сэрца, выходзяць ліхія думкі, распуста, крадзеж, забойствы, зайздрасць, чужалоства, сквапнасць, зласлівасць, падступнасць, бессаромнасць, блюзнерства, пыха, глупота. Усё гэтае зло знутры выходзіць і робіць чалавека нячыстым.

Гэта слова Пана.

Чацвер (V)

ПЕРШАЕ ЧЫТАННЕ (Быц 2, 18–25)

Прывёў яе да Адама. І стануць яны адным целам

Чытанне кнігі Быцця. 

І сказаў Пан Бог: 

Не добра, каб чалавек быў адзін. Ствару адпаведную яму дапамогу. Пан Бог учыніў з зямлі ўсіх звяроў палявых і ўсіх птушак нябесных і прывёў іх да Адама, каб убачыць, як ён назаве іх. І як Адам назваў кожную жывую істоту, такім і было яе імя. І назваў Адам імёнамі сваімі ўсякую жывёлу, птушак нябесных і ўсякіх звяроў палявых, але для чалавека не знайшлося адпаведнай яму дапамогі. Тады Пан Бог спаслаў на Адама глыбокі сон. А калі той заснуў, вынуў адно з рэбраў ягоных, а месца тое закрыў целам. Потым з рабра, узятага з Адама, збудаваў Пан Бог жанчыну і прывёў яе да Адама. І сказаў Адам: Гэта косць ад касцей маіх і цела ад майго цела. Яна будзе названа жанчынай, бо ад мужчыны была ўзята. Таму пакіне мужчына бацьку свайго і маці сваю і прылепіцца да жонкі сваёй, і стануць яны адным целам.

І былі абодва голыя, Адам і жонка ягоная, але не саромеліся.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: пар. 1а)

Рэфрэн: Шчаслівы чалавек, які баіцца Пана. 

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе. 

Рэфрэн: Шчаслівы чалавек, які баіцца Пана. 

3. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы чалавек, які баіцца Пана. 

4. Вось так будзе благаслаўлёны чалавек, *

які баіцца Пана. 

5. Няхай благаславіць цябе Пан з Сіёну, †

і ты ўбачыш дабрабыт Ерузалема *

ва ўсе дні жыцця свайго. 

Рэфрэн: Шчаслівы чалавек, які баіцца Пана. 

СПЕЎ ПЕРАД ЕВАНГЕЛЛЕМ (Як 1, 21bc)

Акламацыя: Аллелюя, аллелюя, аллелюя.

Прыміце з пакораю пасаджанае ў вас слова, 

якое можа збавіць вашыя душы.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 24–30)

Шчаняты ядуць пад сталом крошкі ад дзяцей 

+ Чытанне святога Евангелля паводле Марка.

У той час:

Езус падняўся і адышоў у межы Тыра. Увайшоўшы ў дом, хацеў, каб ніхто не ведаў пра гэта, але не змог утаіцца. Бо жанчына, у якой была апанаваная нячыстым духам дачка, адразу пачула пра Яго, прыйшла і ўпала да Ягоных ног. А была яна язычніца, родам сірафініцыянка. І прасіла Яго выгнаць нячыстага духа з яе дачкі. Ён адказаў ёй: Дай спачатку насыціцца дзецям, бо нядобра ўзяць хлеб у дзяцей і кінуць шчанятам.

Яна ж адказала Яму, кажучы: Пане, але і шчаняты ядуць пад сталом крошкі ад дзяцей. Тады Ён сказаў ёй: Дзеля гэтага слова ідзі, нячысты дух выйшаў з тваёй дачкі. Калі яна прыйшла ў свой дом, убачыла, што дзяўчына ляжала на ложку, а нячысты дух выйшаў з яе.

Гэта слова Пана.

Пятніца (V)

ПЕРШАЕ ЧЫТАННЕ (Быц 3, 1–8)

Будзеце, як Бог, які ведае дабро і зло

Чытанне кнігі Быцця.

Змей быў найбольш хітрым з усіх палявых звяроў, якіх стварыў Пан Бог. І сказаў змей жанчыне: Ці сапраўды сказаў Бог “не ешце з ніякага дрэва ў раі”? Жанчына адказала яму: Мы можам есці плады з дрэў саду. Але пра плод дрэва, якое ў сярэдзіне раю, Бог сказаў: Не ешце яго і не дакранайцеся да яго, каб вам не памерці. І сказаў змей жанчыне: Не, не памрэце! Бо ведае Бог, што ў дзень, калі вы пакаштуеце з яго, адкрыюцца вочы вашыя, і будзеце, як Бог, які ведае дабро і зло. І ўбачыла жанчына, што гэта дрэва добрае для ежы, што яно прывабнае для вачэй і пажаданае дрэва, каб атрымаць пазнанне. Тады ўзяла яна плод яго і ела, і дала таксама мужу свайму, і ён еў. І адкрыліся ў іх абоіх вочы, і пазналі яны, што голыя, і сшылі лісты смакоўніцы, і зрабілі сабе павязкі.

Калі пачулі яны голас Пана Бога, які хадзіў па садзе падчас дзённай прахалоды, тады схаваўся Адам і яго жонка ад Пана Бога сярод дрэў раю.

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 6. 7, Р.: 1а)

Рэфрэн: Шчаслівы той, каму адпушчана беззаконне.

1. Шчаслівы той, каму адпушчана беззаконне, *

і чый грэх забыты. 

2. Шчаслівы чалавек, якому Пан не залічыў віны, *

і ў душы якога няма подступу. 

Рэфрэн: Шчаслівы той, каму адпушчана беззаконне.

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, — *

і Ты зняў з мяне віну граху майго. 

Рэфрэн: Шчаслівы той, каму адпушчана беззаконне.

6. Таму будзе маліцца да Цябе кожны верны *

у час адпаведны.

Хоць бы нават разліўся паток, *

воды ўсё адно не дасягнуць яго.

Рэфрэн: Шчаслівы той, каму адпушчана беззаконне.

7. Ты — мая абарона, *

захоўваеш мяне ад уціску,

атуляеш мяне *

радасцю выбаўлення. 

Рэфрэн: Шчаслівы той, каму адпушчана беззаконне.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, нашыя сэрцы, 

каб мы слухалі словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 31–37)

Учыніў, што глухія чуюць, а нямыя гавораць

+ Чытанне святога Евангелля паводле Марка.

У той час:

Езус выйшаў з зямель Тыру і прайшоў праз Сідон да Галілейскага мора, пасярод межаў Дэкаполіса. І прынеслі да Яго глуханямога, і прасілі, каб усклаў на Яго руку. Адвёўшы яго далей ад натоўпу, паклаў у яго вушы свае пальцы і, плюнуўшы на іх, дакрануўся імі да ягонага языка. І, паглядзеўшы на неба, уздыхнуў і сказаў яму: Эффата! — што значыць: Адкрыйся. І адразу ж адкрыліся вушы ягоныя і развязаліся путы языка ягонага, і пачаў гаварыць выразна. Тады Езус загадаў ім, каб нікому не казалі. Але колькі ні забараняў ім, яны яшчэ больш апавядалі. І, будучы надзвычай здзіўленымі, казалі: Ён зрабіў ўсё добра: учыніў, што глухія чуюць, а нямыя гавораць.

Гэта слова Пана.

Субота (V)

ПЕРШАЕ ЧЫТАННЕ (Быц 3, 9–24)

Выгнаў Пан Бог яго з эдэмскага саду, каб ён апрацоўваў зямлю

Чытанне кнігі Быцця.

Калі ж Адам з’еў з дрэва, паклікаў Пан Бог Адама і сказаў яму: Дзе ты? Ён адказаў: Я пачуў голас твой у раі і спалохаўся, бо голы я, таму схаваўся. Сказаў Бог: Хто сказаў табе, што ты голы? Можа еў ты з дрэва, з якога Я забараніў табе есці? Адам сказаў: Жанчына, якую Ты даў мне, яна дала мне, і еў я. І сказаў Пан Бог жанчыне: Чаму ты гэта зрабіла? Яна сказала: Змей падмануў мяне, і ела я. Тады сказаў Пан Бог змею:    

За тое, што ты зрабіў гэта,

ты пракляты паміж усімі жывёламі і паміж усімі звярамі палявымі.

На жываце сваім поўзаць будзеш 

і пыл будзеш есці 

праз усе дні жыцця свайго.

Устанаўлю варожасць паміж табою і паміж жанчынаю,

і паміж патомствам тваім, і паміж яе патомствам.

Яно сатрэ табе галаву,

а ты сатрэш яго пяту.

А жанчыне сказаў: Памножу цярпенні твае ў тваёй цяжарнасці, у муках будзеш нараджаць патомства, да мужа твайго будзе скіравана прагненне тваё, а ён будзе панаваць над табою. 

Адаму ж Бог сказаў: За тое, што ты паслухаў голас сваёй жонкі і еў з таго дрэва, з якога Я загадаў табе не есці, кажучы: не еш з яго, — праклятая будзе зямля праз цябе, у цяжкай працы будзеш здабываць ежу з яе ва ўсе дні жыцця свайго. Церні і асот яна будзе табе расціць, і ты будзеш есці палявыя травы. У поце аблічча свайго будзеш спажываць хлеб, пакуль не вернешся ў зямлю, з якой ты ўзяты, бо ты пылам ёсць і ў пыл вернешся.

І назваў Адам жонку сваю Евай, бо яна стала маці ўсіх жывых.

Пан Бог зрабіў Адаму і ягонай жонцы адзенне са скураў і апрануў іх. Тады сказаў Пан Бог: Вось чалавек стаў такім, як адзін з Нас, пазнаўшы дабро і зло. Каб цяпер не працягнуў рукі сваёй і не ўзяў таксама плод з дрэва жыцця, і каб не з’еў яго, і не жыў навекі. І выгнаў Пан Бог яго з саду Эдэн, каб ён апрацоўваў зямлю, з якой быў узяты. Выгнаў Ён Адама, а на ўваходзе ў эдэнскі сад паставіў Херубімаў і мільгаючае вастрыё мяча, каб сцерагчы шлях да дрэва жыцця.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 2. 3–4. 5–6. 12–13, Р.: 1)

Рэфрэн: Пане, Ты наш прытулак з пакалення ў пакаленне.

2. Перш, чым нарадзіліся горы, *

перш, чым Ты стварыў зямлю і сусвет, 

спрадвеку і навекі *

Ты ёсць Богам.

Рэфрэн: Пане, Ты наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пане, Ты наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пане, Ты наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх!

Рэфрэн: Пане, Ты наш прытулак з пакалення ў пакаленне.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек, 

але ўсялякім словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 1–10)

І яны елі, і насыціліся 

+ Чытанне святога Евангелля паводле Марка.

У тыя дні:

Да Езуса зноў сабраўся вялікі натоўп, і не было ім чаго есці. Тады Ён паклікаў вучняў сваіх і сказаў ім: Шкада мне народу, бо ўжо тры дні знаходзяцца са Мною, а не маюць чаго есці. І калі адпраўлю іх дадому галоднымі, аслабнуць у дарозе, бо некаторыя з іх прыйшлі здалёк. 

І адказалі Яму вучні Ягоныя: Адкуль можа хто накарміць іх хлебам тут, у пустыні? Ён спытаўся ў іх: Колькі маеце хлябоў? Яны адказалі: Сем. 

Тады загадаў людзям сесці на зямлю. І ўзяўшы сем хлябоў, і падзякаваўшы, паламаў іх і даў вучням сваім, каб раздавалі. І яны раздалі людзям. І мелі некалькі рыбак. І благаславіў іх, і загадаў раздаць. І яны елі, і насыціліся, і набралі сем кашоў кавалкаў, што засталіся. А тых, хто еў, было каля чатырох тысяч. І адпусціў іх. Тады адразу з вучнямі сваімі ўвайшоў у човен, і прыбыў у дальмануцкі край.

Гэта слова Пана.

VI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Сір 15, 15–20)

Нікому не загадваў быць бязбожным

Чытанне кнігі Мудрасці Сіраха.

Калі захочаш, захаваеш запаведзі

і застанешся верным Яго ўпадабанню. 

Ён паставіў перад табою агонь і ваду, 

а ты працягні руку сваю да таго, чаго захочаш. 

Перад чалавекам жыццё і смерць, 

і што спадабаецца, будзе дадзена яму. 

Бо вялікая мудрасць Пана, 

магутная Яго ўлада і Ён усё бачыць. 

Ягоныя вочы над тымі, хто Яго баіцца. 

Ён ведае кожны чалавечы ўчынак. 

Ён нікому не загадваў быць бязбожным 

і нікому не даваў дазволу грашыць.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 1–2. 4–5. 17–18. 33–34, Р.: 1b)

Рэфрэн: Шчаслівыя, хто ходзіць у Законе Пана.

1. Шчаслівыя тыя, чый шлях беззаганны, *

хто ходзіць у Законе Пана.

2. Шчаслівыя тыя, хто захоўвае Ягоныя сведчанні *

і ўсім сэрцам шукае Яго.

Рэфрэн: Шчаслівыя, хто ходзіць у Законе Пана.

4. Ты загадаў, *

каб старанна выконвалі Твае наказы.

5. О, няхай пэўнымі будуць мае шляхі *

ў захаванні Тваіх пастановаў.

Рэфрэн: Шчаслівыя, хто ходзіць у Законе Пана.

17. Праяві ласкавасць да свайго слугі, і буду жыць, *

і захоўваць Тваё слова.

18. Адкрый мае вочы, *

каб я ўбачыў цуды Твайго Закону.

Рэфрэн: Шчаслівыя, хто ходзіць у Законе Пана.

33. Пакажы мне, Пане, шлях Тваіх пастановаў, *

і я да канца буду трымацца яго.

34. Навучы мяне, і буду захоўваць закон Твой *

і берагчы яго ўсім сэрцам.

Рэфрэн: Шчаслівыя, хто ходзіць у Законе Пана.

ДРУГОЕ ЧЫТАННЕ (1 Кар 2, 6–10)

Мудрасць Бог прадвызначыў перад вякамі для славы нашай

Чытанне Першага паслання святога апостала Паўла да Карынцянаў.

Браты: 

Мы абвяшчаем мудрасць сярод дасканалых, і не мудрасць гэтага свету ці знікомых князёў гэтага свету. Але абвяшчаем мудрасць Божую, схаваную ў таямніцы, якую Бог прадвызначыў перад вякамі для славы нашай. Ніхто з князёў гэтага свету не спазнаў яе; бо, калі б пазналі, не ўкрыжавалі б Пана славы. Але, як напісана: Чаго вока не бачыла, і вуха не чула і што не ўваходзіла ў чалавечае сэрца, тое Бог падрыхтаваў тым, хто любіць Яго.

Нам жа Бог адкрыў праз Духа, бо Дух пранікае ва ўсё, нават у глыбіні Божыя.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі, 

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 20–22а. 27–28. 33–34а. 37)

Так сказана было продкам; Я ж кажу вам

+ Чытанне святога Евангелля паводле Мацвея.

У той час:

Езус сказаў сваім вучням: Кажу вам: калі справядлівасць вашая не пераўзыдзе справядлівасці кніжнікаў і фарысеяў, то вы не ўвойдзеце ў Валадарства Нябеснае. 

Вы чулі, што было сказана продкам: Не забівай; а хто заб’е, падпадае пад суд. А Я кажу вам, што кожны, хто гневаецца на брата свайго, падпадае пад суд.

Вы чулі, што сказана: Не распуснічай. Я ж вам кажу: кожны, хто з пажадлівасцю глядзіць на жанчыну, ужо ўчыніў з ёю распусту ў сэрцы сваім.

Вы чулі, што сказана было продкам: Не прысягай фальшыва, а выконвай перад Богам прысягі свае. Я ж кажу вам: не прысягайце наогул.

І няхай будзе слова вашае “так-так”, “не-не”. А што звыш гэтага, тое ад злога.

Гэта слова Пана.

VI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Лев 13, 1-2. 44-46)

Пракажоны будзе жыць асобна,  па-за лагерам

Чытанне кнігі Левіта.

Пан прамовіў да Майсея і Аарона, кажучы: Калі чалавек мае на скуры цела свайго пухліну ці струп, ці белую пляму, і з’явіцца на скуры цела ягонага язва праказы, то трэба прывесці яго да святара Аарона ці да аднаго з сыноў ягоных, святароў. 

Гэта пракажоны чалавек, ён нячысты. І святар павінен абвясціць яго нячыстым, бо на галаве ягонай язва. І пракажоны, на якім ёсць гэта язва, павінен мець адзенне сваё разарваным, непакрытую галаву, заслоненую бараду і павінен крычаць: Нячысты, нячысты! Ён будзе нячысты ўвесь час, пакуль будзе на ім язва; ён нячысты. Будзе жыць асобна, і жыллё ягонае па-за лагерам. 

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 11, Р.: пар. 7)

Рэфрэн: Ты атуляеш мяне радасцю збаўлення.

1. Шчаслівы той, каму адпушчана беззаконне, *

і чый грэх забыты. 

2. Шчаслівы чалавек, якому Пан не залічыў віны, *

і ў душы якога няма подступу. 

Рэфрэн: Ты атуляеш мяне радасцю збаўлення.

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, – *

і Ты зняў з мяне віну граху майго. 

Рэфрэн: Ты атуляеш мяне радасцю збаўлення.

11. Весяліцеся ў Пану *

і радуйцеся, справядлівыя; 

усклікайце радасна, *

усе праведныя сэрцам.

Рэфрэн: Ты атуляеш мяне радасцю збаўлення.

ДРУГОЕ ЧЫТАННЕ (1 Кар 10, 31 — 11, 1)

Наследуйце мяне, як і я наследую Хрыста

Чытанне Першага паслання святога апостала Паўла да Карынцянаў.

Браты:

Ці ясце, ці п’яце, ці нешта робіце, усё рабіце на славу Божую. Не будзьце прычынай упадку ні для юдэяў, ні для грэкаў, ні для Касцёла Божага, як і я дагаджаю ўсім ва ўсім, не шукаючы сваёй карысці, але карысці многіх, каб яны былі збаўленыя. Наследуйце мяне, як і я наследую Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас,

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 40–45)

Праказа сышла з яго, і ён стаў чысты 

+ Чытанне святога Евангелля паводле Марка.

У той час:

Прыйшоў да Езуса пракажоны і, упаўшы на калені, прасіў Яго: Калі хочаш, можаш мяне ачысціць. Езус, злітаваўшыся над ім, працягнуў руку, дакрануўся да яго і сказаў яму: Хачу, будзь ачышчаны. І адразу ж праказа сышла з яго, і ён стаў чысты.

Езус строга перасцярог яго і адразу адправіў, кажучы: Глядзі, нікому нічога не кажы; але ідзі, пакажыся святару і дай ахвяру за ачышчэнне сваё, як загадаў Майсей, для сведчання ім.

Але ён, выйшаўшы, пачаў абвяшчаць і шмат расказваць пра падзею, так што Езус не мог ужо адкрыта ўвайсці ў горад, але быў здалёк, у пустэльных мясцінах. І прыходзілі да Яго адусюль.

Гэта слова Пана.

VI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ер 17, 5–8)

Пракляты, хто спадзяецца на чалавека; благаслаўлёны, хто спадзяецца на Пана

Чытанне кнігі прарока Ераміі.

Так кажа Пан:

Пракляты муж, які спадзяецца на чалавека і ў целе бачыць сваю сілу, а сэрца сваё адварочвае ад Пана. Ён будзе як ядловец у стэпе, не ўбачыць, калі прыйдзе шчасце, але будзе жыць у высахлых месцах на пустыні, на салёнай і бязлюднай зямлі.

Благаслаўлёны чалавек, які спадзяецца на Пана, і надзея якога — Пан. Ён будзе як дрэва, пасаджанае над вадою, што пускае карэнне сваё над патокам. Калі настане спёка, яно не баіцца, і лісце яго застаецца зялёным. І ў год засухі яно не будзе хвалявацца і не перастане прыносіць плён.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

4. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

ДРУГОЕ ЧЫТАННЕ (1 Кар 15, 12. 16–20)

Калі Хрыстус не ўваскрос, то вера ваша марная

Чытанне Першага паслання святога апостала Паўла да Карынцянаў.

Браты:

Калі прапаведуюць, што Хрыстус уваскрос з мёртвых, то чаму некаторыя з вас кажуць, быццам няма ўваскрашэння мёртвых?

Бо, калі мёртвыя не ўваскрасаюць, то і Хрыстус не ўваскрос. А калі Хрыстус не ўваскрос, то вера ваша марная і вы далей у грахах вашых. Тады загінулі і памерлыя ў Хрысце. І калі мы спадзяёмся на Хрыста толькі ў гэтым жыцці, то мы самыя няшчасныя сярод людзей. 

Але цяпер Хрыстус уваскрос з мёртвых, Першынец сярод тых, якія заснулі. 

Гэта слова Божае.

СПЕЎ ПЕРАД ЕВАНГЕЛЛЕМ (Лк 6, 23аb)

Акламацыя: Аллелюя, аллелюя, аллелюя.

Радуйцеся і весяліцеся, — кажа Пан, —

бо вялікая ўзнагарода ваша ў небе.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 17. 20–26)

Шчаслівыя ўбогія. Гора вам, багатыя

+ Чытанне святога Евангелля паводле Лукі.

У той час:

Езус сышоў з Дванаццаццю ўніз і стаў на раўніне. І быў там вялікі натоўп вучняў Ягоных і вялікае мноства людзей з Юдэі і Ерузалема, з узбярэжных ваколіц Тыра і Сідона. 

Тады Ён узняў вочы свае на вучняў сваіх і сказаў:

Шчаслівыя ўбогія духам, бо ваша ёсць Валадарства Божае.

Шчаслівыя, якія цяпер галадаеце, бо насычаны будзеце.

Шчаслівыя, якія цяпер плачаце, бо смяяцца будзеце.

Шчаслівыя вы, калі ўзненавідзяць вас людзі, і калі адрынуць вас, і будуць зневажаць, і з-за Сына Чалавечага адкінуць імя вашае, як зло. Радуйцеся ў той дзень і весяліцеся, бо вялікая ўзнагарода ваша ў небе. Бо так  паступалі з прарокамі айцы іхнія.

Але гора вам, багатыя, бо вы ўжо атрымалі сваё суцяшэнне. Гора вам, якія цяпер сытыя, бо галадаць будзеце. Гора вам, якія цяпер смеяцеся, бо смуткаваць і плакаць будзеце. Гора вам, калі ўсе людзі будуць добра казаць пра вас, бо так паступалі з фальшывымі прарокамі айцы іхнія. 

Гэта слова Пана.

Панядзелак (VI)

ПЕРШАЕ ЧЫТАННЕ (Быц 4, 1–15. 25)

Каін паўстаў на свайго брата Абэля і забіў яго

Чытанне кнігі Быцця.

Адам пазнаў Еву, жонку сваю, і яна зачала, і нарадзіла Каіна, і сказала:  Я нарадзіла мужчыну з дапамогаю Пана. А потым нарадзіла яна брата ягонага Абэля. Абэль быў пастухом  авечак, а Каін — земляробам.

І сталася праз пэўны час, што Каін прынёс Пану ахвяру з пладоў зямлі. Абэль таксама прыносіў ахвяру з першынцаў статку свайго і з тлушчу іхняга. І Пан паглядзеў на Абэля і на ахвяру ягоную, а на Каіна і ягоную ахвяру не паглядзеў. Тады Каін моцна раззлаваўся, і спахмурнеў ягоны твар. 

І сказаў Пан Каіну: Чаму засмуціўся ты, і чаму спахмурнеў твар твой? Калі ты робіш добра, ці не павінна быць узнята аблічча тваё? А калі не робіш добра, грэх затойваецца пры дзвярах. Ён цягне цябе да сябе, але ты можаш панаваць над ім. 

І Каін сказаў Абэлю: Хадзем ў поле. А калі яны былі ў полі, Каін паўстаў на свайго брата Абэля і забіў яго. Тады Пан сказаў Каіну: Дзе Абэль, брат твой? Той адказаў: Не ведаю. Хіба я вартаўнік брата свайго? І сказаў Пан: Што зрабіў ты? Голас крыві твайго брата ўсклікае да Мяне з зямлі. Цяпер ты пракляты на зямлі, якая раскрыла свае вусны і прыняла кроў твайго брата ад рукі тваёй. Калі будзеш апрацоўваць яе, больш не будзе даваць табе пладоў сваіх. Выгнаннікам і бяздомным будзеш на зямлі.

Тады сказаў Каін Пану: Маё пакаранне занадта вялікае, каб вытрываць яго. Вось сёння Ты праганяеш мяне з паверхні зямлі, і я павінен хавацца ад аблічча Твайго і быць выгнаннікам і бяздомным на зямлі. Так кожны, хто спаткае мяне, можа забіць мяне. Але Пан сказаў: Не, калі нехта заб’е Каіна, таму адпомшчана будзе ўсямёра. І паставіў Пан знак на Каіна, каб кожны, хто сустрэне яго, не забіў яго.

Пасля Адам зноў пазнаў сваю жонку, і нарадзіла яна сына, і назвала яго Сэт, кажучы: Бог даў мне іншага нашчадка замест Абэля, якога забіў Каін. 

Гэта слова Божае.

РЭСПАНСАРЫЙНЫ ПСАЛЬМ (Пс  50 (49), 1 і 8. 16bc–17. 20–21, Р.: 14а)

Рэфрэн: Прынось Богу ахвяру падзякі. 

1. Прамовіў Пан, Бог над багамі *

і паклікаў зямлю ад усходу да захаду сонца.

8. Не буду дакараць цябе за твае ахвяры; *

твае ўсеспаленні заўжды перада Мною.

Рэфрэн: Прынось Богу ахвяру падзякі. 

16. Нашто пералічваеш мае наказы *

і ў вуснах носіш мой запавет,

17. а сам ненавідзіш настаўленне *

і словы Мае кідаеш за сабою?

Рэфрэн: Прынось Богу ахвяру падзякі. 

20. Сядзіш і гаворыш супраць брата свайго, *

зневажаеш сына тваёй маці.

21. Ты гэта рабіў, а Я маўчаў. *

Ты думаў, што Я падобны да цябе?

Рэфрэн: Прынось Богу ахвяру падзякі. 

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 11–13)

Гэтае пакаленне патрабуе знаку? 

+ Чытанне святога Евангелля паводле Марка.

У той час:

Выйшлі фарысеі і пачалі спрачацца з Езусам, патрабуючы ад Яго знаку з неба, каб выпрабаваць Яго. Але Ён уздыхнуў у духу сваім і сказаў: Чаму гэтае пакаленне патрабуе знаку? Сапраўды кажу вам: не будзе дадзена знаку пакаленню гэтаму. 

Пасля Ён пакінуў іх, зноў сеў у човен і адплыў на другі бок.

Гэта слова Пана.

Аўторак (VI)

ПЕРШАЕ ЧЫТАННЕ (Быц 6, 5–8; 7, 1–5. 10)

Сатру з паверхні зямлі чалавека, якога стварыў 

Чытанне кнігі Быцця.

Убачыў Пан, што вялікае зло людзей на зямлі і што ўсе задумы сэрцаў іхніх увесь час скіраваны толькі на зло. І пашкадаваў Пан, што стварыў чалавека на зямлі, і засмуцілася Ягонае сэрца. І сказаў Пан: Я сатру з паверхні зямлі чалавека, якога стварыў; як чалавека, так і жывёл, паўзуноў і птушак нябесных, бо шкада Мне, што Я стварыў іх. 

Толькі Ной знайшоў ласку ў вачах Пана. І Пан сказаў Ною: Увайдзі ты і ўвесь дом твой на каўчэг, бо Я ўбачыў, што адзін ты справядлівы перада Мною сярод гэтага пакалення. З усіх чыстых жывёл вазьмі па сем пар самцоў і самак; з нячыстых жывёл — па дзве пары самцоў і самак. А з птушак нябесных — па сем пар самцоў і самак, каб захавалася іх патомства для ўсёй зямлі. Бо праз сем дзён Я спашлю на зямлю дождж на сорак дзён і сорак начэй, і сатру з паверхні зямлі кожную жывую істоту, якую стварыў Я.

Ной зрабіў усё, што загадаў яму Пан. І праз сем дзён воды патопу хлынулі на зямлю.

Гэта слова Божае.

РЭСПАНСАРЫЙНЫ ПСАЛЬМ (Пс 29 (28), 1а і 2. 3аc–4. 3b і 9b–10, Р.: 11b)

Рэфрэн: Пан благаслаўляе свой народ спакоем.

1. Аддайце Пану, сыны Божыя, *

аддайце Пану хвалу і слаўце Яго магутнасць.

2. Аддайце хвалу імені Ягонаму, * 

у святыні праслаўляйце Пана.

Рэфрэн: Пан благаслаўляе свой народ спакоем.

3. Голас Пана па-над водамі, *

Пан над водамі вялікімі!

4. Голас Пана моцны; *

голас Пана поўны велічы.

Рэфрэн: Пан благаслаўляе свой народ спакоем.

3. Загучаў Бог велічы, *

9. і кожны ў святыні Ягонай кажа: Хвала.

10. Пан прабываў над патопам, *

Пан як Валадар трываць будзе вечна. 

Рэфрэн: Пан благаслаўляе свой народ спакоем.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 14–21)

Сцеражыцеся закваскі фарысейскай і закваскі Ірада 

+ Чытанне святога Евангелля паводле Марка.

У той час:

Вучні Езуса забыліся ўзяць хлеба і мелі з сабой у чаўне толькі адзін бохан хлеба. Тады Езус загадаў ім: Глядзіце, сцеражыцеся закваскі фарысейскай і закваскі Ірада. А яны разважалі між сабою, што не маюць хлеба.

Пазнаўшы гэта, Езус сказаў ім: Чаму разважаеце, што не маеце хлеба?  Няўжо не заўважаеце і не разумееце? Ці яшчэ зацвярдзелыя сэрцы вашы? Маеце вочы, і не бачыце; маеце вушы, і не чуеце? Ці не памятаеце, калі Я разламаў пяць хлябоў на пяць тысяч, колькі поўных кашоў рэштак сабралі вы? Яны адказалі Яму: Дванаццаць.

А калі Я разламаў сем хлябоў на чатыры тысячы, колькі поўных кашоў рэштак сабралі вы? Адказалі Яму: Сем. І сказаў ім: Усё яшчэ не разумееце?

Гэта слова Пана.

Серада (VI)

ПЕРШАЕ ЧЫТАННЕ (Быц 8, 6–13. 20–22)

Паглядзеўшы, убачыў, што высахла паверхня зямлі

Чытанне кнігі Быцця.

Калі мінула сорак дзён, Ной адчыніў акно каўчэга, якое зрабіў, і выпусціў крумкача. Але той вылятаў і вяртаўся, пакуль не высахлі воды на зямлі. Потым выпусціў галубку, каб паглядзець, ці ўжо сышлі воды з паверхні зямлі. Але галубка не знайшла, дзе б магла спачыць нага яе, і вярнулася да яго ў каўчэг, бо воды былі над усёй паверхняй зямлі. Тады Ной працягнуў руку, і схапіў яе, і забраў назад у каўчэг. 

Пачакаўшы яшчэ сем дзён, ён зноў выпусціў галубку з каўчэга. І тая прыляцела да яго ўвечары і прынесла ў дзюбе аліўкавую галінку з зялёным лісцем. І зразумеў Ной, што воды сышлі з зямлі. Пачакаўшы яшчэ сем дзён, ён зноў выпусціў ад сябе галубку, і яна ўжо не вярнулася да яго. 

Так на шэсцьсот першым годзе, у першы месяц і ў першы дзень месяца высахлі воды на зямлі. Тады Ной зняў дах каўчэга і, паглядзеўшы, убачыў, што высахла паверхня зямлі.

І пабудаваў Ной ахвярнік Пану, і, узяўшы з усіх чыстых жывёл і з усіх чыстых птушак, прынёс усеспаленне на ахвярніку. Пан адчуў прыемны пах, і сказаў Пан у сэрцы сваім: Не буду больш праклінаць зямлю з-за людзей,  бо задумы чалавечага сэрца схіляюцца да зла ад яго маладосці. Больш не буду знішчаць кожнай жывой істоты, як учыніў Я. Ва ўсе дні зямлі не спыняцца сяўба і жніво, холад і спёка, лета і зіма, дзень і ноч.

Гэта слова Божае.

РЭСПАНСАРЫЙНЫ ПСАЛЬМ (Пс 116В (115), 12–13. 14–15. 18–19, Р.: 17а)

Рэфрэн: Прынясу Табе, Пане, ахвяру хвалы.

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана. 

Рэфрэн: Прынясу Табе, Пане, ахвяру хвалы.

Або: Аллелюя.

14. Выканаю абяцанні свае, дадзеныя Пану, *

перад усім народам Яго.

15. Каштоўная ў вачах Пана *

смерць Яго святых.

Рэфрэн: Прынясу Табе, Пане, ахвяру хвалы.

Або: Аллелюя.

18. Выканаю свае абяцанні для Пана *

перад усім Яго народам.

19. У дварах дому Пана, *

сярод цябе, Ерузалем.

Рэфрэн: Прынясу Табе, Пане, ахвяру хвалы.

Або: Аллелюя.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста,

асветліць вочы сэрца нашага,

каб мы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 22–26)

Выздаравеў і пачаў бачыць усё выразна

+ Чытанне святога Евангелля паводле Марка.

У той час:

Езус і вучні прыйшлі ў Бэтсаіду. І прывялі да Яго сляпога і прасілі, каб Ён дакрануўся да яго. Ён узяў сляпога за руку і вывеў яго за вёску, паслініў яму вочы, усклаў на яго рукі і спытаўся ў яго: Ці бачыш што-небудзь? Той паглядзеў і сказаў: Бачу людзей, таму што бачу, як нібы дрэвы ходзяць. Потым зноў усклаў рукі на яго вочы, і той стаў відушчым, і выздаравеў, і пачаў бачыць усё выразна. 

Езус адаслаў яго дадому, кажучы: Не ўваходзь у гэтую вёску. 

Гэта слова Пана.

Чацвер (VI)

ПЕРШАЕ ЧЫТАННЕ (Быц 9, 1–13)

Кладу вясёлку Маю на воблаку, і будзе яна знакам запавету паміж Мною і паміж зямлёю

Чытанне кнігі Быцця.

Благаславіў Бог Ноя і сыноў ягоных і сказаў ім: Пладзіцеся, і памнажайцеся, і напаўняйце зямлю. І няхай страх і боязь перад вамі маюць усе жывёлы зямныя, і птушкі нябесныя, і ўсё, што рухаецца па зямлі, і рыбы марскія. Яны аддадзены ў рукі вашыя. Усё, што рухаецца і жыве, будзе вам ежай, як і зялёныя расліны; Я даў вам усё. Толькі цела з жыццём ягоным, што ў крыві, не ешце. Бо за кроў жыццяў вашых Я спаганю з кожнай жывёлы; а з рукі чалавека і з рукі кожнага брата ягонага Я спаганю за кроў чалавека. 

Хто пралье чалавечую кроў, кроў таго будзе праліта чалавекам; бо чалавек створаны на вобраз Божы.

А вы пладзіцеся і памнажайцеся, засяляйце зямлю і размнажайцеся на ёй. 

Так сказаў Бог Ною і сынам ягоным, якія былі з ім, кажучы:

Вось Я ўстанаўлю запавет Мой з вамі і з вашым патомствам пасля вас, і з кожнаю жывою душою, якая з вамі, з птушкамі, жывёлай і ўсімі звярамі зямнымі, якія з вамі — з усім, што сыдзе з каўчэга, з усім, што жыве на зямлі. Устанаўлю запавет Мой з вамі; і больш ніколі воды патопу не заб’юць усялякага цела, і не будзе больш патопу, які спусташае зямлю.

І сказаў Бог: Вось знак запавету, які Я ўстанаўлю на вечныя пакаленні паміж Мною і вамі, і кожнаю жывою душою, якая з вамі: кладу вясёлку Маю на воблаку, і будзе яна знакам запавету паміж Мною і паміж зямлёю.

Гэта слова Божае.

РЭСПАНСАРЫЙНЫ ПСАЛЬМ (Пс 102 (101), 16–18. 19–21. 29 і 22–23, Р.: 20b)

Рэфрэн: Пан з нябёсаў глядзіць на зямлю.

16. Народы будуць баяцца Твайго імя, Пане, *

і ўсе зямныя каралі — Тваёй славы,

17. таму што Пан адбудуе Сіён і з’явіцца ў сваёй славе. *

18. Звернецца да малітвы бездапаможных 

і не пагардзіць іхняй просьбай. 

Рэфрэн: Пан з нябёсаў глядзіць на зямлю.

19. Будзе запісана гэта для наступнага пакалення, *

і народ, які створыцца, праславіць Пана.

20. Таму што Пан глядзіць з вышыні сваёй святыні, †

з нябёсаў глядзіць на зямлю, *

21. каб пачуць стагнанні вязняў і вызваліць сыноў смерці.

Рэфрэн: Пан з нябёсаў глядзіць на зямлю.

29. Сыны слугаў Тваіх будуць жыць бяспечна, *

а іхняе патомства будзе непахісна трываць 

перад Тваім абліччам,

22. каб на Сіёне абвяшчаць імя Пана †

і хвалу Яго — у Ерузалеме, *

23. калі народы і валадарствы збяруцца разам, 

каб служыць Пану.

Рэфрэн: Пан з нябёсаў глядзіць на зямлю.

СПЕЎ ПЕРАД ЕВАНГЕЛЛЕМ (пар. Ян 6, 63c. 68c)

Акламацыя: Аллелюя, аллелюя, аллелюя.

Твае словы, Пане, ёсць духам і жыццём; 

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 27–33)

Ты — Хрыстус… Сын Чалавечы павінен шмат выцерпець

+ Чытанне святога Евангелля паводле Марка.

У той час:

Езус са сваімі вучнямі пайшоў у вёскі Цэзарэі Філіпавай. Па дарозе Ён пытаўся ў вучняў сваіх, кажучы ім: Кім людзі лічаць Мяне? Яны адказвалі Яму: Янам Хрысціцелем,  другія —  Іллёю, іншыя — адным з прарокаў. А Ён спытаўся ў іх: А вы кім лічыце Мяне? Пётр сказаў Яму ў адказ: Ты — Хрыстус. І загадаў ім, каб нікому не казалі пра Яго.

І пачаў вучыць іх, што Сын Чалавечы павінен шмат выцерпець, і быць адкінутым старэйшымі, першасвятарамі і кніжнікамі, і быць забітым, і на  трэці дзень уваскрэснуць. І казаў пра гэта адкрыта. А Пётр, адвёўшы Яго ў бок, пачаў дакараць Яго. А Ён, павярнуўшыся і паглязеўшы на сваіх вучняў, дакарыў Пятра, сказаўшы: Адыдзі ад Мяне, сатана, бо ты не пра Божае думаеш, а пра чалавечае.

Гэта слова Пана.

Пятніца (VI)

ПЕРШАЕ ЧЫТАННЕ (Быц 11, 1–9)

Сыдзем жа і змяшаем мову іхнюю

Чытанне кнігі Быцця.

На ўсёй зямлі была адна мова і аднолькавыя словы. Рушыўшы з усходу, людзі знайшлі ў зямлі Сэнаар раўніну і пасяліліся там. І сказалі адзін аднаму: Давайце наробім цэглы і абпалім агнём. І стала ў іх цэгла замест камянёў, а земляная смала замест вапны. І сказалі яны: Давайце збудуем сабе горад і вежу, вяршыня якой узнясецца да нябёсаў, і зробім сабе знак, каб не рассеяцца па паверхні ўсёй зямлі. І сышоў Пан  паглядзець горад і вежу, што будавалі сыны чалавечыя. 

І сказаў Пан: Вось адзін народ і адна ва ўсіх мова; і вось што пачалі рабіць, і не адступяцца яны ад таго, што задумалі ўчыніць. Сыдзем жа і змяшаем там мову іхнюю, так каб адзін не разумеў мовы другога. І рассеяў іх Пан адтуль па паверхні ўсёй зямлі, і яны перасталі будаваць горад. Таму дадзена яму імя “Бабілён”, бо там змяшаў Пан мову ўсёй зямлі, і адтуль рассеяў іх Пан па паверхні ўсёй зямлі. 

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 10–11. 12–13. 14–15, Р.: 12b)

Рэфрэн: Шчаслівы народ, які Пан сабе выбраў.

10. Пан касуе намеры язычнікаў, *

знішчае задумы народаў.

11. Намеры Пана трываюць навекі, *

задумы сэрца Ягонага з пакалення ў пакаленне.

Рэфрэн: Шчаслівы народ, які Пан сабе выбраў.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

13. Пан паглядае з нябёсаў, *

бачыць усіх сыноў чалавечых.

Рэфрэн: Шчаслівы народ, які Пан сабе выбраў.

14. З месца пасаду свайго Ён глядзіць *

на ўсіх, хто жыве на зямлі.

15. Ён стварыў сэрца кожнага з іх, *

і зважае на ўсе іхнія чыны.

Рэфрэн: Шчаслівы народ, які Пан сабе выбраў.

СПЕЎ ПЕРАД ЕВАНГЕЛЛЕМ (Ян 15, 15b)

Акламацыя: Аллелюя, аллелюя, аллелюя.

Я назваў вас сябрамі, — кажа Пан, —

бо ўсё, што чуў ад Айца Майго, Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 34 — 9, 1)

Хто згубіць жыццё сваё дзеля Мяне і Евангелля, той уратуе яго 

+ Чытанне святога Евангелля паводле Марка.

У той час: 

Езус, паклікаўшы натоўп разам з вучнямі сваімі, сказаў ім: Калі хто хоча ісці за Мною, няхай адрачэцца ад сябе, возьме крыж свой і ідзе за мною. Бо той, хто хоча жыццё сваё ўратаваць, загубіць яго, а хто згубіць жыццё сваё дзеля Мяне і Евангелля, той уратуе яго.

Бо якая карысць чалавеку, калі ён здабудзе ўвесь свет, а жыццё сваё згубіць? Бо што дасць чалавек узамен за сваё жыццё? 

Хто будзе саромецца Мяне і Маіх слоў перад гэтым няверным і грэшным пакаленнем, таго пасаромеецца і Сын Чалавечы, калі прыйдзе ў славе Айца свайго з Анёламі святымі.

І сказаў ім: Сапраўды кажу вам: некаторыя з тых, хто тут стаіць, не спазнае смерці, пакуль не ўбачыць валадарства Божага, якое прыйдзе ў моцы.

Гэта слова Пана.

Субота (VI)

ПЕРШАЕ ЧЫТАННЕ (Гбр 11, 1–7)

Праз веру мы разумеем, што вякі былі ўладкаваныя словам Божым

Чытанне Паслання да Габрэяў.

Браты:

Вера — гэта зарука таго, на што мы спадзяёмся, і доказ таго, чаго мы не бачым. Праз яе старэйшыя атрымалі сведчанне. 

Праз веру мы разумеем, што вякі былі ўладкаваныя словам Божым, так што з нябачнага ўзнікла бачнае. 

Вераю Абэль прынёс Богу лепшую ахвяру, чым Каін, дзякуючы якой ён атрымаў сведчанне сваёй справядлівасці, таму што Бог засведчыў пра дары ягоныя, і дзякуючы ёй прамаўляе нават пасля смерці. 

Вераю Гэнох быў перанесены, каб не бачыць смерці, і не знайшлі яго, таму што Бог перанёс яго. Бо перад перанясеннем было засведчана яму, што ён спадабаўся Богу. А без веры немагчыма спадабацца, бо той, хто падыходзіць да Бога, павінен верыць, што Ён існуе і дае ўзнагароду тым, хто Яго шукае.

Вераю Ной атрымаў перасцярогу наконт таго, што яшчэ не было бачным, і богабаязна пабудаваў каўчэг, каб уратаваць свой дом. Праз веру ён асудзіў свет і стаў спадкаемцам справядлівасці паводле веры.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 4–5. 10–11, Р.: пар. 1b)

Рэфрэн: Буду благаслаўляць, Пане, імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на вякі вечныя.

3. Вялікі Пан і годны вялікай хвалы, *

неспасцігальная веліч Яго. 

Рэфрэн: Буду благаслаўляць, Пане, імя Тваё навекі.

4. З пакалення ў пакаленне будуць хваліць Твае справы *

і абвяшчаць Тваю магутнасць.

5. Пра ўзнёсласць хвалы велічы Тваёй *

і пра цудоўныя Твае справы буду разважаць.

Рэфрэн: Буду благаслаўляць, Пане, імя Тваё навекі.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду благаслаўляць, Пане, імя Тваё навекі.

СПЕЎ ПЕРАД ЕВАНГЕЛЛЕМ (пар. Мк 9, 6)

Акламацыя: Аллелюя, аллелюя, аллелюя.

Адкрыліся нябёсы і пачуўся голас Айца:

Гэта ёсць Сын Мой умілаваны, Яго слухайце.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 2–13)

Перамяніўся перад імі 

+ Чытанне святога Евангелля паводле Марка.

У той час:

Езус узяў Пятра, Якуба і Яна і павёў на высокую гару асобна іх адных. І перамяніўся перад імі. Адзенне Ягонае сталася бліскучым і вельмі белым, як ніводзін валюшнік на зямлі не можа выбеліць. І аб’явіўся ім Ілля з Майсеем і гутарылі з Езусам. 

І на гэта Пётр сказаў Езусу: Раббі, добра нам тут быць, таму зробім тры шатры: адзін Табе, адзін Майсею і адзін Іллі. Бо не ведаў, што сказаць, таму што яны спалохаліся. І з’явілася воблака, якое закрыла іх, і з воблака пачуўся голас: Гэта Сын Мой умілаваны, Яго слухайце. 

І адразу, калі яны агледзеліся навокал, ужо нікога не ўбачылі, апроч аднаго Езуса. Калі сыходзілі яны з гары, загадаў ім нікому не казаць, што яны бачылі, пакуль Сын Чалавечы не ўваскрэсне з мёртвых. І захавалі наказ, разважаючы між сабою, што значыць “уваскрэснуць”.

І пыталіся ў Яго, кажучы: Чаму кніжнікі кажуць, што першым павінен прыйсці Ілля? Ен сказаў ім: Сапраўды, Ілля прыйдзе першым і адновіць усё. А як напісана пра Сына Чалавечага, што Ён павінен шмат выцерпець і быць пагарджаным. Але кажу вам: Ілля прыйшоў і зрабілі з ім, што хацелі, як і напісана пра яго.

Гэта слова Пана.

VII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Лев 19, 1–2. 17–18)

Любі бліжняга свайго, як самога сябе

Чытанне кнігі Левіта.

Пан прамовіў да Майсея, кажучы:

Звярніся да ўсяго сходу сыноў Ізраэля і скажы ім: будзьце святымі, як святы Я, Пан Бог ваш. 

Не будзеш ненавідзець брата свайго ў сэрцы сваім. Настаўляй яго, каб не мець граху з-за яго. Не шукай помсты і не злуйся на сыноў народа свайго. Любі бліжняга свайго, як самога сябе. Я — Пан.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10. 12–13, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (1 Кар 3, 16–23)

Усё вашае, вы ж — Хрыста, а Хрыстус — Бога

Чытанне Першага паслання святога апостала Паўла да Карынцянаў.

Браты:

Ці не ведаеце, што вы святыня Божая і што Божы Дух жыве ў вас?  Калі хто зруйнуе святыню Божую, таго зруйнуе Бог, таму што святыня Бога святая, а ёй з’яўляецеся вы. 

Няхай ніхто не падманвае самога сябе. Калі хто з вас лічыць сябе мудрым ў гэтым свеце, няхай будзе неразумным, каб стаць мудрым. Бо мудрасць гэтага свету — глупства ў Бога. Таму што напісана: Ён ловіць мудрых на хітрасці іхняй. І яшчэ: Пан ведае думкі мудрых і тое, што яны марныя.

Таму няхай ніхто не хваліцца людзьмі, бо ўсё вашае: ці Павел, ці Аполас, ці Кіфа, ці свет, ці жыццё, ці смерць, ці цяперашняе, ці будучае — усё вашае, вы ж — Хрыста, а Хрыстус — Бога. 

Гэта слова Божае.

СПЕЎ ПЕРАД ЕВАНГЕЛЛЕМ (1 Ян 2, 5)

Акламацыя: Аллелюя, аллелюя, аллелюя.

Хто захоўвае слова Хрыста, 

у тым сапраўды любоў Божая дасканалая. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 38–48)

Любіце ворагаў вашых

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: вока за вока і зуб за зуб. А Я вам кажу не працівіцца злому. Калі хто ўдарыць цябе па правай шчацэ тваёй, падстаў яму і другую. І калі хто захоча судзіцца з табою і ўзяць у цябе кашулю, аддай яму і плашч. І калі хто цябе змусіць ісці з ім адну мілю, ідзі з ім дзве. Таму, хто просіць у цябе, дай і не адварочвайся ад таго, хто хоча пазычыць у цябе. 

Вы чулі, што сказана: Любі бліжняга свайго і ненавідзь ворага свайго. А Я кажу вам: любіце ворагаў вашых і маліцеся за тых, хто пераследуе вас, каб сталіся вы сынамі Айца вашага, які ў нябёсах. Бо Ён загадвае сонцу свайму ўзыходзіць над дрэннымі і добрымі і пасылае дождж на справядлівых і несправядлівых. 

Бо, калі вы будзеце любіць тых, хто любіць вас, якую маеце ўзнагароду? Ці ж не тое самае робяць і мытнікі? І калі вітаеце толькі братоў вашых, што асаблівага робіце? Ці ж не тое самае робяць і язычнікі? Таму будзьце дасканалымі, як дасканалы Айцец ваш Нябесны. 

Гэта слова Пана.

VII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 43, 18–19. 21–22. 24b–25)

Знішчу твае правіны перада Мною

Чытанне кнігі прарока Ісаі.

Так кажа Пан:

Не ўспамінайце былога і не разважайце пра мінулае. Вось Я учыню новае, і цяпер з’явіцца яно; ці ж не ведаеце пра гэта? Я зраблю шлях у стэпе і рэкі ў пустыні.

Гэты народ Я сфармаваў для сябе; ён будзе абвяшчаць Маю хвалу. Але ты не клікаў Мяне, Якубе, бо ты стаміўся Мною, Ізраэль. 

Ты ўсклаў на Мяне свае грахі і стаміў Мяне сваёй несправядлівасцю. Гэта Я сам з’яўляюся тым, хто знішчае твае правіны перада Мною, і Я не буду ўспамінаць тваіх грахоў.

Гэта слова Божае.

РЭСПАНСАРЫЙНЫ ПСАЛЬМ (Пс 41 (40), 2–3. 4–5. 13–14, Р.: 5b)

Рэфрэн: Вылечы мяне, бо я зграшыў перад Табою.

2. Шчаслівы, хто клапоціцца аб бедным, *

Пан уратуе яго ў дзень няшчасця.

3. Пан абароніць яго і жыццё яму захавае, †

учыніць яго на зямлі шчаслівым *

і не аддасць яго на волю ворагам.

Рэфрэн: Вылечы мяне, бо я зграшыў перад Табою.

4. Пан умацуе яго на ложы немачы, *

перасцеліць ложа яму падчас хваробы.

5. Я сказаў: Пане, змілуйся нада мною, *

вылечы маю душу, бо я зграшыў перад Табою.

Рэфрэн: Вылечы мяне, бо я зграшыў перад Табою.

13. А Ты мяне падтрымаеш за маю нявіннасць *

і паставіш мяне перад абліччам Тваім навекі.

14. Благаслаўлёны Пан, Бог Ізраэля, *

спрадвеку і навекі.

Рэфрэн: Вылечы мяне, бо я зграшыў перад Табою.

ДРУГОЕ ЧЫТАННЕ (2 Кар 1, 18–22)

У Езусе не было «так» і «не», але было ў Ім толькі «так»

Чытанне Першага паслання святога апостала Паўла да Карынцянаў.

Браты:

Бог — верны, таму мы не кажам вам адначасова і «так», і «не». Бо ў Сыне Божым, Езусе Хрысце, якога я і Сілуан, і Цімафей вам прапаведавалі, не было «так» і «не», але было ў Ім толькі «так». Бо ўсе абяцанні Божыя ў Ім «так». Таму праз Яго нашае “амэн” ёсць на славу Божую. Той жа, хто ўмацоўвае нас з вамі ў Хрысце і намасціў нас, ёсць Бог, які пазначыў нас і даў задатак Духа ў сэрцах нашых. 

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан паслаў Мяне абвяшчаць добрую навіну ўбогім, 

абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 1–12)

Сын Чалавечы мае на зямлі ўладу дараваць грахі

+ Чытанне святога Евангелля паводле Марка.

Праз некалькі дзён Езус зноў прыйшоў у Кафарнаум, і разышлася вестка, што Ён у доме. Адразу сабралася столькі народу, што ўжо не было месца каля дзвярэй. І Ён прамаўляў да іх. 

Прыйшлі да Яго чацвёра, якія неслі спаралізаванага. Не маючы магчымасці прынесці яго да Езуса з-за натоўпу, разабралі страху, дзе Ён быў, і, зрабіўшы дзіру, спусцілі насілкі, на якіх ляжаў спаралізаваны. Езус, убачыўшы веру іх, сказаў паралізаванаму: Дзіця, даруюцца табе грахі твае.

Там жа сядзелі некаторыя з кніжнікаў і разважалі ў сэрцах сваіх: Чаму ён так гаворыць? Ён блюзнерыць: хто можа дараваць грахі, калі не сам Бог? Езус, адразу ж даведаўшыся ў духу сваім, што яны так думаюць, сказаў ім: Чаму так думаеце ў сэрцах вашых? Што лягчэй: ці сказаць паралізаванаму «даруюцца табе грахі твае», ці сказаць «устань, вазьмі насілкі свае і хадзі?». Але, каб вы ведалі, што Сын Чалавечы мае на зямлі ўладу дараваць грахі, — і кажа паралізаванаму: Табе кажу: устань, вазьмі насілкі свае ды ідзі да дому свайго. Той адразу ж устаў і, узяўшы насілкі, выйшаў перад усімі, так што ўсе дзівіліся і славілі Бога, кажучы, што ніколі такога не бачылі.

Гэта слова Пана.

VII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Сам 26, 2. 7–9. 12–13. 22–23)

Пан аддаў цябе ў мае рукі, а я не захацеў падняць руку

Чытанне Перашай кнігі Самуэля.

У тыя дні:

Падняўся Саўл і з трыма тысячамі чалавек, выбраных сярод сыноў Ізраэля, рушыў у пустыню Зіф, каб шукаць у пустыні Зіф Давіда.

Тым часам уначы Давід і Абісай наблізіліся да войскаў ягоных і знайшлі Саўла, які ляжаў і спаў у лагеры сярод палатак. Яго дзіда была ўторкнутая ў зямлю каля галавы ягонай, а Абэнэр і людзі спалі вакол яго. І сказаў Абісай Давіду: Сёння Пан аддаў ворага ў твае рукі, таму дазволь мне  адным ўдарам прыбіць яго дзідай да зямлі, другога ўжо не спатрэбіцца. І сказаў Давід Абісаю: Не забівай яго, бо хто можа беспакарана падняць руку на памазаніка Пана? 

Тады Давід ўзяў дзіду і збан з вадою, які стаяў каля галавы Саўла, і яны адышлі. Ніхто не убачыў, не заўважыў і не прачнуўся, але ўсе спалі, таму што Пан спаслаў на іх глыбокі сон. А Давід перайшоў на другі бок і стаў на версе гары, так што паміж ім была вялікая адлегласць. 

І Давід закрычаў Саўлу: Вось каралеўская дзіда, няхай адзін са слугаў прыйдзе і возьме яе. А Пан адплаціць кожнаму паводле справядлівасці і вернасці ягонай. Бо сёння Пан аддаў цябе ў мае рукі, а я не захацеў падняць руку сваю на памазаніка Пана.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10. 12–13, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (1 Кар 15, 45–49)

І як мы насілі вобраз зямнога, так будзем насіць вобраз нябеснага

Чытанне Першага паслання святога апостала Паўла да Карынцянаў.

Браты:

Першы чалавек Адам стаў жывой істотай, апошні Адам — жыватворным духам. Але не духоўнае першае, а цялеснае, потым духоўнае. Першы чалавек — з пылу, зямны; другі Чалавек — з неба. Які быў зямны, такія і зямныя; які нябесны, такія і нябесныя. І як мы насілі вобраз зямнога, так будзем насіць вобраз нябеснага.

Гэта слова Божае.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, — 

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 27–38)

Будзьце міласэрнымі, як і Айцец ваш міласэрны

+ Чытанне святога Евангелля паводле Лукі.

У той час:

Езус сказаў сваім вучням: Кажу вам, хто слухае: любіце ворагаў вашых, дабро рабіце тым, хто вас ненавідзіць. Благаслаўляйце тых, хто вас праклінае, маліцеся за тых, хто вас крыўдзіць. Таму, хто ўдарыў цябе па шчацэ, падстаў і другую; і таму, хто адбірае ў цябе плашч, не забараняй узяць і кашулю. Кожнаму, хто просіць у цябе, давай, і ад таго, хто ўзяў тваё, не дамагайся звароту. Рабіце людзям так, як хочаце, каб яны вам рабілі.

Бо калі любіце тых, хто любіць вас, якая вам за гэта падзяка? Бо грэшнікі таксама любяць тых, хто іх любіць. І калі чыніце дабро тым, хто вам чыніць дабро, якая вам за тое падзяка? І грэшнікі робяць тое самае. І калі пазычаеце тым, ад каго спадзяецеся атрымаць назад, якая вам за тое падзяка? Бо і грэшнікі пазычаюць грэшнікам, каб атрымаць столькі ж.

Але вы любіце ворагаў вашых, і чыніце дабро, і пазычайце, не чакаючы нічога ўзамен, і будзе ўзнагарода вашая вялікая, і будзеце сынамі Найвышэйшага, бо Ён ласкавы да няўдзячных і да злых. Будзьце міласэрнымі, як і Айцец ваш міласэрны. Не судзіце, і не будуць судзіць вас; не асуджайце, і не будуць асуджаць вас; прабачайце, і прабачаць вам.

Давайце, і будзе дадзена вам: меру добрую, уціснутую, утрэсеную і з верхам адсыплюць вам у падол ваш. Бо якою мераю мераеце, такой і вам будзе адмерана.

Гэта слова Пана.

Панядзелак (VII)

ПЕРШАЕ ЧЫТАННЕ (Сір 1, 1–10)

Першай з усяго была створана мудрасць

Пачатак кнігі Мудрасці Сіраха.

Усякая мудрасць паходзіць ад Бога, 

і яна застаецца з Ім навекі.

Марскі пясок, кроплі дажджу 

і дні вечнасці хто палічыць?

Нябесную высь, зямную шыр, 

бездань і мудрасць хто даследуе?

Першай з усяго была створана мудрасць, 

і розум мудры існуе адвеку.

Каму адкрыўся мудрасці корань?

І хто спазнаў яе вялікія справы?

Адзін толькі мудры і вельмі грозны, 

які сядзіць на троне сваім.

Пан сам стварыў яе, 

агледзеў, і разлічыў яе, 

і праліў яе на ўсе свае справы

і на кожнае цела паводле свайго дару, 

і надзяліў ёю тых, хто любіць Яго.

Гэта слова Божае.

РЭСПАНСАРЫЙНЫ ПСАЛЬМ (Пс 93 (92), 1ab. 1c–2. 5, Р.: 1а)

Рэфрэн: Пан валадарыць, Ён апрануўся ў веліч.

1. Пан валадарыць, *

Ён апрануўся ў веліч, 

Пан апрануўся ў магутнасць *

і ёй падперазаўся.

Рэфрэн: Пан валадарыць, Ён апрануўся ў веліч.

Так сусвет умацаваў, *

што не пахіснецца.

2. Адгэтуль трон Твой непахісны, *

Ты існуеш спрадвеку.

Рэфрэн: Пан валадарыць, Ён апрануўся ў веліч.

5. Сведчанні Твае вельмі праўдзівыя, *

дому Твайму належыць святасць, 

на доўгія дні, *

о Пане.

Рэфрэн: Пан валадарыць, Ён апрануўся ў веліч.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць 

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 14–29)

Веру, дапамажы майму нявер’ю 

+ Чытанне святога Евангелля паводле Марка.

У той час:

Калі Езус разам з іншымі сышоў з гары і падышоў да сваіх вучняў, Ён убачыў каля іх вялікае мноства людзей і кніжнікаў, якія спрачаліся з імі. І адразу, як убачылі Яго, усе людзі вельмі здзівіліся і пабеглі прывітаць Яго. 

Ён спытаўся ў іх: Пра што спрачаецеся з імі?

І адказаў Яму адзін з натоўпу: Настаўнік, я прынёс да Цябе свайго сына, які мае духа нематы. І дзе б ні схапіў яго, кідае яго, і той пускае пену, скрыгоча зубамі і дранцвее. Я сказаў тваім вучням, каб выгналі яго, але яны не змаглі.  

Езус сказаў ім ў адказ: О, нявернае пакаленне, дакуль Я буду з вамі? Дакуль буду цярпець вас? Прынясіце яго да Мяне. І прынеслі яго да Езуса. І  калі дух убачыў Езуса, адразу застрос хлопца, а той зваліўся на зямлю і качаўся, пускаючы пену. 

Езус спытаўся ў ягонага бацькі: Як даўно гэта здараецца з ім? Той адказаў: З дзяцінства. Дух часта кідаў яго ў агонь і ў ваду, каб загубіць яго. Але калі Ты што можаш, злітуйся над намі і дапамажы нам. 

Езус жа сказаў яму: Калі можаш! Усё магчыма для таго, хто верыць.

Бацька хлопца адразу ўсклікнуў, кажучы: Веру, дапамажы майму нявер’ю. 

Убачыўшы, што збягаюцца людзі, Езус прыгразіў нячыстаму духу, кажучы яму: Нямы і глухі дух, Я загадваю табе: выйдзі з яго і больш не ўваходзь ў яго. І, закрычаўшы, той моцна скалануў хлопца і выйшаў. І ён зрабіўся як мёртвы, так што многія казалі: Ён памёр. Але Езус узяў яго за руку і падняў, і ён устаў.

Калі Езус увайшоў у дом, вучні спыталіся ў Яго сам-насам: Чаму мы не змаглі выгнаць яго? Ён сказаў ім: Гэты род нельга выгнаць нічым, як толькі малітвай.

Гэта слова Пана.

Аўторак (VII)

ПЕРШАЕ ЧЫТАННЕ (Сір 2, 1–11)

Падрыхтуй сваю душу да выпрабавання 

Чытанне кнігі Мудрасці Сіраха.

Сыне, калі збіраешся служыць Пану, 

падрыхтуй сваю душу да выпрабавання. 

Зрабі шчырым сэрца сваё і будзь трывалы, 

не губляй раўнавагі ў час нядолі. 

Прыхіліся да Пана і не адступайся, 

каб узвялічаным быць напрыканцы сваіх дзён. 

Прымай усё, што цябе спасцігае, 

а ў зменлівы час прыніжэння твайго будзь цярплівы. 

Бо золата выпрабоўваюць ў агні, 

а людзей, прыемных Пану, — у гарніле прыніжэння. 

Вер Яму, і Ён падтрымае цябе; 

выпрастай шляхі свае і спадзявайся на Яго. 

Вы, што баіцеся Пана, чакайце міласэрнасці Яго 

і не адхіляйцеся, каб вам не ўпасці. 

Вы, што баіцеся Пана, паверце Яму, 

і не прападзе вашая ўзнагарода.

Вы, што баіцеся Пана, спадзявайцеся на дабро, 

на вечную радасць і міласэрнасць.

Паглядзіце на даўнія пакаленні і ўбачце: 

хіба зведаў сорам той, хто верыў у Пана? 

Хіба застаўся пакінутым той, хто трываў у боязі Пана? 

Хіба пагардзіў Пан хоць некім, хто заклікаў Яго?  

Бо Пан літасцівы і міласэрны, 

Ён адпускае грахі і ратуе ў час нядолі.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 18–19. 27–28. 39–40, Р.: пар. 5)

Рэфрэн: Спадзявайся на Пана, даручы Яму шлях свой.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Спадзявайся на Пана, даручы Яму шлях свой.

18. Пан ведае дні беззаганных, *

і спадчына іх будзе трываць вечна.

19. Не будуць асаромлены ў ліхую часіну, *

і ў дні голаду насычаны будуць.

Рэфрэн: Спадзявайся на Пана, даручы Яму шлях свой.

27. Ухіляйся ад зла і чыні дабро, *

і будзеш жыць навекі.

28. Бо Пан любіць правасуддзе †

і не пакідае сваіх верных, *

яны навекі будуць захаваны, 

а патомства бязбожнікаў будзе знішчана.

Рэфрэн: Спадзявайся на Пана, даручы Яму шлях свой.

39. Збаўленне справядлівых паходзіць ад Пана, *

Ён — цвярдыня іхняя ў час уціску.

40. Пан ім дапаможа і ўратуе, †

Ён вызваліць іх ад грэшнікаў і збавіць, *

бо яны на Яго спадзяюцца.

Рэфрэн: Спадзявайся на Пана, даручы Яму шлях свой.

СПЕЎ ПЕРАД ЕВАНГЕЛЛЕМ (Гал 6, 14)

Акламацыя: Аллелюя, аллелюя, аллелюя.

Няхай я не буду хваліцца нічым, акрамя крыжа Пана, 

праз якога свет укрыжаваны для мяне, а я — для свету.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 30–37)

Сын Чалавечы аддадзены будзе… Хто хоча быць першым, няхай будзе ўсіх слугою

+ Чытанне святога Евангелля паводле Марка.

У той час:

Езус і Яго вучні выйшлі і праходзілі праз Галілею, і Ён не хацеў, каб нехта ведаў. Бо вучыў сваіх вучняў і казаў ім, што Сын Чалавечы аддадзены будзе ў рукі людзей, і заб’юць Яго, і забіты ўваскрэсне праз тры дні. Але яны не разумелі гэтых словаў, а баяліся ў Яго спытацца. 

Прыйшоў Ён у Кафарнаум і, калі быў у доме, спытаўся ў іх: Пра што па дарозе вы разважалі? Яны маўчалі, бо па дарозе разважалі паміж сабою, хто большы.

Сеўшы, Ён паклікаў Дванаццаць і сказаў ім: Калі хто хоча быць першым, няхай будзе з усіх апошнім і ўсіх слугою. Потым узяў дзіця, паставіў сярод іх і, абняўшы яго, сказаў ім: Хто прымае аднаго з такіх дзяцей у Маё імя, той Мяне прымае. А хто Мяне прымае, той не Мяне прымае, але таго, хто паслаў Мяне.

Гэта слова Пана.

Серада (VII)

ПЕРШАЕ ЧЫТАННЕ (Сір 4, 11–19)

Хто любіць мудрасць, таго любіць Бог

Чытанне кнігі Мудрасці Сіраха.

Мудрасць узвышае сваіх дзяцей 

і падтрымлівае тых, хто яе шукае. 

Хто яе любіць, той любіць жыццё, 

а тыя, хто яе шукае ад світання, напоўняцца радасцю. 

Хто ёй валодае, атрымае ў спадчыну славу,

і куды б ні пайшоў, благаславіць яго Пан. 

Тыя, хто служыць ёй, будуць служыць Святому, 

а тых, хто ўпадабаў яе, палюбіць Пан. 

Хто паслухмяны ёй, той будзе судзіць народы, 

а хто зважае на яе, той будзе жыць у бяспецы.

Хто ёй даверыцца, атрымае ў спадчыну яе, 

і валодаць ёю будуць ягоныя нашчадкі. 

Спачатку яна пойдзе з ім пакручастымі шляхамі, 

будзе наводзіць на яго боязь і страх 

і мучыць яго сваім выхаваннем, 

пакуль не ўпэўніцца ў ягонай душы 

і не выпрабуе яго сваімі наказамі. 

Але потым зноў вернецца да яго па простым шляху, і ўзрадуе яго, 

і адкрые яму свае таямніцы. 

Калі ж ён заблукае, пакіне яго 

і аддасць яго ў рукі ягонага падзення.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 165 і 168. 171–172. 174–175, Р.: 165а)

Рэфрэн: Вялікі спакой у тых, хто любіць Твой закон.

165. Вялікі спакой у тых, хто любіць Твой закон, *

яны ніколі не спатыкнуцца.

168. Я захоўваю наказы Твае і сведчанні, *

бо ўсе мае шляхі перад Табою.

Рэфрэн: Вялікі спакой у тых, хто любіць Твой закон.

171. Вусны мае абвяшчаюць хвалу, *

бо Ты вучыш мяне сваім пастановам.

172. Няхай язык мой спявае Тваё слова, *

бо ўсе запаведзі Твае справядлівыя.

Рэфрэн: Вялікі спакой у тых, хто любіць Твой закон.

174. Я прагну, Пане, Твайго збаўлення, *

і закон Твой — мая ўцеха.

175. Няхай жыве мая душа і Цябе хваліць, *

і няхай мне дапамогуць Твае прысуды.

Рэфрэн: Вялікі спакой у тых, хто любіць Твой закон.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан, —

ніхто не прыходзіць да Айца інакш,

як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 38–40)

Хто не супраць нас, той з намі 

+ Чытанне святога Евангелля паводле Марка.

У той час:

Ян сказаў Езусу: Настаўнік, мы бачылі чалавека, які ў імя Тваё выганяў злых духаў, і забаранялі яму, бо не хадзіў з намі. 

Езус жа сказаў: Не забараняйце яму, бо ніхто, хто ўчыніў цуд у Маё імя, не зможа адразу пачаць зласловіць Мяне. Бо хто не супраць нас, той з намі. 

Гэта слова Пана.

Чацвер (VII)

ПЕРШАЕ ЧЫТАННЕ (Сір 5, 1–8)

Не марудзь навярнуцца да Пана 

Чытанне кнігі Мудрасці Сіраха.

Не ўскладай надзеі на сваё багацце 

і не кажы: Гэтага мне дастаткова.

Не спадзявайся на жыццё сваё і сілу, 

каб не хадзіць за жаданнямі свайго сэрца. 

І не кажы: Хто мае нада мною ўладу? 

Бо Пан напэўна цябе пакарае. 

Не кажы: Я зграшыў, і што мне стала? 

Бо Пан доўгацярплівы. 

Не злоўжывай прабачэннем, 

каб дадаваць грэх да граху. 

І не кажы: Вялікая літасць Яго, 

Ён даруе мне мноства маіх грахоў. 

Бо у Яго і міласэрнасць, і абурэнне, 

і на грэшнікаў сыдзе гнеў Ягоны. 

Не марудзь навярнуцца да Пана 

і не адкладай з дня на дзень, 

бо нечакана сыдзе гнеў Пана, 

і ты загінеш у часіну помсты. 

Не спадзявайся на несправядлівае багацце, 

бо яно нічым табе не дапаможа ў дзень нядолі.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

4. Не такі лёс бязбожных: *

яны як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

СПЕЎ ПЕРАД ЕВАНГЕЛЛЕМ (пар. 1 Тэс 2, 13)

Акламацыя: Аллелюя, аллелюя, аллелюя.

Прыміце слова Божае не як чалавечае слова, 

але, што ёсць на самай справе, як слова Божае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 41–50)

Лепш табе калекаю ўвайсці ў жыццё, чым з дзвюма рукамі ісці ў геену 

+ Чытанне святога Евангелля паводле Марка.

У той час:

Езус сказаў сваім вучням: Хто напоіць вас кубкам вады ў імя таго, што вы Хрыстовыя, сапраўды кажу вам, не страціць сваёй узнагароды. 

А хто спакусіць аднаго з малых гэтых, якія вераць у Мяне, таму лепш было б, каб павесілі яму на шыю млынавы камень і кінулі яго ў мора. 

Калі спакушае цябе рука твая, адсячы яе. Лепш табе калекаю ўвайсці ў жыццё, чым з дзвюма рукамі ісці ў геену, у агонь непагасны. І калі нага твая цябе спакушае, адсячы яе. Лепш табе ўвайсці ў жыццё кульгавым, чым з дзвюма нагамі быць кінутым у геену. І калі вока тваё цябе спакушае, вырві яго. Лепш табе з адным вокам увайсці ў Валадарства Божае, чым, маючы два вокі, быць кінутым у геену, дзе чарвяк іх не памірае і агонь не гасне.

Бо кожны будзе пасолены агнём.

Соль — добрая, але калі соль стане прэснай, чым вы яе прыправіце? Майце соль у сабе і жывіце між сабою ў спакоі.

Гэта слова Пана.

Пятніца (VII)

ПЕРШАЕ ЧЫТАННЕ (Сір 6, 5–17)

Вернаму сябру няма цаны

Чытанне кнігі Мудрасці Сіраха.

Мілыя словы прыцягваюць сяброў,

а ласкавы язык павялічвае зычлівасць. 

Няхай тых, хто жыве з табою ў міры, будзе шмат, 

але тваіх дарадцаў — з тысячы адзін. 

Калі здабываеш сябра, выпрабуй яго

і не спяшайся давяраць яму. 

Бывае сябра, але ў выгадны для сябе час, 

ён не застанецца з табою ў няшчасці тваім. 

Бывае сябра, які ператвараецца ў ворага 

і табе на сорам выяўляе вашы сваркі. 

Бывае і сябра, які сядзіць з табою за сталом,

але не застанецца з табою ў няшчасці тваім. 

У час, спрыяльны для цябе, ён будзе нібы сам ты, 

са слугамі тваімі дзёрзкі будзе. 

Але, калі патрапіш у непрыемнасці,

ён павернецца супраць цябе і будзе пазбягаць твайго аблічча. 

Аддаліся ад ворагаў сваіх 

і будзь асцярожны са сваімі сябрамі. 

Верны сябра — гэта моцная абарона, 

хто яго знаходзіць, той знаходзіць скарб. 

Вернаму сябру няма цаны, 

і невымерная каштоўнасць яго. 

Верны сябра — гэта лек жыцця, 

і яго знойдуць тыя, хто баіцца Пана. 

Богабаязны добра вядзе сваё сяброўства; 

таму, які ён сам, такі таксама бліжні ягоны.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 12 і 16. 18 і 27. 34–35, Р.: 35а)

Рэфрэн: Вядзі мяне сцежкаю Тваіх запаведзяў, Пане.

12. Благаслаўлёны Ты, Пане, *

навучы мяне Тваім пастановам.

16. Радуюся Тваім наказам, *

слова Твайго не забуду.

Рэфрэн: Вядзі мяне сцежкаю Тваіх запаведзяў, Пане.

18. Адкрый мае вочы, *

каб я ўбачыў цуды Твайго Закону.

27. Дай мне зразумець дарогу Тваіх наказаў, *

і буду разважаць пра Твае цуды.

Рэфрэн: Вядзі мяне сцежкаю Тваіх запаведзяў, Пане.

34. Навучы мяне, і буду захоўваць закон Твой *

і берагчы яго ўсім сэрцам.

35. Вядзі мяне сцежкаю Тваіх запаведзяў, *

бо я ўпадабаў яе.

Рэфрэн: Вядзі мяне сцежкаю Тваіх запаведзяў, Пане.

СПЕЎ ПЕРАД ЕВАНГЕЛЛЕМ (пар. Ян 17, 17bа)

Акламацыя: Аллелюя, аллелюя, аллелюя.

Слова Тваё, Пане, — гэта праўда.

Асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 1–12)

Што Бог злучыў, чалавек няхай не разлучае

+ Чытанне святога Евангелля паводле  Марка.

У той час:

Езус прыйшоў у межы Юдэі за Ярданам. І зноў збіраліся да Яго людзі, і Ён, паводле свайго звычаю, зноў навучаў іх.

Тады падышлі да Езуса фарысеі і, выпрабоўваючы Яго, спыталіся, ці дазволена мужу разводзіцца з жонкаю? Ён сказаў ім у адказ: Што наказаў вам Майсей? 

Яны сказалі: Майсей дазволіў пісаць разводны ліст і разводзіцца. А Езус сказаў ім у адказ: Дзеля жорсткасці сэрца вашага ён напісаў вам гэтую запаведзь, бо на пачатку стварэння Бог стварыў іх мужчынам і жанчынай. Таму пакіне мужчына бацьку свайго і маці сваю і злучыцца са сваёй жонкай, і будуць двое адным целам. Так што яны ўжо не двое, але адно цела. Таму тое, што Бог злучыў, чалавек няхай не разлучае.

У доме вучні зноў спыталіся ў Яго пра гэта. Ён сказаў ім: Хто развядзецца з жонкаю сваёю і ажэніцца з іншай, той чыніць распусту ў дачыненні да яе. І калі жонка развядзецца з мужам сваім і выйдзе за іншага, чыніць распусту.

Гэта слова Пана.

Субота (VII)

ПЕРШАЕ ЧЫТАННЕ (Сір 17, 1–15)

Паводле свайго вобразу стварыў Бог чалавека

Чытанне кнігі Мудрасці Сіраха.

Пан стварыў чалавека з зямлі

і зноў яго верне ў яе. 

Пэўны лік дзён і адпаведны час Ён удзяліў людзям

і даў ім уладу над усім, што на зямлі. 

Ён апрануў іх у сілу, падобную да сваёй, 

і паводле свайго вобразу стварыў іх. 

Ён уклаў у кожную істоту страх перад чалавекам, 

каб ён панаваў над жывёламі і птушкамі. 

Ён даў людзям разважнасць, вочы, вушы і сэрца, каб думаць. 

Веданнем і розумам напоўніў іх 

і паказаў ім дабро і зло. 

Сваё вока Ён паклаў на іхнія сэрцы, 

каб паказаць ім веліч сваіх спраў. 

Яны будуць апяваць Яго святое імя, 

каб расказаць пра веліч спраў Ягоных. 

Ён паклаў перад імі веды 

і даў ім у спадчыну закон жыцця. 

Устанавіў з імі вечны запавет 

і паказаў ім свае пастановы. 

Іх вочы ўбачылі веліч Яго славы,

а славу голасу Яго пачулі іх вушы. 

Ён сказаў ім: Беражыцеся ўсяго несправядлівага. 

І кожнаму з іх даў запаведзь наконт бліжняга свайго. 

Іх шляхі заўжды перад Ім, 

яны не схаваюцца ад Ягоных вачэй.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 13–14. 15–16. 17–18а, Р.: пар. 17)

Рэфрэн: Ласка Пана з тымі, хто Яго баіцца.

13. Як літуецца бацька над сынамі, *

змілуецца Пан над тымі, хто Яго баіцца.

14. Бо Ён ведае, з чаго створаны мы; *

памятае, што мы з’яўляемся пылам.

Рэфрэн: Ласка Пана з тымі, хто Яго баіцца.

15. Дні чалавека — як трава, *

як палявая кветка, ён цвіце.

16. Вецер падзьме над ім, і больш яго няма, *

і ўжо месца ягонае не пазнае яго.

Рэфрэн: Ласка Пана з тымі, хто Яго баіцца.

17. Міласэрнасць Пана спрадвеку *

і аж навекі над тымі, хто Яго баіцца; 

і справядлівасць Яго над сынамі сыноў; *

18. над тымі, хто захоўвае Ягоны запавет.

Рэфрэн: Ласка Пана з тымі, хто Яго баіцца.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо таямніцы Валадарства Ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 13–16)

Хто не прыме Валадарства Божага, як дзіця, той не ўвойдзе ў яго

+ Чытанне святога Евангелля паводле Марка.

У той час:

Прыносілі да Езуса дзяцей, каб ён дакрануўся да іх. Вучні ж дакаралі іх. А Езус, убачыўшы гэта, абурыўся і сказаў ім: Дазвольце дзецям прыходзіць да Мяне, не забараняйце ім, бо такім належыць Валадарства Божае. Сапраўды кажу вам: хто не прыме Валадарства Божага, як дзіця, той не ўвойдзе ў яго. І, абдымаючы іх, ускладаў на іх рукі і благаслаўляў.

Гэта слова Пана.

VIII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 49, 14–15)

Я не забуду пра цябе

Чытанне кнігі прарока Ісаі.

І сказаў Сіён: Пан мяне пакінуў, Пан забыў пра мяне. Ці забудзе жанчына пра сваё немаўля, каб не пашкадаваць сына ўлоння свайго? Але калі б нават і забыла, Я не забуду пра цябе.

Гэта слова Божае.

РЭСПАНСАРЫЙНЫ ПСАЛЬМ (Пс 62 (61), 2–3. 6–7. 8–9аb, Р.: 6а)

Рэфрэн: Толькі ў Богу шукай спакою, душа мая.

2. Толькі ў Богу знаходзіць спакой душа мая, *

ад Яго — маё збаўленне.

3. Толькі Ён — мая скала і маё збаўленне, *

мая цвярдыня, я больш не пахіснуся.

Рэфрэн: Толькі ў Богу шукай спакою, душа мая.

6. Толькі ў Богу шукай спакою, душа мая, *

бо на Яго ўся мая надзея.

7. Толькі Ён — мая скала і маё збаўленне, *

Ён — мая цвярдыня, я не пахіснуся.

Рэфрэн: Толькі ў Богу шукай спакою, душа мая.

8. У Богу маё збаўленне і мая слава, *

у Богу — скала маёй моцы і мой прытулак.

9. Народзе, на Яго спадзявайся *

ў кожную хвіліну.

Рэфрэн: Толькі ў Богу шукай спакою, душа мая.

ДРУГОЕ ЧЫТАННЕ (1 Кар 4, 1–5)

Пан выявіць намеры сэрцаў

Чытанне Першага паслання святога апостала Паўла да Карынцянаў.

Браты: 

Няхай людзі лічаць нас слугамі Хрыста і распарадчыкамі таямніц Божых. А ў такім выпадку ад распарадчыкаў патрабуецца, каб кожны з іх аказаўся верным.

Мне ж неістотна, як асудзіце мяне вы ці людскі суд, я і сам сябе не суджу. Бо я ні ў чым сябе не дакараю, але гэта не апраўдвае мяне. Пан ёсць тым, хто судзіць мяне.

Таму не судзіце заўчасна, пакуль не прыйдзе Пан, які асветліць схаванае ў цемры і выявіць намеры сэрцаў. І тады кожны атрымае ўзнагароду ад Бога.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 24–34)

Не клапаціцеся аб заўтрашнім дні 

+ Чытанне святога Евангелля паводле Мацвея.

У той час:

Езус сказаў сваім вучням: Ніхто не можа служыць двум гаспадарам. Бо ці аднаго будзе ненавідзець, а другога любіць; ці аднаго будзе трымацца, а другім пагарджаць. Не можаце служыць Богу і мамоне. 

Таму кажу вам: Не клапаціцеся аб жыцці вашым, што есці і што піць, ні аб целе вашым, у што апрануцца. Ці ж душа не большая за ежу, а цела — за вопратку? Паглядзіце на птушак нябесных: яны ні сеюць, ні жнуць, ні збіраюць у засекі, і Айцец ваш Нябесны корміць іх. Ці ж вы не нашмат лепшыя за іх? Ды і хто з вас, клапоцячыся, можа дадаць сабе росту хоць на адзін локаць? І пра вопратку навошта клапоціцеся? Паглядзіце на лілеі палявыя, як яны растуць: ні працуюць, ні прадуць. Але кажу вам, што і Саламон ва ўсёй славе сваёй не апранаўся так, як адна з іх. Калі ж палявую траву, якая сёння ёсць, а заўтра будзе кінута ў печ, Бог так апранае, наколькі ж больш вас, малаверныя! Таму не клапаціцеся і не кажыце: Што нам есці? — або: Што піць? — або: У што апрануцца? Бо ўсяго гэтага шукаюць язычнікі. Айцец жа ваш Нябесны ведае, што вы маеце патрэбу ва ўсім гэтым. Шукайце найперш Валадарства Божага і справядлівасці Ягонай, а гэта ўсё дадасца вам. Таму не клапаціцеся аб заўтрашнім дні, бо заўтра само за сябе паклапоціцца. Хопіць кожнаму дню свайго клопату. 

Гэта слова Пана.

VIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ос 2, 16b. 17b. 21–22)

Заручуся з табою навекі

Чытанне кнігі прарока Осіі.

Так кажа Пан:

Прывяду яе ў пустыню і буду прамаўляць да яе сэрца. І там заспявае яна, як у дні маладосці сваёй і як у дні выйсця свайго з зямлі егіпецкай. 

І заручуся з табою навекі; і заручуся з табою ў справядлівасці і правасуддзі, у міласці і міласэрнасці. І заручуся з табою ў вернасці, і ты пазнаеш Пана.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10. 12–13, Р.: 8а)

Рэфрэн: Міласэрны ёсць Пан і ласкавы.

5. Благаславі, душа мая, Пана, *

і ўсё нутро маё, імя Яго святое.

6. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

7. Ён адпускае ўсе беззаконні твае *

і вылечвае ўсе твае хваробы.

8. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (2 Кар 3, 1b–6)

Вы — ліст Хрыстовы, напісаны дзякуючы нашаму служэнню

Чытанне Другога паслання святога апостала Паўла да Карынцянаў.

Браты:

Няўжо нам, як некаторым, патрэбны даверныя лісты да вас ці ад вас. Вы — наш ліст, напісаны ў сэрцах нашых, які ведаюць і чытаюць усе людзі. Вы паказваеце, што вы — ліст Хрыстовы, напісаны дзякуючы нашаму служэнню, не чарніламі, але Духам Бога Жывога, не на каменных табліцах, але на цялесных табліцах сэрцаў. Такі давер мы маем праз Хрыста да Бога. Не таму, што мы здольныя думаць нешта ад сябе, але здольнасць нашая ад Бога, які даў нам магчымасць быць слугамі Новага Запавету: не літары, але духу, бо літара забівае, а дух ажыўляе.

Гэта слова Божае.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 18–22)

Пакуль жаніх з імі, не могуць пасціць 

+ Чытанне святога Евангелля паводле Марка.

У той час:

Вучні Янавы і фарысеі пасцілі. Яны прыйшлі да Езуса і сказалі Яму: Чаму вучні Янавы і фарысеі посцяць, а Твае вучні не посцяць? 

І сказаў ім Езус: Ці могуць пасціць госці вяселля, калі з імі жаніх? Пакуль жаніх з імі, не могуць пасціць. Але прыйдуць дні, калі забяруць ад іх жаніха, і тады будуць пасціць у той дзень. Ніхто не прышывае латы з новай тканіны да старой адзежы, бо новая лата адарвецца ад старога, і дзіра будзе яшчэ горшай. І ніхто не налівае новага віна ў старыя мяхі, бо новае віно парве мяхі, і прападуць віно і мяхі; але новае віно трэба ўліваць у новыя мяхі.

Гэта слова Пана.

VIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Сір 27, 4–7)

Не хвалі чалавека перад размовай

Чытанне кнігі Мудрасці Сіраха.

Калі прасейваць праз сіта, застаюцца высеўкі,

так і недахопы чалавека выяўляюцца, калі ён разважае.

Начынне ганчара выпрабоўваюць у печы, 

а чалавека выпрабоўваюць у размове з ім.

Па пладах дрэва пазнаюць, як яго даглядалі,

так і па словах выяўляюцца задумы чалавечага сэрца.

Не хвалі чалавека перад размовай, 

бо такім чынам выпрабоўваюцца людзі.

Гэта слова Божае.

РЭСПАНСАРЫЙНЫ ПСАЛЬМ (Пс 92 (91), 2–3. 13–14. 15–16, Р.: пар. 2а)

Рэфрэн: Добра дзякаваць Табе, Пане. 

2. Добра ёсць дзякаваць Пану *

і праслаўляць імя Тваё, Найвышэйшы, 

3. раніцаю абвяшчаць Тваю міласэрнасць *

і вернасць Тваю ўначы. 

Рэфрэн: Добра дзякаваць Табе, Пане. 

13. Справядлівы заквітнее, як пальма, *

вырасце, быццам кедр на Лібане. 

14. Пасаджаныя ў доме Пана, *

яны заквітнеюць на дзядзінцах нашага Бога.

Рэфрэн: Добра дзякаваць Табе, Пане. 

15. Нават у старасці яны будуць пладавітыя, *

сакавітыя і свежыя, 

16. каб абвяшчаць, што справядлівы Пан, *

цвярдыня мая, і няма ў Ім няпраўды 

Рэфрэн: Добра дзякаваць Табе, Пане. 

ДРУГОЕ ЧЫТАННЕ (1 Кар 15, 54–58)

Бог даў нам перамогу праз Езуса Хрыста

Чытанне Першага паслання святога апостала Паўла да Карынцянаў.

Браты:

Калі тое, што тленнае, апранецца ў нятленнасць, а тое, што смяротнае, апранецца ў бессмяротнасць, тады споўніцца напісанае слова: Перамога паглынула смерць. Cмерць, дзе твая перамога? Смерць, дзе тваё джала? 

Джала смерці — гэта грэх, а сіла граху — гэта Закон. Богу ж падзяка, бо Ён даў нам перамогу праз нашага Пана Езуса Хрыста.

Таму, мае ўмілаваныя браты, будзьце моцнымі, непахіснымі, заўсёды будучы цалкам адданымі справе Пана і ведаючы, што не дарэмная праца ваша ў Пану.   

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 15d.16a)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 39–45)

Пра тое, чым напоўнена сэрца, гавораць вусны

+ Чытанне святога Евангелля паводле Лукі.

У той час:

Езус расказаў сваім вучням такую прыпавесць: Хіба можа сляпы вадзіць сляпога? Ці ж не зваляцца абодва ў яму?

Вучань не большы за настаўніка. Але кожны добра падрыхтаваны стане такім, як яго настаўнік.

Чаму ты бачыш шчэпку ў воку брата свайго, а бервяна ва ўласным воку не заўважаеш? Як ты можаш казаць брату свайму: Дай, браце, я выцягну шчэпку з вока твайго, — калі сам не бачыш бервяна ў сваім воку? Крывадушнік, выцягні спачатку бервяно са свайго вока, і тады ўбачыш, як выцягнуць шчэпку з вока свайго брата. 

Няма добрага дрэва, якое б прыносіла дрэнны плод, ці дрэннага дрэва, якое б прыносіла добры плод. Бо кожнае дрэва пазнаецца па ягоным плодзе: не збіраюць з церня смоквы, а з куста ажын не збіраюць вінаграду. Добры чалавек выносіць з добрага скарбу сэрца дабро, а дрэнны чалавек з благога сэрца выносіць зло, бо пра тое, чым напоўнена сэрца, гавораць вусны ягоныя. 

Гэта слова Пана.

Панядзелак (VIII)

ПЕРШАЕ ЧЫТАННЕ (Сір 17, 24–29)

Вярніся да Найвышэйшага і пазнай справядлівасць Бога

Чытанне кнігі Мудрасці Сіраха.

Тым, хто каецца, Бог дае навяртанне 

і заахвочвае тых, хто губляе цярпенне.

Навярніся да Пана і пакінь грахі,

маліся перад Ім і памяншай правіны.

Вярніся да Найвышэйшага, пакінь несправядлівасць 

і моцна ўзненавідзь агіду.

Хто ж будзе праслаўляць Найвышэйшага ў краіне памерлых 

замест жывых, якія аддаюць Яму падзяку?

Ад мёртвага, які не існуе, няма і праслаўлення,

жывы і здаровы будзе славіць Пана.

Якая вялікая міласэрнасць Пана, 

і прабачэнне для тых, хто навяртаецца да Яго.

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2.  5. 6. 7, Р.: 11а)

Рэфрэн: Весяліцеся ў Пану, справядлівыя. 

1. Шчаслівы той, каму адпушчана беззаконне, *

і чый грэх забыты. 

2. Шчаслівы чалавек, якому Пан не залічыў віны, *

і ў душы якога няма подступу. 

Рэфрэн: Весяліцеся ў Пану, справядлівыя. 

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, — *

і Ты зняў з мяне віну граху майго. 

Рэфрэн: Весяліцеся ў Пану, справядлівыя. 

6. Таму будзе маліцца да Цябе кожны верны *

ў час адпаведны.

Хоць бы нават разліўся паток, *

воды ўсё адно не дасягнуць яго.

Рэфрэн: Весяліцеся ў Пану, справядлівыя. 

7. Ты — мая абарона, *

захоўваеш мяне ад уціску,

атуляеш мяне *

радасцю выбаўлення. 

Рэфрэн: Весяліцеся ў Пану, справядлівыя. 

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас, 

каб вы ўзбагаціліся Ягоным убоствам. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 17–27)

Прадай усё, што маеш, і ідзі за Мною

+ Чытанне святога Евангелля паводле Марка.

У той час:

Калі Езус вырушыў у дарогу, падбег да Яго адзін чалавек, упаў перад Ім на калені і спытаўся ў Яго: Настаўнік добры, што мне зрабіць, каб атрымаць у спадчыну жыццё вечнае?

Езус сказаў яму: Чаму называеш Мяне добрым? Ніхто не ёсць добрым, толькі адзін Бог. Ты ведаеш запаведзі: не чужалож, не забівай, не крадзі, не сведчы ілжыва, не ашуквай, шануй бацьку свайго і маці. 

А той сказаў Яму ў адказ: Настаўнік, усё гэта я захоўваў з маладосці сваёй.

Езус, паглядзеўшы на яго, умілаваў яго і сказаў: Табе нестае аднаго: ідзі, прадай усё, што маеш, і раздай убогім, і будзеш мець скарб у небе. Тады прыходзь і ідзі за Мною.

А ён засмуціўся ад гэтых слоў і адышоў маркотны, бо ў яго была вялікая маёмасць.

Езус паглядзеў навокал і сказаў сваім вучням: Як цяжка будзе тым, хто мае багацце ўвайсці ў Валадарства Божае! Вучні ж дзівіліся словам Ягоным. Але Езус зноў сказаў ім у адказ: Дзеці, як цяжка тым, хто спадзяецца на багацце, увайсці ў Валадарства Божае. Лягчэй вярблюду прайсці праз вушка іголкі, чым багатаму ўвайсці ў Валадарства Божае. 

А яны яшчэ больш здзіўляліся і казалі адзін аднаму: Хто ж можа збавіцца?

Езус, зірнуўшы на іх, сказаў: У людзей гэта немагчыма, але не ў Бога; бо ў Бога ўсё магчыма.

Гэта слова Пана.

Аўторак (VIII)

ПЕРШАЕ ЧЫТАННЕ (Сір 35, 1–12)

Хто трымаецца запаведзяў, прыносіць ахвяру збаўлення

Чытанне кнігі Мудрасці Сіраха.

Хто захоўвае Закон, той памнажае прынашэнні;

хто трымаецца запаведзяў, прыносіць ахвяру збаўлення.

Хто аддае падзяку, той прыносіць ахвяру з найлепшай мукі;

хто дае міласціну, прыносіць ахвяру хвалы. 

Адступленне ад зла падабаецца Пану,

а ўхіленне ад несправядлівасці дае прабачэнне.

Не з’яўляйся перад Панам з пустымі рукамі,

бо ўсё гэта — паводле запаведзі.

Прынашэнне справядлівага ўзбагачае ахвярнік

і ўзыходзіць прыемным водарам да Найвышэйшага.

Ахвяра справядлівага чалавека прыемная,

і памяць пра яе не будзе забыта. 

Са шчодрасцю праслаўляй Пана

і не шкадуй першых пладоў рук тваіх.

Пры кожным дары захоўвай вясёлым твар свой

і з радасцю ахвяруй дзесяціну. 

Дай Найвышэйшаму, як Ён дае табе,

са шчодрасцю, якую дазваляюць твае сродкі. 

Бо Пан адплачвае

і ў сем разоў больш Ён аддасць табе.

Не прынось подкупаў Яму, бо Ён не прыме,

і не спадзявайся на несправядлівую ахвяру, 

бо Пан — суддзя,

які не зважае на славу асобы.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 5–6. 7–8. 14 і 23, Р.: 23b)

Рэфрэн: Беззаганнаму ў паводзінах пакажу збаўленне.

5. Збярыце да Мяне верных Маіх, *

якія праз ахвяру заключылі са Мной запавет.

6. І нябёсы абвесцяць Яго справядлівасць, *

таму што сам Бог — суддзя.

Рэфрэн: Беззаганнаму ў паводзінах пакажу збаўленне.

7. Слухай, народзе мой, Я буду прамаўляць, *

Я Бог, Твой Бог, Ізраэль, засведчу супраць цябе.

8. Не буду дакараць цябе за твае ахвяры; *

твае ўсеспаленні заўжды перада Мною.

Рэфрэн: Беззаганнаму ў паводзінах пакажу збаўленне.

14. Прынось Богу ахвяру падзякі *

і выконвай свае абяцанні перад Найвышэйшым.

23. Хто прыносіць ахвяру падзякі, той Мяне шануе, *

і таму, хто беззаганны ў паводзінах, 

Я пакажу Божае збаўленне.

Рэфрэн: Беззаганнаму ў паводзінах пакажу збаўленне.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 28–31)

Няма нікога, хто б не атрымаў бы ў сто разоў больш цяпер, у гэты час, а ў будучым часе — жыццё вечнае

+ Чытанне святога Евангелля паводле Марка.

У той час:

Пётр пачаў казаць Езусу: Вось мы пакінулі ўсё і пайшлі за Табою. Езус жа адказаў: Сапраўды кажу вам, няма нікога, хто б пакінуў дом свой, ці братоў, ці сясцёр, ці маці, ці бацьку, ці дзяцей, ці поле дзеля Мяне і дзеля Евангелля, і не атрымаў бы ў сто разоў больш цяпер, у гэты час, дамоў, братоў, сясцёр, маці, дзяцей і палёў сярод пераследу, а ў будучым часе — жыццё вечнае.

Але шмат першых будзе апошнімі і апошніх — першымі.

Гэта слова Пана.

Серада (VIII)

ПЕРШАЕ ЧЫТАННЕ (Сір 36, 1. 4–5а. 10–17)

Няхай спазнаюць усе народы, што няма Бога, апроч Цябе

Чытанне кнігі Мудрасці Сіраха.

Змілуйся над намі, Пане, Божа ўсяго, і паглядзі,

навядзі на ўсе народы страх перад Табою.

Няхай яны спазнаюць, як і мы спазналі,

што няма Бога, апроч Цябе, Пане.

Аднаві знакі і паўтары цуды.

Збяры ўсе пакаленні Якуба

і вазьмі іх у спадчыну, як ад пачатку.

Змілуйся, Пане, над народам, які названы Тваім імем,

і над Ізраэлем, які Ты прыраўнаў да першынца.

Злітуйся над сваім горадам святым,

над Ерузалемам, месцам Твайго адпачынку.

Напоўні Сіён праслаўленнем Тваіх цнотаў,

а народ Твой — славаю Тваёю.

Дай сведчанне тым, каго Ты стварыў напачатку,

і споўні прароцтвы, якія абвяшчаліся ў Тваё імя.

Дай узнагароду тым, хто Цябе чакае,

і няхай павераць прарокам Тваім.

Выслухай, Пане, просьбы слугаў Тваіх,

згодна з Ааронавым благаслаўленнем Твайго народа.

І няхай спазнаюць усе на зямлі,

што Ты, Пане, ёсць Богам вякоў.

Гэта слова Божае.

РЭСПАНСАРЫЙНЫ ПСАЛЬМ (Пс 79 (78), 8. 9. 11 і 13, Р.: Сір 36, 1b (Vlg))

Рэфрэн: Пакажы нам, Пане, святло Тваёй міласэрнасці.

8. Не памятай правінаў нашых продкаў, *

няхай хутчэй нас спаткае Твая міласэрнасць, 

бо мы зусім аслаблі.

Рэфрэн: Пакажы нам, Пане, святло Тваёй міласэрнасці.

9. Памажы нам, Божа, наш Збаўца, *

дзеля славы імя Твайго;

вызвалі нас і даруй нам грахі нашыя *

дзеля Твайго імя.

Рэфрэн: Пакажы нам, Пане, святло Тваёй міласэрнасці.

11. Няхай дойдзе да аблічча Твайго стагнанне вязня; *

магутнасцю пляча свайго захавай асуджаных на смерць.

13. А мы, народ Твой і авечкі Тваёй пашы, †

будзем вечна Цябе славіць *

і з пакалення ў пакаленне абвяшчаць Тваю хвалу.

Рэфрэн: Пакажы нам, Пане, святло Тваёй міласэрнасці.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 32–45)

Вось мы падымаемся ў Ерузалем, і Сын Чалавечы будзе выдадзены 

+ Чытанне святога Евангелля паводле Марка.

У той час:

Калі вучні былі ў дарозе і падымаліся ў Ерузалем, Езус ішоў наперадзе іх. Яны ж дзівіліся, а тыя, хто ішоў за Ім, былі спалоханыя. Ён зноў узяў Дванаццаць і пачаў казаць ім пра тое, што павінна з Ім здарыцца: 

Вось мы падымаемся ў Ерузалем, і Сын Чалавечы будзе выдадзены першасвятарам і кніжнікам, і яны асудзяць Яго на смерць, і аддадуць Яго язычнікам. І будуць здзекавацца з Яго, аплёўваць Яго і бічаваць Яго, і заб’юць Яго, а на трэці дзень Ён уваскрэсне.    

Падышлі да Езуса Якуб і Ян, сыны Зэбэдэя, і сказалі: Настаўнік, мы хочам, каб Ты зрабіў нам тое, пра што Цябе папросім. Ён адказаў ім: Што хочаце, каб Я зрабіў вам? Яны сказалі Яму: Дай нам сесці аднаму праваруч, а другому леваруч Цябе ў славе Тваёй. Але Езус сказаў ім: Не ведаеце, аб чым просіце. Ці можаце піць келіх, які Я п’ю, і прыняць хрост, якім Я ахрышчаны? Яны адказалі: Можам. А Езус сказаў ім: Келіх, які Я п’ю, будзеце піць, і хростам, якім Я хрышчуся, будзеце ахрышчаны, але даць сесці праваруч і леваруч Мяне — не ад Мяне залежыць, а каму прыгатавана.

І, пачуўшы, дзесяць іншых вучняў пачалі абурацца на Якуба і Яна. 

А Езус, паклікаўшы іх, сказаў ім: Вы ведаеце, што тыя, хто лічацца князямі народаў, пануюць над імі і вяльможы іх уладараць над імі. Але не так няхай будзе між вамі: хто хоча быць найбольшым сярод вас, няхай будзе вам слугою; і хто хоча сярод вас быць першым, няхай будзе нявольнікам усіх.

Бо і Сын Чалавечы не на тое прыйшоў, каб Яму служылі, але каб служыць і аддаць жыццё сваё для адкуплення многіх.

Гэта слова Пана.

Чацвер (VIII)

ПЕРШАЕ ЧЫТАННЕ (Сір 42, 15–25)

Слава Пана напаўняе ўсе Ягоныя справы

Чытанне кнігі Мудрасці Сіраха.

Я буду ўспамінаць пра справы Пана

і расказваць пра тое, што ўбачыў.

У словах Пана — Ягоныя  справы.

Сонца, якое свеціць, глядзіць на ўсё,

і слава Пана напаўняе ўсе Ягоныя справы.

Нават сваіх святых не ўпаўнаважыў Пан 

расказаць пра ўсе свае цуды,

якія ўстанавіў Усемагутны Пан,

каб усё моцна трымалася ў Ягонай славе.

Ён даследаваў бездань і сэрца,

і распазнаў іх хітрыкі, 

бо Найвышэйшы валодае ўсімі ведамі

і бачыць знакі часу. 

Ён абвяшчае тое, што мінула і што будзе,

і адкрывае сляды таемных рэчаў.

Не абміне яго ніякая думка,

ад Яго не схаваецца ніводнае слова.

Ён уладкаваў вялікія справы мудрасці сваёй,

бо Ён існуе спрадвеку і навекі.

Яго не дапоўнілі і не аднялі ў Яго, 

Ён не мае патрэбы ні ў якім дарадцы.

Наколькі пажаданыя ўсе Яго справы, 

хоць іскрай ёсць тое, што мы бачым. 

Усё гэта жыве і трывае навекі,

у кожнай патрэбе ўсё падпарадкавана Яму.

Усё падвойнае, адно насупраць другога,

і няма ніякага недахопу.

Адно ўмацоўвае дабро другога,

і хто насыціцца, гледзячы на славу Ягоную?

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 2–3. 4–5. 6–7. 8–9, Р.: 6а)

Рэфрэн: Словам Пана створаны нябёсы.

2. Слаўце Пана на гуслях, *

грайце Яму на дзесяціструннай арфе.

3. Спявайце Яму новую песню, *

прыгожа грайце Яму і гучна.

Рэфрэн: Словам Пана створаны нябёсы.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Словам Пана створаны нябёсы.

6. Словам Пана створаны нябёсы, *

дыханнем Яго вуснаў — уся іхняя моц.

7. Ён воды марскія збірае, быццам у мех, *

бездані складвае ў сховах.

Рэфрэн: Словам Пана створаны нябёсы.

8. Няхай баіцца Пана ўся зямля, *

няхай дрыжаць перад Ім усе жыхары свету.

9. Бо Ён прамовіў — і сталася, *

Ён загадаў — і з’явілася.

Рэфрэн: Словам Пана створаны нябёсы.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 46–52)

Настаўнік, каб я зноў бачыў 

+ Чытанне святога Евангелля паводле Марка.

У той час:

Калі Езус выходзіў з Ерыхона са сваімі вучнямі і з вялікім натоўпам, Бартымэй, сын Тымэя, сляпы жабрак, сядзеў каля дарогі.

Пачуўшы, што гэта Езус Назаранін, ён пачаў крычаць: Езусе, Сыне Давіда, змілуйся нада мною. Многія загадвалі яму замоўкнуць, але ён яшчэ мацней крычаў: Сыне Давіда, змілуйся нада мною.

Езус спыніўся і сказаў: Паклічце яго. І паклікалі сляпога, кажучы яму: Смялей, уставай, Ён кліча цябе. Скінуўшы плашч, той падскочыў і падышоў да Езуса. 

І адказваючы яму, Езус сказаў: Што хочаш, каб Я зрабіў табе? Сляпы сказаў Яму: Настаўнік, каб я зноў бачыў. Езус сказаў яму: Ідзі, вера твая вылечыла цябе. І той адразу пачаў бачыць, і пайшоў за Езусам па дарозе.

Гэта слова Пана.

Пятніца (VIII)

ПЕРШАЕ ЧЫТАННЕ (Сір 44, 1. 9–13)

Нашыя айцы — мужы міласэрнасці, іх імя жыве з пакалення ў пакаленне

Чытанне кнігі Мудрасці Сіраха.

Усхвалім слаўных мужоў

і айцоў нашага роду.

Ёсць тыя, памяць пра каго не засталася,

яны загінулі, нібыта іх не існавала,

яны былі, але нібыта іх не было, 

і дзяцей іхніх пасля іх.

Але мужы міласэрнасці гэта тыя,

чыя справядлівасць не была забыта.

Яна засталася ў іхнім патомстве,

а добрая спадчына — іхнія нашчадкі.

Іхняе патомства трымаецца запавету,

а дзякуючы ім — і іхнія дзеці.

Патомства іх будзе трываць навекі,

а слава іх ніколі не знікне.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: 4а)

Рэфрэн: Спявайце Пану, бо народ свой любіць.

Або: Аллелюя.

1. Спявайце Пану новую песню, *

хвала Яму на сходзе святых.

2. Няхай радуецца Ізраэль у тым, хто яго стварыў, *

сыны Сіёну няхай цешацца ў сваім Валадары.

Рэфрэн: Спявайце Пану, бо народ свой любіць.

Або: Аллелюя.

3. Няхай праслаўляюць імя Ягонае ў танцы, *

няхай зайграюць Яму на бубне і гарфе.

4. Бо Пан любіць свой народ, *

пакорных карануе збаўленнем.

Рэфрэн: Спявайце Пану, бо народ свой любіць.

Або: Аллелюя.

5. Няхай усклікаюць святыя ў славе, *

няхай радуюцца на ложах сваіх.

6. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Спявайце Пану, бо народ свой любіць.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я вас выбраў са свету, каб вы ішлі і прыносілі плён,

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 11, 11–25)

Дом мой назавецца домам малітвы для ўсіх народаў. Майце веру ў Бога

+ Чытанне святога Евангелля паводле Марка.

Калі натоўп усклікаў да Езуса, Ён увайшоў у Ерузалем, у святыню, агледзеў усё і адышоў з Дванаццаццю ў Бэтанію, таму што было ўжо позна.

Назаўтра, калі яны выйшлі з Бэтаніі, Ён згаладаў. Убачыўшы здалёк смакоўніцу, пакрытую лісцем, падышоў, спадзеючыся знайсці што-небудзь на ёй. Але, падышоўшы да яе, не знайшоў нічога, апроч лісця, бо яшчэ не настала пара на смоквы. Тады Езус сказаў ёй: Няхай ніхто ніколі не есць з цябе плоду. І Ягоныя вучні чулі гэта.

Калі прыйшлі ў Ерузалем, Езус увайшоў у святыню і пачаў выганяць тых, хто гандляваў і купляў у святыні. Ён папераварочваў сталы мянялаў і лаўкі гандляроў галубамі, і не дазваляў нікому праносіць праз святыню хоць нейкую прыладу. Потым вучыў іх, кажучы: Хіба не напісана: дом мой назавецца домам малітвы для ўсіх народаў? А вы зрабілі яго пячорай злачынцаў.

Пачулі гэта кніжнікі і першасвятары і шукалі магчымасці, як бы загубіць Яго, бо яны баяліся Яго, таму што ўвесь народ дзівіўся вучэнню Ягонаму.

Калі настаў вечар, яны выходзілі з горада. А калі раніцай вярталіся, убачылі, што смакоўніца высахла аж да кораня. Тады Пётр успомніў і сказаў Яму: Настаўнік, паглядзі: смакоўніца, якую Ты пракляў, высахла.

Езус сказаў ім у адказ: Майце веру ў Бога. Сапраўды кажу вам: калі хто скажа гары: Падыміся і кінься ў мора, — і не засумняваецца ў сэрцы сваім, але паверыць, што збудзецца сказанае, то будзе яму. Таму кажу вам: верце, што атрымаеце ўсё, чаго просіце ў малітве, і станецца вам. І калі стаіце на малітве, даруйце, калі што маеце супраць каго, каб і Айцец ваш, які ў нябёсах, дараваў вам правіны вашыя.

Гэта слова Пана.

Субота (VIII)

ПЕРШАЕ ЧЫТАННЕ (Сір 51, 12–20)

Таго, хто даў мне мудрасць, я праслаўлю

Чытанне кнігі Мудрасці Сіраха.

Буду праслаўляць Цябе, і апяваць Цябе,

і благаслаўляць імя Пана.

Яшчэ ў юнацтве, перш чым я рушыў у падарожжа,

я адкрыта шукаў мудрасці ў сваёй малітве.

Перад святыняй я прасіў аб ёй

і да канца буду шукаць яе.

Як ад кветак спеючага вінаграду,

узрадавалася маё сэрца ад яе.

Мая нага ўзышла на просты шлях,

і ад юнацтва я іду яе слядамі. 

Толькі крыху схіліў сваё вуха, і ўжо атрымаў яе,

знайшоўшы для сябе шмат настаўленняў.

Дзякуючы ёй я дасягнуў поспеху,

а таго, хто даў мне мудрасць, я праслаўлю.

Бо я вырашыў паступаць паводле яе,

я рупіўся аб дабры, і асаромлены не буду.

Мая душа змагалася за яе, 

і я старанна выконваў Закон.

Свае рукі я працягваў увысь

і аплакваў свае памылкі.

Я скіраваў да яе сваю душу 

і ў чысціні знайшоў яе.

З ёй розум я набыў ад пачатку,

таму пакінутым не застануся.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10–11, Р.: 9а)

Рэфрэн: Загады Пана справядлівыя і радуюць сэрца.

8. Закон Пана дасканалы, *

умацоўвае душу,     

сведчанне Пана вернае, *

яно дае мудрасць простым.

Рэфрэн: Загады Пана справядлівыя і радуюць сэрца.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы. 

Рэфрэн: Загады Пана справядлівыя і радуюць сэрца.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Загады Пана справядлівыя і радуюць сэрца.

11. Больш каштоўныя, чым золата, *

чым мноства чыстага золата,

і саладзейшыя за мёд *

і сок сотавы. 

Рэфрэн: Загады Пана справядлівыя і радуюць сэрца.

СПЕЎ ПЕРАД ЕВАНГЕЛЛЕМ (пар. Клс 3, 16а.17с)

Акламацыя: Аллелюя, аллелюя, аллелюя.

Слова Хрыста няхай жыве ў вас ва ўсёй паўнаце,

дзякуйце Богу і Айцу праз Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 11, 27–33)

Якою ўладаю Ты гэта робіш? 

+ Чытанне святога Евангелля паводле Марка.

У той час:

Езус з вучнямі зноў прыйшоў у Ерузалем. І калі Ён хадзіў па святыні, падышлі да Яго першасвятары, кніжнікі і старэйшыны і пыталіся ў Яго: Якою ўладаю Ты гэта робіш? І хто даў Табе гэтую ўладу, каб рабіць гэта? 

Езус адказаў ім: Запытаюся ў вас пра адно. Адкажаце Мне, тады і Я вам скажу, якою ўладаю раблю гэта. Хрост Яна быў з неба ці ад людзей? Адкажыце Мне.

Яны разважалі паміж сабою: Калі скажам «з неба», то Ён скажа: Чаму ж вы не паверылі яму? А калі скажам «ад людзей»? Яны баяліся народу, бо ўсе лічылі Яна сапраўдным прарокам, таму сказалі ў адказ Езусу: Не ведаем.

Тады Езус сказаў ім: I Я не скажу вам, якою ўладаю раблю гэта.

Гэта слова Пана.

IХ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Дрг 11, 18. 26–28. 32)

Вось Я сёння кладу перад вамі благаслаўленне і праклён

Чытанне кнігі Другазаконня.

Майсей прамовіў да народа, кажучы: Пакладзіце гэтыя мае словы ў сваё сэрца і ў сваю душу. Прывяжыце іх сабе на рукі, як знак. Няхай яны будуць павязкаю паміж вачыма вашымі.

Вось Я сёння кладу перад вамі благаслаўленне і праклён. Благаслаўленне, калі будзеце слухацца запаведзяў Пана Бога вашага, якія сёння Я даю вам. Праклён, калі не будзеце слухацца запаведзяў Пана Бога вашага, калі адступіцеся ад таго шляху, які сёння Я пакажу вам, і калі пойдзеце за чужымі багамі, якіх не ведаеце. Старанна захоўвайце ўсе наказы, якія сёння Я даю вам.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 2–3а. 3bc–4. 17 і 25, Р.: 3b)

Рэфрэн: Будзь для мяне, Пане, каменнай цвярдыняй.

2. У Цябе, Пане, я шукаю прыстанішча, †

няхай не буду асаромлены навекі, *

у справядлівасці Тваёй збаў мяне.

3. Нахілі да мяне сваё вуха, *

паспяшайся мяне ўратаваць.

Рэфрэн: Будзь для мяне, Пане, каменнай цвярдыняй.

Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: Будзь для мяне, Пане, каменнай цвярдыняй.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

25. Будзьце мужнымі, няхай будзе моцным сэрца вашае, *

усе, хто спадзяецца на Пана!

Рэфрэн: Будзь для мяне, Пане, каменнай цвярдыняй.

ДРУГОЕ ЧЫТАННЕ (Рым 3, 21–25а. 28)

Чалавек апраўдваецца вераю незалежна ад учынкаў Закону

Чытанне Паслання святога апостала Паўла да Рымлянаў.

Браты:

Цяпер незалежна ад Закону з’явілася Божая справядлівасць, пра якую сведчаць Закон і прарокі. Справядлівасць Божая праз веру ў Езуса Хрыста для ўсіх, хто верыць, таму што няма розніцы. Бо ўсе зграшылі і пазбаўлены славы Божай, але атрымліваюць апраўданне дарма, паводле ласкі Ягонай, праз адкупленне ў Езусе Хрысце. Яго Бог устанавіў у моцы Ягонай крыві як уміласціўленне праз веру.

Бо мы лічым, што чалавек апраўдваецца вераю незалежна ад учынкаў Закону. Гэта слова Божае.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 5)

Акламацыя: Аллелюя, аллелюя, аллелюя.

Я — вінаградная лаза, вы — галіны, — кажа Пан, —

хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 21–27)

Дом, пабудаваны на скале, і дом, пабудаваны на пяску

+ Чытанне святога Евангелля паводле Мацвея.

У той час:

Езус сказаў сваім вучням: Не кожны, хто кажа Мне: Пане, Пане, – увойдзе ў Нябеснае Валадарства, але той, хто выконвае волю Айца Майго, які ў нябёсах. Многія скажуць Мне ў той дзень: Пане, Пане, ці не ад Твайго імя мы прарочылі і ці не Тваім імем дэманаў выганялі, і ці не Тваім імем многія цуды чынілі? І тады абвяшчу ім: Я ніколі не ведаў вас, адыдзіце ад Мяне вы, што чыніце беззаконне. 

Вось жа кожны, хто слухае гэтыя словы Мае і выконвае іх, будзе падобны да чалавека разумнага, які пабудаваў свой дом на скале. І пайшоў дождж, і разліліся рэкі, і падзьмулі вятры, і ўдарылі ў дом той; і ён не ўпаў, бо пастаўлены быў на скале.

А кожны, хто слухае гэтыя словы Мае і не выконвае іх, будзе падобны да чалавека неразважлівага, які пабудаваў свой дом на пяску. І пайшоў дождж, і разліліся рэкі, і падзьмулі вятры, і ўдарылі ў дом той; і ён упаў, і было падзенне яго вялікае.

Гэта слова Пана.

IX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 5, 12–15)

Памятай, што і ты быў нявольнікам у зямлі егіпецкай

Чытанне кнігі Другазаконня.

Так кажа Пан: 

Захоўвай дзень шабату, каб ён быў святым, як загадаў табе Пан Бог твой. Шэсць дзён будзеш працаваць і рабіць усе свае працы, але сёмы дзень — гэта шабат для Пана Бога твайго.

Не будзеш рабіць ніякай працы ні ты, ні сын твой, ні твая дачка, ні твой слуга, ні твая служанка, ні твой вол, ні твой асёл, ніякая жывёла твая, ні чужаземец, які ў тваім доме, каб твой слуга і твая служанка адпачылі, як і ты.

Памятай, што і ты быў нявольнікам у зямлі егіпецкай і што Пан Бог твой вывеў цябе адтуль моцнаю рукою і распраўленым плячом, таму і наказаў табе Пан Бог твой святкаваць дзень шабату.

Гэта слова Божае.

РЭСПАНСАРЫЙНЫ ПСАЛЬМ (Пс 81 (80), 3–4. 5–6аb. 6c–8а. 10–11аb, Р.: 2а)

Рэфрэн: Спявайце Богу, цвярдыні нашай.

3. Заспявайце песню і ўдарце ў бубен, *

зайграйце на мілагучнай арфе і на гуслях.

4. Трубіце ў рог у час маладзіковы, *

у час поўні, у дзень наш урачысты.

Рэфрэн: Спявайце Богу, цвярдыні нашай.

5. Бо гэта закон для Ізраэля, *

загад Якубавага Бога.

6. Ён устанавіў гэта як сведчанне Юзэфу, *

калі той выходзіў з зямлі егіпецкай.

Рэфрэн: Спявайце Богу, цвярдыні нашай.

Я пачуў незнаёмую мову: *

7. Я вызваліў плечы яго ад цяжару,

яго рукі кінулі кашы. *

8. У няшчасці ты Мяне паклікаў, і Я ўратаваў цябе.

Рэфрэн: Спявайце Богу, цвярдыні нашай.

10. Не будзе пасярод цябе чужога бога, *

не будзеш пакланяцца іншаземнаму богу.

11. Я Пан, Бог твой, *

які вывеў цябе з зямлі егіпецкай.

Рэфрэн: Спявайце Богу, цвярдыні нашай.

ДРУГОЕ ЧЫТАННЕ (2 Кар 4, 6–11)

Жыццё Езуса аб’яўляецца ў целе нашым 

Чытанне Другога паслання святога апостала Паўла да Карынцянаў.

Браты:

Бог, які сказаў: Няхай святло заззяе з цемры, — заззяў у нашых сэрцах, каб асвятліць нас пазнаннем славы Божай у абліччы Езуса Хрыста. 

Мы маем скарб у гліняных пасудзінах, каб веліч сілы была Божая, а не ад нас. Усяляк уціскаюць нас, але мы не прыгнечаныя. Мы ў разгубленасці, але не паддаёмся роспачы. Нас пераследуюць, але мы не пакінутыя. Знішчаюць нас, але мы не гінем. Заўсёды носім у целе кананне Езуса, каб і жыццё Есуса аб’явілася ў целе нашым. Бо мы, жывыя, няспынна ідзём на смерць дзеля Езуса, каб і жыццё Езуса аб’явілася ў нашым смяротным целе.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 17, 17ba)

Акламацыя: Аллелюя, аллелюя, аллелюя.

Слова Тваё, Пане, — гэта праўда;

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 2, 23–28)

Сын Чалавечы — гаспадар шабату 

+ Чытанне святога Евангелля паводле Марка.

Аднойчы ў шабат, калі Езус праходзіў праз пасевы, вучні Ягоныя пачалі па дарозе зрываць каласы. Тады сказалі Яму фарысеі: Глядзі, чаму яны робяць у шабат тое, што не дазволена?

Ён сказаў ім: Няўжо вы ніколі не чыталі, што зрабіў Давід, калі меў патрэбу і згаладаўся ён і тыя, хто быў разам з ім? Як увайшоў у дом Божы ў часы першасвятара Абіятара і еў ахвярныя хлябы, якіх нельга есці нікому, акрамя святароў, і даў тым, хто быў з ім?

І сказаў ім: Шабат устаноўлены для чалавека, а не чалавек для шабату. Таму Сын Чалавечы — гаспадар шабату.

Гэта слова Пана.

IX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Вал 8, 41–43)

Калі прыйдзе чужаземец, выслухай яго

Чытанне Першай кнігі Валадарстваў.

У тыя дні:

Саламон маліўся ў святыні, кажучы: Калі чужаземец, які не паходзіць з Твайго народа, Ізраэля, але прыйдзе з далёкага краю дзеля імя Твайго (бо ён пачуе пра Тваё вялікае імя, пра Тваю моцную руку і Тваё распраўленае плячо), і калі ён прыйдзе і будзе маліцца перад гэтай святыняй, выслухай яго з нябёсаў, з месца свайго жылля, і зрабі ўсё, аб чым Цябе папросіць чужаземец, каб усе народы зямлі спазналі Тваё імя і шанавалі Цябе, як і народ Твой, Ізраэль, каб яны пераканаліся, што Тваё імя было паклікана над гэтым домам, які я ўзнёс.  

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

ДРУГОЕ ЧЫТАННЕ (Гал 1, 1–2. 6–10)

Калі б я і дагэтуль дагаджаў людзям, то не быў бы слугою Хрыста

Пачатак Паслання святога апостала Паўла да Галатаў.

Павел, апостал, выбраны не людзьмі і не чалавекам, але Езусам Хрыстом і Богам Айцом, які Яго ўваскрасіў з мёртвых, і ўсе браты, якія са мною, — Касцёлам Галатыі.

Здзіўляюся, што ад таго, хто паклікаў вас ласкаю Хрыста, вы так хутка адыходзіце да іншага Евангелля. Яно, аднак, не іншае, а толькі ёсць людзі, якія зводзяць вас і хочуць сказіць Евангелле Хрыста.

Але, калі б нават мы ці Анёл з неба пачалі абвяшчаць вам Евангелле, якое розніцца ад таго, што мы абвяшчалі вам, няхай будзе пракляты. Як раней мы казалі, так і цяпер яшчэ кажу: калі хто абвяшчае вам Евангелле, якое розніцца ад таго, што вы прынялі, няхай будзе пракляты.

Ці ў людзей я цяпер шукаю ўпадабання, ці ў Бога? Ці людзям дагаджаць стараюся? Калі б я і дагэтуль дагаджаў людзям, то не быў бы слугою Хрыста. 

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага;

кожны, хто верыць у Яго, будзе мець жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 1–10)

Нават у Ізраэлі Я не знайшоў такой вялікай веры 

+ Чытанне святога Евангелля паводле Лукі.

У той час:

Калі Езус скончыў сваю прамову да народа, Ён увайшоў у Кафарнаум. У аднаго ж сотніка захварэў і быў пры смерці слуга, якім ён даражыў. Пачуўшы пра Езуса, сотнік паслаў да Яго юдэйскіх старэйшын, каб папрасілі Яго прыйсці і аздаравіць ягонага слугу.

Тыя прыйшлі да Езуса і настойліва прасілі Яго, кажучы: Ён варты, каб Ты зрабіў яму гэта, бо ён любіць наш народ і нават пабудаваў нам сінагогу.

Езус пайшоў з імі. І калі Ён быў ужо недалёка ад дому, сотнік паслаў сяброў сказаць Яму: Пане, не турбуйся, бо я не варты, каб Ты ўвайшоў пад дах мой. Таму я не палічыў сябе вартым прыйсці да Цябе. Але скажы слова, і будзе здаровы слуга мой. Бо я таксама чалавек, падпарадкаваны ўладзе, і маю ва ўладзе жаўнераў. Кажу аднаму: Ідзі, — і ён ідзе; другому: Прыйдзі, — і ён прыходзіць; а майму слузе: Зрабі гэта, — і ён робіць.

Пачуўшы гэта, Езус дзівіўся яму і, павярнуўшыся да натоўпу, які спадарожнічаў Яму, сказаў: Кажу вам: нават у Ізраэлі Я не знайшоў такой вялікай веры. 

Калі ж пасланцы вярнуліся дадому, яны засталі слугу здаровым.

Гэта слова Пана.

Панядзелак (IX)

ПЕРШАЕ ЧЫТАННЕ (Тоб 1, 3; 2, 1а–8 (Vlg))

Тобій хадзіў шляхамі праўды

Пачатак кнігі Тобія.

Я, Тобій, хадзіў шляхамі праўды і справядлівасці ва ўсе дні жыцця свайго, даваў вялікую міласціну сваім братам і суайчыннікам, якія пайшлі разам са мною на выгнанне ў Нініву, у асірыйскі край. 

У наш святочны дзень Пяцідзесятніцы, які з’яўляецца святам Тыдняў, для мяне была прыгатавана добрая гасціна, і я сеў за стол. І паставілі перада мною стол, і я ўбачыў шматлікія стравы.  Тады я сказаў сыну свайму: Пайдзі і пашукай сярод выгнаных у Нініву братоў нашых кагосьці беднага. Калі ён усім сэрцам адданы Пану, прывядзі сюды, і ён будзе есці нароўні са мною. А я, сыне, пачакаю, пакуль ты вернешся. 

І пайшоў сын мой, каб знайсці каго-небудзь беднага сярод братоў нашых, і, вярнуўшыся, сказаў мне: Ойча! Я адказаў: Што, дзіця маё? Той сказаў у адказ: Вось адзін з народа нашага забіты і кінуты на рынку, цяпер ён ляжыць там задушаны. Тады я выскачыў, кінуўшы гасціну і не пакашатаваўшы яе, і перанёс яго з вуліцы і паклаў у адным з пакояў, каб пахаваць пасля захаду сонца. Вярнуўшыся, я абмыўся і са смуткам еў хлеб свой. Я прыгадаў словы прарока Амоса, якія гаварыў ён супраць Бэтэля: Усе вашыя святы абернуцца ў жалобу, а ўсе вашыя песні — у галашэнне.

І я заплакаў. Пасля захаду сонца я пайшоў, выкапаў магілу і пахаваў яго. А суседзі мае насміхаліся з мяне, кажучы: Гэты чалавек усё яшчэ не баіцца? Бо ўжо шукалі яго, каб забіць за гэта, а ён уцёк і вось зноў хавае мёртвых.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 3–4. 5–6, Р.: 1а)

Рэфрэн: Шчаслівы чалавек, які баіцца Пана. 

Або: Аллелюя.

1. Шчаслівы чалавек, які баіцца Пана * 

і вельмі любіць Ягоныя запаведзі. 

2. Моцным будзе ягонае патомства на зямлі, *

пакаленне праведных будзе благаслаўлёным. 

Рэфрэн: Шчаслівы чалавек, які баіцца Пана. 

Або: Аллелюя.

3. Дастатак і багацце ў ягоным доме, *

і справядлівасць ягоная трывае навекі. 

4. Узыходзіць у цемры як святло для праведных *

ласкавы, міласэрны і справядлівы. 

Рэфрэн: Шчаслівы чалавек, які баіцца Пана. 

Або: Аллелюя.

5. Шчаслівы чалавек, які міласэрны і пазычае, *

які справядліва вядзе свае справы.

6. Ён не пахіснецца ніколі, *

у вечнай памяці будзе справядлівы.

Рэфрэн: Шчаслівы чалавек, які баіцца Пана. 

Або: Аллелюя.

СПЕЎ ПЕРАД ЕВАНГЕЛЛЕМ (пар. Ап 1, 5аb)

Акламацыя: Аллелюя, аллелюя, аллелюя.

Езу Хрыстэ, Ты — сведка верны,

першародны сярод памерлых;

Ты палюбіў нас і абмыў ад грахоў нашых сваёю Крывёю.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 1–12)

Схапіўшы, забілі яго і выкінулі прэч з вінаградніку 

+ Чытанне святога Евангелля паводле Марка.

У той час:

Езус пачаў гаварыць да першасвятароў, кніжнікаў і старэйшын у прыпавесцях:

Адзін чалавек пасадзіў вінаграднік, абнёс яго агароджай,  выкапаў давіла ў ім і пабудаваў вежу, аддаў яго вінаградарам і з’ехаў. А ў адпаведны час паслаў да вінагарадараў слугу, каб той ўзяў у вінаградараў частку ўраджаю вінаградніку. Але яны схапілі яго, збілі і адаслалі ні з чым. Ён зноў паслаў да іх іншага слугу, і гэтаму разбілі галаву і зняважылі. Паслаў яшчэ аднаго, і яго забілі, і шмат іншых ці пабілі, ці пазабівалі. 

Маючы яшчэ аднаго, умілаванага сына, паслаў яго апошнім да іх, кажучы: Пасаромеюцца сына майго. Але вінаградары сказалі адзін аднаму: Гэта спадкаемца. Хадземце, заб’ем яго, і спадчына будзе наша. І, схапіўшы, забілі яго і выкінулі прэч з вінаградніку. 

Дык што зробіць гаспадар вінаградніку? Ён пойдзе і знішчыць вінаградараў, а вінаграднік аддасць іншым.

Няўжо вы не чыталі гэтага ў Пісанні: Камень, які адкінулі будаўнікі, стаў галавою вугла. Ад Пана сталася гэта, і дзіўнае яно ў вачах нашых. 

І яны намагаліся схапіць Езуса, бо зразумелі, што гэтая прыпавесць супраць іх, але баяліся натоўпу. І, адпусіўшы Яго, адышлі.

Гэта слова Пана.

Аўторак (IX)

ПЕРШАЕ ЧЫТАННЕ (Тоб 2, 9–14 (Vlg))

Я заставаўся невідушчым

Чытанне кнігі Тобія.

Я, Тобій, у ноч Пяцідзесятніцы, пасля таго, як пахаваў мёртвага, пайшоў на двор свой і заснуў каля сцяны на двары, і з-за спёкі я не накрываў свайго твару. Я не ведаў, што на сцяне нада мною былі вераб’і, і іх цёплы гной зваліўся мне на вочы і навёў на іх бельмы. І я хадзіў лячыцца да лекараў, аднак чым больш яны мазалі мне вочы лекамі, тым больш слеплі мае вочы ад бельмаў, пакуль я не аслеп цалкам. 

На працягу чатырох гадоў я заставаўся невідушчым, і ўсе мае браты былі засмучаны з-за мяне. Архікар ўтрымліваў мяне два гады, перш чым адправіўся ў Элімаіду. У той час мая жонка Ганна выконвала для заробку жаночыя працы, прадучы лён. Тое, што зрабіла, яна пасылала гаспадарам, а яны плацілі ёй заробак. У сёмы дзень месяца дыстра яна выткала сукно і аддала яго гаспадарам, і яны поўнасцю заплацілі ёй, даўшы таксама казляня для спажытку. 

Калі казляня падышло да мяне, яно пачало бляяць. Я паклікаў жонку і спытаўся: Адкуль гэтае казляня? Ці, выпадкам, яно не крадзенае? Аддай яго гаспадарам ягоным: нам нельга спажываць нічога крадзенага. Яна ж мне казала: Мне падаравалі яго ў дадатак да заробку. Аднак я не верыў ёй, кажучы, каб аддала яго гаспадарам, і раззлаваўся на яе з-за гэтага. Тады яна сказала мне ў адказ: Ну і дзе твая міласціна? Дзе твая справядлівасць? Цяпер усё пра цябе вядома.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 7bc–8. 9, Р.: пар. 7b)

Рэфрэн: Моцнае сэрца таго, хто спадзяецца на Пана.

1. Шчаслівы чалавек, які баіцца Пана * 

і вельмі любіць Ягоныя запаведзі. 

2. Моцным будзе ягонае патомства на зямлі, *

пакаленне праведных будзе благаслаўлёным. 

Рэфрэн: Моцнае сэрца таго, хто спадзяецца на Пана.

7. Моцнае сэрца таго, *

хто спадзяецца на Пана.

8. Умацаванае сэрца яго не будзе баяцца. *

калі гляне на ворагаў сваіх.

Рэфрэн: Моцнае сэрца таго, хто спадзяецца на Пана.

9. Раскідаў, раздаў бедным; *

справядлівасць ягоная трывае навекі, 

моц ягоная *

ўзвысіцца ў славе. 

Рэфрэн: Моцнае сэрца таго, хто спадзяецца на Пана.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста

прасветліць вочы сэрца вашага,

каб мы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 13–17)

Аддайце цэзарава цэзару, а Божае — Богу

+ Чытанне святога Евангелля паводле Марка.

У той час:

Паслалі да Езуса некаторых фарысеяў і прыхільнікаў Ірада, каб злавіць яго на слове. Падышоўшы, яны спыталіся ў Езуса: Настаўнік, мы ведаем, што Ты праўдзівы і не зважаеш ні на кога, бо не глядзіш на аблічча людзей, але праўдзіва навучаеш шляху Божаму. Ці належыць плаціць падатак цэзару, ці не? Плаціць нам, ці не плаціць?

А Ён, ведаючы іх крывадушнасць, кажа ім: Чаму Мяне выпрабоўваеце? Прынясіце Мне дынар, каб паглядзець. Прынеслі Яму дынар. І кажа ім: Чыя гэта выява і надпіс? Кажуць Яму: Цэзара. 

Тады Езус сказаў ім: Аддайце цэзарава цэзару, а Божае — Богу. І дзівіліся з Яго.

Гэта слова Пана.

Серада (IX)

ПЕРШАЕ ЧЫТАННЕ (Тоб 3, 1–11а. 16–17а)

Малітвы абодвух былі выслуханы перад абліччам славы Божай

Чытанне кнігі Тобія.

У тыя  дні:

Глыбока засмучаны, я са стагнаннем заплакаў і, уздыхаючы, пачаў маліцца: Справядлівы Ты, Пане, і справядлівыя ўсе справы Твае, усе шляхі Твае — міласэрнасць і праўда, а Ты — суддзя навекі. Цяпер, Пане, успомні пра мяне і паглядзі на мяне. Не выконвай нада мною прысуду за мае грахі і маё занядбанне, а таксама за грахі маіх бацькоў, якімі зграшылі яны супраць Цябе, бо мы не паслухаліся наказаў Тваіх, і Ты пакінуў нас на рабунак, няволю і смерць, на абгаворы, кпіны і пагарду сярод усіх народаў, дзе мы рассеяліся. І цяпер справядлівыя Твае шматлікія прысуды, якія выконваеш нада мною за грахі мае і бацькоў маіх, бо мы не паступалі згодна з наказамі Тваімі і не хадзілі ў праўдзе перад Табою. Таму цяпер ўчыні са мною так, як пажадаеш, і загадай, каб дух мой быў забраны ад мяне, і я быў сцёрты з твару зямлі і ператварыўся ў пыл. Бо лепей мне памерці, чым жыць, таму што я вымушаны слухаць беспадстаўныя знявагі і глыбокі смутак ахапіў мяне. Загадай, Пане, каб я быў звольнены ад гэтага ўціску, адпусці мяне да вечнага дому і не адварочвай, Пане, ад мяне свайго аблічча. Бо лепей мне памерці, чым бачыць такі ўціск у жыцці маім і чуць знявагі.

У той самы дзень здарылася, што Сара, дачка Рагуэля, які жыў у мідыйскім Экбатане, таксама чула знявагі ад адной са служанак свайго бацькі, бо Сару выдавалі замуж сем разоў, але Асмадэй, найгоршы дэман, забіваў жаніхоў, перш чым яна збліжалася з імі як жонка. І служанка сказала ёй: Ты сама душыш мужоў сваіх! Цябе ўжо аддавалі за семярых мужоў, і ты не выкарыстала ніводнага з іх. Навошта лупцуеш нас? З-за таго, што памерлі мужы твае? Ідзі следам за імі, каб нам ніколі не бачыць ні сына ад цябе, ні дачкі. 

У той дзень дзяўчына глыбока засмуцілася  і заплакала, паднялася ў самы верхні пакой свайго бацькі і хацела павесіцца. Аднак апамяталася і сказала: Каб яны, часам, не пачалі зневажаць бацьку майго, кажучы: У цябе была адна любімая дачка, і тая павесілася з-за нядолі. Гаротны тады будзе шлях майго старога бацькі да краіны памерлых. Мне лепей не вешацца, а папрасіць Пана аб смерці, каб больш не чуць у сваім жыцці зняваг. Тады яна працягнула рукі да акна і малілася, кажучы: Благаслаўлёны Ты, Пане Божа міласэрны, благаслаўлёнае і годнае хвалы Тваё імя. 

У гэты ж час малітвы абодвух былі выслуханы перад абліччам славы Божай, і пасланы быў анёл Рафаэль аздаравіць абодвух: зняць Тобію бельмы з вачэй, каб ён убачыў святло Божае, а Сару, дачку Рагуэля, аддаць замуж за Тобія, сына Тобія, і звязаць найгоршага дэмана Асмадэя. Бо Тобій меў больш правоў ажаніцца з ёю, чым усе, хто хацеў атрымаць яе. 

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 2–3. 4–5ab. 6–7bc. 8–9, Р.: 1b)

Рэфрэн: Да Цябе, о Пане, узношу я душу маю.

2. Божа, на Цябе спадзяюся, няхай не буду асаромлены, *

няхай не весяляцца мае ворагі нада мною. 

3. Няхай не будуць асаромлены ўсе, хто на Цябе спадзяецца. *

Сорам тым, хто веру ламае дзеля марнасці.

Рэфрэн: Да Цябе, о Пане, узношу я душу маю.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты Бог збаўлення майго.

Рэфрэн: Да Цябе, о Пане, узношу я душу маю.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Памятай пра мяне паводле міласэрнасці Тваёй, *

дзеля вялікай дабрыні Тваёй.

Рэфрэн: Да Цябе, о Пане, узношу я душу маю.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім.  

Рэфрэн: Да Цябе, о Пане, узношу я душу маю.

СПЕЎ ПЕРАД ЕВАНГЕЛЛЕМ (Ян 11, 25а. 26)

Акламацыя: Аллелюя, аллелюя, аллелюя.

Я — уваскрасенне і жыццё, — кажа Пан, — 

хто верыць у Мяне, не памрэ ніколі.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 18–27)

Не ёсць Богам мёртвых, але жывых 

+ Чытанне святога Евангелля паводле Марка.

У той час:

Прыйшлі да Езуса садукеі, якія кажуць, што няма ўваскрашэння, і спыталіся ў Яго: Настаўнік, Майсей напісаў нам, што калі нечы брат памрэ і не пакіне жонцы дзяцей, яго брат павінен ўзяць ягоную жонку і аднавіць патомства для брата свайго. Было сем братоў. Першы ажаніўся і, памершы, не пакінуў патомства. Тады ажаніўся з ёю другі і таксама памёр, не пакінуўшы патомства. Падобна і трэці. І ніхто з семярых не пакінуў патомства. Пасля ўсіх памерла і жанчына. Пры ўваскрашэнні, калі яны ўваскрэснуць, каму з іх яна будзе жонкай? Бо ў семярых яна была жонкаю.  

Езус адказаў ім: Ці не таму памыляецеся, што не ведаеце ні Пісання, ні моцы Божай? Бо, калі ўваскрэснуць, не будуць ні жаніцца, ні выходзіць замуж, але будуць як Анёлы ў нябёсах. А наконт таго, што мёртвыя ўваскрэснуць, ці не чыталі вы ў кнізе Майсея, дзе мова пра куст, як Бог прамаўляў да Яго, кажучы: Я — Бог Абрагама, Бог Ісаака і Якуба. Бог не ёсць Богам мёртвых, але жывых. Таму вы моцна памыляецеся.

Гэта слова Пана.

Чацвер (IX)

ПЕРШАЕ ЧЫТАННЕ (Тоб 6, 10–11; 7, 1. 9–17; 8, 4–9а (Vlg))

Праяві да нас ласкава сваю міласэрнасць, каб мы дажылі да старасці разам у добрым здароўі

Чытанне кнігі Тобія.

У тыя дні:

Анёл Рафаэль і Тобій увайшлі ў Мідыю і ўжо набліжаліся да Экбатана. Тады анёл Рафаэль сказаў хлопцу: Браце Тобій! Той адказаў: Вось я. Рафаэль сказаў яму: Сёння мы павінны пераначаваць ў доме Рагуэля. Гэты чалавек — твой сваяк, і ў яго ёсць дачка па імені Сара.

Калі Тобій прыйшоў у Экбатан, ён сказаў: Брат Азарый, завядзі мяне адразу да Рагуэля, нашага брата. І ён завёў яго да дому Рагуэля, якога засталі, калі той сядзеў каля варотаў свайго падворку. Яны прывіталі яго першымі. Той адказаў ім: Браты, шчыра вітаю вас і сардэчна запрашаю. І правёў іх у свой дом. 

Пасля Рагуэль зарэзаў барана са статку і прыняў іх гасцінна. Калі яны абмыліся і ачысціліся, селі за стол, тады Тобій сказаў Рафаэлю: Брат Азарый, папрасі Рагуэля, каб ён аддаў за мяне маю сястру Сару. І пачуў Рагуэль гэтыя словы, і сказаў хлопцу: Еш і пі, і няхай добра будзе табе ў сённяшнюю ноч. Бо акрамя цябе, браце, няма чалавека, якому б належала ажаніцца з Сараю, дачкою маёй. Я таксама не магу аддаваць яе за іншага мужчыну, акрамя цябе, бо ты найбліжэйшы сваяк мой. Аднак, сыне, я павінен сказаць табе праўду. Я аддаваў яе замуж за семярых братоў нашых, і ўсе паміралі ў тую ноч, калі ўваходзілі да яе. Цяпер жа, сыне, еш і пі, а Пан будзе дзейнічаць ў вас.

У адказ Тобій сказаў: Я не буду ні есці, ні піць, пакуль ты не вырашыш маёй справы. І Рагуэль сказаў яму: Добра. Яна дадзена табе паводле закону кнігі Майсея, і нябёсамі пастаноўлена выдаць яе за цябе замуж. Вазьмі сястру сваю, адгэтуль ты брат яе, а яна сястра твая. Ад сённяшняга дня яна аддадзена табе навекі. І ў сённяшнюю ноч Пан неба паспрыяе вам, дзеці, і адорыць вас міласэрнасцю і спакоем. Тады Рагуэль паклікаў Сару, дачку сваю, і падышоў да яе. І, узяўшы яе за руку, аддаў яе Тобію і сказаў: Вазьмі яе сабе ў жонкі паводле наказу закону, запісанага ў кнізе Майсея. Вазьмі яе і завядзі бяспечна да свайго бацькі. І няхай Бог неба дасць вам добры шлях у спакоі. 

Пасля паклікаў маці яе і загадаў прынесці скрутак, каб пісьмова пацвердзіць сужэнства і тое, што аддае дачку замуж за Тобія згодна з наказам закону Майсея. Прынесла маці скрутак, а ён запісаў і паставіў пячатку. І ад гэтай гадзіны яны пачалі есці і піць. 

Тады Рагуэль паклікаў сваю жонку Эдну, і сказаў ёй: Сястра, падрыхтуй іншую спальню і завядзі туды дзяўчыну. Яна пайшла, і паслала, як ёй загадалі, і прывяла туды дзяўчыну, і заплакала з-за яе, і, абцёршы слёзы, сказала ёй: Мацуйся, дачка. Пан неба дасць табе радасць замест смутку твайго. Будзь адважнай. І выйшла. 

Калі ўсе іншыя выйшлі і зачынілі дзверы спальні, Тобій падняўся з ложа, і сказаў Сары: Уставай, сястра! Будзем маліцца і прасіць нашага Пана, каб Ён быў міласэрны да нас і ўратаваў нас. Сара паднялася, і яны пачалі маліць і прасіць Пана ўратаваць іх. І пачалі казаць: Благаслаўлёны Ты, Божа нашых айцоў, і благаслаўлёнае імя Тваё на ўсе вякі вечныя! Няхай благаслаўляюць Цябе нябёсы і ўсялякае стварэнне

Тваё на ўсёй зямлі! Ты стварыў Адама і даў яму Еву як моцную дапамогу, і ад іх абодвух пайшоў чалавечы род. Ты сказаў, што нядобра быць чалавеку аднаму: Учынім яму дапамогу, падобную да яго. І цяпер я прымаю гэту сястру сваю не дзеля пажадлівасці, але дзеля праўды. Праяві да нас ласкава сваю міласэрнасць, каб мы дажылі да старасці разам у добрым здароўі. Пасля сказалі: Амэн, амэн! І абодва спалі ўсю ноч.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: пар. 1а)

Рэфрэн: Шчаслівы чалавек, які баіцца Пана. 

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе. 

Рэфрэн: Шчаслівы чалавек, які баіцца Пана. 

3. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы чалавек, які баіцца Пана. 

4. Вось так будзе благаслаўлёны чалавек, *

які баіцца Пана. 

5. Няхай благаславіць цябе Пан з Сіёну, †

і ты ўбачыш дабрабыт Ерузалема *

ва ўсе дні жыцця свайго. 

Рэфрэн: Шчаслівы чалавек, які баіцца Пана. 

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Збаўца наш Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 28b–34)

Няма іншай запаведзі, большай за гэтыя 

+ Чытанне святога Евангелля паводле Марка.

У той час:

Адзін кніжнік, падышоў да Езуса і спытаўся ў Яго: Якая запаведзь першая з усіх? Езус адказаў: Першая такая: слухай, Ізраэль, Пан Бог наш — Пан адзіны; любі Пана Бога твайго ўсім сэрцам тваім, і ўсёю душою тваёю, і ўсім розумам тваім, і ўсёй моцаю тваёй. Другая: Любі бліжняга твайго, як самога сябе. Няма іншай запаведзі, большай за гэтыя.

І сказаў Яму кніжнік: Добра, Настаўнік, Ты праўду сказаў, што ёсць адзін і няма іншага, апроч Яго. Любіць Яго ўсім сэрцам, і ўсім розумам, і ўсёю душою, і ўсёю моцаю; і любіць бліжняга, як самога сябе — гэта больш за ўсе ахвяры і ўсеспаленні. Езус, убачыўшы, што той разумна адказвае, сказаў яму: Недалёка ты ад Валадарства Божага. І ніхто ўжо больш не адважваўся пытацца ў Яго. 

Гэта слова Пана.

Пятніца (IX)

ПЕРШАЕ ЧЫТАННЕ (Тоб 11, 5–17 (Vlg))

Бог пакараў мяне і злітаваўся нада мною, і вось я бачу Тобія, сына майго

Чытанне кнігі Тобія.

У той дзень:

Ганна сядзела, углядаючыся ў дарогу, якою павінен быў вярнуцца яе сын. І здалёк пазнала яго, калі ён ішоў, і сказала бацьку ягонаму: Вяртаецца сын твой і чалавек, з якім пайшоў ён.

Перад тым, як Тобій наблізіўся да свайго бацькі, Рафаэль сказаў яму: Ведаю, што адкрыюцца вочы ягоныя. Памаж яму вочы жоўцю рыбы, і лек выцягне і злушчыць бельмы з вачэй ягоных. І вернецца зрок да бацькі твайго, і ён убачыць святло. 

Ганна выбегла насустрач Тобію, і кінулася на шыю свайму сыну, і сказала: Сыне мой, я зноў бачу цябе; цяпер я магу памерці! І заплакала. 

Тады бацька Тобія падняўся і, спатыкаючыся, кінуўся да варотаў падворка. І сын сустрэў яго з жоўцю рыбы ў руках, падзьмуў на вочы ягоныя і, моцна ўзяўшы яго, сказаў: Будзь мужны, бацька! І, выціснуўшы на яго лек, памазаў ім вочы. І садраў абедзвюма рукамі бельмы з куткоў вачэй ягоных. І бацька ўбачыў свайго сына, кінуўся яму на шыю, і заплакаў, кажучы: Я бачу цябе, сыне, святло вачэй маіх! І працягваў: Благаслаўлёны Бог, і благаслаўлёнае вялікае імя Яго, благаслаўлёныя ўсе святыя Анёлы Ягоныя на ўсе вякі, бо гэта Ён пакараў мяне і злітаваўся нада мною, і вось я бачу Тобія, сына майго!  

І з радасцю ўвайшлі Тобій і яго жонка Ганна да свайго дому, на ўвесь голас благаслаўляючы Пана за ўсё, што з імі здарылася. І Тобій расказаў свайму бацьку, што, дзякуючы Пану Богу, добра прайшло падарожжа ягонае, і што прынёс грошы, і што ажаніўся з Сарай, дачкою Рагуэля, і што яна таксама ідзе і ўжо набліжаецца да брамаў Нінівы. 

І ўзрадаваліся Тобій і Ганна, і выйшлі насустрач сваёй нявестцы да брамаў Нінівы. І жыхары Нінівы здзіўляліся, убачыўшы, што Тобій крочыць і ходзіць ва ўсёй моцы сваёй і без нічыёй дапамогі. А Тобій на ўвесь голас праслаўляў і благаслаўляў перад імі Бога, таму што Ён змілаваўся над Тобіем і адкрыў вочы ягоныя. 

І наблізіўся Тобій да Сары, жонкі Тобія, сына свайго, і благаславіў яе, кажучы ёй: Дачка, сардэчна вітаю цябе! Благаслаўлёны Бог твой, які прывёў цябе да нас, дачка! Благаслаўлёны твой бацька, благаслаўлёны Тобій, сын мой, і благаслаўлёная ты, дачка! Уваходзь да дому твайго ў здароўі, благаслаўленні і радасці, уваходзь, дачка! І была ў той дзень вялікая радасць ва ўсіх юдэяў, якія жылі ў Нініве.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 2. 7. 8–9а. 9bc–10, Р.: 1b)

Рэфрэн: Хвалі, душа мая, Пана.

2. Буду славіць Пана *

ў сваім жыцці; 

буду спяваць майму Богу, *

пакуль існую. 

Рэфрэн: Хвалі, душа мая, Пана.

7. Ён справядліва судзіць пакрыўджаных, 

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 35–37)

Як могуць казаць, што Месія — сын Давіда?

+ Чытанне святога Евангелля паводле Марка.

У той час: 

Адказваючы, Езус казаў, навучаючы ў святыні: Як могуць казаць кніжнікі, што Месія — сын Давіда? Сам жа Давід сказаў ў Духу Святым: Пан сказаў Пану майму: сядзь праваруч Мяне, пакуль Я не пакладу ворагаў Тваіх пад ногі Твае. Сам Давід называе Яго Панам; то як жа Ён можа быць ягоным сынам? 

І вялікі натоўп слухаў Яго з задавальненнем.

Гэта слова Пана.

Субота (IX)

ПЕРШАЕ ЧЫТАННЕ (Тоб 12, 1. 5–15. 20 (Vlg))

А цяпер благаслаўляйце Пана. Я ж узыходжу да Бога

Чытанне кнігі Тобія.

У той час: 

Тобій паклікаў свайго сына Тобія і сказаў яму: Мы павінны ўшанаваць таго чалавека, які спадарожнічаў табе, і шчодра адплаціць яму. І, паклікаўшы яго, сказаў: Прымі ва ўзнагароду сабе палову таго, што ты прынёс з сабою, і ідзі ў добрым здароўі.

Тады Рафаэль патаемна паклікаў абодвух і сказаў ім:  Благаслаўляйце Бога і вызнавайце Яго перад усімі жывымі за тое дабро, што Ён зрабіў вам. Благаслаўляйце і праслаўляйце імя Ягонае, з пашанай абвяшчайце справы Божыя і нястомна вызнавайце Яго. Гэта добра — захоўваць таямніцу караля, але пахвальна таксама — адкрываць і вызнаваць Божыя справы. Рабіце дабро — і  вас не напаткае зло. Малітва з постам, і міласціна са справядлівасцю — гэта добра. Лепш мала, але са справядлівасцю, чым шмат з беззаконнем. Лепш даваць міласціну, чым збіраць залатыя скарбы. Міласціна вызваляе ад смерці і ачышчае ад усялякага граху. Тыя, хто дае міласціну, будуць насычаны жыццём, а хто грашыць і чыніць беззаконне, ворагі свайму жыццю. 

Я пакажу вам ўсю праўду і не затаю ад вас ніводнага слова. Я ўжо абвясціў вам і сказаў: Гэта добра — захоўваць таямніцу караля, але пахвальна таксама – адкрываць і вызнаваць Божыя справы. Дык вось, гэта я нагадваў перад абліччам славы Пана пра вашыя малітвы, калі маліўся ты і Сара і калі ты, Тобій, хаваў мёртвых. Паколькі ты не марудзіў, але падняўся і, пакінуўшы сваю гасціну, пайшоў пахаваць мёртвага, я быў пасланы выпрабаваць цябе. Пасля Пан зноў паслаў мяне вылечыць цябе і тваю нявестку Сару. 

Я — Рафаэль, адзін з сямі святых Анёлаў, якія ўваходзяць і служаць перад абліччам славы Пана. 

А цяпер благаслаўляйце Пана на зямлі і вызнавайце Бога. Я ж узыходжу да таго, хто мяне паслаў. Запішыце ўсё гэта, што здарылася з вамі.

І ўзышоў.

Гэта слова Божае.

РЭСПАНСАРЫЙНЫ ПСАЛЬМ (Тоб 13, 2. 6а. 6b. 6c. 7–8, Р.: 2а)

Рэфрэн: Благаслаўлёны Бог, які жыве, навекі.

2. Благаслаўлёны Бог, які жыве, навекі, †

і Ягонае валадарства, *

бо Ён карае і праяўляе міласэрнасць,

зводзіць ўніз аж да адхлані †

і ўзнімае веліччу сваёй са згубы, *

няма таго, хто пазбегне Ягонай рукі.

Рэфрэн: Благаслаўлёны Бог, які жыве, навекі.

6. Калі вы навернецеся да Яго †

ўсім сваім сэрцам і ўсёй сваёй душою, *

каб справядліва паступаць перад Ім,

тады Ён вернецца да вас *

і больш не будзе хаваць ад вас свайго аблічча.

Рэфрэн: Благаслаўлёны Бог, які жыве, навекі.

Цяпер паглядзіце на тое, што Ён вам зрабіў, *

і вызнавайце Яго ва ўвесь свой голас.

Благаслаўляйце Пана справядлівасці *

і ўзносьце Караля вякоў.

Рэфрэн: Благаслаўлёны Бог, які жыве, навекі.

На зямлі маёй няволі Яго вызнаю *

і паказваю Ягоную моц і веліч грэшнаму народу. 

Навярніцеся, грэшнікі, і паступайце справядліва перад Ім. *

Хто ведае, можа будзе ласкавы і праявіць да вас міласэрнасць?

Рэфрэн: Благаслаўлёны Бог, які жыве, навекі.

7. Я і мая душа радасна славім Караля нябёсаў, *

мая душа будзе радавацца ва ўсе дні майго жыцця.

8. Благаслаўляйце Пана, усе выбраныя †

і ўсе хваліце Ягоную веліч. *

Праводзьце ў радасці дні і вызнавайце Яго. 

Рэфрэн: Благаслаўлёны Бог, які жыве, навекі.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 38–44)

Гэтая бедная ўдава ўкінула больш за ўсіх 

+ Чытанне святога Евангелля паводле Марка.

У той час:

Езус сказаў народу, навучаючы: Асцерагайцеся кніжнікаў, якія любяць хадзіць у доўгіх шатах, і прывітанні на рынках, і першыя лаўкі ў сінагогах, і першыя месцы на гасцінах. Тыя, хто аб’ядае дамы ўдоў і напаказ доўга моліцца, атрымаюць найцяжэйшы прысуд.

І, сеўшы насупраць скарбонкі, Ён назіраў, як людзі кідалі грошы ў скарбонку. Многія багатыя кідалі памногу. І прыйшла адна бедная ўдава, і ўкінула дзве лепты, што складае чвэрць аса.

Паклікаўшы вучняў сваіх, Езус сказаў ім: Сапраўды кажу вам, што гэтая бедная ўдава ўкінула больш за ўсіх, хто кідаў у скарбонку. Бо ўсе кідалі, маючы лішак, а яна, будучы ў нястачы сваёй, укінула ўсё, што мела, увесь пажытак свой.

Гэта слова Пана.

Х ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Ос 6, 3–6)

Міласэрнасці хачу, а не ахвяры

Чытанне кнігі прарока Осіі.

Пазнаем жа і будзем імкнуцца пазнаць Пана. 

Прыйсце Яго пэўнае, як надыход світання. 

Ён прыйдзе да нас, як лівень, 

як веснавы дождж, які напоіць зямлю. 

Што ж зрабіць мне табе, Эфраім, 

што ж зрабіць мне табе, Юда? 

Міласэрнасць вашая, нібы ранішні туман 

і раса, што хутка знікае. 

Таму Я ўдараў іх прарокамі, 

таму я забіваў іх словамі вуснаў Маіх, 

таму суд Мой заяснее, як світанне. 

Бо міласэрнасці хачу, а не ахвяры, 

пазнання Бога, а не ўсеспалення.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 1 і 8. 12–13. 14–15, Р.: 23b)

Рэфрэн: Беззаганнаму ў паводзінах Я адкрыю Божае збаўленне.

1. Прамовіў Пан, Бог над багамі *

і паклікаў зямлю ад усходу да захаду сонца.

8. Не буду дакараць цябе за твае ахвяры; *

твае ўсеспаленні заўжды перада Мною.

Рэфрэн: Беззаганнаму ў паводзінах Я адкрыю Божае збаўленне.

12. Калі б Я быў галодны, не сказаў бы табе, *

бо сусвет Мой і ўсё, што яго напаўняе.

13. Ці ем Я мяса валоў *

або ці п’ю казліную кроў?

Рэфрэн: Беззаганнаму ў паводзінах Я адкрыю Божае збаўленне.

14. Прынось Богу ахвяру падзякі, *

і выконвай свае абяцанні Найвышэйшаму.

15. Кліч Мяне ў дзень нядолі, *

Я ўратую цябе, а ты Мяне праславіш.

Рэфрэн: Беззаганнаму ў паводзінах Я адкрыю Божае збаўленне.

ДРУГОЕ ЧЫТАННЕ (Рым 4, 18–25)

Умацаваўся ў веры, аддаючы хвалу Богу

Чытанне Паслання святога апостала Паўла да Рымлянаў.

Браты:

Абрагам, насуперак надзеі, паверыў з надзеяй, што стане айцом многіх народаў, паводле сказанага: Такое вялікае будзе патомства Тваё. І не аслаб ў веры, хоць лічыў сваё амаль стогадовае цела ўжо змярцвелым і ўлонне Сары змярцвелым. Не сумняваўся праз нявер’е ў абяцаннях Божых, але ўмацаваўся ў веры, аддаючы хвалу Богу і будучы цалкам ўпэўненым, што Бог мае моц выканаць абяцанае. Таму гэта і залічана яму як праведнасць. Не толькі дзеля яго аднаго напісана, што залічана яму, але таксама дзеля нас, бо залічыцца і нам, якія верым у таго, хто ўваскрасіў з мёртвых Езуса, Пана нашага, які быў выданы за грахі нашыя і ўваскрэшаны дзеля апраўдання нашага.

Гэта слова Божае.

СПЕЎ ПЕРАД ЕВАНГЕЛЛЕМ (Лк 4, 18–19)

Акламацыя: Аллелюя, аллелюя, аллелюя.

Пан намасціў Мяне абвяшчаць Добрую Навіну ўбогім, 

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 9–13)

Я не прыйшоў клікаць праведнікаў, але грэшнікаў

+ Чытанне святога Евангелля паводле Мацвея.

У той час:

Калі Езус праходзіў, убачыў чалавека, які сядзеў на мытні, па імені Мацвей, і сказаў яму: Ідзі за Мною. Ён устаў і пайшоў за Ім. І калі Езус сядзеў за сталом у доме, шмат мытнікаў і грэшнікаў прыйшло і села за стол з Ім і вучнямі Ягонымі. Убачыўшы гэта, фарысеі казалі вучням Яго: Чаму Настаўнік ваш есць і п’е разам з мытнікамі і грэшнікамі? Езус жа, пачуўшы гэта, сказаў ім: Не здаровым патрэбны лекар, але хворым. Пайдзіце, навучыцеся, што значыць «міласэрнасці хачу, а не ахвяры». Бо Я не прыйшоў клікаць праведнікаў, але грэшнікаў.

Гэта слова Пана.

X ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Быц 3, 9–15)

Устанаўлю варожасць паміж патомствам тваім і паміж яе патомствам

Чытанне кнігі Быцця.

Калі ж Адам з’еў з дрэва, паклікаў Пан Бог Адама і сказаў яму: Дзе ты? Ён адказаў: Я пачуў голас твой у раі і спалохаўся, бо голы я, і схаваўся. Сказаў Бог: Хто сказаў табе, што ты голы? Можа еў ты з дрэва, з якога Я забараніў табе есці? Адам сказаў: Жанчына, якую Ты даў мне, яна дала мне, і еў я. І сказаў Пан Бог жанчыне: Чаму ты гэта зрабіла? Яна сказала: Змей падмануў мяне, і ела я. Тады сказаў Пан Бог змею:

    За тое, што ты зрабіў гэта,

    ты пракляты паміж усімі жывёламі і паміж усімі звярамі палявымі.

    На жываце сваім поўзаць будзеш 

    і пыл будзеш есці 

    праз усе дні жыцця свайго.

    Устанаўлю варожасць паміж табою і паміж жанчынаю,

    і паміж патомствам тваім, і паміж яе патомствам.

    Яно сатрэ табе галаву,

    а ты сатрэш яго пяту.

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–2. 3–4. 5–6ab. 6c–8, Р.: 7bc)

Рэфрэн: У Пана міласэрнасць і шчодрае ў Яго адкупленне. 

1. З глыбіні я клічу Цябе, Пане. *

2. Пане, пачуй мой голас.

Няхай Твае вушы пачуюць *

голас маіх малітваў.

Рэфрэн: У Пана міласэрнасць і шчодрае ў Яго адкупленне. 

3. Калі Ты, Пане, будзеш зважаць на беззаконні, *

хто ж вытрывае, Пане?

4. Але ў Цябе прабачэнне, *

каб баяліся Цябе.

Рэфрэн: У Пана міласэрнасць і шчодрае ў Яго адкупленне. 

5. Спадзяюся на Пана, *

спадзяецца душу мая на Яго слова.

6. Душа мая чакае Пана 

больш, чым варта світання. *

Рэфрэн: У Пана міласэрнасць і шчодрае ў Яго адкупленне. 

Больш, чым варта світання, *

7. няхай Ізраэль чакае Пана,

бо ў Пана міласэрнасць і шчодрае ў Яго адкупленне. *

8. Ён адкупіць Ізраэль ад усіх беззаконняў ягоных.

Рэфрэн: У Пана міласэрнасць і шчодрае ў Яго адкупленне. 

ДРУГОЕ ЧЫТАННЕ (2 Кар 4, 13 — 5, 1)

Мы верым, таму і кажам

Чытанне Першага паслання святога апостала Паўла да Карынцянаў.

Браты:

Маючы той самы дух веры, як напісана: Я паверыў, таму гаварыў, — і мы верым, таму і кажам, ведаючы, што той, хто ўваскрасіў Пана Езуса, і нас уваскрасіць разам з Езусам і паставіць перад сабою разам з вамі.

Бо ўсё дзеля вас, каб памнажэнне ласкі ў многіх выклікала шчодрую падзяку дзеля Божай славы. Таму мы не губляем адвагі, бо, хоць знешні наш чалавек і тлее, духоўны з дня ў дзень абнаўляецца. Часовае лёгкае цярпенне нашае дае нам бязмернае багацце вечнай славы, калі мы зважаем не на бачнае, а на нябачнае. Таму што бачнае — часовае, а нябачнае — вечнае! 

Мы ведаем, што калі зямны дом нашага жылля разваліцца, то ад Бога маем жыллё — нерукатворны вечны дом у нябёсах. 

Гэта слова Божае.

СПЕЎ ПЕРАД ЕВАНГЕЛЛЕМ (Ян 12, 31b–32)

Акламацыя: Аллелюя, аллелюя, аллелюя.

Цяпер князь гэтага свету будзе выкінуты вон. 

І Я, калі буду ўзняты над зямлёю, усіх прыцягну да сябе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 3, 20–35)

Настаў канец сатане

+ Чытанне святога Евангелля паводле Марка.

У той час:

Езус з вучнямі прыйшоў у дом. І зноў сабраўся натоўп, так што яны не маглі нават хлеба паесці. Пачуўшы гэта, Яго родныя пайшлі забраць Яго, бо казалі, што Ён страціў розум. А кніжнікі, якія прыйшлі з Ерузалема, казалі, што Ён мае ў сабе Бэльзэбуба і выганяе дэманаў праз князя дэманаў. 

А Езус, паклікаўшы іх, казаў ім у прыпавесцях: Як можа сатана выганяць сатану? 

Калі валадарства раздзеліцца само ў сабе, не можа выстаяць такое валадарства.  І калі дом раздзеліцца сам у сабе, не можа выстаяць такі дом. І калі сатана паўстаў супраць самога сябе і раздзяліўся, не можа выстаяць, але канец яму. Ніхто не можа ўвайсці ў дом асілка і выкрасці ягоныя рэчы, калі спачатку не звяжа асілка, і толькі тады абрабуе дом ягоны. Сапраўды, кажу вам: дараваныя будуць сынам чалавечым усе грахі і блюзнерствы, якімі б ні блюзнерылі. Але хто будзе блюзнерыць супраць Духа Святога, не атрымае даравання ніколі, але падлягае вечнаму асуджэнню. 

Так сказаў, бо гаварылі пра Яго: Ён мае нячыстага духа. 

І прыйшлі Маці Яго і браты Ягоныя і, стоячы звонку, паслалі паклікаць Яго. Сядзеў каля Яго натоўп і казаў Яму: Вось Маці Твая і браты Твае, і сёстры Твае на вуліцы шукаюць Цябе. 

І сказаў ім у адказ: Хто маці Мая і браты Мае? І паглядзеўшы на тых, хто сядзеў вакол Яго, сказаў: Вось маці Мая і браты Мае. Бо хто будзе выконваць волю Божую, той Мне брат і сястра, і маці. 

Гэта слова Пана.

X ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Вал 17, 17–24)

Глядзі, сын твой жывы

Чытанне першай кнігі Валадарстваў.

У тыя дні:

Захварэў сын жанчыны, гаспадыні дома, і хвароба яго была такая моцная, што пакінула яго дыханне. І сказала жанчына Іллі: Што табе да мяне, чалавек Божы? Ты прыйшоў да мяне нагадаць пра беззаконне маё і забіць майго сына. 

Ён сказаў ёй: Дай мне сына свайго. 

І ўзяў яго з рук яе, і панёс яго ў святліцу, дзе жыў, і паклаў яго на свой ложак. Усклікнуў да Пана і сказаў: Пане, Божа мой, няўжо Ты і ўдаве, у якой я жыву, учыніш зло, забіўшы яе сына? І тройчы схіліўшыся над хлопцам, ён усклікнуў да Пана і сказаў: Пане, Божа мой, няхай вернецца душа хлопца гэтага да яго. 

Пачуў Пан голас Іллі, і вярнулася душа да хлопца, і ён ажыў. 

Узяў Ілля хлопца і перанёс яго са святліцы ўніз, і аддаў яго маці ягонай. І сказаў Ілля: Глядзі, сын твой жывы. Тады сказала жанчына Іллі: Вось цяпер я пазнала, што ты чалавек Божы, і што праўдзівае слова Пана ў вуснах тваіх. 

Гэта слова Божае.

РЭСПАНСАРЫЙНЫ ПСАЛЬМ (Пс 30 (29), 2–4. 5-6. 11 і 12а і 13b, Р.: 2а)

Рэфрэн: Узвялічу Цябе, Пане, бо Ты мяне збавіў.

2. Узвялічу Цябе, Пане, бо Ты мяне збавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне збавіў.

5. Спявайце Пану вы, Ягоныя верныя, *

памятайце пра святасць Ягоную.

6. Бо гнеў Яго трывае імгненне, †

а ласкавасць Яго — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне збавіў.

11. Пачуй, Пане, і злітуйся нада мною, *

Пане, будзь мне дапамогай!

12. Ты нараканне маё замяніў на танец. *

13. Пане, Божа мой, буду хваліць Цябе вечна.

Рэфрэн: Узвялічу Цябе, Пане, бо Ты мяне збавіў.

ДРУГОЕ ЧЫТАННЕ (Гал 1, 11–19)

Пажадаў аб’явіць праз мяне свайго Сына, каб я прапаведаваў Яго язычнікам

Чытанне Паслання святога апостала Паўла да Галатаў.

Адкрываю вам, браты, што Евангелле, якое я абвяшчаў, не ад чалавека.  Бо і я прыняў яго і быў навучаны не ад чалавека, а дзякуючы аб’яўленню Езуса Хрыста. 

Вы чулі пра маё ранейшае жыццё ў юдаізме, як жорстка я пераследаваў Касцёл Божы і нішчыў яго, як перавышаў у юдаізме многіх аднагодкаў з майго народу, будучы зацятым прыхільнікам традыцый маіх продкаў. Калі ж Бог, выбраўшы мяне ад улоння маці маёй і паклікаўшы ласкаю сваёю, пажадаў аб’явіць праз мяне свайго Сына, каб я прапаведаваў Яго язычнікам, я не пачаў адразу ж раіцца з целам і крывёю і не пайшоў у Ерузалем да Апосталаў, якія былі маімі папярэднікамі, а пайшоў у Арабію і зноў вярнуўся ў Дамаск. 

Пасля, праз тры гады, я пайшоў у Ерузалем наведаць Кефаса і прабыў у яго пятнаццаць дзён. Нікога іншага з Апосталаў я не бачыў, акрамя Якуба, брата Пана. 

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 11–17)

Хлопча, кажу табе, устань 

+ Чытанне святога Евангелля паводле Лукі.

У той час:

Езус пайшоў у горад, які называўся Наін, і з Ім ішлі многія вучні Ягоныя і вялікі натоўп. Калі ж Ён наблізіўся да гарадской брамы, выносілі з яе памерлага, адзінага сына ў маці, якая была ўдавою. І шмат людзей з горада ішло разам з ёю. Убачыўшы яе, Пан злітаваўся над ёю і сказаў: Не плач. 

І падышоўшы, дакрануўся да насілак. Тыя, хто нёс, спыніліся. І сказаў: Хлопча, кажу табе, устань. 

Мёртвы сеў і пачаў гаварыць. І Езус аддаў яго маці ягонай. Усіх жа ахапіў страх, і славілі Бога, кажучы: Вялікі прарок паўстаў сярод нас, і Бог наведаў свой народ. 

І разышлася гэтая навіна пра Яго па ўсёй Юдэі і па ўсёй ваколіцы. 

Гэта слова Пана.

Панядзелак (X)

ПЕРШАЕ ЧЫТАННЕ (2 Кар 1, 1–7)

Бог суцяшае нас, каб мы маглі суцяшаць засмучаных

Пачатак Другога паслання святога апостала Паўла да Карынцянаў.

Павел, з волі Божай апостал Езуса Хрыста, і брат Цімафей — Касцёлу Божаму у Карынце з усімі святымі ва ўсёй Ахаіі: ласка вам і спакой ад Бога Айца нашага і Пана Езуса Хрыста. 

Благаслаўлёны Бог і Айцец Пана нашага Езуса Хрыста, Айцец міласэрнасці і Бог усякага суцяшэння, які суцяшае нас ва ўсякім смутку нашым, каб мы маглі суцяшаць усіх засмучаных тым суцяшэннем, якім Бог суцяшае нас саміх. Бо, як памнажаюцца ў нас цярпенні Хрыстовыя, так памнажаецца праз Хрыста і суцяшэнне нашае. Калі мы суцяшаемся, то дзеля вашага суцяшэння, якое здзяйсняецца ў вытрыванні тых самых цярпенняў, што і мы церпім. І надзея нашая на вас моцная, бо мы ведаем, што вы супольнікі нашыя як у цярпеннях, так і ў суцяшэнні. 

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 9а)

Рэфрэн: Пакаштуйце і ўбачце, які добры ёсць Пан! 

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан! 

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Пакаштуйце і ўбачце, які добры ёсць Пан! 

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Пакаштуйце і ўбачце, які добры ёсць Пан! 

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Пакаштуйце і ўбачце, які добры ёсць Пан! 

СПЕЎ ПЕРАД ЕВАНГЕЛЛЕМ (Мц 5, 12а)

Акламацыя: Аллелюя, аллелюя, аллелюя.

Радуйцеся і весяліцеся, 

бо вялікая ўзнагарода вашая ў нябёсах. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 1–12)

Шчаслівыя ўбогія духам 

+ Чытанне святога Евангелля паводле Мацвея.

У той час:

Убачыўшы натоўп, Езус падняўся на гару. А калі сеў, падышлі да Яго вучні Ягоныя. І, адкрыўшы вусны свае, Ён вучыў іх, кажучы: 

Шчаслівыя ўбогія духам, бо іх ёсць Валадарства Нябеснае. 

Шчаслівыя засмучаныя, бо яны суцешаныя будуць. 

Шчаслівыя лагодныя, бо яны зямлю атрымаюць у спадчыну. 

Шчаслівыя галодныя і прагнучыя справядлівасці, бо яны насычаныя будуць. 

Шчаслівыя міласэрныя, бо яны міласэрнасць спазнаюць. 

Шчаслівыя чыстыя сэрцам, бо яны Бога ўбачаць. 

Шчаслівыя міратворцы, бо яны сынамі Божымі названыя будуць. 

Шчаслівыя, каго пераследуюць за справядлівасць, бо іх ёсць Валадарства Нябеснае. 

Шчаслівыя вы, калі будуць вас зневажаць і пераследаваць, і ўсяляк зласловіць несправядліва з-за Мяне. 

Радуйцеся і весяліцеся, бо вялікая ўзнагарода вашая ў нябёсах. Бо так пераследавалі прарокаў, якія былі перад вамі. 

Гэта слова Пана.

Аўторак (X)

ПЕРШАЕ ЧЫТАННЕ (2 Кар 1, 18–22)

У Езусе не было «так» і «не», але было ў Ім толькі «так»

Чытанне Першага паслання святога апостала Паўла да Карынцянаў.

Браты:

Бог — верны, таму мы не кажам вам адначасова і «так», і «не». Бо ў Сыне Божым, Езусе Хрысце, якога я і Сілуан, і Цімафей вам прапаведавалі, не было «так» і «не», але было ў Ім толькі «так». Бо ўсе абяцанні Божыя ў Ім «так». Таму праз Яго нашае «амэн» ёсць на славу Божую. Той жа, хто ўмацоўвае нас з вамі ў Хрысце і намасціў нас, ёсць Бог, які пазначыў нас і даў задатак Духа ў сэрцах нашых. 

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 129–130. 131–132. 133 і 135, Р.: 135а)

Рэфрэн: Пакажы слузе Твайму святло свайго аблічча. 

129. Цудоўныя сведчанні Твае, *

таму захоўвае іх душа мая.

130. Адкрыццё словаў Тваіх асвятляе *

і дае разуменне простым.

Рэфрэн: Пакажы слузе Твайму святло свайго аблічча. 

131. Адкрываю вусны мае і ўздыхаю, *

бо прагну запаведзяў Тваіх.

132. Паглядзі на мяне і змілуйся нада мною, *

як робіш тым, хто любіць Тваё імя.

Рэфрэн: Пакажы слузе Твайму святло свайго аблічча. 

133. Умацуй мае крокі Тваім словам, *

няхай не пануе нада мною ніякае беззаконне.

135. Пакажы слузе Твайму святло свайго аблічча *

і навучы мяне Тваім пастановам.

Рэфрэн: Пакажы слузе Твайму святло свайго аблічча. 

СПЕЎ ПЕРАД ЕВАНГЕЛЛЕМ (Мц 5, 16)

Акламацыя: Аллелюя, аллелюя, аллелюя.

Няхай святло вашае так свеціць перад людзьмі, 

каб яны бачылі вашыя добрыя ўчынкі 

і праслаўлялі Айца вашага, які ў нябёсах. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 13–16)

Вы — святло свету

+ Чытанне святога Евангелля паводле Мацвея.

У той час 

Езус сказаў сваім вучням: Вы — соль зямлі. Калі ж соль страціць смак, то чым пасоліш яе? Яна ўжо ні на што не прыдасца, хіба што выкінуць яе прэч на патаптанне людзям. 

Вы — святло свету. Не можа схавацца горад, які стаіць на вяршыні гары. І, запаліўшы свяцільнік, не ставяць яго пад пасудзінаю, але на свечніку, і свеціць усім, хто ў доме. 

Няхай святло вашае так свеціць перад людзьмі, каб яны бачылі вашыя добрыя ўчынкі і праслаўлялі Айца вашага, які ў нябёсах. 

Гэта слова Пана.

Серада (X)

ПЕРШАЕ ЧЫТАННЕ (2 Кар 3, 4–11)

Ён даў нам магчымасць быць слугамі Новага Запавету: не літары, але духа

Чытанне Другога паслання святога апостала Паўла да Карынцянаў.

Браты:

Такі давер мы маем праз Хрыста да Бога не таму, што мы здольныя думаць нешта ад сябе, але здольнасць нашая ад Бога, які даў нам магчымасць быць слугамі Новага Запавету: не літары, але духа, бо літара забівае, а дух ажыўляе. Калі ж служэнне смерці, выразанае літарамі на камянях, адбывалася ў славе, так што сыны Ізраэля не маглі глядзець на аблічча Майсея з прычыны мінучай славы аблічча ягонага,  то наколькі ж большае ў славе павінна быць служэнне духа. 

Бо калі служэнне асуджэнню — слава, то тым больш пераўзыходзіць  славаю служэнне справядлівасці.  Бо ў гэтым выпадку праслаўленае не мае славы ў параўнанні з цяперашняй нязмернай славай. Бо, калі мінучае слаўнае, то нашмат больш слаўнае тое, што трывае.

Гэта слова Божае.

РЭСПАНСАРЫЙНЫ ПСАЛЬМ (Пс 99 (98), 5. 6. 7. 8. 9, Р.: пар. 9c)

Рэфрэн: Ты Найсвяцейшы, Божа наш і Пане.

5. Узвялічвайце Пана, * 

Бога нашага, 

пакланіцеся ў падножжа Ягонага, *

бо Ён святы.

Рэфрэн: Ты Найсвяцейшы, Божа наш і Пане.

6.  Майсей і Аарон сярод Яго святароў, *

і Самуэль сярод тых, хто заклікаў імя Ягонае: 

яны клікалі Пана, *

і Ён адказваў ім.

Рэфрэн: Ты Найсвяцейшы, Божа наш і Пане.

7.  Прамаўляў да іх *

у слупе воблака, 

яны захоўвалі запаведзі *

і загады, што Ён даў ім.

Рэфрэн: Ты Найсвяцейшы, Божа наш і Пане.

8. Божа наш, Пане, *

Ты ім адказаў, 

Богам літасцівым Ты быў для іх, *

але караў іх за правіны іхнія.

Рэфрэн: Ты Найсвяцейшы, Божа наш і Пане.

9. Узвялічвайце Пана, *

Бога нашага,

і пакланіцеся на гары Яго святой, *

бо святы Пан, Бог наш.

Рэфрэн: Ты Найсвяцейшы, Божа наш і Пане.

СПЕЎ ПЕРАД ЕВАНГЕЛЛЕМ (Пс 25 (24), 4b. 5а)

Акламацыя: Аллелюя, аллелюя, аллелюя.

Навучы мяне сцежкам Тваім, Пане,

вядзі мяне ў праўдзе Тваёй.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 17–19)

Не адмяніць прыйшоў Я, але выканаць

+ Чытанне святога Евангелля паводле Мацвея.

У той час:

Езус сказаў сваім вучням: Не думайце, што Я прыйшоў адмяніць закон ці прарокаў: не адмяніць прыйшоў Я, але выканаць. Бо сапраўды кажу вам: пакуль не праміне неба і зямля, ніводная ёта, ніводная рыска не знікне з закону, пакуль не збудзецца ўсё. Таму, калі хто парушыць адну з гэтых найменшых запаведзяў і навучыць гэтаму людзей, той найменшым назавецца ў Валадарстве Нябесным. Хто ж выканае і навучыць, той вялікім назавецца ў Валадарстве Нябесным. 

Гэта слова Пана.

Чацвер (X)

ПЕРШАЕ ЧЫТАННЕ (2 Кар 3, 15 — 4, 1. 3-6)

Бог асвятліў нашыя сэрцы, каб даць святло пазнання славы Божай

Чытанне Другога паслання святога апостала Паўла да Карынцянаў.

Браты:

Ажно да сённяшняга дня, калі чытаюць Майсея, покрыва ляжыць на сэрцы сыноў Ізраэля. Калі ж нехта звяртаецца да Пана, покрыва здымаецца. 

Пан ёсць Духам, а дзе Дух Пана, там свабода. А мы ўсе з адкрытым абліччам углядаемся, нібы ў люстра, у славу Пана і перамяняемся ў той самы вобраз ад славы ў славу, так як праз Дух Пана. 

Таму, маючы з міласэрнасці Божай такое служэнне, мы не губляем адвагі. Калі ж і заслонена Дабравесце нашае, то заслонена для тых, хто гіне, для няверуючых, якім бог веку гэтага зацьміў розум, каб ім не ззяла святло Дабравесця славы Хрыста, які ёсць вобразам Бога. 

Бо мы не сябе абвяшчаем, але Хрыста Езуса як Пана, а нас саміх — як слугаў вашых дзеля Езуса. Таму што Бог, які загадаў святлу заззяць з цемры, асвятліў нашыя сэрцы, каб даць святло пазнання славы Божай у абліччы Езуса Хрыста. 

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: пар. 10c)

Рэфрэн: Божая слава паселіцца на нашай зямлі.

9.   Паслухаю, што гаворыць Пан Бог. *

Ён спакой абвяшчае народу і святым сваім. 

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Божая слава паселіцца на нашай зямлі.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Божая слава паселіцца на нашай зямлі.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Божая слава паселіцца на нашай зямлі.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, каб вы любілі адзін аднаго, 

як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 20–26)

Кожны, хто гневаецца на брата свайго, падпадае пад суд

+ Чытанне святога Евангелля паводле Мацвея.

У той час:

Езус сказаў сваім вучням: Калі справядлівасць вашая не пераўзыдзе справядлівасці кніжнікаў і фарысеяў, то вы не ўвойдзеце ў Валадарства Нябеснае. 

Вы чулі, што было сказана продкам: Не забівай; а хто заб’е, падпадае пад суд. А Я кажу вам, што кожны, хто гневаецца на брата свайго, падпадае пад суд. Хто ж скажа брату свайму «рака», падпадае пад Высокую раду, а хто скажа «неразумны», падпадае пад геену вогненную.

Таму, калі ты прынясеш дар свой да ахвярніка і ўспомніш там, што брат твой мае нешта супраць цябе, пакінь там дар свой перад ахвярнікам і ідзі спачатку памірыся з братам сваім, і тады прыйдзі і прынясі дар свой.

Мірыся з праціўнікам тваім хутка, пакуль ты з ім яшчэ ў дарозе, каб праціўнік не аддаў цябе суддзі, а суддзя не аддаў цябе слузе, і не ўкінулі цябе ў вязніцу. Сапраўды кажу табе: не выйдзеш адтуль, пакуль не аддасі апошні грош.

Гэта слова Пана.

Пятніца (X)

ПЕРШАЕ ЧЫТАННЕ (2 Кар 4, 7–15)

Той, хто ўваскрасіў Пана Езуса, і нас уваскрасіць разам з Езусам і паставіць з вамі

Чытанне Першага паслання святога апостала Паўла да Карынцянаў.

Браты:

Мы маем скарб у гліняных пасудзінах, каб веліч сілы была Божая, а не ад нас. Усяляк уціскаюць нас, але мы не прыгнечаныя. Мы ў разгубленасці, але не паддаёмся роспачы. Нас пераследуюць, але мы не пакінутыя. Знішчаюць нас, але мы не гінем. Заўсёды носім у целе кананне Езуса, каб і жыццё Есуса аб’явілася ў целе нашым. Бо мы, жывыя, няспынна ідзём на смерць дзеля Есуса, каб і жыццё Есуса аб’явілася ў нашым смяротным целе. Так што смерць дзейнічае ў нас, а жыццё — у вас. 

Маючы той самы дух веры, як напісана: я паверыў, таму гаварыў, — і мы верым, таму і кажам, ведаючы, што той, хто ўваскрасіў Пана Езуса, і нас уваскрасіць разам з Езусам і паставіць перад сабою з вамі. Бо ўсё дзеля вас, каб памнажэнне ласкі ў многіх выклікала шчодрую падзяку дзеля Божай славы. 

Гэта слова Божае.

РЭСПАНСАРЫЙНЫ ПСАЛЬМ (Пс 116В (115), 10–11. 15–16. 17–18, Р.: 17а)

Рэфрэн: Я прынясу Табе, Пане, ахвяру хвалы.

Або: Аллелюя.

10. Я верыў нават тады, калі казаў: *

Я моцна прыгнечаны.

11. Я сказаў у боязі сваёй: *

Кожны чалавек — ілжэц.

Рэфрэн: Я прынясу Табе, Пане, ахвяру хвалы.

Або: Аллелюя.

15. Каштоўная ў вачах Пана *

смерць Яго святых.

16. Я слуга Твой, сын слугі Тваёй, *

Ты разарваў мае кайданы.

Рэфрэн: Я прынясу Табе, Пане, ахвяру хвалы.

Або: Аллелюя.

17. Я прынясу Табе ахвяру хвалы *

і буду заклікаць імя Пана.

18. Выканаю свае абяцанні для Пана *

перад усім Яго народам.

Рэфрэн: Я прынясу Табе, Пане, ахвяру хвалы.

Або: Аллелюя.

СПЕЎ ПЕРАД ЕВАНГЕЛЛЕМ (Флп 2, 15d. 16a)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 27–32)

Кожны, хто з пажадлівасцю глядзіць на жанчыну, ужо ўчыніў з ёю распусту

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: Не распуснічай. Я ж вам кажу: кожны, хто з пажадлівасцю глядзіць на жанчыну, ужо ўчыніў з ёю распусту ў сэрцы сваім.

Калі правае вока тваё спакушае цябе, вырві яго і адкінь ад сябе, бо лепей табе, каб загінуў адзін з тваіх членаў, чым усё цела тваё будзе кінута ў геену. І калі правая рука твая спакушае цябе, адсячы яе і адкінь ад сябе, бо лепей табе, каб адзін з тваіх членаў загінуў, чым усё цела тваё пойдзе ў геену.

Сказана: Калі хто адпускае жонку сваю, няхай дасць ёй разводны ліст. А я кажу вам: Кожны, хто адпускае жонку сваю, акрамя як з прычыны распусты, той робіць яе распусніцай, а хто жэніцца з разведзенаю, той распуснічае.

Гэта слова Пана.

Субота (X)

ПЕРШАЕ ЧЫТАННЕ (2 Кар 5, 14–21)

Таго, хто не ведаў граху, Ён учыніў грахом замест нас

Чытанне Другога паслання святога апостала Паўла да Карынцянаў.

Браты:

Любоў Хрыста ахапіла нас, якія думаюць, што калі адзін памёр за ўсіх, то ўсе памерлі. А Езус памёр за ўсіх, каб тыя, хто жыве, ужо не дзеля сябе жылі, а дзеля памерлага за іх і ўваскрослага. 

Таму адгэтуль мы нікога не ведаем паводле цела. Калі ж і ведалі Хрыста паводле цела, то сёння ўжо не ведаем. Таму, калі хто ў Хрысце, той новае стварэнне; даўняе мінула, вось сталася новае. 

А ўсё ад Бога, які праз Езуса Хрыста паяднаў нас з сабою і даў нам служэнне паяднання, таму што Бог у Хрысце яднаў з сабою свет, не зважаючы на грахі людзей і даючы нам слова паяднання. Таму ад імя Хрыста мы з’яўляемся пасланцамі як бы самаго Бога, які заклікае праз нас: ад імя Хрыста просім: паяднайцеся з Богам. Бо таго, хто не ведаў граху, Ён учыніў грахом замест нас, каб мы ў Ім сталіся справядлівасцю Божай. 

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8–9. 11–12, Р.: 8а)

Рэфрэн: Міласэрны ёсць Пан і ласкавы.

9. Благаславі, душа мая, Пана, *

і ўсё нутро маё, імя Яго святое.

10. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

11. Ён адпускае ўсе беззаконні твае, *

і вылечвае ўсе твае хваробы,

12. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

9. Не злуецца вечна *

і не палае гневам навекі.

Рэфрэн: Міласэрны ёсць Пан і ласкавы.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Міласэрны ёсць Пан і ласкавы.

СПЕЎ ПЕРАД ЕВАНГЕЛЛЕМ (Пс 119 (118), 36а. 29b)

Акламацыя: Аллелюя, аллелюя, аллелюя.

Схілі маё сэрца да Тваіх сведчанняў

і дай мне Закон  Твой.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 33–37)

Я ж кажу вам: не прысягайце наогул

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана было продкам: Не прысягай фальшыва, а выконвай перад Богам прысягі свае. Я ж кажу вам: не прысягайце наогул: ні небам, бо гэта пасад Божы; ні зямлёю, бо гэта  падножжа ног Ягоных; ні Ерузалемам, бо гэта горад вялікага Караля. Ні галавою сваёй не прысягай, бо не можаш  ніводнага воласа зрабіць белым або чорным.

І няхай будзе слова вашае «так-так», «не-не». А што звыш гэтага, тое ад злога.

Гэта слова Пана.

ХI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Зых 19, 2–6а)

Будзеце для Мяне валадарствам святароў і народам святым

Чытанне кнігі Зыходу.

У тыя дні:

Дайшоўшы аж да Сінайскай пустыні, сыны Ізраэля разбілі лагер у пустыні; і лагер Ізраэля ўладкаваўся там насупраць гары. Майсей узышоў да Бога, і паклікаў яго Пан з гары, кажучы: Так скажаш дому Якуба і абвесціш сынам Ізраэля: вы самі бачылі, што Я зрабіў егіпцянам і як насіў вас на арліных крылах, і прывёў вас да сябе.  Цяпер, калі будзеце слухацца голасу Майго і захоўваць запавет Мой, то станеце Маёй уласнасцю сярод усіх народаў, бо Мая ўся зямля. І вы будзеце для Мяне валадарствам святароў і народам святым. 

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 5, Р.: 3c)

Рэфрэн: Мы Яго народ і авечкі Ягонай паствы.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Мы Яго народ і авечкі Ягонай паствы.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Мы Яго народ і авечкі Ягонай паствы.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Мы Яго народ і авечкі Ягонай паствы.

ДРУГОЕ ЧЫТАННЕ (Рым 5, 6–11)

Калі мы паядналіся праз смерць Сына, то тым больш збавімся праз Яго жыццё

Чытанне з Паслання святога апостала Паўла да Рымлянаў. 

Браты:

Калі мы былі яшчэ слабымі, Хрыстус у вызначаны час памёр за бязбожных. Бо наўрад ці нехта памрэ за праведніка? Можа, за добрага чалавека нехта і адважыцца памерці. Бог даказвае сваю любоў да нас тым, што Хрыстус памёр за нас, калі мы былі яшчэ грэшнікамі. Тым больш цяпер, апраўданыя Яго Крывёй, мы будзем збаўленыя праз Яго ад гневу. Бо калі, будучы ворагамі, мы паядналіся з Богам праз смерць Яго Сына, то, паяднаўшыся, мы тым больш збавімся праз Яго жыццё. І не толькі гэта, але і ганарымся ў Богу праз Пана нашага Есуса Хрыста, дзякуючы Якому мы атрымалі цяпер паяднанне.

Гэта слова Божае.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае, — кажа Пан, —

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 36–10, 8)

Паклікаўшы дванаццаць вучняў сваіх, паслаў іх

Чытанне святога Евангелля паводле Мацвея.

У той час: 

Езус, убачыўшы натоўпы людзей, злітаваўся над імі, бо яны былі знясіленыя і пакінутыя, нібы авечкі, якія не маюць пастыра. Тады Ён кажа вучням сваім: Жніво вялікае, ды работнікаў мала; дык маліце Гаспадара жніва, каб выслаў работнікаў на жніво сваё.

І, паклікаўшы дванаццаць вучняў сваіх, Ён даў ім уладу выганяць нячыстых духаў і лячыць усялякую хваробу і ўсялякую немач. Імёны ж дванаццаці апосталаў былі такія: першы Сымон, называны Пятром, і Андрэй, брат яго,  Якуб  Забядэя і Ян, брат ягоны, Філіп і Барталамей, Тамаш і Мацвей мытнік, Якуб Алфееў і Тадэвуш, Сымон Кананіт і Юда Іскарыёт, які і здрадзіў Яго. 

Гэтых дванаццаць паслаў Езус, наказваючы ім: На шлях паганцаў не ідзіце і ў гарады самарыйскія не ўваходзьце. Найбольш ідзіце да авечак з дому Ізраэля, якія загінулі. А ідучы, абвяшчайце, кажучы: Наблізілася Валадарства Нябеснае. Хворых аздараўляйце, мёртвых уваскрашайце, пракажоных ачышчайце, злых духаў выганяйце. Дарма атрымалі, дарма і давайце.

Гэта слова Пана.

XI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Эзх 17, 22–24)

Узвысіў нізкае дрэва

Чытанне кнігі прарока Эзэхіэля.

Так кажа Пан Бог: 

Вазьму Я з вяршыні высокага кедру і пасаджу. З верхніх галін ягоных адламаю парастак і пасаджу на высокай і ўзнёслай гары. На высокай гары Ізраэля пасаджу яго. І пусціць галлё і прынясе плён, і стане велічным кедрам, і будуць жыць пад ім усялякія птушкі, усялякае птаства будзе гняздзіцца ў цені галля ягонага. І даведаюцца ўсе дрэвы палявыя, што Я, Пан, паніжаю высокае дрэва, а нізкае дрэва ўзвышаю; зялёнае дрэва высушваю, а сухое дрэва прымушаю квітнець. Я, Пан, сказаў і так зраблю. 

Гэта слова Божае.

РЭСПАНСАРЫЙНЫ ПСАЛЬМ (Пс 92 (91), 2–3. 13–14. 15–16, Р.: пар. 2а)

Рэфрэн: Добра дзякаваць Табе, Пане.

2. Добра ёсць дзякаваць Пану *

і праслаўляць імя Тваё, Найвышэйшы, 

3. раніцаю абвяшчаць Тваю міласэрнасць *

і вернасць Тваю ўначы. 

Рэфрэн: Добра дзякаваць Табе, Пане.

13. Справядлівы заквітнее, як пальма, *

вырасце, быццам кедр на Лібане. 

14. Пасаджаныя ў доме Пана, *

яны заквітнеюць на дзядзінцах нашага Бога.

Рэфрэн: Добра дзякаваць Табе, Пане.

15. Нават у старасці яны будуць пладавітыя, *

сакавітыя і свежыя, 

16. каб абвяшчаць, што справядлівы Пан, *

цвярдыня мая, і няма ў Ім няпраўды 

Рэфрэн: Добра дзякаваць Табе, Пане.

ДРУГОЕ ЧЫТАННЕ (2 Кар 5, 6–10)

Стараемся падабацца Яму, ці то будучы з Ім, ці то далёка ад Яго

Чытанне Другога паслання святога апостала Паўла да Карынцянаў.

Браты:

Маючы ўпэўненасць у кожнай хвіліне, ведаем, што, калі прысутнічаем у целе, мы далёка ад Пана. Бо паступаем мы паводле веры, а не дзеля бачання. Аднак, маючы ўпэўненасць, мы больш хочам пакінуць цела і пасяліцца ў Пану. Таму стараемся падабацца Яму, ці то будучы з Ім, ці то далёка ад Яго. Бо ўсе мы павінны з’явіцца перад тронам Хрыста, каб кожны атрымаў згодна з тым, што ён рабіў, жывучы ў целе: добрае ці благое. 

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — слова Божае, сейбіт — Хрыстус;

кожны, хто знойдзе Яго, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 26–34)

Найменшае з усяго насення становіцца большым за ўсялякую зеляніну

+ Чытанне святога Евангелля паводле Марка.

У той час:

Езус сказаў народу: Валадарства Божае, нібы чалавек, што кідае зерне ў зямлю. І спіць, і ўстае ноччу і днём, а як зерне ўзыходзіць і расце, ён не ведае. Бо зямля прыносіць плён сама па сабе: спачатку зеляніну, потым колас, потым поўнае зерне ў коласе. Калі ж саспее плод, адразу пасылае серп, таму што настала жніво. 

І казаў: З чым параўнаем Валадарства Божае? Ці ў якой прыпавесці выявім яго? Яно — як гарчычнае зерне: калі яго сеюць ў зямлю, яно найменшае з усяго насення на зямлі. Калі ж пасеяна, узыходзіць і становіцца большым за ўсялякую зеляніну, і пускае вялікае галлё, так што пад ценем ягоным могуць хавацца птушкі нябесныя. 

У многіх такіх прыпавесцях прапаведаваў ім слова, колькі яны маглі слухаць. І без прыпавесці не казаў ім, а сваім вучням сам-насам тлумачыў усё. 

Гэта слова Пана.

XI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (2 Сам 12, 7–10. 13)

Пан зняў з цябе грэх твой: ты не памрэш

Чытанне Другой кнігі Самуэля.

У тыя дні:

Натан сказаў Давіду: Так кажа Пан Бог Ізраэля: Я намасціў цябе каралём Ізраэля і ўратаваў цябе ад рукі Саўла, і даў табе дом гаспадара твайго і жонак гаспадара твайго на ўлонне тваё, і даў табе дом Ізраэля і Юды, і, калі б гэтага было мала, дадаў бы табе нашмат больш. 

Дык навошта пагардзіў ты словам Пана, зрабіўшы дрэннае перад вачыма Ягонымі? Урыя Хетэя ты забіў мячом і жонку ягоную ўзяў сабе за жонку, а яго ты забіў мячом аманіцянаў. Вось таму не адступіцца меч ад дому твайго навекі, бо ты пагардзіў Мною і ўзяў жонку Урыя Хетэя, каб была табе жонкаю. 

І сказаў Давід Натану: Зграшыў я перад Панам. Натан жа адказаў Давіду:  І Пан зняў з цябе грэх твой: ты не памрэш. 

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 7. 11, Р.: пар. 5c)

Рэфрэн: Даруй мне, Пане, віну граху майго. 

1. Шчаслівы той, каму адпушчана беззаконне, *

і чый грэх забыты. 

2. Шчаслівы чалавек, якому Пан не залічыў віны, *

і ў душы якога няма подступу. 

Рэфрэн: Даруй мне, Пане, віну граху майго. 

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, — *

і Ты зняў з мяне віну граху майго. 

Рэфрэн: Даруй мне, Пане, віну граху майго. 

7. Ты — мая абарона, *

захоўваеш мяне ад уціску,

атуляеш мяне *

радасцю выбаўлення. 

Рэфрэн: Даруй мне, Пане, віну граху майго. 

11. Весяліцеся ў Пану *

і радуйцеся, справядлівыя; 

усклікайце радасна, *

усе праведныя сэрцам. 

Рэфрэн: Даруй мне, Пане, віну граху майго. 

ДРУГОЕ ЧЫТАННЕ (Гал 2, 16. 19–21)

Ужо не я жыву, а жыве ўва мне Хрыстус

Чытанне Паслання святога апостала Паўла да Галатаў.

Браты:

Ведаючы, што чалавек апраўдваецца не ўчынкамі Закону, а толькі вераю ў Езуса Хрыста, і мы паверылі ў Хрыста Езуса, каб апраўдацца вераю ў Хрыста, а не ўчынкамі Закону; бо ўчынкамі Закону не апраўдаецца ніякае цела. 

Бо праз Закон я памёр для Закона, каб жыць дзеля Бога. Я ўкрыжаваўся разам з Хрыстом, і ўжо не я жыву, а жыве ўва мне Хрыстус. А што цяпер жыву ў целе, то жыву вераю ў Сына Божага, які палюбіў мяне і аддаў сябе за мяне. Не адкідаю ласкі Божай. А калі апраўданне дасягаецца праз Закон, то Хрыстус памёр дарэмна.

Гэта слова Божае.

СПЕЎ ПЕРАД ЕВАНГЕЛЛЕМ (1 Ян 4, 10b)

Акламацыя: Аллелюя, аллелюя, аллелюя.

Бог палюбіў нас і паслаў Сына свайго 

як уміласціўленне за грахі нашыя.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 36–50)

Даруюцца ёй грахі многія за тое, што яна вельмі палюбіла 

+ Чытанне святога Евангелля паводле Лукі.

У той час: 

Адзін з фарысеяў запрасіў Езуса паесці з ім. І ўвайшоўшы ў дом фарысея, Ён узлёг за сталом. І вось, жанчына, якая была грэшніцай у горадзе, даведаўшыся, што Ён узлёг за сталом у доме фарысея, прынесла алебастравы флакон пахучага алею і, стоячы ззаду каля ног Ягоных і плачучы, пачала абліваць ногі Ягоныя слязьмі і валасамі сваёй галавы выцірала і цалавала ногі Яму, і намашчвала пахучым алеем. 

Убачыўшы гэта, фарысей, які запрасіў Яго, сказаў сам сабе: Калі б Ён быў прарокам, то ведаў бы, хто гэта жанчына, якая дакранаецца да Яго, што яна грэшніца. 

І Езус сказаў яму ў адказ: Сымон, Я хачу нешта сказаць табе. 

Ён жа кажа: Скажы, Настаўнік. 

У аднаго крэдытора былі два даўжнікі. Адзін вінен быў пяцьсот дынараў, а другі – пяцьдзесят. Паколькі не мелі чым заплаціць, ён дараваў абодвум. Дык хто з іх больш палюбіць яго? 

Сымон адказаў: Думаю, той, каму больш даравана. 

Ён сказаў яму: Ты правільна разважыў. 

І, павярнуўшыся да жанчыны, сказаў Сымону: Бачыш гэтую жанчыну? Я прыйшоў у твой дом, і ты не даў Мне вады для ног, а яна слязьмі абліла Мае ногі і выцерла сваімі валасамі. Ты пацалунку Мне не даў, а яна з той хвіліны, калі Я прыйшоў, няспынна цалуе Мне ногі. Ты галавы Мне алеем не намасціў, а яна пахучым алеем намасціла Мне ногі. Дзеля гэтага кажу табе: Даруюцца ёй грахі многія за тое, што яна вельмі палюбіла. А каму мала даруецца, той мала любіць. 

А ёй сказаў: Даруюцца табе грахі. 

І тыя, хто сядзеў за сталом разам з Ім, пачалі казаць самі сабе: Хто Ён такі, што нават грахі даруе? 

А Ён сказаў жанчыне: Вера твая ўратавала цябе, ідзі ў спакоі. 

Гэта слова Пана.

Панядзелак (XI)

ПЕРШАЕ ЧЫТАННЕ (2 Кар 6, 1–10)

Выяўляем сябе як слугаў Божых 

Чытанне Другога паслання святога апостала Паўла да Карынцянаў.

Браты:

Як супрацоўнікі, мы заклікаем, каб вы не прымалі ласкі Божай дарэмна. Бо Ён кажа: 

У час спрыяльны Я пачуў цябе, 

і ў дзень збаўлення дапамог табе. 

Вось цяпер час спрыяльны, вось цяпер дзень збаўлення. 

Мы нікому ні ў чым не даём спатыкацца, каб не знайшлося заганы ў нашым служэнні, а ва ўсім выяўляем сябе як слугаў Божых: у вялікай цярплівасці, у турботах, у патрэбе, ва ўціску, пад ударамі, у вязніцах, у хваляваннях, у працы, у чуванні, у посце, у чыстасці, у пазнанні, у велікадушнасці, у ласкавасці, у Духу Святым, у любові некрывадушнай, у слове праўды, у моцы Божай, са зброяй справядлівасці ў правай і ў левай руцэ, праз славу і бясслаўе, праз ганьбу і пахвалу. Мы нібы ашуканцы, але праўдзівыя; нібы невядомыя, але нас пазнаюць; нібы паміраючыя, але вось мы жывём; нібы пакараныя, але не забітыя; нібы засмучаныя, але заўсёды радуемся; нібы ўбогія, але многіх узбагачаем; нібы нічога не маем, але ўсім валодаем. 

Гэта слова Божае.

РЭСПАНСАРЫЙНЫ ПСАЛЬМ (Пс 98(97), 1. 2–3аb. 3сd–4, Р.: 2а)

Рэфрэн: Паказаў Пан сваё збаўленне.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Паказаў Пан сваё збаўленне.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць *

для дому Ізраэля.

Рэфрэн: Паказаў Пан сваё збаўленне.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Паказаў Пан сваё збаўленне.

СПЕЎ ПЕРАД ЕВАНГЕЛЛЕМ (Пс 119 (118), 105)

Акламацыя: Аллелюя, аллелюя, аллелюя.

Слова Тваё — светач для маёй нагі 

і святло для маёй сцежкі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 38–42)

Я вам кажу не працівіцца злому

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: вока за вока і зуб за зуб. А Я вам кажу не працівіцца злому. Калі хто ўдарыць цябе па правай шчацэ тваёй, падстаў яму і другую. І калі хто захоча судзіцца з табою і ўзяць у цябе кашулю, аддай яму і плашч. І калі хто цябе змусіць ісці з ім адну мілю, ідзі з ім дзве. Таму, хто просіць у цябе, дай і не адварочвайся ад таго, хто хоча пазычыць у цябе. 

Гэта слова Пана.

Аўторак (XI)

ПЕРШАЕ ЧЫТАННЕ (2 Кар 8, 1–9)

Стаў бедным дзеля вас

Чытанне Першага паслання святога апостала Паўла да Карынцянаў.

Паведамляем вам, браты, пра ласку Божую, дадзеную Касцёлам македонскім. 

Бо ў цяжкім выпрабаванні ўціскам іх вялікая радасць і глыбокае ўбоства выліліся ў шчодрае багацце іхняй велікадушнасці. Сведчу, што яны далі паводле сваіх сілаў і па-над сілы, добраахвотна. Яны вельмі настойліва прасілі ў нас ласкі саўдзельнічаць у служэнні дзеля святых. 

І не так як мы спадзяваліся, але саміх сябе найперш даручылі Пану і, з волі Божай, нам. Дзеля гэтага прасілі Ціта, каб ён, як пачаў, так і завяршыў у вас і гэтую добрую справу. 

Але паколькі вы перапоўненыя ўсім: вераю і словам, і пазнаннем, і ўсялякай стараннасцю, і любоўю вашаю да нас, то будзьце перапоўненыя гэтай ласкай. Не кажу гэта, як загад, але праз стараннасць іншых выпрабоўваю шчырасць вашай любові. Бо ведаеце вы ласку нашага Пана Езуса Хрыста, што Ён, хоць быў багаты, стаў бедным дзеля вас, каб вы ўзбагаціліся Ягоным убоствам. 

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 2. 5–6. 7. 8–9а, Р.: 2а)

Рэфрэн: Буду славіць Пана ў сваім жыцці.

Або: Аллелюя.

2. Буду славіць Пана *

ў сваім жыцці; 

буду спяваць майму Богу, *

пакуль існую. 

Рэфрэн: Буду славіць Пана ў сваім жыцці.

Або: Аллелюя.

5. Шчаслівы, каму дапамагае Бог Якуба, *

хто спадзяецца на Пана, Бога свайго. 

6. Ён стварыў неба і зямлю, мора і ўсё, што ў іх. *

Бог навекі захоўвае вернасць.

Рэфрэн: Буду славіць Пана ў сваім жыцці.

Або: Аллелюя.

7. Справядліва судзіць пакрыўджаных, *

хлеб дае пакорным, 

Пан вызваляе вязняў.

Рэфрэн: Буду славіць Пана ў сваім жыцці.

Або: Аллелюя.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Буду славіць Пана ў сваім жыцці.

Або: Аллелюя.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 43–48)

Любіце ворагаў вашых 

+ Чытанне святога Евангелля паводле Мацвея.

У той час:

Езус сказаў сваім вучням: Вы чулі, што сказана: Любі бліжняга свайго і ненавідзь ворага свайго. А Я кажу вам: любіце ворагаў вашых і маліцеся за тых, хто пераследуе вас, каб сталіся вы сынамі Айца вашага, які ў нябёсах. Бо Ён загадвае сонцу свайму ўзыходзіць над дрэннымі і добрымі і пасылае дождж на справядлівых і несправядлівых. 

Бо, калі вы будзеце любіць тых, хто любіць вас, якую маеце ўзнагароду? Ці ж не тое самае робяць і мытнікі? І калі вітаеце толькі братоў вашых, што асаблівага робіце? Ці ж не тое самае робяць і язычнікі? Таму будзьце дасканалымі, як дасканалы Айцец ваш Нябесны. 

Гэта слова Пана.

Серада (XI)

ПЕРШАЕ ЧЫТАННЕ (2 Кар 9, 6–11)

Бог любіць таго, хто дае з радасцю

Чытанне Другога паслання святога апостала Паўла да Карынцянаў.

Браты:

Хто сее скупа, той скупа і пажне, а хто сее шчодра, той шчодра і пажне. Няхай кожны дае, як вырашыць у сэрцы сваім, а не са шкадаваннем ці з прымусу, таму што Бог любіць таго, хто дае з радасцю. Бог мае моц узбагаціць вас усякаю ласкаю, каб вы, заўсёды і ва ўсім маючы ўсялякі дастатак, былі багатыя на ўсялякія добрыя справы. Як напісана: Раскідаў, раздаў бедным; справядлівасць ягоная трывае навекі. А той, хто дае сейбіту насенне і хлеб на спажытак, дасць і памножыць вашае насенне, і ўзрасціць плён справядлівасці вашай. Каб ва ўсім вы былі багатыя на ўсялякую шчодрасць, якая праз нас узносіць падзяку Богу. 

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 3–4. 9, Р.: 1а)

Рэфрэн: Шчаслівы чалавек, які баіцца Пана. 

Або: Аллелюя.

1. Шчаслівы чалавек, які баіцца Пана * 

і вельмі любіць Ягоныя запаведзі. 

2. Моцным будзе ягонае патомства на зямлі, *

пакаленне праведных будзе благаслаўлёным. 

Рэфрэн: Шчаслівы чалавек, які баіцца Пана. 

Або: Аллелюя.

3. Дастатак і багацце ў ягоным доме, *

і справядлівасць ягоная трывае навекі. 

4. Узыходзіць у цемры як святло для праведных, *

ласкавы, міласэрны і справядлівы. 

Рэфрэн: Шчаслівы чалавек, які баіцца Пана. 

Або: Аллелюя.

9. Раскідаў, раздаў бедным; *

справядлівасць ягоная трывае навекі, 

моц ягоная *

ўзвысіцца ў славе. 

Рэфрэн: Шчаслівы чалавек, які баіцца Пана. 

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 1–6. 16–18)

Айцец твой, які бачыць патаемнае, аддасць табе

+ Чытанне святога Евангелля паводле Мацвея.

Глядзіце, не чыніце справядлівасці вашай перад людзьмі, каб яны бачылі. Інакш, не атрымаеце ўзнагароды ад Айца вашага, які ў нябёсах. 

Калі даеш міласціну, не трубі перад сабою, як робяць крывадушнікі ў сінагогах і на вуліцах, каб людзі хвалілі іх. Сапраўды кажу вам: яны атрымліваюць сваю ўзнагароду. 

Калі даеш міласціну, няхай не ведае твая левая рука, што робіць правіца твая, каб міласціна твая была патаемнай. І Айцец твой, які бачыць патаемнае, аддасць табе. 

І калі молішся, не будзь, як крывадушнікі. Бо яны любяць маліцца, стоячы ў сінагогах і на рагах вуліц, каб паказацца перад людзьмі. Сапраўды кажу вам: яны атрымліваюць сваю ўзнагароду. Ты ж, калі молішся, увайдзі ў пакой свой і, зачыніўшы дзверы свае, маліся да Айца твайго, які ў таемнасці. І Айцец твой, які бачыць патаемнае, аддасць табе. 

Калі посціце, не будзьце панурымі, як крывадушнікі. Бо яны закрываюць свае твары, каб людзі бачылі, што яны посцяць. Сапраўды кажу вам: яны атрымліваюць сваю ўзнагароду. А ты, калі посціш, намасці галаву сваю і абмый твар свой, каб паказацца, што посціш, не перад людзьмі, але перад Айцом тваім, які ў таемнасці. І Айцец твой, які бачыць патаемнае, аддасць табе. 

Гэта слова Пана.

Чацвер (XI)

ПЕРШАЕ ЧЫТАННЕ (2 Кар 11, 1–11)

Бескарысліва прапаведаваў вам Евангелле Божае

Чытанне Другога паслання святога апостала Паўла да Карынцянаў.

Браты:

Калі б вы хоць крыху былі паблажлівыя да маёй неразважлівасці. Але вы і так паблажлівыя да мяне. Бо я руплюся аб вас рупнасцю Божаю, бо я заручыў вас з адзіным мужам, каб паставіць вас перад Хрыстом, як чыстую дзеву. Аднак баюся, каб так, як змей хітрасцю сваёй падмануў Еву, не былі зведзеныя думкі вашыя ад прастаты і беззаганнасці, што ў Хрысце. Бо, калі б хто прыйшоў і пачаў прапаведаваць іншага Езуса, якога мы не прапаведавалі, ці калі б атрымалі іншага Духа, якога не атрымлівалі, ці іншае Евангелле, якога не прымалі, – то вы ахвотна згаджаецеся. Але думаю, што я зусім не ніжэйшы за найвышэйшых Апосталаў. Хоць я і невук у красамоўстве, але не ў пазнанні. Урэшце, усяляк і ва ўсім мы адкрыліся вам. 

Ці зграшыў я тым, што прыніжаў сябе, каб узвысіць вас, бо бескарысліва прапаведаваў вам Евангелле Божае? Іншыя Касцёлы абабраў, прымаючы плату для служэння вам. Будучы ў вас ды церпячы нястачу, нікому не дакучаў, бо патрэбы мае пакрылі браты, якія прыйшлі з Македоніі. Ды і ва ўсім я стараўся і стараюся не быць для вас цяжарам. Як ёсць ува мне праўда Хрыстовая, так гэтая пахвала мая не сціхне ў землях Ахаі. Чаму? Ці таму, што не люблю вас? Бог ведае. 

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 3–4. 7–8, Р.: 7а)

Рэфрэн: Справы рук Тваіх, Пане, праўдзівыя і справядлівыя.

1. Буду славіць Пана ўсім сваім сэрцам *

у коле праведных і на сходзе. 

2. Вялікія справы Пана, *

жаданыя для ўсіх, хто іх любіць. 

Рэфрэн: Справы рук Тваіх, Пане, праўдзівыя і справядлівыя.

3. Справа Ягоная — гэта хараство і веліч, *

а справядлівасць Ягоная трывае навекі. 

4. Учыніў памятнымі свае цуды, *

ласкавы і міласэрны Пан. 

Рэфрэн: Справы рук Тваіх, Пане, праўдзівыя і справядлівыя.

7. Справы рук Ягоных праўдзівыя і справядлівыя, *

пэўныя ўсе Яго наказы, 

8. умацаваныя на вякі вякоў, *

устаноўленыя ў праўдзе і справядлівасці. 

Рэфрэн: Справы рук Тваіх, Пане, праўдзівыя і справядлівыя.

СПЕЎ ПЕРАД ЕВАНГЕЛЛЕМ (Рым 8, 15bc)

Акламацыя: Аллелюя, аллелюя, аллелюя.

Вы прынялі Духа ўсынаўлення, 

у якім мы клічам: Абба, Ойча!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 7–15)

Таму так маліцеся 

+ Чытанне святога Евангелля паводле Мацвея.

У той час:

Езус сказаў сваім вучням: Калі моліцеся, не гаварыце шмат, як язычнікі, бо яны думаюць, што ў мнагаслоўі сваім пачутыя будуць. Не будзьце ж падобнымі да іх, бо ведае Айцец ваш, у чым вы маеце патрэбу, раней, чым вы папросіце ў Яго. Таму так маліцеся: Ойча наш, каторы ёсць у небе, свяціся імя Тваё, прыйдзі Валадарства Тваё, будзь воля Твая, як у небе, так і на зямлі; хлеба нашага штодзённага дай нам сёння; і даруй нам правіны нашыя, як і мы адпускаем вінаватым нашым; і не ўводзь нас у спакусу, але збаў нас ад злога. 

Калі вы будзеце дараваць людзям правіны іхнія, то Айцец ваш Нябесны даруе і вам. А калі не будзеце дараваць людзям, то і Айцец ваш не даруе вам правінаў вашых. 

Гэта слова Пана.

Пятніца (XI)

ПЕРШАЕ ЧЫТАННЕ (2 Кар 11, 18. 21b–30)

Акрамя іншых рэчаў, на мне штодня ляжыць клопат аб усіх Касцёлах

Чытанне Першага паслання святога апостала Паўла да Карынцянаў.

Браты:

Паколькі многія хваляцца паводле цела, я таксама буду хваліцца. Калі хто адважваецца нечым хваліцца, то, кажучы неразважліва, адважуся і я. 

Яны габрэі? І я. Яны ізраэльцяне? І я. Яны патомства Абрагама? І я. Яны слугі Хрыста? Нібы шалёны кажу: Я больш. Больш у працы, больш у цямніцах, у ранах празмерных і шмат разоў пры смерці. Ад юдэяў атрымаў я пяць разоў па сорак удараў без аднаго. Тройчы мяне білі кіямі, аднойчы каменавалі, тройчы я цярпеў караблекрушэнне, ноч і дзень прабыў я ў марской глыбіні. Часта быў у падарожжах, у небяспецы на рэках, у небяспецы ад разбойнікаў, у небяспецы ад суайчыннікаў, у небяспецы ад язычнікаў, у небяспецы ў горадзе, у небяспецы на пустыні, у небяспецы на моры, у небяспецы сярод фальшывых братоў, у працы і знясіленні, часта ў недасыпанні, у голадзе і смазе, часта ў посце, у холадзе і галечы. 

Акрамя іншых рэчаў, на мне штодня ляжыць клопат аб усіх Касцёлах. Хто знемагае, а я не знемагаю? Хто ўпадае ў грэх, а я не палаю? Калі мне трэба хваліцца, то буду хваліцца сваёю слабасцю. 

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7, Р.: пар. 18b)

Рэфрэн: Ад усіх бедаў Пан выбаўляе справядлівых.

2. Благаслаўляць буду Пана ва ўсе часы, *

хвала Яго заўсёды на маіх вуснах.

4. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Ад усіх бедаў Пан выбаўляе справядлівых.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Ад усіх бедаў Пан выбаўляе справядлівых.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Ад усіх бедаў Пан выбаўляе справядлівых.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 19–23)

Бо дзе скарб твой, там будзе і сэрца тваё 

+ Чытанне святога Евангелля паводле Мацвея.

У той час:

Езус сказаў сваім вучням: Не збірайце сабе скарбаў на зямлі, дзе моль і ржа знішчаюць і дзе злодзеі ўзломліваюць і крадуць. Збірайце сабе скарбы ў небе, дзе ні моль, ні ржа не знішчаюць і дзе злодзеі не ўзломліваюць і не крадуць. Бо дзе скарб твой, там будзе і сэрца тваё. 

Светачам цела ёсць вока. Калі ж вока тваё будзе чыстае, то ўсё цела тваё будзе светлае. Калі ж вока тваё будзе дрэннае, то ўсё цела тваё будзе цёмнае. Калі ж святло, якое ў табе, з’яўляецца цемрай, то якая ж цемра! 

Гэта слова Пана.

Субота (XI)

ПЕРШАЕ ЧЫТАННЕ (2 Кар 12, 1–10)

Найбольш ахвотна буду хваліцца сваёй слабасцю

Чытанне Другога паслання святога апостала Паўла да Карынцянаў.

Браты:

Калі трэба хваліцца, хоць гэта і некарысна, то перайду да бачанняў і аб’яўленняў Пана. Ведаю чалавека ў Хрысце, які чатырнаццаць гадоў таму (ці ў целе, не ведаю, ці па-за целам, не ведаю, ведае Бог) быў забраны аж да трэцяга неба. І ведаю, што гэты чалавек (ці ў целе, ці па-за целам, не ведаю, ведае Бог) быў забраны ў рай і чуў невыказныя словы, якіх чалавеку нельга перадаць. 

Гэтым буду хваліцца, а сабою не пахвалюся, хіба што слабасцю маёй. Калі захачу пахваліцца, не буду неразважлівым, бо скажу праўду. Але я ўстрымліваюся, каб хто не падумаў пра мяне болей, чым ува мне бачыць або чуе ад мяне. 

Каб я не хваліўся нязвыкласцю аб’яўленняў, дадзена мне джала ў цела, пасланец сатаны, каб біць мяне. Таму я тройчы маліў Пана аб тым, каб адвёў яго ад мяне. Але Пан сказаў мне: Хопіць табе Маёй ласкі, бо моц удасканальваецца ў слабасці. 

Найбольш ахвотна буду хваліцца сваёй слабасцю, каб жыла ўва мне моц Хрыста. Таму ўпадабаў я слабасць, пагарду, нястачы, ганенні, уціск за Хрыста, бо, калі я слабы, тады моцны. 

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 8–9. 10–11. 12–13, Р.: 9а)

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым. 

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра. 

Рэфрэн: Пакаштуйце і ўбачце, які добры ёсць Пан.

12. Прыйдзіце, сыны, паслухайце мяне: *

навучу вас боязі Пана. 

13. Хто той чалавек, які ўпадабаў жыццё *

і любіць доўгія дні, каб бачыць дабро? 

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус стаў бедным дзеля вас, 

каб вы ўзбагаціліся Ягоным убоствам. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 6, 24–34)

Не клапаціцеся аб заўтрашнім дні 

+ Чытанне святога Евангелля паводле Мацвея.

У той час:

Езус сказаў сваім вучням: Ніхто не можа служыць двум гаспадарам. Бо ці аднаго будзе ненавідзець, а другога любіць; ці аднаго будзе трымацца, а другім пагарджаць. Не можаце служыць Богу і мамоне. 

Таму кажу вам: Не клапаціцеся аб жыцці вашым, што есці і што піць, ні аб целе вашым, у што апрануцца. Ці ж душа не большая за ежу, а цела — за вопратку? Паглядзіце на птушак нябесных: яны ні сеюць, ні жнуць, ні збіраюць у засекі, і Айцец ваш Нябесны корміць іх. Ці ж вы не нашмат лепшыя за іх? Ды і хто з вас, клапоцячыся, можа дадаць сабе росту хоць адзін локаць? І пра вопратку навошта клапоціцеся? Паглядзіце на лілеі палявыя, як яны растуць: ні працуюць, ні прадуць. Але кажу вам, што і Саламон ва ўсёй славе сваёй не апранаўся так, як адна з іх. Калі ж палявую траву, якая сёння ёсць, а заўтра будзе кінута ў печ, Бог так апранае, наколькі ж больш вас, малаверныя! Таму не клапаціцеся і не кажыце: Што нам есці? — або: Што піць? — або: У што апрануцца? Бо ўсяго гэтага шукаюць язычнікі. Айцец жа ваш Нябесны ведае, што вы маеце патрэбу ва ўсім гэтым. Шукайце найперш Валадарства Божага і справядлівасці Ягонай, а гэта ўсё дадасца вам. Таму не клапаціцеся аб заўтрашнім дні, бо заўтра само за сябе паклапоціцца. Хопіць кожнаму дню свайго клопату. 

Гэта слова Пана.

ХIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Ер 20, 10–13)

Уратаваў жыццё беднага ад рукі злачынцаў

Чытанне кнігі прарока Ераміі.

Ерамія сказаў:

Я чуў пагалоскі многіх:

Страх навокал! 

Выкрыйце, і мы выкрыем яго!

Усе, што былі ў згодзе са мною, 

чакаюць падзення майго: 

Можа, удасца, – яны кажуць, – падмануць яго,

тады пераможам яго і адпомсцім яму.

Але Пан са  мною, як магутны волат,

таму ганіцелі мае спатыкнуцца і скарáцца.

Пасаромяцца сваім падзеннем,

і будзе ім вечная і непазбыўная ганьба.

Пане Магуццяў, які выпрабоўваеш праведніка,

Ты глядзіш на задумы і сэрца,

прашу, каб я ўбачыў Тваю помсту над імі,

бо я адкрыў Табе сваю справу.

Спявайце Пану, праслаўляйце Пана,

бо Пан уратаваў жыццё беднага 

ад рукі злачынцаў.

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 8–10. 14 і 17. 33–35, Р.: 14c)

Рэфрэн: Пачуй мяне, Пане, у вялікай сваёй міласэрнасці.

8. Дзеля Цябе я цярплю знявагу, ганьба твар мой пакрыла.*

9. Я стаў чужым для братоў маіх, чужынцам для сыноў маёй маці.

10. Бо руплівасць аб доме Тваім з’ядае мяне, *

і знявагі тых, хто Цябе зневажае, упалі на мяне.

Рэфрэн: Пачуй мяне, Пане, у вялікай сваёй міласэрнасці.

14. Я ўзношу да Цябе маю малітву, Пане, у час ласкавасці, Божа. *

Пачуй мяне ў вялікай сваёй міласэрнасці,

у праўдзе Твайго збаўлення.

17. Пачуй мяне, Пане, бо шчодрая міласць Твая, *

глянь на мяне паводле вялікай дабрыні сваёй.

Рэфрэн: Пачуй мяне, Пане, у вялікай сваёй міласэрнасці.

33. Убачаць убогія і ўсцешацца, †

і ажыве сэрца тых, хто шукае Бога. *

34. Бо Пан слухае бедных і не пагарджае вязнямі сваімі.

35. Няхай славяць Яго зямля і нябёсы, *

мора і ўсё, што рухаецца ў іх.

Рэфрэн: Пачуй мяне, Пане, у вялікай сваёй міласэрнасці.

ДРУГОЕ ЧЫТАННЕ (Рым 5, 12–15)

З дарам ласкі не так, як са злачынствам

Чытанне Паслання святога апостала Паўла да Рымлянаў.

Браты:

Як праз аднаго чалавека грэх увайшоў у свет і праз грэх — смерць, так і смерць перайшла на ўсіх людзей, бо ўсе зграшылі. Бо і перад Законам грэх быў у свеце; але грэх не залічваецца, калі няма Закону. Аднак смерць валадарыла ад Адама аж да Майсея нават над тымі, хто не саграшыў падобна злачынству Адама, які ёсць правобразам будучага. 

Але з дарам ласкі не так, як са злачынствам. Бо калі праз злачынства аднаго памерлі многія, то дзякуючы ласцы аднаго чалавека, Езуса Хрыста, нашмат больш ласкі Божай і дару сышло шчодра на многіх.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 26b. 27а)

Акламацыя: Аллелюя, аллелюя, аллелюя.

Дух праўды будзе сведчыць пра Мяне, — кажа Пан, —

але і вы таксама будзеце сведчыць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 26–33)

Не бойцеся тых, хто забівае цела

Чытанне святога Евангелля паводле Мацвея.

У той час:

Езус сказаў сваім Апосталам: Не бойцеся людзей, бо няма нічога схаванага, што б не адкрылася, і нічога патаемнага, што б не стала вядомым. Што кажу вам у цемры, гаварыце на святле, і што на вуха чуеце, прапаведуйце на дахах. Не бойцеся тых, хто забівае цела, душы ж не могуць забіць; а бойцеся больш таго, хто можа і душу, і цела загубіць у геене. Ці ж не два вераб’і прадаюцца за ас? I ніводзін з іх не ўпадзе на зямлю без волі Айца вашага. 

У вас жа і валасы на галаве палічаны. Таму не бойцеся: вартыя вы больш за многіх вераб’ёў. Так кожнага, хто вызнае Мяне перад людзьмі, і Я прызнаю перад Айцом Маім, які ў нябёсах. А хто адрачэцца ад Мяне перад людзьмі, ад таго і Я адракуся перад Айцом  Маім, які ў нябёсах.

Гэта слова Пана.

XII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ёв 38, 1. 8–11)

Тут зламаеш свае ганарыстыя хвалі

Чытанне кнігі Ёва.

Адказваючы, Пан сказаў Ёву з віхуры:

Хто замкнуў дзвярамі мора, калі яно ўсхвалявалася, нібы выходзячы з нутра, калі Я хмары зрабіў адзеннем яго і цемру — покрывам ягоным? Я замкнуў яго ў межах Маіх і паставіў замкі і дзверы. І сказаў: Дагэтуль дойдзеш, не далей. Тут зламаеш свае ганарыстыя хвалі.

Гэта слова Божае.

РЭСПАНСАРЫЙНЫ ПСАЛЬМ (Пс 107 (106), 23–24. 25–26. 28–29. 30–31, Р.: 1b)

Рэфрэн: Слаўце Пана, бо навекі Яго міласэрнасць.

23. Хто выпраўляецца на караблях у мора, *

каб весці справы на вялікіх водах,

24. тыя бачылі справы Пана *

і цуды Яго ў глыбінях.

Рэфрэн: Слаўце Пана, бо навекі Яго міласэрнасць.

25. Ён прамовіў — і ўзняўся імклівы вецер, *

што ўздымае хвалі.

26. Узносяцца яны пад неба, падаюць ў бездань, *

іх душа млее ў няшчасцях. 

Рэфрэн: Слаўце Пана, бо навекі Яго міласэрнасць.

28. Але паклікалі Пана ў нядолі сваёй, *

і Ён вызваліў іх ад бедства.

29. Ён ператварыў буру ў цішу *

і супакоіў хвалі.

Рэфрэн: Слаўце Пана, бо навекі Яго міласэрнасць.

30. І весяляцца, бо яны сціхлі, *

а Ён прывёў іх да жаданага порту.

31. Няхай дзякуюць Пану за Яго міласэрнасць, *

за цуды Яго для сыноў чалавечых.

Рэфрэн: Слаўце Пана, бо навекі Яго міласэрнасць.

ДРУГОЕ ЧЫТАННЕ (2 Кар 5, 14–17)

Вось сталася новае

Чытанне Паслання святога апостала Паўла да Карынцянаў.

Браты:

Любоў Хрыста ахапіла нас, якія думаюць, што калі адзін памёр за ўсіх, то ўсе памерлі. А Езус памёр за ўсіх, каб тыя, хто жыве, ужо не дзеля сябе жылі, а дзеля памерлага за іх і ўваскрослага. 

Таму адгэтуль мы нікога не ведаем паводле цела. Калі ж і ведалі Хрыста паводле цела, то сёння ўжо не ведаем. Таму, калі хто ў Хрысце, той новае стварэнне; даўняе мінула, вось сталася новае. 

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 35–41)

Хто Ён такі, што і вецер, і мора слухаюцца Яго?

+ Чытанне святога Евангелля паводле Марка.

У той дзень, калі настаў вечар, Езус сказаў сваім вучням: Пераправімся на той бок. Адпусціўшы людзей, яны забралі Яго з сабою, калі быў у чаўне. І былі з Ім іншыя чаўны.

І ўзнялася вялікая бура. Хвалі залівалі човен, так што човен ужо напаўняўся. А Ён спаў на карме каля ўзгалоўя. Будзяць і кажуць Яму: Настаўнік, не хвалюе цябе, што мы гінем? І, устаўшы, Ён забараніў ветру і сказаў мору: Замоўкні і супакойся. І вецер сціх, і настала вялікая ціша.

І сказаў ім: Чаго вы такія баязлівыя? Яшчэ не маеце веры? Яны напоўніліся вялікім страхам і гаварылі паміж сабой: Хто Ён такі, што і вецер, і мора слухаюцца Яго?

Гэта слова Пана.

XII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Зах 12, 10–11; 13, 1)

Будуць глядзець на таго, каго прабілі

Чытанне кнігі прарока Захарыі.

Так кажа Пан: 

Я вылью на дом Давіда і на жыхароў Ерузалема дух ласкі і малітваў, і яны будуць глядзець на Мяне. І будуць галасіць па тым, каго прабілі, як галосяць па адзінародным, і будуць плакаць па ім, як плачуць па першародным. У той дзень будзе вялікі плач у Ерузалеме, як плач Ададрэмона ў даліне Мэгідскай. 

У той дзень адчыніцца крыніца для дому Давіда і жыхароў Ерузалема, каб абмыць грэх і нячыстасць.

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 8–9, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.  

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

8. Бо Ты стаў маёй дапамогай, *

у цені крылаў Тваіх узрадуюся.

9. Да Цябе імкнецца душа мая, *

трымае мяне Твая правіца.

Рэфрэн: Божа, Цябе прагне душа мая.

ДРУГОЕ ЧЫТАННЕ (Гал 3, 26–29)

Усе вы, хто ахрысціўся ў Хрыста, у Хрыста апрануліся

Чытанне Паслання святога апостала Паўла да Галатаў.

Браты:

Усе вы сыны Божыя паводле веры ў Езуса Хрыста. Бо ўсе вы, хто ахрысціўся ў Хрыста, у Хрыста апрануліся. Няма ўжо ні юдэя, ні грэка; няма ні раба, ні свабоднага; няма ні мужчыны, ні жанчыны, бо ўсе вы адно ў Хрысце Езусе. Калі ж вы Хрыстовыя, то вы патомства Абрагама і, паводле абяцання, спадкаемцы.

Гэта слова Божае.

СПЕЎ ПЕРАД ЕВАНГЕЛЛЕМ (Лк 9, 23)

Акламацыя: Аллелюя, аллелюя, аллелюя.

Калі хто хоча ісці за Мною, няхай адрачэцца ад самога сябе, 

штодня бярэ крыж свой і ідзе за Мною. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 18–24)

Ты – Месія Божы, Сын Чалавечы павінен выцерпець шмат

Чытанне святога Евангелля паводле Лукі.

Калі Езус маліўся ў самоце, вучні далучыліся да Яго. І спытаўся ў іх: Кім лічыць Мяне народ? Яны сказалі ў адказ: Янам Хрысціцелем, іншыя — Іллёю, некаторыя ж кажуць, што адзін з даўніх прарокаў уваскрос. Ён спытаўся ў іх:  А вы кім лічыце Мяне? І адказаў Пётр: Месіяй Божым. Але Ён строга загадаў ім нікому не казаць пра гэта, кажучы, што Сын Чалавечы павінен выцерпець шмат, што адцураюцца Яго старэйшыны, першасвятары і кніжнікі, і будзе забіты, і на трэці дзень уваскрэсне. Усім жа сказаў: Калі хто хоча ісці за Мною, няхай адрачэцца ад самога сябе, штодня бярэ крыж свой і ідзе за Мною. Бо, хто хоча ўратаваць жыццё сваё, загубіць яго; а хто загубіць жыццё сваё дзеля Мяне, той ўратуе яго.

Гэта слова Пана.

Панядзелак (XII)

ПЕРШАЕ ЧЫТАННЕ (Быц 12, 1–9)

І выйшаў Абрам, як загадаў яму Пан

Чытанне кнігі Быцця.

У тыя дні:

Пан сказаў Абраму: Выйдзі са сваёй роднай зямлі і з дому айца твайго ў зямлю, якую табе пакажу. Я ўчыню з цябе вялікі народ і буду благаслаўляць цябе, і ўзвялічу імя тваё, і станеш благаслаўленнем. Буду благаслаўляць тых, хто цябе благаслаўляе, а тых, хто зневажае цябе, Я пракляну. І будуць благаслаўлёныя ў табе ўсе плямёны зямлі.

І выйшаў Абрам, як загадаў яму Пан, і з ім пайшоў Лот. Абраму было семдзесят пяць гадоў, калі выйшаў з Харану. І ўзяў Абрам з сабой жонку сваю Сару, Лота, сына брата свайго, і ўвесь здабытак, які набылі, і ўсіх людзей, якіх мелі ў Харане, і вырушылі, каб ісці ў Ханаан.

Калі прыйшлі ў Ханаан, Абрам прайшоў праз гэтую зямлю аж да месца Сыхема, да дуба Морэ. А на той зямлі жылі ў той час хананэйцы.

Тады Пан, аб’явіўшыся Абраму, сказаў: Твайму патомству дам гэтую зямлю. Абрам пабудаваў там ахвярнік для Пана, які аб’явіўся яму.

Адтуль перайшоў на гару, што на ўсходзе ад Бэтэль, і расцягнуў шацёр свой так, што Бэтэль быў ад захаду і Ай з усходу. Там таксама пабудаваў ахвярнік для Пана і заклікаў імя Пана. І сабраўшыся, вандраваў Абрам з месца на месца ў бок Нэгеба.

Гэта слова Божае.

РЭСПАНСАРЫЙНЫ ПСАЛЬМ (Пс  33 (32), 12–13. 18–19. 20 і 22, Р.: 12b)

Рэфрэн: Шчаслівы народ, які Бог сабе выбраў.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

13. Пан паглядае з нябёсаў, *

бачыць усіх сыноў чалавечых.

Рэфрэн: Шчаслівы народ, які Бог сабе выбраў.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Бог сабе выбраў.

20. Душа наша чакае Пана, *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Бог сабе выбраў.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 1–5)

Спачатку выкінь бервяно з вока свайго 

+ Чытанне святога Евангелля паводле Мацвея.

У той час:

Езус сказаў сваім вучням: Не судзіце, каб вас не судзілі. Бо якім судом вы судзіце, такім і вас асудзяць, і якою мераю мерыце, такою і вам адмераць. 

Чаму бачыш шчэпку ў воку брата свайго, а бервяна ў сваім воку не заўважаеш? Або, як скажаш брату свайму: Дазволь мне выняць шчэпку з вока твайго, — калі ў тваім воку бервяно? Крывадушны, спачатку выкіні бервяно з вока свайго і тады ўбачыш, як выняць шчэпку з вока брата твайго. 

Гэта слова Пана.

Аўторак (XII)

ПЕРШАЕ ЧЫТАННЕ (Быц 13, 2. 5–18)

Няхай не будзе спрэчак паміж табою і мною, бо мы з табою браты

Чытанне кнігі Быцця.

Абрам быў вельмі багаты на статкі, срэбра і золата. І ў Лота, які ішоў з Абрамам, былі таксама авечкі, валы і шатры. Зямля не магла ўтрымліваць іх абодвух, бо яны мелі вялікую маёмасць і не маглі жыць супольна. 

Таму ўзнікла спрэчка паміж пастухамі статкаў Абрама і пастухамі статкаў Лота. А жылі тады на той зямлі хананэйцы і фэрэзейцы. І сказаў Абрам Лоту: Няхай не будзе спрэчак паміж табою і мною, паміж пастухамі тваімі і пастухамі маімі, бо мы з табою браты. Ці не ўся зямля перад табою. Прашу, аддзяліся ад мяне. Калі пойдзеш улева, я пайду ўправа, а калі пойдзеш управа,  я пайду ўлева.

Лот жа ўзняў вочы свае і ўбачыў усю ваколіцу Ярдана, якая, пакуль Пан не знішчыў Садом і Гамору, была аж да Саару арошаная, нібы сад Пана і нібы зямля егіпецкая. Лот выбраў сабе тады ўсю ваколіцу Ярдана. І Лот вырушыў на ўсход. Так яны аддзяліліся адзін ад аднаго. Абрам пасяліўся ў зямлі ханаанскай, Лот жа пасяліўся ў мястэчках той ваколіцы і расцягнуў свае шатры аж да Садома. Жыхары Садома былі нягоднымі і вельмі грэшнымі перад Панам.

Пасля адыходу Лота Пан сказаў Абраму: Узнімі вочы свае і з таго месца, дзе стаіш, паглядзі на поўнач і на поўдзень, на ўсход і на захад. Усю гэтую зямлю, якую ты бачыш, дам табе і твайму патомству назаўсёды. Тваё ж патомства ўчыню, як пыл зямлі. Калі хто зможа палічыць пыл зямлі, то і патомства тваё будзе палічана. Устань, прайдзіся па зямлі ўздоўж і ўпоперак яе, бо табе аддам яе.

Абрам перасунуў шатры і прышоў пад Хеўрон, дзе былі дубы Мамрэ. І, асеўшы там, збудаваў ахвярнік Пану.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3ab. 3c–4ab. 5, Р.: 1b)

Рэфрэн: Пане, хто можа жыць у Тваім шатры.

2. Той, хто паступае беззаганна і здзяйсняе справядлівасць, *

і гаворыць праўду ў сэрцы сваім. 

3. Хто языком сваім не абмаўляе, *

не чыніць бліжняму свайму зла.

Рэфрэн: Пане, хто можа жыць у Тваім шатры.

Хто не ўзводзіць паклёп *

на свайго суседа, 

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры.

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць, не пахіснецца ніколі. 

Рэфрэн: Пане, хто можа жыць у Тваім шатры.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 6. 12–14)

Што хочаце, каб вам рабілі людзі, і вы ім рабіце 

+ Чытанне святога Евангелля паводле Мацвея.

У той час:

Езус сказаў сваім вучням: Не давайце сабакам таго, што святое, і не кідайце перлаў вашых перад свіннямі, каб яны не патапталі іх сваімі нагамі ды, вярнуўшыся, не разарвалі вас.

Усё, што хачаце, каб вам рабілі людзі, і вы ім рабіце. Бо ў гэтым Закон і Прарокі.

Уваходзьце праз вузкую браму, бо шырокая брама і прасторны шлях вядзе да згубы, і шмат тых, хто ўваходзіць праз яе. А вузкая брама і вузкі шлях вядуць у жыццё, але няшмат тых, хто знаходзіць яе.

Гэта слова Пана.

Серада (XII)

ПЕРШАЕ ЧЫТАННЕ (Быц 15, 1–12. 17–18)

Абрам паверыў Богу і гэта залічылася яму як праведнасць; і заключыў Пан запавет з ім

Чытанне кнігі Быцця.

У тыя дні:

Пан скіраваў да Абрама слова ў аб’яўленні, кажучы: Не бойся, Абраме! Я твой шчыт; узнагарода твая будзе вельмі вялікая. Абрам сказаў: Пане Божа, што Ты дасі мне? Я застаюся бяздзетны, і спадкаемцам будзе распарадчык у доме маім – Эліэзэр з Дамаска. І дадаў Абрам: Вось Ты не даў мне патомства, і таму дамачадзец мой будзе маім спадкаемцам. І скіраваў Пан да яго слова, кажучы: Не ён будзе тваім спадкаемцам, а той, хто выйдзе з нутра твайго, будзе тваім спадкаемцам. І вывеў яго на вуліцу, і сказаў яму: Паглядзі на неба і палічы зоркі, калі ты зможаш палічыць іх. І сказаў яму: Такім вялікім будзе тваё патомства. Абрам паверыў Пану, і Ён залічыў яму гэта як праведнасць. 

І сказаў яму: Я — Пан, які вывеў цябе з Ура Халдэйскага, каб даць табе зямлю гэтую ва ўладанне. Ён сказаў: Пане Божа, як пазнаю я, што ўнаследую яе? Пан адказаў яму: Вазьмі для Мяне трохгадовую ялавіцу, трохгадовую казу, трохгадовага барана, галубку і маладога голуба. Ён узяў для Яго ўсё гэта і рассек іх папалам, і паклаў адну частку насупраць другой; толькі птушак не рассек. І пачалі злятацца да мяса драпежныя птушкі, але Абрам адганяў іх. 

Як заходзіла сонца, моцны сон апанаваў Абрама. І вось ахапіў яго жах і вялікая цемра. 

Калі зайшло сонца, настала глыбокая цемра, і вось дым, быццам з печы, і полымя агню прайшлі паміж рассечанымі жывёламі. У той дзень заключыў Пан запавет з Абрамам, сказаўшы: Патомству твайму даю гэтую зямлю, ад ракі егіпецкай ажно да вялікай ракі, ракі Еўфрат. 

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1–2. 3–4. 6–7. 8–9, Р.: 8а)

Рэфрэн: Вечна Пан памятае пра свой запавет.

1. Слаўце Пана, заклікайце імя Яго, *

абвяшчайце справы Яго сярод народаў.

2. Спявайце і грайце Яму псальмы, *

распавядайце пра ўсе Ягоныя цуды.

Рэфрэн: Вечна Пан памятае пра свой запавет.

3. Ганарыцеся імем Яго святым, *

няхай радуюцца сэрцы тых, хто шукае Пана.

4. Шукайце Пана і Яго моцы, *

шукайце заўсёды Яго аблічча.

Рэфрэн: Вечна Пан памятае пра свой запавет.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Вечна Пан памятае пра свой запавет.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Вечна Пан памятае пра свой запавет.

СПЕЎ ПЕРАД ЕВАНГЕЛЛЕМ (Ян 15, 4a. 5b)

Акламацыя: Аллелюя, аллелюя, аллелюя.

Заставайцеся ўва Мне, а Я ў вас, — кажа Пан.

Хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 15–20)

Па пладах іхніх пазнаеце іх 

+ Чытанне святога Евангелля паводле Мацвея.

У той час:

Езус сказаў сваім вучням: Асцерагайцеся ілжывых прарокаў, якія прыходзяць да вас у авечай вопратцы, а ў сярэдзіне — ваўкі драпежныя. Па іхніх пладах пазнаеце іх. Ці збіраюць з цёрну вінаград або з асоту смоквы? Так кожнае добрае дрэва родзіць добрыя плады, а дрэннае дрэва родзіць дрэнныя плады. Не можа добрае дрэва радзіць дрэнныя плады, ні дрэва дрэннае радзіць добрыя плады. 

Кожнае дрэва, якое не родзіць добрага плоду, ссякаюць і кідаюць у агонь. Таму па пладах іхніх пазнаеце іх. 

Гэта слова Пана.

Чацвер (XII)

ПЕРШАЕ ЧЫТАННЕ (Быц 16, 6b–12. 15–16)

Нарадзіла Агар Абраму сына. І назваў Абрам сына свайго Ізмаілам

Чытанне кнігі Быцця.

У тыя дні:

Сара пачала ўціскаць Агар, і тая ўцякла ад яе. Анёл Пана знайшоў яе каля крыніцы вады ў пустыні, каля крыніцы на дарозе да Сура. І сказаў: Агар, слуга Сары, адкуль ты прыйшла і куды ідзеш? Яна сказала: Я бягу ад Сары, гаспадыні маёй. Анёл Пана сказаў ёй: Вярніся да гаспадыні сваёй і скарыся пад рукамі яе. Анёл Пана зноў прамовіў да яе: Вельмі памножу патомства тваё і з-за мноства нельга будзе палічыць яго. І яшчэ сказаў ёй анёл Пана: Вось ты цяжарная і народзіш сына, і назавеш яго Ізмаіл, таму што пачуў Пан пра нядолю тваю. Ён будзе сярод людзей, як дзікі асёл: рукі яго супраць усіх, і рукі ўсіх супраць яго; ён паставіць шатры па-за жыллём усіх сваіх братоў.

Нарадзіла Агар Абраму сына. І назваў Абрам сына свайго, народжанага ад Агар, Ізмаілам. Абраму было восемдзесят шэсьць гадоў, калі Агар нарадзіла Абраму Ізмаіла. 

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 1–2. 3–4а. 4b–5, Р.: 1a)

Рэфрэн: Хваліце Пана, бо Ён добры.

1. Хваліце Пана, бо Ён добры, *

бо навекі міласэрнасць Ягоная.

2. Хто раскажа пра магутнасць Пана, *

абвесціць усю хвалу Ягоную?

Рэфрэн: Хваліце Пана, бо Ён добры.

3. Шчаслівыя, хто захоўвае права *

і заўсёды чыніць справядлівасць.

4. Памятай пра нас, Пане, *

у прыхільнасці да свайго народа.

Рэфрэн: Хваліце Пана, бо Ён добры.

Наведай нас у Тваім збаўленні, *

5. каб мы ўбачылі шчасце Тваіх выбраных,

каб цешыліся радасцю Твайго народа, *

каб хваліліся Тваёй спадчынай.

Рэфрэн: Хваліце Пана, бо Ён добры.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 21–29)

Дом, пабудаваны на скале, і дом, пабудаваны на пяску

+ Чытанне святога Евангелля паводле Мацвея.

У той час:

Езус сказаў сваім вучням: Не кожны, хто кажа Мне: Пане, Пане, — увойдзе ў Нябеснае Валадарства, але той, хто выконвае волю Айца Майго, які ў нябёсах. Многія скажуць Мне ў той дзень: Пане, Пане, ці не ад Твайго імя мы прарочылі і ці не Тваім імем дэманаў выганялі, і ці не Тваім імем многія цуды чынілі? І тады абвяшчу ім: Я ніколі не ведаў вас, адыдзіце ад Мяне вы, што чыніце беззаконне. 

Вось жа кожны, хто слухае гэтыя словы Мае і выконвае іх, будзе падобны да чалавека разумнага, які пабудаваў свой дом на скале. І пайшоў дождж, і разліліся рэкі, і падзьмулі вятры, і ўдарылі ў дом той; і ён не ўпаў, бо пастаўлены быў на скале.

А кожны, хто слухае гэтыя словы Мае і не выконвае іх, будзе падобны да чалавека неразважлівага, які пабудаваў свой дом на пяску. І пайшоў дождж, і разліліся рэкі, і падзьмулі вятры, і ўдарылі ў дом той; і ён упаў, і было падзенне яго вялікае.

Калі Езус скончыў гаварыць, дзівіліся людзі з вучэння Яго, бо Ён іх вучыў як той, хто мае ўладу, а не як кніжнікі і фарысеі.

Гэта слова Пана.

Пятніца (XII)

ПЕРШАЕ ЧЫТАННЕ (Быц 17, 1. 9–10. 15–22)

Няхай будзе абрэзаны кожны мужчына на знак запавету. Сара народзіць табе сына

Чытанне кнігі Быцця.

Калі Абраму было дзевяноста дзевяць гадоў, Пан аб’явіўся Абраму і сказаў яму: Я Бог Усемагутны, хадзі перад абліччам Маім і будзь беззаганны.  

І сказаў Бог Абрагаму: Ты ж захавай запавет Мой, ты і патомства тваё пасля цябе ў іхніх пакаленнях. Гэта ёсць запавет Мой, які вы будзеце захоўваць паміж Мною і вамі, і паміж патомствам тваім пасля цябе: няхай будзе ў вас абрэзаны кожны мужчына. 

І сказаў Бог Абрагаму: Сару, жонку сваю, не называй Сарай, бо імя яе Сарра. Я благаслаўлю яе і дам табе ад яе сына. Благаслаўлю яе, і выйдуць з яе плямёны, каралі народаў будуць з яе. Упаў Абрагам на твар свой і рассмяяўся. І сказаў у сэрцы сваім: Няўжо ад стогадовага будзе сын, і Сарра, дзевяностагадовая, няўжо народзіць? І сказаў Абрагам Богу: Хоць бы Ізмаіл жыў перад абліччам Тваім! А Бог сказаў: Менавіта Сарра, жонка твая, народзіць табе сына, і дасі яму імя Ісаак. Я заключу запавет Мой з ім, запавет вечны для патомства ягонага пасля яго. І пра Ізмаіла Я пачуў цябе: вось Я благаслаўлю яго і ўчыню, што будзе ўзрастаць ён, і вельмі-вельмі памножу яго. Дванаццаць уладароў народзіцца ад яго, і Я выведу ад яго вялікі народ. Але запавет Мой заключу з Ісаакам, якога народзіць табе Сарра ў гэты ж час на другі год. 

І закончыў Бог гаварыць з Абрагамам, і ўзняўся ад яго. 

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: 4)

Рэфрэн: Благаслаўлёны чалавек, які баіцца Пана.

4. Шчаслівы кожны, хто баіцца Пана, *

хто ходзіць Ягонымі шляхамі.

5. Плён працы рук сваіх будзеш спажываць, *

будзеш шчаслівы і добра табе будзе. 

Рэфрэн: Благаслаўлёны чалавек, які баіцца Пана.

6. Жонка твая, як ураджайная вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Благаслаўлёны чалавек, які баіцца Пана.

7. Вось так будзе благаслаўлёны чалавек, *

які баіцца Пана.

8. Няхай благаславіць цябе Пан з Сіёну, †

і ўбачыш дабрабыт Ерузалема *

ва ўсе дні жыцця твайго.

Рэфрэн: Благаслаўлёны чалавек, які баіцца Пана.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць 

і панёс хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 1–4)

Калі хочаш, можаш мяне ачысціць 

+ Чытанне святога Евангелля паводле Мацвея.

Калі Езус сышоў з гары, за Ім следам пайшло мноства людзей. І вось падышоў пракажоны і кланяўся Яму, кажучы: Пане, калі хочаш, можаш мяне ачысціць. Езус, выцягнуўшы руку, дакрануўся да яго і сказаў: Хачу, будзь ачышчаны. І адразу ачысціўся той ад праказы. І кажа яму Езус: Глядзі, не кажы нікому, але ідзі, пакажыся святару і ахвяруй дар, які загадаў Майсей дзеля сведчання перад імі.

Гэта слова Пана.

Субота (XII)

ПЕРШАЕ ЧЫТАННЕ (Быц 18, 1–15)

Ёсць што-небудзь немагчымае для Пана? Вярнуся да цябе, а Сарра будзе мець сына

Чытанне кнігі Быцця.

У тыя дні:

Аб’явіўся Пан Абрагаму каля дубоў Мамрэ, калі той сядзеў пры ўваходзе ў шацёр у час дзённай спякоты. Абрагам узняў вочы свае і ўбачыў: вось тры мужы былі насупраць яго. Убачыўшы іх, ён пабег ад ўваходу ў шацёр насустрач ім і, пакланіўшыся да зямлі, сказаў: Пане, калі я знайшоў ласку ў вачах тваіх, не абмінай свайго слугі. Прынясу крыху вады, і вы абмыйце свае ногі, і адпачніце пад гэтым дрэвам. Я ж прынясу трохі хлеба, і вы падмацуеце сэрцы вашыя, а потым пойдзеце, бо дзеля гэтага праходзіце каля слугі вашага. А яны сказалі: Зрабі так, як сказаў.

Абрагам паспяшыў у шацёр да Сары і сказаў: Хутчэй замясі тры саты лепшай мукі і зрабі ляпёшкі. Потым Абрагам пабег да статка і, выбраўшы тоўстае і прыгожае цяля, даў слузе, каб той хутка яго прыгатаваў. Затым узяў масла і малако, і прыгатаванае цяля і паставіў перад імі. Сам жа стаяў каля іх пад дрэвам. А яны елі.

І спыталі яго: Дзе твая жонка Сарра?

Ён адказаў ім: Вось у шатры.

Сказаў яму дзін з іх: Праз год у той самы час я вярнуся да цябе. А ў Сарры, жонкі тваёй, будзе сын.

Сарра прыслухоўвалася каля ўваходу ў шацёр, які быў за Абрагамам. Абрагам і Сарра былі ўжо вельмі старыя. Таму засмяялася Сарра сама сабе, кажучы: Цяпер, калі я састарэла, і гаспадар мой стары, як магу мець суцяшэнне? 

Але Пан сказаў Абрагаму: Чаму Сарра смяецца, кажучы: ці сапраўды змагу нарадзіць, калі я састарэла? Ці ёсць што-небудзь немагчымае для Пана? Праз год у вызначаны час я вярнуся да цябе, а Сарра будзе мець сына.

Сарра ж, таму што спалохалася, адмаўлялася, кажучы: Я не смяялася. Але Пан адказаў: Не, ты смяялася.

Гэта слова Божае.

РЭСПАНСАРЫЙНЫ ПСАЛЬМ (Лк 1, 46–47. 48–49. 50 і 53. 54–55, Р.: пар. 54b)

Рэфрэн: Памятае Пан пра сваю міласэрнасць.

46. Велічае душа мая Пана, *

47. і ўзрадаваўся дух мой 

у Богу, маім Збаўцы.

Рэфрэн: Памятае Пан пра сваю міласэрнасць.

48. Бо ўзглянуў Бог на пакору сваёй слугі, *

і цяпер благаслаўляць Мяне будуць усе пакаленні.

49. Бо вялікае ўчыніў мне Усемагутны, *

а імя Яго святое.

Рэфрэн: Памятае Пан пра сваю міласэрнасць.

50. І міласэрнасць Яго з пакалення ў пакаленне *

над тымі, хто Яго баіцца.

53. Дабром галодных насыціў, *

а багатых ні з чым адправіў.

Рэфрэн: Памятае Пан пра сваю міласэрнасць.

54. Прыняў свайго слугу Ізраэля, *

памятаючы пра сваю міласэрнасць,

55. як абяцаў бацькам нашым, *

Абрагаму і яго патомству навекі.

Рэфрэн: Памятае Пан пра сваю міласэрнасць.

СПЕЎ ПЕРАД ЕВАНГЕЛЛЕМ (Мц 8, 17)

Акламацыя: Аллелюя, аллелюя, аллелюя.

Езус узяў на сябе нашую слабасць 

і панёс хваробы.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 5–17)

Многія прыйдуць з усходу і захаду і сядуць з Абрагамам, Ісаакам і Якубам 

+ Чытанне святога Евангелля паводле Мацвея.

У той час:

Калі Езус увайшоў у Кафарнаум, падыйшоў да Яго сотнік і прасіў Яго, кажучы: Пане! Слуга мой ляжыць дома спаралізаваны і страшэнна пакутуе.

Езус кажа яму: Я прыйду і вылечу яго.

Сотнік жа сказаў у адказ: Пане, я не варты, каб Ты ўвайшоў пад дах мой, але скажы толькі слова, і ачуняе слуга мой. Бо і я чалавек падуладны, але маю пад сабою жаўнераў. Кажу аднаму: «ідзі», і ідзе; і другому: «прыйдзі», і прыходзіць; і слузе майму: «зрабі тое», і робіць.

Пачуўшы гэта, Езус здзівіўся і сказаў тым, хто ішоў услед за Ім: Сапраўды кажу вам, ні ў кога ў Ізраэлі Я не знайшоў такой веры. Кажу ж вам, што многія  прыйдуць з усходу і захаду і сядуць за стол з Абрагамам, Ісаакам і Якубам у Валадарстве Нябесным. А сыны валадарства будуць выкінуты вон у цемру: там будзе плач і скрыгатанне зубоў. І сказаў Езус сотніку: Ідзі, і як паверыў, няхай станецца табе. І быў аздароўлены слуга ў тую ж гадзіну.

Калі Езус прыйшоў у дом Пятра, убачыў цешчу ягоную, якая ляжала ў гарачцы. Ён дакрануўся да яе рукі, і гарачка пакінула яе. І яна ўстала, і прыслужвала ім.

Калі ж надышоў вечар, прыводзілі да Яго многіх апантаных. А Ён словам выганяў духаў і аздаравіў усіх хворых, каб збылося сказанае прарокам Ісаяй: Ён узяў на сябе нашую слабасць і панёс хваробы.

Гэта слова Пана.

ХIІІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (2 Вал 4, 8–11. 14–16а)

Ён святы чалавек Божы, няхай заходзіць туды

Чытанне Другой кнігі Валадарстваў.

У пэўны дзень Елісей праходзіў праз Шунам, а была там багатая жанчына, якая настойліва запрашала яго спажыць хлеба. Таму кожны раз, калі б не праходзіў міма, заходзіў туды спажыць хлеба. І сказала яна свайму мужу: Вось пазнала я, што той, хто праходзіць міма нас, ён святы чалавек Божы. Зробім невялікую мураваную святліцу і паставім яму там ложак і стол, і лаўку, і свяцільнік, і калі ён будзе прыходзіць да нас, няхай заходзіць туды. Аднойчы ён прыйшоў і зайшоў у святліцу, і лёг там. І сказаў: Што ж зрабіць для яе? І сказаў Гіэзій, слуга ягоны: Дарэчы, у яе няма сына, а муж яе стары. І сказаў ён: Пакліч яе. Той паклікаў яе, і яна стала ў дзвярах. І сказаў Елісей: Праз год, у гэты самы час ты будзеш трымаць на руках сына. 

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 16–17. 18–19, Р.: 2а)

Рэфрэн: Міласэрнасць Пана буду ўсхваляць вечна. 

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць 

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Міласэрнасць Пана буду ўсхваляць вечна. 

16. Шчаслівы народ, які ведае радасны вокліч*

і ходзіць у святле аблічча Твайго, Пане.

17. Радуюцца імені Твайму ўвесь дзень *

і ўзвышаюцца ў Тваёй справядлівасці.

Рэфрэн: Міласэрнасць Пана буду ўсхваляць вечна. 

18. Бо Ты хараство іхняй сілы, *

і з Тваёй прыхільнасці ўзвышаецца нашая моц.

19. Бо Пан — наш шчыт, *

і Святы Ізраэля наш кароль.

Рэфрэн: Міласэрнасць Пана буду ўсхваляць вечна. 

ДРУГОЕ ЧЫТАННЕ (Рым 6, 3–4. 8–11)

Пахаваныя разам з Ім хрышчэннем, мы будзем хадзіць у абноўленым жыцці 

Чытанне Паслання святога апостала Паўла да Рымлянаў.

Браты:

Ці ж не ведаеце, што ўсе мы, ахрышчаныя ў Езуса Хрыста, у смерць Ягоную ахрысціліся? Дык вось, мы пахаваныя разам з Ім хрышчэннем у смерць, каб, як Хрыстус уваскрос з мёртвых дзеля славы Айца, так і нам хадзіць у абноўленым жыцці. 

Калі ж мы памерлі з Хрыстом, то верым, што і жыць будзем з Ім,  ведаючы, што Хрыстус, уваскросшы з мёртвых, ужо не памірае, смерць ужо не мае над Ім улады. Бо тое, што Ён памёр, дык памёр раз і назаўсёды для граху, а што жыве, дык жыве дзеля Бога. Так і вы лічыце сябе мёртвымі для граху, а жывымі для Бога ў Хрысце Езусе. 

Гэта слова Божае.

СПЕЎ ПЕРАД ЕВАНГЕЛЛЕМ (1 П 2, 9)

Акламацыя: Аллелюя, аллелюя, аллелюя.

Вы ж — выбраны род, каралеўскае святарства, народ святы, 

каб абвяшчаць цноты таго, хто паклікаў вас з цемры ў цудоўнае святло сваё.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 37–42)

Хто не бярэ крыжа, той не варты Мяне. Хто прымае вас, Мяне прымае

+ Чытанне святога Евангелля паводле Мацвея.

У той час:

Езус сказаў сваім Апосталам: Хто любіць бацьку ці маці больш, чым Мяне, не варты Мяне. І хто любіць сына ці дачку больш, чым Мяне, не варты Мяне. I хто не бярэ крыжа свайго і не ідзе за Мною, той не варты Мяне. 

Хто знайшоў жыццё сваё, страціць яго. А хто стаціў жыццё сваё дзеля Мяне, знойдзе яго. Хто прымае вас, Мяне прымае. А хто прымае Мяне, прымае таго, хто паслаў Мяне. Хто прымае прарока ў імя прарока, узнагароду прарока атрымае. І хто прымае справядлівага ў імя справядлівага, узнагароду справядлівага атрымае. I хто напоіць аднаго з малых гэтых толькі кубкам халоднай вады ў імя вучня, сапраўды кажу вам, не страціць узнагароды сваёй.

Гэта слова Пана.

XIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Мдр 1, 13–15; 2, 23–24)

Праз зайздрасць д’ябла ў свет увайшла смерць

Чытанне кнігі Мудрасці Саламона.

Паколькі Бог не стварыў смерці,

Ён не цешыцца са згубы жывога.

Бо Ён стварыў усё для жыцця,

стварэнні свету маюць ў сабе здароўе,

няма ў іх знішчальнай атруты,

ні валадарства памерлых на зямлі.

Справядлівасць бессмяротная.

Бог стварыў чалавека для несмяротнасці,

учыніў яго вобразам сваёй вечнасці.

Але праз зайздрасць д’ябла ў свет увайшла смерць,

і зазнаюць яе тыя, хто мае з ім удзел.

Гэта слова Божае.

РЭСПАНСАРЫЙНЫ ПСАЛЬМ (Пс 30(29), 2 і 4. 5–6. 11 і 12а і 13b, Р.: 2а)

Рэфрэн: Узвялічу Цябе, Пане, бо Ты мяне збавіў.

2. Узвялічу Цябе, Пане, бо Ты мяне збавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне збавіў.

7. Спявайце Пану вы, Ягоныя верныя, *

памятайце пра святасць Ягоную.

8. Бо гнеў Яго трывае імгненне, †

а ласкавасць Яго — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне збавіў.

11. Пачуй, Пане, і злітуйся нада мною, *

Пане, будзь мне дапамогай!

12. Ты нараканне маё замяніў на танец. *

13. Пане, Божа мой, буду хваліць Цябе вечна.

Рэфрэн: Узвялічу Цябе, Пане, бо Ты мяне збавіў.

ДРУГОЕ ЧЫТАННЕ (2 Кар 8, 7. 9. 13–15)

Ваш дастатак дапаможа нястачы бедных братоў

Чытанне Другога паслання святога апостала Паўла да Карынцянаў.

Браты:

Паколькі вы перапоўненыя ўсім: вераю і словам, і пазнаннем, і ўсялякай стараннасцю, і любоўю вашаю да нас, то будзьце перапоўненыя гэтай ласкай.  

Бо ведаеце вы ласку нашага Пана Езуса Хрыста, што Ён, хоць быў багаты, стаў бедным дзеля вас, каб вы ўзбагаціліся Ягоным убоствам. Бо не пра тое гаворка, каб вы рабілі палёгку іншым, а сябе пакідалі ва ўціску, але каб была роўнасць. Цяпер ваш дастатак дапаможа іх нястачы, каб іхні дастатак дапамог таксама вашай нястачы, каб была роўнасць, як напісана: хто сабраў шмат, не меў лішку; і хто — мала, не меў нястачы.

Гэта слова Божае.

СПЕЎ ПЕРАД ЕВАНГЕЛЛЕМ (Пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць 

і асвятліў праз Евангелле жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 5, 21–24. 35b–43)

Дзяўчына, табе кажу, устань!

Чытанне святога Евангелля паводле Марка.

У той час:

Калі Езус ізноў пераправіўся ў чаўне на другі бераг, сабралася да Яго мноства народу. А быў Ён каля мора. І вось прыходзіць адзін з кіраўнікоў сінагогі па імені Яір і, убачыўшы Яго, падае да Ягоных ног і моцна просіць Яго, кажучы: Дачушка мая памірае, прыйдзі, ускладзі на яе рукі, каб яна выздаравела і жыла. І пайшоў з ім Езус. А вялікі натоўп ішоў за Ім, і ціснуліся да Яго.

І прыходзяць ад кіраўніка сінагогі і кажуць: Дачка твая памерла, чаго ты яшчэ турбуеш Настаўніка? Але Езус, пачуўшы сказаныя словы, кажа кіраўніку сінагогі: Не бойся, толькі вер! І не дазволіў нікому ісці за сабою, апрача Пятра, Якуба і Яна, брата Якуба. І прыходзіць у дом кіраўніка сінагогі. І бачыць Ён мітусню, плач і вялікае галашэнне. І, увайшоўшы, кажа ім: Чаго мітусіцеся і плачаце, дзіцё не памерла, але спіць. І смяяліся з Яго. Але Ён, выгнаўшы ўсіх, бярэ з сабою бацьку і маці дзіцяці і тых, хто быў з імі, і ўваходзіць туды, дзе было дзіцё. І, узяўшы дзіцё за руку, кажа ёй: Таліта, кум! — што значыць: дзяўчынка, табе кажу, устань! І адразу ж устала дзяўчынка і пачала хадзіць. А было ёй дванаццаць гадоў. І замерлі ў вялікім здзіўленні. А Ён сурова загадаў ім, каб ніхто пра гэта не ведаў, і сказаў, каб далі ёй есці.

Гэта слова Пана.

XIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (1 Вал 19, 16b. 19–21)

Елісей устаў і пайшоў за Іллёю

Чытанне Першай кнігі Валадарстваў.

У тыя дні:

Пан сказаў Іллі: Елісея, сына Сафата з Абэль-Мэгуля, намасціш прарокам замест сябе.

Ілля пайшоў з гары і знайшоў Елісея, сына Сафата, які араў. Дванаццаць пар валоў было перад ім. Ён жа быў пры дванаццатай. Ілля, праходзячы міма, накінуў на яго свой плашч. І пакінуў ён валоў, і пабег за Іллёю, і сказаў: Дазволь мне пацалаваць айца майго і маці, і я пайду за табой. Той адказаў яму: Ідзі і вяртайся, бо што зрабіў я табе?

І вярнуўся ад яго, узяў пару валоў і прынёс іх у ахвяру, а на ярме прыгатаваў мяса і раздаў людзям, каб з’елі. Сам жа ўстаў і пайшоў за Іллёю, і служыў яму.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 9–10. 11, Р.: пар. 5а)

Рэфрэн: Ты, Пане, частка спадчыны маёй.

3. Захавай мяне, Божа, бо на Цябе спадзяюся, *

4. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўлю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою, 

вечнае шчасце *

праваруч Цябе.

Рэфрэн: Ты, Пане, частка спадчыны маёй.

ДРУГОЕ ЧЫТАННЕ (Гал 5, 1. 13–18)

Вы пакліканыя да свабоды

Чытанне Паслання святога апостала Паўла да Галатаў.

Браты:

Дзеля свабоды Хрыстус вызваліў вас, таму трывайце і не паддавайцеся ярму рабства. Бо вы, браты, пакліканыя да свабоды, толькі не выкарыстоўвайце свабоды для пажадівасці цела, але ў любові служыце адно аднаму. Бо ўвесь Закон спаўняецца ў адным наказе: любі бліжняга свайго, як самога сябе. Калі ж адно аднаго кусаеце і з’ядаеце, то глядзіце, каб не пазабівалі вы адно аднаго. 

Я кажу: Паступайце ў духу і жаданняў цела не выконвайце. Бо жаданні цела супярэчаць духу, а дух супярэчыць целу, бо яны супрацьстаяць адно аднаму, каб вы не маглі рабіць таго, што хацелі б. Калі кіруе вамі дух, то вы не пад законам. 

Гэта слова Божае.

СПЕЎ ПЕРАД ЕВАНГЕЛЛЕМ (1 Сам 3, 9; Ян 6, 68c)

Акламацыя: Аллелюя, аллелюя, аллелюя.

Гавары, Пане, бо слухае слуга Твой;

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 51–62)

Ён цвёрда вырашыў ісці ў Ерузалем. Я пайду за Табою, куды б Ты ні пайшоў

+ Чытанне святога Евангелля паводле Лукі.

Калі набліжаліся дні ўзнясення Езуса, Ён цвёрда вырашыў ісці ў Ерузалем і выслаў пасланцоў перад сабою. Пайшоўшы, яны ўвайшлі ў самаранскую вёску, каб падрыхтаваць Яму побыт. Але там не прынялі Яго, бо Ён накіроўваўся ў Ерузалем.  

Калі вучні Якуб і Ян убачылі гэта, сказалі: Пане, хочаш, мы скажам, каб агонь сышоў з неба і знішчыў іх? Але Ён, павярнуўшыся да іх, забараніў ім. І пайшлі ў іншую вёску. 

Калі яны былі ў дарозе, хтосьці сказаў Яму: Я пайду за Табою, куды б Ты ні пайшоў. Езус сказаў яму: Лісы маюць норы, і птушкі нябесныя –гнёзды, а Сын Чалавечы не мае, дзе схіліць галаву. 

А другому сказаў: Ідзі за Мною. Той адказаў: Пане, дазволь мне спачатку пайсці і пахаваць айца майго. Але Езус сказаў яму: Пакінь мёртвым хаваць сваіх мёртвых, а ты ідзі і абвяшчай Валадарства Божае.

Яшчэ іншы сказаў: Я пайду за Табою, Пане, але спачатку дазволь мне развітацца з хатнімі маімі. Езус жа сказаў яму: Ніводзін, хто паклаў руку сваю на плуг і азіраецца назад, не надаецца да  Валадарства Божага. 

Гэта слова Пана.

Панядзелак (XIII)

ПЕРШАЕ ЧЫТАННЕ (Быц 18, 16–33)

Няўжо Ты загубіш справядлівага разам з нягоднікам?

Чытанне кнігі Быцця.

Калі мужы адышлі ад дубоў Мамрэ, яны скіраваліся ў Садом. Абрагам ішоў разам з імі, каб правесці іх. І сказаў Пан: Ці магу Я ўтаіць ад Абрагама тое, што павінен зрабіць, бо ён стане вялікім і магутным народам, і будуць благаслаўлёныя ў ім усе народы зямлі? Бо Я выбраў яго, каб ён наказаў сваім дзецям і свайму дому пасля сябе трымацца шляху Пана і чыніць справядлівасць і правасуддзе, каб Пан здзейсніў на Абрагаме ўсё, што казаў яму. I сказаў Пан: Узмоцніўся крык супраць Садома і Гаморы, і грахі іхнія сталі вельмі цяжкімі. Сыду і пагляджу, ці сапраўды чыняць згодна з нараканнем, якое даходзіць да Мяне, ці не; Я даведаюся.

I павярнуліся мужы гэтыя, і пайшлі ў Садом. Абрагам жа яшчэ стаяў перад Панам. Наблізіўшыся, Абрагам сказаў: Няўжо Ты загубіш справядлівага разам з нягоднікам?  Калі знойдзецца ў горадзе пяцьдзесят справядлівых, няўжо Ты загубіш і не пашкадуеш горада дзеля пяцідзесяці справядлівых, калі будуць у ім? Не рабі гэтак, каб забіць справядлівага з нягоднікам, і ўчыніць са справядлівым, як з нягоднікам, не рабі так! Ці ж суддзя ўсёй зямлі не чыніць правасуддзя? 

I Пан сказаў: Калі я знайду ў горадзе Садоме пяцьдзесят справядлівых, то Я дарую ўсяму гораду дзеля іх. 

I сказаў Абрагам у адказ: Вось я, будучы пылам і попелам, адважыўся гаварыць з Панам. А што, калі да пяцідзесяці будзе неставаць пяці справядлівых? Знішчыш ўвесь горад дзеля пяці? 

Ён сказаў: Не знішчу, калі знайду там сорак пяць. 

I зноў кажа Яму: Можа, знойдзецца там сорак. 

Ён сказаў: Не ўчыню і дзеля сарака. 

I сказаў: Няхай не гневаецца Пан мой, калі скажу: можа, знойдзецца там трыццаць. 

Ён сказаў: Не ўчыню, калі знайду там трыццаць. 

I сказаў: Вось жа, я пачаў гаварыць з Панам: можа, знойдзецца там дваццаць? 

Ён сказаў: Не зруйную дзеля дваццаці. 

I сказаў: Прашу, няхай не гневаецца Пан мой, калі скажу яшчэ раз: можа, знойдзецца там дзесяць? Ён сказаў: Не знішчу дзеля дзесяці. 

I адышоў Пан, скончыўшы гаварыць з Абрагамам, а Абрагам вярнуўся на сваё месца.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8–9. 10–11, Р.: 8а)

Рэфрэн: Міласэрны ёсць Пан і ласкавы.

13. Благаславі, душа мая, Пана, *

і ўсё нутро маё, імя Яго святое.

14. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

15. Ён адпускае ўсе беззаконні твае *

і вылечвае ўсе твае хваробы.

16. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

9. Не злуецца вечна *

і не палае гневам навекі.

Рэфрэн: Міласэрны ёсць Пан і ласкавы.

10. Не чыніць з намі паводле  грахоў нашых *

і не адплачвае паводле правінаў нашых.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

Рэфрэн: Міласэрны ёсць Пан і ласкавы.

СПЕЎ ПЕРАД ЕВАНГЕЛЛЕМ (пар. Пс 95 (94), 8ab)

Акламацыя: Аллелюя, аллелюя, аллелюя.

Сёння не рабіце цвёрдымі вашыя сэрцы, 

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 18–22)

Ідзі за Мною 

+ Чытанне святога Евангелля паводле Мацвея.

У той час:

Езус, убачыўшы вакол сябе натоўп, загадаў пераплыць на другі бераг. Тады адзін кніжнік падышоў і сказаў Яму: Настаўнік, я пайду за Табою, куды б Ты ні пайшоў. І кажа яму Езус: Лісы маюць норы і птушкі нябесныя гнёзды, а Сын Чалавечы не мае, дзе схіліць галаву.

Другі ж з вучняў Ягоных сказаў Яму: Пане, дазволь мне спачатку пайсці і пахаваць бацьку майго. Езус жа сказаў яму: Ідзі за Мною і пакінь мёртвым хаваць сваіх мёртвых.

Гэта слова Пана.

Аўторак (XIII)

ПЕРШАЕ ЧЫТАННЕ (Быц 19, 15–29)

І спаслаў Пан на Садом і Гамору дождж з серы і агонь

Чытанне кнігі Быцця.

У тыя дні:

Анёлы прыспешвалі Лота, кажучы: Устань, вазьмі жонку тваю і дзвюх дачок тваіх, якія ў цябе, каб не загінуў ты за беззаконні горада. А паколькі ён марудзіў, то мужы тыя, з літасці Пана да яго, узялі за руку яго і жонку, і дзвюх дачок ягоных і павялі яго, і вывелі за горад. 

Калі ж вывелі іх вонкі, то адзін з іх сказаў: Ратуй жыццё сваё; не азірайся і нідзе не спыняйся ў гэтай ваколіцы; ратуйся на гары, каб табе не загінуць. 

Але Лот сказаў ім: Не, Пане. Вось слуга Твой знайшоў упадабанне ў вачах Тваіх, і павялічыў Ты міласць сваю да мяне, каб уратаваць жыццё маё. Але я не магу ратавацца на гары, каб не застала мяне бяда і я не памёр. Вось блізкі гэты горад, каб уцякаць туды, і ён малы. Я ўратуюся ў ім. Ці ж ён не малы? І будзе захавана жыццё маё. 

І сказаў яму: Вось учыню яшчэ і гэта для цябе: не знішчу горада, пра які ты кажаш. Спяшайся, ратуйся там, бо Я нічога не магу ўчыніць, пакуль ты не ўвойдзеш туды. Таму і названы горад гэты: Сэгор. Сонца ўзышло над зямлёю, і Лот увайшоў у Сэгор. 

І спаслаў Пан на Садом і Гамору дождж з серы і агонь ад Пана з нябёсаў. І знішчыў гарады гэтыя і ўсю ваколіцу, і ўсіх жыхароў гарадоў гэтых, і расліннасць зямлі. А жонка Лота азірнулася назад і ператварылася ў слуп солі. 

Раніцай на світанні ўстаў Абрагам і пайшоў на месца, дзе стаяў перад абліччам Пана. Паглядзеў ён на Садом і Гамору, і на ўсю паверхню зямлі гэтай ваколіцы. І ўбачыў, як дым уздымаецца з зямлі, быццам дым з печы. 

Калі ж Бог знішчаў гарады гэтай ваколіцы, успомніў Бог пра Абрагама і вызваліў Лота ад знішчэння, калі руйнаваў гарады, у якіх жыў Лот. 

Гэта слова Божае.

РЭСПАНСАРЫЙНЫ ПСАЛЬМ (Пс 26 (25), 2–3. 9–10. 11–12, Р.: 3а)

Рэфрэн: Твая міласэрнасць, Пане, перад маімі вачыма.

2. Правер мяне, Пане, і выпрабуй, *

даследуй маё нутро і сэрца.

3. Бо Твая міласэрнасць перад маімі вачыма,*

і я паступаю паводле Тваёй праўды.

Рэфрэн: Твая міласэрнасць, Пане, перад маімі вачыма.

9. Не загубі душы маёй з грэшнікамі, *

і жыцця майго з людзьмі крыважэрнымі,

10. у руках якіх зладзейства, *

і правіца якіх напоўнена подкупам.

Рэфрэн: Твая міласэрнасць, Пане, перад маімі вачыма.

11. Я ж хаджу ў сваёй беззаганнасці, *

вызвалі мяне і злітуйся нада мною.

12. Нага мая стаіць на роўным месцы, *

на сходах я благаслаўляю Пана.

Рэфрэн: Твая міласэрнасць, Пане, перад маімі вачыма.

СПЕЎ ПЕРАД ЕВАНГЕЛЛЕМ (Пс 130 (129), 5)

Акламацыя: Аллелюя, аллелюя, аллелюя.

Спадзяюся на Пана,

давяраю Яго слову.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 23–27)

Устаўшы, забараніў вятрам і мору, і настала вялікая ціша 

+ Чытанне святога Евангелля паводле Мацвея.

У той час:

Калі Езус увайшоў у човен, увайшлі за Ім Ягоныя вучні. 

І вось пачалася вялікая бура на моры, так што човен накрывалі хвалі. А Ён спаў. 

І, падышоўшы, яны разбудзілі Яго, кажучы: Пане, ратуй, мы гінем. А Ён кажа ім: Чаго вы спалохаліся, малой веры? Тады, устаўшы, забараніў вятрам і мору, і настала вялікая ціша. А людзі дзівіліся і казалі: Хто Ён такі, што і вятры, і мора слухаюцца Яго? 

Гэта слова Пана.

Серада (XIII)

ПЕРШАЕ ЧЫТАННЕ (Быц 15, 1–12. 17–18)

Не будзе спадкаемцам гэты сын нявольніцы з маім сынам Ісаакам

Чытанне кнігі Быцця.

Калі Абрагаму было сто гадоў, нарадзіўся ў яго Ісаак, сын ягоны. Дзіцё вырасла і было адлучана ад грудзей. Абрагам жа наладзіў вялікую гасціну ў той дзень, калі Ісаак быў адлучаны ад грудзей. 

Убачыла Сарра, што сын Агары егіпцянкі, якога яна нарадзіла Абрагаму, насміхаецца над Ісаакам. І сказала яна Абрагаму: Выгані гэтую нявольніцу і яе сына, бо не будзе спадкаемцам гэты сын нявольніцы з маім сынам Ісаакам. І палічыў гэта Абрагам даволі непрыемным для сына свайго. 

Але Бог сказаў Абрагаму: Не засмучайся з-за хлопца і нявольніцы тваёй. Ва ўсім, што скажа табе Сарра, слухайся голасу яе, бо ад Ісаака будзе названа тваё патомства. І ад сына нявольніцы Я выведу народ, бо ён твой нашчадак. 

Абрагам устаў на світанні, узяў хлеб і мех вады і даў Агары, усклаўшы ёй на плечы, і адаслаў яе разам з дзіцём. І яна пайшла, і заблукала ў пустыні Бэрсаба. А калі скончылася вада ў мяху, яна пакінула дзіця пад адным з кустоў, пайшла і села здалёк, на адлегласці лучнага стрэлу, бо сказала: Не хачу бачыць смерці дзіцяці. І села насупраць, узняла лямант і заплакала. 

А Бог пачуў голас хлопца. І анёл Божы з неба паклікаў Агар, і сказаў ёй: Што з табою, Агар? Не бойся, бо пачуў Бог голас хлопца адтуль, дзе ён быў. Устань, падымі хлопца і вазьмі яго за руку, бо Я выведу з яго вялікі народ. 

І Бог адкрыў яе вочы, і яна ўбачыла калодзеж з вадою, і пайшла, наліла ў мех вады і напаіла хлопца. І Бог быў з хлопцам. І вырас ён, і пачаў жыць у пустыні, і стаў лучнікам. 

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 7–8. 10–11. 12–13, Р.: 7а)

Рэфрэн: Няшчасны паклікаў, і Пан яго выслухаў.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

8. Анёл Пана аберагае тых, хто Яго баіцца, *

і вызваляе іх.

Рэфрэн: Няшчасны паклікаў, і Пан яго выслухаў.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым. 

11. Багатыя церпяць нястачу і голад, *

а тым, хто шукае Пана, не будзе неставаць ніякага дабра. 

Рэфрэн: Няшчасны паклікаў, і Пан яго выслухаў.

12. Прыйдзіце, сыны, паслухайце мяне: *

навучу вас боязі Пана. 

13. Хто той чалавек, які ўпадабаў жыццё *

і любіць доўгія дні, каб бачыць дабро? 

Рэфрэн: Няшчасны паклікаў, і Пан яго выслухаў.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 28–34)

Прыйшоў Ты сюды заўчасна мучыць дэманаў

+ Чытанне святога Евангелля паводле Мацвея.

У той час:

Калі Езус прыплыў на другі бераг у краіну гадарынскую, сустрэлі Яго двое апантаных, якія выйшлі з магілаў, вельмі лютыя, так што ніхто не асмельваўся праходзіць той дарогай. І вось яны закрычалі: Што Табе да нас, Сыне Божы? Прыйшоў Ты сюды заўчасна мучыць нас. 

Далёка ж ад іх пасвіўся вялікі статак свіней. І дэманы прасілі Яго, кажучы: Калі выганяеш нас, то пашлі нас у статак свіней. І сказаў ім: Ідзіце. Яны выйшлі і ўвайшлі ў статак свіней. І вось кінуўся ўвесь статак з кручы ў мора і загінуў у вадзе. 

А пастухі паўцякалі і, прыйшоўшы ў горад, расказалі пра ўсё, а таксама пра апантаных. І вось горад увесь выйшаў насустрач Езусу, і, убачыўшы Яго, папрасілі, каб Ён адышоў ад іхніх межаў. 

Гэта слова Пана.

Чацвер (XIII)

ПЕРШАЕ ЧЫТАННЕ (Быц 22, 1–19)

Ахвяра патрыярха нашага  Абрагама

Чытанне кнігі Быцця.

У тыя дні:

Выпрабоўваў Бог Абрагама і сказаў яму: Абрагаме. І ён адказаў: Гэта я. Бог сказаў: Вазьмі сына твайго адзінага, якога ты любіш, Ісаака, і ідзі ў зямлю Морыя, і там прынясі яго на ўсеспаленне на адной з гор, пра якую Я скажу табе. Абрагам устаў вельмі рана, асядлаў асла свайго, узяў з сабою двух слугаў сваіх і Ісаака, сына свайго; накалоў дроў на ўсеспаленне і, устаўшы, пайшоў да месца, пра якое сказаў яму Бог. 

На трэці дзень Абрагам узняў вочы свае і ўбачыў здалёк тое месца. І сказаў Абрагам слугам сваім: Застаньцеся тут з аслом, а я і хлопец пойдзем туды і паклонімся, і вернемся да вас. Узяў Абрагам дровы на ўсеспаленне і ўсклаў на Ісаака, сына свайго. Узяў у рукі агонь і нож, і пайшлі абодва разам. 

І сказаў Ісаак Абрагаму, айцу свайму: Айцец мой. А той адказаў: Гэта я, сыне мой. Ён сказаў: Вось агонь і дровы, дзе ж ягня на ўсеспаленне? Абрагам сказаў: Бог нагледзіць сабе ягня на ўсеспаленне, сыне мой. І яны ішлі абодва разам. 

І прыйшлі на месца, пра якое сказаў яму Бог. Абрагам пабудаваў там ахвярнік, расклаў дровы і, звязаўшы сына свайго Ісаака, паклаў яго на ахвярнік паверх дроваў. І працягнуў Абрагам руку сваю, і ўзяў нож, каб закалоць сына свайго. 

Але анёл Пана паклікаў яго з неба і сказаў: Абрагаме, Абрагаме. Ён адказаў: Гэта я. Анёл сказаў: Не падымай рукі тваёй на хлопца і не рабі з ім нічога, бо цяпер Я ведаю, што ты баішся Бога і не пашкадаваў сына свайго адзінага для Мяне. Узняў Абрагам вочы свае і ўбачыў за сабою барана, які заблытаўся ў гушчары рагамі сваімі. Абрагам пайшоў, узяў барана і прынёс яго на ўсеспаленне замест сына. І назваў Абрагам тое месца “Пан бачыць”. Таму і сёння гаворыцца: На гары Пан будзе бачны. 

Анёл Пана другі раз паклікаў Абрагама з неба і сказаў: Прысягаю, - кажа Пан, — паколькі ты зрабіў гэта і не пашкадаваў сына свайго адзінага, то Я благаслаўлю цябе і памножу патомства тваё, як зоркі на небе і як пясок на беразе мора, і патомства тваё здабудзе брамы ворагаў тваіх. І атрымаюць благаслаўленне ў патомстве тваім усе народы зямлі, бо ты паслухаўся голасу Майго.

Вярнуўся Абрагам да сваіх слугаў, і яны ўсталі, і пайшлі разам у Бэршэбу. І жыў Абрагам у Бэршэбе. 

Гэта слова Божае.

РЭСПАНСАРЫЙНЫ ПСАЛЬМ (Пс 116А (114), 1–2. 3–4. 5–6. 8–9, Р.: 9)

Рэфрэн: Буду хадзіць перад абліччам Пана на зямлі жывых.

Або: Аллелюя.

1. Люблю я Пана, бо Ён пачуў *

голас маіх малітваў. 

2. Бо Ён схіліў вуха сваё да мяне *

ў дзень, калі я клікаў.

Рэфрэн: Буду хадзіць перад абліччам Пана на зямлі жывых.

Або: Аллелюя.

3. Акружылі мяне путы смерці, †

пакуты пякельныя знайшлі мяне; *

знайшоў я няшчасце і ўціск.

4. Але я паклікаў імя Пана: *

Пане, выратуй душу маю!

Рэфрэн: Буду хадзіць перад абліччам Пана на зямлі жывых.

Або: Аллелюя.

5. Пан ласкавы і справядлівы, *

наш Бог міласэрны.

6. Ахоўвае Пан прастадушных: *

я знемагаў, і Ён уратаваў мяне.

Рэфрэн: Буду хадзіць перад абліччам Пана на зямлі жывых.

Або: Аллелюя.

8. Бо Ён вырваў душу маю ад смерці, *

вочы — ад слёз, ногі — ад упадку.

9. Буду хадзіць перад абліччам Пана *

на зямлі жывых.

Рэфрэн: Буду хадзіць перад абліччам Пана на зямлі жывых.

Або: Аллелюя.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце яднаў з сабою свет, 

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 1–8)

Праславілі Бога, які даў такую ўладу людзям 

+ Чытанне святога Евангелля паводле Мацвея.

У тыя дні:

Езус увайшоў у човен і пераправіўся ў свой горад. І вось прынеслі да Яго паралізаванага, пакладзенага на ложа. Убачыўшы іхнюю веру, Езус сказаў паралізаванаму: Будзь адважным, сыне, адпускаюцца табе грахі. І вось некаторыя кніжнікі сказалі самі сабе: Ён блюзнерыць. 

А Езус, убачыўшы думкі іхнія, сказаў: Навошта задумваеце зло ў сэрцах вашых? Бо што лягчэй сказаць: «адпускаюцца табе грахі», або сказаць: «устань і хадзі»? Але каб вы ведалі, што Сын Чалавечы мае ўладу на зямлі дараваць грахі. Тады кажа паралізаванаму: Устань, вазьмі ложа сваё і ідзі дадому. 

Той устаў і пайшоў дадому. 

А людзі, убачыўшы гэта, спалохаліся і праславілі Бога, які даў такую ўладу людзям. 

Гэта слова Пана.

Пятніца (XIII)

ПЕРШАЕ ЧЫТАННЕ (Быц 23, 1–4. 19; 24, 1–8. 62–67)

І пакахаў Ісаак Рэбэку, і суцешыўся пасля смерці сваёй маці

Чытанне кнігі Быцця.

Сарра пражыла сто дваццаць сем гадоў. Памерла Сарра ў Кірыят-Арбэ, гэта значыць у Хеўроне, у зямлі Ханаанскай. І прыйшоў Абрагам галасіць па Сарры і аплакваць яе. 

Устаў Абрагам ад памерлай сваёй і казаў сынам Хета: Я ў вас прышэлец і чужаземец. Дайце мне ва ўласнасць месца для магілы паміж вамі, каб пахаваў я памерлую маю. Пасля гэтага Абрагам пахаваў Сарру, жонку сваю, у пячоры на полі ў Махпэле, насупраць Мамрэ, гэта значыць у Хеўроне, у зямлі Ханаанскай. 

Абрагам ужо састарыўся і быў старэчых гадоў. Пан благаславіў Абрагама ва ўсім. 

І сказаў Абрагам слузе свайму, старэйшаму ў доме ягоным, які кіраваў усім, што ў яго было: Пакладзі руку сваю пад сцягно маё і пакляніся мне Панам, Богам нябёсаў і Богам зямлі, што не возьмеш сыну майму жонкі з дачок Ханаана, сярод якіх я жыву. Але пойдзеш у зямлю маю, на радзіму маю, і возьмеш жонку сыну майму Ісааку. 

Слуга адказаў яму: Можа, не захоча гэтая жанчына ісці са мною ў гэтую зямлю. Ці павінен я вярнуць сына твайго ў зямлю, з якой ты выйшаў? 

Абрагам сказаў яму: Глядзі, не вяртай сына майго туды. Пан, Бог нябёсаў, які забраў мяне з дому айца майго і з зямлі нараджэння майго, які гаварыў мне і які прысягнуў мне, кажучы: патомству твайму дам гэтую зямлю, — Ён пашле анёла свайго перад табою, і ты возьмеш жонку сыну майму адтуль. Калі ж не захоча жанчына ісці з табою, ты будзеш вольны ад гэтай прысягі. Толькі сына майго не вяртай туды. 

Праз некаторы час Ісаак вяртаўся ад студні Лахай-Роі, бо жыў у зямлі Нэгеб. Калі пачало вечарэць, Ісаак засмучаны выйшаў у поле і, узняўшы свае вочы, убачыў, што ідуць вярблюды. Рэбэка паглядзела і, убачыўшы Ісаака, сышла з вярблюда. І сказала слузе: Хто гэты чалавек, які ідзе па полі насустрач нам? Слуга адказаў: Гэта мой гаспадар. Яна ўзяла пакрывала і закрылася. 

А слуга расказаў Ісааку пра ўсё, што ён зрабіў. І ўвёў яе Ісаак у шацёр Сарры, маці сваёй. І ўзяў Рэбэку, і яна стала яго жонкай, і пакахаў яе. І суцешыўся Ісаак пасля смерці сваёй маці. 

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 1–2. 3–4а. 4b–5, Р.: 1a)

Рэфрэн: Хваліце Пана, бо Ён добры.

Або: Аллелюя.

6. Хваліце Пана, бо Ён добры, *

бо навекі міласэрнасць Ягоная.

7. Хто раскажа пра магутнасць Пана, *

абвесціць усю хвалу Ягоную?

Рэфрэн: Хваліце Пана, бо Ён добры.

Або: Аллелюя.

8. Шчаслівыя, хто захоўвае права *

і заўсёды чыніць справядлівасць.

9. Памятай пра нас, Пане, *

у прыхільнасці да свайго народа.

Рэфрэн: Хваліце Пана, бо Ён добры.

Або: Аллелюя.

Наведай нас у Тваім збаўленні, *

10. каб мы ўбачылі шчасце Тваіх выбраных,

каб цешыліся радасцю Твайго народа, *

каб хваліліся Тваёй спадчынай.

Рэфрэн: Хваліце Пана, бо Ён добры.

Або: Аллелюя.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя, 

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 9–13)

Не здаровым патрэбны лекар; міласэрнасці хачу, а не ахвяры

+ Чытанне святога Евангелля паводле Мацвея.

У той час:

Калі Езус праходзіў, убачыў чалавека, які сядзеў на мытні, па імені Мацвей, і сказаў яму: Ідзі за Мною. Ён устаў і пайшоў за Ім. І калі Езус сядзеў за сталом у доме, шмат мытнікаў і грэшнікаў прыйшло і села за стол з Ім і вучнямі Ягонымі. Убачыўшы гэта, фарысеі казалі вучням Яго: Чаму Настаўнік ваш есць і п’е разам з мытнікамі і грэшнікамі? Езус жа, пачуўшы гэта, сказаў ім: Не здаровым патрэбны лекар, але хворым. Пайдзіце, навучыцеся, што значыць “міласэрнасці хачу, а не ахвяры”. Бо Я не прыйшоў клікаць праведнікаў, але грэшнікаў.

Гэта слова Пана.

Субота (XIII)

ПЕРШАЕ ЧЫТАННЕ (Быц 27, 1–5. 15–29)

Якуб падмануў брата і забраў яго благаслаўленне

Чытанне кнігі Быцця.

Калі Ісаак састарыўся, і аслабеў зрок вачэй ягоных, што не мог бачыць, паклікаў старэйшага сына свайго Эзава і сказаў яму: Сыне мой! Той адказаў яму: Вось я. Ён сказаў: Вось я састарыўся, не ведаю дня смерці маёй. Вазьмі цяпер зброю сваю, калчан твой і лук твой, выйдзі ў поле і ўпалюй мне дзічыны. Згатуй мне смачную страву, якую я люблю, і прынясі мне есці, каб благаславіла цябе душа мая, перш чым я памру. 

Рэбэка ж чула, як гаварыў Ісаак сыну свайму Эзаву. І пайшоў Эзаў у поле, каб упаляваць і прынесці дзічыны. 

А Рэбэка ўзяла багатую вопратку старэйшага сына свайго Эзава, якая была ў яе ў доме, і апранула малодшага сына свайго Якуба. На рукі ж яго і гладкую шыю яго яна надзела скуру казлянят. Дала смачную страву і хлеб, якія згатавала, у руку Якубу, сыну свайму. 

Ён увайшоў да бацькі свайго і сказаў: Айцец мой! Той адказаў: Вось я. Хто ты, сыне мой? Якуб сказаў бацьку свайму: Я Эзаў, першынец твой, я зрабіў, як ты сказаў мне. Устань, сядзь і з’еш дзічыны маёй, каб благаславіла мяне душа твая. І сказаў Ісаак сыну свайму: Як ты так хутка знайшоў, сыне мой? Той адказаў: Бо Пан Бог твой паслаў мне насустрач. І сказаў Ісаак Якубу: Падыдзі, я дакрануся да цябе, сыне мой, ці ты сын мой Эзаў, ці не? Якуб падышоў да Ісаака, айца свайго, і ён абмацаў яго, і сказаў: Голас гэты, голас Якуба, а рукі гэтыя, рукі Эзава. І не пазнаў яго, бо рукі яго былі валасатыя, як рукі Эзава, брата ягонага, і благаславіў яго. І сказаў: Ці ты сын мой Эзаў? Ён адказаў: Я. 

Ісаак сказаў: Падай мне, я з’ем дзічыны сына майго, каб благаславіла цябе душа мая. Якуб падаў яму, і ён еў. Прынёс яму таксама віна, і ён піў. Ісаак, бацька ягоны, сказаў яму: Падыдзі, пацалуй мяне, сыне мой. 

Той падышоў і пацалаваў яго. І пачуў ён пах вопраткі яго і благаславіў яго, кажучы: Глядзі, пах сына майго, як пах поля, якое благаславіў Пан. 

Няхай дасць табе Бог ад расы нябеснай і ад тлушчу зямлі, і шмат хлеба і віна. 

Няхай служаць табе плямёны, няхай паклоняцца табе народы. Будзь гаспадаром над братамі тваімі, і няхай паклоняцца табе сыны маці тваёй. Хто будзе цябе праклінаць, той будзе пракляты, а хто будзе цябе благаслаўляць, той будзе благаслаўлёны. 

Гэта слова Божае.

РЭСПАНСАРЫЙНЫ ПСАЛЬМ (Пс 135 (134), 1–2. 3–4. 5–6, Р.: 3а)

Рэфрэн: Хваліце Пана, бо Ён добры.

Або: Аллелюя.

1. Хваліце імя Пана, *

хваліце, слугі Пана,

2. што стаіце ў доме Пана, *

на дзядзінцах дому нашага Бога.

Рэфрэн: Хваліце Пана, бо Ён добры.

Або: Аллелюя.

3. Хваліце Пана, бо Ён добры, *

спявайце імені Яго, бо гэта прыемна.

4. Бо Пан выбраў сабе Якуба, *

Ізраэль ва ўласнасць сваю.

Рэфрэн: Хваліце Пана, бо Ён добры.

Або: Аллелюя.

5. Бо я ведаю, што Пан вялікі, *

Пан наш па-над усімі багамі.

6. Усё, што хоча, Пан учыніць на небе і на зямлі, *

на моры і ва ўсіх глыбінях.

Рэфрэн: Хваліце Пана, бо Ён добры.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, 

і Я ведаю іх, і яны ідуць за Мною, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 14–17)

Ці могуць быць у жалобе госці вяселля, пакуль з імі малады? 

+ Чытанне святога Евангелля паводле Мацвея.

У той час:

Вучні Яна прыйшлі да Езуса і сказалі: Чаму мы і фарысеі посцім шмат, а Твае вучні не посцяць? 

А Езус адказаў ім: Ці могуць быць у жалобе госці вяселля, пакуль з імі малады? Але прыйдуць дні, калі будзе забраны ад іх малады, і тады будуць посціць. 

Ніхто не прышывае латы з нябеленага палатна на старую вопратку, бо прышытае рве вопратку, і дзірка робіцца яшчэ горшай.  І не ўліваюць таксама маладое віно ў старыя мяхі. Інакш, разрываюцца мяхі, і віно выліваецца, і мяхі псуюцца. Але маладое віно ўліваюць у новыя мяхі, тады захоўваецца і тое, і другое. 

Гэта слова Пана.

ХIV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Зах  9, 9–10)

Вось кароль твой ідзе да цябе, справядлівы

Чытанне кнігі прарока Захарыі.

Так кажа Пан:

Радуйся моцна, дачка Сіёна, 

весяліся, дачка Ерузалема: 

вось кароль твой ідзе да цябе, 

справядлівы і збаўчы, 

пакорны, які едзе на асле, 

на асляняці, дзіцяці асліцы. 

І знішчу калясніцы з Эфраіма

і коней з Ерузалема, 

і зламаны будзе баявы лук; 

і Ён абвесціць народам мір. 

І валадарства Ягонае будзе ад мора да мора

і ад ракі аж да краёў зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 1–2. 8–9. 10–11. 13cd–14, Р.: пар. 1)

Рэфрэн: Буду Цябе славіць, Бог і Валадар мой.

Або: Аллелюя.

1. Буду ўзвялічваць Цябе, Бог і Валадар мой, *

і благаслаўляць імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на векі вечныя.

Рэфрэн: Буду Цябе славіць, Бог і Валадар мой.

Або: Аллелюя.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Буду Цябе славіць, Бог і Валадар мой.

Або: Аллелюя.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду Цябе славіць, Бог і Валадар мой.

Або: Аллелюя.

13. Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных. 

Рэфрэн: Буду Цябе славіць, Бог і Валадар мой.

Або: Аллелюя.

ДРУГОЕ ЧЫТАННЕ (Рым 8, 9. 11–13)

Калі забіваеце Духам учынкі цялесныя, жыць будзеце

Чытанне Паслання святога апостала Паўла да Рымлянаў.

Браты:

Вы не ў целе, але ў Духу, калі толькі Дух Божы жыве ў вас. Калі ж хто не мае Хрыстовага Духа, то не належыць Яму. 

Калі Дух таго, хто ўваскрасіў Хрыста з мёртвых, жыве ў вас, дык той, хто ўваскрасіў Хрыста з мёртвых, ажывіць і вашыя смяротныя целы праз Духа свайго, які жыве ў вас. Таму, браты, мы не даўжнікі цела, каб жыць паводле цела. Бо калі жывяце паводле цела, то памрэце; а калі забіваеце Духам учынкі цялесныя, жыць будзеце.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Я ціхі і пакорны сэрцам

+ Чытанне святога Евангелля паводле Мацвея.

У той час, адказваючы, Езус сказаў: Праслаўляю Цябе, Ойча, Пан  неба  і  зямлі, што Ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца, апроч Сына і таго, каму Сын захоча адкрыць. 

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне, бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

XIV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Эзх 2, 2–5)

Гэта ўзбунтаваны дом, аднак даведаюцца, што прарок ёсць сярод іх

Чытанне кнігі прарока Эзэхіэля.

У тыя дні:

Дух увайшоў у мяне і паставіў мяне на ногі. І я слухаў таго, хто прамаўляў да мяне. Ён сказаў мне: Сыне чалавечы, Я пасылаю цябе да сыноў Ізраэля, да народа адступнікаў, які ўзбунтаваўся супраць Мяне. Яны і айцы іхнія паўставалі супраць Мяне аж да гэтага дня. Тыя, да каго Я цябе пасылаю, гэта сыны з упартым тварам і жорсткім сэрцам. І скажаш ім: Так кажа Пан Бог. 

Ці паслухаюць яны, ці пагардзяць, бо гэта ўзбунтаваны дом, аднак даведаюцца, што прарок ёсць сярод іх. 

Гэта слова Божае.

РЭСПАНСАРЫЙНЫ ПСАЛЬМ (Пс 123 (122), 1–2а. 2bcd. 3–4, Р.: 2с)

Рэфрэн: Нашыя вочы звернуты да Пана.

1. Да Цябе ўздымаю свае вочы, *

які жывеш у нябёсах.

2. Так як вочы слугаў звернуты *

на рукі іх гаспадароў.

Рэфрэн: Нашыя вочы звернуты да Пана.

Як вочы служанкі — *

на рукі яе гаспадыні,

так нашыя вочы — да Пана, Бога нашага, *

пакуль Ён не злітуецца над намі.

Рэфрэн: Нашыя вочы звернуты да Пана.

3. Злітуйся над намі, злітуйся, о Пане, *

бо мы ўжо ўдосталь сытыя пагардай.

4. Душа наша насычана досыць*

здзекамі дзёрзкіх і пагардай ганарлівых.

Рэфрэн: Нашыя вочы звернуты да Пана.

ДРУГОЕ ЧЫТАННЕ (2 Кар 12, 7–10)

Буду хваліцца сваёй слабасцю, каб жыла ўва мне моц Хрыста

Чытанне Другога паслання святога апостала Паўла да Карынцянаў.

Браты:

Каб я не хваліўся нязвыкласцю аб’яўленняў, дадзена мне джала ў цела, пасланец сатаны, каб біць мяне. Таму я тройчы маліў Пана аб тым, каб адвёў яго ад мяне. Але Пан сказаў мне: Хопіць табе Маёй ласкі, бо моц удасканальваецца ў слабасці. 

Найбольш ахвотна буду хваліцца сваёй слабасцю, каб жыла ўва мне моц Хрыста. Таму ўпадабаў я слабасць, пагарду, нястачы, ганенні, уціск за Хрыста, бо, калі я слабы, тады моцны. 

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 4, 18)

Акламацыя: Аллелюя, аллелюя, аллелюя.

Дух Пана нада Мною:

Ён паслаў Мяне абвяшчаць Евангелле ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 1–6)

Няма прарока без пашаны, хіба што на бацькаўшчыне сваёй 

+ Чытанне святога Евангелля паводле Марка.

У той час:

Езус прыйшоў на сваю бацькаўшчыну. А за Ім ішлі Ягоныя вучні. Калі настала субота, Ён пачаў вучыць у сінагозе.

Многія, хто слухаў, здзіўляліся і казалі: Адкуль у Яго гэта, і што гэта за мудрасць, якая дадзена Яму, і як такія цуды чыняцца Ягонымі рукамі? Ці ж гэта не цясляр, сын Марыі, брат Якуба, Юзафа, Юды і Сымона? Ці ж не тут сярод нас Ягоныя сёстры? І сумняваліся ў Ім.

А Езус казаў ім: Няма прарока без пашаны, хіба што на бацькаўшчыне сваёй, у родных і ў доме сваім.

Таму не мог там учыніць ніякага цуду, толькі на некалькі хворых усклаў рукі і аздаравіў іх. І дзівіўся іхняму бязвер’ю. І хадзіў па навакольных вёсках, і вучыў.

Гэта слова Пана.

XIV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 66, 10–14с)

Вось Я скірую да яго спакой, як раку

Чытанне кнігі прарока Ісаі.

Радуйцеся разам з Ерузалемам і весяліцеся ў ім

усе, хто любіць яго.

Радасна весяліцеся разам з ім

усе, хто плакаў над ім,

каб вы карміліся і насычаліся ўдосталь 

з грудзей яго суцяшэння,

каб вы ўпіваліся і напаўняліся асалодай

з грудзей ягонай славы.

Бо так кажа Пан:

Вось Я скірую да яго спакой, як раку,

і хвалу народаў, як паўнаводны паток. 

Вас будуць карміць і насіць на руках,

і на каленях будуць песціць вас.

Як кагосьці суцяшае маці,

так Я буду суцяшаць вас,

і атрымаеце суцяшэнне ў Ерузалеме.

Убачыце, і ўсцешыцца вашае сэрца,

і косці вашы расквітнеюць, як трава.

І адкрыецца рука Пана слугам Ягоным.

Гэта слова Божае.

РЭСПАНСАРЫЙНЫ ПСАЛЬМ (Пс 66 (65), 1–3а. 4–5. 6–7а. 16 і 20, Р.: 1)

Рэфрэн: Усклікні Богу, уся зямля.

1. Усклікні Богу, уся зямля. *

2. Спявайце пра славу Ягонага імя, 

праслаўляйце Яго хвалу. *

3. Скажыце Богу: Якія грозныя справы Твае!

Рэфрэн: Усклікні Богу, уся зямля.

4. Няхай паклоніцца Табе ўся зямля і спявае Табе, *

няхай праслаўляе імя Тваё.

5. Прыйдзіце і ўбачце справы Бога: *

грозныя справы Яго над сынамі чалавечымі.

Рэфрэн: Усклікні Богу, уся зямля.

6. Ён змяніў мора ў сушу, *

пешшу перайшлі раку, 

і радаваліся там у Ім. *

7. Ён валадарыць у сваёй моцы навекі.

Рэфрэн: Усклікні Богу, уся зямля.

16. Усе, хто баіцца Бога, прыйдзіце і паслухайце, *

я раскажу вам, што Ён учыніў для маёй душы.

20. Благаслаўлёны Бог, які не адкінуў маёй малітвы, *

і не пазбавіў мяне міласэрнасці сваёй. 

Рэфрэн: Усклікні Богу, уся зямля.

ДРУГОЕ ЧЫТАННЕ (Гал 6, 14–18)

Я нашу на целе сваім раны Езуса

Чытанне Паслання святога апостала Паўла да Галатаў.

Браты:

Няхай я не буду хваліцца нічым, акрамя крыжа нашага Пана Езуса Хрыста, праз якога свет укрыжаваны для мяне, а я — для свету. Бо ні абразанне нічога не значыць, ні адсутнасць абразання, але толькі новае стварэнне. І над усімі, хто будзе паступаць паводле гэтага правіла, спакой і міласэрнасць, а таксама над Ізраэлем Божым. Урэшце, няхай ніхто не абцяжарвае мяне, бо я нашу на целе сваім раны Езуса.

Ласка нашага Пана Езуса Хрыста з духам вашым, браты. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (Клс 3, 15а. 16а)

Акламацыя: Аллелюя, аллелюя, аллелюя.

Няхай валадарыць у сэрцах вашых спакой Хрыстовы,

слова Хрыста няхай жыве ў вас ва ўсёй паўнаце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–9)

На ім спачне ваш спакой 

+ Чытанне святога Евангелля паводле Лукі.

У той час:

Пан прызначыў семдзесят двух іншых вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё. 

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў і ў дарозе нікога не вітайце. У які б дом ні ўвайшлі, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ёсць у іх, бо работнік заслугоўвае платы сваёй. Не пераходзьце з дому ў дом. 

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае. 

Гэта слова Пана.

Панядзелак (XIV)

ПЕРШАЕ ЧЫТАННЕ (Быц 28, 10–22а)

Убачыў лесвіцу і Анёлаў Божых, якія ўзыходзілі і сыходзілі па ёй

Чытанне кнігі Быцця.

У тыя дні: 

Якуб выйшаў з Бээр-Шэбы і скіраваўся да Харана. Дайшоўшы да пэўнага месца, ён захацеў адпачыць пасля захаду сонца. Узяў адзін з камянёў, што там ляжалі, падклаў сабе пад галаву і заснуў на гэтым месцы. 

І ўбачыў у сне лесвіцу, якая стаяла на зямлі і сваім верхам дасягала да неба, а таксама Анёлаў Божых, якія ўзыходзілі і сыходзілі па ёй. І вось Пан стаяў над ёю і казаў:

Я — Пан, Бог Абрагама, бацькі твайго, і Бог Ісаака. Зямлю, на якой ты ляжыш, Я дам табе і нашчадкам тваім. І тваё патомства будзе як пыл зямны; і ты пашырышся на захад і на ўсход, на поўнач і поўдзень; і благаслаўлёныя будуць ў табе і ў патомстве тваім ўсе плямёны зямлі. Вось Я з табою і буду захоўваць цябе, куды б ты ні пайшоў, і вярну цябе на гэтую зямлю. І не пакіну цябе, пакуль не выканаю ўсяго, што абяцаў табе.

Калі Якуб прачнуўся, сказаў: Сапраўды Пан ёсць на месцы гэтым, а я не ведаў. І з бояззю казаў: Якое страшнае тое месца! Гэта нішто іншае, як дом Божы і брама ў неба. 

Устаўшы рана, Якуб узяў камень, які падкладаў сабе пад галаву, і паставіў яго як помнік, і выліў зверху алей на яго. І назваў гэтае месца Бэтэль, раней жа яно называлася Люз. 

Пасля Якуб пакляўся, кажучы: Калі Бог будзе са мною і захавае мяне на гэтым шляху, якім я іду; калі Ён дасць мне хлеб для спажытку і адзенне, каб апрануцца; калі я паспяхова вярнуся да дому бацькі майго, тады Пан будзе для мяне Богам, а гэты камень, які я паставіў як помнік, будзе домам Божым. 

Гэта слова Божае.

РЭСПАНСАРЫЙНЫ ПСАЛЬМ (Пс 91 (90), 1–2. 3–4. 14–15аb, Р.: 2b)

Рэфрэн: Божа мой, на Цябе спадзяюся. 

1. Хто жыве пад аховаю Найвышэйшага *

і знаходзіцца ў цені Усемагутнага, 

2. той скажа Пану: Ты маё прыстанішча і мая цвярдыня, *

Божа мой, на Цябе спадзяюся. 

Рэфрэн: Божа мой, на Цябе спадзяюся. 

3. Ён сам цябе вызваліць з сеткі паляўнічага *

і ад слова, што нясе пагібель.

4. Пер’ем сваім цябе ахіне, *

і ты схаваешся пад Ягонымі крыламі.

Рэфрэн: Божа мой, на Цябе спадзяюся. 

14. За тое, што ён палюбіў Мяне, уратую яго; *

абараню яго, бо ён пазнаў Маё імя.

15. Пакліча Мяне, і адкажу яму, *

Я буду з ім ва ўціску.

Рэфрэн: Божа мой, на Цябе спадзяюся. 

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць 

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 18–26)

У мяне толькі што памерла дачка, але прыйдзі і яна будзе жыць 

+ Чытанне святога Евангелля паводле Мацвея.

У той час:

Калі Езус гаварыў з імі, да Яго падышоў адзін кіраўнік і, пакланіўшыся Яму, сказаў: У мяне толькі што памерла дачка, але прыйдзі і ўскладзі на яе руку сваю, і яна будзе жыць. 

Тады Езус падняўся і разам са сваімі вучнямі пайшоў за ім. І вось жанчына, якая дванаццаць гадоў цярпела на крывацёк, падышла ззаду і дакраналуся да краю вопраткі Ягонай, бо казала сабе: Калі хоць дакрануся да вопраткі Ягонай, выздаравею. Езус павярнуўся і, убачыўшы яе, сказаў: Будзь адважнай, дачка: твая вера ўратавала цябе. І ад гэтага моманту жанчына была здаровай.  

Калі Езус увайшоў у дом кіраўніка, Ён убачыў жалейнікаў і ўзрушаны натоўп і сказаў: Выйдзіце, бо дзяўчынка не памерла, але спіць. І насміхаліся з Яго. А калі натоўп вывелі, Ён увайшоў і ўзяў дзяўчыну за руку, і яна ўстала.

І разышлася пагалоска пра гэта па ўсёй гэтай зямлі. 

Гэта слова Пана.

Аўторак (XIV)

ПЕРШАЕ ЧЫТАННЕ (Быц 32, 23–33)

Будзеш звацца Ізраэлем, бо ты змагаўся з Богам

Чытанне кнігі Быцця.

У тыя дні:

Якуб падняўся ўначы, узяў дзвюх сваіх жонак, дзвюх служанак і адзінаццаць дзяцей сваіх і пераправіўся бродам праз Яббок. Узяўшы і перавёўшы іх праз паток, ён пераправіў таксама ўсё, што яму належала, і застаўся адзін. 

І вось нейкі муж змагаўся з ім аж да раніцы. А калі ўбачыў, што не можа перамагчы Якуба, дакрануўся да сустава сцягна ягонага, і адразу звіхнуўся сустаў сцягна Якуба падчас змагання. І сказаў муж: Адпусці мяне, бо ўжо світае. Але Якуб адказаў: Не адпушчу, калі ты не благаславіш мяне. Той сказаў яму: Як цябе зваць? Ён адказаў: Якуб. Тады муж сказаў: Адгэтуль не будзеш звацца Якубам, але Ізраэлем, бо ты змагаўся з Богам і людзьмі і перамог! Якуб спытаўся ў яго: Прашу цябе, назаві сваё імя. Той адказаў: Чаму пытаешся пра маё імя? І благаславіў яго там. Якуб жа даў гэтаму месцу назву Пэнуэль, кажучы: Я бачыў Бога тварам ў твар, і застаўся жывым.  

І ўзышло сонца над ім, калі ён пераходзіў праз Пэнуэль. І ён кульгаў на сцягно. З гэтай прычыны сыны Ізраэля аж да сённяшяга дня не спажываюць жылы, якая ў суставе сцягна, таму што Якуб быў крануты ў жылу сцягна.

Гэта слова Божае.

РЭСПАНСАРЫЙНЫ ПСАЛЬМ (Пс 17 (16), 1. 2–3. 6–7. 8 і 15, Р.: 15а)

Рэфрэн: Я ў справядлівасці ўбачу Тваё аблічча.

1. Пачуй, Пане, маю справядлівасць, *

выслухай маю просьбу, 

прымі маю малітву *

з непадманлівых вуснаў.

Рэфрэн: Я ў справядлівасці ўбачу Тваё аблічча.

2. Ад аблічча Твайго няхай выходзіць прысуд мой, *

няхай бачаць вочы Твае праведнасць.

3. Ты праверыў маё сэрца і ноччу мяне наведаў, *

выпрабоўваў мяне і не знайшоў несправядлівасці ўва мне.

Рэфрэн: Я ў справядлівасці ўбачу Тваё аблічча.

6. Я клічу Цябе, бо Ты выслухаеш мяне, Божа; *

схілі вуха Тваё да мяне, пачуй мае словы.

7. Пакажы цуды міласэрнасці сваёй, †

Збаўца, які ратуеш ад ворагаў тых, *

хто спадзяецца на Тваю правіцу.

Рэфрэн: Я ў справядлівасці ўбачу Тваё аблічча.

8. Сцеражы мяне, як зрэнку вока, *

у цені Тваіх крылаў схавай мяне.

15. Я ў справядлівасці ўбачу Тваё аблічча, *

калі прачнуся, буду насычацца Тваім абліччам.

Рэфрэн: Я ў справядлівасці ўбачу Тваё аблічча.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю сваіх, а Мае ведаюць Мяне. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 32–38)

Жніво сапраўды вялікае, ды работнікаў мала 

+ Чытанне святога Евангелля паводле Мацвея.

У той час:

Прывялі да Езуса нямога чалавека, апанаванага злым духам. І калі злы дух быў выгнаны, нямы пачаў гаварыць. І людзі казалі са здзіўленнем: Ніколі не было такога ў Ізраэлі. А фарысеі казалі: Князем дэманаў Ён выганяе злых духаў. 

Абходзіў Езус усе гарады і вёскі, навучаючы ў іхніх сінагогах, абвяшчаючы Евангелле валадарства і вылечваючы ўсялякую хваробу і ўсялякую немач.

Убачыўшы натоўпы людзей, Ён злітаваўся над імі, бо яны былі знясіленыя і пакінутыя, нібы авечкі, якія не маюць пастыра.

Тады Ён кажа вучням сваім: Жніво сапраўды вялікае, ды работнікаў мала; таму маліце Гаспадара жніва, каб выслаў работнікаў на жніво сваё.

Гэта слова Пана.

Серада (XIV)

ПЕРШАЕ ЧЫТАННЕ (Быц 41, 55–57; 42, 5–7а. 17–24а)

Сапраўды, мы пакараныя за брата нашага

Чытанне кнігі Быцця.

У тыя дні: 

Егіпецкую зямлю ахапіў голад, і народ пачаў крычаць перад фараонам, патрабуючы хлеба. І фараон адказаў ім: Ідзіце да Юзафа і зрабіце ўсё, што ён скажа вам. Паколькі голад пашыраўся па ўсёй зямлі, Юзаф адкрываў усе жытніцы і прадаваў збожжа егіпцянам. Між тым голад на егіпецкай зямлі ўзмацняўся. І людзі з усіх краін прыходзілі ў Егіпет купіць збожжа ў Юзафа, таму што голад панаваў па ўсёй зямлі.

Сыны Якуба таксама прыбылі ў егіпецкую зямлю разам з іншымі, хто прыходзіў па збожжа, бо голад дасягнуў таксама зямлі Ханаан. Юзаф жа быў кіраўніком зямлі егіпецкай, і гэта ён прадаваў збожжа народам. Калі ж прыйшлі да яго браты ягоныя і пакланіліся перад ім да зямлі, ён пазнаў іх.

І аддаў іх пад варту на тры дні. А на трэці дзень, калі іх вывелі з вязніцы, сказаў: Зрабіце, што я скажу, і будзеце жыць, бо Я баюся Бога. Калі вы шчырыя, то няхай адзін брат ваш застанецца ў вязніцы, дзе вас трымалі, а вы ідзіце і аднясіце збожжа сем’ям вашым, каб не галадалі. Свайго ж малодшага брата прывядзіце да мяне, каб вы пацвердзілі словы вашыя і не памерлі.

І зрабілі яны, як было сказана. І гаварылі адзін аднаму: Сапраўды, мы пакараныя за брата нашага, бо мы бачылі пакуты душы ягонай, калі ён маліў нас, але не прыслухаліся. Таму і напаткала нас гэта няшчасце. І Рубэн сказаў: Ці не казаў я вам: не грашыце супраць хлопца? Вы ж не слухалі мяне. І вось спаганяецца кроў ягоная. 

Яны не ведалі, што Юзаф ўсё разумеў, таму што ён гаварыў з імі праз перакладчыка. 

Тады ён адвярнуўся ад іх і расплакаўся.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 2–3. 10–11. 18–19, Р.: 22)

Рэфрэн: Міласэрнасць Твая, няхай будзе над намі.

2. Слаўце Пана на гуслях, *

грайце Яму на дзесяціструннай арфе.

3. Спявайце Яму новую песню, *

прыгожа грайце Яму і гучна.

Рэфрэн: Міласэрнасць Твая, няхай будзе над намі.

10. Пан касуе намеры язычнікаў, *

знішчае задумы народаў.

11. Намеры Пана трываюць навекі, *

задумы сэрца Ягонага з пакалення ў пакаленне.

Рэфрэн: Міласэрнасць Твая, няхай будзе над намі.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласэрнасць Твая, няхай будзе над намі.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае: 

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 1–7)

Ідзіце да авечак з дому Ізраэля, якія загінулі 

+ Чытанне святога Евангелля паводле Мацвея.

У той час:

Езус, паклікаўшы дванаццаць вучняў сваіх, даў ім уладу выганяць нячыстых духаў і лячыць усялякую хваробу і ўсялякую немач. Імёны ж дванаццаці Апосталаў былі такія: першы Сымон, называны Пятром, і Андрэй, брат яго,  Якуб  Зэбэдэеў і Ян, брат ягоны, Філіп і Барталамей, Тамаш і Мацвей мытнік, Якуб Алфееў і Тадэвуш, Сымон Кананіт і Юда Іскарыёт, які і здрадзіў Яго. 

Гэтых дванаццаць паслаў Езус, наказваючы ім: На шлях язычнікаў не ўзыходзьце і ў гарады самарыйскія не ўваходзьце. Але перадусім ідзіце да авечак з дому Ізраэля, якія загінулі. А ідучы, абвяшчайце, кажучы: Наблізілася Валадарства Нябеснае.

Гэта слова Пана.

Чацвер (XIV)

ПЕРШАЕ ЧЫТАННЕ (Быц 44, 18–21. 23b–29; 45, 1–5) 

Дзеля вашага ратунку Бог паслаў мяне ў Егіпет

Чытанне кнігі Быцця.

У тыя дні:

Падышоўшы бліжэй, Юда сказаў Юзафу: Прашу цябе, гаспадар мой, дазволь слузе твайму сказаць слова на вуха гаспадару майму. І не гнявіся на слугу свайго, бо ты роўны фараону! Гаспадар мой пытаўся ў слугаў сваіх, кажучы: Ці маеце бацьку ці брата? І мы адказалі гаспадару майму: У нас ёсць стары бацька, а ў яго — малодшы сын, які нарадзіўся ў старасці ягонай. Ягоны брат па маці памёр і ён застаўся адзін ад маці ягонай, і бацька вельмі любіць яго. Тады сказаў ты слугам сваім: Прывядзіце яго да мяне, каб я паставіў яго перад сваімі вачыма. Калі разам з вамі не прыйдзе ваш малодшы брат, не з’яўляйцеся больш перада мною.

Калі ж мы прыйшлі да нашага бацькі, слугі твайго, і расказалі яму ўсё, што сказаў нам гаспадар наш, тады сказаў наш бацька: Вярніцеся і купіце нам трохі ежы. Мы адказалі яму: Мы не можам ісці. Мы пойдзем толькі разам з нашым малодшым братам, інакш, калі яго не будзе, мы не зможам з’явіцца перад гэтым чалавекам. На гэта наш бацька, слуга твой, адказаў: Ведаеце, што двух сыноў нарадзіла мне жонка. Адзін з іх сышоў ад мяне і я сказаў: Дзікі звер пажор яго! І я дагэтуль не бачыў яго. Калі забераце ў мяне таксама гэтага і з ім здарыцца няшчасце, то гэтым смуткам зведзяце маю сівізну ў магілу.

Юзаф не мог больш стрымлівацца перад усімі, хто стаяў каля яго, і закрычаў: Няхай усе выйдуць адсюль! І не заставалася пры ім нікога, калі ён адкрыўся перад сваімі братамі. І ён заплакаў наўзрыд, аж пачулі егіпцяне і пачуў двор фараона. І сказаў Юзаф братам сваім: Я — Юзаф! Ці жывы яшчэ бацька мой? І браты не маглі адказаць, таму што моцна спалохаліся яго. І ён сказаў ім спакойна: Падыдзіце да мяне. А калі падышлі бліжэй, сказаў: Я — Юзаф, брат ваш, якога вы прадалі ў Егіпет. Не смуткуйце і не абвінавачвайце сябе, што вы прадалі мяне сюды. Бо дзеля вашага ратунку Бог паслаў мяне перад вамі.   

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 16–17. 18–19. 20–21, Р.: 5а)

Рэфрэн: Памятайце пра цуды, якія ўчыніў Пан.

16. Пан выклікаў голад на зямлі *

і знішчыў увесь хлеб.

17. Паслаў перад імі чалавека: *

Юзафа, якога прадалі ў няволю.

Рэфрэн: Памятайце пра цуды, якія ўчыніў Пан.

18. Кайданамі сціснулі ягоныя ногі, *

жалезам скавалі ягоную душу, 

19. ачысціла яго слова Пана, *

пакуль не збылося Ягонае слова. 

Рэфрэн: Памятайце пра цуды, якія ўчыніў Пан.

20. Паслаў кароль — і адпусцілі яго, *

вызваліў яго валадар народаў.

21. Паставіў яго гаспадаром свайго дому, *

кіраўніком усёй сваёй маёмасці.

Рэфрэн: Памятайце пра цуды, якія ўчыніў Пан.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае: 

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 7–15)

Дарма атрымалі, дарма і давайце

+ Чытанне святога Евангелля паводле Мацвея.

У той час:

Езус сказаў сваім вучням: Ідучы, абвяшчайце, кажучы: Наблізілася Валадарства Нябеснае. Хворых аздараўляйце, мёртвых уваскрашайце, пракажоных ачышчайце, злых духаў выганяйце. Дарма атрымалі, дарма і давайце.

Не бярыце з сабою ні золата, ні срэбра, ні медзі ў паясы свае, ні торбы ў дарогу, ні дзвюх вопратак, ні сандаляў, ні кія. Бо варты працаўнік свайго спажытку. 

У які б горад ці вёску вы ні ўвайшлі, даведайцеся, хто ў ім годны, і там заставайцеся, пакуль не выйдзеце. А ўваходзячы ў дом, прывітайце яго. І калі дом будзе годны, то няхай сыдзе спакой ваш на яго. Калі ж не будзе годны, то спакой ваш вернецца да вас. 

А калі хто не прыме вас і не паслухаецца слоў вашых, то, выходзячы з дому або з горада таго, атрасіце пыл з ног вашых. Сапраўды кажу вам, лягчэй будзе зямлі Садомы і Гаморы ў дзень суда, чым гэтаму гораду.

Гэта слова Пана.

Пятніца (XIV)

ПЕРШАЕ ЧЫТАННЕ (Быц 46, 1–7. 28-30)

Цяпер я магу памерці, таму што ўбачыў аблічча тваё

Чытанне кнігі Быцця.

У тыя дні:

Ізраэль вырушыў разам з усім, што было ў яго, і, прыбыўшы у Бээр-Шэбу, прынёс там ахвяры Богу бацькі свайго Ісаака. І Бог прамовіў да Ізраэля ў начным бачанні, кажучы: Якубе, Якубе! Той адказаў: Вось я. І сказаў яму: Я – Бог, Бог бацькі твайго. Не бойся пайсці ў Егіпет, бо там Я зраблю цябе вялікім народам. Я сам пайду з табою ў Егіпет, і выведу цябе назад, а Юзаф закрые рукою сваёю твае вочы.

Тады Якуб выправіўся з Бээр-Шэбы. Сыны Ізраэля пасадзілі свайго бацьку Якуба, і дзяцей ягоных, і жонак ягоных на калясніцы, якія фараон паслаў, каб прывезці яго. Узялі з сабою ўсю маёмасць, якую мелі ў зямлі ханаанскай. І прыбылі ў Егіпет Якуб і ўсе нашчадкі ягоныя, сыны ягоныя і ўнукі, дочкі і ўнучкі разам з усім патомствам. А Юду ён паслаў перад сабою, каб той паказваў шлях да Гашэна. І прыбылі яны да зямлі Гашэн.

Юзаф жа запрог калясніцы свае і скіраваўся насустрач бацьку свайму ў Гашэн. Калі ўбачыў яго, кінуўся яму на шыю і доўга плакаў на шыі ягонай. І сказаў Ізраэль Юзафу: Цяпер я магу памерці, таму што ўбачыў аблічча тваё і ты яшчэ жывы.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 18–19. 27–28. 39–40, Р.: 39а)

Рэфрэн: Збаўленне справядлівых паходзіць ад Пана.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Збаўленне справядлівых паходзіць ад Пана.

18. Пан ведае дні беззаганных, *

і спадчына іх будзе трываць вечна.

19. Не будуць асаромлены ў ліхую часіну, *

і ў дні голаду насычаны будуць.

Рэфрэн: Збаўленне справядлівых паходзіць ад Пана.

27. Ухіляйся ад зла і чыні дабро, *

і будзеш жыць навекі.

28. Бо Пан любіць правасуддзе †

і не пакідае сваіх верных, *

яны навекі будуць захаваны, 

а патомства бязбожнікаў будзе знішчана.

Рэфрэн: Збаўленне справядлівых паходзіць ад Пана.

39. Збаўленне справядлівых паходзіць ад Пана, *

Ён — цвярдыня іхняя ў час уціску.

40. Пан ім дапаможа і ўратуе, †

Ён вызваліць іх ад грэшнікаў і збавіць, *

бо яны на Яго спадзяюцца.

Рэфрэн: Збаўленне справядлівых паходзіць ад Пана.

СПЕЎ ПЕРАД ЕВАНГЕЛЛЕМ (Ян 16, 13а; 14, 26d)

Акламацыя: Аллелюя, аллелюя, аллелюя.

Калі прыйдзе Дух праўды, навучыць вас усёй праўдзе

і нагадае вам пра ўсё, што Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 16–23)

Не вы будзеце гаварыць, а Дух Айца вашага 

+ Чытанне святога Евангелля паводле Мацвея.

У той час:

Езус сказаў сваім Апосталам: Вось Я пасылаю вас, як авечак паміж ваўкоў. Таму будзьце хітрыя, як змеі, і простыя, як галубы. Сцеражыцеся людзей, бо будуць аддаваць вас на суд і ў сінагогах сваіх будуць біць вас. І павядуць вас да кіраўнікоў і да каралёў з-за Мяне дзеля сведчання перад імі і язычнікамі. Калі ж будуць выдаваць вас, не турбуйцеся, як або што сказаць, бо дадзена будзе вам у тую гадзіну пазнаць, што сказаць.

Бо не вы будзеце гаварыць, а Дух Айца вашага гаварыць будзе ў вас. І выдасць брат брата на смерць, і бацька сына; і паўстануць дзеці на бацькоў і заб’юць іх. І ўсе будуць ненавідзець вас за Маё імя. Хто ж вытрывае да канца, будзе збаўлены.

Калі вас пераследаваць будуць у гэтым горадзе, пераходзьце ў другі. Сапраўды кажу вам, што не пройдзеце гарадоў Ізраэля, як прыйдзе Сын Чалавечы.

Гэта слова Пана.

Субота (XIV)

ПЕРШАЕ ЧЫТАННЕ (Быц 49, 29–32; 50, 15–26а)

Бог наведае вас і выведзе з гэтай зямлі

Чытанне кнігі Быцця.

У тыя дні:

Якуб наказаў сваім сынам, кажучы: Я далучаюся да народа майго. Пахавайце мяне з маімі айцамі ў пячоры, што на полі Эфрона Хетэя. У пячоры, што на полі Макпэля, насупраць дубравы Мамрэ, у зямлі ханаанскай, якую мой бацька Абрагам купіў разам з полем ў Эфрона Хетэя як месца для пахаванняў. Там пахавалі яго і ягоную жонку Сару, там пахаваны Ісаак разам з Рэбэкай, жонкай сваёй, і там пахаваў я Лію. Гэта поле і пячора, што знаходзіцца на ім, куплена ў сыноў Хетэя.

Аддаўшы наказы сынам сваім, ён паклаў свае ногі на ложа і сканаў, далучыўшыся да народа свайго.

Калі ён памёр, браты Юзафа спалохаліся і казалі адзін аднаму: А што, калі Юзаф узненавідзіць нас і адплаціць нам за ўсё зло, якое мы ўчынілі яму? І яны паслалі сказаць Юзафу: Твой бацька перад смерцю загадаў нам сказаць табе: Прашу цябе: прабач тваім братам злачынства і грэх іхні, бо яны ўчынілі табе зло. Таму цяпер даруй нам, слугам Бога айца твайго, гэтую правіну. Юзаф заплакаў, калі яны так гаварылі з ім. Падышлі да яго браты, і, упаўшы перад ім ніцма, сказалі: Вось мы – слугі твае. Адказаў ім Юзаф: Не бойцеся. Хіба я замест Бога? Вы задумалі супраць мяне зло, але Бог абярнуў гэта на дабро, каб прывесці да цяперашняга выніку і захаваць жыццё шматлікага народа.  Не бойцеся: я буду ўтрымліваць вас і дзяцей вашых. І ён суцяшаў іх, сардэчна гаворачы з імі.

І пасяліўся Юзаф у Егіпце разам з усім домам бацькі свайго. І пражыў Юзаф сто дзесяць гадоў. І ўбачыў ён ў Эфраіме сыноў сваіх аж да трэцяга пакалення. І дзеці Макіра, сына Манасэя, нарадзіліся на каленях Юзафа. 

А пасля Юзаф сказаў сваім братам: Я паміраю, але Бог наведае вас і выведзе з гэтай зямлі ў зямлю, якую паабяцаў Абрагаму, Ісааку і Якубу. І Юзаф загадаў сынам Ізраэля паклясца, кажучы: Бог наведае вас, а вы забярыце косці мае адсюль. І памёр Юзаф, маючы сто дзесяць гадоў. 

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1–2. 3–4. 6–7, Р.: пар. Пс 69 (68), 33)

Рэфрэн: Шукайце Бога, і ажыве сэрца вашае.

1. Слаўце Пана, заклікайце імя Яго, *

абвяшчайце справы Яго сярод народаў.

2. Спявайце і грайце Яму псальмы, *

распавядайце пра ўсе Ягоныя цуды.

Рэфрэн: Шукайце Бога, і ажыве сэрца вашае.

3. Ганарыцеся імем Яго святым, *

няхай радуюцца сэрцы тых, хто шукае Пана.

4. Шукайце Пана і Яго моцы, *

шукайце заўсёды Яго аблічча.

Рэфрэн: Шукайце Бога, і ажыве сэрца вашае.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Шукайце Бога, і ажыве сэрца вашае.

СПЕЎ ПЕРАД ЕВАНГЕЛЛЕМ (1 П 4, 14)

Акламацыя: Аллелюя, аллелюя, аллелюя.

Калі ганяць вас за імя Хрыста, то вы шчаслівыя,

бо Дух Божы спачывае на вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 24–33)

Не бойцеся тых, хто забівае цела

+ Чытанне святога Евангелля паводле Мацвея.

У той час:

Езус сказаў сваім вучням: Вучань не вышэйшы за настаўніка, і слуга не вышэйшы за гаспадара свайго. Вучню дастаткова быць як настаўнік ягоны, і слузе — як гаспадар ягоны. Калі гаспадара дому назвалі Бэльзэбулам, то тым больш назавуць хатніх яго? Таму не бойцеся людзей, бо няма нічога схаванага, што б не адкрылася, і нічога патаемнага, што б не стала вядомым. Што кажу вам у цемры, гаварыце на святле, і што на вуха чуеце, прапаведуйце на дахах. Не бойцеся тых, хто забівае цела, душы ж не могуць забіць; а больш бойцеся таго, хто можа і душу, і цела загубіць у геене. Ці ж не два вераб’і прадаюцца за ас? I ніводзін з іх не ўпадзе на зямлю без волі Айца вашага. 

У вас жа і валасы на галаве палічаны. Таму не бойцеся: вартыя вы больш за многіх вераб’ёў. Так кожнага, хто вызнае Мяне перад людзьмі, і Я прызнаю перад Айцом Маім, які ў нябёсах. А хто адрачэцца ад Мяне перад людзьмі, ад таго і Я адракуся перад Айцом  Маім, які ў нябёсах.

Гэта слова Пана.

ХV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 55, 10–11)

Дождж робіць зямлю ўрадлівай

Чытанне кнігі прарока Ісаі.

Так кажа Пан;

Падобна як дождж і снег падае з неба 

і туды не вяртаецца, 

але поіць зямлю і робіць яе ўрадлівай,

і яна родзіць, і прыносіць плён сейбіту

і хлеб для таго, хто есць, 

так і слова Маё, якое выходзіць з вуснаў Маіх, 

не вернецца да Мяне без плёну, 

пакуль не споўніць тое, што Я хацеў, 

і з поспехам не дасягне таго, дзеля чаго Я паслаў яго.

Гэта слова Божае.

РЭСПАНСАРЫЙНЫ ПСАЛЬМ (Пс 65 (64), 10аbcd. 10e–11. 12–13. 14, Р.: Лк 8, 8)

Рэфрэн: Зерне ўпала на добрую зямлю і прынесла плён.

10. Ты наведваеш зямлю і насычаеш вільгаццю, *

шчодра яе ўзбагачаеш.

Божы паток напоўнены вадою. *

Ты вырошчваеш збожжа.

Рэфрэн: Зерне ўпала на добрую зямлю і прынесла плён.

Бо так падрыхтаваў яе.

11. Напаіў яе барозны, выраўнаў скібы, *

размякчыў яе дажджамі,

благаславіў яе расліннасць.

Рэфрэн: Зерне ўпала на добрую зямлю і прынесла плён.

12. Ты год вянчаеш ласкавасцю сваёй, *

сцежкі Твае струменяць тукам.

13. Струменяць на пашы ў пустыні, *

а ўзгоркі падпяразваюцца радасцю.

Рэфрэн: Зерне ўпала на добрую зямлю і прынесла плён.

14. Лугі апранаюцца ў статкі, †

даліны пакрываюцца збожжам, * 

усклікаюць яны і спяваюць.

Рэфрэн: Зерне ўпала на добрую зямлю і прынесла плён.

ДРУГОЕ ЧЫТАННЕ (Рым 8, 18–23)

Стварэнне чакае адкрыцця сыноў Божых

Чытанне Паслання святога апостала Паўла да Рымлянаў.

Браты:

Думаю, што цярпенні цяперашняга часу нягодныя той славы, якая павінна выявіцца ў нас. Таму што надзея стварэння чакае адкрыцця сыноў Божых. Стварэнне пакарылася марнасці не добраахвотна, але праз таго, хто пакарыў яго, у надзеі, што і само стварэнне вызвалена будзе з няволі тлення дзеля свабоды хвалы дзяцей Божых. Мы ж ведаем, што ўсё стварэнне разам стогне і пакутуе ажно да цяперашняга часу. І не толькі яно, але і мы самі, якія маем пачатак Духа, і мы ў сабе стогнем, чакаючы ўсынаўлення, выкуплення цела нашага.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — гэта Божае слова, а сейбіт — Хрыстус;

кожны, хто знойдзе Яго, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 1–9)

Выйшаў сейбіт сеяць 

+ Чытанне святога Евангелля паводле Мацвея.

У той дзень Езус выйшаў з дому і сеў каля мора. І сабралася каля Яго мноства народу, так што Ён увайшоў у човен і сеў, а ўвесь народ стаяў на беразе. І шмат гаварыў ім ў прыпавесцях, кажучы: 

Вось выйшаў сейбіт сеяць. І калі ён сеяў, адны зярняты ўпалі пры дарозе, і наляцелі птушкі, і паклявалі іх. Другія ўпалі на камяністае месца, дзе не было шмат глебы, і адразу прараслі, бо зямля была неглыбокай. Калі ж узышло сонца, яны завялі і з-за таго, што не мелі каранёў, засохлі. Іншыя зярняты ўпалі ў церні, і выраслі церні, і заглушылі іх. А яшчэ іншыя ўпалі на добрую зямлю і прынеслі плён: адно ў сто разоў, другое ў шэсцьдзесят, а іншае ў трыццаць. 

Хто мае вушы, няхай слухае!

Гэта слова Пана.

XV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ам 7, 12–15)

Ідзі, прароч народу Майму

Чытанне кнігі прарока Амоса.

У тыя дні:

Амасія, святар з Бэтэля, сказаў Амосу: Празорца, ідзі, уцякай у зямлю Юды. Там еш хлеб і там прароч. А ў Бэтэлі больш не прароч, бо ён — святыня караля і дом каралеўскі. 

Адказваючы, Амос сказаў Амасію: Я — не прарок і не сын прарока, бо я пастух і збіральнік сікамораў. Але Пан забраў мяне ад авечак, і сказаў мне Пан: Ідзі, прароч народу Майму Ізраэлю.  

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: 8)

Рэфрэн: Пакажы нам, Пане, сваю міласэрнасць.

9.  Паслухаю, што гаворыць Пан Бог. *

Ён спакой абвяшчае народу і святым сваім, 

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Пакажы нам, Пане, сваю міласэрнасць.

19. Міласэрнасць і вернасць сустрэнуцца разам, *

справядлівасць і спакой пацалуюцца.

20. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пакажы нам, Пане, сваю міласэрнасць.

21. Пан адорыць нас шчасцем, *

а зямля наша дасць свой плён.

22. Справядлівасць пойдзе перад Ім *

і паставіць на шлях крокі свае.

Рэфрэн: Пакажы нам, Пане, сваю міласэрнасць.

ДРУГОЕ ЧЫТАННЕ (Эф 1, 3–10)

Ён выбраў нас у Ім перад стварэннем свету

Чытанне Другога паслання святога апостала Паўла да Эфесцаў.

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсялякім духоўным благаслаўленнем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным. У Ім мы маем адкупленнне Ягонаю Крывёю, дараванне правінаў, паводле багацця ласкі Ягонай, якою шчодра адарыў нас ва ўсялякай мудрасці і разуменні, дазволіўшы нам пазнаць таямніцу сваёй волі, паводле свайго ўпадабання, якое раней паклаў ў Ім для спаўнення паўнаты часу, каб аб’яднаць ўсё ў Хрысце: тое, што на небе і на зямлі.

Гэта слова Божае.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста,

прасветліць вочы нашага сэрца,

каб мы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 7–13)

Пачаў высылаць іх па двое

+ Чытанне святога Евангелля паводле Марка.

У той час:

Езус паклікаў Дванаццаць і пачаў высылаць іх па двое, і даў ім уладу над нячыстымі духамі. І наказаў ім не браць у дарогу нічога, апрача толькі кія: ні хлеба, ні торбы, ні медзі ў поясе, але абувацца ў сандалі і не апранаць дзвюх вопратак. 

І сказаў ім: Калі дзе ўвойдзеце ў дом, заставайцеся там, пакуль не выйдзеце адтуль. І калі ў якім месцы не прымуць вас і не будуць слухаць вас, то, выходзячы адтуль, абтрасіце пыл, што пад нагамі вашымі, дзеля сведчання супраць іх. 

І, пайшоўшы, яны прапаведавалі пакаянне, і выганялі шмат дэманаў, і шмат хворых намашчвалі алеем, і вылечвалі.

Гэта слова Пана.

XV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Дрг 30, 10–14)

Гэта слова блізкае да цябе, каб ты мог выконваць яго

Чытанне кнігі Другазаконня.

Майсей прамовіў да народа, кажучы:

Будзеш слухацца голасу Пана Бога твайго, захоўваць запаведзі і наказы Ягоныя, запісаныя ў гэтай кнізе Закону, і вернешся да Пана Бога твайго ўсім сэрцам сваім і ўсёю душою сваёй.

Запаведзь, якую сёння даю табе, — гэта не штосьці цяжкае і недасягальнае для цябе. Яна не ў нябёсах, каб можна было сказаць: Хто б узышоў для нас ў неба і прынёс яе нам, каб мы слухалі і выконвалі яе? І не за морам яна, каб вы казалі: Хто б пераправіўся праз мора і прынёс яе нам, каб мы змаглі слухаць і выконваць яе? Наадварот, гэта слова вельмі блізкае да цябе: яно ў тваіх вуснах і ў тваім сэрцы, каб ты мог выконваць яго. 

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 14 і 17. 30–31. 33–34. 36аb і 37, Р.: пар. 33)

Рэфрэн: Ажыве сэрца шукаючых Бога.

14. Я ўзношу да Цябе маю малітву, Пане, у час ласкавасці, Божа. *

Пачуй мяне ў вялікай сваёй міласэрнасці,

у праўдзе Твайго збаўлення.

17. Пачуй мяне, Пане, бо шчодрая міласць Твая, *

глянь на мяне паводле вялікай дабрыні сваёй.

Рэфрэн: Ажыве сэрца шукаючых Бога.

30. Я ж бедны і пакутую; *

дапамога Твая, Божа, няхай падтрымае мяне.

31. Я буду славіць імя Божае, *

удзячным спевам буду ўзвялічваць Яго.

Рэфрэн: Ажыве сэрца шукаючых Бога.

33. Убачаць убогія і ўсцешацца, *

і ажыве сэрца тых, хто шукае Бога.

34. Бо Пан слухае бедных *

і не пагарджае вязнямі сваімі.

Рэфрэн: Ажыве сэрца шукаючых Бога.

36. Бог збавіць Сіён і адбудуе гарады Юды, *

і будуць жыць там, і атрымаюць у спадчыну яго. 

37. Гэта будзе спадчынай патомства слуг Ягоных, *

і тыя, хто любіць імя Бога, паселяцца там.

Рэфрэн: Ажыве сэрца шукаючых Бога.

ДРУГОЕ ЧЫТАННЕ (Клс 1, 15–20)

Усё праз Яго і для Яго створана

Чытанне Паслання святога апостала Паўла да Каласянаў.

Хрыстус з’яўляецца вобразам нябачнага Бога, першародным сярод усякага стварэння. Бо ў Ім было створана ўсё, што на нябёсах і на зямлі, бачнае і нябачнае: ці троны, ці панаванні, ці начальствы, ці ўлады — усё праз Яго і для Яго створана. Ён ёсць раней за ўсё, і ўсё трымаецца ў Ім. Ён — Галава Цела, гэта значыць, Касцёла. Ён — пачатак, першародны з мёртвых, каб Ён ва ўсім меў першынство. Бо спадабалася Айцу, каб у Ім жыла ўся паўната і каб праз Яго прымірыць з сабою ўсё, і зямное, і нябеснае, усталяваўшы мір праз Кроў Ягонага крыжа. 

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 6, 63с. 68с)

Акламацыя: Аллелюя, аллелюя, аллелюя.

Словы Твае, Пане, — гэта Дух і жыццё;

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 25–37)

Хто мой бліжні?

+ Чытанне святога Евангелля паводле Лукі.

У той час:

Адзін кніжнік устаў і, выпрабоўваючы Езуса, сказаў: Настаўнік, што мне рабіць, каб атрымаць у спадчыну жыццё вечнае? Езус адказаў яму: У Законе што напісана? Як чытаеш?

Той сказаў у адказ: Любі Пана Бога твайго ўсім сэрцам тваім, і ўсёю душою тваёю, і ўсёю моцаю тваёю, і ўсім розумам тваім; і бліжняга свайго, як самога сябе. Езус сказаў яму: Слушна ты адказаў. Так рабі і будзеш жыць.

Але той, жадаючы апраўдацца, сказаў Езусу: А хто мой бліжні?

Адказваючы на гэта, Езус сказаў: Адзін чалавек ішоў з Ерузалема ў Ерыхон і трапіў у рукі разбойнікаў, якія знялі з яго адзенне, пабілі яго і пайшлі, пакінуўшы ледзь жывога. Выпадкова нейкі святар ішоў тою дарогаю і, убачыўшы яго, прайшоў міма. Таксама і левіт, будучы на тым месцы, падышоў, паглядзеў і прайшоў міма. А нейкі самаранін, праязджаючы, знайшоў яго і, убачыўшы, злітаваўся. Падышоў, перавязаў яму раны, паліваючы алеем і віном. Пасадзіў яго на свайго асла, прывёз у заезд і паклапаціўся аб ім. А на другі  дзень, ад’язджаючы, дастаў два дынары, даў карчмару і сказаў яму: Паклапаціся аб ім. А калі патраціш больш, я аддам табе, калі вярнуся. Хто з гэтых трох, на тваю думку, быў бліжнім таму, хто трапіў у рукі разбойнікаў?

Ён сказаў: Той, хто паступіў з ім міласэрна. Тады Езус сказаў яму: Ідзі і ты рабі таксама.

Гэта слова Пана.

Панядзелак (XV)

ПЕРШАЕ ЧЫТАННЕ (Зых 1, 8–14. 22)

Паступім з ім мудра, каб ён не памнажаўся

Чытанне кнігі Зыходу.

У тыя дні:

Над Егіптам паўстаў новы кароль, які не ведаў Юзафа. І сказаў ён народу свайму: Вось народ сыноў Ізраэля шматлікі і больш магутны за нас. Хадземце, паступім з ім мудра, каб ён не памнажаўся. Бо, калі будзе вайна, ён далучыцца да нашых ворагаў, і будзе ваяваць супраць нас, і выйдзе з зямлі нашай. 

І паставілі над ім кіраўнікоў павіннасцяў, каб тыя прыгняталі яго цяжкімі працамі. І ён будаваў для фараона гарады для сховішчаў: Пітом і Рамзэс. Але чым больш яго прыгняталі, тым больш ён памнажаўся і рос. Таму баяліся сыноў Ізраэля, і таму егіпцяне жорстка прымушалі сыноў Ізраэля працаваць. Рабілі іх жыццё невыносным ад цяжкой працы з глінай і з цэглай, і ад усялякай працы на полі, і ад усялякай працы, якую жорстка прымушалі іх рабіць. 

І загадаў фараон усяму свайму народу, кажучы: Кожнага сына, які народзіцца ў габрэяў, кідайце ў Ніл, а ўсіх дзяўчат пакідайце жывымі.

Гэта слова Божае.

РЭСПАНСАРЫЙНЫ ПСАЛЬМ (Пс 124 (123), 1–3. 4–6. 7–8, Р.: 8а)

Рэфрэн: Дапамога наша — у імені Пана.

1. Калі б Пан не быў з намі, — скажы Ізраэль, —

2. калі б Пан не быў з намі *

і людзі супраць нас паўсталі,

3. то яны праглынулі б нас жывымі, *

калі б распаліўся іх гнеў супраць нас.

Рэфрэн: Дапамога наша — у імені Пана.

4. Тады б залілі нас воды, *

паток прайшоў бы над намі, 

5. тады прайшлі б над намі бурлівыя воды. *

6. Благаслаўлёны Пан, які не аддаў нас як здабычу для зубоў іхніх.

Рэфрэн: Дапамога наша — у імені Пана.

7. Душа наша, як птушка, вызвалілася з сіла лоўчых; *

сіло парвана, і мы ўратаваліся.

8. Дапамога наша — у імені Пана, *

які стварыў неба і зямлю.

Рэфрэн: Дапамога наша — у імені Пана.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 34 — 11, 1)

Не мір прыйшоў Я прынесці, але меч 

+ Чытанне святога Евангелля паводле Мацвея.

У той час:

Езус сказаў сваім вучням: Не думайце, што Я прыйшоў прынесці мір на зямлю. Не мір прыйшоў Я прынесці, але меч. Бо Я прыйшоў паставіць чалавека супраць бацькі ягонага, і дачку — супраць маці яе, і нявестку супраць свекрыві яе; і будуць ворагі чалавеку хатнія ягоныя.

Хто любіць бацьку ці маці больш, чым Мяне, не варты Мяне. І хто любіць сына ці дачку больш, чым Мяне, не варты Мяне. I хто не бярэ крыжа свайго і не ідзе за Мною, той не варты Мяне. 

Хто знайшоў жыццё сваё, страціць яго. А хто стаціў жыццё сваё дзеля Мяне, знойдзе яго. Хто прымае вас, Мяне прымае. А хто прымае Мяне, прымае таго, хто паслаў Мяне. Хто прымае прарока ў імя прарока, узнагароду прарока атрымае. І хто прымае справядлівага ў імя справядлівага, узнагароду справядлівага атрымае. I хто напоіць аднаго з малых гэтых толькі кубкам халоднай вады ў імя вучня, сапраўды кажу вам, не страціць узнагароды сваёй.

Калі закончыў Езус настаўляць дванаццаць вучняў сваіх, перайшоў адтуль вучыць і прапаведаваць у іхніх гарадах.

Гэта слова Пана.

Аўторак (XV)

ПЕРШАЕ ЧЫТАННЕ (Зых 2, 1–15а)

Назвала яго Майсеем, бо казала: Я дастала яго з вады.  Калі Майсей вырас, ён выйшаў да братоў сваіх

Чытанне кнігі Зыходу.

У тыя дні:

Пэўны чалавек з дому Левія пайшоў і ўзяў сабе жонку з дачок Левія. І яна зачала, і нарадзіла сына. І ўбачыла, што ён прыгожы, і хавала яго тры месяцы. А калі больш не магла хаваць яго, узяла кошык з трыснягу, пакрыла яго жывіцаю і смалою і, паклаўшы туды дзіця, паставіла ў трыснягу на беразе ракі. А сястра дзіцяці стала здалёк, каб даведацца, што з ім здарыцца.

Тым часам дачка фараона сышла ўніз, каб выкупацца ў рэчцы, а служанкі яе хадзілі па ўзбярэжжы ракі.

Калі яна заўважыла ў трыснягу кошык, паслала адну са служанак сваіх прынесці яго. Адкрыўшы, яна ўбачыла дзіця — хлочыка, які плакаў. І пашкадавала яго, кажучы: Гэта адно з габрэйскіх дзяцей. Тады сястра хлопчыка сказала дачцэ фараона: Хочаш, я пайду і паклічу табе карміцельку з габрэек, якая зможа выкарміць для цябе дзіця? Тая адказала: Ідзі. І пайшла дзяўчына, і паклікала маці немаўляці. І сказала ёй дачка фараона: Вазьмі гэтага хлопчыка і выкармі яго для мяне, а я буду плаціць табе. І ўзяла жанчына хлопчыка, і выкарміла яго, а калі ён падрос, перадала дачцэ фараона. І тая прыняла яго як сына і назвала яго Майсеем, бо казала: Я дастала яго з вады.  

Калі Майсей вырас, ён аднойчы выйшаў да братоў сваіх і ўбачыў, як іх прыгнятаюць. Убачыў таксама, як егіпцянін б’е аднаго з габрэяў, братоў ягоных. Паглядзеўшы навокал і не ўбачыўшы нікога, ён забіў егіпцяніна і схаваў яго ў пяску. Прыйшоўшы ў наступны дзень, ён убачыў, як сварыліся два габрэі, і сказаў вінаватаму: Чаму ты б’еш бліжняга свайго? Той адказаў: Хто паставіў цябе кіраўніком і суддзёю над намі? Ці ты хочаш забіць мяне, як забіў егіпцяніна? Майсей спалохаўся і сказаў: Напэўна, стала вядомай справа тая.

Калі фараон пачуў пра гэта, ён спрабаваў забіць Майсея. Але Майсей уцёк ад яго і пасяліўся ў зямлі Мадыян. 

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 3. 14.  30–31. 33–34, Р.: пар. 33)

Рэфрэн: Шукайце Бога, і ажыве сэрца вашае.

3. Я заграз у глыбокай багне *

і не маю пад нагамі апоры,

увайшоў я ў водныя глыбіні, *

і паток захапіў мяне.

Рэфрэн: Шукайце Бога, і ажыве сэрца вашае.

14. Я ўзношу да Цябе маю малітву, Пане, *

у час ласкавасці, Божа. 

Пачуй мяне ў вялікай сваёй міласэрнасці, *

у праўдзе Твайго збаўлення.

Рэфрэн: Шукайце Бога, і ажыве сэрца вашае.

30. Я ж бедны і пакутую; *

дапамога Твая, Божа, няхай падтрымае мяне.

31. Я буду славіць імя Божае, *

удзячным спевам буду ўзвялічваць Яго.

Рэфрэн: Шукайце Бога, і ажыве сэрца вашае.

33. Убачаць убогія і ўсцешацца, *

і ажыве сэрца тых, хто шукае Бога.

34. Бо Пан слухае бедных *

і не пагарджае вязнямі сваімі.

Рэфрэн: Шукайце Бога, і ажыве сэрца вашае.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння жорсткімі сэрцы вашыя, 

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 20–24)

У судны дзень лягчэй будзе Тыру і Сідону, і зямлі садомскай, чым табе

+ Чытанне святога Евангелля паводле Мацвея.

У той час:

Езус пачаў дакараць гарады, у якіх адбылося найбольш Ягоных цудаў, за тое, што яны не пакаяліся.

Гора табе, Харазін, гора табе, Бэтсаіда, бо, калі б у Тыры і Сідоне былі ўчынены цуды, якія адбыліся ў вас, яны б даўно, у мешкавіне і попеле, пакаяліся. Але кажу вам: У судны дзень лягчэй будзе Тыру і Сідону, чым вам. 

А ты, Кафарнаум, ці ўзвысішся да неба? Ты нізрынешся да пекла. Бо калі б у Садоме былі ўчынены цуды, якія адбыліся ў табе, ён застаўся б да сённяшняга дня. Але кажу вам: У судны дзень лягчэй будзе зямлі садомскай, чым табе.

Гэта слова Пана.

Серада (XV)

ПЕРШАЕ ЧЫТАННЕ (Зых 3, 1–6. 9–12)

З’явіўся Анёл Пана ў полымі агню з сярэдзіны куста

Чытанне кнігі Зыходу.

У тыя дні:

Майсей пасвіў авечак цесця свайго Етры, святара мадыянскага. І завёў  ён авечак далёка ў пустыню, і прыйшоў да Гарэба, Божай гары. І з’явіўся яму Анёл Пана ў полымі агню з сярэдзіны цярновага куста. І бачыў ён, як куст палаў агнём, але не згараў.                                   

І сказаў Майсей: Падыду я бліжэй і пагляджу на гэтую вялікую з’яву: чаму куст не згарае. Убачыў Пан, што ён наблізіўся, каб паглядзець, і паклікаў яго з сярэдзіны куста, кажучы: Майсей, Майсей.

Той адказаў: Вось я.

І сказаў Бог: Не набліжайся сюды, здымі абутак з ног тваіх, бо месца, на якім ты стаіш, гэта святая зямля.

І сказаў яшчэ: Я — Бог айца твайго, Бог Абрагама, Бог Ісаака, Бог Якуба.

І схаваў Майсей твар свой, таму што баяўся паглядзець на Бога.

І сказаў Пан: Вось крык сыноў Ізраэля дайшоў да Мяне, і Я ўбачыў уціск іхні, якім егіпцяне прыгнятаюць іх. Але ідзі, Я пашлю цябе да фараона, каб ты вывеў з Егіпта народ Мой, сыноў Ізраэля. 

І сказаў Майсей Богу: Хто я, каб ісці да фараона і выводзіць сыноў Ізраэля з Егіпта?

Пан адказаў: Я пайду з табою. І вось знак таго, што Я паслаў цябе: калі выведзеш народ з Егіпта, паклоніцеся Богу на гэтай гары. 

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 6–7, Р.: 8а)

Рэфрэн: Міласэрны ёсць Пан і ласкавы.

21. Благаславі, душа мая, Пана, *

і ўсё нутро маё, імя Яго святое.

22. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

23. Ён адпускае ўсе беззаконні твае *

і вылечвае ўсе твае хваробы.

24. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

6. Пан здзяйсняе справядлівасць *

і правасуддзе для ўсіх прыгнечаных.

7. Ён паказаў шляхі свае Майсею, *

сынам Ізраэля — справы свае.

Рэфрэн: Міласэрны ёсць Пан і ласкавы.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–27)

Ты схаваў гэта ад мудрых і адкрыў гэта дзецям

+ Чытанне святога Евангелля паводле Мацвея.

У той час, адказваючы, Езус сказаў: Праслаўляю Цябе, Ойча, Пан  неба  і  зямлі, што Ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца, апроч Сына і таго, каму Сын захоча адкрыць. 

Гэта слова Пана.

Чацвер (XV)

ПЕРШАЕ ЧЫТАННЕ (Зых 3, 13–20)

Я ЁСЦЬ, ЯКІ ЁСЦЬ. ЯКІ ЁСЦЬ паслаў мяне да вас

Чытанне кнігі Зыходу.

У тыя дні:

Майсей пачуў з сярэдзіны куста голас Пана і сказаў Яму: Вось я прыйду да сыноў Ізраэля і скажу ім: Бог айцоў вашых паслаў мяне да вас. А калі яны спытаюцца ў мяне: Якое ў Яго імя? Што адказаць мне ім? Тады сказаў Бог Майсею: Я ЁСЦЬ, ЯКІ ЁСЦЬ. І сказаў: Так скажаш сынам Ізраэля: ЯКІ ЁСЦЬ паслаў мяне да вас.

І гаварыў далей Бог Майсею: Так скажаш сынам Ізраэля: Пан, Бог айцоў вашых, Бог Абрагама, Бог Ісаака і Бог Якуба паслаў мяне да вас. Гэта імя Маё навекі і гэта напамін пра Мяне з пакалення ў пакаленне. 

Ідзі, збяры старэйшых Ізраэля і скажы ім: Пан, Бог айцоў вашых, Бог Абрагама, Бог Ісаака і Бог Якуба, аб’явіўся мне і сказаў: Я наведаў вас і ўбачыў усё, што адбываецца з вамі ў Егіпце. І сказаў: Я выведу вас з прыгнёту егіпецкага ў зямлю хананейцаў, хетэяў, амарэяў, фэрэзеяў, хевеяў і евусеяў – у зямлю, якая сочыцца малаком і мёдам. І яны паслухаюць твой голас, і ты разам са старэйшынамі Ізраэля пойдзеш да караля Егіпта і скажаш Яму: Пан, Бог габрэяў, сустрэўся з намі. А цяпер дазволь нам пайсці ў пустыню на тры дні хадзьбы, каб прынесці ахвяру Пану Богу нашаму.

Але Я ведаю, што кароль Егіпта не дазволіць вам пайсці, калі не будзе змушаны магутнаю рукою. Таму Я працягну сваю руку і ўдару Егіпет усімі цудамі сваімі, якія ўчыню сярод іх. Пасля гэтага ён адпусціць вас.  

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1 і 5. 8–9. 24–25. 26–27, Р.: 8а)

Рэфрэн: Пан вечна памятае пра свой запавет.

4. Слаўце Пана, заклікайце імя Яго, *

абвяшчайце справы Яго сярод народаў.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

Рэфрэн: Пан вечна памятае пра свой запавет.

10. Вечна Ён памятае пра свой запавет, *

пра слова, якое даў тысячам пакаленняў,

11. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Пан вечна памятае пра свой запавет.

24. Бог свой народ вельмі памножыў *

і зрабіў яго мацнейшым за ворагаў ягоных.

25. Змяніў іх сэрцы, каб ненавідзелі народ Ягоны, *

каб паступалі хітра супраць Ягоных слугаў.

Рэфрэн: Пан вечна памятае пра свой запавет.

26. Паслаў Майсея, слугу свайго, *

і Аарона, якога выбраў.

27. Яны паказалі сярод іх Яго знакі *

і цуды ў краіне Хама.

Рэфрэн: Пан вечна памятае пра свой запавет.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя, 

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 28–30)

Я ціхі і пакорны сэрцам

+ Чытанне святога Евангелля паводле Мацвея.

У той час:

Езус сказаў у адказ: Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне, бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

Пятніца (XV)

ПЕРШАЕ ЧЫТАННЕ (Зых 11, 10 — 12, 14)

Зарэжаце ягня на змярканні; і Я ўбачу кроў, і абміну вас

Чытанне кнігі Зыходу.

У тыя дні:

Майсей і Аарон учынілі перад фараонам мноства цудаў, але Пан зрабіў упартым сэрца фараона, і той не адпусціў сыноў Ізраэля са сваёй зямлі. 

Сказаў Пан Майсею і Аарону ў зямлі егіпецкай: Месяц гэты няхай будзе ў вас пачаткам месяцаў. Ён для вас будзе першым сярод месяцаў года. Звярніцеся да ўсёй грамады Ізраэля і скажыце: 

У дзесяты дзень гэтага месяца няхай возьме сабе кожны ягня для сваёй сям’і, ягня для дому. Калі ж сям’я будзе малая, каб з’есці ягня, то няхай разам з бліжэйшым да яго дому суседам возьме ягня паводле колькасці людзей. На кожнага столькі, колькі можа з’есці, разлічыце гэтае ягня.

Ягня павінна быць без заганаў, самец, аднагадовы. Выбраць можаце яго з ягнят або казлянят. І будзе яно ў вас да чатырнаццатага дня гэтага месяца. А пасля ўся грамада Ізраэля зарэжа яго на змярканні. І возьмуць ягоную кроў, і пазначаць ёй вушакі і бэльку над дзвярамі ў дамах, дзе будуць есці яго. Няхай у гэтую ноч з’ядуць мяса ягонае, спечанае на агні; будуць есці яго з праснакамі і горкімі травамі. Не будзеце есці з яго нічога сырога і нічога зваранага ў вадзе, але з’ясце спечанае на агні з галавою, нагамі і нутром. І да раніцы няхай не застанецца ад яго нічога, а калі што застанецца, спаліце на агні. Так будзеце есці яго: сцёгны вашыя будуць апаясаныя, сандалі на нагах вашых і кій ваш у руках вашых. Есці будзеце паспешліва, бо гэта Пасха Пана. 

У гэтую ноч Я прайду па зямлі егіпецкай і заб’ю кожнага першынца ў зямлі егіпецкай, ад чалавека аж да жывёлы, і ўчыню суд над усімі багамі Егіпта. Я — Пан. І будзе кроў знакам на вашых дамах, дзе вы будзеце. І калі Я ўбачу кроў, абміну вас, і не будзе сярод вас згубнага мору, калі буду караць зямлю егіпецкую.

І дзень гэты будзе для вас на ўспамін, і будзеце святкаваць яго, як свята Пана праз усе пакаленні вашыя. Паводле вечнага загаду будзеце святкаваць яго.

Гэта слова Божае.

РЭСПАНСАРЫЙНЫ ПСАЛЬМ (Пс 116В (115), 12–13. 15–16bc. 17–18, Р.: 13)

Рэфрэн: Келіх збаўлення ўзніму і буду заклікаць імя Пана.

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана. 

Рэфрэн: Келіх збаўлення ўзніму і буду заклікаць імя Пана.

Або: Аллелюя.

15. Каштоўная ў вачах Пана *

смерць Яго святых.

16. Я слуга Твой, сын слугі Тваёй, *

Ты разарваў мае кайданы.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

17. Я прынясу Табе ахвяру хвалы *

і буду заклікаць імя Пана.

18. Выканаю свае абяцанні для Пана *

перад усім Яго народам.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць Мой голас, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 1–8)

Сын Чалавечы — Гаспадар шабату

+ Чытанне святога Евангелля паводле  Мацвея.

У той час Езус праходзіў у шабат праз збожжа. А вучні Ягоныя згаладаліся і пачалі зрываць каласы і есці. Фарысеі, убачыўшы гэта, сказалі Яму: Вось вучні Твае робяць тое, чаго нельга рабіць у шабат.

А Ён адказаў ім: Вы не чыталі, што рабіў Давід, калі згаладаўся сам і тыя, хто быў з ім? Як ён увайшоў у дом Божы і еў ахвярныя хлябы, якіх нельга было есці ні яму, ні тым, хто быў з ім, а толькі адным святарам?

Або ці не чыталі вы ў Законе, што ў шабат святары ў святыні парушаюць шабат, аднак не вінаватыя? Але кажу вам, што тут нешта большае за святыню. Калі б ведалі вы, што азначае: Міласэрнасці хачу, а не ахвяры, — не асудзілі б невінаватых. Бо Сын Чалавечы — Гаспадар шабату.

Гэта слова Пана.

Субота (XV)

ПЕРШАЕ ЧЫТАННЕ (Зых 12, 37–42)

Гэтай ноччу чуваў Пан над выйсцем іх з егіпецкай зямлі

Чытанне кнігі Зыходу.

У тыя дні:

Выправіліся сыны Ізраэля, каля шасціста тысяч пешых мужчын, акрамя дзяцей, з Раамеса ў Суккот. І мноства розных людзей выйшла з імі, і авечкі, і валы, вельмі вялікі статак. Яны спяклі з цеста, якое вынеслі з Егіпта, праснакі, бо яно яшчэ не закісла, таму што яны былі выгнаныя з Егіпта і не маглі марудзіць, а ежы не прыгатавалі сабе.

Прабыванне сыноў Ізраэля, якія жылі ў Егіпце, налічвае чатырыста трыццаць гадоў. Пасля чатырохсот трыццаці гадоў, у гэты самы дзень выйшла ўсё войска Пана з егіпецкай зямлі. Гэтай ноччу чуваў Пан над выйсцем іх з егіпецкай зямлі. Гэта ноч — гэта чуванне для Пана сярод усіх сыноў Ізраэля ва ўсе іх пакаленні.

Гэта слова Божае.

РЭСПАНСАРЫЙНЫ ПСАЛЬМ (Пс 136 (135), 1 і 23а–24. 10–12. 13а і 14а–15)

Рэфрэн: Міласэрнасць Пана трывае навекі.

Або: Аллелюя.

1. Хваліце Пана, бо Ён добры, †

бо навекі Яго міласэрнасць. *

23. У прыніжэнні нашым Ён узгадаў пра нас, 

24. вызваліў нас ад нашых ворагаў, *

бо навекі Яго міласэрнасць.

Рэфрэн: Міласэрнасць Пана трывае навекі.

Або: Аллелюя.

10. Пазабіваў егіпцянам першародных, *

бо навекі Яго міласэрнасць.

12. Моцнаю рукою і распраўленым плячом, *

бо навекі Яго міласэрнасць.

Рэфрэн: Міласэрнасць Пана трывае навекі.

Або: Аллелюя.

13. Раздзяліў Чырвонае мора на часткі, *

14. і правёў Ізраэль сярод яго.

15. Укінуў фараона і яго войска ў Чырвонае мора, *

бо навекі Яго міласэрнасць.

Рэфрэн: Міласэрнасць Пана трывае навекі.

Або: Аллелюя.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет, 

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 14–21)

Забараніў ім расказваць пра Сябе, каб збылося сказанае

+ Чытанне святога Евангелля паводле Мацвея.

У той час:

Фарысеі выйшлі і сабралі раду супраць Езуса, каб загубіць Яго. 

Але Езус, даведаўшыся, пайшоў адтуль. І пайшло за Ім следам шмат людзей, і Ён аздаравіў усіх. Але забараніў ім расказваць пра сябе, каб збылося сказанае прарокам Ісаем: 

Вось слуга Мой, якога Я выбраў, 

умілаваны Мой, якога ўпадабала душа Мая. 

Ускладу дух Мой на Яго, 

а Ён абвесціць суд народам. 

Не будзе пярэчыць і лямантаваць, 

і не пачуе ніхто на плошчах голасу Яго. 

Трысціны надламанай не пераломіць, 

і кнота, які тлее, не пагасіць, 

пакуль не давядзе суд да перамогі. 

І ў імені Ягоным народы будуць мець надзею.

Гэта слова Пана.

ХVI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Мдр 12, 13. 16–19)

Даў надзею навяртання пасля грахоў

Чытанне кнігі Мудрасці Саламона.

Апроч Цябе няма Бога, які клапоціцца аб усім,

таму Ты не павінен даказваць, што судзіш справядліва.

Твая моц — гэта пачатак справядлівасці,

і Тваё панаванне над усім робіць Цябе ласкавым.

Ты паказваеш магутнасць, 

калі не вераць у дасканаласць Тваёй моцы,

і выкрываеш дзёрзкасць тых, хто яе ўсведамляе. 

Ты ж, маючы ўладу, у ласкавасці судзіш

і вельмі далікатна кіруеш намі,

калі Ты пажадаеш, маеш моц.

Такімі справамі Ты навучыў народ свой,

што справядлівы павінен быць ласкавым,

і даў сваім сынам добрую надзею

навяртання пасля грахоў. 

Гэта слова Божае.

РЭСПАНСАРЫЙНЫ ПСАЛЬМ (Пс 86 (85), 5–6. 9–10. 15–16а, Р.: пар. 5а)

Рэфрэн: Пане, Ты добры і міласэрны.

5. Ты, Пане, добры і выбачлівы, *

шматміласцівы да ўсіх, хто Цябе заклікае.

6. Пачуй, Пане, малітву маю, *

прыслухайся да голасу майго малення.

Рэфрэн: Пане, Ты добры і міласэрны.

9. Усе народы, створаныя Табою, †

прыйдуць і паклоняцца перад Тваім абліччам, Пане,*

і будуць праслаўляць імя Тваё.

10. Бо Ты вялікі і чыніш цуды, *

Ты — Бог, Ты адзіны.

Рэфрэн: Пане, Ты добры і міласэрны.

15. Але Ты, Пане, Бог міласэрны і ласкавы, *

шматміласцівы, доўгацярплівы і верны.

16. Паглядзі на мяне *

і змілуйся нада мною.   

Рэфрэн: Пане, Ты добры і міласэрны.

ДРУГОЕ ЧЫТАННЕ (Рым 8, 26–27)

Дух заступаецца за нас стагнаннямі нявымоўнымі

Чытанне Паслання святога апостала Паўла да Рымлянаў.

Браты:

Дух дапамагае ў слабасцях нашых, бо мы не ведаем, аб чым трэба маліцца, але Сам Дух заступаецца за нас стагнаннямі невымоўнымі. Той жа, хто даследуе сэрцы, ведае, якая думка ў Духа, бо Ён заступаецца за святых па волі Божай.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 24–30)

Пакіньце расці  разам тое і другое да жніва 

+ Чытанне святога Евангелля паводле Мацвея.

У той час:

Езус прапанаваў людзям іншую прыпавесць, кажучы: Валадарства Нябеснае падобнае да чалавека, які пасеяў добрае насенне на полі сваім. Калі ж людзі спалі, прыйшоў вораг яго і пасеяў між пшаніцаю каласоўнік і пайшоў. Калі ж збажына ўзышла і дала плод, тады паказаўся каласоўнік. Прыйшоўшы ж, слугі гаспадара дому сказалі яму: Пане, ці ж не добрае насенне пасеяў ты на полі сваім? Адкуль жа на ім каласоўнік. Ён жа сказаў ім: Вораг зрабіў гэта. А слугі сказалі яму: Хочаш мы пойдзем выпалаць яго? Але ён сказаў: Не, каб, выбіраючы каласоўнік, вы не павырывалі разам з ім і пшаніцы. Пакіньце расці  разам тое і другое да жніва; і ў час жніва я скажу жняцам: збярыце спачатку каласоўнік і звяжыце яго ў пучкі, каб спаліць; а пшаніцу збярыце ў гумно маё. 

Гэта слова Пана.

XVI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ер 23, 1–6)

Збяру ацалелых авечак Маіх і пастаўлю над імі пастыраў

Чытанне кнігі прарока Ераміі.

Гора пастырам, якія губяць і рассейваюць авечак пашы Маёй! — кажа Пан. 

Таму так кажа Пан, Бог Ізраэля, пра пастыраў, якія пасвяць народ Мой: Вы рассеялі авечак Маіх і разагналі іх, і не клапаціліся пра іх. Вось Я пакараю вас за зло ўчынкаў вашых, — кажа Пан. 

Я збяру ацалелых авечак Маіх з усіх земляў, у якія прагнаў іх, і вярну іх ў аўчарню іхнюю, і будуць пладзіцца і памнажацца. І пастаўлю над імі пастыраў, якія будуць пасвіць іх. І больш не будуць палохацца і баяцца, і ніхто не згубіцца, — кажа Пан.

Вось настануць дні, — кажа Пан, — і абуджу для Давіда Парастак справядлівы, і запануе Кароль, і будзе Ён мудрым, і будзе чыніць правасуддзе і справядлівасць на зямлі. У дні Ягоныя збаўлены будзе Юда, а Ізраэль будзе жыць у бяспецы. І вось імя Ягонае, якім будуць называць Яго: Пан – наша справядлівасць.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы. 

3. Пан — пастыр мой, ні ў чым не буду мець нястачы, *

4. Ён дазваляе спачываць мне на зялёных пашах. 

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы. 

Накіроўвае мяне на сцежкі справядлівасці *

дзеля Імя свайго. 

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, не буду мець нястачы. 

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы. 

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана * 

на доўгія дні.

Рэфрэн: Пан — пастыр мой, не буду мець нястачы. 

ДРУГОЕ ЧЫТАННЕ (Эф 2, 13–18)

Ён – мір наш, які ўчыніў адно і другое адзіным

Чытанне Паслання святога апостала Паўла да Эфесцаў.

Браты: 

Цяпер у Хрысце Езусе вы, якія калісьці былі далёка, сталіся блізкімі дзякуючы крыві Хрыста. Бо Ён — мір наш, які ўчыніў адно і другое адзіным і мур варожасці, што падзяляў, зруйнаваў у Целе сваім. А закон запаведзяў знішчыў навучаннем, каб з двух стварыць у сабе аднаго новага чалавека, усталёўваючы мір, і ў адным целе зноў прымірыць адных і другіх з Богам праз крыж, забіўшы на ім варожасць. І, прыйшоўшы, Ён абвясціў мір вам, якія далёка, і мір тым, якія блізка. Бо праз Яго мы, адны і другія, маем доступ у адным Духу да Айца.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 30–34)

Яны былі як авечкі без пастыра

+ Чытанне святога Евангелля паводле Марка.

У той час:

Сабраліся Апосталы каля Езуса і расказалі Яму ўсё, што зрабілі і чаму навучылі. І Ён сказаў ім: Пайдзіце адны ў пустыннае месца і крыху адпачніце. Бо так шмат людзей прыходзіла і адыходзіла, што нават не было ім калі паесці. І адплылі яны ў пустыннае месца на чаўне адны.

І ўбачылі, што яны адплылі. І шмат хто, даведаўшыся, пешкі збегліся туды з усіх гарадоў і апярэдзілі іх. Выйшаўшы, Езус убачыў мноства людзей і злітаваўся над імі, бо яны былі як авечкі без пастыра. І пачаў іх вучыць многаму. 

Гэта слова Пана.

XVI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Быц 18, 1–10а)

Пане, не абмінай свайго слугі

Чытанне кнігі Быцця.

У тыя дні:

Аб’явіўся Пан Абрагаму каля дубоў Мамрэ, калі той сядзеў пры ўваходзе ў шацёр у час дзённай спякоты. Абрагам узняў вочы свае – вось тры мужы стаялі насупраць яго. Убачыўшы іх, ён пабег ад ўваходу ў шацёр насустрач ім і, пакланіўшыся да зямлі, сказаў: Пане, калі я знайшоў ласку ў вачах тваіх, не абмінай свайго слугі. Прынясу крыху вады, і вы абмыйце свае ногі, і адпачніце пад гэтым дрэвам. Я ж прынясу трохі хлеба, і вы падмацуеце сэрцы вашыя, а потым пойдзеце, бо дзеля гэтага праходзіце каля слугі вашага. А яны сказалі: Зрабі так, як сказаў.

Абрагам паспяшыў у шацёр да Сары і сказаў: Хутчэй замясі тры саты лепшай мукі і зрабі ляпёшкі. Потым Абрагам пабег да статка і, выбраўшы тоўстае і прыгожае цяля, даў слузе, каб той хутка яго прыгатаваў. Затым узяў масла і малако, і прыгатаванае цяля і паставіў перад імі. Сам жа стаяў каля іх пад дрэвам. А яны елі.

І спыталі яго: Дзе твая жонка Сарра?

Ён адказаў ім: Вось у шатры.

Сказаў яму адзін з іх: Праз год у той самы час я вярнуся да цябе. А ў Сарры, жонкі тваёй, будзе сын.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3a. 3bс–4ab. 5, Р.: 1а)

Рэфрэн: Пане, хто можа жыць у Тваім шатры?

2. Той, хто паступае беззаганна*

і здзяйсняе справядлівасць,

і гаворыць праўду ў сэрцы сваім.* 

3. Хто языком сваім не абмаўляе. 

Рэфрэн: Пане, хто можа жыць у Тваім шатры?

Хто не чыніць бліжняму свайму зла,*

не ўзводзіць паклёп на свайго суседа, 

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры?

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць,*

не пахіснецца ніколі. 

Рэфрэн: Пане, хто можа жыць у Тваім шатры?

ДРУГОЕ ЧЫТАННЕ (Клс 1, 24–28)

Таямніца, схаваная ад вякоў, цяпер аб’явілася Ягоным святым

Чытанне Паслання святога апостала Паўла да Каласянаў.

Браты:

Цяпер я радуюся за вас ў цярпеннях і дапаўняю недахоп у маім целе пакутаў Хрыста за Ягонае Цела, якім ёсць Касцёл, слугою якога я стаў паводле дадзенага мне дзеля вас Божага распараджэння, каб выканаць слова Божае, таямніцу, схаваную ад вякоў і ад пакаленняў, якая цяпер аб’явілася Ягоным святым. Ім захацеў Бог адкрыць сярод язычнікаў багацце славы таямніцы гэтай, якою ёсць Хрыстус сярод вас – надзея славы. Яго мы прапаведуем, настаўляючы кожнага чалавека і навучаючы кожнага чалавека ўсялякай мудрасці, каб учыніць кожнага чалавека дасканалым у Хрысце. 

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Шчаслівыя, хто ў добрым і чыстым сэрцы

захоўвае Божае слова і прыносіць плён у цярплівасці.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 38–42)

Марта прыняла Яго. Марыя ж выбрала найлепшую частку

+ Чытанне святога Евангелля паводле Лукі.

У той час:

Прыйшоў Езус у адну вёску. І жанчына, якую звалі Марта, прыняла Яго. У яе была сястра па імені Марыя, якая села каля ног Езуса і слухала Ягоныя словы. Марта ж была занятая многімі паслугамі. Яна, падышоўшы, сказала: Пане, ці Табе ўсё адно, што сястра мая пакінула мяне адну прыслугоўваць? Таму скажы ёй, каб дапамагла мне.  

Пан жа сказаў ёй у адказ: Марта, Марта, ты турбуешся і клапоцішся пра многае, а патрэбна толькі адно. Марыя ж выбрала найлепшую частку, якая не адымецца ў яе.

Гэта слова Пана.

Панядзелак (XVI)

ПЕРШАЕ ЧЫТАННЕ (Зых 14, 5–18)

Даведаюцца, што Я — Пан, калі пакажу славу Маю на фараоне

Чытанне кнігі Зыходу.

У тыя дні:

Абвешчана было каралю егіпецкаму, што народ уцёк. І адвярнулася сэрца фараона і слугаў ягоных ад гэтага народа, і сказалі яны: Што гэта мы зрабілі? Навошта мы адпусцілі ізраэльцянаў, каб яны не працавалі на нас? Фараон запрог сваю калясніцу і забраў з сабою свой народ. Узяў шэсцьсот лепшых калясніц, і ўсе егіпецкія калясніцы, і правадыроў над усімі імі. 

Пан учыніў жорсткім сэрца фараона, караля егіпецкага, і ён пагнаўся за сынамі Ізраэля.  Сыны ж Ізраэля выходзілі з узнятаю рукою. І пагналіся за імі егіпцяне (усе коні, калясніцы фараона, і вершнікі, і ўсё войска ягонае) і дагналі іх каля Пі-Хахірота, перад Баал-Цэфонам, калі яны разбілі лагер каля мора.

Фараон наблізіўся, а сыны Ізраэля, узняўшы вочы свае, убачылі, што егіпцяне ідуць за імі.  Сыны Ізраэля вельмі спалохаліся і ўсклікнулі да Пана. Яны сказалі Майсею: Ці ж няма грабніц у Егіпце, што ты прывёў нас паміраць у пустыні? Што гэта ты зрабіў нам, што вывеў нас з Егіпта? Ці ж не тое самае гаварылі мы табе ў Егіпце, кажучы: Пакінь нас, няхай мы будзем працаваць на егіпцянаў, бо лепш нам быць у няволі ў егіпцянаў, чым памерці ў пустыні. Але Майсей сказаў народу: Не бойцеся, стойце — і ўбачыце выратаванне ад Пана, якое ўчыніць вам сёння, бо егіпцянаў, якіх вы бачыце сёння, больш не ўбачыце ніколі. Пан будзе змагацца за вас, а вы будзьце спакойныя. 

Сказаў Пан Майсею: Чаму ты ўсклікаеш да Мяне? Скажы сынам Ізраэля, няхай выходзяць. А ты падымі кій свой і працягні руку сваю да мора і падзялі яго, і пойдуць сыны Ізраэля сярод мора па сушы. Я ж зраблю жорсткім сэрца егіпцян, каб пайшлі яны ўслед за імі. І пакажу славу Маю на фараоне і ўсім войску ягоным, на калясніцах і вершніках ягоных. І даведаюцца егіпцяне, што Я – Пан, калі пакажу славу Маю на фараоне і ўсім войску ягоным, на калясніцах і вершніках ягоных.

Гэта слова Божае.

РЭСПАНСАРЫЙНЫ ПСАЛЬМ (Зых 15, 1b–2. 3–4. 5–6, Р.: 1b)

Рэфрэн: Спяваю Пану, бо Ён узвысіўся.

1. Спяваю Пану, бо Ён узвысіўся, †

каня і вершніка яго скінуў у мора.*

2. Пан мая сіла і мая песня, Ён стаў маім збаўленнем.

Ён мой Бог, Яго праслаўляю. *

Ён Бог айца майго, узвялічу Яго. 

Рэфрэн: Спяваю Пану, бо Ён узвысіўся.

3. Пан магутны ў барацьбе, *

Яго імя Усемагутны.

4. Калясніцы фараона і яго войска Ён кінуў у мора, *

лепшыя ваяры ягоныя патанулі ў Чырвоным моры.

Рэфрэн: Спяваю Пану, бо Ён узвысіўся.

5. Бездань іх праглынула, *

яны сышлі ў глыбіні.

6. Правіца Твая, Пане, праслаўлена моцаю,*

правіца Твая, Пане, перамагла ворага.

Рэфрэн: Спяваю Пану, бо Ён узвысіўся.

СПЕЎ ПЕРАД ЕВАНГЕЛЛЕМ (пар. Пс 95 (94), 8ab)

Акламацыя: Аллелюя, аллелюя, аллелюя.

Не рабіце сёння жорсткімі сэрцы вашыя, 

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 38–42)

Каралева Поўдня ўстане на судзе з гэтым пакаленнем 

+ Чытанне святога Евангелля паводле Мацвея.

У той час:

Некаторыя кніжнікі і фарысеі сказалі Езусу: Настаўнік, хочам ад цябе ўбачыць знак. Але Ён адказаў ім:

Пакаленне нягоднае і распуснае шукае знаку, але ніякага знаку не будзе дадзена яму, апрача знаку Ёны прарока. Бо як Ёна быў у чэраве кіта тры дні і тры ночы, так і Сын Чалавечы будзе ў сэрцы зямлі тры дні і тры ночы.

Людзі з Нінівы ўстануць на судзе супраць гэтага пакалення і асудзяць яго, бо яны пакаяліся дзякуючы прапаведаванню Ёны, а тут большае, чым Ёна.

Каралева Поўдня ўстане на судзе з гэтым пакаленнем і асудзіць яго, бо яна прыйшла з краю зямлі паслухаць мудрасці Саламона, а тут большае, чым Саламон. 

Гэта слова Пана.

Аўторак (XVI)

ПЕРШАЕ ЧЫТАННЕ (Зых 14, 21 — 15,1а)

Сыны Ізраэля прайшлі па сушы сярод мора

Чытанне кнігі Зыходу.

У тыя дні:

Калі Майсей працягнуў руку да мора, Пан гнаў мора моцным усходнім ветрам усю ноч і ператварыў у сушу, і раздзялілася вада. І пайшлі сыны Ізраэля праз сярэдзіну мора па сушы; вада была для іх сцяною з правага і з левага боку. І пагналіся егіпцяне, і ўвайшла за імі ў сярэдзіну мора ўся конніца фараона, калясніцы і вершнікі ягоныя. І вось на світанні Пан паглядзеў на войска егіпцян са слупа вогненнага і воблачнага, і прывёў у замяшанне войска іхняе. І падвярнуў колы калясніцаў, што ім цяжка было рухацца. І казалі егіпцяне: Уцякайма ад Ізраэля, бо Пан ваюе за іх супраць егіпцян. 

Тады сказаў Пан Майсею: Працягні руку сваю да мора, каб павярнуліся воды да егіпцян, на калясніцы і вершнікаў іхніх. І калі Майсей працягнуў руку да мора, на самым світанні яно вярнулася на сваё месца, і бегла вада насустрач егіпцянам, якія ўцякалі, і патапіў іх Пан сярод хваляў. І вярнулася вада, і накрыла калясніцы і вершнікаў усяго войска фараона, якое ўвайшло за імі ў мора, і не засталося ніводнага з іх. А сыны Ізраэля прайшлі па сушы сярод мора, і вада стаяла каля іх сцяною з левага і з правага боку. 

І ў той дзень вызваліў Пан Ізраэль з рук егіпецкіх. І ўбачылі ізраэльцяне мёртвых егіпцян на беразе мора. Убачылі моцную руку, якую Пан узняў супраць егіпцян. Спалохаўся народ Пана і паверыў Пану і Майсею, слузе Ягонаму.

Тады Майсей і сыны Ізраэля заспявалі песню Пану: 

Не гаворыцца: Гэта слова Божае.

РЭСПАНСАРЫЙНЫ ПСАЛЬМ (Зых 15, 8–9. 10 і 12. 17, Р.: 1b)

Рэфрэн: Спяваю Пану, бо Ён узвысіўся.

8. Ад подыху Твайго падняліся воды, *

вір стаў, нібы сцяна, глыбіні сабраліся ў сэрцы мора.

9. Гаварыў вораг: Паганюся, даганю, †

падзялю здабычу, насыціцца імі душа мая, *

выхаплю меч свой, рука мая іх знішчыць.

Рэфрэн: Спяваю Пану, бо Ён узвысіўся.

10. Ты падзьмуў, і схавала іх мора, *

яны патанулі, як свінец, у магутных водах.

12. Ты выцягнуў сваю правіцу, *

і паглынула іх зямля.

Рэфрэн: Спяваю Пану, бо Ён узвысіўся.

17. Ты вывеў народ свой *

і пасадзіў яго на гары спадчыны сваёй, 

на месцы, якое ўчыніў сваім жыллём, Пане, *

у святыні Пана, якую ўзвялі Твае рукі.

Рэфрэн: Спяваю Пану, бо Ён узвысіўся.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 46–50)

Працягнуўшы руку сваю да вучняў сваіх, сказаў: Вось маці Мая і браты Мае 

+ Чытанне святога Евангелля паводле Мацвея.

У той час:

Калі Езус прамаўляў да людзей, Маці і браты Ягоныя стаялі звонку і хацелі пагаварыць з Ім. І нехта сказаў Яму: Вось Маці Твая і браты Твае звонку стаяць і хочуць пагаварыць з Табою.

Ён жа адказаў таму, хто звярнуўся да Яго: Хто маці Мая і хто браты Мае? І, працягнуўшы руку сваю да вучняў сваіх, сказаў: Вось маці Мая і браты Мае. Бо кожны, хто выконвае волю Айца Майго, які ёсць у небе, той Мне брат, і сястра, і маці.

Гэта слова Пана.

Серада (XVI)

ПЕРШАЕ ЧЫТАННЕ (Зых 16, 1–5. 9–15)

Я пралью на вас хлеб з неба

Чытанне кнігі Зыходу.

Сыны Ізраэля вырушылі з Эліма. І ў пятнаццаты дзень другога месяца пасля зыходу з егіпецкай зямлі ўся супольнасць сыноў Ізраэля прыбыла ў пустыню Сін, што знаходзіцца паміж Элімам і Сінаем.

І пачала ўся супольнасць наракаць у пустыні. І казалі сыны Ізраэля супраць Майсея і Аарона: Лепш бы мы загінулі ад рукі Пана ў зямлі егіпецкай, калі сядзелі пры катле з мясам і спажывалі ўдосталь хлеба. Вы прывялі нас ў гэтую пустыню, каб замарыць голадам увесь сход?

Тады Пан сказаў Майсею: Вось Я пралью на вас хлеб з неба. І штодня народ будзе выходзіць і збіраць, колькі трэба на дзень, каб Мне выпрабаваць яго, ці будзе ён паступаць супраць Майго Закону, ці не. А ў шосты дзень няхай нарыхтуюць, што прынясуць, і будзе ўдвая больш, чым звычайна збіраюць у кожны іншы дзень.

І сказаў Майсей Аарону: Скажы ўсёй супольнасці сыноў Ізраэля: наблізьцеся да Пана, бо Ён пачуў нараканні вашы. І калі Аарон гаварыў да ўсяго сходу сыноў Ізраэля, яны азірнуліся на пустыню. І вось слава Пана з’явілася ў воблаку. І прамовіў Пан да Майсея, кажучы: Я пачуў нараканні сыноў Ізраэля. Скажы ім: Вечарам будзеце есці мяса, а раніцай будзеце насычаны хлебам і спазнаеце, што Я – Пан Бог ваш.

Увечары наляцелі перапёлкі і пакрылі ўвесь стан, а раніцай раса лягла вакол лагера.

Калі ж раса знікла, над паверхняй пустыні з’явілася нешта дробнае і зярністае, нібы іней над зямлёю. Убачыўшы гэта, сыны Ізраэля казалі адзін аднаму: Што гэта? Бо яны не ведалі, што гэта. Тады Майсей сказаў ім: Гэта хлеб, які Пан даў вам для спажытку. 

Гэта слова Божае.

РЭСПАНСАРЫЙНЫ ПСАЛЬМ (Пс 78 (77), 18–19. 23–24. 25–26. 27–28, Р.: пар. 24b)

Рэфрэн: Хлеб нябесны даў ім Пан. 

18. Яны выпрабоўвалі Бога ў сваіх сэрцах, *

патрабуючы ежы паводле свайго жадання.

19. І гаварылі супраць Бога, кажучы: *

Ці ж можа Бог накрыць стол у пустыні? 

Рэфрэн: Хлеб нябесны даў ім Пан. 

23. Але Ён загадаў хмарам з вышыні *

і адчыніў брамы нябёсаў.

24. І праліў, быццам дождж, на іх манну для ежы, *

і даў ім нябеснае зерне.

Рэфрэн: Хлеб нябесны даў ім Пан. 

5. Чалавек спажываў хлеб анёлаў, *

Ён паслаў ім ежы ўдосталь.

26. Ён узняў у нябёсах усходні вецер *

і навёў сваёю моцаю вецер паўднёвы.

Рэфрэн: Хлеб нябесны даў ім Пан. 

27. І спаслаў на іх мяса, як пыл, *

птушак крылатых, як пясок марскі.

28. І кінуў іх сярод іхняга стана, *

вакол іхняга жылля.

Рэфрэн: Хлеб нябесны даў ім Пан. 

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — гэта Божае слова, а сейбіт — Хрыстус;

кожны, хто знойдзе Яго, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 1–9)

Прынеслі плён у сто разоў 

+ Чытанне святога Евангелля паводле Мацвея.

У той дзень Езус выйшаў з дому і сеў каля мора. І сабралася каля Яго мноства народу, так што Ён увайшоў у човен і сеў, а ўвесь народ стаяў на беразе. І шмат гаварыў ім ў прыпавесцях, кажучы: 

Вось выйшаў сейбіт сеяць. І калі ён сеяў, адны зярняты ўпалі пры дарозе, і наляцелі птушкі, і паклявалі іх. Другія ўпалі на камяністае месца, дзе не было шмат глебы, і адразу прараслі, бо зямля была неглыбокай. Калі ж узышло сонца, яны завялі і з-за таго, што не мелі каранёў, засохлі. Іншыя зярняты ўпалі ў церні, і выраслі церні, і заглушылі іх. А яшчэ іншыя ўпалі на добрую зямлю і прынеслі плён: адно ў сто разоў, другое ў шэсцьдзесят, а іншае ў трыццаць. 

Хто мае вушы, няхай слухае!

Гэта слова Пана.

Чацвер (XVI)

ПЕРШАЕ ЧЫТАННЕ (Зых 19, 1–2. 9–11. 16–20b)

Пан сыдзе на вачах усяго народа на гару Сінай

Чытанне кнігі Зыходу.

На трэці месяц пасля зыходу сыноў Ізраэля з егіпецкай зямлі, у гэты дзень прыбылі яны ў Сінайскую пустыню. Выйшаўшы з Рэфідыма і дайшоўшы аж да Сінайскай пустыні, сыны Ізраэля разбілі лагер у пустыні; і лагер Ізраэля ўладкаваўся там насупраць гары.

І сказаў Пан Майсею: Вось Я прыйду да цябе ў густым воблаку, каб народ пачуў, як Я гавару да цябе, і каб паверыў табе назаўсёды. 

Тады Майсей абвясціў Пану словы народа. І Пан сказаў Майсею: Ідзі да народа і асвяці іх сёння і заўтра. Няхай абмыюць адзенне сваё і будуць падрыхтаваныя да трэцяга дня, бо на трэці дзень Пан сыдзе на вачах усяго народа на гару Сінай.

На трэці дзень, як занялася раніца, пачаліся грымоты і маланкі, і з’явілася густое воблака над гарою і пачуўся моцны гук трубы, і затрымцеў увесь народ, які быў у лагеры. І вывеў Майсей людзей з лагера насустрач Богу, і сталі каля падножжа гары. Гара ж Сінай уся дымілася ад таго, што Пан сышоў на яе ў агні, і дым падымаўся з яе, як з печы. Уся гара моцна трэслася, а гук трубы рабіўся ўсё больш моцным. Майсей гаварыў, і Бог адказваў яму сярод грымотаў. 

І сышоў Пан на гару Сінай, на вяршыню гары, і паклікаў Пан Майсея на вяршыню гары. 

Гэта слова Божае.

РЭСПАНСАРЫЙНЫ ПСАЛЬМ (Дан 3, 52. 53 і 54. 55 і 56, Р.: 52b) 

Рэфрэн: Імя Тваё, Пане, хвалебнае навекі.

52. Благаслаўлёны Ты, Пане, Бог айцоў нашых, *

поўны хвалы і ўзвялічаны навекі.

Благаслаўлёнае святое імя славы Тваёй, *

хвалебнае і ўзвялічанае навекі.

Рэфрэн: Імя Тваё, Пане, хвалебнае навекі.

53. Благаслаўлёны Ты ў святыні Тваёй святой славы, *

праслаўлены і ўзвялічаны навекі.

54. Благаслаўлёны Ты на троне Твайго валадарства, *

праслаўлены і ўзвялічаны навекі.

Рэфрэн: Імя Тваё, Пане, хвалебнае навекі.

55. Благаслаўлёны Ты, які бачыш глыбіні, які сядзіш на Херубімах, *

хвалебны і ўзвялічаны навекі.

56. Благаслаўлёны Ты на скляпенні неба, *

хвалебны і ўзвялічаны навекі.

Рэфрэн: Імя Тваё, Пане, хвалебнае навекі.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 10–17)

Вам дадзена ведаць таямніцы Валадарства Нябеснага, а ім не дадзена 

+ Чытанне святога Евангелля паводле Мацвея.

У той час:

Вучні падышлі да Езуса і спыталіся: Навошта Ты гаворыш ім у прыпавесцях? Ён сказаў ім ў адказ: Таму што вам дадзена ведаць таямніцы Валадарства Нябеснага, а ім не дадзена. Бо таму, хто мае, дадзена будзе, і атрымае ў дастатку, а ў таго, хто не мае, адымецца і тое, што мае. Таму Я гавару ім у прыпавесцях, бо яны глядзяць, а не бачаць, слухаюць, а не чуюць і не разумеюць. І спаўняецца на іх прароцтва Ісаі, якое кажа: 

Слухаць будзеце і не зразумееце, 

і вачыма глядзець будзеце і не ўбачыце. 

Бо жорсткае сэрца народа гэтага, 

і вушамі з цяжкасцю чуюць, 

і вочы свае заплюшчылі, 

каб не ўбачыць вачыма, 

і не пачуць вушамі, 

і не зразумець сэрцам, і не навярнуцца, 

каб Я аздаравіў іх. 

Але шчаслівыя вочы вашыя, таму што бачаць, і вушы вашыя, таму што чуюць. Бо сапраўды кажу вам: Многія прарокі і справядлівыя хацелі ўбачыць тое, што вы бачыце, і не ўбачылі, і пачуць, што вы чуеце, і не пачулі.

Гэта слова Пана.

Пятніца (XVI)

ПЕРШАЕ ЧЫТАННЕ (Зых 20, 1–17)

Закон быў дадзены праз Майсея

Чытанне кнігі Зыходу.

У тыя дні:

Сказаў Бог усе гэтыя словы:

Я – Пан Бог твой, які вывеў цябе з зямлі егіпецкай, з дому няволі. 

Не май іншых багоў, апроч Мяне.

Не рабі сабе ніякай выявы ідала і падабенства таго, што ўверсе на небе, што ўнізе на зямлі і што ў водах пад зямлёю.                                          

Не пакланяйся ім і не ўшаноўвай іх. Бо Я Пан Бог твой, Бог зайздросны, які карае дзяцей за беззаконне бацькоў да трэцяга і чацвёртага пакалення тых, хто ненавідзіць Мяне. Але Я выяўляю міласэрнасць да тысяч пакаленняў тых, хто любіць Мяне і захоўвае запаведзі Мае.

Не ўжывай імя Пана Бога твайго дарэмна, бо Пан не пакіне без пакарання таго, хто ўжывае імя Ягонае дарэмна.

Памятай пра дзень шабату, каб свяціць яго. Шэсць дзён будзеш працаваць і рабіць усе працы свае, а сёмы дзень, шабат, для Пана Бога твайго; не рабі ніякай працы ні ты, ні сын твой, ні дачка твая, ні твой нявольнік, ні твая нявольніца, ні жывёла твая, ні чужынец, які знаходзіцца ў брамах тваіх. Бо за шэсць дзён учыніў Пан неба і зямлю, і мора, і ўсё, што ў іх, і на сёмы дзень адпачыў. Таму благаславіў Пан дзень шабату і асвяціў яго.

Шануй бацьку свайго і маці сваю, каб доўга жыць на зямлі, якую Пан Бог твой дасць табе.

Не забівай.

Не чужалож.

Не  крадзі.

Не сведчы фальшыва супраць бліжняга свайго.

Не пажадай дому бліжняга свайго; не пажадай ні жонкі яго, ні ягонага нявольніка, ні ягонай нявольніцы, ні вала ягонага, ні асла ягонага – нічога, што належыць яму.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 11, Р.: Ян 6, 68с)

Рэфрэн: Пане, Ты маеш словы вечнага жыцця.

8. Закон Пана дасканалы, *

умацоўвае душу,     

сведчанне Пана вернае, *

яно дае мудрасць простым.

Рэфрэн: Пане, Ты маеш словы вечнага жыцця.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы. 

Рэфрэн: Пане, Ты маеш словы вечнага жыцця.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Пане, Ты маеш словы вечнага жыцця.

11. Больш каштоўныя, чым золата, *

чым мноства чыстага золата,

і саладзейшыя за мёд *

і сок сотавы. 

Рэфрэн: Пане, Ты маеш словы вечнага жыцця.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Шчаслівыя, хто ў добрым і чыстым сэрцы

захоўвае Божае слова і прыносіць плён у цярплівасці.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 18–23)

Хто чуе слова і разумее, і хто прыносіць плён 

+ Чытанне святога Евангелля паводле Мацвея.

У той час:

Езус сказаў сваім вучням: Паслухайце значэнне прыпавесці пра сейбіта. Да кожнага, хто слухае слова пра Валадарства, а не разумее, прыходзіць злы і крадзе пасеянае ў сэрцы яго; вось каго азначае пасеянае пры дарозе. 

Пасеянае на камяністых месцах — гэта той, хто чуе слова і адразу прымае яго з радасцю, але не мае ў сабе кораня і нясталы. Калі з-за слова пачынаецца ўціск ці пераслед, ён адразу ж адступаецца. 

Пасеянае ў цернях — гэта той, хто чуе слова, але клопаты гэтага веку і зманлівасць багацця заглушаюць слова, і яно становіцца бясплодным.

Пасеянае ж на добрай зямлі — гэта той, хто чуе слова і разумее; ён і прыносіць плён, адзін у сто разоў, другі ў шэсцьдзесят, а іншы ў трыццаць.

Гэта слова Пана.

Субота (XVI)

ПЕРШАЕ ЧЫТАННЕ (Зых 24, 3–8)

Гэта кроў запавету, які Пан заключыў з вамі

Чытанне кнігі Зыходу.

У тыя дні:

Прыйшоў Майсей з гары і пераказаў народу ўсе словы Пана і ўсе Яго пастановы. І ўвесь народ адказаў аднагалосна: Усе словы, якія сказаў Пан, выканаем.

І напісаў Майсей усе словы Пана. А ўстаўшы рана, пабудаваў ахвярнік пад гарою і дванаццаць слупоў паводле дванаццаці плямёнаў Ізраэля. І паслаў юнакоў,  сыноў Ізраэля, каб яны прынеслі Пану ахвяру ўсеспалення і мірную ахвяру з маладых быкоў.

Пасля ўзяў Майсей палову крыві і наліў яе ў місы, а другую палову крыві выліў на ахвярнік. Потым узяў кнігу Запавету і прачытаў уголас людзям, і сказалі яны: Усё, што сказаў Пан, зробім, і будзем паслухмянымі.

Майсей узяў кроў, акрапіў народ і сказаў: Гэта кроў запавету, які Пан заключыў з вамі паводле ўсіх гэтых слоў.

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 1–2. 5–6. 14–15, Р.: 14а)

Рэфрэн: Прынось Богу ахвяру падзякі. 

2. Прамовіў Пан, Бог над багамі *

і паклікаў зямлю ад усходу да захаду сонца.

2. Бог заззяў з Сіёна,

з дасканалай красы.

Рэфрэн: Прынось Богу ахвяру падзякі. 

7. Збярыце да Мяне верных Маіх, *

якія праз ахвяру заключылі са Мной запавет.

8. І нябёсы абвесцяць Яго справядлівасць, *

таму што сам Бог — суддзя.

Рэфрэн: Прынось Богу ахвяру падзякі. 

14. Прынось Богу ахвяру падзякі *

і выконвай свае абяцанні перад Найвышэйшым.

15. Кліч Мяне ў дзень нядолі, *

Я ўратую цябе, а ты Мяне праславіш.

Рэфрэн: Прынось Богу ахвяру падзякі. 

СПЕЎ ПЕРАД ЕВАНГЕЛЛЕМ (Як 1, 21bc)

Акламацыя: Аллелюя, аллелюя, аллелюя.

Прыміце з пакораю пасеянае ў вас слова, 

якое можа збавіць вашыя душы.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 24–30)

Пакіньце расці  разам тое і другое да жніва

+ Чытанне святога Евангелля паводле Мацвея.

У той час:

Езус прапанаваў людзям іншую прыпавесць, кажучы: 

Валадарства Нябеснае падобнае да чалавека, які пасеяў добрае насенне на полі сваім. Калі ж людзі спалі, прыйшоў вораг яго і пасеяў між пшаніцаю каласоўнік і сышоў. Калі ж збажына прарасла і дала плод, тады з’явіўся таксама каласоўнік. 

І прыйшлі слугі гаспадара дому, і сказалі яму: Пане, ці ж не добрае насенне пасеяў ты на полі сваім? Адкуль жа на ім каласоўнік? Ён адказаў ім: Вораг зрабіў гэта. Тады слугі сказалі яму: Хочаш, мы пойдзем выпалаць яго? Але ён сказаў: Не. Бо, выбіраючы каласоўнік, вы можаце павырываць разам з ім і пшаніцу. Пакіньце да жніва расці  разам тое і другое. А ў час жніва я скажу жняцам: Збярыце спачатку каласоўнік і звяжыце яго ў пучкі, каб спаліць, а пшаніцу збярыце ў гумно маё. 

Гэта слова Пана.

ХVIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (1 Вал 3, 5. 7–12)

Ты папрасіў сабе розуму

Чытанне Першай кнігі Валадарстваў.

У тыя дні:

У Гібэоне з’явіўся Пан Саламону ўначы падчас сну і сказаў: Што хочаш, каб Я даў табе? І сказаў Саламон: Цяпер, Пане мой Божа, Ты паставіў каралём слугу Твайго замест бацькі майго Давіда, але я малады і недасведчаны, каб валадарыць. І вось слуга Твой сярод народа Твайго, які Ты выбраў, народа такога вялікага, што яго нельга палічыць і перапісаць. Таму дай слузе Твайму сэрца, якое будзе разумець, як кіраваць народам, як адрозніваць дабро і зло, бо хто ж можа кіраваць такім вялікім народам, як Твой? І спадабалася Пану тое, аб чым Саламон папрасіў Яго. Тады Пан сказаў яму: Паколькі ты папрасіў сабе гэта, а не прасіў доўгага жыцця, багацця або згубы сваіх ворагаў, але папрасіў розуму, каб умець судзіць, то Я зраблю паводле слова твайго. Я дам табе такое мудрае і разумнае сэрца, якога не было да цябе ні ў кога і не будзе пасля цябе. 

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 57 і 72. 76–77. 127–128. 129–130, Р.: пар. 97а)

Рэфрэн: Як жа люблю я Твой закон, о Пане.

57. Я сказаў: Мой лёс, Пане, — *

захоўваць Твае словы.

72.  Закон вуснаў Тваіх для мяне лепшы, *

чым мноства золата і срэбра.

Рэфрэн: Як жа люблю я Твой закон, о Пане.

76. Міласць Твая няхай мяне суцяшае, *

як сказаў Ты слузе свайму.

77. Міласэрнасць Твая няхай прыйдзе да мяне, і я буду жыць,*

бо закон Твой — суцяшэнне маё. 

Рэфрэн: Як жа люблю я Твой закон, о Пане.

127. Таму я люблю Твае запаведзі *

больш, чым золата, чым золата чыстае.

128. Таму кіруюся ўсімі загадамі Тваімі *

і ненавіджу кожны шлях ілжывы.

Рэфрэн: Як жа люблю я Твой закон, о Пане.

129. Цудоўныя сведчанні Твае, *

таму захоўвае іх душа мая.

130. Адкрыццё словаў Тваіх асвятляе *

і дае разуменне простым.

Рэфрэн: Як жа люблю я Твой закон, о Пане.

ДРУГОЕ ЧЫТАННЕ (Рым 8, 28–30)

Прадвызначыў быць падобным да вобраза Сына свайго

Чытанне Паслання святога апостала Паўла да Рымлянаў.

Браты:

Мы ведаем таксама, што тым, хто любіць Бога — пакліканым па Яго пастанове — усё садзейнічае дзеля дабра іхняга. Бо, каго Ён наперад пазнаў, таго і прадвызначыў быць падобным да вобраза Сына свайго, каб Ён быў першародным між многімі братамі; а каго прадвызначыў, таго і паклікаў, каго паклікаў, таго і апраўдаў; а каго апраўдаў, таго і ўславіў. Што ж скажам на гэта? Калі Бог за нас, хто супраць нас? Той, які Сына свайго не пашкадаваў, але аддаў Яго за ўсіх нас, як жа нам не дасць і разам з Ім усяго?

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 44–46)

Прадае ўсё, што мае, і купляе яе 

+ Чытанне святога Евангелля паводле Мацвея.

У той час:

Езус сказаў народу: Валадарства Нябеснае падобнае да скарбу, схаванага ў полі, які знайшоў чалавек і ўтаіў. У радасці ад гэтага ён ідзе і прадае ўсё, што мае, і купляе гэтае поле. 

Яшчэ Валадарства Нябеснае падобнае да купца, які шукае прыгожых пярлін. Знайшоўшы адну каштоўную пярліну, ён ідзе і прадае ўсё, што мае, і купляе яе. 

Гэта слова Пана.

XVII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (2 Вал 4, 42–44)

Будуць есці, і застанецца

Чытанне Другой кнігі Валадарстваў.

У тыя дні:

Адзін чалавек прыйшоў з Баалшаліша і прынёс чалавеку Божаму хлеб пачаткаў, дваццаць ячменных хлябоў і свежае збожжа ў торбе сваёй. І сказаў Элія: Дай людзям, каб елі. І сказаў слуга ягоны: Як магу я пакласці гэта перад сотняю чалавек? Ён зноў сказаў: Дай людзям, каб елі. Бо так кажа Пан: будуць есці, і застанецца. Тады паклаў перад імі, і елі яны, і засталося, паводле слова Пана.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 10–11. 15–16. 17–18, Р.: пар. 16)

Рэфрэн: Пан насычае нас удосталь.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан насычае нас удосталь.

15. Вочы ўсіх з надзеяй глядзяць на Цябе, *

і Ты даеш ім ежу ў свой час.

16. Ты адкрываеш сваю руку *

і ўдосталь насычаеш усё жывое.

Рэфрэн: Пан насычае нас удосталь.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Пан насычае нас удосталь.

ДРУГОЕ ЧЫТАННЕ (Эф 4, 1–6)

Адно цела, адзін Пан, адна вера, адзін хрост

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Гэта слова Божае.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 1–15)

Раздаў тым, хто сядзеў, колькі хто хацеў 

+ Чытанне святога Евангелля паводле Яна.

У той час:

Езус адышоў на другі бок Галілейскага або Тэберыядскага мора. Ішло за Ім мноства людзей, таму што бачылі цуды, якія Ён чыніў над хворымі. 

Езус узышоў на гару і сядзеў там са сваімі вучнямі. А набліжалася Пасха, юдэйскае свята.

Калі Езус узняў вочы і ўбачыў, што мноства людзей ідзе да Яго, сказаў Філіпу: Дзе нам купіць хлеба, каб накарміць іх? А казаў гэта, выпрабоўваючы яго, бо сам ведаў, што збіраўся рабіць.

Філіп адказаў Яму: Хлеба на дзвесце дынараў не хопіць, каб кожнаму дасталося хоць крыху. Адзін з вучняў Ягоных, Андрэй, брат Сымона Пятра, кажа Яму: Ёсць тут адзін хлопец, які мае пяць ячменных хлябоў і дзве рыбы,  але што гэта для такога мноства?              

Езус сказаў: Загадайце ім сесці. А было на тым месцы шмат травы. І селі людзі, якіх было каля пяці тысяч. 

Езус узяў хлябы і, падзякаваўшы, раздаў тым, хто сядзеў; таксама і рыбы, колькі хто хацеў. А калі насыціліся, сказаў вучням сваім: Збярыце кавалкі, што засталіся, каб нічога не змарнавалася. Сабралі і напоўнілі дванаццаць кашоў кавалкамі з пяці ячменных хлябоў, якія засталіся пасля тых, хто еў.

Калі ж людзі ўбачылі, які цуд учыніў Езус, казалі: Ён сапраўды прарок, які мае прыйсці на свет. Калі Езус даведаўся, што хочуць прыйсці і схапіць Яго, каб зрабіць каралём, зноў адышоў на гару адзін.

Гэта слова Пана.

XVII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Быц 18, 20–32)

Няхай не гневаецца Пан мой, калі скажу

Чытанне кнігі Зыходу.

У тыя дні:

Пан сказаў Абрагаму: Узмоцніўся крык супраць Садома і Гаморы, і грахі іхнія сталі вельмі цяжкімі. Сыду і пагляджу, ці сапраўды чыняць згодна з нараканнем, якое даходзіць да Мяне, ці не; Я даведаюся.

I павярнуліся мужы гэтыя, і пайшлі у Садом. Абрагам жа яшчэ стаяў перад Панам. Наблізіўшыся, Абрагам сказаў: Няўжо Ты загубіш справядлівага разам з нягоднікам?  Калі знойдзецца ў горадзе пяцьдзесят справядлівых, няўжо Ты загубіш і не пашкадуеш горад дзеля пяцідзесяці справядлівых, калі будуць у ім? Не рабі гэтак, каб забіць справядлівага з нягоднікам, і ўчыніць са справядлівым, як з нягоднікам, не рабі так!  Ці ж суддзя ўсёй зямлі не чыніць правасуддзя? 

I Пан сказаў: Калі я знайду ў горадзе Садоме пяцьдзесят справядлівых, то Я дарую ўсяму гораду дзеля іх. 

I сказаў Абрагам у адказ: Вось я, будучы пылам і попелам, адважыўся гаварыць з Панам. А што, калі да пяцідзесяці будзе неставаць пяці справядлівых? Знішчыш ўвесь горад дзеля пяці? 

Ён сказаў: Не знішчу, калі знайду там сорак пяць. 

I зноў кажа Яму: Можа, знойдзецца там сорак. Ён сказаў: Не ўчыню і дзеля сарака. I сказаў: Няхай не гневаецца Пан мой, калі скажу: можа, знойдзецца там трыццаць. 

Ён сказаў: Не ўчыню, калі знайду там трыццаць. 

I сказаў: Вось жа я пачаў гаварыць з Панам: можа, знойдзецца там дваццаць? 

Ён сказаў: Не зруйную дзеля дваццаці. 

I сказаў: Прашу, няхай не гневаецца Пан мой, калі скажу яшчэ раз: можа, знойдзецца там дзесяць? Ён сказаў: Не знішчу дзеля дзесяці.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 6–7ab. 7c–8, Р.: пар. 3а)

Рэфрэн: Пан мяне пачуў, калі Яго паклікаў.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад Анёламі спяваю Табе, *

2. кланяюся перад святой Тваёй святыняй.

Рэфрэн: Пан мяне пачуў, калі Яго паклікаў.

Слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Пан мяне пачуў, калі Яго паклікаў.

6. Узнёслы Пан бачыць пакорнага, *

а ганарыстага пазнае здалёку.

7. Калі я пайду сярод няшчасця, Ты мяне падтрымаеш, *

выцягнеш руку сваю супраць гневу маіх ворагаў.

Рэфрэн: Пан мяне пачуў, калі Яго паклікаў.

Твая правіца ратуе мяне. *

8. Пан усё зробіць за мяне.

Міласэрнасць Твая, Пане, навекі, *

спраў рук Тваіх не пакідай.

Рэфрэн: Пан мяне пачуў, калі Яго паклікаў.

ДРУГОЕ ЧЫТАННЕ (Клс 2, 12–14)

Вас Ён ажывіў разам з Ім, дараваўшы ўсе грахі 

Чытанне Паслання святога апостала Паўла да Каласянаў.

Браты:

Пахаваныя ў хросце разам з Езусам, вы ўваскрэслі таксама ў Ім дзякуючы веры ў дзеянне Бога, які ўваскрасіў Яго з мёртвых.

І вас, мёртвых праз грахі і неабразанне цела вашага, Ён ажывіў разам з Ім, дараваўшы ўсе грахі. Ён сцёр запіс нашых даўгоў адносна пастановаў, які быў супраць нас, і скасаваў яго, прыбіўшы да крыжа.

Гэта слова Божае.

СПЕЎ ПЕРАД ЕВАНГЕЛЛЕМ (Рым 8, 15bc)

Акламацыя: Аллелюя, аллелюя, аллелюя.

Мы прынялі Духа ўсынаўлення,

у якім клічам: Абба, Ойча.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 1–13)

Прасіце, і будзе дадзена вам 

+ Чытанне святога Евангелля паводле Лукі.

Калі Езус быў у пэўным месцы і маліўся, і калі перастаў, адзін з вучняў Ягоных сказаў Яму: Пане, навучы нас маліцца, як і Ян навучыў сваіх вучняў. 

Ён сказаў ім: Калі моліцеся, кажыце:

Ойча, няхай свяціцца імя Тваё,

няхай прыйдзе Валадарства Тваё.

Хлеба нашага штодзённага дай нам сёння,

і адпусці нам грахі нашыя, бо і мы адпускаем кожнаму даўжніку нашаму,

і не ўводзь нас у спакусу.

Затым сказаў ім: Хтосьці з вас, маючы сябра, пойдзе да яго апоўначы і скажа яму: Дружа, пазыч мне тры боханы, бо сябар мой з дарогі зайшоў да мяне, а ў мяне няма чаго даць яму. А той знутры скажа яму ў адказ: Не турбуй мяне, дзверы ўжо замкнёныя, і дзеці мае на ложку са мною. Не магу ўстаць і даць табе. Кажу вам: калі ён не ўстане і не дасць яму з-за таго, што той сябра ягоны, то з-за настойлівасці ягонай устане і дасць яму, колькі патрабуе. 

І Я вам кажу: прасіце, і будзе дадзена вам; шукайце, і знойдзеце; стукайце, і адчыняць вам. Бо кожны, хто просіць, атрымлівае; і хто шукае, знаходзіць; і хто стукае, таму адчыняць. 

Калі ў нейкага з вас, бацькі, сын папросіць рыбы, ці той падасць яму замест рыбы змяю? Або, калі папросіць яйка, дасць яму скарпіёна? Калі ж вы, будучы злымі, умееце даваць добрыя дары дзецям вашым, тым больш Айцец Нябесны дасць Духа Святога тым, хто папросіць у Яго.

Гэта слова Пана.

Панядзелак (XVII)

ПЕРШАЕ ЧЫТАННЕ (Зых 32, 15–25. 30–34)

Народ гэты зрабіў вялікі грэх: яны зрабілі сабе залатых багоў

Чытанне кнігі Зыходу.

У тыя дні: 

Майсей вярнуўся з гары, несучы ў руках сваіх дзве табліцы Сведчання, на якіх было напісана з абодвух бакоў. На адным і на другім баку было на іх напісана. А табліцы былі справай Бога, і пісьмёны былі пісьмёнамі Бога, высечанымі на табліцах. 

Калі Езус Навін пачуў шум і крык народа, ён сказаў Майсею: У лагеры чутны шум бітвы. Той адказаў: Гэта не гул пераможнага воклічу і не гул паражэння, але я чую голас спеву.

Калі ж ён наблізіўся да лагера, убачыў цяля і пляскі. І распаліўся гнеў Майсея, і ён кінуў табліцы з рук сваіх, і разбіў іх каля падножжа той гары. Узяў цяля, што яны зрабілі, і спаліў яго ў агні. Сцёр яго ў пыл, і высыпаў у ваду, і загадаў піць яе сынам Ізраэля. 

Тады Майсей сказаў Аарону: Што ж зрабіў табе народ гэты, што ты навёў на яго вялікі грэх? І адказаў Аарон: Няхай не абураецца гаспадар мой, бо ты ведаеш што гэты народ схільны да зла. Яны сказалі мне: Зрабі нам багоў, якія б ішлі на чале нас, бо мы не ведаем, што здарылася з гэтым Майсеем, мужам, які вывеў нас з егіпецкай зямлі. Тады я сказаў ім: Хто мае золата, няхай здыме з сябе. І яны далі мне, і я кінуў яго ў агонь, і атрымалася гэтае цяля.

І ўбачыў Майсей, што народ раскілзаны, бо Аарон папусціў яму лейцы на пасмешышча перад ворагамі іхнімі.

У наступны дзень Майсей прамовіў да народа: Вы зрабілі вялікі грэх. Цяпер жа я ўзыду да Пана і, можа, мне ўдасца перапрасіць за грэх ваш. І вярнуўся Майсей да Пана, і сказаў: О, народ гэты зрабіў вялікі грэх: яны зрабілі сабе залатых багоў. А цяпер, ці можаш адпусціць грэх іхні. Калі не, то сатры мяне з кнігі сваёй, якую ты напісаў. І Пан сказаў Майсею: Таго, хто зграшыў супраць Мяне, Я сатру з кнігі сваёй. А ты ідзі і вядзі народ гэты, куды Я казаў табе. Вось анёл Мой пойдзе перад табою. А ў дзень пакарання Майго, Я пакараю іх за іхні грэх.

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 19–20. 21–22. 23, Р.: 1a)

Рэфрэн: Хваліце Пана, бо Ён добры.

Або: Аллелюя.

19. Зрабілі цяля пад Гарэбам *

і пакланяліся адлітаму ідалу.

20. І замянілі сваю славу *

на выяву быка, які есць траву.

Рэфрэн: Хваліце Пана, бо Ён добры.

Або: Аллелюя.

21. Забыліся пра Бога, свайго Збаўцу, *

які вялікія цуды ўчыніў у Егіпце,

22. дзіўныя справы ў зямлі Хама, *

грозныя рэчы каля Чырвонага мора.

Рэфрэн: Хваліце Пана, бо Ён добры.

Або: Аллелюя.

23. І сказаў, што знішчыць іх, *

але Майсей, Яго выбраны,

стаў перад Ім у расколіне, *

каб адхіліць Ягоны гнеў, каб іх не знішчыў.

Рэфрэн: Хваліце Пана, бо Ён добры.

Або: Аллелюя.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 31–35)

Зерне гарчычнае становіцца  дрэвам, так  што прылятаюць птушкі нябесныя і гняздзяцца ў галінах яго

+ Чытанне святога Евангелля паводле Мацвея.

У той час:

Езус расказаў народу такую прыпавесць: Валадарства Нябеснае падобнае да зерня гарчычнага, якое узяў чалавек і пасеяў на полі сваім. Хоць яно меншае за ўсялякае насенне, калі вырасце, бывае вышэйшым за іншыя расліны і становіцца  дрэвам, так што прылятаюць птушкі нябесныя і гняздзяцца ў галінах яго. 

Пасля Ён прапанаваў ім іншую прыпавесць: Валадарства Нябеснае падобнае да закваскі, якую жанчына ўзяла і паклала ў тры меры мукі, пакуль не скісла ўсё. Усё гэтае Езус гаварыў народу прыпавесцямі і без прыпавесці не гаварыў ім, каб збылося сказанае прарокам, які кажа: адкрыю ў прыпавесцях вусны Мае, раскажу ўтоенае ад стварэння свету.

Гэта слова Пана.

Аўторак (XVII)

ПЕРШАЕ ЧЫТАННЕ (Зых 33, 7–11; 34, 5b–9. 28)

Пан гаварыў з Майсеем тварам у твар

Чытанне кнігі Зыходу.

У тыя дні:

Майсей узяў шацёр і расцягнуў яго па-за лагерам, здалёк ад стана, і назваў яго шатром спаткання. І кожны, хто шукаў Пана, прыходзіў да шатра спаткання, які знаходзіўся па-за лагерам. Калі Майсей выходзіў да шатра, усе людзі ўставалі і кожны, стоячы каля ўваходу да сваёй палаткі, глядзеў услед Майсею, пакуль ён не ўвойдзе ў шацёр. Калі ж ён уваходзіў у шацёр, сыходзіў воблачны слуп і станавіўся пры ўваходзе. Пан гаварыў з Майсеем, а ўсе людзі бачылі воблачны слуп, што стаяў пры ўваходзе ў шацёр. І ўвесь народ уставаў, і кожны кланяўся пры ўваходзе да сваёй палаткі. А Пан гаварыў з Майсеем тварам ў твар, як чалавек звычайна размаўляе з сябрам сваім. Пасля Майсей вяртаўся ў лагер, але ягоны слуга Езус, сын Навіна, не выходзіў з шатра.

Калі Пан сышоў у воблаку, Майсей стаў паблізу Яго і абвясціў імя Пана. І прайшоў Пан перад ім, і ўсклікнуў: Пан, Пан Бог міласэрны і літасцівы, доўгацярплівы і шматміласцівы, і праўдзівы, які захоўвае міласэрнасць на тысячы пакаленняў, які даруе беззаконне, злачынства і грэх, але нічога не пакідае беспакараным і за беззаконне айцоў карае дзяцей і ўнукаў да трэцяга і чацвёртага пакалення. 

Майсей адразу ўпаў на зямлю і пакланіўся Богу, і сказаў: Калі я знайшоў упадабанне ў вачах Тваіх, Пане, то няхай пройдзе Пан сярод нас, бо народ гэты з цвёрдым каркам. Даруй беззаконні нашыя і грахі нашыя і зрабі нас спадчынай Тваёй.  

Так Майсей заставаўся там з Панам сорак дзён і сорак начэй. Не еў хлеба і не піў вады. І запісаў на табліцах словы запавету — Дзесяць Запаведзяў.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 6–7. 8–9. 10–11. 12–13, Р.: 8а)

Рэфрэн: Міласэрны ёсць Пан і ласкавы.

6. Пан здзяйсняе справядлівасць *

і правасуддзе для ўсіх прыгнечаных.

7. Ён паказаў шляхі свае Майсею, *

сынам Ізраэля — справы свае.

Рэфрэн: Міласэрны ёсць Пан і ласкавы.

8. Міласэрны ёсць Пан і ласкавы, *

доўгацярплівы і шматміласцівы.

9. Не злуецца вечна *

і не палае гневам навекі.

Рэфрэн: Міласэрны ёсць Пан і ласкавы.

10. Не паступае з намі паводле  грахоў нашых *

і не адплачвае паводле правінаў нашых.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

Рэфрэн: Міласэрны ёсць Пан і ласкавы.

12. Як далёка ўсход ад захаду, *

так аддаліў ад нас Ён нашыя правіны.

13. Як літуецца бацька над сынамі, *

так змілуецца Пан над тымі, хто Яго баіцца.

Рэфрэн: Міласэрны ёсць Пан і ласкавы.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — гэта Божае слова, а сейбіт — Хрыстус;

кожны, хто знойдзе Яго, будзе жыць навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 36–43)

Пакіньце расці  разам тое і другое да жніва 

+ Чытанне святога Евангелля паводле Мацвея.

У той час:

Калі Езус, адпусціўшы народ, увайшоў у дом, падышлі да Яго вучні Яго і сказалі:  Растлумач нам прыпавесць пра каласоўнік на полі. Ён жа сказаў ім у адказ: Сейбіт добрага насення — гэта Сын Чалавечы. Поле — гэта свет, добрае насенне — гэта сыны Валадарства, а каласоўнік — сыны злога; вораг, які пасеяў іх, — гэта злы дух; жніво — сканчэнне свету, а жняцы — гэта Анёлы.

Таму, калі збіраюць каласоўнік, агнём паляць; так будзе пры сканчэнні гэтага свету. Пашле Сын Чалавечы Анёлаў  сваіх,  і  збяруць яны з Валадарства Яго ўсё, што спакушае, і ўсіх, хто робіць беззаконне. I ўкінуць іх у печ вогненную: там будзе плач і скрыгатанне зубоў. Тады праведнікі заззяюць, як сонца, у валадарстве Айца іх. Хто мае вушы, каб слухаць, няхай слухае.

Гэта слова Пана.

Серада (XVII)

ПЕРШАЕ ЧЫТАННЕ (Зых 34, 29–35)

Вось скура ягонага твару ззяла, таму яны баяліся падысці да яго

Чытанне кнігі Зыходу.

Калі Майсей сыходзіў з гары Сінай, трымаючы ў руках дзве табліцы Сведчання, ён не ведаў, што ад размовы з Панам ззяла скура твару ягонага. І ўбачылі Аарон і ўсе сыны Ізраэля Майсея. Вось скура ягонага твару ззяла, таму яны баяліся падысці да яго. Але Майсей паклікаў іх, і Аарон разам з усімі кіраўнікамі сходу вярнуліся да яго, і Майсей размаўляў з імі. А пасля падышлі ўсе сыны Ізраэля, і ён наказаў ім ўсё, што сказаў яму Пан на гары Сінай. 

Калі Майсей закончыў гаварыць з імі, засланіў покрывам твар свой. І калі ўваходзіў Майсей да Пана гаварыць з Ім, ён здымаў покрыва аж да выйсця свайго. Калі ж выходзіў, перадаваў сынам Ізраэля ўсё, што яму было загадана. І бачылі сыны Ізраэля аблічча Майсея, як ззяе скура Майсеевага твару, але ён засланяў покрывам твар свой, пакуль не ўваходзіў гаварыць з Панам. 

Гэта слова Божае.

РЭСПАНСАРЫЙНЫ ПСАЛЬМ (Пс 99 (98), 5. 6. 7. 9, Р.: пар. 9c)

Рэфрэн: Ты Найсвяцейшы, Божа наш і Пане.

5. Узвялічвайце Пана, * 

Бога нашага, 

пакланіцеся ў падножжа Ягонага, *

бо Ён святы.

Рэфрэн: Ты Найсвяцейшы, Божа наш і Пане.

6. Майсей і Аарон сярод Яго святароў, *

і Самуэль сярод тых, хто заклікаў імя Ягонае: 

яны клікалі Пана, *

і Ён адказваў ім.

Рэфрэн: Ты Найсвяцейшы, Божа наш і Пане.

7. Прамаўляў да іх *

у слупе воблака, 

яны захоўвалі запаведзі *

і загады, што Ён даў ім.

Рэфрэн: Ты Найсвяцейшы, Божа наш і Пане.

8. Божа наш, Пане, *

Ты ім адказаў, 

Богам літасцівым Ты быў для іх, *

але караў іх за правіны іхнія.

Рэфрэн: Ты Найсвяцейшы, Божа наш і Пане.

9. Узвялічвайце Пана, *

Бога нашага,

і пакланіцеся на гары Яго святой, *

бо святы Пан, Бог наш.

Рэфрэн: Ты Найсвяцейшы, Божа наш і Пане.

СПЕЎ ПЕРАД ЕВАНГЕЛЛЕМ (Ян 15, 15b)

Акламацыя: Аллелюя, аллелюя, аллелюя.

Я назваў сябрамі вас, — кажа Пан, —

бо ўсё, што чуў ад Айца Майго, Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 44–46)

Прадае ўсё, што мае, і купляе гэтае поле 

+ Чытанне святога Евангелля паводле Мацвея.

У той час:

Езус сказаў народу: Валадарства Нябеснае падобнае да скарбу, схаванага ў полі, які знайшоў чалавек і ўтаіў. У радасці ад гэтага ён ідзе і прадае ўсё, што мае, і купляе гэтае поле. 

Яшчэ Валадарства Нябеснае падобнае да купца, які шукае прыгожых пярлін. Знайшоўшы адну каштоўную пярліну, ён ідзе і прадае ўсё, што мае, і купляе яе. 

Гэта слова Пана.

Чацвер (XVII)

ПЕРШАЕ ЧЫТАННЕ (Зых 40, 16–21. 34–38)

Воблака пакрыла шацёр спаткання і слава Пана напоўніла скінію

Чытанне кнігі Зыходу.

У тыя дні:

Майсей зрабіў усё так, як наказаў яму Пан. У першы месяц другога года, у першы дзень месяца была пастаўлена скінія. Майсей узнёс скінію, заклаў яе падмуркі, паставіў бярвёны, паклаў жэрдкі і ўстанавіў слупы. І расцягнуў над скініяй шацёр, і размясціў покрыва шатра над яе верхам, як загадаў Пан. Пасля ўзяў Сведчанне, паклаў яго ў каўчэг і ўставіў шасты ў кольцы каўчэга, а зверху над ім змясціў века. І ўнёс каўчэг у скінію, і павесіў перад ім заслону, і закрыў каўчэг сведчання, як Пан загадаў Майсею. 

Тады воблака пакрыла шацёр спаткання і слава Пана напоўніла скінію. А Майсей не мог увайсці ў шацёр спаткання, бо воблака спачывала над ім і слава Пана напаўняла скінію. А калі воблака падымалася ад скініі, сыны Ізраэля рушылі ў далейшае падарожжа. Калі ж воблака не падымалася, то не выходзілі аж да дня, калі яно падымалася. Бо воблака Пана было над скініяй днём, а ноччу быў над ёй агонь на вачах усяго дому Ізраэля на працягу ўсяго іх падарожжа.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 3. 4. 5–6а і 8а. 11, Р.: 2)

Рэфрэн: Мілыя шатры Твае, Пане Магуццяў.

3. Знемагае і імкнецца душа мая *

ў двары Пана. 

Сэрца маё і цела радасна клічуць *

да Бога жывога.

Рэфрэн: Мілыя шатры Твае, Пане Магуццяў.

4. Нават верабей знаходзіць сабе дом, а ластаўка – гняздо, *

дзе кладзе сваіх птушанят, 

каля алтароў Тваіх, Пане Магуццяў, *

Кароль мой і мой Божа.

Рэфрэн: Мілыя шатры Твае, Пане Магуццяў.

5. Шчаслівыя, хто жыве ў доме Тваім, *

яны вечна спяваюць Табе.

6. Шчаслівы чалавек, сіла якога ў Табе. *

8. Моц іхняя будзе ўзрастаць.

Рэфрэн: Мілыя шатры Твае, Пане Магуццяў.

11. Бо адзін дзень на Тваіх дзядзінцах *

лепшы за тысячу іншых;

лепш буду стаяць на парозе дому майго Бога, *

чым жыць у шатрах грэшнікаў.

Рэфрэн: Мілыя шатры Твае, Пане Магуццяў.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Раскрый, Пане, сэрца наша, 

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 47–53)

Добрае сабралі ў посуд, а благое выкінулі вон

+ Чытанне святога Евангелля паводле Мацвея.

У той час:

Езус сказаў народу: Валадарства Нябеснае падобнае таксама да нерата, закінутага ў мора, што збірае рыбу ўсялякага кшталту. Калі ён напоўніўся, яго выцягнулі на бераг і, сеўшы, добрае сабралі ў посуд, а благое выкінулі вон. 

Так будзе пры сканчэнні свету: выйдуць Анёлы, і аддзеляць ад праведнікаў благіх, і кінуць іх у вогненную печ. Там будзе плач і скрыгатанне зубоў. 

Езус спытаўся ў іх: Ці зразумелі вы ўсё гэта? Яны адказалі Яму: Так. Ён жа сказаў ім: Вось чаму ўсялякі кніжнік, навучаны пра Валадарства Нябеснае, падобны да гаспадара, які выносіць са скарбніцы сваёй новае і старое.

Закончыўшы гэтыя прыпавесці, Езус пайшоў адтуль.

Гэта слова Пана.

Пятніца (XVII)

ПЕРШАЕ ЧЫТАННЕ (Лев 23, 1. 4–11. 15–16. 27. 34b–37)

Вось святы Пана, на якія будзеце склікаць святы сход

Чытанне кнігі Левіта.

Пан прамовіў да Майсея, кажучы: Вось святы Пана, сходы святыя, якія вы павінны склікаць у адпаведны час.

У першы месяц, у чатырнаццаты дзень месяца пад вечар — Пасха Пана. А ў пятнаццаты дзень таго самага месяца – свята Праснакоў для Пана. Сем дзён будзеце есці праснакі. У першы дзень будзе скліканы для вас святы сход; не будзеце выконваць ніякай працы, але на працягу сямі дзён будзеце прыносіць ахвяры спалення для Пана. У сёмы дзень будзе святы сход; не будзеце выконваць ніякай працы. І прамовіў Пан да Майсея, кажучы: Звярніся да сыноў Ізраэля і скажы ім: калі ўвойдзеце ў зямлю, што Я дам вам, і будзеце збіраць ураджай, прынясеце святару сноп з пачаткаў ураджаю вашага. Ён патрасе снапом перад Панам, каб вам здабыць прыхільнасць. На наступны дзень пасля шабату святар патрасе ім.

Адлічыце сабе таксама ад першага дня пасля шабату, ад дня, калі прынясеце сноп для калыхання, сем поўных тыдняў. Аж да першага дня пасля сёмага шабату адлічыце пяцьдзесят дзён і прынясіце новую некрывавую ахвяру для Пана.

У дзесяты дзень таго ж сёмага месяца — дзень Ачышчэння, ён будзе для вас святым сходам. Скарыце душы вашыя і прынясіце ахвяру спалення для Пана. 

У пятнаццаты дзень таго ж сёмага месяца будзе свята Шатроў, сем дзён для Пана. У першы дзень святога сходу не будзеце выконваць ніякай працы. На працягу сямі дзён будзеце прыносіць ахвяры спалення для Пана. На восьмы дзень будзе ў вас святы сход, і прынясеце Пану ахвяру спалення. Гэта ўрачысты сход; не будзеце выконваць ніякай працы. Вось святы Пана, на якія будзеце склікаць святы сход, каб прыносіць ахвяры спалення для Пана: усеспаленні і некрывавыя, ахвяры крывавыя і ўзліванні, што прызначана ў гэты дзень.

Гэта слова Божае.

РЭСПАНСАРЫЙНЫ ПСАЛЬМ (Пс 81 (80), 3–4. 5–6ab. 10–11ab, Р.: 2а)

Рэфрэн: Спявайце Богу, цвярдыні нашай.

3. Заспявайце песню і ўдарце ў бубен, *

зайграйце на мілагучнай арфе і на гуслях.

4. Трубіце ў рог у час маладзіковы, *

у час поўні, у дзень наш урачысты.

Рэфрэн: Спявайце Богу, цвярдыні нашай.

5. Бо гэта закон для Ізраэля, *

загад Якубавага Бога.

6. Ён устанавіў гэта як сведчанне Юзэфу, *

калі той выходзіў з зямлі егіпецкай.

Рэфрэн: Спявайце Богу, цвярдыні нашай.

10. Не будзе пасярод цябе чужога бога, *

не будзеш пакланяцца іншаземнаму богу.

11. Я Пан, Бог твой, *

які вывеў цябе з зямлі егіпецкай.

Рэфрэн: Спявайце Богу, цвярдыні нашай.

СПЕЎ ПЕРАД ЕВАНГЕЛЛЕМ (1 П 1, 25)

Акламацыя: Аллелюя, аллелюя, аллелюя.

Слова Пана трывае навекі;

і гэтым словам ёсць Добрая Навіна, абвешчаная вам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 54–58)

Ці не сын Ён цесляра? Адкуль жа ў Яго ўсё гэта? 

+ Чытанне святога Евангелля паводле Мацвея.

У той час:

Езус прыйшоў на сваю бацькаўшчыну і вучыў іх у сінагозе іхняй, так што яны здзіўляліся і казалі: Адкуль у Яго гэтая мудрасць і моц? Ці не сын Ён цесляра, ці не Ягоную Маці завуць Марыя, а братоў Ягоных Якуб і Юзаф, Сымон і Юда? І сёстры Яго ці не ўсе сярод нас? Адкуль жа ў Яго ўсё гэта? І сумняваліся ў Ім. 

А Езус сказаў ім: Не бывае прарока без пашаны, хіба толькі на бацькаўшчыне сваёй і ў доме сваім. І не ўчыніў там шмат цудаў з-за нявер’я іхняга. 

Гэта слова Пана.

Субота (XVII)

ПЕРШАЕ ЧЫТАННЕ (Лев 25, 1. 8–17)

У гэты год юбілею кожны з вас вернецца ва ўладанне сваё

Чытанне кнігі Левія.

Пан прамовіў да Майсея на гары Сінай, кажучы: Адлічы сабе сем суботніх гадоў, сем разоў па сем гадоў, і дні сямі гадоў суботніх складуць сорак дзевяць гадоў. Пасля затрубі ў трубу на дзесяты дзень сёмага месяцу. У дзень Ачышчэння будзеце трубіць ў трубу па ўсёй зямлі вашай. Асвяціце пяцідзесяты год і абвясціце вызваленне ўсім жыхарам на зямлі: гэта будзе для вас юбілей. Няхай кожны вернецца ва ўладанне сваё, і кожны — ў сваю сям’ю. Пяцідзесяты год будзе для вас юбілеем. Не будзеце сеяць і жаць таго, што само вырасце на полі, а таксама не будзеце збіраць вінаграду з неабрэзанай лазы, бо гэта юбілей. Ён будзе для вас святы. Вы можаце есці плады сабраныя непасрэдна на полі. У гэты год юбілею кожны з вас вернецца ва ўладанне сваё. 

Калі будзеце прадаваць нешта бліжняму свайму ці купляць ў яго, няхай не крыўдзіць бліжняга свайго ніхто з вас. Паводле колькасці гадоў пасля юбілею будзеш купляць ў яго, і паводле падліку гадоў ён будзе прадваць табе плён. Чым больш гадоў пройдзе пасля юбілею, тым больш вырасце цана; чым менш гадоў, тым менш будзе каштаваць пакупка, бо ён прадае табе пэўную колькасць ураджаяў. Не ўціскайце супляменнікаў вашых, але бойцеся Бога свайго, бо Я — Пан Бог ваш.

Гэта слова Божае.

РЭСПАНСАРЫЙНЫ ПСАЛЬМ (Пс 67 (66), 2–3. 5. 7–8, Р.: 4)

Рэфрэн: Няхай усе народы славяць Цябе, Божа.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай усе народы славяць Цябе, Божа.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай усе народы славяць Цябе, Божа.

7. Зямля прынесла свой плён; *

Няхай Бог, наш Бог нас благаслаўляе. 

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай усе народы славяць Цябе, Божа.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 1–12)

Ірад паслаў адсячы галаву Яну

+ Чытанне святога Евангелля паводле Мацвея.

У той час:

Тэтрарх Ірад пачуў пагалоску пра Езуса і сказаў слугам сваім: Гэта Ян Хрысціцель. Ён уваскрос з мёртвых, і пагэтаму цуды здзяйсняюцца ім.

Ірад жа схапіў Яна, зняволіў яго і кінуў у вязніцу з-за Ірадыяды, жонкі ягонага брата Філіпа. Бо Ян казаў яму: Не дазволена табе мець яе. І хацеў забіць яго, але баяўся народа, які лічыў яго прарокам.

Калі былі народзіны Ірада, дачка Ірадыяды танцавала перад сабранымі і спадабалася Іраду. Таму ён клятваю паабяцаў даць ёй усё, чаго толькі папросіць. І яна, падвучаная сваёю маці, сказала: Дай мне галаву Яна Хрысціцеля на місе. Кароль засмуціўся, але дзеля клятвы і тых, хто быў з ім за сталом, загадаў даць. І паслаў у вязніцу адсячы галаву Яну. І прынеслі галаву яго на місе, і далі дзяўчыне, а яна занесла сваёй маці.

Тады ягоныя вучні прыйшлі, забралі цела і пахавалі яго. Потым пайшлі расказаць Езусу.  

Гэта слова Пана.

ХVIIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 55, 1–3)

Ідзіце і спажывайце

Чытанне кнігі прарока Ісаі.

Так кажа Пан Бог:

Сасмаглыя, усе ідзіце да водаў. 

І вы, якія не маеце срэбра, ідзіце. 

Ідзіце, купляйце без срэбра 

і без платы за віно і малако. 

Навошта вы адважваеце срэбра за тое, 

што не ёсць хлебам, 

а працу сваю за тое, чым нельга насыціцца? 

Слухайце ўважліва Мяне і спажывайце дабро, 

і няхай душа вашая нацешыцца тукам. 

Схіліце вуха сваё і прыйдзіце да Мяне, 

паслухайце і жыць будзе душа ваша. 

І дам вам запавет вечны — нязменныя ласкі для Давіда.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 8–9. 15–16. 17–18, Р.: пар. 16)

Рэфрэн: Пан насычае нас удосталь.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан насычае нас удосталь.

15. Вочы ўсіх з надзеяй глядзяць на Цябе, *

і Ты даеш ім ежу ў свой час.

16. Ты адкрываеш сваю руку *

і ўдосталь насычаеш усё жывое.

Рэфрэн: Пан насычае нас удосталь.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Пан насычае нас удосталь.

ДРУГОЕ ЧЫТАННЕ (Рым 8, 35. 37–39)

Ні якое стварэнне не зможа адлучыць нас ад любові Божай, якая ёсць у Хрысце 

Чытанне Паслання святога апостала Паўла да Рымлянаў.

Браты:

Хто адлучыць нас ад любові Хрыста: няшчасце ці прыгнёт, ці пераслед, ці голад, ці галеча, ці небяспека, ці меч? Над усім гэтым мы атрымліваем поўную перамогу праз таго, хто палюбіў нас. 

Бо я перакананы, што ні смерць, ні жыццё, ні анёлы, ні ўлады, ні цяперашняе, ні будучае, ні сілы, ні вышыня, ні глыбіня, ні іншае якое стварэнне не зможа адлучыць нас ад любові Божай, якая ёсць у Хрысце Езусе, Пану нашым. 

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек, 

але кожным словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 13–21)

Елі ўсе і насыціліся 

+ Чытанне святога Евангелля паводле Мацвея.

У той час:

Калі Езус пачуў пра смерць Яна Хрысціцеля, Ён асобна адплыў адтуль на чоўне ў пустыннае месца, а натоўпы людзей, пачуўшы гэта, пайшлі за Ім пехатою з гарадоў. Выйшаўшы з чоўна, Езус убачыў вялікі натоўп людзей, і злітаваўся над імі, і аздаравіў хворых іхніх. 

Калі ж настаў вечар, Ягоныя вучні падышлі да Яго і сказалі: Пустыннае месца гэтае і гадзіна ўжо позняя; адпусці народ, каб яны пайшлі ў вёскі і купілі ежы сабе. Езус сказаў ім: Не трэба ім ісці, вы дайце ім есці.

Яны ж кажуць яму: У нас тут толькі пяць хлябоў і дзве рыбы. Ён сказаў: Прынясіце іх Мне сюды. 

Пасля Ён загадаў народу сесці на траву, узяў пяць хлябоў і дзве рыбы, паглядзеў на неба, благаславіў і, паламаўшы, даў хлеб вучням, а вучні – народу. І елі ўсе і насыціліся, і з кавалкаў, што засталіся, сабралі дванаццаць поўных кашоў. А тых, хто еў, было каля пяці тысяч чалавек, не лічачы жанчын і дзяцей.

Гэта слова Пана.

XVIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Зых 16, 2–4. 12–15)

Я пралью на вас хлеб з неба

Чытанне кнігі Зыходу.

У тыя дні:

Пачала ўся супольнасць наракаць у пустыні. І казалі сыны Ізраэля супраць Майсея і Аарона: Лепш бы мы загінулі ад рукі Пана ў зямлі егіпецкай, калі сядзелі пры катле з мясам і спажывалі ўдосталь хлеба. Вы прывялі нас ў гэтую пустыню, каб замарыць голадам увесь сход?

Тады Пан сказаў Майсею: Вось Я пралью на вас хлеб з неба. І штодня народ будзе выходзіць і збіраць, колькі трэба на дзень, каб Мне выпрабаваць яго, ці будзе ён паступаць супраць Майго Закону, ці не.

Я пачуў нараканні сыноў Ізраэля. Скажы ім: Вечарам будзеце есці мяса, а раніцай будзеце насычаны хлебам і спазнаеце, што Я — Пан Бог ваш.

Увечары наляцелі перапёлкі і пакрылі ўвесь стан, а раніцай раса лягла вакол лагера.

Калі ж раса знікла, на паверхні пустыні з’явілася нешта дробнае і зярністае, нібы іней на зямлі. Убачыўшы гэта, сыны Ізраэля казалі адзін аднаму: Што гэта? Бо яны не ведалі, што гэта. Тады Майсей сказаў ім: Гэта хлеб, які Пан даў вам для спажытку. 

Гэта слова Божае.

РЭСПАНСАРЫЙНЫ ПСАЛЬМ (Пс 78 (77), 3 і 4bc. 23–24. 25 і 54, Р.: пар. 24b)

Рэфрэн: Хлеб нябесны даў нам Пан. 

3. Усё, што чулі мы і што пазналі, *

пра што распавядалі нам айцы, 

4. раскажам будучаму пакаленню *

пра хвалу Пана і Ягоную моц.

Рэфрэн: Хлеб нябесны даў нам Пан. 

23. Але Ён загадаў хмарам з вышыні *

і адчыніў брамы нябёсаў.

24. І праліў, быццам дождж, на іх манну для ежы, *

і даў ім нябеснае зерне.

Рэфрэн: Хлеб нябесны даў нам Пан. 

25. Чалавек спажываў хлеб анёлаў, *

Ён паслаў ім ежы ўдосталь.

54. Прывёў іх у зямлю сваю святую, *

на гару, якую здабыла Яго правіца.

Рэфрэн: Хлеб нябесны даў нам Пан. 

ДРУГОЕ ЧЫТАННЕ (Эф 4, 17. 20–24)

Апрануцца ў новага чалавека, створанага паводле Бога

Чытанне Паслання святога апостала Паўла да Эфесцаў.

Браты:

Кажу гэта і сведчу ў Пану, каб вы больш не жылі, як жывуць язычнікі ў марнасці свайго розуму.

Не гэтаму вы навучыліся ад Хрыста, калі сапраўды чулі пра Яго і вучыліся ў Ім паводле праўды, якая ёсць у Езусе, але таму, каб адкінуць ранейшыя паводзіны і свайго старога чалавека, што знішчае сябе зманлівымі пажадлівасцямі; таму, каб аднавіць дух вашага розуму і апрануцца ў новага чалавека, створанага паводле Бога ў справядлівасці, святасці і праўдзе. 

Гэта слова Божае.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек, 

але кожным словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 24–35)

Хто да Мяне прыходзіць, не будзе галодны, і хто верыць у Мяне, ніколі не будзе прагнуць

+ Чытанне святога Евангелля паводле Яна.

У той час:

Калі людзі ўбачылі, што тут няма ні Езуса, ні Ягоных вучняў, селі ў чаўны і прыплылі ў Кафарнаум, шукаючы Езуса. Калі ж знайшлі Яго на другім беразе мора, сказалі Яму: Раббі, калі Ты прыбыў сюды?

Езус адказаў ім: Сапраўды, сапраўды кажу вам: шукаеце Мяне не таму, што бачылі цуды, а таму, што з’елі хлеб і насыціліся. Клапаціцеся не пра ежу, якая гіне, але пра ежу, што застаецца на жыццё вечнае, якую дасць вам Сын Чалавечы, бо Яго пазначыў Бог Айцец. 

А яны сказалі Яму: Што нам рабіць, каб выконваць справы Божыя?

Езус адказаў ім: У тым справа Божая, каб вы верылі ў таго, каго Ён паслаў.

Народ сказаў Езусу: Які ж Ты зробіш цуд, каб мы ўбачылі і паверылі Табе? Што ўчыніш? Айцы нашыя елі манну ў пустыні, як напісана: Хлеб з неба даў ім есці.

Езус адказаў ім: Сапраўды, сапраўды кажу вам: не Майсей даў вам хлеб з неба, але Айцец Мой дае вам сапраўдны хлеб з неба. Бо хлеб Божы ёсць той, які сыходзіць з неба і дае жыццё свету.

Тады сказалі Яму: Пане, давай нам заўсёды такі хлеб.

Езус адказаў ім: Я ёсць хлеб жыцця; хто да Мяне прыходзіць, не будзе галодны, і хто верыць у Мяне, ніколі не будзе прагнуць.

Гэта слова Пана.

XVIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Экл 1, 2; 2, 21–23)

Якая карысць чалавеку ад усёй яго працы

Чытанне кнігі Эклезіяста.

Марнасць марнасцяў, — кажа Эклезіяст, — марнасць марнасцяў і ўсё марнасць.

Бывае, што чалавек працуе з мудрасцю, веданнем і ўменнем, аднак павінен пакінуць надзел чалавеку, які над тым не працаваў. І гэта марнасць і вялікае зло.

Якая ж карысць будзе чалавеку ад усёй яго працы і клопату сэрца, з якімі ён працуе пад сонцам. Бо ўсе дні ягоныя — гэта пакуты, і смутак — праца яго, нават уначы яго сэрца не мае спакою. І гэта марнасць. 

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 5–6. 12–13. 14 і 17, Р.: 1)

Рэфрэн: Пане, Ты наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пане, Ты наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пане, Ты наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх! 

Рэфрэн: Пане, Ты наш прытулак з пакалення ў пакаленне.

14.  Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Пане, Ты наш прытулак з пакалення ў пакаленне.

ДРУГОЕ ЧЫТАННЕ (Клс 3, 1–5. 9–11)

Шукайце таго, што ў вышынях, дзе Хрыстус

Чытанне паслання святога апостала Паўла да Каласянаў.

Браты:

Калі ж вы ўваскрэслі з Хрыстом, шукайце таго, што ў вышынях, дзе Хрыстус сядзіць праваруч Бога; пра тое, што ў вышынях, думайце, а не пра зямное, бо вы памерлі, і жыццё вашае схавана з Хрыстом у Богу. Калі ж з’явіцца Хрыстус, жыццё вашае, тады і вы з’явіцеся разам з Ім у хвале.

Таму зрабіце мёртвымі тое, што зямное ў целе вашым: распусту, нячыстасць, моцнае захапленне, дрэнныя памкненні і хцівасць, якая з’яўляецца ідалапаклонствам. З-за гэтых рэчаў гнеў Божы сыходзіць на сыноў непаслухмянасці, сярод якіх і вы калісьці хадзілі, калі жылі сярод іх.

Цяпер жа і вы адкіньце гэта ўсё: гнеў, абурэнне, злосць, блюзнерства, зласлоўе з вуснаў вашых. Не хлусіце адзін аднаму, бо вы знялі з сябе старога чалавека разам з ягонымі ўчынкамі і апрануліся ў новага, які абнаўляецца для пазнання паводле вобраза таго, хто стварыў яго. І тут ўжо няма ні эліна, ні юдэя, ні абразання, ні адсутнасці абразання, ні варвара, ні скіфа, ні раба, ні свабоднага, але ўсё і ва ўсім – Хрыстус.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 13–21)

Каму ж дастанецца тое, што ты нарыхтаваў?

+ Чытанне святога Евангелля паводле Лукі.

У той час:

Нехта з натоўпу сказаў Езусу: Настаўнік, скажы брату майму, каб ён падзяліўся са мною спадчынай. Але Езус адказаў яму: Чалавеча, хто паставіў Мяне судзіць або раздзяляць вас?

Пры гэтым сказаў ім: Глядзіце, сцеражыцеся ўсялякай прагнасці, бо нават калі хтосьці мае дастатак, жыццё яго не залежыць ад ягонай маёмасці. 

І расказаў ім прыпавесць: у аднаго багатага чалавека добра ўрадзіла поле. І ён разважаў сам-насам: Што мне рабіць? Няма куды мне сабраць ураджай мой. І сказаў: Вось што зраблю: паламаю засекі мае і збудую большыя, і збяру туды ўсё збожжа маё і ўсё дабро маё. І скажу душы маёй: Душа, шмат дабра ў цябе ляжыць на многія гады. Адпачывай, еш, пі і весяліся. Але Бог сказаў яму: Неразумны, гэтай жа ноччу забяруць душу тваю у цябе. Каму ж дастанецца тое, што ты нарыхтаваў? Так бывае з тым, хто збірае скарбы сабе, а не перад Богам багацее.

Гэта слова Пана.

Панядзелак (XVIII)

ПЕРШАЕ ЧЫТАННЕ (Ліч 11, 4b–15)

Я не магу адзін несці ўвесь гэты народ

Чытанне кнігі Лічбаў.

У тыя дні:

Сыны Ізраэля казалі: Хто дасць нам мяса пад’есці? Мы ўспамінаем рыбу, што елі ў Егіпце задарма, агуркі і дыні, пер’е і галоўкі цыбулі і часнок. А цяпер сасмагла душа наша, і вочы нашы не бачаць нічога, апроч манны. 

Манна ж была падобная да насення карыяндру і выглядала, як смалістая камедзь. Людзі выходзілі і збіралі яе, потым малолі ў жорнах або таўклі ў ступах, гатавалі яе ў катлах і рабілі з яе ляпёшкі, якія нагадвалі смакам печыва на алеі. Калі ўначы раса выпадала на лагер, выпадала на яго і манна. 

І пачуў Майсей, як наракае народ у сем’ях сваіх, кожны каля ўваходу да сваёй палаткі. І моцна запалаў гнеў Пана, і Майсей таксама засмуціўся, і сказаў Пану: Чаму Ты кепска абыходзішся са сваім слугою? Чаму я не знаходжу прыхільнасці ў вачах Тваіх? Чаму Ты ўсклаў на мяне цяжар ўсяго народа гэтага? Хіба я зачаў ўвесь народ гэты і нарадзіў яго, каб Ты казаў: Як карміцелька носіць немаўля, нясі яго на руках сваіх на зямлю, якую Ты абяцаў яго продкам? Адкуль у мяне мяса, каб даць усяму гэтаму народу? Яны плачуць перада мною, кажучы: Дай нам мяса пад’есці. Я не магу адзін несці ўвесь гэты народ, бо ён занадта цяжкі для мяне. Калі Ты робіш гэтак са мною, то лепш забі мяне; забі мяне, калі я знайшоў прыхільнасць ў вачах Тваіх, каб мне больш не бачыць нядолі сваёй. 

Гэта слова Божае.

РЭСПАНСАРЫЙНЫ ПСАЛЬМ (Пс 81 (80), 12–13. 14–15. 16–17, Р.: 2а)

Рэфрэн: Спявайце Богу, цвярдыні нашай.

12. Але народ Мой не слухаў голасу Майго, *

і не згадзіўся Ізраэль са Мною.

13. Таму Я пакінуў іх дзеля ўпартасці іхніх сэрцаў, *

няхай ходзяць паводле сваіх задумаў.

Рэфрэн: Спявайце Богу, цвярдыні нашай.

14. Калі б Мой народ Мяне паслухаў, *

калі б Ізраэль хадзіў Маімі шляхамі,

15. я хутка пакарыў бы ворагаў іхніх *

і павярнуў бы руку сваю супраць іх прыгнятальнікаў.

Рэфрэн: Спявайце Богу, цвярдыні нашай.

16. Ненавіснікі Пана ліслівілі б Яму, *

а іх пакаранне трывала б вечна.

17. Я карміў бы іх найлепшай пшаніцай, *

насыціў бы іх мёдам са скалы.

Рэфрэн: Спявайце Богу, цвярдыні нашай.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек, 

але кожным словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 13–21)

Паглядзеў на неба, благаславіў і, паламаўшы, даў хлеб вучням, а вучні — народу

+ Чытанне святога Евангелля паводле Мацвея.

У той час:

Калі Езус пачуў пра смерць Яна Хрысціцеля, Ён асобна адплыў адтуль на чоўне ў пустыннае месца, а натоўпы людзей, пачуўшы гэта, пайшлі за Ім пехатою з гарадоў. Выйшаўшы з чоўна, Езус убачыў вялікі натоўп людзей, і злітаваўся над імі, і аздаравіў хворых іхніх. 

Калі ж настаў вечар, Ягоныя вучні падышлі да Яго і сказалі: Пустыннае месца гэтае і гадзіна ўжо позняя; адпусці народ, каб яны пайшлі ў вёскі і купілі ежы сабе. Езус сказаў ім: Не трэба ім ісці, вы дайце ім есці. Яны ж кажуць яму: У нас тут толькі пяць хлябоў і дзве рыбы. Ён сказаў: Прынясіце іх Мне сюды. 

Пасля Ён загадаў народу сесці на траву, узяў пяць хлябоў і дзве рыбы, паглядзеў на неба, благаславіў і, паламаўшы, даў хлеб вучням, а вучні — народу. І елі ўсе і насыціліся, і з кавалкаў, што засталіся, сабралі дванаццаць поўных кашоў. А тых, хто еў, было каля пяці тысяч чалавек, не лічачы жанчын і дзяцей.

Гэта слова Пана.

Аўторак (XVIII)

ПЕРШАЕ ЧЫТАННЕ (Ліч 12, 1–13)

Не гэтак з Майсеем, слугой Маім, то чаму ж вы не баіцеся наракаць на яго

Чытанне кнігі Лічбаў.

У тыя дні:

Мірыям і Аарон наракалі на Майсея з-за жанчыны-эфіопкі, бо ён ажаніўся з эфіопкай. І казалі: Ці толькі з Майсеем гаварыў Пан, ці Ён гаварыў таксама з намі? І пачуў Пан гэта. Майсей жа быў вельмі сціплым чалавекам, больш за ўсіх людзей на паверхні зямлі. І нечакана Пан сказаў Майсею, Аарону і Мірыям: Прыйдзіце ўтраіх у шацёр спаткання. І пайшлі яны ўтраіх.

А Пан сышоў у воблачным слупе і стаў пры ўваходзе ў шацёр, і паклікаў Аарона і Мірыям, і яны абодва выйшлі наперад. Пасля сказаў: Цяпер слухайце Мае словы: калі будзе ў вас прарок, то Я, Пан, з’яўлюся яму ў бачанні. Я буду гаварыць з ім у сне. Але не гэтак з Майсеем, слугой Маім, верным ва ўсім Маім доме. Я гавару з ім твар у твар і ясна, а не загадкамі, і ён бачыць вобраз Пана. То чаму ж вы не баіцеся наракаць на Майсея, слугу Майго? І распаліўся гнеў Пана супраць іх, і Ён адышоў, і воблака адступіла з-над шатра. І вось Мірыям стала белай, як снег, ад праказы. 

Аарон павярнуўся да яе і ўбачыў, што яна стала пракажонай. Тады Аарон сказаў Майсею: Прашу цябе, гаспадар мой, не ўскладай на нас грэх, якім мы неразумна зграшылі. Няхай не будзе яна як мёртвае дзіця, што выходзціь з улоння маці сваёй напалову гнілое. Тады Майсей усклікнуў да Пана, кажучы: Божа, прашу Цябе, аздараві яе! 

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 5–6аb. 6cd–7. 12–13, Р.: пар. 3а)

Рэфрэн: Змілуйся над намі, Пане, бо мы зграшылі.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае. 

4. Абмый цалкам мяне ад правінаў маіх *

і ачысці мяне ад граху майго. 

Рэфрэн: Змілуйся над намі, Пане, бо мы зграшылі.

5. Бо я ведаю беззаконні мае, *

і грэх мой заўжды перада мною. 

6. Табе, Табе аднаму я зграшыў *

і зло ўчыніў перад Тваімі вачыма. 

Рэфрэн: Змілуйся над намі, Пане, бо мы зграшылі.

Таму Ты будзеш справядлівы ў сваім прысудзе *

і беззаганны ў судзе сваім.

7. Вось я ў беззаконні зачаты, *

і ў граху мяне нарадзіла маці.

Рэфрэн: Змілуйся над намі, Пане, бо мы зграшылі.

12. Чыстае сэрца ствары ўва мне, Божа, *

і аднаві ўва мне трывалы дух. 

13. Не адкінь мяне ад свайго аблічча *

і не пазбаў мяне Духа Твайго Святога. 

Рэфрэн: Змілуйся над намі, Пане, бо мы зграшылі.

СПЕЎ ПЕРАД ЕВАНГЕЛЛЕМ (Ян 1, 49b)

Акламацыя: Аллелюя, аллелюя, аллелюя.

Раббі, Ты Сын Божы,

Ты Валадар Ізраэля!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 22–36)

Загадай мне ісці да Цябе па вадзе 

+ Чытанне святога Евангелля паводле Мацвея.

Калі натоўп быў накормлены, Езус адразу ж загадаў вучням сваім сесці ў човен і пераплысці на другі бок перад Ім, пакуль Ён адпусціць народ. Адпусціўшы народ, Ён падняўся на гару памаліцца ў самоце. Калі настаў вечар, заставаўся там адзін. 

Тым часам човен ужо адплыў шмат стадыяў ад берага. І кідалі яго хвалі, бо вецер быў супраціўны. У чацвёртую ж варту ночы Езус пайшоў да іх, ідучы па моры. А вучні, убачыўшы, як Ён ідзе па моры, спалохаліся і казалі: Гэта прывід. I ад страху закрычалі. Але Езус адразу загаварыў з імі і сказаў: Будзьце адважнымі, гэта Я, не бойцеся. 

Пётр сказаў Яму ў адказ: Пане, калі гэта Ты, загадай мне ісці да Цябе па вадзе. Ён жа сказаў: Ідзі. Выйшаўшы з чоўна, Пётр пачаў ісці па вадзе і падышоў да Езуса. Але, убачыўшы моцны вецер, спалохаўся і, пачаўшы тануць, закрычаў: Пане, ратуй мяне! Езус адразу ж працягнуў руку, схапіў яго і сказаў яму: Малаверны, чаму засумняваўся ты? Калі ўвайшлі яны ў човен, вецер сціх. А тыя, хто быў у чоўне, пакланіліся Яму і сказалі: Ты сапраўды Сын Божы!

Пераправіўшыся, яны прыбылі ў зямлю Генэзарэт. Калі ж людзі з гэтай ваколіцы пазналі Езуса, яны разнеслі вестку па ўсёй гэтай ваколіцы. І прыносілі да Яго ўсіх хворых, і прасілі Яго, каб хоць дакрануцца да краю вопраткі Ягонай. І ўсе, хто дакранаўся, былі аздароўлены. 

Гэта слова Пана.

Серада (XVIII)

ПЕРШАЕ ЧЫТАННЕ (Ліч 13, 1–2. 25 — 14, 1. 26–29. 34–35)

Яны пагардзілі зямлёю пажаданай

Чытанне кнігі Лічбаў.

У тыя дні: 

Пан прамовіў да Майсея на пустыні Фаран, кажучы: Пашлі мужоў даследаваць зямлю Ханаан, якую Я дам сынам Ізраэля. Пашлі мужоў аднаго за адным з кожнага пакалення айцоў іхніх, кожнага з кіраўнікоў іхніх. 

Праз сорак дзён яны вярнуліся, даследаваўшы зямлю. І прыйшлі яны да Майсея і Аарона, і да ўсяго сходу сыноў Ізраэля ў пустыні Фаран, што ў Кадэшы. І расказалі ім і ўсяму сходу, і паказалі плады зямлі. А расказваючы, казалі: Мы прыйшлі ў зямлю, у якую ты паслаў нас. Яна сапраўды сочыцца малаком і мёдам, а гэта — плады яе. Аднак людзі, што насяляюць яе, моцныя, а гарады ўмацаваныя і вельмі вялікія. Мы бачылі там таксама нашчадкаў Анака. Амалекіты жывуць у зямлі Нэгеб, хетэі, евусеі і амарэі жывуць на ўзгор’ях, а ханаанейцы жывуць каля мора і ўздоўж Ярдана.

Між тым Калеб суцішыў народ перад Майсеем і сказаў: Пойдзем і зоймем зямлю, бо мы зможам авалодаць ёю. Але іншыя мужы, якія былі з ім, казалі: Мы не можам паўстаць супраць тых людзей, бо яны мацнейшыя за нас. І апавядалі сярод сыноў Ізраэля дрэнную навіну пра зямлю, якую даследавалі, кажучы: Зямля, па якой мы прайшлі, аглядаючы яе, паглынае жыхароў сваіх, а ўсе людзі, якіх мы бачылі, высокія ростам. Мы бачылі там веліканаў — сыноў Анака, якія паходзяць з роду веліканаў. У параўнанні з імі мы былі як саранча дый такімі ім і здаваліся.

І падняла тады ўся супольнасць гучны крык, і плакалі людзі ў гэту ноч. А Пан прамовіў да Майсея і да Аарона, кажучы: Дакуль гэтая благая супольнасць будзе наракаць на Мяне? Я пачуў скаргі сыноў Ізраэля на Мяне, таму скажы ім так: Як жыву Я, — кажа Пан, — Я ўчыню вам паводле слоў, якія пачуў ад вас. І трупы вашы пападаюць ў пустыні. Пералічаны ўсе з вас, ад дваццаці гадоў і вышэй, хто наракаў на Мяне.

Паводле колькасці дзён, сарака дзён, калі вы даследавалі зямлю, вы будзеце несці грахі вашыя сорак гадоў, па годзе за дзень, каб даведацца, што значыць быць пакінутымі Мною. Я, Пан, сказаў, і так ўчыню з усёй гэтай благой супольнасцю, што змовілася супраць Мяне. У пустыні гэтай яны загінуць і павыміраюць.  

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 6–7а. 13–14. 21–22. 23, Р.: 4а)

Рэфрэн: Памятай пра нас, Пане, у сваёй прыхільнасці.

Або: Аллелюя.

6. Мы зграшылі, як і нашыя бацькі, *

паступалі несправядліва і чынілі беззаконне. 

7. Бацькі нашыя ў Егіпце *

не зразумелі Тваіх цудаў.

Рэфрэн: Памятай пра нас, Пане, у сваёй прыхільнасці.

Або: Аллелюя.

13. Хутка забыліся пра Ягоныя чыны, *

не чакалі Яго парадаў.

14. Загарэліся ў пустыні пажаданнем *

і выпрабоўвалі на бязлюддзі  Бога.

Рэфрэн: Памятай пра нас, Пане, у сваёй прыхільнасці.

Або: Аллелюя.

21. Забыліся пра Бога, свайго Збаўцу, *

які вялікія цуды ўчыніў у Егіпце,

22. дзіўныя справы ў зямлі Хама, *

грозныя рэчы каля Чырвонага мора.

Рэфрэн: Памятай пра нас, Пане, у сваёй прыхільнасці.

Або: Аллелюя.

23. І сказаў, што знішчыць іх, *

але Майсей, Яго выбраны,

стаў перад Ім у расколіне, *

каб адхіліць Ягоны гнеў, каб іх не знішчыў.

Рэфрэн: Памятай пра нас, Пане, у сваёй прыхільнасці.

Або: Аллелюя.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 15, 21–28)

О, жанчына! Вялікая вера твая 

+ Чытанне святога Евангелля паводле Мацвея.

У той час:

Езус скіраваўся ў землі Тыру і Сідону. I вось жанчына ханаанэйская, выйшаўшы з тых ваколіц, крычала Яму: Змілуйся нада мною, Пане, Сыне Давіда! Цяжка апантаная дачка мая! Але Ён не адказаў ёй ні слова.  I вучні Яго, падышоўшы, прасілі Яго: Адпусці яе, бо яна крычыць услед за намі. Ён жа сказаў у адказ: Я пасланы толькі да загінуўшых авечак з дому Ізраэля. Яна ж, падышоўшы, пакланілася Яму і сказала: Пане, памажы мне! Ён жа сказаў у адказ: Нядобра забраць хлеб ад дзяцей і кінуць шчанятам. Яна сказала: Так, Пане! Але і шчаняты ядуць крошкі, якія падаюць са стала гаспадароў іхніх. Тады Езус сказаў ёй у адказ: О, жанчына! Вялікая вера твая, няхай станецца табе, як жадаеш. I з гэтага моманту стала здаровай дачка яе.

Гэта слова Пана.

Чацвер (XVIII)

ПЕРШАЕ ЧЫТАННЕ (Ліч 20, 1–13)

Пацякло мноства вады

Чытанне кнігі Лічбаў.

У тыя дні:

Сыны Ізраэля і ўвесь сход прыйшлі на пустыню Сін у першым месяцы, і народ заставаўся ў Кадэшы. І там памерла Мірыям, і была там пахавана.

І не было там вады для супольнасці, таму яны сабраліся супраць Майсея і Аарона. Людзі сварыліся з Майсеем, кажучы: Няхай бы мы таксама памерлі, калі паміралі браты нашы перад абліччам Пана. Навошта вы прывялі сход Пана ў пустыню, каб мы памерлі разам з жывёламі нашымі? Навошта вы прымусілі нас пакінуць Егіпет, каб прыйсці ў гэтае нягоднае месца, дзе нельга сеяць, дзе не растуць ні смоквы, ні вінаград, ні яблыкі гранату, тут няма нават вады для піцця? 

Пакінуўшы супольнасць, Майсей з Ааронам адышлі да ўваходу ў шацёр спаткання і ўпалі ніцма на зямлю, і з’явілася над імі слава Пана. І Пан прамовіў да Майсея, кажучы: Вазьмі жазло і збяры супольнасць, ты і Аарон, брат твой, і ў іх прысутнасці скажыце скале, і яна выдасць з сябе ваду. Так ты здабудзеш ім ваду і дасі піць сходу і жывёлам іхнім.

І ўзяў Майсей жазло перад абліччам Пана, як Ён загадаў яму. І сабраў Майсей з Ааронам народ перад скалою, і сказаў ім: Слухайце, бунтаўнікі! Ці мы здабудзем для вас ваду са скалы гэтай? Тады Майсей узняў сваю руку і двойчы ўдарыў у скалу жазлом. І пацякло мноства вады, і напілася ўся супольнасць і жывёла іхняя.

А Пан сказаў Майсею і Аарону: За тое, што вы не паверылі ў Мяне, каб асвяціць Мяне ў вачах сыноў Ізраэля, не вы ўвядзеце гэтую супольнасць ў святую зямлю, якую дам ім. Гэта воды Мэрыбы, дзе сыны Ізраэля спрачаліся з Панам, і Ён паказаў сярод іх сваю святасць.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7b–9, Р.: пар. 7b-8а)

Рэфрэн: На голас Пана сэрц не закрывайце.

1. Прыйдзіце, заспяваем Пану, *

усклікнем Богу, скале нашага збаўлення.

2. Станем з падзякаю перад абліччам Ягоным, *

у песнях усклікнем Яму.

Рэфрэн: На голас Пана сэрц не закрывайце.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі. 

Рэфрэн: На голас Пана сэрц не закрывайце.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыбе, *

як на пустыні ў дзень Масы, 

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: На голас Пана сэрц не закрывайце.

СПЕЎ ПЕРАД ЕВАНГЕЛЛЕМ (Мц 16, 18)

Акламацыя: Аллелюя, аллелюя, аллелюя.

Ты — Пётр (скала), і на гэтай скале 

Я пабудую Касцёл Мой, 

і брамы пякельныя не перамогуць яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–23)

Ты — Пётр, і дам табе ключы Валадарства Нябеснага

+ Чытанне святога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны — Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе. Тады загадаў вучням сваім, каб нікому не казалі, што Ён ёсць Хрыстом.

З таго часу пачаў Езус адкрываць вучням сваім, што Ён павінен ісці ў Ерузалем, і шмат выцерпець ад старэйшын, першасвятароў і кніжнікаў, і быць забітым, і на трэці дзень уваскрэснуць. Адвёўшы Яго ўбок, Пётр пачаў дакараць Яго, кажучы: Пашкадуй сябе, Пане, няхай не здарыцца з Табой гэтага. Ён жа, павярнуўшыся, сказаў Пятру: Адыдзі ад Мяне, сатана! Ты спакуса для Мяне, бо думаеш не аб тым, што Божае, але аб тым, што чалавечае. 

Гэта слова Пана.

Пятніца (XVIII)

ПЕРШАЕ ЧЫТАННЕ (Дрг 4, 32–40)

Ён палюбіў айцоў тваіх і выбраў нашчадкаў іхніх пасля іх

Чытанне кнігі Другазаконня.

Майсей прамовіў да народа, кажучы:

Спытайся ў даўніх часоў, якія былі перад табою, ад таго дня, калі Бог стварыў чалавека на зямлі; ад аднаго краю нябёсаў аж да другога, ці было некалі штосьці такое вялікае, як гэта, і ці было вядома штосьці падобнае? Ці чуў народ голас Божы, які гаварыў з агня, як ты чуў, і застаўся жывы? Або ці спрабаваў некалі Бог прыйсці і выбраць сабе народ паміж іншага народу праз выпрабаванні, знакі і цуды, і вайну, моцнаю рукою і ўзнятым плячом, і праз чыны страшныя — праз усё тое, што зрабіў для вас Пан, Бог ваш, перад вашымі вачыма ў Егіпце?

Гэта было паказана табе, каб ты ведаў, што Пан ёсць Богам, і няма іншага, апроч Яго. З неба Ён даў табе пачуць свой голас, каб навучыць цябе, і на зямлі паказаў табе свой вялікі агонь, і ты чуў словы ягоныя з сярэдзіны агню, бо Ён палюбіў айцоў тваіх і выбраў нашчадкаў іхніх пасля іх. Ён сам вывеў цябе з Егіпта сваёй магутнай сілай, каб прагнаць перад табою большыя і мацнейшыя за цябе народы, і прывесці цябе, і даць табе ва ўладанне зямлю іх, як у сённяшні дзень. 

Таму ведай цяпер і захоўвай у сэрцы сваім, што Пан ёсць Богам на небе ў вышыні і на зямлі ўнізе, і няма іншага. Захоўвай Яго пастановы і Яго запаведзі, што я наказваю табе сёння, каб добра было табе і тваім сынам пасля цябе, каб  доўгі быў твой век на зямлі, якую на ўсе дні дае табе Пан, твой Бог.  

Гэта слова Божае.

РЭСПАНСАРЫЙНЫ ПСАЛЬМ (Пс 77 (76), 12–13. 14–15. 16 і 21, Р.: 12а)

Рэфрэн: Буду ўспамінаць справы Твае, Пане. 

12. Буду ўспамінаць справы Пана, *

буду ўспамінаць Твае даўнія цуды.

13. Буду разважаць над усімі чынамі Тваімі, *

думаць пра ўсе Твае справы.

Рэфрэн: Буду ўспамінаць справы Твае, Пане. 

14. Божа, Твой шлях святы, *

які бог настолькі вялікі, як наш Бог?

15. Ты — Бог, які чыніць цуды, *

Ты аб’явіў народам сваю моц.

Рэфрэн: Буду ўспамінаць справы Твае, Пане. 

16. Сваёй рукою Ты вызваліў народ свой, *

сыноў Якуба і Юзафа.

21. Як статак, вёў Ты народ свой *

рукой Майсея і Аарона.

Рэфрэн: Буду ўспамінаць справы Твае, Пане. 

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць, 

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 24–28)

Што дасць чалавек узамен за жыццё сваё?

+ Чытанне святога Евангелля паводле Мацвея.

У той час:

Езус сказаў сваім вучням: Калі хто хоча ісці за Мною, няхай адрачэцца ад сябе і возьме крыж свой, і ідзе следам за Мною. Бо той, хто хоча жыццё сваё зберагчы, загубіць яго, а хто загубіць жыццё сваё дзеля Мяне, той знойдзе яго. Бо якая ж будзе карысць чалавеку, калі ён здабудзе увесь свет, а жыццю свайму прынясе шкоду? Або што дасць чалавек узамен за жыццё сваё? Бо прыйдзе Сын Чалавечы ў славе Айца свайго з Анёламі сваімі, і тады аддасць кожнаму паводле ўчынкаў ягоных. Сапраўды кажу вам, што некаторыя з тых, хто стаіць тут, не скаштуюць смерці, пакуль не ўбачаць Сына Чалавечага, які ідзе ў Валадарстве сваім.

Гэта слова Пана.

Субота (XVIII)

ПЕРШАЕ ЧЫТАННЕ (Дрг 6, 4–13)

Слухай, Ізраэль, любі Пана Бога твайго ўсім сэрцам тваім

Чытанне кнігі Другазаконня.

Майсей прамовіў да народа, кажучы:

Слухай, Ізраэль: Пан, Бог наш, Пан адзіны. Любі Пана Бога твайго ўсім сэрцам тваім, усёй душою тваёю, усім розумам сваім і з усіх сіл тваіх. Няхай гэтыя словы, якія сёння я наказваю табе, будуць у сэрцы тваім. І будзеш навучаць ім дзяцей сваіх і гаварыць пра іх, калі будзеш дома, падчас твайго падарожжа, кладучыся спаць і ўстаючы. Прывяжаш іх, як знак, да рукі сваёй, і яны будуць табе як павязка паміж вачыма тваімі. І напішаш іх на вушаках дому свайго і на брамах сваіх.  

І прывядзе цябе Пан Бог твой у зямлю, якую абяцаў айцам тваім Абрагаму, Ісааку і Якубу, што дасць табе разам з вялікімі і добрымі гарадамі, якіх ты не будаваў, з дамамі, поўнымі ўсялякага дабра, якіх ты не напаўняў, са студнямі, якіх ты не капаў, з вінаграднікамі і аліўкамі, якіх ты не садзіў. Ты будзеш спажываць і насыцішся. Сцеражыся тады, каб не забыцца пра Пана, які вывеў цябе з егіпецкай зямлі, з дому няволі.  Будзеш баяцца Пана Бога твайго, і служыць Яму, і клясціся Ягоным імем.

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 2–3а. 3bc–4. 47 і 51аb, Р.: 2)

Рэфрэн: Буду любіць Цябе, Пане, моц мая.

2. Буду любіць Цябе, Пане, *

моц мая.

3. Пан — мая скала i цвярдыня, *

Ён мой Збаўца.

Рэфрэн: Буду любіць Цябе, Пане, моц мая.

Бог мой — абарона мая, на Яго спадзяюся, *

шчыт мой, моц збаўлення майго, мая крэпасць.

4. Паклiчу Пана, годнага хвалы, *

i ад ворагаў маiх вызвалены буду.

Рэфрэн: Буду любіць Цябе, Пане, моц мая.

47. Жыве Пан, благаслаўлёная мая Абарона. *

Няхай будзе ўзвялічаны Бог збаўлення майго.

51. Ты павялічваеш каралю свайму дапамогу, *

i адорваеш міласэрнасцю свайго памазаніка Давіда.

Рэфрэн: Буду любіць Цябе, Пане, моц мая.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць, 

і жыццё асвяціў Евангеллем.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 17, 14–20)

Калі будзе ў вас вера, для вас не будзе нічога немагчымага 

+ Чытанне святога Евангелля паводле Мацвея.

У той час:

Падышоў да Езуса пэўны чалавек і, упаўшы перад Ім на калені, сказаў: Пане, злітуйся над маім сынам. Ён эпілептык і цяжка пакутуе, бо часта падае ў агонь і часта ў ваду. Я прыводзіў яго да тваіх вучняў, але яны не маглі вылечыць яго.

У адказ Езус сказаў: О нявернае і вераломнае пакаленне, дакуль Я буду з вамі? Дакуль Я буду цярпець вас? Прынясіце яго да Мяне. І загадаў яму Езус, і выйшаў з яго нячысты дух, і ад гэтай гадзіны хлопец стаў здаровым.

Тады сам-насам падышлі да Езуса вучні ягоныя і сказалі: Чаму нам не ўдалося выгнаць яго?

Ён сказаў ім: З-за малой веры вашай. Сапраўды кажу вам: калі ў вас будзе вера з гарчычнае зерне і вы скажаце гэтай гары: перасунься адсюль сюды, — яна перасунецца. І для вас не будзе нічога немагчымага.

Гэта слова Пана.

ХІХ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (1 Вал 19, 9а. 11–13а)

Стань на гары перад абліччам Пана

Чытанне Першай кнігі Валадарстваў.

У тыя дні:

Калі Ілля прыйшоў да Божай гары Горэб, ён увайшоў у пячору. І скіраваў Пан да яго слова, кажучы: Выйдзі і стань на гары перад абліччам Пана, і вось пройдзе Пан, і будзе перад Ім вецер вялікі і моцны, які разрывае горы і крышыць скалы, але не ў ветры Пан. А пасля ветру будзе землятрус, але не ў землятрусе Пан. Пасля землятрусу будзе агонь, але не ў агні Пан. Пасля ж агню — шум ціхага ветру. 

Пачуўшы гэта, Ілля прыкрыў твар свой плашчом, выйшаў з пячоры і стаў пры ўваходзе да яе. 

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: 8)

Рэфрэн: Пакажы нам, Пане, сваю міласэрнасць.

9. Паслухаю, што гаворыць Пан Бог. *

Ён спакой абвяшчае народу і святым сваім.

10. Сапраўды, Яго збаўленне блізкае †

для тых, хто баіцца Яго, *

і слава Божая будзе жыць на нашай зямлі.

Рэфрэн: Пакажы нам, Пане, сваю міласэрнасць.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пакажы нам, Пане, сваю міласэрнасць.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Пакажы нам, Пане, сваю міласэрнасць.

ДРУГОЕ ЧЫТАННЕ (Рым 9, 1–5)

Я хацеў бы сам быць адлучаным ад Хрыста замест братоў маіх

Чытанне Паслання святога апостала Паўла да Рымлянаў.

Браты:

Я кажу праўду ў Хрысце, не ілгу, і пацвярджае сумленне маё ў Духу Святым, што смутак мой вялікі і няспынна пакутуе сэрца маё. Бо я хацеў бы сам быць адлучаным ад Хрыста замест братоў маіх, родных мне паводле цела, ізраільцянаў, якім належыць усынаўленне, і хвала, і запаветы, і ўстанаўленне законаў, і Божае служэнне, і абяцанні. Да іх належаць айцы, і з іх паводле цела Хрыстус, Бог над усімі, благаслаўлёны навекі, амэн.

Гэта слова Божае.

СПЕЎ ПЕРАД ЕВАНГЕЛЛЕМ (Пс 130 (129), 5)

Акламацыя: Аллелюя, аллелюя, аллелюя.

Спадзяюся на Пана,

давяраю Яго слову.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 14, 22–33)

Загадай мне ісці да Цябе па вадзе 

+ Чытанне святога Евангелля паводле Мацвея.

Калі натоўп быў накормлены, Езус адразу ж загадаў вучням сваім сесці ў човен і пераплысці на другі бок перад Ім, пакуль Ён адпусціць народ. Адпусціўшы народ, Ён падняўся на гару памаліцца ў самоце. Калі настаў вечар, заставаўся там адзін. 

Тым часам човен ужо адплыў шмат стадыяў ад берага. І кідалі яго хвалі, бо вецер быў супраціўны. У чацвёртую ж варту ночы Езус пайшоў да іх, ідучы па моры. А вучні, убачыўшы, як Ён ідзе па моры, спалохаліся і казалі: Гэта прывід. I ад страху закрычалі. Але Езус адразу загаварыў з імі і сказаў: Будзьце адважнымі, гэта Я, не бойцеся. 

Пётр сказаў Яму ў адказ: Пане, калі гэта Ты, загадай мне ісці да Цябе па вадзе. Ён жа сказаў: Ідзі. Выйшаўшы з чоўна, Пётр пачаў ісці па вадзе і падышоў да Езуса. Але, убачыўшы моцны вецер, спалохаўся і, пачаўшы тануць, закрычаў: Пане, ратуй мяне! Езус адразу ж працягнуў руку, схапіў яго і сказаў яму: Малаверны, чаму засумняваўся ты? Калі ўвайшлі яны ў човен, вецер сціх. А тыя, хто быў у чоўне, пакланіліся Яму і сказалі: Ты сапраўды Сын Божы!

Гэта слова Пана.

XIX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (1 Вал 19, 4–8)

Падмацаваўшыся гэтым пасілкам, ішоў ён да Божай гары

Чытанне Першай кнігі Валадарстваў.

У тыя дні:

Пайшоў Ілля ў пустыню на адлегласць аднаго дня дарогі і, прыйшоўшы, сеў пад адным з кустоў ядлоўцу і прасіў смерці сабе. І сказаў: Хопіць ужо, Пане! Вазьмі маё жыццё, бо я не лепшы ад маіх продкаў! І лёг ён, і заснуў.

І вось анёл дакрануўся да яго і сказаў яму: Устань і еш! Ілля глянуў, і вось каля ягонай галавы была печаная аладка і збан вады. Ён з’еў і выпіў, і зноў заснуў. 

Але анёл Пана другі раз вярнуўся, дакрануўся да яго і сказаў: Устань і еш, бо далёкая дарога прад табою! Ён устаў, з’еў і выпіў. І, падмацаваўшыся гэтым пасілкам, ішоў ён сорак дзён і сорак начэй да Божай гары Горэб.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (Эф 4, 30 — 5, 2)

Паступайце ў любові, як і Хрыстус

Чытанне Паслання святога апостала Паўла да Эфесцаў.

Браты:

Не зневажайце Святога Духа Божага, якім вы запячатаны на дзень адкуплення.

Усякая горыч і раздражненне, і гнеў, і крык, і блюзнерства няхай будуць выдалены ад вас разам з усякай злосцю. Вы ж будзьце адзін да аднаго лагоднымі, міласэрнымі, даруйце адзін аднаму, як і Бог у Хрысце дараваў вам.

Дык вось, наследуйце Бога, як дзеці ўмілаваныя, і паступайце ў любові, як і Хрыстус палюбіў нас, і аддаў Сябе за нас як дар і ахвяру Богу на прыемны пах.

Гэта слова Божае.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан. 

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 41–51)

Я хлеб жывы, які сышоў з неба 

+ Чытанне святога Евангелля паводле Яна.

У той час:

Абурыліся на Езуса юдэі за тое, што Ён сказаў «Я хлеб, які сышоў з неба», і казалі: Ці не Езус гэта, сын Юзафа, бацьку якога і маці мы ведаем? Як жа Ён кажа «Я сышоў з неба»?

Езус сказаў ім у адказ: Не абурайцеся між сабою. Ніхто не можа прыйсці да Мяне, калі Айцец Мой, які паслаў Мяне, не прыцягне яго, і Я ўваскрашу яго ў апошні дзень. У прарокаў напісана: Усе будуць навучаны Богам.

Кожны, хто чуў ад Айца і навучыўся, прыйдзе да Мяне. Гэта не значыць, што хтосьці бачыў Айца; толькі той, хто ад Бога, бачыў Айца. Сапраўды, сапраўды кажу вам: хто верыць у Мяне, мае жыццё вечнае.

Я ёсць хлеб жыцця. Айцы вашыя елі манну ў пустыні і памерлі. А гэта – хлеб, які сыходзіць з неба, каб той, хто есць яго, не памёр. Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Гэта слова Пана.

XIX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мдр 18, 6–9)

Бо праз пакаранне нашых праціўнікаў Ты паклікаў і праславіў нас

Чытанне кнігі Мудрасці Саламона.

Ноч вызвалення была прадвешчана айцам нашым, каб яны падбадзёрыліся, цвёрда ведаючы, якім абяцанням паверылі. Народ Твой чакаў выратавання справядлівых і згубы сваіх ворагаў. Бо праз пакаранне нашых праціўнікаў Ты паклікаў і праславіў нас.

Праведныя дзеці добрых патаемна прыносілі ахвяры і ў згодзе ўстанавілі Боскі закон, каб святыя аднолькава саўдзельнічалі ў тым самым дабры і небяспецы. І яны пачалі ўжо спяваць гімны айцоў. 

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1 і 12. 18–19. 20 і 22, Р.: 12b)

Рэфрэн: Шчаслівы народ, які Пан сабе выбраў.

1. Радуйцеся ў Пану, справядлівыя, *

праведным належыць хваліць Яго.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

Рэфрэн: Шчаслівы народ, які Пан сабе выбраў.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Пан сабе выбраў.

20. Душа наша чакае Пана, *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Пан сабе выбраў.

ДРУГОЕ ЧЫТАННЕ (Гбр 11, 1–2. 8–12)

Ён чакаў горада, дойлідам і будаўніком якога ёсць Бог

Чытанне Паслання да Габрэяў.

Браты:

Вера — гэта зарука таго, на што мы спадзяёмся, і доказ таго, чаго мы не бачым. Праз яе старэйшыя атрымалі сведчанне. 

Дзякуючы веры пакліканы Абрагам паслухаўся і накіраваўся да месца, якое павінен быў атрымаць у спадчыну. Ён выйшаў, не ведаючы, куды ідзе. Дзякуючы веры ён пасяліўся на абяцанай зямлі, як на чужыне, жывучы ў шатрах з Ісаакам і Якубам, сунаследнікамі таго самага абяцання. Бо ён чакаў горада, закладзенага на моцным падмурку, дойлідам і будаўніком якога ёсць Бог.

Дзякуючы веры і бясплодная Сара, насуперак старому ўзросту, атрымала сілу, каб зачаць патомства, паколькі лічыла вартым даверу таго, хто даў абяцанне. Таму ад аднаго чалавека, і гэта ад амярцвелага, нарадзілася так шмат, як зорак нябесных і незлічоных пясчынак на беразе мора.

Гэта слова Божае.

СПЕЎ ПЕРАД ЕВАНГЕЛЛЕМ (Мц 24,  42а. 44)

Акламацыя: Аллелюя, аллелюя, аллелюя.

Чувайце і будзьце гатовыя, 

бо Сын Чалавечы прыйдзе ў тую гадзіну, 

калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 35–40)

Шчаслівыя слугі, якіх гаспадар знойдзе ў чуванні, калі прыйдзе

+ Чытанне святога Евангелля паводле Лукі.

У той час:

Езус сказаў сваім вучням: Няхай сцёгны вашыя будуць падперазаныя і светачы запаленыя, а вы — падобныя да людзей, якія чакаюць вяртання свайго гаспадара з вяселля, каб, калі прыйдзе і пастукаецца, адразу адчыніць яму. 

Шчаслівыя тыя слугі, якіх гаспадар знойдзе ў чуванні, калі прыйдзе. Сапраўды кажу вам, што ён падпяражацца, і пасадзіць іх і, падышоўшы, пачне служыць ім. І калі ў другую варту і ў трэцюю варту прыйдзе і знойдзе іх так, то шчаслівыя яны.

Езус сказаў сваім вучням: Ведайце ж, што калі б гаспадар дому ведаў, у якую гадзіну прыйдзе злодзей, то не спаў бы і не дазволіў бы ўварвацца ў дом свой. Будзьце ж і вы гатовыя, бо ў гадзіну, аб якой не думаеце, прыйдзе Сын Чалавечы.

Гэта слова Пана.

Панядзелак (XIX)

ПЕРШАЕ ЧЫТАННЕ (Дрг 10, 12–22)

Учыніце абразанне свайго сэрца. Любіце чужаземцаў, бо і самі былі чужынцамі ў зямлі егіпецкай 

Чытанне кнігі Другазаконня.

Майсей прамовіў да народа, кажучы:

А цяпер, Ізраэль, чаго патрабуе ад Цябе Пан Бог твой, акрамя таго, каб ты баяўся Пана Бога свайго, хадзіў шляхамі Ягонымі і любіў Яго, а таксама каб служыў Пану Богу свайму ўсім сэрцам сваім і ўсёй душой сваёй, каб захоўваў запаведзі Пана і пастановы Ягоныя, якія сёння наказваю табе дзеля твайго дабра. 

Пану Богу твайму належыць неба і неба нябёсаў, зямля і ўсё, што на ёй існуе, аднак толькі да тваіх айцоў схіліўся Пан, і палюбіў іх, і выбраў нашчадкаў іхніх пасля іх, гэта значыць, вас, як гэта ёсць і сёння. 

Таму ўчыніце абразанне свайго сэрца і больш не рабіце ўпартым свой карак, бо Пан Бог ваш — гэта Бог багоў і Уладар уладароў, Бог вялікі, магутны і грозны, які не зважае ні на асобы, ні на дары, які здзяйсняе справядлівасць ў дачыненні да сіраты і ўдавы, любіць чужаземца і дае яму спажытак і адзенне. Таму і вы любіце чужаземцаў, бо і самі былі чужынцамі ў зямлі егіпецкай. 

Бойся Пана Бога свайго і Яму служы, да яго схіліся і кляніся Ягоным імем. Ён хвала твая і Бог твой, які ўчыніў перад табою тыя грозныя цуды, якія бачылі твае вочы. Калі айцы твае сыходзілі ў Егіпет, іх было семдзесят чалавек, а цяпер Пан Бог твой памножыў цябе, як нябесныя зоркі.

Гэта слова Божае.

РЭСПАНСАРЫЙНЫ ПСАЛЬМ (Пс 147B, 12–13. 14–16. 19–20, Р.: 12а)

Рэфрэн: Хвалі, Ерузалем, Пана, твайго Бога.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх. 

Рэфрэн: Хвалі, Ерузалем, Пана, твайго Бога.

Або: Аллелюя.

14. Ён усталёўвае мір на тваіх межах †

і насычае цябе адборнаю пшаніцай. *

15. Ён пасылае слова сваё на зямлю, 

вельмі хутка ляціць Яго слова.

16. Ён снег дае, быццам воўну, *

сыпле іней, як попел.

Рэфрэн: Хвалі, Ерузалем, Пана, твайго Бога.

Або: Аллелюя.

19. Ён абвясціў слова сваё Якубу, *

пастановы свае і прысуды Ізраэлю.

20. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана, твайго Бога.

Або: Аллелюя.

СПЕЎ ПЕРАД ЕВАНГЕЛЛЕМ (пар. 2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 17, 22–27)

Заб’юць Яго, і Ён уваскрэсне

+ Чытанне святога Евангелля паводле Мацвея.

У той час:

Калі Езус з вучнямі знаходзіўся ў Галілеі, Ён сказаў ім: Сын Чалавечы павінен быць аддадзены ў рукі людзей, і яны заб’юць Яго, і на трэці дзень Ён уваскрэсне. Тады яны вельмі засмуціліся.

Калі ж яны прыбылі ў Кафарнаум, зборшчыкі падатку падышлі да Пятра і сказалі: Ці ж ваш Настаўнік не плаціць падатку? Ён адказаў: Так. І калі ён увайшоў у дом, Езус апярэдзіў яго і сказаў: Як табе здаецца, Сымоне, з каго бяруць мыта або падатак зямныя каралі: са сваіх сыноў, ці з чужых?

Калі ён адказаў: З чужых, — Езус сказаў яму: Значыць, сыны свабодныя. Але, каб мы не сталі для іх прычынай граху, ідзі на мора, закінь вуду і вазьмі першую рыбу, якую зловіш. Калі адкрыеш ёй рот, знойдзеш статэр. Вазьмі і аддай яго за Мяне і за сябе.

Гэта слова Пана.

Аўторак (XIX)

ПЕРШАЕ ЧЫТАННЕ (Дрг 31, 1–8)

Будзь мужны і адважны, Езус Навін, бо ты ўвойдзеш з народам у зямлю

Чытанне кнігі Другазаконня.

Майсей пайшоў і, прамовіўшы да ўсяго Ізраэля гэтымі словамі, сказаў ім: Сёння мне сто дваццаць гадоў, я ўжо не магу свабодна хадзіць, тым больш што і Пан сказаў мне: Ты не пяройдзеш гэтага Ярдана. Пан, Бог твой, сам пяройдзе перад Табою. Ён знішчыць гэтыя народы перад табою, і ты авалодаеш імі. Езус Навін пойдзе перад табою, як абяцаў Пан. І Пан зробіць ім, як зрабіў амарэйскім каралям Сігону і Огу, а таксама зямлі іхняй, калі знішчыў іх. Пан аддасць іх вам, а вы зробіце з імі паводле ўсіх наказаў, што я даў вам. Будзьце мужныя і адважныя, не бойцеся і не палохайцеся іх, бо сам Пан Бог твой пойдзе з табою, Ён не адступіцца і не пакіне цябе.

І паклікаў Майсей Езуса Навіна, і сказаў яму перад усім Ізраэлем: Будзь мужны і адважны, бо ты ўвойдзеш з гэтым народам у зямлю, якую Пан пакляўся даць айцам іхнім, а ты аддасі яе ім ва ўладанне. Пан сам пойдзе перад табою і будзе з табою, Ён не адступіцца і не пакіне цябе. Не бойся і не палохайся.  

Гэта слова Божае.

РЭСПАНСАРЫЙНЫ ПСАЛЬМ (Дрг 32, 3–4а. 7. 8. 9 і 12, Р.: пар. 9а)

Рэфрэн: Гэты народ — уласнасць Пана.

3. Паколькі буду абвяшчаць імя Пана, *

аддайце хвалу нашаму Богу.

4. Ён скала, *

дасканалыя справы Яго.

Рэфрэн: Гэты народ — уласнасць Пана.

7. Успомні пра даўнія дні, *

разважайце пра гады многіх пакаленняў.

Спытайся ў бацькі свайго, ён табе абвесціць, *

у старэйшых сваіх, і яны табе раскажуць.

Рэфрэн: Гэты народ — уласнасць Пана.

8. Калі Найвышэйшы раздаваў спадчыну народам, *

калі дзяліў сыноў чалавечых,

Ён усталіў межы народаў *

паводле ліку сыноў Ізраэля.

Рэфрэн: Гэты народ — уласнасць Пана.

9. Бо частка Пана — народ Ягоны, *

Якуб — прызначэнне Ягонай спадчыны.

12. Пан сам вёў яго, *

і не было з ім чужога бога.

Рэфрэн: Гэты народ — уласнасць Пана.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе 

і навучыцеся ад Мяне, — кажа Пан, —

бо Я ціхі і пакорны сэрцам. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 1–5. 10. 12–14)

Глядзіце, не пагарджайце ніводным з гэтых малых 

+ Чытанне святога Евангелля паводле Мацвея.

У тую гадзіну вучні падышлі да Езуса, кажучы: Дык хто ж большы ў Валадарстве Нябесным? Тады Езус паклікаў дзіця і паставіў яго сярод іх, кажучы: Сапраўды кажу вам: калі не навернецеся і не станеце як дзеці, не ўвойдзеце ў Валадарства Нябеснае. Таму кожны, хто прынізіць сябе, як дзіця гэтае, той будзе большым у Валадарстве Нябесным. І калі хто прымае адно такое дзіця ў імя Маё, той Мяне прымае. 

Глядзіце, не пагарджайце ніводным з гэтых малых, бо кажу вам, што Анёлы іхнія ў небе заўсёды бачаць аблічча Айца Майго, які ёсць у нябёсах.

Езус сказаў сваім вучням: Як вы думаеце? Калі ў нейкага чалавека было сто авечак, і адна з іх заблукала, ці не пакіне ён дзевяноста дзевяць у гарах і не пойдзе шукаць тую, што заблукала? Калі ж удасца знайсці яе, сапраўды кажу вам, ён радуецца ёй больш, чым дзевяноста дзевяці, якія не заблукалі.

Гэтак няма волі вашага Айца, які ў нябёсах, каб загінуў адзін з гэтых малых.

Гэта слова Пана.

Серада (XIX)

ПЕРШАЕ ЧЫТАННЕ (Дрг  34, 1–12)

Паводле слоў Пана, памёр там Майсей, і не паўстала больш падобнага прарока, як Майсей

Чытанне кнігі Другазаконня.

У тыя дні: 

Майсей падняўся са стэпаў Мааба на гару Нэбо, на вяршыню Фасга, што насупраць Ерыхона. І паказаў яму Пан увесь край Гілеад ажно па Дан, усю зямлю Нэфталіма, і зямлю Эфраіма і Манасэса, і ўсю зямлю Юды ажно да Заходняга мора, і Нэгеб, і акругу даліны Ерыхона, горада пальм, аж да Цаара.

І сказаў яму Пан: Гэта зямля, якую абяцаў Я Абрагаму, Ісааку і Якубу, кажучы: Нашчадкам тваім дам яе. Я паказаў яе табе, тваім уласным вачам, але ты туды не ўвойдзеш.    

І, паводле слоў Пана, памёр там Майсей, слуга Божы, на зямлі Мааба. І пахавалі яго ў даліне, на маабскай зямлі, насупраць Бэт-Пэора. І ніхто не ведае месца пахавання ягонага аж да сённяшняга дня. Майсею было сто дваццаць гадоў, калі ён памёр, аднак не зацямніўся зрок ягоны і моц не пакінула яго. І аплаквалі яго сыны Ізраэля на стэпах Мааба трыццаць дзён, і мінулі дні жалобнага плачу па Майсею.

А Езус, сын Навіна, напоўніўся духам мудрасці, бо Майсей усклаў на яго рукі свае, і слухаліся яго сыны Ізраэля, і рабілі так, як загадаў Пан Майсею.

І не паўстала больш ў Ізраэлі падобнага прарока, як Майсей, якога Пан ведаў тварам ў твар. Ні паводле ўсіх знакаў і цудаў, якія Пан паслаў яго здзейсніць у егіпецкай зямлі перад фараонам, перад усімі слугамі ягонымі і ўсёй зямлёй ягонай; ні паводле ўсіх дзеянняў моцы рукі і ўсяго вялікага страху, што здзяйсняў Майсей перад вачыма ўсяго Ізраэля.  

Гэта слова Божае.

РЭСПАНСАРЫЙНЫ ПСАЛЬМ (Пс 66 (65), 1а–3а. 5 і 8. 16. і 17, Р.: пар. 20а і 9а)

Рэфрэн: Благаслаўлёны Бог, які дае жыццё. 

1. Усклікні Богу, уся зямля. *

2. Спявайце пра славу Ягонага імя, 

праслаўляйце Яго хвалу. *

3. Скажыце Богу: Якія грозныя справы Твае!

Рэфрэн: Благаслаўлёны Бог, які дае жыццё. 

5. Прыйдзіце і ўбачце справы Бога: *

грозныя справы Яго над сынамі чалавечымі.

8. Благаславіце, народы, нашага Бога *

і абвяшчайце Яго хвалу.

Рэфрэн: Благаслаўлёны Бог, які дае жыццё. 

16. Усе, хто баіцца Бога, прыйдзіце і паслухайце, *

я раскажу вам, што Ён учыніў для маёй душы.

17. Яго клікаў я вуснамі сваімі *

і ўзвялічваў Яго сваім языком.

Рэфрэн: Благаслаўлёны Бог, які дае жыццё. 

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 15–20)

Калі паслухаецца цябе, то ты здабыў брата свайго 

+ Чытанне святога Евангелля паводле Мацвея.

У той час:

Езус сказаў сваім вучням: Калі саграшыць супраць цябе брат твой, пайдзі і дакары яго сам-насам. Калі паслухаецца цябе, то ты здабыў брата свайго. Калі ж не паслухаецца, вазьмі з сабою яшчэ аднаго ці дваіх, каб вуснамі двух ці трох сведкаў пацвердзілася ўсялякае слова. Калі ж не паслухаецца іх, скажы касцёлу, а калі і касцёла не паслухаецца, то няхай ён будзе для цябе як язычнік і мытнік. Сапраўды кажу вам: усё, што вы звяжаце на зямлі, будзе звязана ў небе, і ўсё, што развяжаце на зямлі, будзе развязана ў небе. 

Зноў жа, сапраўды, кажу вам, што, калі б двое з вас на зямлі згодна прасілі нейкай рэчы, то станецца ім ад Айца Майго, які ў нябёсах. Бо, дзе двое ці трое сабраліся ў імя Маё, там Я ёсць сярод іх.

Гэта слова Пана.

Чацвер (XIX)

ПЕРШАЕ ЧЫТАННЕ (Нав 3, 7–10а. 11. 13–17)

Каўчэг запавету Пана пройдзе перад вамі праз Ярдан

Чытанне кнігі Езуса Навіна.

У тыя дні:

Пан сказаў Езусу Навіну: Сёння Я пачну ўзвышаць цябе перад усім Ізраэлем, каб даведаліся, што як Я быў з Майсеем, так буду і з табою. А ты загадай святарам, якія носяць каўчэг запавету, і скажы ім: Калі падыдзеце да берагу водаў Ярдана, станьце ў Ярдане. 

І сказаў Езус Навін сынам Ізраэля: Падыдзіце сюды і паслухайце словы Пана Бога вашага. І гаварыў далей: Па гэтым даведаецеся, што Бог Жывы ёсць сярод вас і што Ён напэўна прагоніць ханаанейцаў перад абліччам вашым. Вось каўчэг запавету Пана ўсёй зямлі пройдзе перад вамі праз Ярдан. І як толькі святары, якія нясуць каўчэг запавету Пана ўсёй зямлі, паставяць свае ногі ў воды Ярдана, раздзеляцца воды і тыя, што цякуць зверху, стануць быццам вал. 

Калі народ вырушыў са сваіх палатак, каб пераправіцца праз Ярдан, перад ім пайшлі святары, якія неслі каўчэг запавету. І як толькі яны падышлі да Ярдана і ногі святароў апусціліся ў прыбярэжную ваду, а Ярдан выходзіць з берагоў сваіх на працягу ўсяго жніва, тады спыніліся воды, што цякуць зверху, і сталі быццам вал на вялікай адлегласці ад горада Адам, што збоку Сартана. А ніжэйшыя воды, якія плылі да Арабскага мора, ці да Салёнага мора, цалкам аддзяліліся ад іх. І народ пераходзіў насупраць Ерыхона, а святары, якія неслі каўчэг запавету Пана, цвёрда стаялі на сушы пасярод Ярдана, пакуль увесь народ не закончыў пераход праз Ярдан.

Гэта слова Божае.

РЭСПАНСАРЫЙНЫ ПСАЛЬМ (Пс 114 (113А), 1–2. 3–4. 5–6)

Рэфрэн: Аллелюя.

1. Калі Ізраэль выходзіў з Егіпта, *

дом Якуба ад народа чужога,

2. Юда стаў для яго святыняй, *

Ізраэль — яго валадарствам.

Рэфрэн: Аллелюя.

3. Убачыла мора і ўцякло, *

Ярдан павярнуўся назад.

4. Горы скакалі, як авечкі, *

пагоркі — нібы ягняты.

Рэфрэн: Аллелюя.

5. Што з табой, мора, што ты ўцякаеш? *

Чаму, Ярдан, ты павярнуўся назад?

6. Горы, што вы скачаце, як авечкі, *

і нібы ягняты, пагоркі?

Рэфрэн: Аллелюя.

СПЕЎ ПЕРАД ЕВАНГЕЛЛЕМ (Пс 119 (118), 135)

Акламацыя: Аллелюя, аллелюя, аллелюя.

Пакажы слузе Твайму святло свайго аблічча 

і навучы мяне Тваім пастановам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 21 — 19, 1)

Не кажу табе, што аж сем разоў, але ажно семдзесят сем разоў 

+ Чытанне святога Евангелля паводле Мацвея.

У той час:

Пётр падышоў да Езуса і сказаў Яму: Пане, калі мой брат будзе грашыць супраць мяне, колькі разоў я павінен прабачаць яму? Ці аж сем разоў? Езус адказвае яму: Не кажу табе, што аж сем разоў, але ажно семдзесят сем разоў. 

Таму Валадарства Нябеснае падобнае да караля, які захацеў разлічыцца са сваімі слугамі. Калі ён пачаў разлічвацца, прывялі да яго аднаго, які вінен быў яму дзесяць тысячаў талантаў. Паколькі той не меў чым заплаціць, то гаспадар загадаў прадаць яго і жонку, і дзяцей, і ўсё, што ён меў, і заплаціць. Тады, упаўшы, слуга кланяўся перад ім і казаў: Будзь велікадушны да мяне, і ўсё табе аддам. Гаспадар, злітаваўшыся над гэтым слугою, адпусціў яго і дараваў яму доўг. А калі гэты слуга выйшаў, знайшоў аднаго з сабратоў сваіх, які вінен быў яму сто дынараў, і, схапіўшы яго, душыў, кажучы: Аддай мне, што вінен. Тады сабрат яго ўпаў да ног ягоных і маліў яго, кажучы: Будзь велікадушны да мяне, і аддам табе. Але той не захацеў, а пайшоў і пасадзіў яго ў вязніцу, пакуль не аддасць доўгу. 

Сабраты яго, убачыўшы, што здарылася, засмуціліся і, прыйшоўшы, расказалі гаспадару свайму ўсё, што cталася. Тады гаспадар ягоны паклікаў яго і сказаў: Нягодны слуга! Увесь твой доўг я дараваў табе, таму што ты папрасіў мяне; ці ж не належала і табе змілавацца над сабратам тваім, як і я змілаваўся над табою? I, разгневаўшыся, гаспадар ягоны аддаў яго мучыцелям, пакуль не верне яму ўсяго доўгу. Так і Айцец Мой Нябесны зробіць вам, калі кожны з вас ад сэрца вашага не даруе брату свайму.

Сказаўшы гэтыя словы, Езус пакінуў Галілею і прыбыў у межы Юдэі, на другі бок Ярдану.

Гэта слова Пана.

Пятніца (XIX)

ПЕРШАЕ ЧЫТАННЕ (Нав 24, 1–13)

Я ўзяў бацьку вашага з Месапатаміі, вывеў вас з Егіпта, і прывёў вас у зямлю

Чытанне кнігі Езуса Навіна.

У тыя дні: 

Езус Навін сабраў у Сіхеме ўсе плямёны Ізраэля і паклікаў старэйшых Ізраэля, яго кіраўнікоў, суддзяў і начальнікаў, і яны сталі перад абліччам Бога. Тады Езус Навін звярнуўся да ўсяго народа:

Так кажа Пан, Бог Ізраэля: Айцы вашыя, Тэрах, бацька Абгагама і Нахора, здаўна жылі на другім баку ракі і служылі чужым багам. Але Я ўзяў бацьку вашага Абрагама з межаў Месапатаміі, і правёў яго па ўсёй зямлі Ханаан, і памножыў нашчадкаў Ягоных, і даў яму Ісаака. Ісааку даў Якуба і Эзава. Эзаву Я даў ва ўладанне гару Сэір, а Якуб і сыны ягоныя сышлі ў Егіпет. 

Тады Я паслаў Майсея і Аарона і ўдарыў Егіпет цудамі, што ўчыніў там, і пасля Я вывеў вас. Я вывеў продкаў вашых з Егіпта, і вы прыйшлі да мора. І егіпцяне з калясніцамі і конніцаю гналіся за айцамі вашымі аж да Чырвонага мора. І яны паклікалі Пана, і Ён паставіў паміж вамі і егіпцянамі цемру і навёў на іх мора, і яно накрыла іх. Бачылі вочы вашыя, што Я ўчыніў у Егіпце. Потым вы доўгі час жылі ў пустыні.

І Я прывёў вас у зямлю амарэяў, якія жылі на другім баку Ярдана. А калі яны ваявалі супраць вас, Я аддаў іх у рукі вашыя, і вы авалодалі зямлёю іхняй, а Я знішчыў іх. Пасля паўстаў Балак, сын Сэфора, маабскі кароль, і ваяваў супраць Ізраэля. І паслаў паклікаць Балаама, сына Бэора, каб ён праклянуў вас. Але Я не пажадаў слухаць Балаама, ён благаславіў вас, а Я ўратаваў вас ад рукі Балака. 

Вы пераправіліся праз Ярдан і прыйшлі ад Ерыхона. Ваявалі супраць вас жыхары горада гэтага, амарэі, фэрэзэі, ханаанейцы, хетэі, гергесэі, хевэі і евусэі, але Я аддаў іх у рукі вашыя. Я паслаў перад вамі шэршняў, якія прагналі ад аблічча вашага двух каралёў амарэйскіх. Не мячом і не лукам тваім было гэта зроблена. 

Я даў вам зямлю, над якою вы не працавалі, і гарады, якіх вы не будавалі; і вы жывяце ў іх, і спажываеце плён вінаграднікаў і алівы, якіх вы не саджалі.   

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–3. 16–18. 21–22 і 24)  

Рэфрэн: Міласэрнасць Пана трывае навекі.

Або: Аллелюя.

1. Хваліце Пана, бо Ён добры, †

бо навекі Яго міласэрнасць. *

2. Хваліце Бога багоў, *

3. Хваліце Пана паноў,

бо навекі Яго міласэрнасць. 

Рэфрэн: Міласэрнасць Пана трывае навекі.

Або: Аллелюя.

16. Ён правёў свой народ праз пустыню.

17. Ён знішчыў вялікіх каралёў. *

18. Ён пазабіваў магутных каралёў, *

бо навекі Яго міласэрнасць.

Рэфрэн: Міласэрнасць Пана трывае навекі.

Або: Аллелюя.

21. І аддаў зямлю іх у спадчыну, *

22. у спадчыну свайму слузе Ізраэлю.

24. Вызваліў нас ад нашых ворагаў, *

бо навекі Яго міласэрнасць.

Рэфрэн: Міласэрнасць Пана трывае навекі.

Або: Аллелюя.

СПЕЎ ПЕРАД ЕВАНГЕЛЛЕМ (пар. 1 Тэс 2, 13)

Акламацыя: Аллелюя, аллелюя, аллелюя.

Прыміце слова Божае не як чалавечае слова, 

але, што ёсць на самой справе, як Божае слова.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 3–12)

Майсей з-за ўпартасці вашых сэрцаў дазволіў вам разводзіцца са сваімі жонкамі, аднак спачатку так не было 

+ Чытанне святога Евангелля паводле Мацвея.

У той час:

Падышлі да Езуса фарысеі і, выпрабоўваючы Яго, пыталіся: Ці дазволена чалавеку з усялякай прычыны разводзіцца з жонкаю сваёю? 

Ён сказаў ім у адказ: Хіба не чыталі вы, што Створца спачатку стварыў іх мужчынам і жанчынай. І сказаў: Таму пакіне мужчына бацьку і маці і злучыцца з жонкай сваёй, і абое стануць адным целам. Таму яны ўжо не двое, але адно цела. Таму няхай чалавек не раздзяляе таго, што злучыў Бог. 

Тады яны сказалі Яму: Чаму ж Майсей загадаў даць разводны  ліст і адпусціць яе.

Езус сказаў ім: Майсей з-за ўпартасці вашых сэрцаў дазволіў вам разводзіцца са сваімі жонкамі, аднак спачатку так не было. А Я кажу вам: Хто развядзецца з жонкаю сваёю не з-за распусты і ажэніцца з іншаю, той чужаложыць. 

Сказалі Яму вучні Ягоныя: Калі такія адносіны чалавека з жонкаю, то лепш не жаніцца.

Ён сказаў ім: Не ўсе могуць прыняць гэтае слова, але тыя, каму дадзена. Бо ёсць скапцы, якія нарадзіліся такімі з улоння маці; ёсць скапцы, якіх людзі спаклалі; і ёсць скапцы, якія самі зрабілі сябе скапцамі дзеля Валадарства Нябеснага. 

Хто можа прыняць гэта, няхай прымае.  

Гэта слова Пана.

Субота (XIX)

ПЕРШАЕ ЧЫТАННЕ (Нав 24, 14–29)

Зрабіце сёння выбар, каму хочаце служыць

Чытанне кнігі Езуса Навіна.

У тыя дні:

Езус Навін прамовіў да народа, кажучы: Цяпер бойцеся Бога і служыце Яму ў праўдзе і шчырасці, адкіньце багоў, якім служылі продкі вашыя ў Месапатаміі і Егіпце, і служыце Пану. Калі вам здаецца кепскім служыць Пану, то зрабіце сёння выбар, каму хочаце служыць: ці багам, якім служылі продкі вашыя, будучы на другім баку Ракі, ці багам амарэяў, на зямлі якіх жывяце. Я ж і мой дом будзем служыць Пану.

Народ адказаў такімі словамі: Няхай не здарыцца нам, каб мы пакінулі Пана і служылі іншым багам. Бо Пан — Бог наш. Ён вывеў нас і продкаў нашых з егіпецкай зямлі, з дому няволі. Ён учыніў перад нашымі вачыма вялізныя знакі і аберагаў нас на працягу ўсёй дарогі, якою ішлі мы, і сярод усіх народаў, праз якія праходзілі мы. Ён прагнаў перад намі ўсе народы, нават амарэяў, якія жылі на той зямлі. Таму і мы будзем служыць Пану, бо Ён — наш Бог.

Тады Езус Навін сказаў народу: Вы не зможаце служыць Пану, бо Ён Бог святы і Бог зайздросны. Ён не даруе вам злачынстваў вашых і грахоў. Калі вы пакінеце Пана і пачнеце служыць чужым багам, ён адвернецца, і спашле на вас няшчасці і згубіць вас пасля таго, як рабіў вам дабро.

І народ сказаў Езусу Навіну: Не, мы будзем служыць Пану! Езус Навін сказаў народу: Вы сведкі супраць саміх сябе, што выбралі тое, каб служыць Пану. І яны адказалі: Мы сведкі. Езус Навін сказаў: Дык адкіньце чужых багоў, што пасярод вас, і схіліце сваё сэрца да Пана, Бога Ізраэля. І народ адказаў Езусу Навіну: Богу нашаму будзем служыць і слухацца голасу Ягонага.

І ў той дзень Езус Навін устанавіў запавет з народам, і даў яму наказы і пастановы ў Сіхеме. І запісаў Езус словы гэтыя ў кнізе Закону Божага, і ўзяў вялікі камень, і паставіў яго там пад дубам, што быў каля святыні Пана, і сказаў усяму народу: Вось гэты камень будзе сведчаннем для вас, бо ён чуў словы  Пана, сказаныя нам. Ён будзе сведчаннем для вас, каб вы не адракліся ад Пана Бога свайго. Тады Езус Навін адпусціў людзей, кожнага да спадчыны сваёй.

А пасля гэтага памёр Езус, сын Навіна, слуга Божы, ва ўзросце ста дзесяці гадоў.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 11, Р.: пар. 5а)

Рэфрэн: Ты, Пане, частка спадчыны маёй.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўлю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою, 

вечнае шчасце *

праваруч Цябе.

Рэфрэн: Ты, Пане, частка спадчыны маёй.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан  неба  і  зямлі,

бо Ты адкрыў таямніцы Валадарства дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 13–15)

Не забараняйце дзецям прыходзіць да Мяне, бо такім належыць Валадарства Нябеснае 

+ Чытанне святога Евангелля паводле Мацвея.

У той час:

Прынеслі да Езуса дзяцей, каб Ён усклаў на іх рукі і памаліўся. Вучні ж папракалі іх. Але Езус сказаў: Пусціце дзяцей і не забараняйце ім прыходзіць да Мяне, бо такім належыць Валадарства Нябеснае. І, усклаўшы на іх рукі, пайшоў адтуль.

Гэта слова Пана.

ХХ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 56, 1. 6–7)

Сыноў чужаземцаў узвяду на гару Маю святую

Чытанне кнігі прарока Ісаі.

Так кажа Пан:

Захоўвайце правасуддзе і чыніце справядлівасць,

бо  хутка прыйдзе збаўленне Маё 

і аб’явіцца справядлівасць Мая.

Сыноў чужаземцаў, якія далучыліся да Пана, 

каб служыць Яму і любіць імя Пана, 

каб быць Яго слугамі, 

усіх, хто захоўвае суботу, каб не ганьбіць яе, і тых,

хто моцна трымаецца Майго запавету,

узвяду на гару Маю святую

і ўсцешу іх у Маім доме малітвы.

Усеспаленні іхнія і ахвяры

будуць даспадобы Мне на ахвярніку Маім,

бо дом Мой будзе названы 

домам малітвы для ўсіх народаў.

Гэта слова Божае.

РЭСПАНСАРЫЙНЫ ПСАЛЬМ (Пс 67 (66), 2–3. 5. 6 і 8, Р.: 4)

Рэфрэн: Няхай усе народы славяць Цябе, Божа.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай усе народы славяць Цябе, Божа.

5. Няхай весяляцца *

і радуюцца ўсе плямёны, 

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай усе народы славяць Цябе, Божа.

6. Няхай славяць Цябе народы, Божа, *

няхай славяць Цябе народы ўсе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай усе народы славяць Цябе, Божа.

ДРУГОЕ ЧЫТАННЕ (Рым 11, 13–15. 29–32)

Дары і пакліканне Божае нязменныя

Чытанне Паслання святога апостала Паўла да Рымлянаў.

Браты:

Я кажу вам, язычнікам: як Апостал язычнікаў я праслаўляю служэнне сваё, каб абудзіць руплівасць сярод сваіх суродзічаў і каб давесці да збаўлення некаторых з іх. Бо калі адкідванне іх — гэта прымірэнне для свету, то што ж тады іх прыняцце, калі не паўстанне да жыцця з памерлых? 

Дары і пакліканне Божае нязменныя. Як і вы некалі былі непаслухмяныя Богу, а цяпер памілаваны праз непаслухмянасць іхнюю, гэтак і яны цяпер непаслухмяныя, каб праз змілаванне над вамі і самі яны памілаваныя былі. Таму што Бог замкнуў усіх у непаслухмянасць, каб усіх памілаваць.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб валадарстве

і лячыў ўсялякія хваробы ў людзей. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 15, 21–28)

О жанчына, вялікая вера твая!

+ Чытанне святога Евангелля паводле Мацвея.

У той час: 

Езус выйшаў і скіраваўся ў землі Тыра і Сідона. I вось жанчына з Ханаана выйшла з тых ваколіц і пачала крычаць: Змілуйся нада мною, Пане, Сыне Давіда! Мая дачка цяжка апантаная злым духам. 

Але Езус не адказаў ёй ні слова. Тады вучні Ягоныя падышлі і прасілі Яго: Адпусці яе, бо яна крычыць услед за намі. Ён сказаў у адказ: Я пасланы толькі да загінуўшых авечак з дому Ізраэля. 

Яна ж падышла, пакланілася Яму і сказала: Пане, дапамажы мне. Ён сказаў у адказ: Нягожа забраць хлеб у дзяцей і кінуць шчанятам. Яна сказала: Так, Пане, але і шчаняты ядуць крошкі, якія падаюць са стала гаспадароў іхніх. Тады Езус сказаў ёй у адказ: О жанчына, вялікая вера твая! Няхай станецца табе, як жадаеш. I з гэтага моманту яе дачка стала здаровай.

Гэта слова Пана.

XX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Прып 9, 1–6)

Ешце хлеб мой, піце віно, якое змяшала

Чытанне кнігі Прыпавесцяў Саламона.

Мудрасць збудавала дом свой і вычасала сем калонаў яго, забіла тое, што было на зарэз, змяшала віно сваё і стол падрыхтавала. Выслала служанак сваіх і кліча з вяршынь узвышшаў горада: Хто просты, няхай прыйдзе сюды.

Неразумнаму яна сказала: Хадзіце, ешце хлеб мой, піце віно, якое змяшала. Адкіньце глупства і будзеце жыць, хадзіце шляхам розуму.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 10–11. 12–13. 14–15, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

4. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым. 

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра. 

Рэфрэн: Пакаштуйце і ўбачце, які добры ёсць Пан.

12. Прыйдзіце, сыны, паслухайце мяне: *

навучу вас боязі Пана. 

13. Хто той чалавек, які ўпадабаў жыццё *

і любіць доўгія дні, каб бачыць дабро? 

Рэфрэн: Пакаштуйце і ўбачце, які добры ёсць Пан.

14. Сцеражы язык свой ад злога,

і вусны свае ад словаў падступных.

15. Адвярніся ад зла і рабі дабро,

Шукай спакою і трымайся яго.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (Эф 5, 15–20)

Пазнавайце, што ёсць воляй Пана

Чытанне Паслання святога апостала Паўла да Эфесцаў.

Глядзіце дакладна, браты, як паступаеце, не як неразумныя, а як мудрыя. Выкарыстоўвайце час, бо дні ліхія. Не будзьце ж неразважнымі, але пазнавайце, што ёсць воляй Пана.

І не ўпівайцеся віном, ад якога бывае распуста, але напаўняйцеся Духам, настаўляючы саміх сябе псальмамі і гімнамі, і спевамі духоўнымі, спяваючы і выслаўляючы Пана ў сэрцах вашых. Дзякуйце заўсёды за ўсё Богу і Айцу ў імя Пана нашага Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Ян 6, 56)

Акламацыя: Аллелюя, аллелюя, аллелюя.

Хто есць Маё Цела і п’е Маю Кроў,

ува Мне ёсць, а Я — у ім, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 51–58)

Хлеб жывы, які сышоў з неба

+ Чытанне святога Евангелля паводле Яна.

У той час:

Езус сказаў народу: Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Юдэі спрачаліся паміж сабою, кажучы: Як Ён можа даць нам есці сваё цела?

Езус сказаў ім: Сапраўды, сапраўды кажу вам: калі не будзеце есці цела Сына Чалавечага і піць крыві Ягонай, не будзеце мець у сабе жыцця. Хто есць Маё цела і п’е Маю кроў, мае жыццё вечнае, і Я ўваскрашу яго ў апошні дзень.

Бо цела Маё — праўдзівы спажытак, а кроў Мая — праўдзівы напой. Хто есць Маё цела і п’е Маю кроў, ува Мне ёсць, а Я — у ім.

Як паслаў Мяне жывы Айцец, і Я жыву Айцом, так і той, хто есць Мяне, будзе жыць Мною. Гэта той хлеб, які сышоў з неба, а не той, які елі айцы вашыя і памерлі. Хто есць хлеб гэты, будзе жыць навекі.

Гэта сказаў Ён у сінагозе, калі навучаў у Кафарнауме.

Гэта слова Пана.

XX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ер 38, 4–6. 8-10)

Ты нарадзіла мяне чалавекам нязгоды для ўсёй зямлі

Чытанне кнігі прарока Ераміі.

У тыя дні:

Кіраўнікі сказалі каралю: Няхай Ерамія будзе аддадзены на смерць, бо ён расслабляе рукі жаўнераў, якія застаюцца ў гэтым горадзе, і рукі ўсяго народа, кажучы ім падобныя словы. Гэты чалавек шукае для свайго народа не дабрабыту, але толькі няшчасця. 

І сказаў кароль Сэдэкія: Ён у вашых руках, бо кароль не можа зрабіць нічога супраць вас. Тады яны ўзялі Ерамію і, спусціўшы на вяроўках,  кінулі яго ў яму Мальхія, каралеўскага сына, якая знаходзілася ў двары цямніцы. У яме была не вада, а толькі багна; і загразнуў Ерамія ў багне.

І выйшаў Абдэмэлех з каралеўскага дому, і сказаў каралю, кажучы: Гаспадар мой, кароль, гэтыя людзі ва ўсім паступілі дрэнна з прарокам Ераміяй. Яны кінулі яго ў яму, каб ён памёр там з голаду, бо ў горадзе ўжо няма хлеба. 

Тады кароль загадаў эфіопу Абдэмэлеху: Вазьмі з сабою адсюль трыццаць чалавек і выцягні прарока Ерамію з ямы, пакуль ён не памёр.  

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2–3. 4. 18, Р.: 14b)

Рэфрэн: Пане, паспяшы мне на дапамогу.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

3. Падняў мяне з ямы пагібелі, з балоцістай багны, *

паставіў на скале мае ногі, умацаваў крокі мае.

Рэфрэн: Пане, паспяшы мне на дапамогу.

4. І паклаў у мае вусны новую песню, *

спеў хвалы нашаму Богу.

Многія ўбачаць і спалохаюцца, *

і будуць спадзявацца на Пана.

Рэфрэн: Пане, паспяшы мне на дапамогу.

18. Я няшчасны і ўбогі, *

але Пан пра мяне дбае.

Ты — дапамога мая і мой Збаўца, *

Божа мой, не спазняйся! 

Рэфрэн: Пане, паспяшы мне на дапамогу.

ДРУГОЕ ЧЫТАННЕ (Гбр 12, 1–4)

Будзем цярпліва бегчы ў прызначаным для нас змаганні

Чытанне Паслання да Габрэяў.

Браты: 

Маючы вакол сябе безліч сведкаў, скінем з сябе ўсялякі цяжар і грэх, які лёгка аблытвае нас, і будзем цярпліва бегчы ў прызначаным для нас змаганні, гледзячы на Езуса, пачынальніка і завяршальніка веры. Замест радасці, што была перад Ім, Ён, не зважаючы на ганьбу,  выцерпеў крыж і сеў праваруч Божага трону.

Падумайце пра таго, хто вытрываў такі над сабою здзек ад грэшнікаў, каб не знемагліся вы ў душах сваіх і не аслаблі. Вы яшчэ не змагаліся аж да крыві, ваюючы супраць граху.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 49–53)

Прыйшоў даць не спакой, але раздзяленне

+ Чытанне святога Евангелля паводле Лукі.

У той час:

Езус сказаў сваім вучням: Агонь прыйшоў Я кінуць на зямлю і як жа хачу, каб ён ўжо разгарэўся. Хростам павінен Я ахрысціцца і як жа пакутую, пакуль гэта не споўніцца. Думаеце, што Я прыйшоў даць зямлі спакой? Не, кажу вам, не спакой, але раздзяленне. Бо з гэтага часу пяцёра ў адным доме будуць падзеленыя, трое супраць дваіх і двое супраць траіх.

        Бацька будзе супраць сына,

        і сын супраць бацькі,

        маці супраць дачкі,

        і дачка супраць маці,

        свякроў супраць нявесткі сваёй,

        і нявестка супраць свекрыві сваёй.

Гэта слова Пана.

Панядзелак (XX)

ПЕРШАЕ ЧЫТАННЕ (Суд 2, 11–19)

Пан устанавіў ім суддзяў, але яны не пажадалі слухацца і суддзяў

Чытанне кнігі Суддзяў.

У тыя дні:

Сыны Ізраэля рабілі зло ў вачах Пана і служылі Баалам. Яны пакінулі Пана, Бога сваіх айцоў, які вывеў іх з егіпецкай зямлі, і пайшлі за чужымі багамі, што былі ў суседніх народаў. І пакланяліся ім, і гнявілі Пана, пакінуўшы Яго і служачы Баалу і Аштартам. 

І запалаў Пан гневам на Ізраэль, і аддаў іх у рукі злачынцаў, якія рабавалі іх, і аддаў іх у рукі ворагаў, што акружалі іх, і яны не маглі выстаяць перад непрыяцелямі сваімі. Куды б яны ні хацелі пайсці, рука Пана, на няшчасце іхняе, усюды была супраць іх, як Пан гаварыў і пакляўся ім. І яны апынуліся ў цяжкім уціску.

Тады Пан устанавіў ім суддзяў, каб яны ратавалі іх ад рук рабаўнікоў. Але яны не пажадалі слухацца і суддзяў, бо распуснічалі з чужымі багамі і пакланяліся ім. Яны хутка збочылі з дарогі, якою ішлі айцы іхнія, слухаючыся запаведзяў Пана, і сталі рабіць усё наадварот.

Калі Пан устанавіў ім суддзяў, то Пан быў разам з суддзёю і ратаваў іх ад рукі ворагаў іхніх увесь час, пакуль жыў суддзя, бо Пан шкадаваў іх, чуючы іхні стогн пад уціскам прыгнятальнікаў. Калі ж паміраў суддзя, яны зноў адварочваліся і паводзілі сябе яшчэ горш за сваіх айцоў, ідучы за чужымі багамі, служачы і пакланяючыся ім. Яны не пакідалі сваіх учынкаў і ўпартага шляху свайго. 

Гэта слова Божае.

РЭСПАНСАРЫЙНЫ ПСАЛЬМ (Пс 106 (105), 34–35. 36–37. 39–40. 43аb-44, Р.: 4а)

Рэфрэн: Памятай пра нас, Пане, у сваёй прыхільнасці.

34. Не вынішчылі народаў, *

пра якія сказаў ім Пан,

35. але змяшаліся з язычнікамі *

і навучыліся іхнім учынкам.

Рэфрэн: Памятай пра нас, Пане, у сваёй прыхільнасці.

36. Служылі ідалам іхнім, *

якія сталі для іх пасткаю.

37. І сыноў сваіх, і дачок *

прыносілі ў ахвяру злым духам.

Рэфрэн: Памятай пра нас, Пане, у сваёй прыхільнасці.

39. Апаганілі сябе сваімі справамі *

і распуснічалі ўчынкамі сваімі. 

40. І гнеў Пана запалаў на Яго народ, *

ажно агіднай стала Яму спадчына Яго.

Рэфрэн: Памятай пра нас, Пане, у сваёй прыхільнасці.

43. Шмат разоў Ён іх вызваляў, *

а яны былі ўпартыя ў сваіх намерах. 

44. Але Ён убачыў іхні ўціск, *

калі пачуў іх ускліканні.

Рэфрэн: Памятай пра нас, Пане, у сваёй прыхільнасці.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 16–22)

Калі хочаш быць дасканалым, прадай маёмасць сваю і здабудзеш скарб у нябёсах

+ Чытанне святога Евангелля паводле Мацвея. 

У той час:

Да Езуса падышоў адзін чалавек і сказаў: Настаўнік, што добрага зрабіць мне, каб мець жыццё вечнае?

Ён адказаў яму: Чаму пытаешся ў мяне пра дабро? Адзін ёсць Добры! Калі хочаш увайсці ў жыццё вечнае, захоўвай запаведзі. Той кажа Яму: Якія? Езус адказаў: Не забівай, не чужалож, не крадзі, не сведчы фальшыва, шануй бацьку і маці, любі бліжняга свайго, як самога сябе. 

Юнак кажа Яму: Усё гэта я захоўваў, чаго яшчэ нестае мне? Езус кажа яму: Калі хочаш быць дасканалым, ідзі, прадай маёмасць сваю і раздай бедным, і здабудзеш скарб у нябёсах; і прыходзь ісці за Мною. 

Пачуўшы сказанае, юнак адышоў засмучаны, бо меў вялікую маёмасць.

Гэта слова Пана.

Аўторак (XX)

ПЕРШАЕ ЧЫТАННЕ (Суд 6, 11–24а)

Гедэон, ты вызваліш Ізраэль; ведай, што Я пасылаю цябе

Чытанне кнігі Суддзяў.

У тыя дні:

Прыйшоў Анёл Пана і сеў пад дубам,  які ў Офры, што належыць Ёасу з роду Абіязара. Ягоны сын Гедэон малаціў пшаніцу ў вінаградным давіле, хаваючыся ад мадыянітаў. І з’явіўся яму Анёл Пана, і сказаў: Пан з табою, мужны воін! Гедэон сказаў яму: Валадару мой, калі Пан з намі, то чаму нас напаткала ўсё гэта? Дзе ўсе тыя цуды Ягоныя, пра якія распавядалі айцы нашыя, кажучы, што Пан вывеў нас з Егіпта. Цяпер пакінуў нас Пан і аддаў у рукі мадыянітаў. 

Тады Пан паглядзеў на яго і сказаў: Ідзі і з гэтай сілаю сваёю вызвалі Ізраэль ад рук мадыянітаў. Ведай, што Я пасылаю цябе. Гедэон адказаў Яму: Пане, як я ўратую Ізраэль? Мой род найбяднейшы ў пакаленні Манасэса, а я самы малодшы ў доме бацькі майго. І сказаў яму Пан: Я буду з табою, і ты пераможаш мадыянітаў, як аднаго чалавека. А той адказаў Яму: Калі я знайшоў ласку ў вачах Тваіх, дай мне знак, што гэта менавіта Ты гаворыш са мною. Не адыходзь адсюль, пакуль я не вярнуся да Цябе і не прынясу ахвяру сваю, і не пакладу перад Табою. Ён адказаў: Я застануся, пакуль ты не вернешся.

Гедэон пайшоў і прыгатаваў казляня і праснакі з эфы мукі. Мяса паклаў ў кошык, а поліўку наліў у гаршчок і прынёс Яму пад дуб і ахвяраваў. Тады сказаў яму Анёл Пана: Вазьмі мяса з праснакамі і пакладзі на гэтую скалу, а зверху вылі поліўку. Калі ён зрабіў гэта, Анёл Пана працягнуў канец жазла, што трымаў у руках, дакрануўся да мяса і праснакоў, і з’явіўся агонь са скалы, і паглынуў мяса і праснакі. Пасля Анёл Пана знік з ягоных вачэй. Пераканаўшыся, што гэта быў Анёл Пана, Гедэон сказаў: Гора мне, Пане Божа, бо я ўбачыў Анёла Панскага тварам у твар! І сказаў яму Пан: Спакой табе, не бойся, не памрэш!

Тады Гедэон пабудаваў там ахвярнік Пану і назваў яго «Пан спакою». 

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9. 11–12. 13–14, Р.: пар. 9b)

Рэфрэн: Пан абвяшчае спакой свайму народу. 

9. Паслухаю, што гаворыць Пан Бог. *

Ён спакой абвяшчае народу і святым сваім, 

няхай не вяртаюцца да шаленства.

Рэфрэн: Пан абвяшчае спакой свайму народу. 

15. Міласэрнасць і вернасць сустрэнуцца разам, *

справядлівасць і спакой пацалуюцца.

16. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пан абвяшчае спакой свайму народу. 

17. Пан адорыць нас шчасцем, *

а зямля наша дасць свой плён.

18. Справядлівасць пойдзе перад Ім *

і паставіць на шлях крокі свае.

Рэфрэн: Пан абвяшчае спакой свайму народу. 

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас,

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 23–30)

Лягчэй вярблюду прайсці праз ігольнае вушка, чым багатаму ўвайсці ў Валадарства Божае

+ Чытанне святога Евангелля паводле Мацвея. 

У той час:

Езус сказаў сваім вучням: Сапраўды кажу вам: цяжка багатаму ўвайсці ў Валадарства Нябеснае. І яшчэ кажу вам: Лягчэй вярблюду прайсці праз ігольнае вушка, чым багатаму ўвайсці ў Валадарства Божае. 

Пачуўшы гэта, вучні вельмі здзівіліся і сказалі: Дык хто ж можа быць збаўлены?

Паглядзеўшы, Езус сказаў ім: У людзей гэта немагчыма, а ў Бога ўсё магчыма. 

Тады Пётр сказаў Яму ў адказ: Вось мы пакінулі ўсё і пайшлі за Табою. Дык што мы атрымаем? А Езус сказаў ім: Сапраўды кажу вам, што ў новым стварэнні, калі Сын Чалавечы сядзе на троне славы сваёй, таксама вы, якія пайшлі за Мною, сядзеце на дванаццаці тронах, каб судзіць дванаццаць плямён Ізраэля. І кожны, хто дзеля Майго імя пакінуў дамы, ці братоў, ці сясцёр, ці айцоў, ці маці, ці дзяцей, ці землі, здабудзе ў сто разоў больш і атрымае ў спадчыну жыццё вечнае. І шмат першых стане апошнімі, і апошніх — першымі.

Гэта слова Пана.

Серада (XX)

ПЕРШАЕ ЧЫТАННЕ (Суд 9, 6–15)

Вы сказалі: Няхай кароль пануе над намі, — хоць Пан быў каралём вашым

Чытанне кнігі Суддзяў.

У той час:

Сабраліся ўсе мужы сіхемскія і ўвесь дом Міло, і пайшлі да дуба, які стаяў у Сіхеме, і ўстанавілі Абімэлеха каралём. 

Калі пра гэта паведамілі Ёатаму, ён пайшоў і стаў на вяршыні гары Гарызім. Узняўшы свой голас, ён закрычаў: Паслухайце мяне, мужы сіхемскія, і няхай паслухае вас Бог! Сабраліся неяк дрэвы, каб намасціць сабе караля, і сказалі аліўцы: Пануй над намі. Яна адказала: Хіба магу я пакінуць тлушч свой, якім ушаноўваюць багоў і людзей, каб пайсці хістацца па-над дрэвамі.

Тады дрэвы звярнуліся да смакоўніцы: Ідзі і пануй над намі. Яна адказала ім: Хіба магу я пакінуць слодыч сваю і найлепшыя плады свае, каб пайсці хістацца па-над іншымі дрэвамі?

Дрэвы прамовілі таксама да вінаграднай лазы: Ідзі і пануй над намі. Яна адказала: Хіба магу я пакінуць віно сваё, якое весяліць багоў і людзей, каб пайсці хістацца па-над іншымі дрэвамі?  

Нарэшце ўсе дрэвы сказалі цёрну: Ідзі і пануй над намі. І адказаў цёрн: Калі сапраўды хочаце прызначыць мяне каралём, хадзіце і спачніце ў цені маім. Калі ж не, то няхай агонь выйдзе з церняў і паглыне ліванскія кедры.

Гэта слова Божае.

РЭСПАНСАРЫЙНЫ ПСАЛЬМ (Пс 21 (20), 2–3. 4–5. 6–7, Р.: 2а)

Рэфрэн: Пане, Тваёй сілай цешыцца кароль.

2. Пане, Тваёй сілай цешыцца кароль, *

і вельмі радуецца Тваёй дапамозе.

3. Ты выканаў жаданне ягонага сэрца, *

і просьбы вуснаў яго не адкінуў. 

Рэфрэн: Пане, Тваёй сілай цешыцца кароль.

4. Бо Ты сустрэў яго жаданымі благаслаўленнямі, *

на яго галаву ўсклаў вянок з чыстага золата.

5. Ён прасіў у Цябе жыцця, *

і Ты даў яму даўгалецце на вечныя вякі.

Рэфрэн: Пане, Тваёй сілай цешыцца кароль.

6. Вялікая слава яго пры Тваёй дапамозе, *

Ты ўсклаў на яго веліч і гонар.

7. Благаслаўленне даў яму навекі, *

усцешыў яго радасцю перад Тваім абліччам. 

Рэфрэн: Пане, Тваёй сілай цешыцца кароль.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 20, 1–16а)

Ці вока тваё зайздросціць, што я добры?

+ Чытанне святога Евангелля паводле Мацвея. 

У той час Езус расказаў сваім вучням гэтую прыпавесць:        

Валадарства Нябеснае падобнае да гаспадара дому, які выйшаў на світанні наняць работнікаў у вінаграднік свой. Дамовіўшыся з работнікамі па дынару за дзень, ён паслаў іх у вінаграднік свой. 

Пасля ён выйшаў каля трэцяй гадзіны і, убачыўшы іншых, якія стаялі на рынку без працы, cказаў ім: Ідзіце і вы ў вінаграднік мой, і я справядліва заплачу вам. Яны пайшлі. Зноў выйшаўшы каля шостай і дзевятай гадзіны, зрабіў тое самае. 

Выйшаўшы каля адзінаццатай гадзіны, ён знайшоў іншых, якія стаялі без працы, і сказаў ім: Чаму вы стаіце тут цэлы дзень без працы? Яны сказалі яму: Нас ніхто не наняў. Ён кажа ім: Ідзіце і вы ў вінаграднік. 

Калі ж настаў вечар, гаспадар вінаградніку сказаў свайму эканому: Пакліч работнікаў і заплаці, пачаўшы з апошніх да першых. I тыя, хто прыйшоў каля адзінаццатай гадзіны, атрымалі па дынары. Тыя, што прыйшлі першымі, думалі, што атрымаюць больш, але яны таксама атрымалі па дынары. 

Узяўшы, яны пачалі наракаць на гаспадара дому, кажучы: Гэтыя апошнія працавалі адну гадзіну, і ты зраўняў іх з намі, якія перанеслі цяжкі дзень і спёку. У адказ ён сказаў аднаму з іх: Дружа, я не крыўджу цябе. Хіба не аб дынары ты дамаўляўся са мною? Вазьмі сваё і ідзі. Я ж хачу даць гэтаму апошняму так, як і табе. Ці ж не дазволена мне рабіць са сваім тое, што хачу? Ці вока тваё зайздросціць, што я добры? Гэтак апошнія будуць першымі, а першыя — апошнімі. 

Гэта слова Пана.

Чацвер (XX)

ПЕРШАЕ ЧЫТАННЕ (Суд 11, 29–39а)

Ахвярую ва ўсеспаленне Пану першае, што выйдзе мне насустрач з дому

Чытанне кнігі Суддзяў.

У тыя дні: 

Дух Пана быў над Ефтаем, і ён прайшоў зямлю Гілеада і Манасэса, і прайшоў гілеадскую Міцпу, а з гілеадскай Міцпы рушыў супраць аманіцянаў. Ефтай пакляўся Пану, кажучы: Калі Ты аддасі аманіцянаў у мае рукі і я вярнуся з мірам ад аманіцянаў, тады ахвярую ва ўсеспаленне Пану першае, што выйдзе мне насустрач з варотаў майго дому. 

І прыйшоў Ефтай да аманіцянаў, каб ваяваць з імі, і Пан аддаў іх у рукі ягоныя. І ён нанёс ім вельмі вялікае паражэнне, пачынаючы ад Араэра аж да ўваходу ў Мініт, дваццаць гарадоў да Абэль-Харміна. І аманіцяне скарыліся перад сынамі Ізраэля. 

А калі Ефтай вяртаўся да свайго дому ў Міцпу, выйшла яму насустрач адзіная дачка ягоная з бубнамі і танцамі. І не было ў яго іншых дзяцей. Убачыўшы яе, Ефтай разарваў шаты свае і сказаў: Гора мне, дачка мая, якое няшчасце ты спаслала на мяне! Ты пазбавіла мяне спакою! Бо я пакляўся перад Панам і не змагу ўчыніць інакш. 

Яна адказала яму: Ойча мой, калі ты пакляўся перад Панам, то рабі са мной тое, што паабяцаў, таму што Пан дазволіў табе адпомсціць тваім ворагам, аманіцянам. І сказала бацьку: Дазволь мне папрасіць толькі аб адным: адпусці мяне на два месяцы падняцца ў горы, каб аплакаць маё дзявоцтва з маімі сяброўкамі. Ён адказаў: Ідзі, — і адпусціў яе на два месяцы. Яна пайшла з сяброўкамі сваімі і аплаквала ў гарах сваё дзявоцтва разам са сваімі сяброўкамі. 

Калі ж мінула два месяцы, яна вярнулася да свайго бацькі, і ён зрабіў з ёю так, як пакляўся.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 5. 7–8а. 8b–9. 10, Р.: пар. 8а і 9а)

Рэфрэн: Прыходжу, Пане, споўніць Тваю волю.

5. Шчаслівы чалавек, *

які спадзяецца на Пана, 

і не звяртаецца да ганарыстых *

і схільных да маны.

Рэфрэн: Прыходжу, Пане, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Пане, споўніць Тваю волю.

У пачатку кнігі *

напісана пра мяне. 

9. Я пажадаў спаўняць Тваю волю; *

і Твае законы жывуць у сэрцы маім.

Рэфрэн: Прыходжу, Пане, споўніць Тваю волю.

10. Я абвяшчаў Тваю справядлівасць *

на вялікім сходзе 

і не закрываў вуснаў сваіх, *

Ты гэта ведаеш, о Пане.

Рэфрэн: Прыходжу, Пане, споўніць Тваю волю.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце жорсткімі сэрцы вашыя, 

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 1–14)

Усіх, каго сустрэнеце, запрасіце на вяселле

+ Чытанне святога Евангелля паводле Мацвея.

У той час:

Адказваючы, Езус зноў расказаў прыпавесць першасвятарам і старэйшынам народа: Валадарства Нябеснае падобнае да караля, які справіў вяселле для сына свайго. Ён паслаў слугаў сваіх паклікаць запрошаных на вяселле, але яны не хацелі прыйсці. 

Зноў паслаў іншых слугаў, кажучы: Скажыце запрошаным: вось я прыгатаваў гасціну маю, зарэзаны валы мае і адкормлена жыўнасць, і ўсё падрыхтавана. Прыходзьце на вяселле! 

Але яны пагардзілі і адышлі: хто на сваё поле, а хто на свой гандаль. Астатнія ж, схапіўшы слугаў ягоных, зняважылі і забілі іх. 

Кароль жа раззлаваўся і, паслаўшы войска сваё, знішчыў забойцаў гэтых і падпаліў іхні горад. 

Тады ён кажа сваім слугам: Вяселле гатова, але запрошаныя не былі годнымі. Таму пайдзіце на ростані і ўсіх, каго сустрэнеце, запрасіце на вяселле. I слугі тыя, выйшаўшы на дарогі, сабралі ўсіх, каго знайшлі: і кепскіх, і добрых. І напоўнілася вяселле гасцямі. 

Кароль, увайшоўшы паглядзець на гасцей, убачыў там чалавека, не апранутага ў вясельную вопратку, і кажа яму: Дружа, як ты ўвайшоў сюды, не маючы вясельнай вопраткі? Ён прамаўчаў. Тады кароль сказаў слугам: Звяжыце яму ногі і рукі, і выкіньце яго вон, у цемру. Там будзе плач і скрыгатанне зубоў. 

Бо шмат пакліканых, але мала выбраных.

Гэта слова Пана.

Пятніца (XX)

ПЕРШАЕ ЧЫТАННЕ (Рут 1, 1. 3–6. 14b–16. 22)

Наамі разам з маабіцянкай Рут вярнулася ў Бэтлеем

Пачатак кнігі Руты.

У дні, калі кіравалі суддзі, настаў голад на зямлі. І адзін чалавек выйшаў з юдэйскага Бэтлеему разам з жонкаю сваёю Наамі і двума сынамі сваімі, каб пасяліцца на маабскіх палях. І памёр Элімэлех, муж Наамі, і яна засталася адна з сынамі. Яны ажаніліся з маабіцянкамі. Адну звалі Орфа, а другая мела імя Рут. І жылі там каля дзесяці гадоў. І памерлі абодва сыны, Махлон і Кілеон, і засталася гэтая жанчына без дваіх сыноў сваіх і без мужа.

І сабралася яна разам з дзвюма нявесткамі сваімі, каб вярнуцца назад з маабскіх палёў, бо пачула ў маабскай краіне, што Пан наведаў свой народ і даў яму хлеб.

Тады Орфа пацалавала сваю свякроў, а Рут засталася з ёю. І сказала ёй Наамі: Вось ятроўка твая вярнулася да народа свайго і да багоў сваіх, ідзі і ты следам за тваёй ятроўкай. Але Рут адказала: Не змушай, каб я пакінула цябе і адышла; куды б ты ні пайшла, і я пайду; дзе б ты ні пасялілася, і я пасялюся. Твой народ будзе маім народам, і твой Бог — маім Богам.  

Тады Наамі разам са сваёй нявесткай, маабіцянкай Рут, вярнулася з маабскіх палёў у Бэтлеем, калі пачыналася жніво ячменю.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145),  5–6. 7. 8–9а. 9bc–10, Р.: 2а)

Рэфрэн: Буду славіць Пана ў сваім жыцці.

Або: Аллелюя.

5. Шчаслівы, каму дапамагае Бог Якуба, *

хто спадзяецца на Пана, Бога свайго. 

6. Ён стварыў неба і зямлю, мора і ўсё, што ў іх. *

Бог навекі захоўвае вернасць. *

Рэфрэн: Буду славіць Пана ў сваім жыцці.

Або: Аллелюя.

7. Ён справядліва судзіць пакрыўджаных, 

хлеб дае пакорным, *

Пан вызваляе вязняў.

Рэфрэн: Буду славіць Пана ў сваім жыцці.

Або: Аллелюя.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Буду славіць Пана ў сваім жыцці.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Буду славіць Пана ў сваім жыцці.

Або: Аллелюя.

СПЕЎ ПЕРАД ЕВАНГЕЛЛЕМ (Пс 25 (24), 4b. 5а)

Акламацыя: Аллелюя, аллелюя, аллелюя.

Навучы мяне, Пане, сцежкам Тваім,

вядзі мяне ў праўдзе Тваёй.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 34–40)

Любі Пана Бога твайго і любі бліжняга твайго, як самога сябе

+ Чытанне святога Евангелля паводле Мацвея.

У той час:

Калі фарысеі пачулі, што Езус прымусіў замоўкнуць садукеяў, яны сабраліся разам. І адзін з іх, кніжнік, выпрабоўваючы Яго, спытаўся: Настаўнік, якая запаведзь найбольшая ў Законе? 

Езус сказаў яму: Любі Пана Бога твайго ўсім сэрцам тваім, і ўсёй душой тваёй, і ўсім розумам тваім. Гэта найбольшая і першая запаведзь. Другая ж — падобная да яе: Любі бліжняга твайго, як самога сябе. На гэтых дзвюх запаведзях грунтуецца ўвесь Закон і Прарокі.

Гэта слова Пана.

Субота (XX)

ПЕРШАЕ ЧЫТАННЕ (Рут 2, 1–3. 8–11; 4, 13–17)

Пан не пакінуў цябе сёння без наступніка. Ён стаў бацькам Есэя, бацькі Давіда

Чытанне кнігі Рут.

У Наамі быў сваяк па ейным мужу, чалавек заможны, з роду Элімэлеха, а звалі яго Боаз. Маабіцянка Рут сказала Наамі: Пайду я на поле і буду падбіраць каласы за тым, у чыіх вачах знайду прыхільнасць. Яна адказала: Ідзі, дачка мая.

Тады яна пайшла і, прыйшоўшы, збірала ў полі за жнеярамі. І выйшла, што тая частка поля належала Баазу, які паходзіў з роду Элімэлеха. І Боаз сказаў Руце: Слухай, дачка, не хадзі падбіраць па іншым полі і не сыходзь  адсюль, але далучыся да маіх служанак. Глядзі на тое поле, на якім яны жнуць, і хадзі за імі. Я загадаў слугам сваім не чапаць цябе. Калі сасмагнеш, ідзі да начынняў і пі, адкуль чэрпаюць мае слугі. Яна ўпала на твар свой і, пакланіўшыся да зямлі, сказала: За што знайшла я прыхільнасць у вачах тваіх, што ты прыняў мяне, хоць я чужаземка? І адказаў ёй Боаз: Мне расказалі ўсё, што ты зрабіла для сваёй свекрыві пасля смерці мужа свайго, як ты пакінула сваіх бацькоў і зямлю, на якой нарадзілася, і прыйшла да народа, якога раней не ведала.

Пасля Боаз узяў Рут, і яна стала яго жонкай. Ён увайшоў да яе, і Пан даў ёй зацяжарыць, і нарадзіла яна сына. А жанчыны казалі Наамі: Благаслаўлёны Пан, які не пакінуў цябе сёння без наступніка. Няхай імя ягонае стане слаўным у Ізраэлі. Няхай ён суцяшае душу тваю і падтрымлівае цябе ў старасці, бо нарадзіла яго нявестка твая, якая цябе любіць і лепшая для цябе за семярых сыноў. І ўзяла Наамі дзіця гэтае, і паклала яго на калені, і была яму нянькаю.

І далі суседкі імя яму, кажучы: У Наамі нарадзіўся сын! І назвалі яго імем Абэд. Ён стаў бацькам Есэя, бацькі Давіда. 

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: 4)

Рэфрэн: Благаслаўлёны чалавек, які баіцца Пана.

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе. 

Рэфрэн: Благаслаўлёны чалавек, які баіцца Пана.

3. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Благаслаўлёны чалавек, які баіцца Пана.

4. Вось так будзе благаслаўлёны чалавек, *

які баіцца Пана. 

5. Няхай благаславіць цябе Пан з Сіёну, *

і ты ўбачыш дабрабыт Ерузалема ва ўсе дні жыцця свайго. 

Рэфрэн: Благаслаўлёны чалавек, які баіцца Пана.

СПЕЎ ПЕРАД ЕВАНГЕЛЛЕМ (Мц  23, 9b.10b)

Акламацыя: Аллелюя, аллелюя, аллелюя.

Адзін у вас Айцец Нябесны,

і адзін у вас Кіраўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 1–12)

Гавораць і не робяць

+ Чытанне святога Евангелля паводле Мацвея.

У той час:

Езус прамовіў да народа і вучняў сваіх такімі словамі:

Пасад Майсея занялі кніжнікі і фарысеі. Таму ўсё, што скажуць вам, рабіце і захоўвайце, але не рабіце паводле ўчынкаў іхніх. Бо яны гавораць і не робяць. Таму што яны звязваюць цяжкія і непасільныя ношы і ўскладаюць на плечы людзей, а самі не хочуць і пальцам крануць іх. Усе ж учынкі свае робяць яны дзеля таго, каб паказацца людзям. Яны пашыраюць філактэрыі свае і павялічваюць махры. Любяць першыя месцы на гасцінах і першыя лавы ў сінагогах, і прывітанні на рынках, і каб людзі называлі іх «pаббі».

Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

ХХІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 22, 19–23)

Ускладу ключ дому Давіда на плечы ягоныя

Чытанне кнігі прарока Ісаі.

Так кажа Пан Шэбну, кіраўніку палаца:    

Я сапхну цябе з месца твайго і скіну цябе з пасады тваёй. І станецца ў той дзень,  што Я паклічу слугу Майго Эліякіма, сына Хелкія. Апрану яго ў хітон твой, і падперажу яго пасам тваім, і ўладу тваю перадам у рукі ягоныя, і стане ён айцом для жыхароў Ерузалема і для дому Юды. І ўскладу ключ дому Давіда на плечы ягоныя. І калі ён адчыніць, ніхто не зачыніць, і калі зачыніць, ніхто не адчыніць. І ўваб’ю яго, як кол на цвёрдым месцы, і ён стане тронам славы для дому айца свайго.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 6 і 8bc, Р.: 8b)

Рэфрэн: Міласэрнасць Твая, Пане, навекі.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад Анёламі спяваю Табе, *

2. кланяюся перад святой Тваёй святыняй.

Рэфрэн: Міласэрнасць Твая, Пане, навекі.

Слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Міласэрнасць Твая, Пане, навекі.

6. Узнёслы Пан бачыць пакорнага, *

а ганарыстага пазнае здалёку.

8. Міласэрнасць Твая, Пане, навекі, *

справы рук Тваіх не пакідай.

Рэфрэн: Міласэрнасць Твая, Пане, навекі.

ДРУГОЕ ЧЫТАННЕ (Рым 11, 33–36)

З Яго і праз Яго, і для Яго ўсё

Чытанне Паслання святога апостала Паўла да Рымлянаў.

О, глыбіня багацця і мудрасці, і пазнання Бога! Якія неспасцігальныя прысуды Яго і нязведаныя шляхі Ягоныя! Бо хто спазнаў розум Пана? Або хто быў дарадцам Ягоным? Або хто даў Яму раней, каб атрымаць адплату? Бо з Яго і праз Яго, і для Яго ўсё. Яму хвала навекі. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (Мц 16, 18)

Акламацыя: Аллелюя, аллелюя, аллелюя.

Ты — Пётр (скала) і на гэтай скале Я пабудую Касцёл Мой,

і брамы пякельныя не перамогуць яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–20)

Ты — Пётр, і дам табе ключы Валадарства Нябеснага

+ Чытанне святога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны – Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе. Тады загадаў вучням сваім, каб нікому не казалі, што Ён — Месія.

Гэта слова Пана.

XXІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Нав 24, 1–2а, 15–17, 18b)

Будзем служыць Пану, бо Ён — Бог наш

Чытанне кнігі Езуса Навіна.

У тыя дні:

Езус Навін сабраў у Сіхеме ўсе плямёны Ізраэля і паклікаў таксама старэйшых Ізраэля, яго кіраўнікоў, і суддзяў, і наглядчыкаў. І сталі яны перад абліччам Пана. 

І так прамовіў Езус Навін да ўсяго народа: Калі вам здаецца кепскім служыць Пану, то зрабіце сёння выбар, каму хочаце служыць: ці багам, якім служылі продкі вашыя, будучы на другім баку Ракі; ці багам амарэяў, на зямлі якіх жывяце. Я ж і мой дом будзем служыць Пану.

Народ адказаў такімі словамі: Няхай не здарыцца нам, каб мы пакінулі Пана і служылі іншым багам. Бо Пан — Бог наш. Ён сам вывеў нас і продкаў нашых з егіпецкай зямлі, з дому няволі. Ён учыніў перад нашымі вачыма вялізныя знакі, і аберагаў нас на працягу ўсёй дарогі, якою ішлі мы, і сярод усіх народаў, праз якія праходзілі мы. Таму і мы будзем служыць Пану, бо Ён — наш Бог. 

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 16–17. 18–19. 20–21. 22–23, Р.: 9а)

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

5. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Пакаштуйце і ўбачце, які добры ёсць Пан.

16. Вочы Пана звернуты на справядлівых,

і вушы Яго — на іх крык.

17. Аблічча Пана супраць тых, хто чыніць зло, *

каб памяць пра іх сцерці з зямлі.

Рэфрэн: Пакаштуйце і ўбачце, які добры ёсць Пан.

18. Яны клічуць, і Пан чуе, *

і ад усіх бедаў іх выбаўляе.

19. Блізкі Пан да тых, чыё сэрца змучана, *

і зламаных духам Ён збаўляе.

Рэфрэн: Пакаштуйце і ўбачце, які добры ёсць Пан.

20. Шмат няшчасцяў у праведнага, *

але ад усіх яго ратуе Пан.

21. Ён сцеражэ ўсе ягоныя косці *

і ніводная з іх не зламаецца.

Рэфрэн: Пакаштуйце і ўбачце, які добры ёсць Пан.

22. Зло забівае грэшніка, *

і ненавіснікі справядлівага пакараныя будуць.

23. Пан выбаўляе душы слугаў сваіх, *

і кожны, хто на Яго спадзяецца, не будзе пакараны.

Рэфрэн: Пакаштуйце і ўбачце, які добры ёсць Пан.

ДРУГОЕ ЧЫТАННЕ (Эф 5, 21–32)

Вялікая таямніца гэта, а кажу я ў дачыненні да Хрыста і да Касцёла

Чытанне Паслання святога апостала Паўла да Эфесцаў.

Браты: 

Падпарадкоўвайцеся адзін аднаму ў боязі Хрыстовай.

Жонкі, падпарадкоўвайцеся мужам сваім, як Пану, бо муж — галава жонкі, як і Хрыстус — галава Касцёла. Ён — Збаўца Цела. Таму, як Касцёл падпарадкоўваецца Хрысту, так і жонкі падпарадкоўваюцца мужам ва ўсім. 

Мужы, любіце сваіх жонак, як і Хрыстус палюбіў Касцёл і аддаў сябе за яго, каб асвяціць яго, ачысціўшы купеллю вады ў слове, каб Ён з’явіўся перад Ім слаўным Касцёлам, які не мае плямы, ці заганы, ці чаго-небудзь падобнага, і каб ён быў святы і беззаганны. 

Так павінны мужы любіць сваіх жонак, як сваё цела. Хто любіць сваю жонку, любіць самога сябе. Бо ніхто ніколі не меў нянавісці да свайго цела, але корміць і даглядае яго, як і Хрыстус свой Касцёл; бо мы члены Цела Ягонага. 

Таму пакіне мужчына бацьку свайго і маці і злучыцца з жонкай сваёй, і будуць двое адным целам. Вялікая таямніца гэта, а кажу я ў дачыненні да Хрыста і да Касцёла. 

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 6, 63с. 68с)

Акламацыя: Аллелюя, аллелюя, аллелюя.

Словы Твае, Пане, ёсць дух і жыццё, 

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 60–69)

Да каго мы пойдзем? Ты маеш словы жыцця вечнага

+ Чытанне святога Евангелля паводле Яна.

У той час:

Многія з вучняў Езуса казалі: Цяжкая гэтая мова. Хто можа яе слухаць?

Але Езус, ведаючы, што вучні Ягоныя наракаюць на гэта, сказаў ім: Ці гэта спакушае вас? А калі ўбачыце Сына Чалавечага, які будзе ўзыходзіць туды, дзе быў раней? Дух ажыўляе, цела ж ні на што не прыдатнае. Словы, якія Я кажу вам, ёсць духам і жыццём. Аднак ёсць між вас тыя, хто не верыць. Бо Езус ад пачатку ведаў, хто не верыць і хто Яго выдасць. І сказаў: Для таго Я  сказаў вам, што ніхто не можа прыйсці да Мяне, калі гэта не будзе дадзена яму Айцом. 

З гэтага часу многія вучні Ягоныя адышлі ад Яго і ўжо не хадзілі з Ім. Тады Езус сказаў Дванаццаці: Ці вы таксама хочаце адысці? 

Адказаў Яму Сымон Пётр: Пане, да каго мы пойдзем? Ты маеш словы жыцця вечнага. А мы паверылі і спазналі, што Ты ёсць Святы Бога. 

Гэта слова Пана.

XXІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Іс 66, 18–21)

Прывядуць усіх братоў вашых з усіх народаў

Чытанне кнігі прарока Ісаі.

Так кажа Пан: 

Я ведаю ўчынкі іхнія і задумы іхнія. І прыйду сабраць усе народы і мовы, і яны прыйдуць і ўбачаць славу Маю. І ўстанаўлю сярод іх знак, і пашлю ацалелых з іх да народаў: у Тарс, Пул і Луд, у Мэсэх, Тубаль і Яван, на далёкія астравы, якія не чулі пра Мяне і не бачылі славы Маёй. Яны абвесцяць славу Маю між народамі. І прывядуць усіх братоў вашых з усіх народаў у прынашэнне Пану на конях, калясніцах і насілках, на мулах і вярблюдах у Ерузалем, на Маю святую гару, — кажа Пан, — як прыносяць сыны Ізраэля прынашэнне ў чыстым начынні ў дом Пана. І прызначу некаторых з іх святарамі і левітамі, — кажа Пан.   

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

ДРУГОЕ ЧЫТАННЕ (Гбр 12, 5–7. 11–13)

Каго Пан любіць, таго і карае

Чытанне Паслання да Габрэяў.

Браты:

Вы забыліся  пра заахвочванне, якое кажа вам, як сынам:

Сыне мой, не пагарджай пакараннем Пана і не падай духам, калі Ён дакарае цябе. Бо каго Пан любіць, таго і карае, і б’е кожнага, каго прымае як сына.

Будзьце цярплівыя да пакаранняў. Бог ставіцца да вас, як да сыноў. Ці ж ёсць такі сын, якога б не караў бацька?

Цяпер усялякая пакаранне здаецца не радасцю, а смуткам. Але пазней яно прынясе мірны плён справядлівасці тым, каго выхоўвала. Таму выпрастайце вашы апаўшыя рукі і аслаблыя калені. Рабіце простыя сцежкі нагамі вашымі, каб кульгавы не збочыў, але  каб выздаравеў.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 22–30)

Прыйдуць з усходу і з захаду, і сядуць за стол у Валадарстве Божым

+ Чытанне святога Евангелля паводле Лукі.

У той час:

Накіроўваючыся ў Ерузалем, Езус праходзіў праз гарады і вёскі і навучаў.

І нехта сказаў Яму: Пане, няўжо мала тых, хто будзе збаўлены? 

Ён жа сказаў ім: Імкніцеся прайсці праз вузкую браму, бо, кажу вам, многія будуць спрабаваць увайсці, але не змогуць. 

Калі гаспадар дому ўстане і зачыніць дзверы, тады вы, стоячы па-за домам, пачнеце стукаць у дзверы і казаць: Пане, адчыні нам. Але Ён скажа ў адказ: Не ведаю вас, адкуль вы. 

І пачнеце казаць: Мы елі і пілі перад Табою, і на вуліцах нашых навучаў Ты. Але Ён скажа вам: Не ведаю вас, адкуль вы; адыдзіце ад Мяне ўсе, хто чыніць несправядлівасць. 

Там будзе плач і скрыгатанне зубоў, калі ўбачыце Абрагама, Ісаака і Якуба, і ўсіх прарокаў у Валадарстве Божым, а сябе — выкінутых вон. І прыйдуць з усходу і з захаду, з поўначы і з поўдня, і сядуць за стол у Валадарстве Божым. І    вось будуць апошнія, якія стануць першымі, і будуць першыя, якія стануць апошнімі.

Гэта слова Пана.

Панядзелак (XXI)

ПЕРШАЕ ЧЫТАННЕ (1 Тэс 1, 1–5. 8b–10)

Пакінуўшы ідалаў, звярнуліся да Бога, каб чакаць з нябёсаў Сына Ягонага, якога Ён уваскрасіў

Пачатак Першага паслання святога апостала Паўла да Тэсаланікійцаў.

Павел і Сілуан, і Цімафей да Касцёла Тэсаланікійцаў у Богу Айцу і Пану, Езусе Хрысце; ласка вам і спакой.

За ўсіх вас заўсёды дзякуем Богу, узгадваючы вас у малітвах нашых, няспынна памятаючы пра вашую справу веры і клопат любові, і пра цярплівую надзею на Пана нашага Езуса Хрыста перад Богам і Айцом нашым, ведаючы, умілаваныя Богам браты, пра выбранне вашае. Бо нашае Евангелле не было да вас толькі ў слове, але і ў сіле, і ў Святым Духу, і ў поўнай перакананасці. Вы ведаеце, якімі сталі мы ў вас дзеля вас.

У кожным месцы распаўсюджвалася ваша вера ў Бога, так што нам няма патрэбы нешта казаць. Самі яны пра нас сведчаць, якім быў наш прыход да вас і як вы, пакінуўшы ідалаў, звярнуліся да Бога, каб служыць жывому і праўдзіваму Богу і чакаць з нябёсаў Сына Ягонага, якога Ён уваскрасіў з мёртвых, – Езуса, які выбаўляе нас ад надыходзячага гневу.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: 4а)

Рэфрэн: Спявайце Пану, бо народ свой любіць.

Або: Аллелюя.

1. Спявайце Пану новую песню, *

хвала Яму на сходзе святых.

2. Няхай радуецца Ізраэль у тым, хто яго стварыў, *

сыны Сіёну няхай цешацца ў сваім Валадары.

Рэфрэн: Спявайце Пану, бо народ свой любіць.

Або: Аллелюя.

3. Няхай праслаўляюць імя Ягонае ў танцы, *

няхай зайграюць Яму на бубне і гарфе.

4. Бо Пан любіць свой народ, *

пакорных карануе збаўленнем.

Рэфрэн: Спявайце Пану, бо народ свой любіць.

Або: Аллелюя.

5. Няхай усклікаюць святыя ў славе, *

няхай радуюцца на ложах сваіх.

6. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Спявайце Пану, бо народ свой любіць.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі мае слухаюць Мой голас, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 13–22)

Гора вам, сляпыя правадыры

+ Чытанне святога Евангелля паводле Мацвея.

У той час: 

Езус прамовіў, кажучы: Гора вам, кніжнікі і фарысеі крывадушныя, таму што зачыняеце Валадарства Нябеснае перад людзьмі. Бо самі не ўваходзіце і, калі ўваходзяць іншыя, не пускаеце іх. 

Гора вам, кніжнікі і фарысеі крывадушныя, таму што абыходзіце мора і сушу, каб зрабіць хоць аднаго празелітам. Калі ж гэта здараецца, робіце яго сынам геены, удвая горшым, чым вы самі.

Гора вам, сляпыя правадыры, якія кажаце: Калі хто клянецца святыняй, то нічога; але калі хто клянецца золатам святыні, то абавязаны. Неразумныя і сляпыя, бо што большае: золата, ці святыня, якая асвячае золата? І зноў: Калі хто клянецца ахвярнікам, то нічога; а калі клянецца дарам, што на ім, то абавязаны. Сляпыя, бо што большае: дар, ці ахвярнік, які асвячае дар? Таму той, хто клянецца ахвярнікам, клянецца і ім, і ўсім, што на ім. І той, хто клянецца святыняю, клянецца і ёю, і тым, хто жыве ў ёй. А хто клянецца небам, клянецца тронам Божым і тым, хто сядзіць на ім.  

Гэта слова Пана.

Аўторак (XXI)

ПЕРШАЕ ЧЫТАННЕ (1 Тэс 2, 1–8)

Мы пажадалі перадаць вам не толькі Божае Евангелле, але і жыццё сваё

Чытанне Першага паслання святога апостала Паўла да Тэсаланiкiйцаў.

Вы самі ведаеце, браты, што наш прыход да вас не быў дарэмны. Хоць раней у Філіпах, як ведаеце, мы зазналі цярпенні і знявагі, аднак адважыліся ў Богу нашым абвяшчаць вам Евангелле Божае ў вялікім змаганні. Бо заахвота наша не паходзіць з памылкі, нячыстасці ці падману, але, як мы былі выпрабаваны Богам, каб паверыць ў Евангелле, так і абвяшчаем для таго, каб дагадзіць не людзям, але Богу, які выпрабоўвае сэрцы нашыя. Бо, як ведаеце, мы ніколі не з’яўляліся з ліслівымі словамі ані з карыслівай мэтай, Бог сведка. Мы не шукалі славы ў людзей, ні ў вас, ні ў іншых, хоць як Апосталы Хрыста можам быць у пашане. Але мы сталіся немаўлятамі сярод вас і, як карміліца апякуецца дзецьмі сваімі, так і мы з чуласці да вас пажадалі перадаць вам не толькі Божае Евангелле, але і жыццё сваё, таму што вы сталі для нас умілаванымі.

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 1–3. 4–6, Р.: 1)

Рэфрэн: Пане, Ты выпрабаваў мяне і пазнаў.

1. Пане, Ты выпрабаваў мяне і пазнаў, *

2. Ты ведаеш, калі я сядаю і ўстаю.

Здалёк разумееш мае думкі, †

3. Ці іду, ці адпачываю, Ты са мною, *

і ўсе мае шляхі вядомыя Табе.

Рэфрэн: Пане, Ты выпрабаваў мяне і пазнаў.

4. Яшчэ няма слова на маім языку, †

а Ты, Пане, ужо ведаеш усё. *

5. З усіх бакоў мяне ахінаеш, і кладзеш на мяне сваю руку.

6. Незвычайнае для мяне разуменне Тваё, *

недасягальнае, не магу спасцігнуць яго.

Рэфрэн: Пане, Ты выпрабаваў мяне і пазнаў.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 23–26)

Гэта трэба было рабіць і таго не абмінаць

+ Чытанне святога Евангелля паводле Мацвея.

У той час: 

Езус прамовіў, кажучы: Гора, вам кніжнікі і фарысеі крывадушныя, таму што даяце дзесяціну з мяты, анісу і кмену, але абмінаеце тое, што важнейшае ў Законе: правасуддзе, міласэрнасць і веру. Гэта трэба было рабіць і таго не абмінаць.

Сляпыя павадыры, якія адцэджваеце камара, а праглынаеце вярблюда.

Гора, вам кніжнікі і фарысеі крывадушныя, таму што звонку ачышчаеце кубак і місу, а ўнутры яны поўныя драпежнасці і нястрыманасці. Сляпы фарысей, спачатку ачысці кубак унутры, каб ён стаў чыстым і звонку.

Гэта слова Пана.

Серада (XXI)

ПЕРШАЕ ЧЫТАННЕ (1 Тэс 2, 9–13)

Працуючы ўначы і ўдзень, мы абвяшчалі вам Евангелле Божае

Чытанне Першага паслання святога апостала Паўла да Тэсаланiкiйцаў.

Памятаеце, браты, працу і намаганні нашыя, калі, працуючы ўначы і ўдзень, каб не абцяжарваць нікога з вас, мы абвяшчалі вам Евангелле Божае. Вы сведкі і Бог, як свята, справядліва і беззаганна мы паводзілі сябе ў дачыненні да вас, веруючых. Напэўна ведаеце, што кожнага з вас, як бацька дзяцей сваіх, мы заахвочвалі і падбадзёрвалі, пераконваючы паступаць годна Бога, які кліча вас да свайго Валадарства і славы. 

Таму мы таксама няспынна дзякуем Богу, што вы, прыняўшы ад нас пачутае Божае слова, прынялі яго не як чалавечае слова, але, што ёсць на самай справе, як Божае слова, якое і дзейнічае ў вас, веруючых.

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 7–8. 9–10. 11–12аb, Р.: 1)

Рэфрэн: Пане, Ты выпрабаваў мяне і пазнаў.

7. Куды пайду ад Духа Твайго *

і ад аблічча Твайго куды ўцяку?

8. Калі ўзыду на неба, Ты там; *

калі спачну ў адхлані, Ты побач.

Рэфрэн: Пане, Ты выпрабаваў мяне і пазнаў.

9. Калі вазьму крылы зараніцы *

і перасялюся на ўскраіну мора, 

10. нават там рука Твая мяне павядзе, *

і Твая правіца будзе трымаць мяне.

Рэфрэн: Пане, Ты выпрабаваў мяне і пазнаў.

11. Калі скажу я: Няхай змрок мяне накрые, *

а святло навокал няхай зробіцца ноччу, — 

12. нават змрок не будзе цёмным для Цябе, *

а ноч будзе яснай, як дзень. 

Рэфрэн: Пане, Ты выпрабаваў мяне і пазнаў.

СПЕЎ ПЕРАД ЕВАНГЕЛЛЕМ (1 Ян 2, 5)

Акламацыя: Аллелюя, аллелюя, аллелюя.

Хто захоўвае слова Хрыста, 

у тым сапраўды любоў Божая дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 27–32)

Вы сыны тых, хто забіваў прарокаў

+ Чытанне святога Евангелля паводле Мацвея.

У той час: 

Езус прамовіў, кажучы: Гора вам, кніжнікі і фарысеі крывадушныя, бо вы падобныя да пабеленых трунаў, якія звонку здаюцца прагожымі, але ўнутры поўныя касцей нябожчыкаў і ўсялякай нячыстасці. Так і вы звонку здаяцеся людзям справядлівымі, але ўнутры поўныя крывадушша і беззаконня. 

Гора вам, кніжнікі і фарысеі крывадушныя, таму што ўзносіце магілы прарокам і ўпрыгожваеце грабніцы праведнікаў, кажучы: Калі б мы жылі ў дні айцоў нашых, то не былі б саўдзельнікамі ў праліцці крыві прарокаў. Так вы сведчыце супраць саміх сябе, што вы сыны тых, хто забіваў прарокаў. І вы дапоўніце меру сваіх айцоў.

Гэта слова Пана.

Чацвер (XXI)

ПЕРШАЕ ЧЫТАННЕ (1 Тэс 3, 7–13)

Няхай Пан перапоўніць вас любоўю адзін да аднаго 

Чытанне Першага паслання святога апостала Паўла да Тэсаланікійцаў.

Ва ўсёй патрэбе і ўціску нашым мы суцешыліся за вас, браты, дзеля веры вашай. Бо цяпер мы жывём, калі вы трываеце ў Пану. Якую ж падзяку можам аддаць Богу за ўсю радасць, якою цешымся з вас перад Богам нашым, калі ўначы і ўдзень горача молімся, каб убачыць аблічча вашае і выправіць недахопы веры вашай? 

Сам Бог і Айцец і наш Пан Езус няхай скіруе да вас шлях наш. А вас няхай памножыць Пан і перапоўніць любоўю адзін да аднаго і да ўсіх, якую і мы маем да вас; каб умацаваць сэрцы вашыя беззаганнымі ў святасці перад Богам і Айцом нашым у час прыйсця Пана нашага, Езуса, з усімі Ягонымі святымі.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 12–13. 14 і 17, Р.: 14)

Рэфрэн: Напоўні нас, Пане, сваёй міласэрнасцю.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Напоўні нас, Пане, сваёй міласэрнасцю.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх! 

Рэфрэн: Напоўні нас, Пане, сваёй міласэрнасцю.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Напоўні нас, Пане, сваёй міласэрнасцю.

СПЕЎ ПЕРАД ЕВАНГЕЛЛЕМ (Мц 24,  42а. 44)

Акламацыя: Аллелюя, аллелюя, аллелюя.

Чувайце і будзьце гатовыя, 

бо Сын Чалавечы прыйдзе ў тую гадзіну, 

калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 24, 42–51)

Будзьце гатовымі

+ Чытанне святога Евангелля паводле Мацвея.

У той час:

Езус сказаў сваім вучням: Чувайце, бо не ведаеце, у які дзень Пан ваш прыйдзе. Бо разумееце, што, калі б гаспадар дому ведаў, у якую варту прыйдзе злодзей, то не спаў бы і не даў бы падкапаць дом свой. Таму і вы будзьце гатовыя, бо Сын Чалавечы прыйдзе ў тую гадзіну, калі вы не думаеце.

Хто ж верны і разумны слуга, якога Пан паставіў над хатнімі сваімі даваць ім спажытак у адпаведны час? Шчаслівы той слуга, якога, прыйшоўшы, гаспадар застане за гэтай справай. Сапраўды кажу вам, што над усёй маёмасцю сваёю паставіць яго. 

Калі ж гэта благі слуга і ён скажа ў сэрцы сваім: Не спяшаецца гаспадар мой, — і пачне біць сваіх супрацоўнікаў, есці і піць з п’яніцамі, то гаспадар гэтага слугі прыйдзе ў дзень, калі той не спадзяецца, і ў гадзіну, якой не ведае. І сурова пакарае яго, і прызначыць яму долю разам з крывадушнікамі. Там будзе плач і скрыгатанне зубоў.

Гэта слова Пана.

Пятніца (XXI)

ПЕРШАЕ ЧЫТАННЕ (1 Тэс 4, 1–8)

Воля Божая — гэта асвячэнне вашае

Чытанне Першага паслання святога апостала Паўла да Тэсаланікійцаў.

Браты, просім і заклікаем вас у Пану Езусе: навучыцеся ад нас паводзінам, якія падабаюцца Богу, хоць вы так і паступаеце, і ўзбагачайцеся ў гэтым яшчэ больш. Бо ведаеце, якія наказы мы далі вам праз Пана Езуса.

Бо воля Божая — гэта асвячэнне вашае, каб вы сцерагліся ад распусты, каб кожны з вас умеў утрымліваць сваё цела ў святасці і пашане, а не ў пажадлівым захапленні, як язычнікі, што не ведаюць Бога. Няхай ніхто не крыўдзіць і не выкарыстоўвае брата свайго ў гэтай справе, бо Пан — мсціўца за ўсё гэта, як мы сказалі вам раней і засведчылі. 

Бог паклікаў нас не да нячыстасці, але да святасці. Таму той, хто пагарджае гэтым, пагарджае не чалавекам, але Богам, які і дае вам свайго Духа Святога.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1 і 2b. 5–6. 10. 11–12, Р.: 12а)

Рэфрэн: Радуйцеся справядлівыя ў Пану.

1. Пан валадарыць, няхай радуецца зямля, *

няхай весяляцца шматлікія выспы.

2. Справядлівасць і права — *

аснова Ягонага трону.

Рэфрэн: Радуйцеся справядлівыя ў Пану.

5. Горы, як воск, растопяцца перад абліччам Пана, *

перад абліччам Пана ўсёй зямлі.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Радуйцеся справядлівыя ў Пану.

10. Пан любіць тых, *

хто зло ненавідзіць,

Ён сцеражэ жыццё сваіх верных, *

з рук грэшнікаў ратуе іх.

Рэфрэн: Радуйцеся справядлівыя ў Пану.

11. Святло ззяе для справядлівага, *

і радасць — для праведных сэрцам.

12. Радуйцеся, справядлівыя, у Пану *

і дзякуйце на ўспамін Ягонай святасці.

Рэфрэн: Радуйцеся справядлівыя ў Пану.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся,

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне святога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх было неразумных, а пяць — мудрых. Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі. 

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе. 

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас. 

Таму чувайце, бо не ведаеце ні дня, ні гадзіны.

Гэта слова Пана.

Субота (XXI)

ПЕРШАЕ ЧЫТАННЕ (1 Тэс 4, 9–11)

Вы самі навучаны Богам любіць адзін аднаго

Чытанне Першага паслання святога апостала Паўла да Тэсаланікійцаў.

Браты: 

Няма патрэбы пісаць вам пра братнюю любоў, бо вы самі навучаны Богам любіць адзін аднаго і робіце так у дачыненні да ўсіх братоў ва ўсёй Македоніі. Заахвочваем вас, браты: узбагачайцеся ў гэтым яшчэ больш, імкніцеся жыць у спакоі, выконвайце свае абавязкі і працуйце ўласнымі рукамі, як мы наказалі вам. 

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 7–8. 9, Р.: пар. 9)

Рэфрэн: Прыйдзе Пан судзіць народы справядліва.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Прыйдзе Пан судзіць народы справядліва.

7. Няхай шуміць мора і ўсё, што яго напаўняе, *

сусвет  і тое, што жыве ў ім.

8. Няхай рэкі пляскаюць у далоні; *

няхай узрадуюцца разам горы.

Рэфрэн: Прыйдзе Пан судзіць народы справядліва.

9. Перад абліччам Пана, які надыходзіць, *

бо Ён прыходзіць судзіць зямлю.

Ён будзе судзіць свет справядліва *

і народы паводле праўды.

Рэфрэн: Прыйдзе Пан судзіць народы справядліва.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, 

каб вы любілі адзін аднаго,

як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 14–30)

У малым ты быў верны, увайдзі ў радасць гаспадара твайго

+ Чытанне святога Евангелля паводле Мацвея.

У той час:

Езус расказаў сваім вучням гэтую прыпавесць:

Пэўны чалавек, ад’язджаючы, паклікаў слуг сваіх і даручыў ім маёмасць сваю. Аднаму даў пяць талантаў, другому — два, іншаму — адзін, кожнаму паводле ўласных магчымасцяў, і ад’ехаў. Той, які атрымаў пяць талантаў, пайшоў і пусціў іх у абарот, і зарабіў яшчэ пяць талантаў. Таксама і той, які атрымаў два таланты, прыдбаў яшчэ два. А той, які атрымаў адзін талант, пайшоў і закапаў яго ў зямлю, і схаваў срэбра гаспадара свайго. 

Па доўгім часе прыходзіць гаспадар слугаў гэтых і патрабуе ад іх рахунку. 

Той, які атрымаў пяць талантаў, падышоў і прынёс яшчэ пяць талантаў і кажа: Гаспадар, пяць талантаў ты даў мне, вось яшчэ пяць талантаў я зарабіў на іх. Гаспадар ягоны сказаў яму: Добра, слуга добры і верны, у малым ты быў верны, над многім цябе пастаўлю. Увайдзі ў радасць гаспадара твайго. 

Падышоў таксама і той, які атрымаў два таланты, і сказаў: Гаспадар, два таланты ты даў мне, вось яшчэ два таланты зарабіў я. Гаспадар ягоны сказаў яму: Добра, слуга добры і верны, у малым ты быў верны: над многім цябе пастаўлю. Увайдзі ў радасць гаспадара твайго. 

Падышоў і той, які атрымаў адзін талант, і сказаў: Гаспадар, я ведаў, што ты чалавек жорсткі: жнеш там, дзе не сеяў, і збіраеш там, дзе не рассыпаў. Таму, пабаяўшыся, я пайшоў і схаваў талант твой у зямлю. Вось вазьмі сваё. 

Гаспадар жа ягоны сказаў яму ў адказ: Нягодны і лянівы слуга, ты  ведаў, што я жну там, дзе не сеяў, і збіраю там, дзе не рассыпаў. Таму трэба было табе аддаць срэбра маё банкірам, а я, прыйшоўшы, атрымаў бы сваё з выгадай. Таму забярыце ў яго талант і дайце таму, хто мае дзесяць талантаў. Бо кожнаму, хто мае, будзе дадзена і памножыцца. А ў таго, хто не мае, будзе забрана і тое, што мае. А бескарыснага слугу выкіньце вон у цемру. Там будзе плач і скрыгатанне зубоў.

Гэта слова Пана.

ХХІI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Ер 20, 7–9)

Слова Пана стала прычынаю кпінаў з мяне

Чытанне кнігі прарока Ераміі. 

Ты намаўляў мяне, Пане, і я паддаўся намове; Ты быў мацнейшы і перамог мяне. Я станаўлюся пасмешышчам кожны дзень, і ўсе кпяць з мяне. Бо калі толькі пачынаю гаварыць, крычу аб насіллі, абвяшчаю спусташэнне, таму што слова Пана стала прычынаю штодзённых кпінаў і насмешак з мяне. І я сказаў сабе: Не буду ўспамінаць Яго і не буду больш прамаўляць ў імя Ягонае. Але ў маіх касцях з’явіўся нібы палаючы агонь, што быў замкнёны ў касцях маіх; я стаміўся цярпець яго, і больш не магу. 

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 8–9, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.  

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

8. Бо Ты стаў маёй дапамогай, *

у цені крылаў Тваіх узрадуюся.

9. Да Цябе імкнецца душа мая, *

трымае мяне Твая правіца.

Рэфрэн: Божа, Цябе прагне душа мая.

ДРУГОЕ ЧЫТАННЕ (Рым 12, 1–2)

Аддайце вашыя целы на ахвяру

Чытанне Паслання святога апостала Паўла да Рымлянаў. 

Прашу вас, браты, праз літасць Божую: аддайце вашыя целы на ахвяру жывую, святую, прыемную Богу — на разумнае служэнне вашае. І не дастасоўвайцеся да гэтага веку, але перамяняйцеся праз абнаўленне розуму вашага, каб вы пазналі, якая воля Божая — добрая, прыемная і дасканалая.

Гэта слова Божае.

СПЕЎ ПЕРАД ЕВАНГЕЛЛЕМ (пар. Эф 1, 17–18)

Акламацыя: Аллелюя, аллелюя, аллелюя.

Няхай Айцец нашага Пана Езуса Хрыста

прасветліць вочы сэрца вашага,

каб вы ведалі, у чым надзея паклікання нашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 21–27)

Хто хоча ісці за Мною, няхай адрачэцца ад сябе

+ Чытанне святога Евангелля паводле Мацвея.

У той час:

Езус пачаў адкрываць сваім вучням, што Ён павінен ісці ў Ерузалем, і шмат выцерпець ад старэйшын, першасвятароў і кніжнікаў, і быць забітым, і на трэці дзень уваскрэснуць. Адвёўшы Яго ўбок, Пётр пачаў дакараць Яго, кажучы: Пашкадуй сябе, Пане, няхай не здарыцца гэтага з Табою. Ён жа, павярнуўшыся, сказаў Пятру: Адыдзі ад Мяне, сатана! Ты для Мяне спакуса, бо думаеш не аб тым, што Божае, але аб тым, што чалавечае. 

Тады Езус сказаў вучням сваім: Калі хто хоча ісці за Мною, няхай адрачэцца ад сябе і возьме крыж свой, і ідзе следам за Мною. Бо той, хто хоча жыццё сваё зберагчы, загубіць яго, а хто загубіць жыццё сваё дзеля Мяне, той знойдзе яго. Бо якая ж будзе карысць чалавеку, калі ён здабудзе увесь свет, а душы сваёй прынясе шкоду? Або што дасць чалавек узамен за душу сваю? Бо прыйдзе Сын Чалавечы ў славе Айца свайго з Анёламі сваімі, і тады аддасць кожнаму паводле ўчынкаў ягоных.

Гэта слова Пана.

XXІІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 4, 1–2. 6–8)

Нічога не дадавайце да таго, што я наказваю вам... захоўвайце запаведзі Пана 

Чытанне кнігі Другазаконня.

Майсей прамовіў да народа, кажучы:

Цяпер, Ізраэль, слухай пастановы і законы, якія я вучу вас выконваць, каб жылі вы, і ўвайшлі, і атрымалі ў спадчыну зямлю, якую дае вам Пан, Бог айцоў вашых. Нічога не дадавайце да таго, што я наказваю вам, і нічога не адымайце ад гэтага. Захоўвайце запаведзі Пана Бога вашага, якія я наказваю вам.

Захоўвайце і выконвайце іх, бо гэта — мудрасць вашая і розум ваш перад вачыма народаў, якія, калі пачуюць усе пастановы гэтыя, так скажуць: Толькі гэты народ мудры і разумны, ён вялікі народ. Ці ж ёсць іншы народ вялікі, каб ягоныя багі былі так блізка, як блізкі ёсць Пан, Бог наш, калі б мы ні паклікалі Яго? Ці ж ёсць іншы вялікі народ, які б меў такія справядлівыя пастановы і законы, як ўвесь Закон гэты, што я сёння даю вам? 

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3a. 3bс–4ab. 5, Р.: 1а)

Рэфрэн: Пане, хто можа жыць у Тваім шатры?

2. Той, хто паступае беззаганна *

і здзяйсняе справядлівасць,

і гаворыць праўду ў сэрцы сваім. * 

3. Хто языком сваім не абмаўляе. 

Рэфрэн: Пане, хто можа жыць у Тваім шатры?

Хто не чыніць бліжняму свайму зла, *

не ўзводзіць паклёп на свайго суседа, 

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры?

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць, *

не пахіснецца ніколі. 

Рэфрэн: Пане, хто можа жыць у Тваім шатры?

ДРУГОЕ ЧЫТАННЕ (Як  1, 17–18. 21b–22. 27)

Будзьце ж выканаўцамі слова

Чытанне Паслання святога апостала Якуба.

Браты мае ўмілаваныя:

Усялякае дараванне добрае і ўсялякі дасканалы дар паходзіць звыш ад Айца святла, у якога няма зменлівасці або ценю змены. Пастанавіўшы, нарадзіў нас Айцец словам праўды, каб мы былі пэўным пачаткам Ягоных стварэнняў.

Прыміце з пакораю пасеянае ў вас слова, якое можа збавіць вашыя душы. Будзьце ж выканаўцамі слова, а не толькі слухачамі, якія падманваюць саміх сябе.

Чыстая і беззаганная пабожнасць перад Богам і Айцом — гэта тое, каб наведваць сірот і ўдоваў у нядолі іхняй і захоўваць сябе незаплямленым светам.

Гэта слова Божае.

СПЕЎ ПЕРАД ЕВАНГЕЛЛЕМ (Як 1, 18)

Акламацыя: Аллелюя, аллелюя, аллелюя.

Пастанавіўшы, нарадзіў нас Айцец словам праўды,

каб мы былі пэўным пачаткам яго стварэнняў.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 1–8. 14–15. 21–23)

Вы пакінулі запаведзь Божую, а трымаецеся чалавечай традыцыі.

+ Чытанне святога Евангелля паводле Марка.

У той час:

Сышліся разам да Езуса фарысеі і некаторыя з кніжнікаў, якія прыйшлі з Ерузалема. І ўбачылі, што некаторыя вучні Ягоныя елі хлеб нячыстымі, гэта значыць, неабмытымі рукамі. Фарысеі ж і ўсе юдэі, трымаючыся традыцыі старэйшых, не ядуць, пакуль старанна не памыюць рук. І вярнуўшыся з рынку, не ядуць, пакуль не абмыюцца. Ёсць і яшчэ шмат таго, чаго прынята трымацца: абмыцця кубкаў, і збаноў, і місаў, і лавак.

Тады пытаюцца ў Яго фарысеі і кніжнікі: Чаму вучні Твае не трымаюцца традыцыі старэйшых, але ядуць хлеб нячыстымі рукамі?

Ён адказаў ім: Добра прарочыў Ісая наконт вас, крывадушных, як напісана: Народ гэты шануе Мяне вуснамі, а сэрцы іх далёка ад Мяне. Але марна пакланяюцца Мне, навучаючы вучэнню чалавечых запаведзяў. Бо вы пакінулі запаведзь Божую, а трымаецеся чалавечай традыцыі.

Потым зноў паклікаў народ і сказаў яму: Слухайце Мяне ўсе і разумейце. Няма нічога, што магло б, уваходзячы звонку ў чалавека, зрабіць яго нячыстым, але тое робіць чалавека нячыстым, што выходзіць з яго.

Бо знутры, з чалавечага сэрца, выходзяць благія думкі, распуста, крадзеж, забойствы, зайздрасць, чужалоства, сквапнасць, зласлівасць, падступнасць, бессаромнасць, блюзнерства, пыха, глупства. Усё гэтае зло знутры выходзіць і робіць чалавека нячыстым.

Гэта слова Пана.

XXІІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Сір 3, 17–18. 20. 28–29)

Станавіся пакорным, і знойдзеш ласку ў вачах Пана

Чытанне кнігі Мудрасці Сіраха.

Дзіця, рабі свае справы ў пакоры, і будзе любіць цябе чалавек богаўгодны. Чым больш ты вялікі, тым больш пакорным станавіся, і тады знойдзеш ласку ў вачах Пана, бо вялікая магутнасць Пана і праз пакорных праслаўляецца Ён.

Няма леку на нядолю ганарыстага, бо парастак зла пусціў у ім карані. Сэрца разумнага разважае над прыпавесцю, а мець уважлівае вуха — гэта жаданне мудраца.

Гэта слова Божае.

РЭСПАНСАРЫЙНЫ ПСАЛЬМ (Пс 68 (67), 4–5аc. 6–7аb. 10–11, Р.: пар. 11b)

Рэфрэн: Божа, Ты падрыхтаваў дом убогаму.

4. А справядлівыя няхай узрадуюцца і ўзвесяляцца перад Богам, *

і трыумфуюць у радасці.

5. Спявайце Богу, слаўце імя Яго, *

радуйцеся перад Яго абліччам.

Рэфрэн: Божа, Ты падрыхтаваў дом убогаму.

6. Айцец для сіротаў і суддзя ўдоваў — *

Бог у сваім святым жыллі.

7. Бог рыхтуе дом для самотных, *

вязняў выводзіць да шчасця.

Рэфрэн: Божа, Ты падрыхтаваў дом убогаму.

10. Шчодры дождж спаслаў Ты, Божа, *

падмацаваў сваю знямоглую спадчыну.

11. Твае стварэнні там жылі; *

у дабрыні сваёй Ты дапамагаў убогаму, Божа.

Рэфрэн: Божа, Ты падрыхтаваў дом убогаму.

ДРУГОЕ ЧЫТАННЕ (Гбр 12, 18–19. 22–24а)

Вы прыступіліся да гары Сіён і да горада Бога жывога

Чытанне Паслання да Габрэяў.

Браты:

Вы не прыступіліся ні да намацальнага, ні да распаленага агню, ні да змроку, цемры і буры, ні да гулу трубы і такога голасу словаў, што тыя, хто яго пачуў, прасілі больш не звяртацца да іх непасрэдна. 

Вы ж прыступіліся да гары Сіён і да горада Бога жывога, да нябеснага Ерузалема, да безлічы Анёлаў, да святочнага сходу, да Касцёла першародных, запісаных у нябёсах, і да Бога — Суддзі ўсіх, да духаў праведных, якія дасягнулі дасканаласці, да Езуса — Пасрэдніка Новага Запавету.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе, — кажа Пан, —

і навучыцеся ад Мяне, бо Я ціхі і пакорны сэрцам. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 1. 7–14)

Кожны, хто ўзвышае сябе, будзе паніжаны, а хто паніжае сябе, узвысіцца

+ Чытанне святога Евангелля паводле Лукі.

Калі Езус прыйшоў у суботу да дому аднаго з кіраўнікоў фарысейскіх з’есці хлеба, яны сачылі за Ім.

Заўважыўшы, што запрошаныя выбіралі першыя месцы, расказаў ім прыпавесць: Калі нехта пакліча цябе на вяселле, не сядай на першае месца, каб не аказалася, што нехта з пакліканых ім больш ганаровы за цябе, і каб той, хто запрасіў і яго, і цябе, не падышоў і не сказаў табе: Саступі яму месца. І тады з сорамам павінен будзеш заняць апошняе месца. 

А калі цябе запросяць, прыйдзі і сядай на апошняе месца, каб той, хто цябе запрасіў, падышоў да цябе і сказаў: Дружа, перасядзь вышэй. Тады будзе табе пашана перад тымі, хто сядзіць з табою. Кожны, хто ўзвышае сябе, будзе паніжаны, а хто паніжае сябе, узвысіцца.

Пасля Езус сказаў таму, хто запрасіў Яго: Калі наладжваеш абед ці вячэру, не кліч сяброў тваіх, ні братоў тваіх, ні родных тваіх, ні суседзяў багатых, каб і яны не паклікалі цябе ў адказ, і ты атрымаў бы адплату.

Але, калі наладжваеш гасціну, кліч убогіх, калекаў, кульгавых, невідушчых, і шчаслівы будзеш, што яны не маюць як адплаціць табе, бо адплаціцца табе ў дзень уваскрасення справядлівых.

Гэта слова Пана.

Панядзелак (XXII)

ПЕРШАЕ ЧЫТАННЕ (1 Тэс 4, 13–18)

Памерлых у Езусе Бог прывядзе з Ім

Чытанне Паслання святога апостала Паўла да Тэсаланікійцаў.

Мы не хочам, браты, пакідаць вас у няведанні пра памерлых, каб не тужылі вы, як і іншыя, хто не мае надзеі. Бо калі мы верым, што Езус памёр і ўваскрос, то і памерлых у Езусе Бог прывядзе з Ім. 

Бо тое кажам вам у слове Пана, што мы, жывыя, пакінутыя да прыйсця Пана, не апярэдзім тых, якія памерлі. Бо сам Пан на заклік і на голас Арханёла і трубы Божай сыдзе з неба, і памерлыя ў Хрысце ўваскрэснуць першымі. Пасля мы, якія застаемся жывымі, будзем падхоплены на аблоках разам з імі насустрач Пану ў паветра, і гэтак назаўсёды будзем з Панам. Таму заахвочвайце адзін аднаго гэтымі словамі. 

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1 і 3. 4–5. 11–12. 13, Р.: 13b)

Рэфрэн: Пан прыходзіць судзіць зямлю.

4. Спявайце Пану новую песню, *

спявай Пану, уся зямля.

3. Апавядайце між плямёнамі пра  славу Яго, *

паміж усімі народамі пра цуды Ягоныя.

Рэфрэн: Пан прыходзіць судзіць зямлю.

4. Бо вялікі Пан і вельмі праслаўлены, *

Ён грозны па-над усімі багамі.

5. Бо ўсе богі народаў — ідалы, *

а Пан стварыў нябёсы.

Рэфрэн: Пан прыходзіць судзіць зямлю.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

14. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Пан прыходзіць судзіць зямлю.

15. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Пан прыходзіць судзіць зямлю.

СПЕЎ ПЕРАД ЕВАНГЕЛЛЕМ (пар. Лк 4, 18)

Акламацыя: Аллелюя, аллелюя, аллелюя.

Дух Пана на Мне, 

Ён паслаў Мяне абвяшчаць добрую навіну ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 16–30)

Паслаў Мяне абвяшчаць добрую навіну ўбогім... Ніводзін прарок не з’яўляецца пажаданым на сваёй бацькаўшчыне

+ Чытанне святога Евангелля паводле Лукі.

У той час:

Езус прыйшоў у Назарэт, дзе быў выхаваны, і ўвайшоў паводле свайго звычаю ў дзень суботні ў сінагогу, і ўстаў, каб чытаць. І падалі Яму кнігу прарока Ісаі. Ён, разгарнуўшы кнігу, трапіў на месца, дзе было напісана: 

Дух Пана на Мне; 

бо Ён намасціў Мяне

абвяшчаць добрую навіну ўбогім, 

паслаў Мяне абвяшчаць вызваленне палонным,

і сляпым вяртаць зрок, 

каб выпусціць спакутаваных на свабоду,

каб абвясціць год ласкі Пана.

Закрыўшы кнігу, Ён аддаў яе слузе і сеў. А вочы ўсіх у сінагозе былі скіраваныя на Яго. І Ён пачаў гаварыць ім: Сёння споўніліся гэтыя словы Пісання, якія вы чулі. І ўсе сведчылі Яму і здзіўляліся словам ласкі, якія выходзілі з вуснаў Ягоных і казалі: Ці не сын Юзафа гэта?

І Ён сказаў ім: Напэўна, скажаце мне такую прыказку: Лекар, вылечы самога сябе; зрабі і тут, у тваёй бацькаўшчыне тое, што, як мы чулі, сталася ў Кафарнауме. І сказаў: Сапраўды кажу вам: ніводзін прарок не з’яўляецца пажаданым на сваёй бацькаўшчыне. Па праўдзе кажу вам: шмат ўдоваў было ў Ізраэлі ў дні Іллі, калі неба было замкнёным тры гады і шэсць месяцаў, так што быў вялікі голад па ўсёй зямлі. І да ніводнай з іх не быў пасланы Ілля, а толькі да аўдавелай жанчыны ў Сарэпту Сідонскую.

Шмат таксама было пракажоных у Ізраэлі ў часы прарока Елісея, і ніводзін з іх не быў ачышчаны, апрача Наамана сірыйца.

Пачуўшы гэта, усе ў сінагозе напоўніліся гневам і, устаўшы, выгналі Яго прэч з горада, і павялі на вяршыню гары, на якой быў пабудаваны іх горад, каб скінуць Яго. 

Але Ён, прайшоўшы паміж іх, адышоў.

Гэта слова Пана.

Аўторак (XXII)

ПЕРШАЕ ЧЫТАННЕ (1 Тэс 5, 1–6. 9–11)

Памёр за нас, каб мы жылі разам з Ім

Чытанне Першага паслання святога апостала Паўла да Тэсаланікійцаў.

Пра часы і пэўную пару няма патрэбы пісаць вам, браты, бо вы самі дакладна ведаеце, што дзень Пана прыйдзе, як злодзей уначы. 

Калі будуць гаварыць: Мір і бяспека, — тады пагібель неспадзяваная прыйдзе да іх, быццам мукі да парадзіхі, і яны не ўцякуць. Вы ж, браты, не ў цемры, каб дзень застаў вас, як злодзей; бо ўсе вы сыны святла і сыны дня. Мы не належым ні да ночы, ні да цемры.

Дык не будзем жа спаць, як астатнія, але чувайма і будзьма цвярозымі.

Таму што Бог прызначыў нас не для гневу, але для атрымання збаўлення праз нашага Пана Езуса Хрыста, які памёр за нас, каб мы, жывыя ці мёртвыя, жылі разам з Ім. Таму заахвочвайце сябе ўзаемна і настаўляйце адзін аднаго, як вы і робіце.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 13–14, Р.: 13)

Рэфрэн: Убачу дабрыню Пана ў краіне жывых.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Убачу дабрыню Пана ў краіне жывых.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню. 

Рэфрэн: Убачу дабрыню Пана ў краіне жывых.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Убачу дабрыню Пана ў краіне жывых.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 31–37)

Я ведаю, кім Ты ёсць: Ты — Святы Божы

+ Чытанне святога Евангелля паводле Лукі.

У той час:

Езус прыйшоў у галілейскі горад Кафарнаум і навучаў там у дні шабату. І дзівіліся навучанню Ягонаму, таму што слова Ягонае мела ўладу. 

І быў у сінагозе чалавек, апантаны нячыстым духам. Ён закрычаў моцным голасам: Што Табе да нас, Езус Назаранін? Ты прыйшоў загубіць нас? Я ведаю, кім Ты ёсць: Ты — Святы Божы.

Але Езус забараніў яму, кажучы: Замоўкні і выйдзі з яго. Тады нячысты дух кінуў яго на сярэдзіну і выйшаў з яго, нічым не нашкодзіўшы яму.

І здзіўленне ахапіла ўсіх, і гаварылі адзін аднаму, кажучы: Што гэта за слова, што з уладаю і моцай Ён загадвае нячыстым духам, і яны выходзяць? 

І разнеслался пагалоска пра Яго па ўсёй навакольнай мясцовасці.

Гэта слова Пана.

Серада (XXII)

ПЕРШАЕ ЧЫТАННЕ (Клс 1, 1–8)

Прыйшло да вас слова праўды, як і ва ўсім свеце

Пачатак Паслання святога апостала Паўла да Каласянаў.

Павел, з волі Божай апостал Езуса Хрыста, і брат Цімафей — святым і верным братам у Хрысце, якія ў Калосах: ласка вам і спакой ад Бога, Айца нашага. 

Дзякуем Богу і Айцу нашага Пана Езуса Хрыста, заўсёды молячыся за вас, бо мы пачулі пра вашую веру ў Хрысце Езусе і пра любоў, якую маеце да ўсіх святых дзеля надзеі, што захавана для вас ў нябёсах. Вы пачулі пра яе раней у слове праўды Евангелля, якое прыйшло да вас. І як яно прыносіць плён і расце ва ўсім свеце, так і сярод вас, пачынаючы з дня, калі вы пачулі і спазналі Божую ласку ў праўдзе. Вы навучыліся гэтаму ад Эпафраса, нашага ўмілаванага супрацоўніка, вернага слугі Хрыстовага для вас, які і выявіў нам вашую любоў у Духу.

Гэта слова Божае.

РЭСПАНСАРЫЙНЫ ПСАЛЬМ (Пс 52 (51), 10. 11, Р.: пар. 10b)

Рэфрэн: Спадзяюся, Пане, на Тваю міласэрнасць.

10. Я ж — як зялёная аліўка *

ў доме Божым, 

заўсёды спадзяюся *

на Божую міласэрнасць.

Рэфрэн: Спадзяюся, Пане, на Тваю міласэрнасць.

11. Навекі буду славіць Цябе за тое, *

што Ты зрабіў, 

і спадзявацца на Тваё імя, *

бо яно добрае для Тваіх верных.

Рэфрэн: Спадзяюся, Пане, на Тваю міласэрнасць.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім, 

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 38–44)

Таксама іншым гарадам Мне трэба абвяшчаць Добрую Навіну, бо для гэтага Я пасланы

+ Чытанне святога Евангелля паводле Лукі.

У той час:

Езус пакінуў сінагогу і прыйшоў у дом Сымона. Між тым моцная гарачка ахапіла Сымонаву цешчу. І прасілі Яго за яе.

Стаўшы над ёю, Езус забараніў гарачцы, і тая пакінула яе. Жанчына адразу ж паднялася і прыслугоўвала ім.

На захадзе сонца ўсе, хто меў хворых на розныя немачы, прыводзілі іх да Езуса. Ён жа, ускладаючы рукі на кожнага з іх, аздараўляў іх. І шмат з каго выходзілі злыя духі, якія крычалі, кажучы: Ты — Сын Божы! Але Ён забараняў і не дазваляў ім казаць, бо яны ведалі, што Ён Месія.

Калі настаў дзень, Езус выйшаў і скіраваўся ў пустыннае месца. А людзі шукалі Яго і, прыйшоўшы да Яго, затрымлівалі Яго, каб не сыходзіў ад іх. 

Але Ён сказаў ім: Таксама іншым гарадам Мне трэба абяшчаць Добрую Навіну аб Валадарстве Божым, бо для гэтага Я пасланы.

І прапаведаваў у сінагогах Юдэі.

Гэта слова Пана.

Чацвер (XXII)

ПЕРШАЕ ЧЫТАННЕ (Клс 1, 9–14)

Вызваліў нас з-пад улады цемры і прывёў у Валадарства ўмілаванага Сына свайго

Чытанне Паслання святога апостала Паўла да Каласянаў.

Браты:

З таго дня, калі пачулі пра вас, мы няспынна молімся і просім, каб вы напоўніліся пазнаннем волі Божай ва ўсёй мудрасці і духоўным разуменні; каб вы паступалі годна Пана і ва ўсім падабаліся Яму, прыносячы плён ва ўсякай добрай справе і ўзрастаючы ў пазнанні Бога; каб вы умацоўваліся ўсёю сілаю паводле моцы славы Ягонай для поўнай вытрываласці і доўгацярплівасці. Мы з радасцю дзякуем Богу і Айцу, які паклікаў вас да ўдзелу ў спадчыне святых у святле, які вызваліў нас з-пад улады цемры і прывёў у Валадарства ўмілаванага Сына свайго, у якім мы маем адкупленне і адпушчэнне грахоў.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97),  2–3аb. 3c–4. 5–6, Р.: 2а)

Рэфрэн: Пан паказаў сваё збаўленне.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Пан паказаў сваё збаўленне.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан паказаў сваё збаўленне.

5. Грайце Пану на гуслях, *

на гуслях і на гарфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Пан паказаў сваё збаўленне.

СПЕЎ ПЕРАД ЕВАНГЕЛЛЕМ (Мц 4, 19)

Акламацыя: Аллелюя, аллелюя, аллелюя.

Ідзіце за Мною, — кажа Пан, — 

і Я зраблю вас лаўцамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 1–11)

Пакінулі ўсё і пайшлі за Ім

+ Чытанне святога Евангелля паводле Лукі.

У той час:

Натоўп ціснуўся да Езуса, каб слухаць слова Божае, а Ён стаяў каля возера Генэзарэт. І ўбачыў Ён два чаўны, якія стаялі каля возера, а рыбакі выйшлі з іх і паласкалі сеткі. Увайшоўшы ў адзін з чаўноў, які належаў Сымону, папрасіў яго крыху адплысці ад берага. Тады Ён сеў і вучыў людзей з чаўна.

А калі скончыў гаварыць, сказаў Сымону: Плыві на глыбіню, а вы закіньце сеткі вашыя для ўлову. Сымон сказаў Яму ў адказ: Настаўнік, мы працавалі ўсю ноч і нічога не злавілі, але на Тваё слова закіну сеткі. 

Зрабіўшы так, яны злавілі вялікае мноства рыбы, аж пачыналі рвацца іхнія сеткі. І ківалі супольнікам, якія былі ў другім чаўне, каб прыйшлі дапамагчы ім. Тыя прыйшлі і напоўнілі абодва чаўны, так што яны пачалі тануць.

Калі гэта ўбачыў Сымон Пётр, прыпаў да каленяў Езуса і сказаў: Адыдзі ад мяне, Пане, бо я чалавек грэшны. Бо з-за ўлову рыбы, якую злавілі, вялікае здзіўленне ахапіла яго і ўсіх, хто быў з Ім, а таксама Якуба і Яна, сыноў Зэбэдэя, якія былі супольнікамі Сымона. 

Тады сказаў Езус Сымону: Не бойся, адгэтуль будзеш лавіць людзей. А калі выцягнулі чаўны на бераг, пакінулі ўсё і пайшлі за Ім.

Гэта слова Пана.

Пятніца (XXII)

ПЕРШАЕ ЧЫТАННЕ (Клс 1, 15–20)

Усё праз Яго і для Яго створана

Чытанне Паслання святога апостала Паўла да Каласянаў.

Браты:

Езус Хрыстус з’яўляецца вобразам нябачнага Бога, першародным сярод усякага стварэння. Бо ў Ім было створана ўсё, што на нябёсах і на зямлі, бачнае і нябачнае: ці троны, ці панаванні, ці начальствы, ці ўлады — усё праз Яго і для Яго створана. Ён ёсць раней за ўсё, і ўсё трымаецца ў Ім. Ён — Галава Цела, гэта значыць, Касцёла. Ён — пачатак, першародны з мёртвых, каб Ён ва ўсім меў першынство. Бо спадабалася Айцу, каб у Ім жыла ўся паўната і каб праз Яго прымірыць з сабою ўсё, і зямное, і нябеснае, усталяваўшы мір праз Кроў Ягонага крыжа. 

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 4–5, Р.: 2с)

Рэфрэн: Станьце перад абліччам Пана з радасным спевам.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Станьце перад абліччам Пана з радасным спевам.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Станьце перад абліччам Пана з радасным спевам.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

Рэфрэн: Станьце перад абліччам Пана з радасным спевам.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Станьце перад абліччам Пана з радасным спевам.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан. 

Хто ідзе за Мною, той будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 33–39)

Калі жаніх будзе забраны ад іх, тады  і будуць посціць 

+ Чытанне святога Евангелля паводле Лукі.

У той час: 

Фарысеі і кніжнікі казалі Езусу: Вучні Янавы часта посцяць і моляцца, падобным чынам робяць і вучні фарысеяў, а Твае — ядуць і п’юць. Езус адказаў ім: Ці можаце прымусіць гасцей вяселля посціць, пакуль жаніх застаецца з імі? Але прыйдуць дні, калі жаніх будзе забраны ад іх, тады і будуць посціць у тыя дні.

І расказаў ім прыпавесць: Ніхто не адрывае латкі ад новага адзення, каб прышыць да старога. Інакш і новае парвецца, і да старога не падыдзе латка ад новага.

Ніхто таксама не налівае новага віна ў старыя мяхі. Інакш новае віно мяхі парве і само выцячэ, і мяхі прападуць. Новае ж віно трэба наліваць у новыя мяхі. І ніхто, выпіўшы старога, не хоча новага, бо кажа: Старое лепшае.

Гэта слова Пана.

Субота (XXII)

ПЕРШАЕ ЧЫТАННЕ (Клс 1, 21–23)

Бог прымірыў вас, каб паставіць вас святымі і беззаганнымі

Чытанне Паслання святога апостала Паўла да Каласянаў.

Браты:

Хоць вы калісьці былі адчужаныя і варожыя паводле мыслення і сваіх благіх справаў, цяпер Бог прымірыў вас у целе плоці Хрыстовай праз Ягоную смерць, каб паставіць вас перад Ягоным абліччам святымі, беззаганнымі і бездакорнымі, калі толькі вы сапраўды грунтоўна і цвёрда трываеце ў веры і не даеце адвесці сябе ад надзеі Евангелля, якое пачулі і якое было абвешана ўсяму стварэнню пад небам, слугою якога стаў я, Павел.  

Гэта слова Божае.

РЭСПАНСАРЫЙНЫ ПСАЛЬМ (Пс 54 (53), 3–4. 6 і 8, Р.: пар. 6а)

Рэфрэн: Вось Пан Бог мне дапамагае.

3. Уратуй мяне, Божа, сваім імем, *

і судзі мяне сваёю моцай.

4. Божа, пачуй маю малітву, *

выслухай словы маіх вуснаў.

Рэфрэн: Вось Пан Бог мне дапамагае.

6. Вось Бог дапамагае мне, *

Пан падтрымлівае маё жыццё.

8. Я добраахвотна прынясу Табе ахвяру,*

падзякую Твайму імені, Пане, бо яно добрае.

Рэфрэн: Вось Пан Бог мне дапамагае.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 1–5)

Чаму вы робіце тое, што не дазволена ў шабат?

+ Чытанне святога Евангелля паводле Лукі.

У пэўны шабат давялося Езусу праходзіць праз збожжа, а вучні Ягоныя зрывалі каласы і елі, расціраючы рукамі.

І некаторыя з фарысеяў казалі: Чаму вы робіце тое, што не дазволена ў шабат?

Тады Езус сказаў ім у адказ: Хіба не чыталі вы, што зрабіў Давід, калі згаладаўся разам са сваімі спадарожнікамі? Як увайшоў ён у дом Божы, узяў ахвярныя хлябы, якія дазвалялася есці толькі святарам, і даў іх сваім спадарожнікам.

І сказаў ім: Сын Чалавечы — гаспадар шабату.

Гэта слова Пана.

ХХIІI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Эзх 33, 7–9)

Калі ты не будзеш асцерагаць бязбожніка, будзеш адказваць за ягоную кроў 

Чытанне кнігі прарока Езэхіэля

Так кажа Пан:

Cыне чалавечы, Я паставіў цябе вартаўніком дому Ізраэля. І ты будзеш слухаць словы з вуснаў Маіх, і будзеш перасцерагаць іх ад Майго імя. Калі Я скажу бязбожнніку: Бязбожнік, ты памрэш, — а ты нічога не будзеш гаварыць, каб асцерагчы бязбожніка ад дарогі яго, то ён памрэ ў несправядлівасці сваёй, але ты будзеш адказваць за ягоную кроў. Калі ты асцеражэш бязбожніка ад дарогі яго, каб адвярнуўся ад яе, і ён не адвернецца ад дарогі сваёй, то ён памрэ ў несправядлівасці сваёй, а ты ўратуеш душу сваю.

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7b–9, Р.: 8а)

Рэфрэн: Не рабіце жорсткімі сэрцы вашыя.

3. Прыйдзіце, заспяваем Пану, *

усклікнем Богу, скале нашага збаўлення.

4. Станем з падзякаю перад абліччам Ягоным, *

у песнях усклікнем Яму.

Рэфрэн: Не рабіце жорсткімі сэрцы вашыя.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі. 

Рэфрэн: Не рабіце жорсткімі сэрцы вашыя.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыбе, *

як на пустыні ў дзень Масы, 

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: Не рабіце жорсткімі сэрцы вашыя.

ДРУГОЕ ЧЫТАННЕ (Рым 13, 8–10)

Любоў ёсць выкананнем Закона

Чытанне Паслання святога апостала Паўла да Рымлянаў.

Браты:

Не будзьце нікому павінныя нічога, апроч узаемнай любові: бо той, хто любіць бліжняга, выканаў Закон. Таму што запаведзі: не чужалож, не забівай, не крадзі, не пажадай ды ўсе іншыя змяшчаюцца ў адным наказе: Любі бліжняга твайго, як самога сябе. Любоў не чыніць бліжняму зла; любоў ёсць выкананнем Закону.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 15–20)

Калі паслухаецца цябе, то ты здабыў брата свайго

+ Чытанне святога Евангелля паводле Мацвея.

У той час:

Езус сказаў сваім вучням: Калі зграшыць супраць цябе брат твой, пайдзі і дакары яго сам-насам. Калі паслухаецца цябе, то ты здабыў брата свайго. Калі ж не паслухаецца, вазьмі з сабою яшчэ аднаго ці двух, каб вуснамі двух ці трох сведкаў пацвердзілася ўсялякае слова. Калі ж не паслухаецца іх, скажы касцёлу. А калі і касцёла не паслухаецца, то няхай ён будзе для цябе як язычнік і мытнік. Сапраўды кажу вам: што вы звяжаце на зямлі, тое будзе звязана ў небе, і што развяжаце на зямлі, тое будзе развязана ў небе. 

Сапраўды таксама кажу вам, што, калі б двое з вас на зямлі згодна прасілі б нейкай рэчы, то станецца ім ад Айца Майго, які ў нябёсах. Бо, дзе двое ці трое сабраліся ў імя Маё, там Я ёсць сярод іх.

Гэта слова Пана.

XXІIІ ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 35, 4–7а)

Вочы сляпых будуць бачыць, і вушы глухіх адкрыюцца

Чытанне кнігі прарока Ісаі.

Скажыце маладушным: 

Будзьце адважнымі! Не бойцеся! 

Вось Бог ваш, помста прыйдзе; 

адплата Божая. 

Ён сам прыходзіць і збавіць вас.

Тады вочы сляпых будуць бачыць,

і вушы глухіх адкрыюцца. 

Тады кульгавы, як алень, падскочыць, 

і язык нямых усклікне радасна.

Бо пачне біць крыніца вады ў пустыні, 

і патокі ў стэпах;

засохлая зямля ператворыцца ў возера; 

бязводнае месца ў крыніцы вады.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 7. 8–9а. 9bc–10, Р.: 1)

Рэфрэн: Хвалі, душа мая, Пана.

Або: Аллелюя.

7.  Ён справядліва судзіць пакрыўджаных, 

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

Або: Аллелюя.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

Або: Аллелюя.

ДРУГОЕ ЧЫТАННЕ (Як 2, 1–5)

Ці ж не Бог выбраў бедных спадкаемцамі Валадарства

Чытанне Паслання святога апостала Якуба.

Браты мае, не зважаючы на асобы, майце веру ў Езуса Хрыста, нашага Пана хвалы. Бо калі на сход ваш прыйдзе чалавек з залатым пярсцёнкам, у бліскучым адзенні, і ўвойдзе таксама бедны ў бруднай вопратцы, і вы пагледзіце на апранутага ў бліскучае адзенне, і скажаце яму: Ты сядай тут, на добрае месца, — а беднаму скажаце: Ты стань там, — ці: Сядай тут, каля падножжа майго, — то ці ж не робіце адрознення між вамі самімі і не становіцеся суддзямі са злымі думкамі? 

Паслухайце, браты мае ўмілаваныя. Ці ж не Бог выбраў бедных свету багатымі вераю і спадкаемцамі Валадарства, якое Ён абяцаў тым, хто любіць Яго?

Гэта слова Божае.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле аб Валадарстве

і лячыў усялякую немач у людзей. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 7, 31–37)

Учыніў, што глухія чуюць, а нямыя гавораць

+ Чытанне святога Евангелля паводле Марка.

У той час:

Езус выйшаў з зямель Тыру і прайшоў праз Сідон да Галілейскага мора, пасярод межаў Дэкаполіса. І прынеслі да Яго глуханямога, і прасілі, каб усклаў на Яго руку. Адвёўшы яго далей ад натоўпу, паклаў у яго вушы свае пальцы і, плюнуўшы на іх, дакрануўся імі да ягонага языка. І, паглядзеўшы на неба, уздыхнуў і сказаў яму: Эффата! — што значыць: Адкрыйся. І адразу ж  адкрыліся вушы ягоныя і развязаліся путы языка ягонага, і пачаў гаварыць выразна. 

Тады Езус загадаў ім, каб нікому не казалі. Але колькі ні забараняў ім, яны яшчэ больш апавядалі. І, будучы надзвычай здзіўленымі, казалі: Ён зрабіў ўсё добра: учыніў, што глухія чуюць, а нямыя гавораць.

Гэта слова Пана.

XXІIІ ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мдр 9, 13–18b)

Хто можа спазнаць, чаго жадае Пан?

Чытанне кнігі Мудрасці Саламона.

Хто з людзей можа спазнаць Божы намер, або хто можа зразумець, чаго жадае Пан? Разважанні смяротных нясмелыя, і рызыкоўныя задумы нашы, бо тленнае цела прыгнятае душу, а земляны шацёр абцяжарвае поўны клопатаў розум. 

Мы з цяжкасцю разгадваем тое, што на зямлі, і з намаганнямі знаходзім тое, што пад рукамі; а хто ж зможа даследаваць тое, што ў нябёсах? Хто б спазнаў Твой намер, калі б Ты не даў мудрасці і не спаслаў Святога Духа звыш?

І так выпрасталіся сцежкі зямных жыхароў і людзі навучыліся таму, што прыемна Табе.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 3–4. 5–6. 12–13. 14 і 17, Р.: 1)

Рэфрэн: Пан наш прытулак з пакалення ў пакаленне.

3. Ты вяртаеш чалавека ў пыл і кажаш: *

Вяртайцеся сыны Адама.

4. Бо тысяча гадоў перад вачыма Тваімі, †

як дзень учарашні, які мінуў, *

або як адна начная варта.

Рэфрэн: Пан наш прытулак з пакалення ў пакаленне.

5. Нібы разводдзем іх змываеш, †

яны становяцца нібы ранішні сон, *

як трава, што расце:

6. раніцай цвіце і зелянее, *

а ўвечары вяне і сохне.

Рэфрэн: Пан наш прытулак з пакалення ў пакаленне.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх! 

Рэфрэн: Пан наш прытулак з пакалення ў пакаленне.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Пан наш прытулак з пакалення ў пакаленне.

ДРУГОЕ ЧЫТАННЕ (Флм 9b–10. 12–17)

Ужо не як слугу, але як брата ўмілаванага, прымі яго

Чытанне Паслання святога апостала Паўла да Філімона.

Умілаваны:

Я, Павел, будучы старцам, а цяпер і вязнем Езуса Хрыста, прашу цябе за майго сына Анісіма, якога нарадзіў я ў кайданах. Адсылаю яго да цябе, а ты прымі яго — гэта маё сэрца.

Я хацеў затрымаць яго пры сабе, каб ён замест цябе паслужыў мне ў кайданах за Евангелле. Але без тваёй згоды нічога не хацеў бы рабіць, каб добрая справа твая была не з прымусу, а з добрай волі. Бо, можа, ён дзеля таго аддаліўся ад цябе на пэўны час, каб ты прыняў яго назаўсёды ўжо не як слугу, але больш чым слугу, як брата ўмілаванага, асабліва для мне, а тым больш для цябе, і паводле цела, і ў Пану. 

Таму, калі лічыш мяне супольнікам, то прымі яго, як мяне.

Гэта слова Божае.

СПЕЎ ПЕРАД ЕВАНГЕЛЛЕМ (Пс 119 (118), 135)

Акламацыя: Аллелюя, аллелюя, аллелюя.

Пакажы слузе Твайму святло свайго аблічча *

і навучы мяне Тваім пастановам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Ніхто з вас, калі не пакіне ўсяго, што мае, не можа быць вучнем Маім

+ Чытанне святога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем. 

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць. 

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак ніхто з вас, калі не пакіне ўсяго, што мае, не можа быць Маім вучнем.

Гэта слова Пана.

Панядзелак (XXIII)

ПЕРШАЕ ЧЫТАННЕ (Клс 1, 24 — 2, 3)

Я стаў слугою Касцёла, каб выканаць схаваную ад вякоў таямніцу

Чытанне Паслання святога апостала Паўла да Каласянаў.

Браты:

Цяпер я радуюся за вас ў цярпеннях і дапаўняю недахоп у маім целе пакутаў Хрыста за Ягонае Цела, якім ёсць Касцёл, слугою якога я стаў паводле дадзенага мне дзеля вас Божага распараджэння, каб выканаць слова Божае, таямніцу, схаваную ад вякоў і ад пакаленняў, якая цяпер аб’явілася Ягоным святым. Ім захацеў Бог адкрыць сярод язычнікаў багацце славы таямніцы гэтай, якою ёсць Хрыстус сярод вас — надзея славы. Яго мы прапаведуем, настаўляючы кожнага чалавека і навучаючы кожнага чалавека ўсялякай мудрасці, каб учыніць кожнага чалавека дасканалым у Хрысце. Дзеля гэтага я і працую, змагаючыся моцаю таго, хто дзейнічае ўва мне.

Бо я хачу, каб вы ведалі, якую вялікую барацьбу я вяду за вас і за тых, хто ў Лаадыкеі, а таксама за ўсіх тых, хто не бачыў мяне асабіста. Няхай будуць заахвочаны сэрцы іхнія і злучаны ў любові дзеля ўсяго багацця паўнаты разумення, дзеля пазнання таямніцы Бога, Хрыста, у якім схаваны ўсе скарбы мудрасці і пазнання.

Гэта слова Божае.

РЭСПАНСАРЫЙНЫ ПСАЛЬМ (Пс 62 (61), 6–7. 9, Р.: 8а)

Рэфрэн: У Богу маё збаўленне і мая слава.

6. Толькі ў Богу шукай спакою, душа мая, *

бо на Яго ўся мая надзея.

7. Толькі Ён — мая скала і маё збаўленне, *

Ён — мая цвярдыня, я не пахіснуся.

Рэфрэн: У Богу маё збаўленне і мая слава.

9. Народзе, на Яго спадзявайся *

ў кожную хвіліну.

Вылівайце перад Ім вашыя сэрцы, *

Бог — нашае прыстанішча.

Рэфрэн: У Богу маё збаўленне і мая слава.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 6–11)

Сачылі, ці не будзе аздараўляць у шабат

+ Чытанне святога Евангелля паводле Лукі.

Аднойчы ў шабат Езус увайшоў у сінагогу і навучаў. І быў там чалавек, які меў паралізаваную правую руку. А фарысеі і кніжнікі сачылі, ці не будзе Езус аздараўляць ў шабат, каб знайсці, у чым абвінаваціць Яго. 

Ён жа, ведаючы думкі іхнія, сказаў чалавеку, у якога была паралізавана рука: Падыміся і стань пасярэдзіне. Той падняўся і стаў.

Тады Езус сказаў ім: Я пытаюся ў вас, ці дазволена ў шабат рабіць дабро або рабіць зло; уратаваць душу ці загубіць?

І, паглядзеўшы на ўсіх іх, сказаў таму: Працягні руку сваю. Той зрабіў гэта, і выздаравела рука ягоная.

А яны ж напоўніліся лютасцю і абмяркоўвалі паміж сабою, што б зрабіць з Езусам. 

Гэта слова Пана.

Аўторак (XXIII)

ПЕРШАЕ ЧЫТАННЕ (Клс 2, 6–15)

Пан ажывіў вас разам з Ім, дараваўшы нам усе грахі 

Чытанне Паслання святога апостала Паўла да Каласянаў.

Браты:

Як вы прынялі Пана Езуса Хрыста, так паступайце ў Ім, укаранёныя і збудаваныя ў Ім, умацаваныя вераю, як навучылі вас, перапаўняючыся ўдзячнасцю. Глядзіце, каб ніхто не захапіў вас у палон філасофіяй і марным падманам паводле чалавечай традыцыі, паводле прынцыпаў свету, а не паводле Хрыста. Таму што ў Ім цялесна жыве ўся паўната Боскасці, і вы атрымалі паўнату ў Ім, які ёсць галавою ўсялякага Панавання і Улады. У Ім вы таксама абрэзаныя нерукатворным абразаннем, калі абразанне Хрыстова зняло з вас грахоўнасць цела.

Пахаваныя ў хросце разам з Ім, вы ўваскрэслі таксама ў Ім дзякуючы веры ў дзеянне Бога, які ўваскрасіў Яго з мёртвых.

І вас, мёртвых праз грахі і неабразанне цела вашага, Ён ажывіў разам з Ім, дараваўшы ўсе грахі. Ён сцёр запіс нашых даўгоў адносна пастановаў, які быў супраць нас, і скасаваў яго, прыбіўшы да крыжа.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 1–2. 8–9. 10–11, Р.: 9а)

Рэфрэн: Пан добры да ўсіх.

1. Буду ўзвялічваць Цябе, Бог і Валадар мой, *

і благаслаўляць імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на векі вечныя.

Рэфрэн: Пан добры да ўсіх.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан добры да ўсіх.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан добры да ўсіх.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Не вы мяне выбралі, але Я выбраў вас,

каб ішлі вы і прыносілі плён, 

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 12–19)

Правёў ноч у малітве. І выбраў Дванаццаць, якіх і назваў Апосталамі

+ Чытанне святога Евангелля паводле Лукі.

У тыя дні:

Езус узышоў на гару памаліцца і правёў ноч у малітве да Бога. Калі настаў дзень, паклікаў сваіх вучняў і выбраў з іх Дванаццаць, якіх і назваў Апосталамі: Сымона, якога назваў Пятром, Андрэя, брата ягонага, Якуба і Яна, Філіпа і Барталамея, Мацвея і Тамаша, Якуба Алфеевага і Сымона, якога называлі Зілотам, Юду Якубавага і Юду Іскарыёта, які стаў здраднікам.

Езус сышоў з Дванаццаццю ўніз і стаў на раўніне. І быў там вялікі натоўп вучняў Ягоных і вялікае мноства людзей з Юдэі і Ерузалема, з узбярэжных ваколіц Тыра і Сідона. 

Яны прыходзілі паслухаць Яго і аздаравіцца ад сваіх хваробаў. І тыя, хто цярпеў ад нячыстых духаў, вылечваліся. І ўсе людзі імкнуліся дакрануцца да Яго, таму што ад Яго сыходзіла сіла і вылечвала ўсіх.

Гэта слова Пана.

Серада (XXIII)

ПЕРШАЕ ЧЫТАННЕ (Клс 3, 1–11)

Вы памерлі разам з Хрыстом. Таму зрабіце мёртвымі тое, што зямное ў целе вашым

Чытанне Паслання святога апостала Паўла да Каласянаў.

Браты:

Калі ж вы ўваскрэслі з Хрыстом, шукайце таго, што ў вышынях, дзе Хрыстус сядзіць праваруч Бога; пра тое, што ў вышынях, думайце, а не пра зямное, бо вы памерлі, і жыццё вашае схавана з Хрыстом у Богу. Калі ж з’явіцца Хрыстус, жыццё вашае, тады і вы з’явіцеся разам з Ім у хвале.

Таму зрабіце мёртвымі тое, што зямное ў целе вашым: распусту, нячыстасць, моцнае захапленне, дрэнныя памкненні і хцівасць, якая з’яўляецца ідалапаклонствам. З-за гэтых рэчаў гнеў Божы сыходзіць на сыноў непаслухмянасці, сярод якіх і вы калісьці хадзілі, калі жылі сярод іх.

Цяпер жа і вы адкіньце гэта ўсё: гнеў, абурэнне, злосць, блюзнерства, зласлоўе з вуснаў вашых. Не хлусіце адзін аднаму, бо вы знялі з сябе старога чалавека разам з ягонымі ўчынкамі і апрануліся ў новага, які абнаўляецца для пазнання паводле вобраза таго, хто стварыў яго. І тут ўжо няма ні эліна, ні юдэя, ні абразання, ні адсутнасці абразання, ні варвара, ні скіфа, ні раба, ні свабоднага, але ўсё і ва ўсім — Хрыстус.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 10–11. 12–13аb, Р.: 9а)

Рэфрэн: Пан добры да ўсіх.

2. Кожны дзень благаслаўляць Цябе буду *

і ўсхваляць імя Тваё на векі вечныя.

3. Вялікі Пан і годны вялікай хвалы, *

неспасцігальная веліч Яго. 

Рэфрэн: Пан добры да ўсіх.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан добры да ўсіх.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Пан добры да ўсіх.

СПЕЎ ПЕРАД ЕВАНГЕЛЛЕМ (Лк 6, 23аb)

Акламацыя: Аллелюя, аллелюя, аллелюя.

Радуйцеся і весяліцеся, 

бо вялікая ваша ўзнагарода на нябёсах, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 20–26)

Шчаслівыя ўбогія. Гора вам, багатыя

+ Чытанне святога Евангелля паводле Лукі.

У той час:

Езус узняў вочы свае на вучняў сваіх і сказаў:

Шчаслівыя ўбогія духам, бо ваша ёсць Валадарства Божае.

Шчаслівыя, якія цяпер галадаеце, бо насычаны будзеце.

Шчаслівыя, якія цяпер плачаце, бо смяяцца будзеце.

Шчаслівыя вы, калі ўзненавідзяць вас людзі, і калі адрынуць вас, і будуць зневажаць, і з-за Сына Чалавечага адкінуць імя вашае, як зло. Радуйцеся ў той дзень і весяліцеся, бо вялікая ўзнагарода ваша ў небе. Бо так паступалі з прарокамі айцы іхнія.

Але гора вам, багатыя, бо вы ўжо атрымалі сваё суцяшэнне. Гора вам, якія цяпер сытыя, бо галадаць будзеце. Гора вам, якія цяпер смеяцеся, бо смуткаваць і плакаць будзеце. Гора вам, калі ўсе людзі будуць добра казаць пра вас, бо так паступалі з фальшывымі прарокамі айцы іхнія. 

Гэта слова Пана.

Чацвер (XXIII)

ПЕРШАЕ ЧЫТАННЕ (Клс 3, 12–17)

Апраніцеся ў любоў, якая ёсць повяззю дасканаласці 

Чытанне Паслання святога апостала Паўла да Каласянаў.

Браты:

Апраніцеся ж як выбранцы Божыя, святыя і ўмілаваныя, у шчырую міласэрнасць, дабрыню, пакору, лагоднасць, доўгацярплівасць, церпячы адно аднаго і даруючы сабе ўзаемна, калі хто на каго мае крыўду; як Пан дараваў вам, так і вы.

А па-над усім гэтым апраніцеся ў любоў, якая ёсць повяззю дасканаласці. І няхай валадарыць у сэрцах вашых спакой Хрыстовы, да якога вы пакліканыя ў адным целе. І будзьце ўдзячнымі. 

Слова Хрыста няхай жыве ў вас ва ўсёй паўнаце, з усёй мудрасцю навучайце і настаўляйце адно аднаго псальмамі, гімнамі і духоўнымі песнямі, з удзячнасцю спяваючы ў сэрцах вашых Богу. І ўсё, што б вы ні рабілі словам ці ўчынкам, усё рабіце ў імя Пана Езуса, дзякуючы праз Яго Богу Айцу. 

Гэта слова Божае.

РЭСПАНСАРЫЙНЫ ПСАЛЬМ (Пс 150, 1–2. 3–4. 5–6, Р.: 6)

Рэфрэн: Усё, што дыхае, няхай хваліць Пана.

Або: Аллелюя.

1. Хваліце Бога ў Яго святыні, *

хваліце Яго на небасхіле моцы Ягонай. 

2. Хваліце Яго за Яго магутныя справы, *

хваліце Яго за бязмежную Яго веліч. 

Рэфрэн: Усё, што дыхае, няхай хваліць Пана.

Або: Аллелюя.

3. Хваліце Яго гукам трубы, *

хваліце Яго на арфе і гуслях.

4. Хваліце Яго бубнам і танцам, *

хваліце Яго на струнах і флейце.

Рэфрэн: Усё, што дыхае, няхай хваліць Пана.

Або: Аллелюя.

5. Хваліце Яго на мілагучных цымбалах, *

хваліце Яго на цымбалах звонкіх.

6. Усё, што дыхае, *

няхай хваліць Пана.

Рэфрэн: Усё, што дыхае, няхай хваліць Пана.

Або: Аллелюя.

СПЕЎ ПЕРАД ЕВАНГЕЛЛЕМ (1 Ян 4, 12)

Акламацыя: Аллелюя, аллелюя, аллелюя.

Калі любім адзін аднаго, то Бог жыве ў нас, 

і любоў Ягоная ў нас дасканалая.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 27–38)

Будзьце міласэрнымі, як і Айцец ваш міласэрны

+ Чытанне святога Евангелля паводле Лукі.

У той час:

Езус сказаў сваім вучням: Кажу вам, хто слухае: любіце ворагаў вашых, дабро рабіце тым, хто вас ненавідзіць. Благаслаўляйце тых, хто вас праклінае, маліцеся за тых, хто вас крыўдзіць. Таму, хто ўдарыў цябе па шчацэ, падстаў і другую; і таму, хто адбірае ў цябе плашч, не забараняй узяць і кашулю. Кожнаму, хто просіць у цябе, давай, і ад таго, хто ўзяў тваё, не дамагайся звароту. Рабіце людзям так, як хочаце, каб яны вам рабілі.

Бо калі любіце тых, хто любіць вас, якая вам за гэта падзяка? Бо грэшнікі таксама любяць тых, хто іх любіць. І калі чыніце дабро тым, хто вам чыніць дабро, якая вам за тое падзяка? І грэшнікі робяць тое самае. І калі пазычаеце тым, ад каго спадзяецеся атрымаць назад, якая вам за тое падзяка? Бо і грэшнікі пазычаюць грэшнікам, каб атрымаць столькі ж.

Але вы любіце ворагаў вашых, і чыніце дабро, і пазычайце, не чакаючы нічога ўзамен, і будзе ўзнагарода вашая вялікая, і будзеце сынамі Найвышэйшага, бо Ён ласкавы да няўдзячных і да злых. Будзьце міласэрнымі, як і Айцец ваш міласэрны. Не судзіце, і не будуць судзіць вас; не асуджайце, і не будуць асуджаць вас; прабачайце, і прабачаць вам.

Давайце, і будзе дадзена вам: меру добрую, уціснутую, утрэсеную і з верхам адсыплюць вам у падол ваш. Бо якою мераю мераеце, такой і вам будзе адмерана.

Гэта слова Пана.

Пятніца (XXIII)

ПЕРШАЕ ЧЫТАННЕ (1 Цім 1, 1–2. 12–14)

Раней я быў блюзнерцам, але быў памілаваны

Пачатак Першага паслання святога апостала Паўла да Цімафея.

Павел, апостал Хрыста Езуса паводле загаду Бога, нашага Збаўцы і Надзеі нашай, Езуса Хрыста – Цімафею, сапраўднаму дзіцяці ў веры. Ласка, міласэрнасць і спакой ад Бога Айца і нашага Пана Езуса Хрыста.

Я дзякую нашаму Пану Езусу Хрысту, які ўмацаваў мяне, таму што Ён палічыў мяне вартым даверу, паставіўшы на службу, хоць я раней быў блюзнерцам, пераследнікам і крыўдзіцелем. Але я быў памілаваны, таму што рабіў гэта ў няведанні і бязвер’і. І ласка нашага Пана шчодра перапоўніла мяне разам з вераю і любоўю, якая ў Езусе Хрысце. 

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 11, Р.: пар. 5а)

Рэфрэн: Ты, Пане, частка спадчыны маёй.

3. Захавай мяне, Божа, бо на Цябе спадзяюся, *

4. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўлю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою, 

вечнае шчасце *

праваруч Цябе.

Рэфрэн: Ты, Пане, частка спадчыны маёй.

СПЕЎ ПЕРАД ЕВАНГЕЛЛЕМ (пар. Ян 17, 17 b.a)

Акламацыя: Аллелюя, аллелюя, аллелюя.

Слова Тваё, Пане, — гэта праўда,

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 39–42)

Хіба можа сляпы вадзіць сляпога?

+ Чытанне святога Евангелля паводле Лукі.

У той час:

Езус расказаў сваім вучням такую прыпавесць: Хіба можа сляпы вадзіць сляпога? Ці ж не зваляцца абодва ў яму?

Вучань не большы за настаўніка. Але кожны добра падрыхтаваны стане такім, як яго настаўнік.

Чаму ты бачыш шчэпку ў воку брата свайго, а бервяна ва ўласным воку не заўважаеш? Як ты можаш казаць брату свайму: Дай, браце, я выцягну шчэпку з вока твайго, — калі сам не бачыш бервяна ў сваім воку? Крывадушнік, выцягні спачатку бервяно са свайго вока, і тады ўбачыш, як выцягнуць шчэпку з вока свайго брата. 

Гэта слова Пана.

Субота (XXIII)

ПЕРШАЕ ЧЫТАННЕ (1 Цім 1, 15–17)

Прыйшоў у свет, каб збавіць грэшнікаў

Чытанне Першага паслання святога апостала Паўла да Цімафея.

Умілаваны:

Годнае веры слова і вартае поўнага прыняцця, што Езус Хрыстус прыйшоў у свет, каб збавіць грэшнікаў, сярод якіх я першы. Але я памілаваны для таго, каб ува мне першым Езус Хрыстус паказаў усю доўгацярплівасць як прыклад тым, хто будзе верыць ў Яго дзеля жыцця вечнага. А Валадару вякоў, нятленнаму і нябачнаму, адзінаму Богу — пашана і слава на векі вечныя. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 3–4. 5а і 6–7, Р.: пар. 2)

Рэфрэн: Няхай імя Пана благаславяць вечна.

8. Хваліце, слугі Пана, *

хваліце імя Пана.

9. Няхай будзе імя Пана благаслаўлёна *

цяпер і навекі.

Рэфрэн: Няхай імя Пана благаславяць вечна.

10. Ад усходу сонца да захаду *

няхай будзе праслаўлена імя Пана.

11. Узвышаны Пан над усімі народамі, *

па-над нябёсамі слава Ягоная.

Рэфрэн: Няхай імя Пана благаславяць вечна.

12. Хто падобны да Пана, Бога нашага, *

13. які схіляецца, каб паглядзець на неба і зямлю,

14. які падымае беднага з пылу

і са смецця ўзносіць убогага.

Рэфрэн: Няхай імя Пана благаславяць вечна.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 43–49)

Што вы клічаце Мяне: Пане, Пане, — а не выконваеце таго, што Я кажу? 

+ Чытанне святога Евангелля паводле Лукі.

У той час:

Езус казаў сваім вучням: 

Няма добрага дрэва, якое б прыносіла дрэнны плод, ці дрэннага дрэва, якое б прыносіла добры плод. Бо кожнае дрэва пазнаецца па ягоным плодзе: не збіраюць з церняў смоквы, а з куста ажын не збіраюць вінаграду. Добры чалавек выносіць з добрага скарбу сэрца дабро, а дрэнны чалавек з благога сэрца выносіць зло, бо пра тое, чым напоўнена сэрца, гавораць вусны ягоныя. 

Што вы клічаце Мяне: Пане, Пане, – а не выконваеце таго, што Я кажу? Я пакажу вам, да каго падобны кожны, хто прыходзіць да Мяне, слухае Маё слова і выконвае яго. Ён падобны да чалавека, які, будуючы дом, глыбока выкапаў і заклаў падмурак на скале. Калі здарылася паводка, паток хлынуў на гэты дом, аднак не змог пахіснуць яго, таму што ён быў добра збудаваны.

А той, хто слухае і не выконвае, падобны да чалавека, які збудаваў дом на зямлі і без падмурка. Паток хлынуў на яго, і ён адразу абваліўся, і вялікае было зруйнаванне дому гэтага.

Гэта слова Пана.

ХХIV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Сір 27, 30 — 28, 7) 

Даруй несправядлівасць бліжняму свайму, і тады, калі будзеш маліцца, твае грахі дараваны будуць 

Чытанне кнігі Мудрасці Сіраха.

Гнеў і злосць — агідныя рэчы, 

і чалавек грэшны будзе падуладны ім. 

Той, хто помсціць, зведае помсту ад Бога, 

які дакладна запомніць грахі ягоныя.

Даруй несправядлівасць бліжняму свайму, 

і тады, калі будзеш маліцца, твае грахі дараваны будуць. 

Калі чалавек трывае ў гневе на чалавека,

то ці можа ён шукаць аздараўлення ад Пана?  

Калі да такога ж чалавека, як і сам, не мае міласэрнасці, 

то ці можа ён маліцца аб прабачэнні грахоў сваіх? 

Калі сам ён, будучы цялесным стварэннем, трывае ў гневе, 

то хто ж злітуецца над грахамі ягонымі? 

Памятай пра апошнія рэчы і перастань ненавідзець, 

памятай пра тленне і смерць і захоўвай запаведзі Пана. 

Памятай пра запаведзі і не гневайся на бліжняга. 

Памятай пра запавет Найвышэйшага і не зважай на правіны бліжняга.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 9–10. 11–12, Р.: 8а)

Рэфрэн: Міласэрны ёсць Пан і ласкавы.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Міласэрны ёсць Пан і ласкавы.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрны ёсць Пан і ласкавы.

9. Не злуецца вечна *

і не палае гневам навекі.

10. Не паступае з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Міласэрны ёсць Пан і ласкавы.

ДРУГОЕ ЧЫТАННЕ (Рым 14, 7–9)

Ці жывём, ці паміраем, мы належым Пану

Чытанне Паслання святога апостала Паўла да Рымлянаў.

Браты:

Ніхто з нас не жыве для сябе і ніхто не памірае для сябе; бо калі мы жывём, то жывём для Пана, калі ж паміраем — для Пана паміраем. Таму ці жывём, ці паміраем, мы належым Пану. Бо дзеля гэтага Хрыстус і памёр, і ажыў, каб панаваць і над мёртвымі, і над жывымі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 21–35)

Не кажу табе, што аж сем разоў, але ажно семдзесят сем разоў

+ Чытанне святога Евангелля паводле Мацвея.

У той час:

Пётр падышоў да Езуса і сказаў Яму: Пане, калі мой брат будзе грашыць супраць мяне, колькі разоў я павінен прабачаць яму? Ці аж сем разоў? Езус адказвае яму: Не кажу табе, што аж сем разоў, але ажно семдзесят сем разоў. 

Таму Валадарства Нябеснае падобнае да караля, які захацеў разлічыцца са сваімі слугамі. Калі ён пачаў разлічвацца, прывялі да яго аднаго, які вінен быў яму дзесяць тысячаў талантаў. Паколькі той не меў чым заплаціць, то гаспадар загадаў прадаць яго і жонку, і дзяцей, і ўсё, што ён меў, і заплаціць. Тады, упаўшы, слуга кланяўся перад ім і казаў: Будзь велікадушны да мяне, і ўсё табе аддам. Гаспадар, злітаваўшыся над гэтым слугою, адпусціў яго і дараваў яму доўг. А калі гэты слуга выйшаў, знайшоў аднаго з сабратоў сваіх, які вінен быў яму сто дынараў, і, схапіўшы яго, душыў, кажучы: Аддай мне, што вінен. Тады сабрат яго ўпаў да ног ягоных і маліў яго, кажучы: Будзь велікадушны да мяне, і аддам табе. Але той не захацеў, а пайшоў і пасадзіў яго ў вязніцу, пакуль не аддасць доўгу. 

Сабраты яго, убачыўшы, што здарылася, засмуціліся і, прыйшоўшы, расказалі гаспадару свайму ўсё, што cталася. Тады гаспадар ягоны паклікаў яго і сказаў: Нягодны слуга! Увесь твой доўг я дараваў табе, таму што ты папрасіў мяне; ці ж не належала і табе змілавацца над сабратам тваім, як і я змілаваўся над табою? I, разгневаўшыся, гаспадар ягоны аддаў яго мучыцелям, пакуль не верне яму ўсяго доўгу. Так і Айцец Мой Нябесны зробіць вам, калі кожны з вас ад сэрца вашага не даруе брату свайму.

Гэта слова Пана.

ХХIV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 50, 5–9а)

Плечы свае я падставіў тым, хто б’е

Чытанне кнігі прарока Ісаі.

Пан Бог адкрыў вуха маё, 

і я не запярэчыў, не адступіў назад.

Плечы свае я падставіў тым, хто б’е, 

і шчокі свае тым, хто выдзірае бараду маю. 

Аблічча свайго я не адвярнуў 

ад зняваг і аплявання.

Пан Бог дапамагае мне, 

таму я не саромеюся, 

таму зрабіў я твар свой, як цвёрды камень, 

і ведаю, што не зазнаю сораму.

Блізка той, хто мяне апраўдвае. 

Хто ж захоча спрачацца са мною? 

Станем разам! Хто мой абвінаваўца? 

Няхай падыдзе да мяне!

Вось Пан Бог дапамагае мне! 

Хто ж той, хто асудзіць мяне? 

Гэта слова Божае.

РЭСПАНСАРЫЙНЫ ПСАЛЬМ (Пс 116А (114), 1–2. 3–4. 5–6. 8–9, Р.: 9)

Рэфрэн: Буду хадзіць перад Панам на зямлі жывых.

1. Люблю я Пана, бо Ён пачуў *

голас маіх малітваў. 

2. Бо Ён схіліў вуха сваё да мяне *

ў дзень, калі я клікаў.

Рэфрэн: Буду хадзіць перад Панам на зямлі жывых.

3. Акружылі мяне путы смерці, †

пакуты пякельныя знайшлі мяне; *

знайшоў я няшчасце і ўціск.

4. Але я паклікаў імя Пана: *

Пане, выратуй душу маю!

Рэфрэн: Буду хадзіць перад Панам на зямлі жывых.

5. Пан ласкавы і справядлівы, *

наш Бог міласэрны.

6. Ахоўвае Пан прастадушных: *

я знемагаў, і Ён уратаваў мяне.

Рэфрэн: Буду хадзіць перад Панам на зямлі жывых.

8. Бо Ён вырваў душу маю ад смерці, *

вочы — ад слёз, ногі — ад упадку.

9. Буду хадзіць перад абліччам Пана *

на зямлі жывых.

Рэфрэн: Буду хадзіць перад Панам на зямлі жывых.

ДРУГОЕ ЧЫТАННЕ (Як  2, 14–18)

Вера без учынкаў мёртвая

Чытанне Паслання святога апостала Якуба.

Якая карысць, браты мае, калі нехта кажа, што мае веру, а ўчынкаў не мае? Ці можа вера збавіць яго? Калі брат ці сястра знаходзяцца ў галечы, не маючы штодзённай ежы, а нехта з вас скажа ім: Ідзіце ў спакоі, грэйцеся і насычайцеся, — але не дасць ім неабходнага для цела, то якая з гэтага карысць? Так і вера без учынкаў мёртвая сама па сабе.

Але нехта скажа: Ты маеш веру, а я маю ўчынкі, то пакажы мне веру тваю без учынкаў, а я пакажу табе веру з маімі ўчынкамі.

Гэта слова Божае.

СПЕЎ ПЕРАД ЕВАНГЕЛЛЕМ (Гал 6, 14)

Акламацыя: Аллелюя, аллелюя, аллелюя.

Няхай я не буду хваліцца нічым, акрамя крыжа Пана, 

праз якога свет укрыжаваны для мяне, а я — для свету.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 8, 27–35)

Ты — Хрыстус… Сын Чалавечы павінен шмат выцерпець

+ Чытанне святога Евангелля паводле Марка.

У той час:

Езус са сваімі вучнямі пайшоў у вёскі Цэзарэі Філіпавай. Па дарозе Ён пытаўся ў вучняў сваіх, кажучы ім: Кім людзі лічаць Мяне? Яны адказвалі Яму: Янам Хрысціцелем,  другія — Іллёю, іншыя — адным з прарокаў. А Ён спытаўся ў іх: А вы кім лічыце Мяне? Пётр сказаў Яму ў адказ: Ты — Хрыстус. І загадаў ім, каб нікому не казалі пра Яго.

І пачаў вучыць іх, што Сын Чалавечы павінен шмат выцерпець, і быць адкінутым старэйшымі, першасвятарамі і кніжнікамі, і быць забітым, і на  трэці дзень уваскрэснуць. І казаў пра гэта адкрыта. А Пётр, адвёўшы Яго ў бок, пачаў дакараць Яго. А Ён, павярнуўшыся і паглязеўшы на сваіх вучняў, дакарыў Пятра, сказаўшы: Адыдзі ад Мяне, сатана, бо ты не пра Божае думаеш, а пра чалавечае.

І, паклікаўшы натоўп разам з вучнямі сваімі, сказаў ім: Калі хто хоча ісці за Мною, няхай адрачэцца ад сябе, возьме крыж свой і ідзе за мною. Бо той, хто хоча жыццё сваё ўратаваць, загубіць яго, а хто загубіць жыццё сваё дзеля Мяне і Евангелля, той уратуе яго.

Гэта слова Пана.

XXІV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Зых 32, 7–11. 13–14)

Адступіўся Пан ад зла, якое думаў зрабіць народу свайму

Чытанне кнігі Зыходу.

У тыя дні: 

Пан сказаў Майсею: Хутчэй ідзі ўніз, бо зграшыў твой народ, які ты вывеў з егіпецкай зямлі. Хутка адвярнуліся яны ад шляху, які Я ім наказаў, і зрабілі сабе адлітага цяльца, і пакланяліся яму, і прыносілі яму ахвяры, кажучы: Вось бог твой, Ізраэль, які вывеў цябе з егіпецкай зямлі. 

І зноў сказаў Пан Майсею: Я бачу народ гэты: гэта народ з цвёрдым каркам. А цяпер пакінь Мяне, каб запалаў гнеў Мой на іх і каб Я павынішчаў іх. З цябе ж Я зраблю вялікі народ.

Аднак Майсей пачаў маліць Пана Бога свайго, кажучы: Чаму разгарэўся Твой гнеў на Твой народ, які Ты вывеў з егіпецкай зямлі вялікаю моцай і магутнаю рукою? Успомні Абрагама, Ісаака і Ізраэля, слугаў Тваіх, якім Ты пакляўся самім сабою, кажучы: Памножу ваша патомства, як зоркі нябесныя; і ўсю гэту зямлю, пра якую казаў Я, дам нашчадкам вашым у вечную спадчыну.

І адступіўся Пан ад зла, якое думаў зрабіць народу свайму. 

Гэта слова Божае.

РЭСПАНСАРЫЙНЫ ПСАЛЬМ (Пс 51 (50), 3–4. 12–13. 17 і 19, Р.: Лк 15, 18)

Рэфрэн: Устану і пайду да айца майго.

3. Змілуйся нада мною, Божа, у вялікай міласці Тваёй *

і ў паўнаце міласэрнасці Тваёй знішчы беззаконні мае. 

4. Абмый цалкам мяне ад правінаў маіх *

і ачысці мяне ад граху майго. 

Рэфрэн: Устану і пайду да айца майго.

12. Чыстае сэрца ствары ўва мне, Божа, *

і аднаві ўва мне трывалы дух. 

13. Не адкінь мяне ад свайго аблічча *

і не пазбаў мяне Духа Твайго Святога. 

Рэфрэн: Устану і пайду да айца майго.

17. Пане, адкрый мае вусны, *

і вусны мае будуць абвяшчаць Тваю хвалу.

19. Ахвяра для Бога — дух пакорны,

сэрцам зламаным і пакорным Ты, Божа, не пагарджаеш.

Рэфрэн: Устану і пайду да айца майго.

ДРУГОЕ ЧЫТАННЕ (1 Цім 1, 12–17)

Хрыстус прыйшоў у свет, каб збавіць грэшнікаў

Чытанне Першага паслання святога апостала Паўла да Цімафея.

Умілаваны:

Я дзякую нашаму Пану Езусу Хрысту, які ўмацаваў мяне, таму што Ён палічыў мяне вартым даверу, паставіўшы на службу, хоць я раней быў блюзнерцам, пераследнікам і крыўдзіцелем. Але я быў памілаваны, таму што рабіў гэта ў няведанні і бязвер’і. І ласка нашага Пана шчодра перапоўніла мяне разам з вераю і любоўю, якая ў Езусе Хрысце.

Годнае веры слова і вартае поўнага прыняцця, што Езус Хрыстус прыйшоў у свет, каб збавіць грэшнікаў, сярод якіх я першы. Але я памілаваны для таго, каб ува мне першым Езус Хрыстус паказаў усю велікадушнасць як прыклад тым, хто будзе верыць ў Яго дзеля жыцця вечнага. А Валадару вякоў, нятленнаму і нябачнаму, адзінаму Богу — пашана і слава на векі вечныя. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце паяднаў з сабою свет,

даючы нам слова паяднання.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 1–10)

На нябёсах больш радасці будзе з аднаго грэшніка, які пакаяўся

+ Чытанне святога Евангелля паводле Лукі.

У той час:

Набліжаліся да Езуса ўсе мытнікі і грэшнікі, каб паслухаць Яго. А фарысеі і кніжнікі наракалі, кажучы: Ён прымае грэшнікаў і есць з імі.

Але Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе па згубленую, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Ці якая жанчына, маючы дзесяць драхмаў і згубіўшы адну драхму, не запаліць свечкі і не пачне вымятаць дом і пільна шукаць, пакуль не знойдзе? А знайшоўшы, пакліча сябровак і суседак ды скажа: цешцеся са мною, таму што я знайшла згубленую драхму.

Так, кажу вам, бывае радасць у анёлаў Божых і за аднаго грэшніка, які каецца.

Гэта слова Пана.

Панядзелак (XXIV)

ПЕРШАЕ ЧЫТАННЕ (1 Цім 2, 1–8)

Каб за ўсіх людзей узносіліся малітвы да Бога, які хоча, каб усе людзі былі збаўлены

Чытанне Першага паслання святога апостала Паўла да Цімафея.

Умілаваны:

Перш за ўсё, я заклікаю, каб прашэнні, малітвы, просьбы аб заступніцтве і падзякі ўзносіліся за ўсіх людзей, за каралёў і за ўсіх, хто мае ўладу, каб мы маглі весці спакойнае і ціхае жыццё ва ўсёй пабожнасці і годнасці. Гэта добра і прыемна ў вачах Збаўцы нашага, Бога, які хоча, каб усе людзі былі збаўлены і дайшлі да пазнання праўды. 

Бо адзін Бог і адзін пасрэднік паміж Богам і людзьмі: Чалавек Езус Хрыстус, які аддаў сябе самога на водкуп за ўсіх як сведчанне, абвешчанае ў адпаведную пару, дзеля чаго я прызначаны прапаведнікам і апосталам (кажу праўду і не хлушу), настаўнікам для язычнікаў у веры і праўдзе.

Гэта слова Божае.

РЭСПАНСАРЫЙНЫ ПСАЛЬМ (Пс 28 (27), 2. 7. 8–9, Р.: пар. 6)

Рэфрэн: Благаслаўлёны Пан, бо пачуў маю малітву.

2. Пачуй голас маёй малітвы,

калі ўсклікаю да Цябе,

калі ўздымаю свае рукі

да Тваёй святой святыні.

Рэфрэн: Благаслаўлёны Пан, бо пачуў маю малітву.

7. Пан — мая сіла і мая абарона,

Яму давярае маё сэрца, і Ён дапамог мне.

Таму ўзрадавалася маё сэрца,

і я праслаўлю Яго сваёй песняй. 

Рэфрэн: Благаслаўлёны Пан, бо пачуў маю малітву.

8. Пан — гэта магутнасць Ягонага народа

і збаўчая цвярдыня для свайго памазанніка.

9. Збаў свой народ і благаславі сваю спадчыну,

будзь для іх Пастырам і ўзнімай іх заўсёды.

Рэфрэн: Благаслаўлёны Пан, бо пачуў маю малітву.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага, 

каб кожны, хто верыць у Яго, меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 1–10)

Нават у Ізраэлі Я не знайшоў такой вялікай веры 

+ Чытанне святога Евангелля паводле Лукі.

У той час:

Калі Езус скончыў сваю прамову да народа, Ён увайшоў у Кафарнаум. У аднаго ж сотніка захварэў і быў пры смерці слуга, якім ён даражыў. Пачуўшы пра Езуса, сотнік паслаў да Яго юдэйскіх старэйшын, каб папрасілі Яго прыйсці і аздаравіць ягонага слугу.

Тыя прыйшлі да Езуса і настойліва прасілі Яго, кажучы: Ён варты, каб Ты зрабіў яму гэта, бо ён любіць наш народ і нават пабудаваў нам сінагогу.

Езус пайшоў з імі. І калі Ён быў ужо недалёка ад дому, сотнік паслаў сяброў сказаць Яму: Пане, не турбуйся, бо я не варты, каб Ты ўвайшоў пад дах мой. Таму я не палічыў сябе вартым прыйсці да Цябе. Але скажы слова, і будзе здаровы слуга мой. Бо я таксама чалавек, падпарадкаваны ўладзе, і маю ва ўладзе жаўнераў. Кажу аднаму: Ідзі, — і ён ідзе; другому: Прыйдзі, — і ён прыходзіць; а майму слузе: Зрабі гэта, — і ён робіць.

Пачуўшы гэта, Езус дзівіўся яму і, павярнуўшыся да натоўпу, які спадарожнічаў Яму, сказаў: Кажу вам: нават у Ізраэлі Я не знайшоў такой вялікай веры. 

Калі ж пасланцы вярнуліся дадому, яны засталі слугу здаровым.

Гэта слова Пана.

Аўторак (XXIV)

ПЕРШАЕ ЧЫТАННЕ (1 Цім 3, 1–13)

Біскуп павінен быць бездакорным; таксама і дыяканы павінны захоўваць таямніцу веры ў чыстым сумленні

Чытанне Першага паслання святога апостала Паўла да Цімафея.

Умілаваны:

Гэта слова годнае веры: калі хто прагне біскупства, ён жадае добрай справы. Таму біскуп павінен быць бездакорным, мужам адной жонкі, цвярозым, разважлівым, прыстойным, гасцінным, здольным навучаць, не схільным да п’янства, не сварлівым, але спагадлівым, міралюбным і не прагным да грошай. Ён павінен добра кіраваць уласным домам і мець паслухмяных дзяцей з усёю годнасцю. Бо, калі хто не ўмее кіраваць уласным домам, як жа зможа клапаціцца аб Касцёле Божым? 

Ён не павінен быць нэафітам, каб не заганарыўся і не патрапіў пад д’ябальскае асуджэнне. Ён павінен таксама мець добрае сведчанне ад тых, хто звонку, каб не патрапіць у пагарду і пастку д’ябла. 

Таксама і дыяканы павінны быць годнымі, не падманлівымі ў мове, не злоўжываць віном і не карыслівымі, павінны захоўваць таямніцу веры ў чыстым сумленні. І такіх трэба спачатку выпрабоўваць, а потым няхай служаць, калі акажуцца бездакорнымі. Жанчыны таксама няхай будуць годнымі, не пляткаркамі, цвярозымі і вернымі ва ўсім.

Няхай дыякан будзе мужам адной жонкі, няхай добра кіруе дзецьмі і ўласным домам. Бо тыя, хто добра служыў дыяканам, здабываюць сабе годнае становішча і вялікую рашучасць веры ў Езуса Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 101 (100), 1–2аb. 2cd–3аb. 5. 6, Р.: пар. 2с)

Рэфрэн: Стану перад Панам  з чыстым сэрцам.

1. Я буду апяваць міласэрнасць і правасуддзе; *

буду спяваць Табе, Пане.

2. Буду разважаць над беззаганным шляхам, *

калі ж Ты прыйдзеш да мяне?

Рэфрэн: Стану перад Панам  з чыстым сэрцам.

Буду паступаць у бязвіннасці свайго сэрца *

пасярод свайго дому. 

3. Не пакладу перад сваімі вачыма нікчэмнай рэчы; *

тых, хто паступае злачынна, я ненавіджу.

Рэфрэн: Стану перад Панам  з чыстым сэрцам.

5. Знішчу таго, *

хто патаемна абгаворвае свайго бліжняга;

ганарлівага вачыма і пыхлівага сэрцам *

не буду цярпець.

Рэфрэн: Стану перад Панам  з чыстым сэрцам.

6. Вочы мае скіраваны на верных зямлі, *

каб яны заставаліся са мною;

хто ходзіць шляхам беззаганным, *

той будзе мне служыць.

Рэфрэн: Стану перад Панам  з чыстым сэрцам.

СПЕЎ ПЕРАД ЕВАНГЕЛЛЕМ (Лк 7, 16)

Акламацыя: Аллелюя, аллелюя, аллелюя.

Вялікі прарок паўстаў сярод нас, 

і Бог наведаў свой народ.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 11–17)

Хлопча, кажу табе, устань 

+ Чытанне святога Евангелля паводле Лукі.

У той час:

Езус пайшоў у горад, які называўся Наін, і з Ім ішлі многія вучні Ягоныя і вялікі натоўп. Калі ж Ён наблізіўся да гарадской брамы, выносілі з яе памерлага, адзінага сына ў маці, якая была ўдавою. І шмат людзей з горада ішло разам з ёю. Убачыўшы яе, Пан злітаваўся над ёю і сказаў: Не плач. 

І падышоўшы, дакрануўся да насілак. Тыя, хто нёс, спыніліся. І сказаў: Хлопча, кажу табе, устань. 

Мёртвы сеў і пачаў гаварыць. І Езус аддаў яго маці ягонай. Усіх жа ахапіў страх, і славілі Бога, кажучы: Вялікі прарок паўстаў сярод нас, і Бог наведаў свой народ. 

І разышлася гэтая навіна пра Яго па ўсёй Юдэі і па ўсёй ваколіцы. 

Гэта слова Пана.

Серада (XXIV)

ПЕРШАЕ ЧЫТАННЕ (1 Цім 3, 14–16)

Вялікая гэта таямніца пабожнасці

Чытанне Першага паслання святога апостала Паўла да Цімафея.

Умілаваны: 

Пішу табе гэта, маючы надзею неўзабаве прыбыць да цябе. Калі буду спазняцца, то ведай, як трэба паводзіць сябе ў доме Божым, які з’яўляецца Касцёлам жывога Бога, калонаю і апірышчам праўды. І, несумненна, вялікая гэтая таямніца пабожнасці: 

Той, хто з’явіўся ў целе, быў апраўданы Духам, паказаўся Анёлам, быў абвешчаны язычнікам, знайшоў веру ў свеце і быў узнесены ў славе. 

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 1–2. 3–4. 5–6, Р.: 2а)

Рэфрэн: Вялікія справы Пана. 

1. Буду славіць Пана ўсім сваім сэрцам *

у коле праведных і на сходзе. 

2. Вялікія справы Пана, *

жаданыя для ўсіх, хто іх любіць. 

Рэфрэн: Вялікія справы Пана. 

3. Справа Ягоная — гэта хараство і веліч, *

а справядлівасць Ягоная трывае навекі. 

4. Учыніў памятнымі свае цуды *

ласкавы і міласэрны Пан. 

Рэфрэн: Вялікія справы Пана. 

5. Спажытак дае тым, хто Яго баіцца, *

навекі памятае пра свой запавет.

6. Моц сваіх справаў абвясціў свайму народу, *

каб даць яму спадчыну язычнікаў.

Рэфрэн: Вялікія справы Пана. 

СПЕЎ ПЕРАД ЕВАНГЕЛЛЕМ (пар. Ян 6, 63b, 68b)

Акламацыя: Аллелюя, аллелюя, аллелюя.

Словы Твае, Пане, — гэта дух і жыццё, 

Ты маеш словы вечнага жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 31–35)

Мы гралі вам на жалейцы, а вы не плясалі; мы спявалі жалобныя песні, а вы не плакалі

+ Чытанне святога Евангелля паводле Лукі.

У той час:

Пан сказаў: З кім параўнаю людзей роду гэтага? Да каго яны падобныя? Яны падобныя да дзяцей, што сядзяць на рынку і клічуць адно аднаго, кажучы: Мы гралі вам на жалейцы, а вы не плясалі; мы спявалі жалобныя песні, а вы не плакалі.

Прыйшоў Ян Хрысціцель, які не еў хлеба і не піў віна, а вы кажаце: У ім злы дух. Прыйшоў Сын Чалавечы, які есць і п’е, а вы кажаце: Гэты чалавек — абжора і п’яніца, сябра мытнікаў і грэшнікаў. Але апраўдана мудрасць ўсімі дзецьмі сваімі. 

Гэта слова Пана.

Чацвер (XXIV)

ПЕРШАЕ ЧЫТАННЕ (1 Цім 4, 12–16)

Зважай на сябе і на навучанне: і самога сябе збавіш, і тых, хто цябе слухае 

Чытанне Першага паслання святога апостала Паўла да Цімафея.

Умілаваны: 

Няхай ніхто не пагарджае тваёй маладосцю, але стань для верных узорам у слове, паводзінах, любові, веры і беззаганнасці. 

Пакуль не прыйду, звяртай увагу на чытанне, заахвочванне і навучанне. Не пераставай клапаціцца аб дары, які ёсць ў табе і які быў дадзены табе праз прароцтва і ўскладанне рук прэзбітэраў. Аб гэтым клапаціся, гэтаму сябе прысвячай, каб твой поступ быў відавочны для ўсіх. Зважай на сябе і на навучанне, трывай у гэтым, бо, робячы так, і самога сябе збавіш, і тых, хто цябе слухае. 

Гэта слова Божае.

РЭСПАНСАРЫЙНЫ ПСАЛЬМ (Пс 111 (110), 7–8. 9. 10, Р.: 2а)

Рэфрэн: Вялікія справы Пана. 

7. Справы рук Ягоных праўдзівыя і справядлівыя, *

пэўныя ўсе Яго наказы, 

8. умацаваныя на вякі вякоў, *

устаноўленыя ў праўдзе і справядлівасці. 

Рэфрэн: Вялікія справы Пана. 

9. Ён адкупленне спаслаў *

свайму народу, 

навекі ўстанавіў свой запавет. *

Ягонае імя святое і грознае. 

Рэфрэн: Вялікія справы Пана. 

10. Пачатак мудрасці — *

гэта боязь Пана; 

разважлівыя ўсе, хто так чыніць. *

Хвала Яго будзе трываць вечна.

Рэфрэн: Вялікія справы Пана. 

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя, 

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 36–50)

Даруюцца ёй грахі многія за тое, што яна вельмі палюбіла 

+ Чытанне святога Евангелля паводле Лукі.

У той час: 

Адзін з фарысеяў запрасіў Езуса паесці з ім. І ўвайшоўшы ў дом фарысея, Ён узлёг за сталом. І вось, жанчына, якая была грэшніцай у горадзе, даведаўшыся, што Ён узлёг за сталом у доме фарысея, прынесла алебастравы флакон пахучага алею і, стоячы ззаду каля ног Ягоных і плачучы, пачала абліваць ногі Ягоныя слязьмі і валасамі сваёй галавы выцірала і цалавала ногі Яму, і намашчвала пахучым алеем. 

Убачыўшы гэта, фарысей, які запрасіў Яго, сказаў сам сабе: Калі б Ён быў прарокам, то ведаў бы, хто гэта жанчына, якая дакранаецца да Яго, што яна грэшніца. 

І Езус сказаў яму ў адказ: Сымон, Я хачу нешта сказаць табе. 

Ён жа кажа: Скажы, Настаўнік. 

У аднаго крэдытора былі два даўжнікі. Адзін вінен быў пяцьсот дынараў, а другі – пяцьдзесят. Паколькі не мелі чым заплаціць, ён дараваў абодвум. Дык хто з іх больш палюбіць яго? 

Сымон адказаў: Думаю, той, каму больш даравана. 

Ён сказаў яму: Ты правільна разважыў. 

І, павярнуўшыся да жанчыны, сказаў Сымону: Бачыш гэтую жанчыну? Я прыйшоў у твой дом, і ты не даў Мне вады для ног, а яна слязьмі абліла Мае ногі і выцерла сваімі валасамі. Ты пацалунку Мне не даў, а яна з той хвіліны, калі Я прыйшоў, няспынна цалуе Мне ногі. Ты галавы Мне алеем не намасціў, а яна пахучым алеем намасціла Мне ногі. Дзеля гэтага кажу табе: Даруюцца ёй грахі многія за тое, што яна вельмі палюбіла. А каму мала даруецца, той мала любіць. 

А ёй сказаў: Даруюцца табе грахі. 

І тыя, хто сядзеў за сталом разам з Ім, пачалі казаць самі сабе: Хто Ён такі, што нават грахі даруе? 

А Ён сказаў жанчыне: Вера твая ўратавала цябе, ідзі ў спакоі. 

Гэта слова Пана.

Пятніца (XXIV)

ПЕРШАЕ ЧЫТАННЕ (1 Цім 6, 2с–12)

Ты, о чалавек Божы, імкніся да справядлівасці

Чытанне Першага паслання святога апостала Паўла да Цімафея.

Умілаваны:

Гэтаму навучай і да гэтага заклікай. Калі хто навучае інакш і не трымаецца здаровых словаў нашага Пана Езуса Хрыста, а таксама згоднага з пабожнасцю вучэння, той заганарыўся, нічога не ведае, але мае хваравітую схільнасць да пытанняў і слоўных спрэчак. З гэтага ўзнікаюць зайздрасць, гнеў, блюзнерствы, зласлівыя падазрэнні, няспынныя спрэчкі пазбаўленых праўды людзей з сапсаваным мысленнем, якія лічаць, што пабожнасць — гэта карысць. 

Сапраўды, пабожнасць разам з задавальненнем — гэта вялікая карысць. Бо мы нічога не прыносім у свет і не можам нічога вынесці. Але, маючы спажытак і чым прыкрыцца, будзем жа задаволеныя гэтым. 

А тыя, хто хоча ўзбагаціцца, трапляюць у спакусу і пастку, у шматлікія неразумныя і шкодныя пажадлівасці, якія затапляюць людзей у згубе і пагібелі. Бо корань ўсялякага зла — гэта любоў да грошай, у пагоні за якімі некаторыя адступіліся ад веры і аддалі сябе шматлікім пакутам.

Але ты, о чалавек Божы, пазбягай памылак, імкніся да справядлівасці, пабожнасці, веры, любові, цярплівасці і лагоднасці. Змагайся добрым змаганнем веры, трымайся вечнага жыцця, да якога ты пакліканы і пра якое ты даў добрае вызнанне перад многімі сведкамі. 

Гэта слова Божае.

РЭСПАНСАРЫЙНЫ ПСАЛЬМ (Пс 49 (48), 6–7. 8–10. 17–18. 19–20, Р.: Мц 5, 3)

Рэфрэн: Шчаслівыя ўбогія духам, бо іх Валадарства Нябеснае.

6. Чаго мне баяцца ў дні няшчасця, *

калі вакол мяне злосць маіх ворагаў,

7. якія спадзяюцца на свой дастатак *

і хваляцца сваім вялікім багаццем?

Рэфрэн: Шчаслівыя ўбогія духам, бо іх Валадарства Нябеснае.

8. Але ніводзін чалавек не можа выкупіць свайго брата *

і даць Богу выкуп за яго.

9. Дарагі выкуп за іхнія душы †

і ніколі гэтага не будзе, *

10. каб ён мог жыць вечна і не ўбачыў магілы.

Рэфрэн: Шчаслівыя ўбогія духам, бо іх Валадарства Нябеснае.

17. Не бойся, калі чалавек багацее, *

калі памнажаецца слава ягонага дому.

18. Бо, калі памрэ, нічога не возьме з сабою *

і ягоная слава за ім не пойдзе.

Рэфрэн: Шчаслівыя ўбогія духам, бо іх Валадарства Нябеснае.

19. І хоць пры жыцці сам сябе выхваляе: *

Пахваляць цябе, што робіш добра для сябе, –

20. аднак, пойдзе да роду сваіх продкаў, *

якія ўжо ніколі не ўбачаць святла.

Рэфрэн: Шчаслівыя ўбогія духам, бо іх Валадарства Нябеснае.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан  неба  і  зямлі, 

што таямніцу Валадарства Ты выявіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 1–3)

Былі з Ім жанчыны, якія падрымлівалі іх маёмасцю сваёю

+ Чытанне святога Евангелля паводле Лукі.

У той час:

Езус праходзіў па гарадах і вёсках, прапаведуючы і абвяшчаючы Добрую Навіну аб Валадарстве Божым. І былі з Ім Дванаццаць, а таксама некаторыя жанчыны, аздароўленыя ад злых духаў і хваробаў: Марыя, называная Магдаленай, з якой выйшла сем дэманаў; Яна, жонка Хузы, чыноўніка Ірада; Зузана і шмат іншых, якія дапамагалі ім маёмасцю сваёю.

Гэта слова Пана.

Субота (XXIV)

ПЕРШАЕ ЧЫТАННЕ (1 Цім 6, 13–16)

Захаваць запаведзь чыста і бездакорна

Чытанне Першага паслання святога апостала Паўла да Цімафея.

Умілаваны:

Перад Богам, які дае жыццё ўсяму, і перад Езусам Хрыстом, які даў перад Понціем Пілатам добрае сведчанне, наказваю табе захоўваць запаведзь чыстай і беззаганнай аж да аб’яўлення Пана нашага Езуса Хрыста, якое ў свой час пакажа шчаслівы і адзіны Моцны, Кароль над каралямі і Пан над панамі,  адзіны несмяротны, які жыве ў недаступным святле, якога ніхто з людзей не бачыў і бачыць не можа. Яму пашана і вечная моц! Амэн. 

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 1–2. 3. 4. 5, Р.: 2с)

Рэфрэн: Станьце перад абліччам Пана з радасным спевам.

1. Усклікай Пану, уся зямля. *

2. З радасцю служыце Пану.

Станьце перад Яго абліччам *

з радасным спевам.

Рэфрэн: Станьце перад абліччам Пана з радасным спевам.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Станьце перад абліччам Пана з радасным спевам.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

Рэфрэн: Станьце перад абліччам Пана з радасным спевам.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Станьце перад абліччам Пана з радасным спевам.

СПЕЎ ПЕРАД ЕВАНГЕЛЛЕМ (пар. Лк 8, 15)

Акламацыя: Аллелюя, аллелюя, аллелюя.

Благаслаўлёныя, хто ў добрым і чыстым сэрцы

захоўвае слова Божае

і прыносіць у цярплівасці плод.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 4–15)

Што на добрай зямлі — гэта тыя, хто захоўвае слова і ў цярплівасці прыносіць плён 

+ Чытанне святога Евангелля паводле Лукі.

У той час:

Кaлі сабраўся вялікі натоўп i людзі з асобных гарадоў прыходзілі да Езуса, Ён расказаў прыпавесць: 

Выйшaў сейбіт сеяць зерне свaё. Кaлі сеяў, aднo ўпaлa пры дaрoзе, i былo пaтaптaнa, i птушкi нябесныя паклявалі ягo. Другoе ўпaлa нa скaлу i, узышoўшы, засoхлa, бo не мелa вiльгaцi. Іншaе ж упaлa мiж церняў, i рaзaм вырасла, але церні зaглушылі ягo. A iншaе ўпaлa нa дoбрую зямлю i, калі ўзышло, прынесла плён у сто разоў большы. 

Кажучы гэтa, Езус заклікаў: Хтo мaе вушы, кaб слухaць, няхaй слухaе.

I пытaліся ў Ягo вучнi Ягoныя, штo знaчыць гэтaя прыпавесць. Ён скaзaў iм: Вaм дaдзенa пазнаць тaямнiцу Валадарства Бoжaгa, а да астатніх Я гавару ў прыпавесцях, кaб гледзячы не бaчылі i слухaючы не рaзумелі. 

Вось што азначае гэтая прыпавесць: Зерне — гэтa слoвa Бoжaе. Штo пры дaрoзе — гэтa тыя, хто слухaе, але пoтым прыхoдзiць д’ябaл i зaбiрaе слoвa з iхнягa сэрцa, кaб не паверылі і не збaвiліся. Штo нa скaле — гэтa тыя, хто пачуе і з рaдaсцю прымaе слoвa, аднак не мaе кaранёў. Яны верaць часова, a ў пару выпрабавання адыходзяць. Штo ўпaлa ў цернi — гэтa тыя, хто пачуў, аднак клопаты, бaгaцце i ўцехi жыцця паглынаюць іх, i яны не прынoсяць плёну. A штo нa дoбрай зямлі — гэтa тыя, хто, пaчуўшы слoвa, захоўвае яго ў дoбрым i чыстым сэрцы i прынoсіць у цярплівaсцi плён.

Гэта слова Пана.

ХХV ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 55, 6–9)

Мае думкі — гэта не вашыя думкі

Чытанне кнігі прарока Ісаі.

Шукайце Пана, пакуль Ён дазваляе знайсці сябе, 

клічце Яго, пакуль Ён блізка! 

Няхай бязбожны пакіне шлях свой, 

а чалавек беззаконны — свае намеры; 

няхай вернецца да Пана, і Ён змілуецца над ім, 

да Бога нашага, бо Ён шчодры на прабачэнне.

Бо мае думкі — гэта не вашыя думкі, 

і вашыя шляхі — не мае шляхі, — кажа Пан. 

Бо як нябёсы ўзвышаюцца над зямлёю, 

так шляхі мае — над шляхамі вашымі,

і думкі мае — над думкамі вашымі.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 8–9. 17–18, Р.: 18а)

Рэфрэн: Блізкі Пан да ўсіх, хто Яго кліча.

2. Кожны дзень благаслаўляць Цябе буду *

і ўсхваляць імя Тваё на вякі вечныя.

3. Вялікі Пан і годны вялікай хвалы, *

неспасцігальная веліч Яго. 

Рэфрэн: Блізкі Пан да ўсіх, хто Яго кліча.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Блізкі Пан да ўсіх, хто Яго кліча.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Блізкі Пан да ўсіх, хто Яго кліча.

ДРУГОЕ ЧЫТАННЕ (Флп 1, 20с–24. 27а)

Для мяне жыццё — гэта Хрыстус

Чытанне Паслання святога апостала Паўла да Філіпянаў.

Браты:

Узвялічаны будзе Хрыстус ў целе маім ці праз жыццё, ці праз смерць. Бо для мяне жыццё — гэта Хрыстус, і смерць — гэта выгада. А калі жыццё ў целе — гэта для мяне плён працы, то не ведаю, што выбраць. 

Вабіць мяне і тое, і другое: маю жаданне памерці і быць з Хрыстом, бо гэта значна лепш; але заставацца ў целе больш патрэбна для вас. 

Толькі вядзіце жыццё, годнае Евангелля Хрыстовага.

Гэта слова Божае.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, наша сэрца,

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 20, 1–16а)

Ці вока тваё зайздросціць, што я добры?

+ Чытанне святога Евангелля паводле Мацвея. 

У той час:

Езус расказаў сваім вучням гэтую прыпавесць: Валадарства Нябеснае падобнае да гаспадара дому, які выйшаў на світанні наняць работнікаў у вінаграднік свой. Дамовіўшыся з работнікамі па дынару за дзень, ён паслаў іх у вінаграднік свой. 

Пасля ён выйшаў каля трэцяй гадзіны і, убачыўшы іншых, якія стаялі на рынку без працы, cказаў ім: Ідзіце і вы ў вінаграднік мой, і я справядліва заплачу вам. Яны пайшлі. Зноў выйшаўшы каля шостай і дзевятай гадзіны, зрабіў тое самае. 

Выйшаўшы каля адзінаццатай гадзіны, ён знайшоў іншых, якія стаялі без працы, і сказаў ім: Чаму вы стаіце тут цэлы дзень без працы? Яны сказалі яму: Нас ніхто не наняў. Ён кажа ім: Ідзіце і вы ў вінаграднік. 

Калі ж настаў вечар, гаспадар вінаградніку сказаў свайму эканому: Пакліч работнікаў і заплаці, пачаўшы з апошніх да першых. I тыя, хто прыйшоў каля адзінаццатай гадзіны, атрымалі па дынары. Тыя, што прыйшлі першымі, думалі, што атрымаюць больш, але яны таксама атрымалі па дынары. 

Узяўшы, яны пачалі наракаць на гаспадара дому, кажучы: Гэтыя апошнія працавалі адну гадзіну, і ты зраўняў іх з намі, якія перанеслі цяжкі дзень і спёку. У адказ ён сказаў аднаму з іх: Дружа, я не крыўджу цябе. Хіба не аб дынары ты дамаўляўся са мною? Вазьмі сваё і ідзі. Я ж хачу даць гэтаму апошняму так, як і табе. Ці ж не дазволена мне рабіць са сваім тое, што хачу? Ці вока тваё зайздросціць, што я добры? Гэтак апошнія будуць першымі, а першыя – апошнімі. 

Гэта слова Пана.

ХХV ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Мдр 2, 12. 17–20)

Засудзім яго на ганебную смерць

Чытанне кнігі Мудрасці.

Бязбожнікі казалі самі сабе:

Зробім пастку на справядлівага, бо ён бескарысны для нас і працівіцца нашым учынкам, дакарае нас у грахах супраць Закону, вінаваціць нас ў грахах супраць нашага выхавання.

Пабачым, ці праўдзівыя словы ягоныя, і праверым, што будзе пры сконе ягоным. Бо калі справядлівы – гэта сын Божы, то Бог абароніць яго і вырве яго з рукі праціўнікаў.

Праверым яго знявагаю і мукаю, каб пазнаць яго лагоднасць і выпрабаваць яго цярплівасць. Асудзім яго на ганебную смерць, бо, як ён кажа, паклапоцяцца аб ім.

Гэта слова Божае.

РЭСПАНСАРЫЙНЫ ПСАЛЬМ (Пс 54 (53), 3–4. 5. 6 і 8, Р.:6b)

Рэфрэн: Падтрымлівае Пан маё жыццё.

3. Уратуй мяне, Божа, сваім імем, *

і судзі мяне сваёю моцай.

4. Божа, пачуй маю малітву, *

выслухай словы маіх вуснаў.

Рэфрэн: Падтрымлівае Пан маё жыццё.

5. Бо супраць мяне паўсталі чужынцы, *

шукаюць магутныя майго жыцця,

яны не маюць Бога *

перад сабою. 

Рэфрэн: Падтрымлівае Пан маё жыццё.

6. Вось Бог дапамагае мне, *

Пан падтрымлівае маё жыццё.

8. Я добраахвотна прынясу Табе ахвяру,*

падзякую Твайму імені, Пане, бо яно добрае.

Рэфрэн: Падтрымлівае Пан маё жыццё.

ДРУГОЕ ЧЫТАННЕ (Як 3, 16 — 4, 3)

Плод справядлівасці сеюць ў спакоі тыя, хто чыніць спакой

Чытанне Паслання святога апостала Якуба.

Умілаваныя:

Дзе зайздрасць і сварлівасць, там бязладдзе і ўсякая ліхая справа. А мудрасць, якая прыходзіць звыш, найперш — чыстая, потым — міралюбная, лагодная, пакорлівая, поўная міласэрнасці і добрых пладоў, бесстаронняя, некрывадушная. А плод справядлівасці сеюць ў спакоі тыя, хто чыніць спакой.

Адкуль у вас войны і змаганні? Не інакш, як з прагненняў вашых, якія змагаюцца ў частках целаў вашых. Прагнеце, а не маеце; забіваеце і зайздросціце, і не можаце атрымаць; змагаецеся і ваюеце. Не маеце з-за таго, што вы не просіце. Просіце і не атрымліваеце, таму што дрэнна просіце: каб растраціць на свае прагненні.

Гэта слова Божае.

СПЕЎ ПЕРАД ЕВАНГЕЛЛЕМ (пар. 2 Тэс 2, 14)

Акламацыя: Аллелюя, аллелюя, аллелюя.

Бог паклікаў нас праз Евангелле

для дасягнення хвалы нашага Пана Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 30–37)

Сын Чалавечы аддадзены будзе… Хто хоча быць першым, няхай будзе ўсіх слугою

+ Чытанне святога Евангелля паводле Марка.

У той час:

Езус і Яго вучні выйшлі і праходзілі праз Галілею, і Езус не хацеў, каб нехта ведаў. Бо вучыў сваіх вучняў і казаў ім, што Сын Чалавечы аддадзены будзе ў рукі людзей, і заб’юць Яго, і забіты ўваскрэсне праз тры дні. Але яны не разумелі гэтых словаў, а спытацца ў Яго баяліся. 

Прыйшоў Ён у Кафарнаум і, калі быў у доме, спытаўся ў іх: Пра што па дарозе вы разважалі? Яны маўчалі, бо па дарозе разважалі паміж сабою, хто большы.

Сеўшы, Ён паклікаў Дванаццаць і сказаў ім: Калі хто хоча быць першым, няхай будзе з усіх апошнім і ўсіх слугою. Потым узяў дзіця, паставіў сярод іх і, абняўшы яго, сказаў ім: Хто прымае аднаго з такіх дзяцей у Маё імя, той Мяне прымае. А хто Мяне прымае, той не Мяне прымае, але таго, хто паслаў Мяне.

Гэта слова Пана.

XXV ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ам 8, 4–7)

Супраць тых, хто «купляе бедных за срэбра»

Чытанне кнігі прарока Амоса.

Паслухайце гэта вы, што ўціскаеце убогага і даводзіце да галечы беднага. Вы, якія кажаце: Калі ж міне час маладзіка, каб мы маглі прадаваць хлеб, і шабат, каб маглі адчыніць засекі, паменшыць меру, павялічыць цану сікля і ашукваць няправільнымі вагамі, каб купляць бедных за срэбра і ўбогіх за пару абутку, і прадаваць высеўкі збожжа?

Пан пакляўся гонарам Якуба, што ніколі не забуду ніводнага з іхніх учынкаў! 

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 4–6. 7–8, Р.: пар. 1а і 7b)

Рэфрэн: Хваліце Пана, які ўзносіць убогага.

15. Хваліце, слугі Пана, *

хваліце імя Пана.

16. Няхай будзе імя Пана благаслаўлёна *

цяпер і навекі.

Рэфрэн: Хваліце Пана, які ўзносіць убогага.

4. Узвышаны Пан над усімі народамі, *

па-над нябёсамі слава Ягоная.

5. Хто падобны да Пана, Бога нашага, †

які жыве на вышынях, *

6. які схіляецца, каб паглядзець на неба і зямлю,

Рэфрэн: Хваліце Пана, які ўзносіць убогага.

7. Які падымае беднага з пылу *

і са смецця ўзносіць убогага,

8. каб пасадзіць яго з вяльможамі, *

з князямі Ягонага народа.

Рэфрэн: Хваліце Пана, які ўзносіць убогага.

ДРУГОЕ ЧЫТАННЕ (1 Цім 2, 1–8)

Каб за ўсіх людзей узносіліся малітвы да Бога, які хоча, каб усе людзі былі збаўлены

Чытанне Першага паслання святога апостала Паўла да Цімафея.

Умілаваны:

Перш за ўсё, я заклікаю, каб прашэнні, малітвы, просьбы аб заступніцтве і падзякі ўзносіліся за ўсіх людзей, за каралёў і за ўсіх, хто мае ўладу, каб мы маглі весці спакойнае і ціхае жыццё ва ўсёй пабожнасці і годнасці. Гэта добра і прыемна ў вачах Збаўцы нашага, Бога, які хоча, каб усе людзі былі збаўлены і дайшлі да пазнання праўды. 

Бо адзін Бог і адзін пасрэднік паміж Богам і людзьмі: Чалавек Езус Хрыстус, які аддаў сябе самога на водкуп за ўсіх як сведчанне, абвешчанае ў адпаведную пару, дзеля чаго я прызначаны прапаведнікам і апосталам (кажу праўду і не хлушу), настаўнікам для язычнікаў у веры і праўдзе.

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Хрыстус, хоць быў багаты, стаў бедным дзеля вас, 

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 10–13)

Не можаце служыць Богу і мамоне

+ Чытанне святога Евангелля паводле Лукі.

У той час:

Казаў Езус сваім вучням: Верны ў малым і ў вялікім верны, а несправядлівы ў малым несправядлівы і ў вялікім. Таму, калі вы ў нікчэмнай мамоне не былі верныя, хто даручыць вам сапраўднае? І калі ў чужым не былі верныя, хто дасць вам вашае?

Ніякі слуга не можа служыць двум гаспадарам, бо ці аднаго будзе ненавідзець, а другога любіць, ці аднаго будзе моцна трымацца, а другім пагарджаць. Не можаце служыць Богу і мамоне. 

Гэта слова Пана.

Панядзелак (XXV)

ПЕРШАЕ ЧЫТАННЕ (Езд 1, 1–6)

Хто паходзіць з народа Пана, няхай скіруецца ў Ерузалем і пабудуе дом Пана

Пачатак кнігі Ездры.

У першы год панавання персідскага караля Кіра, дзеля спаўнення слова Панскага, абвешчанага вуснамі Ераміі, Пан натхніў персідскага караля Кіра. І ён абвясціў ва ўсім сваім каралеўстве, выдаўшы таксама пісьмова, загад, які наказваў:

Так кажа Кір, кароль Персіі: Пан, Бог нябесны, аддаў мне ўсе каралеўствы свету. Ён загадаў мне ўзнесці Яму дом у юдэйскім Ерузалеме. Хто з вас паходзіць з усяго народа Ягонага, няхай Пан Бог яго будзе з тым. Няхай той скіруецца ў юдэйскі Ерузалем і пабудуе дом Пана, Бога Ізраэля, — Бога, які ёсць у Ерузалеме. 

А усім астатнім ва ўсіх месцах, дзе б ні жылі, няхай жыхары месца іхняга дапамогуць срэбрам, золатам, маёмасцю, жывёлаю, а таксама добраахвотнымі ахвяраваннямі на святыню Бога, які ёсць у Ерузалеме.

Тады старэйшыя сем’яў Юды і Бэньяміна, святары, і левіты, і ўсе, каго натхніў Пан, падняліся, каб ісці ў Ерузалем і будаваць святыню Пана, які ёсць у Ерузалеме. І ўсе, хто быў вакол, дапамаглі ім срэбным і залатым начыннем, маёмасцю, жывёлаю, каштоўнасцямі і ў дадатак — добраахвотнымі ахвяраваннямі.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2аb. 2cd–3. 4–5. 6, Р.: 3а)

Рэфрэн: Вялікія рэчы ўчыніў Пан для нас.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Вялікія рэчы ўчыніў Пан для нас.

Тады гаварылі між народамі: *

Вялікія рэчы ўчыніў Пан для іх.

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Вялікія рэчы ўчыніў Пан для нас.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

будзе з радасцю жаць.

Рэфрэн: Вялікія рэчы ўчыніў Пан для нас.

6. Хто ідзе і плача, *

несучы насенне, каб сеяць, 

вернецца з радасцю, *

несучы снапы свае.

Рэфрэн: Вялікія рэчы ўчыніў Пан для нас.

СПЕЎ ПЕРАД ЕВАНГЕЛЛЕМ (Мц 5, 16)

Акламацыя: Аллелюя, аллелюя, аллелюя.

Няхай святло вашае так свеціць перад людзьмі, 

каб яны бачылі вашыя добрыя ўчынкі 

і праслаўлялі Айца вашага, які ў нябёсах. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 16–18)

Свечку ставяць на падсвечнік, каб тыя, хто ўваходзіць, бачылі святло

+ Чытанне святога Евангелля паводле Лукі.

У той час:

Езус сказаў народу: Ніхто, запаліўшы свечку, не хавае яе пад начынне і не ставіць пад ложак, але ставіць яе на падсвечнік, каб тыя, хто ўваходзіць, бачылі святло. Бо няма нічога схаванага, што б не стала яўным, і нічога таемнага, пра што б не стала вядома і што б не выявілася. Таму зважайце, як слухаеце. Бо, хто мае, таму дадасца, а ў таго, хто не мае, адымецца і тое, што, як здaецца яму, ён мае.

Гэта слова Пана.

Аўторак (XXV)

ПЕРШАЕ ЧЫТАННЕ (Езд 6, 7–8. 12b. 14–20)

Закончылі дом Божы і ўчынілі Пасху 

Чытанне кнігі Ездры.

У тыя дні:

Кароль Дарый напісаў намеснікам вобласці за Эўфратам: Пакіньце працу над гэтым домам Божым кіраўніку юдэяў і старэйшынам іхнім, няхай яны будуюць на адпаведным месцы дом гэты. Больш за тое, даю распараджэнне наконт таго, як вы павінны абыходзіцца з тымі юдэйскімі старэйшынамі, якія будуюць гэты Божы дом. З каралеўскіх сродкаў, а менавіта, з падатку, які збіраюць з зарэчнай вобласці, гэтым мужам павінны дакладна і бесперапынна аплачвацца выдаткі. Я, Дарый, выдаў гэты загад, і ён павінен выконвацца з усёю дакладнасцю.

Старэйшыны юдэйскія паспяхова будавалі, натхнёныя прароцтвам прарока Агея і Захарыі, сына Іда. І завяршылі будоўлю з наказу Бога Ізраэля і з наказу Кіра, Дарыя і Артаксэркса, каралёў Персіі. І закончылі гэты дом Божы ў трэці дзень месяца адар, у шосты год панавання караля Дарыя.

Тады сыны Ізраэля, святары і левіты, а таксама астатнія перасяленцы з радасцю ўчынілі пасвячэнне гэтага дому Божага. І ахвяравалі для пасвячэння гэтага Божага дому сто валоў, дзвесце бараноў і чатырыста ягнят, а за грэх усяго Ізраэля — дванаццаць казлоў паводле колькасці плямёнаў Ізраэля. І прызначылі святароў паводле чынаў іхніх і левітаў на змены іхнія для службы Божай у Ерузалеме, як прадпісана ў кнізе Майсея. І ўчынілі былыя перасяленцы Пасху ў чатырнаццаты дзень першага месяца, бо ачысціліся ўсе да аднаго святары і левіты. Калі ж усе ачысціліся, зарэзалі пасхальных ягнят для ўсіх былых перасяленцаў, для сваіх братоў святароў і для сябе. 

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 3–4а. 4b–5, Р.: пар. 1)

Рэфрэн: З радасцю пойдзем у дом Пана Бога.

1. Узрадаваўся я, калі мне сказалі: *

Пойдзем у дом Пана.

2. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

3. Ерузалем, пабудаваны як горад, *

дзе ўсё злучана ў адно.

4. Туды ўзыходзяць пакаленні, *

пакаленні Пана. 

Рэфрэн: З радасцю пойдзем у дом Пана Бога.

Каб, паводле сведчання Ізраэля, *

праслаўляць імя Пана.

5. Там стаяць судовыя троны, *

троны дому Давіда. 

Рэфрэн: З радасцю пойдзем у дом Пана Бога.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае 

і захоўвае слова Божае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 8, 19–21)

Маці Мая і браты Мае — гэта тыя, хто слухае слова Божае і выконвае яго

+ Чытанне святога Евангелля паводле Лукі.

У той час:

Прыйшлі да Езуса Маці Ягоная і браты Ягоныя. І не маглі наблізіцца да Яго з-за натоўпу. І паведамілі Яму: Маці Твая і браты Твае стаяць звонку,  жадаючы ўбачыць Цябе.

Ён сказаў ім у адказ: Маці Мая і браты Мае — гэта тыя, хто слухае слова Божае і выконвае яго.

Гэта слова Пана.

Серада (XXV)

ПЕРШАЕ ЧЫТАННЕ (Езд 9, 5–9)

Пан не пакінуў нас у няволі нашай

Чытанне кнігі Ездры.

Я, Ездра, у час вечаровай ахвяры падняўся з месца нядолі сваёй і, разарваўшы шаты і плашч, упаў на калені свае, і працягнуў свае рукі да Пана Бога свайго.

Я сказаў: Мой Божа, мне сорамна і няёмка звярнуць свой твар да Цябе, таму што беззаконні нашыя падняліся вышэй за галаву, а нашыя правіны выраслі аж да неба. Ад дзён бацькоў нашых аж да гэтага дня на нас — цяжкая віна. За беззаконні нашыя мы самі, каралі нашыя і святары нашыя былі аддадзены ў рукі чужаземных каралёў, пад меч, у палон, на разрабаванне і на сорам, як сёння.

Але вось, неўзабаве мы знайшлі ласку ў Пана Бога нашага, які захаваў для нас рэшту ацалелых, умацаваў нас на месцы святыні сваёй. І асвятліў наш Бог вочы нашыя, і даў нам трохі ажыць у няволі нашай. Бо мы нявольнікі, але Пан не пакінуў нас у няволі нашай. Ён павярнуў да нас міласэрнасць каралёў Персіі, каб яны далі нам ажыць, каб быў пабудаваны дом Бога нашага і адноўлены ягоныя руіны, а мы атрымалі прыстанішча ў Юдэі і Ерузалеме. 

Гэта слова Божае.

РЭСПАНСАРЫЙНЫ ПСАЛЬМ (Тоб 13, 2. 3–4a. 4bcd. 5. 8, Р.: 2а)

Рэфрэн: Благаслаўлёны Бог, які жыве, навекі.

2. Благаслаўлёны Бог, які жыве, навекі, †

і Ягонае валадарства, *

бо Ён карае і праяўляе міласэрнасць,

зводзіць ўніз аж да адхлані †

і ўзнімае веліччу сваёй са згубы, *

няма таго, хто пазбегне Ягонай рукі.

Рэфрэн: Благаслаўлёны Бог, які жыве, навекі.

3. Вызнавайце Яго, *

сыны Ізраэля, перад народамі,

бо Ён сам рассеяў вас сярод іх *

4. і нават там паказаў сваю веліч.

Рэфрэн: Благаслаўлёны Бог, які жыве, навекі.

Узвялічвайце Яго *

перад кожным жывым,

бо Ён наш Пан і Ён Айцец наш, *

Ён Бог наш ва ўсе вякі.

Рэфрэн: Благаслаўлёны Бог, які жыве, навекі.

5. За беззаконні вашыя Ён пакараў вас, *

але Ён злітуецца над вамі ўсімі

і збярэ вас між усіх народаў, *

сярод якіх вы былі рассеяны.

Рэфрэн: Благаслаўлёны Бог, які жыве, навекі.

8. На зямлі маёй няволі Яго вызнаю *

і паказваю Ягоную моц і веліч грэшнаму народу. 

Навярніцеся, грэшнікі, і паступайце справядліва перад Ім. *

Хто ведае, можа будзе ласкавы і праявіць да вас міласэрнасць?

Рэфрэн: Благаслаўлёны Бог, які жыве, навекі.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае, 

кайцеся і верце ў Евангелле. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 1–6)

Паслаў іх абвяшчаць Валадарства Божае і аздараўляць хворых

+ Чытанне святога Евангелля паводле Лукі.

У той час:

Езус паклікаў Дванаццаць і даў ім сілу і ўладу над усімі злымі духамі і ўладу лячыць хваробы. Ён паслаў іх абвяшчаць Валадарства Божае і аздараўляць хворых. І сказаў ім: Нічога не бярыце з сабою ў дарогу: ні кія, ні торбы, ні хлеба, ні грошай — не майце таксама па дзве вопраткі. Да якога дому ўвойдзеце, у тым і заставайцеся аж да свайго адыходу. Калі ж вас нехта не прыме, то, выходзячы з горада таго, абтрасіце пыл з ног вашых на сведчанне супраць іх. 

Адправіўшыся, яны праходзілі па вёсках, абяшчаючы Добрую Навіну і аздараўляючы ўсюды.

Гэта слова Пана.

Чацвер (XXV)

ПЕРШАЕ ЧЫТАННЕ (Аг 1, 1–8)

Будуйце дом, каб Я знайшоў у ім упадабанне

Пачатак кнігі прарока Агея.

У другі год панавання караля Дарыя, у першы дзень шостага месяца, Пан скіраваў сваё слова праз прарока Агея да кіраўніка Юдэі Зарабабэля, сына Салятыэля, і да першасвятара Езуса, сына Егацадака. 

Так кажа Пан Магуццяў: Народ гэты гаворыць: яшчэ не надышоў час будаваць дом Пана.

Таму Пан скіраваў гэта слова праз прарока Агея:  Ці вам самім надышоў час жыць у абкладзеных плітамі дамах, калі гэты дом у спусташэнні? І таму так кажа Пан Магуццяў: Звярніце вашыя сэрцы на шляхі вашыя. Вы сееце шмат, а збіраеце мала; ясце, але вам не досыць; п’яце, але не наталяеце смагі; апранаецеся, але вам не цёпла; а хто зарабляе плату, зарабляе, каб пакласці ў дзіравую торбу. Таму так кажа Пан Магуццяў: Звярніце вашыя сэрцы на шляхі вашыя. Падыміцеся на гару, насіце дрэва і будуйце дом, каб Я знайшоў у ім упадабанне і праславіўся, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: 4а)

Рэфрэн: Спявайце Пану, бо народ свой любіць.

13. Спявайце Пану новую песню, *

хвала Яму на сходзе святых.

14. Няхай радуецца Ізраэль у тым, хто яго стварыў, *

сыны Сіёну няхай цешацца ў сваім Валадары.

Рэфрэн: Спявайце Пану, бо народ свой любіць.

15. Няхай праслаўляюць імя Ягонае ў танцы, *

няхай зайграюць Яму на бубне і арфе.

16. Бо Пан любіць свой народ, *

пакорных карануе збаўленнем.

Рэфрэн: Спявайце Пану, бо народ свой любіць.

17. Няхай усклікаюць святыя ў славе, *

няхай радуюцца на ложах сваіх.

18. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Спявайце Пану, бо народ свой любіць.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога, і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 7–9)

Яну я адсек галаву, то хто ж гэта, пра каго я чую такія рэчы?

+ Чытанне святога Евангелля паводле Лукі.

У той час:

Тэтрарх Ірад пачуў пра ўсё, што здзяйснялася Езусам і пачаў сумнявацца, бо адны гаварылі, што Ян уваскрос з мёртвых; другія, што з’явіўся Ілля; іншыя ж, што паўстаў нехта з даўніх прарокаў. Але Ірад казаў: Яну я адсек галаву, то хто ж гэта, пра каго я чую такія рэчы?

І хацеў убачыць Езуса.  

Гэта слова Пана.

Пятніца (XXV)

ПЕРШАЕ ЧЫТАННЕ (Аг 1, 15b — 2, 9)

Яшчэ трохі — і напоўню дом гэты славаю

Чытанне кнігі прарока Агея.

У другі год панавання караля Дарыя, у дваццаць першы дзень сёмага месяца, слова Пана было скіравана да прарока Агея: Скажы Зарабабэлю, сыну Салятыэля, кіраўніку Юдэі, і Езусу, сыну Егацадака, вялікаму святару, а таксама рэшце народа:

Ці застаўся сярод вас нехта, хто бачыў гэты дом у яго ранейшай славе? І якім вы бачыце яго сёння? Ці не здаецца у вачах вашых, што ў параўнанні з тым гэта нішто? Але цяпер бадзёрся, Зарабабэль, — кажа Пан, — бадзёрся Езусе, сыне Егацадака, вялікі святар, бадзёрся ўвесь народ зямлі, — кажа Пан, — працуй, бо Я з табою, — кажа Пан Магуццяў. Паводле абяцання, якое даў вам у час выйсця з Егіпта, Дух Мой жыве сярод вас: не бойцеся! 

Бо так кажа Пан Магуццяў: Яшчэ трохі — і неўзабаве ўзрушу нябёсы і зямлю, мора і сушу. Я ўзрушу ўсе народы, і прынясуць скарбы ўсіх народаў, і напоўню дом гэты славаю, — кажа Пан Магуццяў. Мне належыць срэбра і Мне належыць золата, — кажа Пан Магуццяў. І слава гэтага апошняга дому будзе большай, чым папярэдняга, — кажа Пан Магуццяў. На гэтым месцы Я дам спакой, — кажа Пан.

Гэта слова Божае.

РЭСПАНСАРЫЙНЫ ПСАЛЬМ (Пс 43 (42) 1. 2. 3. 4, Р.: пар. 5bc)

Рэфрэн: Спадзявайся на Бога, праслаўляй Яго. 

1. Судзі мяне, Божа, *

рассудзі маю справу з народам неміласэрным.

Ад ілжывага і несправялівага чалавека *

ўратуй мяне.

Рэфрэн: Спадзявайся на Бога, праслаўляй Яго. 

2. Бо Ты — Бог цвярдыні маёй. *

Чаму Ты адкінуў Мяне?

Чаму хаджу я ў смутку, *

прыгнечаны ворагам?

Рэфрэн: Спадзявайся на Бога, праслаўляй Яго. 

3. Спашлі сваё святло і сваю праўду. *

Няхай яны кіруюць мной 

і прывядуць мяне *

на гару Тваю святую і ў Твае шатры.

Рэфрэн: Спадзявайся на Бога, праслаўляй Яго. 

4. І я падыду да алтара Бога, *

да Бога радасці і вяселля Майго.

Заспяваю на арфе *

Табе, Божа, мой Божа. 

Рэфрэн: Спадзявайся на Бога, праслаўляй Яго.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 18–22)

Ты — Месія Божы. Сын Чалавечы павінен выцерпець шмат 

+ Чытанне святога Евангелля паводле Лукі.

Калі Езус маліўся ў самоце, вучні далучыліся да Яго. І спытаўся ў іх: Кім лічыць Мяне народ? Яны сказалі ў адказ: Янам Хрысціцелем, іншыя — Іллёю, некаторыя ж кажуць, што адзін з даўніх прарокаў уваскрос. Ён спытаўся ў іх:  А вы кім лічыце Мяне? І адказаў Пётр: Месіяй Божым. Але Ён строга загадаў ім нікому не казаць пра гэта, кажучы, што Сын Чалавечы павінен выцерпець шмат, што адкінуць Яго старэйшыны, першасвятары і кніжнікі, што Ён будзе забіты і на трэці дзень уваскрэсне.

Гэта слова Пана.

Субота (XXV)

ПЕРШАЕ ЧЫТАННЕ (Зах 2, 5–9. 14–15а)

Вось Я іду і пасялюся пасярод цябе

Чытанне кнігі прарока Захарыі.

Я падняў свае вочы і ўбачыў: вось чалавек з землямерным шнуром. Я спытаўся: Куды ідзеш ты? Ён адказаў мне: Памераць Ерузалем і паглядзець, якая шырыня яго і якая даўжыня яго.

І вось Анёл, які гутарыў са мною, выйшаў, а другі Анёл скіраваўся яму насустрач і сказаў: Бяжы і скажы гэтаму юнаку: Ерузалем застанецца горадам без муроў, так шмат будзе ў ім людзей і жывёлы. І Я стану для яго, — кажа Пан, — вогненным мурам навокал і буду славай ягонай пасярод яго.  

Весяліся і радуйся, дачка Сіёна,

бо вось Я іду і пасялюся пасярод цябе, — кажа Пан.

І многія народы прыйдуць да Пана ў дзень той,

і стануць для Яго народам.

Гэта слова Божае.

РЭСПАНСАРЫЙНЫ ПСАЛЬМ (Ер 31, 10. 11–12аb. 13, Р.: пар. 10d)

Рэфрэн: Пан зберажэ нас, як свой статак пастыр.

10. Слухайце, народы, слова Пана, *

абвяшчайце на далёкіх выспах і кажыце:

Хто рассеяў Ізраэль, той збярэ яго *

і будзе берагчы яго, як пастух свой статак.

Рэфрэн: Пан зберажэ нас, як свой статак пастыр.

11. Бо Пан адкупіў Якуба, *

уратаваў з рукі мацнейшага, чым ён.

12. І яны прыйдуць і будуць спяваць на вышынях Сіёна, *

і схіляцца да дабротаў Пана.  

Рэфрэн: Пан зберажэ нас, як свой статак пастыр.

13. Тады дзяўчына будзе весяліцца ў танцы, *

і юнакі разам са старымі.

Я змяню іх плач на радасць, *

суцешу іх і развесялю пасля смутку. 

Рэфрэн: Пан зберажэ нас, як свой статак пастыр.

СПЕЎ ПЕРАД ЕВАНГЕЛЛЕМ (пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць

і асвятліў Евангеллем жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 43b–45)

Сын Чалавечы будзе выдадзены ў рукі людзей

+ Чытанне святога Евангелля паводле Лукі.

У той час:

Калі ўсе здзіўляліся ўсяму, што рабіў Езус, Ён сказаў сваім вучням: Пакладзіце сабе ў вушы словы гэтыя, бо Сын Чалавечы будзе выдадзены ў рукі людзей.

Але вучні не зразумелі сказанага, таму што гэта было схавана ад іх, каб яны не спазналі. Запытацца ж у Яго пра сказанае баяліся.  

Гэта слова Пана.

ХХVI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Эзх 18, 25–28)

Калі грэшнік адвернецца ад граху свайго, ён захавае жывой душу сваю

Чытанне кнігі прарока Эзэхіэля.

Так кажа Пан:

Вы кажаце: Несправядлівы шлях Пана. Цяпер паслухай, доме Ізраэля: Гэта мой шлях несправядлівы, ці несправядлівыя хутчэй шляхі вашыя? Калі справядлівы адварочваецца ад справядлівасці сваёй і чыніць беззаконне, і памірае, то за гэтыя беззаконні, якія чыніў, памірае. 

Калі грэшнік адвернецца ад граху свайго, які чыніў, і будзе здзяйсняць правасуддзе і справядлівасць, ён захавае жывой душу сваю. Ён пабачыў і адвярнуўся ад усіх беззаконняў сваіх, якія чыніў, таму жыць будзе і не памрэ.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5. 6–7. 8–9, Р.: 6а)

Рэфрэн: Узгадай пра міласэрнасць сваю, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, †

бо Ты Бог збаўлення майго, *

на Цябе спадзяюся кожны дзень.

Рэфрэн: Узгадай пра міласэрнасць сваю, Пане.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Грахоў маладосці маёй і злачынстваў маіх не ўспамінай; †

памятай пра мяне паводле міласці Тваёй, *

дзеля вялікай дабрыні Тваёй.

Рэфрэн: Узгадай пра міласэрнасць сваю, Пане.

8. Пан добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці *

і навучае пакорных шляхам cваім. 

Рэфрэн: Узгадай пра міласэрнасць сваю, Пане.

ДРУГОЕ ЧЫТАННЕ (Флп 2, 1–5)

Няхай вашыя думкі будуць такімі, як у Хрысце Езусе

Чытанне Паслання святога апостала Паўла да Філіпянаў.

Браты:

Калі ёсць які заклік ў Хрысце, калі ёсць якое падбадзёрванне любові, калі ёсць якая лучнасць духа, калі ёсць якое сардэчнае спачуванне, то дапоўніце радасць маю, каб вы думалі тое самае, мелі тую самую любоў, былі аднадушнымі і аднадумцамі. Нічога не рабіце дзеля разладу ці дзеля пустой пахвальбы, але ў пакоры лічыце адзін аднаго вышэйшым за сябе. Не клапаціцеся кожны толькі пра сваё, але і пра іншых. 

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 21, 28–32)

Мытнікі і распусніцы наперадзе вас ідуць у Валадарства Божае

+ Чытанне святога Евангелля паводле Мацвея.

У той час:

Езус сказаў першасвятарам і старэйшынам народу: Як вам здаецца? У аднаго чалавека былі два сыны. Прыйшоўшы да першага, ён сказаў: Сыне, ідзі і працуй сёння ў вінаградніку. Але той адказаў: Не хачу! А пасля, апамятаўшыся, пайшоў. Тады ён падышоў да другога і сказаў тое самае. Той жа сказаў у адказ: Ужо іду, спадару. І не пайшоў. Каторы з двух выканаў волю бацькі? Кажуць Яму: Першы.

Тады Езус кажа ім: Сапраўды кажу вам, што мытнікі і распусніцы наперадзе вас ідуць у Валадарства Божае. Бо прыйшоў да вас Ян шляхам справядлівасці, і вы не паверылі яму. А мытнікі і распусніцы паверылі яму. Вы ж, убачыўшы, не апамяталіся пасля, каб паверыць яму.

Гэта слова Пана.

ХХVI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ліч 11, 25–29)

Ці не раўнуеш ты з-за мяне? О, каб усе ў народзе Пана былі прарокамі

Чытанне кнігі Лічбаў.

У тыя дні:

Сышоў Пан у воблаку і гаварыў з Майсеем. Узяў ад духа, які быў на ім, і даў сямідзесяці старэйшынам. Калі спачыў на іх дух, сталі прарочыць, але потым перасталі.

Двое ж мужчын засталося ў лагеры. Імя аднаго Элдад, а другога — Мэдад. І на іх сышоў дух, бо і яны былі запісаныя, толькі не прыйшлі ў шацёр, і прарочылі яны ў лагеры. І прыбег юнак і паведаміў Майсею: Элдад і Мэдад прарочаць у лагеры. У адказ Езус, сын Навіна, слуга Майсея ад маладосці сваёй, сказаў: Майсей, пане мой, забарані ім. Але Майсей сказаў: Ці не раўнуеш ты з-за мяне? О, каб усе ў народзе Пана былі прарокамі, каб Пан даў ім свайго духа.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 10. 12–13. 14, Р.: 9а)

Рэфрэн: Загады Пана справядлівыя і радуюць сэрца.

8. Закон Пана дасканалы, *

умацоўвае душу,     

сведчанне Пана вернае, *

яно дае мудрасць простым.

Рэфрэн: Загады Пана справядлівыя і радуюць сэрца.

10. Боязь Божая беззаганная *

і вечна трывае; 

прысуды Пана праўдзівыя *

і ўсе справядлівыя.

Рэфрэн: Загады Пана справядлівыя і радуюць сэрца.

12. Слуга Твой навучаны імі, *

у іх захаванні вялікая ўзнагарода.

13. Хто зразумее свае памылкі? *

Ад укрытых памылак ачысці мяне.

Рэфрэн: Загады Пана справядлівыя і радуюць сэрца.

14. Ад ганарліўцаў барані слугу свайго, *

каб не панавалі яны нада мною.

Тады я буду беззаганны *

і вольны ад вялікай правіны.

Рэфрэн: Загады Пана справядлівыя і радуюць сэрца.

ДРУГОЕ ЧЫТАННЕ (Як 5, 1–6)

Багацце ваша згніло

Чытанне Паслання святога апостала Якуба.

Ну а цяпер вы, багатыя, заплачце і загаласіце над вашымі няшчасцямі, што прыходзяць да вас. Багацце ваша згніло, і вопратку вашу патачыла моль. Золата ваша і срэбра паржавела, і ржа іх  засведчыць супраць вас і з’есць целы вашыя, як агонь. Вы сабралі скарб у апошнія дні.

Вось кліча плата, якую вы затрымалі працаўнікам, што жалі палеткі вашыя, і крык жняцоў дайшоў да вушэй Пана Магуццяў. Вы жылі на зямлі ў распусце і раскошы, вы насыцілі сэрцы вашыя ў дзень зарэзу. Вы асудзілі і забілі Справядлівага; Ён не супраціўляўся вам.

Гэта слова Божае.

СПЕЎ ПЕРАД ЕВАНГЕЛЛЕМ (Пар. Ян 17, 17bа)

Акламацыя: Аллелюя, аллелюя, аллелюя.

Слова Тваё, Пане, гэта праўда, 

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 9, 38–43. 45. 47–48)

Хто не супраць нас, той з намі. Калі спакушае цябе рука твая, адсячы яе

+ Чытанне святога Евангелля паводле Марка.

У той час:

Ян сказаў Езусу: Настаўнік, мы бачылі чалавека, які ў імя Тваё выганяў злых духаў, і забаранялі яму, бо не хадзіў з намі. 

Езус жа сказаў: Не забараняйце яму, бо ніхто, хто ўчыніў цуд у Маё імя, не зможа адразу пачаць зласловіць Мяне. Бо хто не супраць нас, той з намі. І хто напоіць вас кубкам вады ў імя таго, што вы Хрыстовыя, сапраўды кажу вам, не страціць сваёй узнагароды. 

А хто спакусіць аднаго з малых гэтых, якія вераць у Мяне, таму лепш было б, каб павесілі яму на шыю млынавы камень і кінулі яго ў мора. 

Калі спакушае цябе рука твая, адсячы яе. Лепш табе калекаю ўвайсці ў жыццё, чым з дзьвюма рукамі ісці ў геену, у агонь непагасны. І калі нага твая цябе спакушае, адсячы яе. Лепш табе ўвайсці ў жыццё кульгавым, чым з дзьвюма нагамі быць кінутым у геену. І калі вока тваё цябе спакушае, вырві яго. Лепш табе з адным вокам увайсці ў Валадарства Божае, чым, маючы два вокі, быць кінутым у геену, дзе чарвяк іх не памірае і агонь не гасне.

Гэта слова Пана.

XXVI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Ам 6, 1а. 4–7)

Цяпер сціхне крык радасці распешчаных 

Чытанне кнігі прарока Амоса.

Так кажа Пан усемагутны:

Гора бесклапотным на Сіёне і тым, хто спадзяецца на гару самарыйскую. 

Тым, хто ўзлёг на ложах са слановай косці і песціцца на сваіх пасцелях, хто есць ягнят са статку і цялят з сярэдзіны пашы. Тым, хто спявае пад гукі гусляў, хто выдумляе сабе, нібы Давід, музычныя інструменты. Хто п’е з келіхаў віно, намашчваецца найлепшымі алеямі і не перажывае з-за падзення Юзафа. 

Таму цяпер пойдуць яны ў выгнанне на чале палонных, і сціхне радасны крык распешчаных. 

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 6c–7. 8–9а. 9bc–10, Р.:  1b)

Рэфрэн: Хвалі, душа мая, Пана.

6. Бог навекі захоўвае вернасць. *

7. Справядліва судзіць пакрыўджаных, 

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

ДРУГОЕ ЧЫТАННЕ (1 Цім 6, 11–16)

Захоўваць запаведзь да аб’яўлення Пана

Чытанне Першага паслання святога апостала Паўла да Цімафея.

Ты, о чалавек Божы, пазбягай памылак, імкніся да справядлівасці, пабожнасці, веры, любові, цярплівасці і лагоднасці. Змагайся добрым змаганнем веры, трымайся вечнага жыцця, да якога ты пакліканы і пра якое ты даў добрае вызнанне перад многімі сведкамі. 

Перад Богам, які дае жыццё ўсяму, і перад Езусам Хрыстом, які даў перад Понціем Пілатам добрае сведчанне, наказваю табе захоўваць запаведзь чыстай і беззаганнай аж да аб’яўлення Пана нашага Езуса Хрыста, якое ў свой час пакажа шчаслівы і адзіны Моцны, Кароль над каралямі і Пан над панамі,  адзіны несмяротны, які жыве ў недаступным святле, якога ніхто з людзей не бачыў і бачыць не можа. Яму пашана і вечная моц! Амэн. 

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас, 

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 19–31)

Ты атрымаў ужо сваё дабро ў жыцці сваім, таксама і Лазар — ліха. Цяпер жа ён тут суцяшаецца, а ты пакутуеш 

+ Чытанне cвятога Евангелля паводле Лукі.

У той час:

Езус сказаў фарысеям: Быў адзін багаты чалавек, які апранаўся ў парфіру і тонкае палатно і кожны дзень цудоўна банкетаваў. А нейкі жабрак, па імені Лазар, ляжаў каля ягонай брамы ў струпах і хацеў насыціцца тым, што падала са стала багацея. Сабакі ж прыходзілі і лізалі струпы ягоныя. 

Памёр жабрак і ўзнесены быў анёламі на ўлонне Абрагама. Памёр і багаты і быў пахаваны. У пекле, будучы ў пакутах, ён узняў вочы свае, убачыў здалёк Абрагама і Лазара на ўлонні ягоным. І, усклікнуўшы, сказаў: Ойча Абрагаме, злітуйся нада мною і пашлі Лазара, каб памачыў канец пальца свайго ў ваду і ахаладзіў язык мой, бо я пакутую ў полымі гэтым. Але Абрагам сказаў: Дзіця, успомні, што ты атрымаў ужо сваё дабро ў жыцці сваім, падобным чынам і Лазар — ліха. Цяпер жа ён тут суцяшаецца, а ты пакутуеш. І да ўсяго гэтага паміж намі і вамі пакладзена вялізная прорва, так што тыя, хто хоча, не могуць перайсці адсюль да вас, ні адтуль да нас не могуць перайсці. 

Тады сказаў ён: Дык прашу цябе, ойча, пашлі яго ў дом бацькі майго, бо ў мяне пяць братоў. Няхай засведчыць ім, каб і яны не прыйшлі ў гэтае месца пакуты. Абрагам адказаў: У іх ёсць Майсей і прарокі, няхай слухаюцца іх. А ён сказаў: Не, ойча Абрагаме, толькі калі хтосьці з мёртвых прыйдзе да іх, пакаюцца. Тады Абрагам сказаў яму: Калі Майсея і прарокаў не слухаюцца, то, калі хто і ўваскрэсне з мёртвых, не павераць.

Гэта слова Пана.

Панядзелак (XXVI)

ПЕРШАЕ ЧЫТАННЕ (Зах 8, 1–8)

Я ўратую народ Мой з краіны ўсходу і з краіны захаду сонца

Чытанне кнігі  прарока Захарыі.

І было слова Пана Магуццяў, што казала: Так кажа Пан Магуццяў: Я руплюся аб Сіёне з вялікай зайздрасцю і з вялікім запалам руплюся аб ім. 

Так кажа Пан: Я вярнуся на Сіён і пасялюся пасярод Ерузалема. І названы будзе Ерузалем горадам Праўды, а гара Пана Магуццяў — гарою Святасці.

Так кажа Пан Магуццяў: Дзяды і бабулі зноў будуць сядзець на вуліцах Ерузалема, кожны з кіём сваім ў руцэ сваёй з-за мноства дзён сваіх. І вуліцы горада напоўняцца хлапчукамі і дзяўчатамі, што гуляюць на вуліцах яго.

Так кажа Пан Магуццяў: Калі гэта будзе здавацца дзіўным у вачах рэшты народа гэтага ў дні тыя, ці ж будзе гэта дзіўным таксама ў Маіх вачах? 

Так кажа Пан Магуццяў: Вось Я ўратую народ Мой з краіны ўсходу і з краіны захаду сонца. І прывяду іх, і паселяцца пасярод Ерузалема. І будуць Маім народам, а Я буду іх Богам у праўдзе і справядлівасці.

Гэта слова Божае.

РЭСПАНСАРЫЙНЫ ПСАЛЬМ (Пс 102 (101) 16–18, 19–21. 29 і 22–23, Р.: 17)

Рэфрэн: Пан адбудуе Сіён і з’явіцца ў сваёй славе.

16. Народы будуць баяцца Твайго імя, Пане, *

і ўсе зямныя каралі — Тваёй славы,

17. таму што Пан адбудуе Сіён і з’явіцца ў сваёй славе. *

18. Звернецца да малітвы бездапаможных і не пагардзіць іхняй просьбай. 

Рэфрэн: Пан адбудуе Сіён і з’явіцца ў сваёй славе.

19. Будзе запісана гэта для наступнага пакалення, *

і народ, які створыцца, праславіць Пана.

20. Таму што Пан глядзіць з вышыні сваёй святыні, †

з нябёсаў глядзіць на зямлю, *

21. каб пачуць стагнанні вязняў і вызваліць сыноў смерці.

Рэфрэн: Пан адбудуе Сіён і з’явіцца ў сваёй славе.

29. Сыны слугаў Тваіх будуць жыць бяспечна, *

а іхняе патомства будзе непахісна трываць перад Тваім абліччам,

22. каб на Сіёне абвяшчаць імя Пана і хвалу Яго — у Ерузалеме, *

23. калі народы і валадарствы збяруцца разам, каб служыць Пану.

Рэфрэн: Пан адбудуе Сіён і з’явіцца ў сваёй славе.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 46–50)

Хто меншы сярод усіх вас, той будзе вялікі

+ Чытанне святога Евангелля паводле Лукі.

У той час:

Між вучняў паўстала пытанне: хто з іх быў бы большы? Але Езус, пазнаўшы задуму іх сэрца, узяў дзіця, паставіў яго перад сабою і сказаў ім: Хто прыме гэтае дзіця ў імя Маё, той Мяне прымае, а хто прымае Мяне, той прымае таго, хто паслаў Мяне. Бо, хто меншы сярод усіх вас, той будзе вялікі.

Ян сказаў у адказ: Настаўнік, мы бачылі кагосьці, хто ў імя Тваё выганяе злых духаў, і забаранялі яму, бо ён не ходзіць з намі. І сказаў яму Езус: Не забараняйце; бо хто не супраць вас, той за вас. 

Гэта слова Пана.

Аўторак (XXVI)

ПЕРШАЕ ЧЫТАННЕ (Зах 8, 20–23)

Прыйдуць многія народы, каб шукаць Пана ў Ерузалеме

Чытанне кнігі прарока Захарыі.

Так кажа Пан Магуццяў:

Яшчэ прыйдуць сюды народы і жыхары шматлікіх гарадоў. І жыхары аднаго горада пойдуць да другога, кажучы: Хадземце маліцца перад абліччам Пана і шукаць Пана Магуццяў; пайду і я. І пойдуць многія народы і шматлікія плямёны, каб шукаць Пана Магуццяў у Ерузалеме і маліцца перад абліччам Пана. 

Так кажа Пан Магуццяў: У тыя дні возьмуцца дзесяць чалавек з плямёнаў усіх і моваў, возьмуцца за крысо юдэя і будуць казаць: Мы пойдзем з вамі, бо чулі, што з вамі Бог.

Гэта слова Божае.

РЭСПАНСАРЫЙНЫ ПСАЛЬМ (Пс 87 (86), 1–3. 4–5. 6–7, Р.: Зах 8, 23)

Рэфрэн: Мы пойдзем з вамі, бо з вамі Бог.

1. Умацаванне Яго на святых гарах, *

2. любіць Пан брамы Сіёна 

больш за ўсе шатры Якуба. *

3. Абвяшчаецца твая хвала, горад Божы.

Рэфрэн: Мы пойдзем з вамі, бо з вамі Бог.

4. Узгадаю Егіпет і Вавілон сярод тых, хто ведае мяне, *

вось філістымляне і Тыр з Эфіопіяй скажуць: Той там нарадзіўся.

5. А пра Сіён будуць казаць: Кожны чалавек на ім нарадзіўся, *

і Усемагутны яго ўмацаваў.

Рэфрэн: Мы пойдзем з вамі, бо з вамі Бог.

6. Пан напіша ў перапісе народаў: *

Гэты там нарадзіўся.

7. І ў танцы будуць спяваць: *

У табе ўсе крыніцы мае.

Рэфрэн: Мы пойдзем з вамі, бо з вамі Бог.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 51–56)

Ён цвёрда вырашыў ісці ў Ерузалем

+ Чытанне святога Евангелля паводле Лукі.

Калі набліжаліся дні ўзнясення Езуса, Ён цвёрда вырашыў ісці ў Ерузалем і выслаў пасланцоў перад сабою. Пайшоўшы, яны ўвайшлі ў самаранскую вёску, каб падрыхтаваць Яму побыт. Але там не прынялі Яго, бо Ён накіроўваўся ў Ерузалем.  

Калі вучні Якуб і Ян убачылі гэта, сказалі: Пане, хочаш, мы скажам, каб агонь сышоў з неба і знішчыў іх? Але Ён, павярнуўшыся да іх, забараніў ім. І пайшлі ў іншую вёску. 

Гэта слова Пана.

Серада (XXVI)

ПЕРШАЕ ЧЫТАННЕ (Нм 2, 1–8) 

Калі гэта спадабаецца каралю, пашлі мяне ў горад айцоў маіх, каб я адбудаваў яго

Чытанне кнігі Нээміі.

У месяцы Нісан, на дваццатым годзе панавання караля Артаксэркса, стаяла перад ім віно. І я, Нээмія, ўзяў віно і падаў каралю, і, здавалася, не быў засмучаны перад ім. Але кароль сказаў мне: Чаму твар твой засмучаны, ты ж не  хворы? Гэта нішто іншае, як смутак у сэрцы. Я вельмі спалохаўся і сказаў каралю: Няхай жыве кароль навекі! Як не быць засмучаным абліччу майму, калі горад, дом грабніц айцоў маіх, у заняпадзе, і брамы яго спалены агнём! І сказаў мне кароль: Чаго ж ты патрабуеш? Я памаліўся Богу нябеснаму і сказаў каралю: Калі гэта спадабаецца каралю, і калі слуга твой знайшоў прыхільнасць у вачах Тваіх, то пашлі мяне ў Юдэю, у горад грабніц айцоў маіх, каб я адбудаваў яго. 

І сказаў мне кароль і каралева, якая сядзела каля яго: Колькі часу працягнецца шлях твой, і калі вернешся? І пажадаў кароль паслаць мяне, і я вызначыў яму час. Я сказаў каралю: Калі гэта спадабаецца каралю, няхай дадуць мне ліст да кіраўнікоў зарэчнай краіны, каб правялі мяне, пакуль не дайду да Юдэі; і ліст да Асафа, дазорцы каралеўскіх лясоў, каб даў мне дрэва на будоўлю замкавай брамы, што каля святыні, і на гарадскую сцяну, і на дом, у якім буду жыць. 

І даў мне кароль, бо добрая рука Бога майго была нада мною. 

Гэта слова Божае.

РЭСПАНСАРЫЙНЫ ПСАЛЬМ (Пс 137 (136), 1–2. 3. 4–5. 6, Р.: 6)

Рэфрэн: Узніму Ерузалем на вяршыню маёй радасці.

1. Над рэкамі Бабілёна сядзелі мы і плакалі, *

калі ўспаміналі пра Сіён.

2. На вербах пасярод яго *

павесілі мы нашыя арфы.

Рэфрэн: Узніму Ерузалем на вяршыню маёй радасці.

3. Бо тыя, хто ўзяў нас у палон, *

патрабавалі ад нас песняў,

а прыгнятальнікі нашыя — вяселля: *

Заспявайце нам адну з песень Сіёну.

Рэфрэн: Узніму Ерузалем на вяршыню маёй радасці.

4. Як жа нам спяваць песні Пана *

на чужой зямлі?

5. Калі забуду цябе, Ерузалем, *

няхай засохне мая правіца.

Рэфрэн: Узніму Ерузалем на вяршыню маёй радасці.

6. Няхай прыліпне язык мой да паднябення майго, *

калі не буду памятаць пра цябе, 

калі не ўзніму Ерузалем *

на вяршыню маёй радасці.

Рэфрэн: Узніму Ерузалем на вяршыню маёй радасці.

СПЕЎ ПЕРАД ЕВАНГЕЛЛЕМ (Флп 3, 8–9)

Акламацыя: Аллелюя, аллелюя, аллелюя.

Я ўсё прызнаю стратай і лічу смеццем,

каб набыць Хрыста і знайсці сябе ў Ім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 57–62)

Я пайду за Табою, куды б Ты ні пайшоў

+ Чытанне святога Евангелля паводле Лукі.

У той час:

Калі Езус і вучні Ягоныя былі ў дарозе, хтосьці сказаў Яму: Я пайду за Табою, куды б Ты ні пайшоў. Езус сказаў яму: Лісы маюць норы, і птушкі нябесныя — гнёзды, а Сын Чалавечы не мае, дзе схіліць галаву. 

А другому сказаў: Ідзі за Мною. Той адказаў: Пане, дазволь мне спачатку пайсці і пахаваць бацьку майго. Але Езус сказаў яму: Пакінь мёртвым хаваць сваіх мёртвых, а ты ідзі і абвяшчай Валадарства Божае.

Яшчэ іншы сказаў: Я пайду за Табою, Пане, але спачатку дазволь мне развітацца з хатнімі маімі. Езус жа сказаў яму: Ніводзін, хто паклаў руку сваю на плуг і азіраецца назад, не надаецца да  Валадарства Божага. 

Гэта слова Пана.

Чацвер (XXVI)

ПЕРШАЕ ЧЫТАННЕ (Нм 8, 1–4а. 5-6. 7b–12)

І разгарнуў Эздра кнігу Закону і благаславіў Пана, а ўвесь народ адказаў: Амэн, амэн

Чытанне кнігі Нээміі.

У тыя дні:

Як адзін сабраўся ўвесь народ на плошчы, што перад Воднай брамай, і сказалі кніжніку Эздру, каб ён прынёс кнігу Майсеевага Закону, які наказаў Пан Ізраэлю. І ў першы дзень сёмага месяца святар Эздра прынёс Закон на сход мужчын і жанчын, і ўсіх, хто мог разумець. І чытаў яго на плошчы, што перад Воднаю брамай, ад світання да сярэдзіны дня перад мужчынамі і жанчынамі, і тымі, хто мог разумець; і вушы ўсяго народа былі ўважлівыя да кнігі Закону. Стаяў жа кніжнік Эздра на зробленым драўляным узвышэнні. 

І разгарнуў Эздра кнігу перад вачыма ўсяго народа, а стаяў ён вышэй за народ. І, калі разгарнуў яе, увесь народ устаў. Благаславіў Эздра Вялікага Пана Бога, а ўвесь народ адказаў: Амэн, амэн, — падымаючы рукі свае. І кланяліся, і падалі на калені, тварам на зямлю, перад Панам. Левіты ж тлумачылі народу Закон, а народ стаяў на сваім месцы. І чыталі з кнігі Закону Божага выразна, і тлумачылі, і раскрывалі сэнс, і рабілі зразумелым тое, што чыталася. 

Тады намеснік Нээмія і Эздра, кніжнік і святар, і левіты, якія вучылі народ, сказалі ўсяму народу: Дзень гэты святы для Пана Бога нашага! Не смуткуйце і не плачце. Бо ўвесь народ плакаў, слухаючы словы Закону. 

І сказаў ім Нээмія: Ідзіце, ешце тлустае і піце салодкае, і пасылайце часткі тым, хто не прыгатаваў сабе, таму што святы гэты дзень для Пана нашага. І не смуткуйце, бо радасць Пана — гэта моц вашая. Левіты суцішалі ўвесь народ, кажучы: Замоўкніце, бо святы гэты дзень, не смуткуйце. І пайшоў увесь народ есці, піць і пасылаць часткі, і ўчыніць вялікую радасць, бо зразумелі словы, абвешчаныя ім. 

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 11, Р.: 9а)

Рэфрэн: Загады Пана справядлівыя і радуюць сэрца.

8. Закон Пана дасканалы, *

умацоўвае душу,     

сведчанне Пана вернае, *

яно дае мудрасць простым.

Рэфрэн: Загады Пана справядлівыя і радуюць сэрца.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы. 

Рэфрэн: Загады Пана справядлівыя і радуюць сэрца.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Загады Пана справядлівыя і радуюць сэрца.

11. Больш каштоўныя, чым золата, *

чым мноства чыстага золата,

і саладзейшыя за мёд *

і сок сотавы. 

Рэфрэн: Загады Пана справядлівыя і радуюць сэрца.

СПЕЎ ПЕРАД ЕВАНГЕЛЛЕМ (Мк 1, 15)

Акламацыя: Аллелюя, аллелюя, аллелюя.

Наблізілася Валадарства Божае: 

кайцеся і верце ў Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–12)

На ім спачне ваш спакой 

+ Чытанне святога Евангелля паводле Лукі.

У той час:

Прызначыў Пан іншых семдзесят двух вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё. 

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў, і ў дарозе нікога не вітайце. У які дом увойдзеце, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ў іх ёсць, бо работнік заслугоўвае платы сваёй. Не пераходзьце з дому ў дом. 

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае. Калі прыйдзеце ў які горад, і не прымуць вас, то выйдзіце на яго вуліцы і скажыце: Нават пыл горада вашага, які прыліп да ног нашых, атрасаем; аднак ведайце, што наблізілася да вас Валадарства Божае. Кажу вам, што Садоме ў дзень той будзе лепш, чым гораду таму.  

Гэта слова Пана.

Пятніца (XXVI)

ПЕРШАЕ ЧЫТАННЕ (Бар 1, 15–22)

Мы зграшылі перад Панам і не паслухаліся

Чытанне кнігі прарока Баруха.

У Пана, Бога нашага, справядлівасць, у нас жа – сорам на тварах, як сёння ва ўсякага юдэя і ў жыхароў Ерузалема, і ў каралёў нашых, і ў кіраўнікоў нашых, і ў святароў нашых, і ў прарокаў  нашых, і ў айцоў нашых, бо мы зграшылі перад Панам і не паслухаліся Яго, і не пачулі голасу Пана, Бога нашага, каб паступаць паводле наказаў Пана, якія Ён даў нам.

З таго дня, калі Пан вывеў айцоў нашых з зямлі Егіпецкай, і да гэтага дня мы былі непаслухмяныя Пану, Богу нашаму, і не хвалявала нас, што мы не слухалі Ягоны голас. Таму і спасціглі нас няшчасці і праклён, якімі пагражаў Пан праз слугу свайго Майсея ў той дзень, калі вывеў айцоў нашых з зямлі Егіпецкай, каб даць нам зямлю, дзе плывуць малако і мёд, як сёння. І не слухалі мы голасу Пана Бога нашага ва ўсіх словах прарокаў, якіх пасылаў да нас, і кожны паступаў паводле злых намераў сэрца свайго, служачы чужым багам і чынячы зло перад вачыма Пана, Бога нашага.

Гэта слова Божае.

РЭСПАНСАРЫЙНЫ ПСАЛЬМ (Пс 79 (78), 1–2. 3–5 і 8. 9, Р.: 9b)

Рэфрэн: Вызвалі нас, Пане, дзеля імя Твайго.

1. Божа, язычнікі ўвайшлі ў спадчыну Тваю; †

апаганілі святую Тваю святыню, *

Ерузалем ператварылі ў руіны.

2. Трупы слугаў Тваіх аддалі на з’ядзенне птушкам нябесным, *

целы святых Тваіх — звярам зямным.

Рэфрэн: Вызвалі нас, Пане, дзеля імя Твайго.

3. Пралілі іх кроў, як ваду, вакол Ерузалема, †

і не было каму іх пахаваць. *

4. Мы сталі ганьбаю для нашых суседзяў, 

пагардай і пасмешышчам для тых, хто вакол нас.

5. Дакуль, Пане, гневацца будзеш няспынна, *

а Твая лютасць будзе палаць, як агонь?

Рэфрэн: Вызвалі нас, Пане, дзеля імя Твайго.

8. Не памятай правінаў *

нашых продкаў, 

няхай хутчэй нас спаткае Твая міласэрнасць, *

бо мы зусім аслаблі.

Рэфрэн: Вызвалі нас, Пане, дзеля імя Твайго.

9. Памажы нам, Божа, наш Збаўца, *

дзеля славы імя Твайго;

вызвалі нас і даруй нам грахі нашыя *

дзеля Твайго імя.

Рэфрэн: Вызвалі нас, Пане, дзеля імя Твайго.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння жорсткімі вашыя сэрцы, 

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 13–16)

Хто адкідае Мяне, адкідае таго, хто паслаў Мяне

+ Чытанне святога Евангелля паводле Лукі.

У той час Езус сказаў: 

Гора табе, Харазін! Гора табе, Бэтсаіда! Бо, калі б у Тыры і Сідоне былі цуды, што сталіся сярод вас, то яны даўно б, седзячы ў мешкавіне і ў попеле, пакаяліся. Але Тыру і Сідону лепш будзе на судзе, чым вам. І ты, Кафарнаум, што аж да неба будзеш узвышаны, аж да адхлані сыдзеш.

Хто слухае вас, Мяне слухае, і хто вас адкідае, Мяне адкідае. А хто адкідае Мяне, адкідае таго, хто паслаў Мяне.

Гэта слова Пана.

Субота (XXVI)

ПЕРШАЕ ЧЫТАННЕ (Бар 4, 5–12. 27–29)

Той, хто спаслаў на вас гэтае зло, спашле вам радасць 

Чытанне кнігі прарока Баруха.

Май адвагу, народзе мой, памяць Ізраэля! Вы былі прададзены язычнікам, але не для згубы; вы былі аддадзены ворагам за тое, што выклікалі гнеў Бога. Бо разгнявілі Стварыцеля вашага, прыносячы ахвяры дэманам, а не Богу. Вы забыліся пра вечнага Бога, які вас корміць, а таксама засмуцілі Ерузалем, які вырасціў вас. 

Таму што Ён бачыў, як сыходзіць на вас гнеў Божы, і казаў: Слухайце, суседзі Сіёна, Бог спаслаў на мяне вялікі смутак, бо я бачыў няволю сыноў маіх і дачок, якую спаслаў на іх Вечны. Я насычаў іх радасцю, а адпусціў з плачам і смуткам. Няхай ніхто не пацяшаецца з мяне, аўдавелага і пакінутага многімі; я апусцеў за грахі дзяцей маіх, бо яны ўхіліліся ад Закону Божага. 

Майце адвагу, дзеці, і клічце Бога, таму што той, хто спаслаў на вас гэта, будзе памятаць пра вас. Бо, як блукаючы, вы мелі намер аддаліцца ад Бога, так цяпер у дзесяць разоў больш прагніце навярнуцца і шукаць Яго.  Бо той, хто спаслаў на вас гэтае зло, спашле вам вечную радасць разам са збаўленнем вашым.

Гэта слова Божае.

РЭСПАНСАРЫЙНЫ ПСАЛЬМ (Пс 69(68), 33–35. 36–37, Р.: 34а)

Рэфрэн: Пан слухае малітву бедных.

33. Убачаць убогія і ўсцешацца, *

і ажыве сэрца тых, хто шукае Бога.

34. Бо Пан слухае бедных і не пагарджае вязнямі сваімі. *

35. Няхай славяць Яго зямля і нябёсы, мора і ўсё, што рухаецца ў іх.

Рэфрэн: Пан слухае малітву бедных.

36. Паколькі Бог збавіць Сіён і адбудуе гарады Юды, *

і будуць жыць там, і атрымаюць у спадчыну яго. 

37. Гэта будзе спадчынай патомства слуг Ягоных, *

і тыя, хто любіць імя Бога, паселяцца там.

Рэфрэн: Пан слухае малітву бедных.

СПЕЎ ПЕРАД ЕВАНГЕЛЛЕМ (Пар. Мц 11, 25)

Акламацыя: Аллелюя, аллелюя, аллелюя.

Праслаўляю Цябе, Ойча, Пане неба і зямлі,

бо таямніцы Валадарства Ты аб’явіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 17–24)

Радуйцеся таму, што імёны вашыя запісаны ў нябёсах 

+ Чытанне святога Евангелля паводле Лукі.

У той час:

Семдзесят два вучні вярнуліся з радасцю і казалі: Пане, нават злыя духі слухаюцца нас у імя Тваё. А Ён казаў ім: Я бачыў сатану, які падаў з неба, як маланка. Вось даю вам уладу наступаць на змеяў і скарпіёнаў, і на ўсю сілу варожую, і нішто не пашкодзіць вам. Аднак не радуйцеся таму, што духі слухаюцца вас, а радуйцеся таму, што імёны вашыя запісаны ў нябёсах.

У той час узрадаваўся ў духу Езус і сказаў: Праслаўляю Цябе, Ойча, Пане неба і зямлі, што Ты ўтоіў гэта ад мудрых і разумных і адкрыў дзецям. Так, Ойча, бо так Табе спадабалася. Усё перададзена мне Айцом Маім. І ніхто не ведае кім ёсць Сын, апроч Айца, і кім ёсць Айцец, апроч Сына і таго, каму Сын захоча адкрыць.

І, звярнуўшыся асобна да вучняў, сказаў: Благаслаўлёныя вочы, якія бачаць тое, што вы бачыце. Бо кажу вам, што многія прарокі і каралі хацелі бачыць, што вы бачылі, і не ўбачылі, і чуць, што вы чуеце, і не пачулі.

Гэта слова Пана.

ХХVII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 5, 1–7)

Вінаграднік Пана Магуццяў — гэта дом Ізраэля

Чытанне кнігі прарока Ісаі.

Заспяваю прыяцелю майму 

песню сябра майго пра вінаграднік ягоны: 

Мой сябра меў вінаграднік 

на ўрадлівай гары. 

Ён ускапаў яго і ачысціў яго ад камення, 

і пасадзіў у ім адборную вінаградную лазу, 

і пабудаваў вежу пасярод яго, 

і давіла вычасаў у ім. 

Чакаў, што дасць ён гронкі вінаграду, 

але ён прынёс дзікія ягады. 

Дык цяпер, жыхары Ерузалема 

і мужы юдэйскія, 

рассудзіце мяне і вінаграднік мой. 

Што яшчэ я павінен быў зрабіць для вінаградніку майго

і не зрабіў для яго? 

Чаму я чакаў гронак вінаграду, 

а ён прынёс дзікія ягады? 

Цяпер я пакажу вам, 

што я зраблю з вінаграднікам маім: 

я прыбяру яго агароджу, і будзе спустошаны ён, 

знішчу сцяну яго, і ён будзе затаптаны. 

І прывяду яго ў запусценне: 

не будуць падразаць і ўскопваць яго, 

і зарасце ён цернем і пустазеллем, 

і забараню хмарам ліць на яго дождж. 

Вінаграднік Пана Магуццяў — гэта дом Ізраэля, 

а мужы юдэйскія — Яго ўмілаваныя саджанцы; 

Ён чакаў правасуддзя — і вось беззаконне; 

чакаў справядлівасці — і вось крык.

Гэта слова Божае.

РЭСПАНСАРЫЙНЫ ПСАЛЬМ (Пс 80 (79), 9 і 12. 13–14. 15–16. 19–20, Р: Іс 5, 7а)

Рэфрэн: Вінаграднік Пана — гэта дом Ізраэля.

9. Ты перанёс з Егіпта вінаградную лазу, *

прагнаў язычнікаў, каб пасадзіць яе.

12. Яна парасткі свае распасцёрла ажно да мора,*

і галінкі свае аж да Ракі.

Рэфрэн: Вінаграднік Пана — гэта дом Ізраэля.

13. Навошта ты праламаў яе агароджу, *

і ўсе абрываюць яе, хто праходзіць?

14. Лясны дзік яе нішчыць, *

і звер палявы аб’ядае яе.

Рэфрэн: Вінаграднік Пана — гэта дом Ізраэля.

15. Вярніся, Божа Магуццяў, *

паглядзі з нябёсаў і пабач, і наведай гэты вінаграднік.

16. Захавай тое, што пасадзіла Твая правіца, *

парастак, які Ты ўмацаваў для сябе.

Рэфрэн: Вінаграднік Пана — гэта дом Ізраэля.

19. І не адступімся мы ад Цябе, *

ажыві нас, і мы будзем заклікаць імя Тваё.

20. Пане, Божа Магуццяў, вярні нас, *

і няхай Тваё аблічча заззяе над намі, і мы будзем збаўлены.

Рэфрэн: Вінаграднік Пана — гэта дом Ізраэля.

ДРУГОЕ ЧЫТАННЕ (Флп 4, 6–9)

Тое чыніце, і Бог спакою будзе з вамі

Чытанне Паслання святога апостала Паўла да Філіпянаў.

Браты:

Ні пра што не турбуйцеся, але ў кожнай малітве і мальбе з удзячнасцю адкрывайце вашыя просьбы Богу. І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе. 

Нарэшце, браты, што ёсць праўдзівае, што годнае, што справядлівае,  што беззаганнае, што ласкавае, што хвалебнае, калі гэта нейкая цнота або нешта годнае пахвалы — пра гэта думайце. Чаму навучыліся, і што прынялі, і пачулі, і ўбачылі ўва мне, тое чыніце, і Бог спакою будзе з вамі. 

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я вас выбраў са свету, каб вы ішлі і прыносілі плён 

і каб плён ваш трываў, — кажа Пан. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 21, 33–43)

Вінагараднік аддасць іншым вінаградарам

+ Чытанне святога Евангелля паводле Мацвея.

У той час:

Езус сказаў першасвятарам і старэйшынам народа: Паслухайце іншую прыпавесць: Быў адзін гаспадар дому, які пасадзіў вінаграднік, абнёс яго агароджаю, вычасаў у ім давіла, пабудаваў вежу і, аддаўшы яго вінаградарам, адышоў. Калі ж наблізіўся час збіраць ураджай, ён паслаў слугаў сваіх да вінаградараў, каб забраць плады свае. А вінаградары, схапіўшы слугаў ягоных, аднаго пабілі, другога забілі, а іншага закідалі камянямі. Ён зноў паслаў яшчэ больш слугаў, і з імі ўчынілі тое самае. Урэшце ён паслаў да іх свайго сына, кажучы: Пасаромеюцца сына майго. Але вінаградары, убачыўшы сына ягонага, сказалі адзін аднаму: Гэта спадкаемца. Хадземце, заб’ём яго і завалодаем спадчынай ягонай. І, схапіўшы яго, выкінулі з вінаградніку і забілі. Калі ж прыйдзе гаспадар вінаградніку, што зробіць ён з гэтымі вінаградарамі? Кажуць Яму: Злодзеяў гэтых пакарае ліхою смерцю, а вінагараднік аддасць іншым вінаградарам, якія будуць аддаваць яму плады ў адпаведны час. Езус кажа ім: Няўжо ж вы ніколі не чыталі ў Пісаннях: Той камень, які адкінулі будаўнікі, стаўся галавою вугла; праз Пана гэта сталася і дзіўнае ў вачах нашых. 

Таму кажу вам, што адымецца ў вас Валадарства Божае і дадзена будзе народу, які прынясе плады яго.

Гэта слова Пана.

ХХVII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Быц 2, 18–24)

І стануць яны адным целам

Чытанне кнігі Быцця.

І сказаў Пан Бог: 

Не добра, каб чалавек быў адзін. Ствару  адпаведную яму дапамогу. Пан Бог учыніў з зямлі ўсіх звяроў палявых і ўсіх птушак нябесных і прывёў іх да Адама, каб убачыць, як ён назаве іх. І як Адам назваў кожную жывую істоту, такім і было яе імя. І назваў Адам імёнамі сваімі ўсякую жывёлу, птушак нябесных і ўсякіх звяроў палявых, але для чалавека не знайшлося адпаведнай яму дапамогі. Тады Пан Бог спаслаў на Адама глыбокі сон. А калі той заснуў, вынуў адно з рэбраў ягоных, а месца тое закрыў целам. Потым з рабра, узятага з Адама, збудаваў Пан Бог жанчыну і прывёў яе да Адама. І сказаў Адам: Гэта косць ад касцей маіх і цела ад майго цела. Яна будзе названа жанчынай, бо ад мужчыны была ўзята. Таму пакіне мужчына бацьку свайго і маці сваю і прылепіцца да жонкі сваёй, і стануць яны адным целам.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5. 6, Р.: пар. 5)

Рэфрэн: Пан благаслаўляе нас ва ўсе дні жыцця.

8. Шчаслівы кожны, хто баіцца Пана, *

хто ходзіць Ягонымі шляхамі.

9. Плён працы рук сваіх будзеш спажываць, *

будзеш шчаслівы і добра табе будзе. 

Рэфрэн: Пан благаслаўляе нас ва ўсе дні жыцця.

10. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Пан благаслаўляе нас ва ўсе дні жыцця.

11. Вось так будзе благаслаўлёны чалавек, які баіцца Пана. *

12. Няхай благаславіць цябе Пан з Сіёну,

і ўбачыш дабрабыт Ерузалема ва ўсе дні жыцця твайго. †

6. Убачыш патомства сыноў сваіх. *

Спакой над Ізраэлем.

Рэфрэн: Пан благаслаўляе нас ва ўсе дні жыцця.

ДРУГОЕ ЧЫТАННЕ (Гбр 2, 9–11)

Той, хто асвячае, і тыя, каго асвячаюць, — усе ад Адзінага

Чытанне Паслання да Габрэяў.

Браты:

Мы бачым Езуса, які быў мала меншы ад анёлаў, увенчаны славаю і пашанаю, бо спазнаў смерць, каб з ласкі Божай за ўсіх пакаштаваць смерці. Бо належала, каб той, дзеля якога ўсё і праз якога ўсё, які прывёў да славы многіх сыноў, учыніў дасканалым праз цярпенні правадыра збаўлення іхняга. Бо і той, хто асвячае, і тыя, каго асвячаюць, — усе ад Адзінага. З гэтай прычыны Ён не саромеецца называць іх братамі.

Гэта слова Божае.

СПЕЎ ПЕРАД ЕВАНГЕЛЛЕМ (1 Ян 4, 12)

Акламацыя: Аллелюя, аллелюя, аллелюя.

Калі мы любім адзін аднаго, то Бог жыве ў нас, 

і любоў Ягоная ў нас дасканалая. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 2–12)

Што Бог злучыў, чалавек няхай не разлучае

+ Чытанне святога Евангелля паводле Марка.

У той час:

Падышлі фарысеі да Езуса і, выпрабоўваючы Яго, спыталіся, ці дазволена мужу разводзіцца з жонкаю? Ён сказаў ім у адказ: Што наказаў вам Майсей? 

Яны сказалі: Майсей дазволіў пісаць разводны ліст і разводзіцца. А Езус сказаў ім у адказ: Дзеля жорсткасці сэрца вашага ён напісаў вам гэтую запаведзь, бо на пачатку стварэння Бог стварыў іх мужчынам і жанчынай. Таму пакіне мужчына бацьку свайго і маці сваю і злучыцца са сваёй жонкай, і будуць двое адным целам. Так што яны ўжо не двое, але адно цела. Таму тое, што Бог злучыў, чалавек няхай не разлучае.

У доме вучні зноў спыталіся ў Яго пра гэта. Ён сказаў ім: Хто развядзецца з жонкаю сваёю і ажэніцца з іншай, той чыніць распусту ў дачыненні да яе. І калі жонка развядзецца з мужам сваім і выйдзе за іншага, чыніць распусту.

Гэта слова Пана.

XXVII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Абк 1, 2–3; 2, 2–4)

Праведны будзе жыць дзякуючы сваёй вернасці 

Чытанне кнігі прарока Абакума.

Дакуль я, Пане, буду клікаць, а Ты не чуеш; дакуль буду крычаць Табе: Гвалт! — а Ты не ратуеш? Навошта паказваеш несправядлівасць і глядзіш на няшчасці? Рабунак і гвалт перада мною, і ўзнікае спрэчка, і паўстае разлад. 

І сказаў мне Пан у адказ: Запішы, што бачыш, і растлумач на табліцах, каб чытач мог лёгка прачытаць. Бо тое, што бачыш, прызначана яшчэ на пэўны час і гаворыць пра канец, і не ашукае. Калі нават будзе марудзіць, чакай, бо прыйдзе абавязкова, не спозніцца. 

Вось знемагае той, у каго несправядлівая душа, а праведны будзе жыць дзякуючы сваёй вернасці. 

Гэта слова Божае.

РЭСПАНСАРЫЙНЫ ПСАЛЬМ (Пс 95 (94), 1–2. 6–7а. 7b–9, Р.: пар. 7b-8а)

Рэфрэн: На голас Пана сэрц не закрывайце.

5. Прыйдзіце, заспяваем Пану, *

усклікнем Богу, скале нашага збаўлення.

6. Станем з падзякаю перад абліччам Ягоным, *

у песнях усклікнем Яму.

Рэфрэн: На голас Пана сэрц не закрывайце.

6. Прыйдзіце, паклонімся і ўпадзём, *

укленчым перад Панам, які нас стварыў.

7. Бо Ён — наш Бог, *

а мы — народ Ягонай пашы і авечкі Ягонай рукі. 

Рэфрэн: На голас Пана сэрц не закрывайце.

О, каб вы паслухалі сёння Ягоны голас: †

8. Не рабіце жорсткімі сэрцы вашыя, як у Мэрыба, *

як на пустыні ў дзень Масса, 

9. дзе Мяне спакушалі айцы вашыя, *

выпрабоўвалі Мяне, хоць і бачылі справы мае.

Рэфрэн: На голас Пана сэрц не закрывайце.

ДРУГОЕ ЧЫТАННЕ (2 Цім 1, 6–8. 13–14)

Не саромейся сведчання нашага Пана

Чытанне Другога паслання святога апостала Паўла да Цімафея.

Умілаваны:

Нагадваю табе, каб ты распальваў дар Божы, які ёсць у табе праз ускладанне маіх рук. Таму што  Бог даў нам не Духа боязі, але сілы, любові і цвярозасці. 

Дык не саромейся сведчання нашага Пана, ні мяне, вязня Ягонага, але, паводле сілы Божай, далучыся да цярпенняў дзеля Евангелля. Трымайся прыкладу здаровага вучэння, якое ты чуў ад мяне ў любові і веры, якія ў Хрысце Езусе. 

Гэты прыгожы скарб захавай, дзякуючы Духу Святому, які жыве ў нас. 

Гэта слова Божае.

СПЕЎ ПЕРАД ЕВАНГЕЛЛЕМ (1 П 1, 25)

Акламацыя: Аллелюя, аллелюя, аллелюя.

Слова Пана трывае навекі;

а тым словам ёсць Добрая Навіна, абвешчаная вам. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 5–10)

Калі б вы мелі веру

+ Чытанне святога Евангелля паводле Лукі.

У той час:

Апосталы сказалі Пану: Дадай нам веры. Пан сказаў: Калі б вы мелі веру з гарчычнае зерне, вы маглі б сказаць смакоўніцы гэтай: «вырвіся з карэннем і перасадзіся ў мора», — і яна б паслухалася вас. 

Хто з вас, маючы слугу, які арэ або пасвіць, скажа яму, калі ён вернецца з поля: «як прыйдзеш, адразу сядай за стол»? Наадварот, ці не скажа яму: «прыгатуй мне павячэраць і, падперазаўшыся, прыслужвай мне, пакуль буду есці і піць, а пасля будзеш есці і піць ты»? Ці будзе ён дзякаваць слузе гэтаму за тое, што ён выканаў загаданае? 

І вы таксама, калі выканаеце ўсё загаданае вам, кажыце: «мы нікчэмныя слугі, бо зрабілі тое, што павінны былі зрабіць». 

Гэта слова Пана.

Панядзелак (XXVII)

ПЕРШАЕ ЧЫТАННЕ (Ён 1, 1 — 2, 1. 11)

Ёна ўстаў, каб збегчы ад аблічча Пана

Чытанне кнігі прарока Ёны.

Скіраваў Пан слова да Ёны, сына Аміта:

Устань, ідзі ў Нініву, вялікі горад, і прапаведуй у ім, бо дайшло да Мяне зло іхняе. Але Ёна ўстаў, каб збегчы ад аблічча Пана ў Тарсіс. Спусціўся да Яфы і знайшоў карабель, які плыў у Тарсіс, і, заплаціўшы за сябе, сеў на карабель, каб паплысці ад аблічча Пана разам з імі ў Тарсіс. 

Але Пан падняў на моры моцны вецер. І ўзнялася вялікая бура на моры, і ўжо думалі, што карабель разаб’ецца. Спалохаліся маракі і заклікалі кожны свайго бога, і пачалі выкідваць у мора рэчы, якія былі на караблі, каб аблегчыць яго. Ёна ж спусціўся ўнутр карабля, лёг і заснуў.

Прыйшоў да яго кіраўнік маракоў і сказаў яму: Чаму ты спіш? Устань, пакліч Бога свайго; можа, Бог успомніць пра нас, і мы не загінем.

І сказалі адзін аднаму: Хадземце, кінем жэрабя, каб даведацца, за каго спасцігае нас гэтая бяда. І кінулі жэрабя, і ўпала жэрабя на Ёну. Тады сказалі яму: Скажы нам, з-за каго спасцігла нас гэтая бяда? Які твой занятак і адкуль ідзеш ты? Дзе твая краіна і з якога ты народу? 

І ён сказаў ім: Я — габрэй, і шаную Пана, Бога нябёсаў, які стварыў мора і сушу. І людзі страшэнна спалохаліся, і сказалі яму: Навошта ты гэта зрабіў? Бо даведаліся, што ён ўцякае ад аблічча Пана, таму што сам сказаў ім пра гэта.

І сказалі яму: Што зрабіць нам з табою, каб мора сціхла для нас? – бо мора хвалявалася ўсё больш. Тады ён сказаў ім: Вазьміце мяне і кіньце ў мора, і мора сціхне для вас, бо я ведаю, што праз мяне спасцігла вас гэтая вялікая бура. 

Моцна веславалі гэтыя людзі, каб прыстаць да зямлі, але не маглі, бо мора бушавала ўсё больш супраць іх. Тады яны звярнуліся да Пана і сказалі: Молім Цябе, Пане, не дай нам загінуць за жыццё гэтага чалавека і не залічвай нам крыві нявіннай, бо Ты, Пане, зрабіў так, як спадабалася Табе. Калі ўзялі Ёну і кінулі ў мора, супакоіла мора лютасць сваю. Ахапіў вялікі страх гэтых людзей перад Панам, і прынеслі яны Пану ахвяру, і далі абяцанні. 

А Пан загадаў вялікай рыбе праглынуць Ёну. І быў Ёна ўнутры гэтай рыбы тры дні і тры ночы. І сказаў Пан рыбе, і яна выкінула Ёну на сушу. 

Гэта слова Божае.

РЭСПАНСАРЫЙНЫ ПСАЛЬМ (Ён 2, 3. 4. 5. 8, Р.: 7c)

Рэфрэн: Пане, Ты выводзіш жыццё маё з бездані.

7. Да Пана ўсклікаў я ва ўціску маім, *

і Ён пачуў мяне; 

з глыбіні бездані я крычаў аб дапамозе, *

і Ты пачуў мой голас. 

Рэфрэн: Пане, Ты выводзіш жыццё маё з бездані.

8. Ты кінуў мяне ў глыбіню, у сэрца мора, *

і паток мяне акружыў, 

усе віры Твае і хвалі Твае *

праходзілі нада мною. 

Рэфрэн: Пане, Ты выводзіш жыццё маё з бездані.

9. І я сказаў: Я адкінуты *

ад вачэй Тваіх, 

аднак я зноў убачу *

Тваю святыню святую. 

Рэфрэн: Пане, Ты выводзіш жыццё маё з бездані.

8. Калі знемагла ўва мне душа мая, *

я ўспомніў пра Пана, 

і малітва мая дайшла да Цябе, * 

да Тваёй святыні святой. 

Рэфрэн: Пане, Ты выводзіш жыццё маё з бездані.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 25–37)

Хто мой бліжні?

+ Чытанне святога Евангелля паводле Лукі.

У той час:

Адзін кніжнік устаў і, выпрабоўваючы Езуса, сказаў: Настаўнік, што мне рабіць, каб атрымаць у спадчыну жыццё вечнае? Езус адказаў яму: У Законе што напісана? Як чытаеш?

Той сказаў у адказ: Любі Пана Бога твайго ўсім сэрцам тваім, і ўсёю душою тваёю, і ўсёю моцаю тваёю, і ўсім розумам тваім; і бліжняга свайго, як самога сябе. Езус сказаў яму: Слушна ты адказаў. Так рабі і будзеш жыць.

Але той, жадаючы апраўдацца, сказаў Езусу: А хто мой бліжні?

Адказваючы на гэта, Езус сказаў: Адзін чалавек ішоў з Ерузалема ў Ерыхон і трапіў у рукі разбойнікаў, якія знялі з яго адзенне, паранілі яго і пайшлі, пакінуўшы ледзь жывога. Выпадкова нейкі святар ішоў тою дарогаю і, убачыўшы яго, прайшоў міма. Таксама і левіт, будучы на тым месцы, падышоў, паглядзеў і прайшоў міма. А нейкі самаранін, праязджаючы, знайшоў яго і, убачыўшы, злітаваўся. Падышоў, перавязаў яму раны, паліваючы алеем і віном. Пасадзіў яго на сваю жывёлу, прывёз у заезд і паклапаціўся пра яго. А на другі  дзень, ад’язджаючы, дастаў два дынары, даў карчмару і сказаў яму: Паклапаціся пра яго. І як патраціш больш, я аддам табе, калі вярнуся. Хто з гэтых трох, на тваю думку, быў бліжнім таму, хто трапіў у рукі разбойніка?

Ён сказаў: Той, хто паступіў з ім міласэрна. Тады Езус сказаў яму: Ідзі і ты рабі таксама.

Гэта слова Пана.

Аўторак (XXVII)

ПЕРШАЕ ЧЫТАННЕ (Ён 3, 1–10)

Нінівіцяне адышлі ад злога шляху свайго, і Бог змілаваўся над імі

Чытанне кнігі прарока Ёны.

І звярнуўся Пан да Ёны другі раз, кажучы: Устань, ідзі ў Нініву, вялікі горад, і скажы ім тое, што Я табе наказаў. І ўстаў Ёна, і пайшоў у Нініву, паводле слова Пана.

Нініва ж была вялікім горадам у Бога: на тры дні хады. І пачаў Ёна хадзіць па горадзе столькі, колькі можна было прайсці за адзін дзень, і ўсклікаў, кажучы: Яшчэ сорак дзён, і Нініва будзе збурана. 

І паверылі нінівіцяне ў Бога, і абвясцілі пост, і апрануліся ў мяхі, ад старэйшага аж да малодшага.

Калі дайшло гэтае слова Пана да караля Нінівы, ён устаў са свайго пасаду і скінуў з сябе плашч свой, і апрануўся ў мех, і сеў на попеле. І загадаў, каб у Нініве, паводле загаду караля і вяльможаў ягоных, абвясцілі: Няхай ні людзі, ні жывёла, ні валы, ні статкі не каштуюць нічога, а таксама не пасвяцца і не п’юць. Але няхай апрануцца ў мяхі людзі і жывёлы і моцна ўсклікаюць да Пана, і няхай кожны адвернецца ад злога шляху свайго і ад насілля, што ў руках іхніх. Хто ведае, можа, Бог змілуецца і даруе, і адверне свой гнеў, і мы не загінем.

І ўбачыў Бог учынкі іхнія, што яны адвярнуліся ад злога шляху свайго, і пашкадаваў Бог, што сказаў пра няшчасце, якое ім учыніць, і не ўчыніў.

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–2. 3–4. 7bc–8, Р.: пар. 3)

Рэфрэн: Хто ж вытрывае, Пане, калі грахі ўспомніш.

1. З глыбіні я клічу Цябе, Пане. *

2. Пане, пачуй мой голас.

Няхай Твае вушы пачуюць *

голас маіх малітваў.

Рэфрэн: Хто ж вытрывае, Пане, калі грахі ўспомніш.

3. Калі Ты, Пане, будзеш зважаць на беззаконні, *

хто ж вытрывае, Пане?

4. Але ў Цябе прабачэнне, *

каб баяліся Цябе.

Рэфрэн: Хто ж вытрывае, Пане, калі грахі ўспомніш.

7. Бо ў Пана міласэрнасць *

і шчодрае ў Яго адкупленне. 

8. Ён адкупіць Ізраэль *

ад усіх беззаконняў ягоных.

Рэфрэн: Хто ж вытрывае, Пане, калі грахі ўспомніш.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 38–42)

Марта прыняла Яго, Марыя ж выбрала найлепшую частку

+ Чытанне святога Евангелля паводле Лукі.

У той час:

Прыйшоў Езус ў адну вёску. І жанчына па імені Марта прыняла Яго. У яе была сястра па імені Марыя, якая села каля ног Езуса і слухала Ягоныя словы. Марта ж была занятая многімі паслугамі. Яна, падыйшоўшы, сказала: Пане, ці Табе ўсё адно, што сястра мая пакінула мяне адну прыслугоўваць? Таму скажы ёй, каб дапамагла мне.  

Пан жа сказаў ёй у адказ: Марта, Марта, ты турбуешся і клапоцішся пра многае, а патрэбна толькі адно. Марыя ж выбрала найлепшую частку, якая не адымецца ў яе.

Гэта слова Пана.

Серада (XXVII)

ПЕРШАЕ ЧЫТАННЕ (Ён 4, 1–11)

Ты шкадуеш расліну, ці ж і Я не пашкадую Нініву, вялікі горад

Чытанне кнігі прарока Ёны.

Калі Бог прабачыў нінівіцянам, гэта вельмі не спадабалася Ёне, і ён абурыўся. І маліўся да Пана, кажучы: Ці ж не гэта казаў я Табе, Пане, калі быў яшчэ на сваёй зямлі? Таму я спрабаваў уцячы ад Цябе ў Тарс. Бо я ведаў, што Ты добры і міласэрны, доўгацярплівы і шматміласцівы, і літуешся над нядоляй. І цяпер, Пане, прашу Цябе: забяры жыццё маё ад мяне, бо лепш памерці мне, чым жыць далей.

І сказаў Пан: Ці добра ты робіш, што абураешся?

І выйшаў Ёна з горада, сеў на ўсходнім баку горада і зрабіў там сабе будан, і сеў пад ім у цені, каб убачыць, што будзе адбывацца ў горадзе. А Пан Бог узгадаваў расліну, якая ўзнялася над Ёнам, каб быць ценем над ягонай галавою і абараняць яго ад нядолі ягонай. І ўсцешыўся вельмі Ёна гэтай расліне. На наступны дзень на самым світанні Бог учыніў так, што чарвяк падтачыў расліну, і яна засохла. 

А калі ўзышло сонца, Бог паслаў гарачы ўсходні вецер. Сонца стала пячы ў галаву Ёны, і ён знямог, і прасіў для сябе смерці, кажучы: Лепш мне памерці, чым жыць. 

І сказаў Бог Ёне: Ці добра робіш, што абураешся з-за расліны? А той адказаў: Я моцна абураюся, ажно да смерці. І сказаў Пан: Ты шкадуеш расліну, дзеля якой ты не працаваў і якой не вырошчваў, якая за адну ноч вырасла і за адну ноч загінула. Ці ж і Я не пашкадую Нініву, гэты вялікі горад, у якім больш за сто дваццаць тысяч чалавек, якія не могуць адрозніць правай рукі сваёй ад левай, і ў якім мноства жывёлы?

Гэта слова Божае.

РЭСПАНСАРЫЙНЫ ПСАЛЬМ (Пс 86 (85), 3–4. 5–6. 9–10, Р.: 15b)

Рэфрэн: Ты, Пане, шматміласцівы і доўгацярплівы.

3. Змілуйся нада мною, Пане, *

бо ўвесь дзень Цябе я клічу.

4. Узрадуй душу слугі Твайго, *

бо да Цябе, Пане, я ўзношу сваю душу.

Рэфрэн: Ты, Пане, шматміласцівы і доўгацярплівы.

5. Бо Ты, Пане, добры і выбачлівы, *

шматміласцівы да ўсіх, хто Цябе заклікае.

6. Пачуй, Пане, малітву маю, *

прыслухайся да голасу майго малення.

Рэфрэн: Ты, Пане, шматміласцівы і доўгацярплівы.

9. Усе народы, створаныя Табою, †

прыйдуць і паклоняцца перад Тваім абліччам, Пане,*

і будуць праслаўляць імя Тваё.

10. Бо Ты вялікі і чыніш цуды, *

Ты — Бог, Ты адзіны.

Рэфрэн: Ты, Пане, шматміласцівы і доўгацярплівы.

СПЕЎ ПЕРАД ЕВАНГЕЛЛЕМ (Рым 8, 15)

Акламацыя: Аллелюя, аллелюя, аллелюя.

Мы прынялі  Духа ўсынаўлення,

у якім клічам: Абба, Ойча!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 1–4)

Пане, навучы нас маліцца

+ Чытанне святога Евангелля паводле Лукі.

Калі Езус быў у пэўным месцы і маліўся, і калі перастаў маліцца, адзін з вучняў Ягоных сказаў Яму: Пане, навучы нас маліцца, як і Ян навучыў сваіх вучняў. 

Ён сказаў ім: Калі моліцеся, кажыце:

Ойча, няхай свяціцца імя Тваё,

няхай прыйдзе Валадарства Тваё.

Хлеба нашага штодзённага дай нам сёння,

і адпусці нам грахі нашыя, бо і мы адпускаем кожнаму даўжніку нашаму,

і не ўводзь нас у спакусу.

Гэта слова Пана.

Чацвер (XXVII)

ПЕРШАЕ ЧЫТАННЕ (Мал 3, 13 — 20а)

Вось прыйдзе дзень, палаючы быццам печ

Чытанне кнігі прарока  Малахіі.

Дзёрзкія супраць Мяне словы вашыя, — кажа Пан. А вы пытаеце: Што мы кажам супраць Цябе? Вы гаворыце: Марная справа — служыць Богу. Бо якая карысць, што мы захоўвалі Яго наказы і хадзілі ў жалобе перад Панам Магуццяў? А цяпер мы называем шчаслівымі ганарлівых, і тыя, хто чыніць беззаконне, уладкоўваюцца ды выпрабоўваюць Бога, і ўцякаюць. Так казалі адзін аднаму тыя, хто баіцца Бога. Але Пан прыслухаўся і пачуў, і была напісана перад Ім кніга ўспамінаў пра тых, хто баіцца Пана і ўшаноўвае Ягонае імя. 

І яны будуць Мае, — кажа Пан Магуццяў, — Маёй уласнасцю ў дзень, які Я ўчыню. І буду літасцівы да іх, як літасцівы чалавек да сына свайго, які служыць яму. І тады зноў убачыце розніцу паміж справядлівым і бязбожным, паміж тым, хто служыць Богу, і тым, хто не служыць Яму. 

Бо вось прыйдзе дзень, палаючы быццам печ; тады ўсе ганарлівыя і бязбожныя стануць як салома, і спаліць іх надыходзячы дзень, — кажа Пан Магуццяў, — так што не пакіне ў іх ні карэння, ні галля. А для вас, хто баіцца  імені Майго, узыдзе сонца справядлівасці і аздараўленне будзе ў Ягоных промнях. 

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

4. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

СПЕЎ ПЕРАД ЕВАНГЕЛЛЕМ (Пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, сэрца нашае, 

каб мы прыслухоўваліся да словаў Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 5–13)

Прасіце, і будзе дадзена вам

+ Чытанне святога Евангелля паводле Лукі.

У той час:

Езус сказаў сваім вучням: Хтосьці з вас, маючы сябра, пойдзе да яго апоўначы і скажа яму: Дружа, пазыч мне тры боханы, бо сябар мой з дарогі зайшоў да мяне, а ў мяне няма чаго даць яму. А той знутры скажа яму ў адказ: Не турбуй мяне, дзверы ўжо замкнёныя, і дзеці мае на ложку са мною. Не магу ўстаць і даць табе. Кажу вам: калі ён не ўстане і не дасць яму з-за таго, што той сябра ягоны, то з-за настойлівасці ягонай устане і дасць яму, колькі патрабуе. 

І Я вам кажу: прасіце, і будзе дадзена вам; шукайце, і знойдзеце; стукайце, і адчыняць вам. Бо кожны, хто просіць, атрымлівае; і хто шукае, знаходзіць; і хто стукае, таму адчыняць. 

Калі ў нейкага з вас, бацькі, сын папросіць рыбы, ці той падасць яму замест рыбы змяю? Або, калі папросіць яйка, дасць яму скарпіёна? Калі ж вы, будучы злымі, умееце даваць добрыя дары дзецям вашым, тым больш Айцец Нябесны дасць Духа Святога тым, хто папросіць у Яго.

Гэта слова Пана.

Пятніца (XXVII)

ПЕРШАЕ ЧЫТАННЕ (Ёэл 1, 13–15; 2, 1–2)

Прыходзіць дзень Пана, дзень цемры і змроку

Чытанне кнігі прарока Ёэля.

Падперажыцеся і галасіце, святары, 

плачце слугі алтара.

Уваходзьце і начуйце ў мешкавіне,

слугі Бога майго,

бо знікла з дому Бога вашага 

ахвяра некрывавая і з напояў.

Абвясціце святы пост,

склічце сход,

збярыце старэйшын,

усіх жыхароў краіны

да дому Пана Бога вашага 

і заклікайце Пана.

О, які дзень!

Блізка дзень Пана,

ён прыйдзе ад Усемагутнага, нібы спусташэнне.

Затрубіце ў трубу на Сіёне,

крычыце на гары Маёй святой,

няхай спалохаюцца ўсе жыхары зямлі,

бо прыходзіць дзень Пана, бо ён блізка.

Дзень цемры і змроку,

дзень воблачны і імглісты!

Як світанне, разыходзіцца па гарах

народ вялікі і моцны,

якога не было спрадвеку, 

і пасля яго ўжо не будзе з пакалення ў пакаленне.

Гэта слова Божае.

РЭСПАНСАРЫЙНЫ ПСАЛЬМ (Пс 9 , 2–3. 6 і 16. 8–9, Р.: 9а)

Рэфрэн: Пан будзе судзіць свет справядліва.

2. Буду дзякаваць Табе, Пане, усім сэрцам, *

абвяшчаць ўсе Твае цуды.

3. Буду радавацца Табе і весяліцца, *

спяваць імені Твайму, Найвышэйшы.

Рэфрэн: Пан будзе судзіць свет справядліва.

6. Ты дакарыў народы і знішчыў бязбожніка, *

сцёр іхняе імя на вякі вечныя.

16. Народы паўпадалі ў яму, якую выкапалі самі, *

у сетку, што яны схавалі, патрапіла іхняя нага.

Рэфрэн: Пан будзе судзіць свет справядліва.

8. Але Пан трывае навекі, *

Ён трон свой паставіў, каб судзіць народы.

9. Ён будзе судзіць свет справядліва, *

асудзіць народы ў праўдзе.

Рэфрэн: Пан будзе судзіць свет справядліва.

СПЕЎ ПЕРАД ЕВАНГЕЛЛЕМ (Ян 12, 31б–32)

Акламацыя: Аллелюя, аллелюя, аллелюя.

Цяпер князь гэтага свету будзе выкінуты вон, — кажа Пан, —

і Я, калі буду ўзняты над зямлёю, усіх прыцягну да сябе

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 15–26)

Калі Я пальцам Божым выганяю злых духаў, то прыйшло да вас Божае Валадарства

+ Чытанне святога Евангелля паводле Лукі.

У той час:

Калі Езус выганяў злых духаў, казалі некаторыя з натоўпу: Ён выганяе дэманаў сілаю Бэльзэбула, князя дэманаў. А іншыя, выпрабоўваючы, патрабавалі ад яго знаку з неба.

Але Ён, ведаючы іх думкі, сказаў ім: Усялякае валадарства, якое падзялілася ў самім сабе, спусташаецца, і дом падае на дом. Калі ж і сатана раздзяліўся ў сабе, як устаіць валадарства ягонае? Вы ж кажаце, што Я сілаю Бэльзэбула выганяю злых духаў. А калі Я сілаю Бэльзэбула выганяю злых духаў, то сыны вашыя сілаю каго выганяюць іх? Таму яны будуць вашымі суддзямі. Калі Я пальцам Божым выганяю злых духаў, то прыйшло да вас Божае Валадарства. Калі ўзброены асілак пільнуе свой двор, у бяспецы маёнтак ягоны. Калі ж мацнейшы за яго нападзе і пераможа яго, то возьме ўсю зброю яго, на якую спадзяваўся, і раздасць здабычу сваю. Хто не са Мною, той супраць Мяне, і хто не збірае са Мною, той раскідвае.

Калі нячысты дух выйдзе з чалавека, то ходзіць па бязводных мясцінах, каб знайсці адпачынак, і, не знаходзячы, кажа: Вярнуся да свайго дому, адкуль выйшаў. І, прыйшоўшы, знаходзіць яго вымеценым і прыбраным. Тады ідзе і бярэ з сабою яшчэ сем духаў, больш злых за яго, і, увайшоўшы, жывуць там. І апошні стан гэтага чалавека становіцца горшым за папярэдні.

Гэта слова Пана.

Субота (XXVII)

ПЕРШАЕ ЧЫТАННЕ (Ёэл 4, 12–21)

Пусціце ў рух сярпы, бо жніво саспела

Чытанне кнігі прарока Ёэля.

Так кажа Пан:

Няхай прачнуцца народы і прыйдуць у даліну Язафата, бо там буду сядзець Я, каб судзіць усе народы навокал. Пусціце ў рух сярпы, бо жніво саспела; прыходзьце і спусціцеся, бо давіла поўнае, і з кадзяў праліваецца, бо вялікае зло іхняе.

Натоўпы, натоўпы ў даліне Прысуду, бо дзень Пана блізка да даліны Прысуду. Сонца і месяц пацямнелі, зоркі страцілі свой бляск. Будзе грымець Пан з Сіёну і падыме голас свой з  Ерузалема, і затрасуцца нябёсы і зямля, але Пан будзе прыстанішчам для свайго народа і цвярдыняю для сыноў Ізраэля. І даведаецеся, што Я — Пан, Бог ваш, які жыве на Сіёне, Маёй святой гары, і будзе Ерузалем святым, і чужынцы больш не пройдуць праз яго.

І будзе ў той дзень, што горы стануць крапаць маладым віном, і з пагоркаў пацячэ малако, і ўсе рэчышчы юдэйскія напоўняцца вадою, і крыніца пацячэ з дому Пана і напоіць даліну Шэцім. Егіпет ператворыцца ў пустыню, і Эдом — у спустошаны стэп за ўціск сыноў юдэйскіх і праліццё нявіннай крыві на зямлі іхняй. А Юда будзе жыць навекі, і Ерузалем — з пакалення ў пакаленне, бо адпомшчу за кроў іхнюю, за якую яшчэ не адпомсціў, і Пан паселіцца на Сіёне.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1–2. 5–6. 11–12, Р.: 12а)

Рэфрэн: Радуйцеся справядлівыя ў Пану.

1. Пан валадарыць, няхай радуецца зямля, *

няхай весяляцца шматлікія выспы.

2. Воблака і цемра вакол Яго, *

справядлівасць і права — аснова Ягонага трону.

Рэфрэн: Радуйцеся справядлівыя ў Пану.

6. Горы, як воск, растопяцца перад абліччам Пана, *

перад абліччам Пана ўсёй зямлі.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Радуйцеся справядлівыя ў Пану.

11. Святло ззяе для справядлівага, *

і радасць — для праведных сэрцам.

12. Радуйцеся, справядлівыя, у Пану *

і дзякуйце на ўспамін Ягонай святасці.

Рэфрэн: Радуйцеся справядлівыя ў Пану.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 27–28)

Шчаслівае ўлонне, якое насіла Цябе, больш за тое, шчаслівыя, хто слухае слова Божае

+ Чытанне святога Евангелля паводле Лукі.

У той час:

Калі Езус прамаўляў да народа, адна жанчына з натоўпу ўзняла голас і сказала Яму: Шчаслівае ўлонне, якое насіла Цябе, і грудзі, якія кармілі Цябе! 

А Ён сказаў: Больш за тое, шчаслівыя, хто слухае слова Божае і захоўвае яго.

Гэта слова Пана.

ХХVIII ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 25, 6–10а)

Пан прыгатуе гасціну і вытра слёзы з усіх твараў

Чытанне кнігі прарока Ісаі.

У той дзень:

Пан Магуццяў прыгатуе для ўсіх народаў на гэтай гары 

гасціну з тлустых страў, гасціну з добрага віна, 

з туку касцей ды з найлепшага віна. 

Скіне Ён на гэтай гары заслону, 

што закрывае твар усіх народаў, 

покрыва, расцягнутае над усімі плямёнамі. 

Ён знішчыць смерць назаўсёды. 

І вытра Пан Бог слёзы з усіх твараў, 

і здыме ганьбу з народа свайго па усёй зямлі, 

бо так сказаў Пан.

І скажуць у той дзень:

 Гэта Ён, наш Бог! 

На Яго мы спадзяваліся, што Ён нас збавіць.

Гэта Пан, у Ім наша надзея, 

будзем радавацца і весяліцца ў Яго збаўленні! 

Бо рука Пана спачне на гэтай гары.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 6cd)

Рэфрэн: На доўгія дні пасялюся я ў доме Пана.

3. Пан — мой пастыр, ні ў чым не буду мець нястачы, *

4. Ён дазваляе спачываць мне на зялёных пашах. 

Да водаў спакойных вядзе мяне, *

3. Ён душу маю пажыўляе.

Рэфрэн: На доўгія дні пасялюся я ў доме Пана.

Накіроўвае мяне на сцежкі справядлівасці *

дзеля Імя свайго. 

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: На доўгія дні пасялюся я ў доме Пана.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: На доўгія дні пасялюся я ў доме Пана.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана * 

на доўгія дні.

Рэфрэн: На доўгія дні пасялюся я ў доме Пана.

ДРУГОЕ ЧЫТАННЕ (Флп 4, 12–14. 19–20)

Усё магу ў тым, хто ўзмацняе мяне

Чытанне Паслання святога апостала Паўла да Філіпянаў.

Браты:

Я ўмею быць і ў прыніжэнні, умею быць і ў дастатку; я прывучыўся да ўсяго і ва ўсім, і насычацца, і галадаць, і быць у дастатку, і цярпець нястачу. Усё магу ў тым, хто ўзмацняе мяне. Аднак вы добра зрабілі, раздзяліўшы са мною цярпенне маё. 

А мой Бог няхай споўніць усялякую вашую патрэбу паводле свайго багацця ў хвале, у Езусе Хрысце. Богу ж і Айцу нашаму хвала на вякі вечныя. 

Гэта слова Божае.

СПЕЎ ПЕРАД ЕВАНГЕЛЛЕМ (Пар. Эф 1, 17–18)

Акламацыя: Аллелюя, аллелюя, аллелюя.

Айцец нашага Пана Езуса Хрыста няхай асветліць вочы сэрца нашага, 

каб мы ведалі, у чым надзея нашага паклікання.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 22, 1–10)

Усіх, каго сустрэнеце, запрасіце на вяселле

+ Чытанне святога Евангелля паводле Мацвея.

У той час:

Адказваючы, Езус зноў расказаў прыпавесць першасвятарам і старэйшынам народа: Валадарства Нябеснае падобнае да караля, які справіў вяселле для сына свайго. I паслаў слугаў сваіх паклікаць запрошаных на вяселле, але не хацелі прыйсці. 

Зноў паслаў іншых слугаў, кажучы: Скажыце запрошаным: вось я прыгатаваў гасціну маю, зарэзаны валы мае і адкормлена жыўнасць, і ўсё падрыхтавана. Прыходзьце на вяселле! 

Але яны пагардзілі і адышлі: хто на сваё поле, а хто на свой гандаль. Астатнія ж, схапіўшы слугаў ягоных, зняважылі і забілі іх. 

Кароль жа раззлаваўся і, паслаўшы войска сваё, знішчыў забойцаў гэтых і падпаліў іхні горад. 

Тады ён кажа сваім слугам: Вяселле гатова, але запрошаныя не былі годнымі. Таму пайдзіце на ростані і ўсіх, каго сустрэнеце, запрасіце на вяселле. I слугі тыя, выйшаўшы на дарогі, сабралі ўсіх, каго знайшлі: і кепскіх, і добрых. І напоўнілася вяселле гасцямі. 

Гэта слова Пана.

ХХVIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Мдр 7, 7–11)

Багацце нічым я палічыў у параўнанні з ёю

Чытанне кнігі Мудрасці.

Я маліўся — і было дадзена мне разуменне; я заклікаў — і сышоў на мяне дух Мудрасці. Я аддаў ёй перавагу над скіпетрамі і тронамі, і багацце нічым я палічыў у параўнанні з ёю. Я не параўноўваў з ёю каштоўных камянёў, бо ўсё золата перад ёю — нікчэмны пясок, а срэбра перад ёй, як бруд. 

Я палюбіў яе больш чым здароўе і прыгажосць, і больш хацеў бы мець яе чым святло, таму што бляск яе — непагасны. А разам з ёю да мяне прыйшлі ўсе даброты і незлічонае багацце ў яе руках.

Гэта слова Божае.

РЭСПАНСАРЫЙНЫ ПСАЛЬМ (Пс 90 (89), 12–13. 14–15. 16–17, Р.: 14)

Рэфрэн: Напоўні нас, Пане, сваёй міласэрнасцю.

12. Навучы нас так лічыць дні нашыя, *

каб мы здабылі мудрасць сэрца.

13. Вярніся, Пане, колькі ж яшчэ? *

Пашкадуй слугаў сваіх! 

Рэфрэн: Напоўні нас, Пане, сваёй міласэрнасцю.

14. Напоўні раніцаю нас сваёй міласэрнасцю, *

і мы будзем цешыцца і весяліцца ва ўсе дні нашыя.

15. Узрадуй нас за дні, калі Ты прыгнятаў нас, *

за гады, калі мы бачылі нядолю.

Рэфрэн: Напоўні нас, Пане, сваёй міласэрнасцю.

16. Няхай Тваім слугам аб’явіцца справа Твая, *

і Твая веліч — іхнім сынам.

17. Няхай прыхільнасць Пана Бога нашага будзе над намі, †

і працу нашых рук умацуй, *

умацуй справу рук нашых.

Рэфрэн: Напоўні нас, Пане, сваёй міласэрнасцю.

ДРУГОЕ ЧЫТАННЕ (Гбр 4, 12–13)

Слова Божае здольнае судзіць думкі і намеры сэрца

Чытанне Паслання да Габрэяў.

Слова Божае жывое і дзейснае, вастрэйшае за ўсялякі меч двусечны. Яно пранікае ажно да падзелу душы і духа, суставаў і шпіку і здольнае судзіць думкі і намеры сэрца. І няма стварэння, схаванага ад Яго, але ўсё аголена і адкрыта перад вачыма таго, перад якім мы адкажам.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 17–27)

Прадай усё, што маеш, і ідзі за Мною

+ Чытанне святога Евангелля паводле Марка.

У той час:

Калі Езус вырушыў у дарогу, падбег да Яго адзін чалавек, упаў перад Ім на калені і спытаўся ў Яго: Настаўнік добры, што мне зрабіць, каб атрымаць у спадчыну жыццё вечнае?

Езус сказаў яму: Чаму называеш Мяне добрым? Ніхто не ёсць добрым, толькі адзін Бог. Ты ведаеш запаведзі: не распуснічай, не забівай, не крадзі, не сведчы ілжыва, не ашуквай, шануй бацьку свайго і маці. 

А той сказаў Яму ў адказ: Настаўнік, усё гэта я захоўваў з маладосці маёй.

Езус, паглядзеўшы на яго, умілаваў яго і сказаў: Табе нестае аднаго, ідзі, прадай усё, што маеш, і раздай убогім, і будзеш мець скарб у небе. Тады прыходзь і ідзі за Мною.

А ён засмуціўся ад гэтых слоў і адыйшоў маркотны, бо ў яго была вялікая маёмасць.

Езус паглядзеў навокал і сказаў сваім вучням: Як цяжка будзе тым, хто мае багацце ўвайсці ў Валадарства Божае! Вучні ж дзівіліся словам Ягоным. Але Езус зноў сказаў ім у адказ: Дзеці, як цяжка тым, хто спадзяецца на багацце, увайсці ў Валадарства Божае. Лягчэй вярблюду прайсці праз вушка іголкі, чым багатаму ўвайсці ў Валадарства Божае. 

А яны яшчэ больш здзіўляліся і казалі адзін аднаму: Хто ж можа збавіцца?

Езус, зірнуўшы на іх, сказаў: У людзей гэта немагчыма, але не ў Бога; бо ў Бога ўсё магчыма.

Гэта слова Пана.

XXVIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (2 Вал 5, 14–17)

Вярнуўся Нааман да чалавека Божага і вызнаў Пана

Чытанне Другой кнігі Валадарстваў.

У тыя дні:

Пайшоў Нааман сірыец і акунуўся ў Ярдане сем разоў паводле слова Елісея, чалавека Божага, і абнавілася цела ягонае, як цела малога дзіцяці, і ачысцілася. Тады вярнуўся да чалавека Божага ён і ўсе, хто суправаджаў яго. Прыйшоў і стаў перад ім, і сказаў: Сапраўды я ведаю, што няма Бога на ўсёй зямлі, а толькі ў Ізраэлі. Таму прымі дар ад слугі твайго. 

І адказаў Елісей: Як жывы Пан, перад абліччам якога я стаю, не прыму. А той прымушаў яго ўзяць, але ён адмовіўся. 

І сказаў Нааман: Калі не, то, прашу, няхай слузе твайму дадуць столькі зямлі, колькі панясуць два мулы, бо не будзе больш слуга твой прыносіць усеспаленні і ахвяры іншым багам, апроч Пана. 

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3сd–4, Р.: пар. 2b)

Рэфрэн: Пан аб’явіў народам збаўленне сваё.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Пан аб’явіў народам збаўленне сваё.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Пан аб’явіў народам збаўленне сваё.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан аб’явіў народам збаўленне сваё.

ДРУГОЕ ЧЫТАННЕ (2 Цім 2, 8–13)

Калі церпім, то разам з Хрыстом валадарыць будзем

Чытанне Другога паслання святога апостала Паўла да Цімафея.

Уміліваны:

Памятай  пра Езуса Хрыста з пакалення Давіда, які ўваскрос з мёртвых паводле Евангелля майго, за якое я цярплю нядолю аж да кайданаў, нібы злачынца. Але Божага слова не зняволіш. 

Таму я ўсё вытрымліваю дзеля выбраных, каб і яны атрымалі збаўленне ў Езусе Хрысце з вечнаю славаю. Праўдзівае слова: калі мы разам з Ім памерлі, то з Ім і ажывём; калі церпім, то разам з Ім валадарыць будзем; калі адрачэмся, і Ён адрачэцца ад нас; калі мы не верым, Ён застаецца верным, бо самога сябе адрачыся не можа. 

Гэта слова Божае.

СПЕЎ ПЕРАД ЕВАНГЕЛЛЕМ (1 Тэс 5, 18)

Акламацыя: Аллелюя, аллелюя, аллелюя.

За ўсё дзякуйце, 

бо такая адносна вас Божая воля ў Езусе Хрысце. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 11–19)

Не знайшлося нікога, хто б вярнуўся аддаць славу Пану, акрамя гэтага чужынца

+ Чытанне святога Евангелля паводле Лукі.

Езус, калі ішоў у Ерузалем, праходзіў праз Самарыю і Галілею. І калі Ён  уваходзіў у адну вёску, сустрэлі Яго дзесяць пракажоных, якія сталі здалёк і моцным голасам казалі: Езус, Настаўнік, змілуйся над намі. Убачыўшы іх, Ён сказаў ім: Ідзіце, пакажыцеся святарам. А калі адышлі, яны ачысціліся. 

І адзін з іх, убачыўшы, што стаў аздароўлены, вярнуўся, моцным голасам праслаўляючы Бога, і, упаўшы ніцма да ног Ягоных, дзякаваў Яму. А быў гэта самаранін. Тады Езус сказаў: Ці не дзесяць было ачышчаных, дзе ж дзевяць? Не знайшлося нікога, хто б вярнуўся аддаць славу Пану, акрамя гэтага чужынца? І сказаў яму: Устань, ідзі; вера твая збавіла цябе. 

Гэта слова Пана.

Панядзелак (XXVIII)

ПЕРШАЕ ЧЫТАННЕ (Рым 1, 1–7)

Хрыстус, праз якога мы атрымалі ласку і апостальства, каб зрабіць паслухмянымі веры ўсе народы

Пачатак Паслання святога апостала Паўла да Рымлянаў.

Павел, слуга Езуса Хрыста, пакліканы апостал, выбраны дзеля дабравесця Божага, якое Бог перад гэтым абяцаў праз прарокаў сваіх у святых пісаннях, пра Сына Ягонага, які целам паходзіў з роду Давіда і які адкрыўся як Сын Божы ў моцы, паводле Духа святасці, праз уваскрасенне з мёртвых, пра Езуса Хрыста, Пана нашага, праз якога мы атрымалі ласку і апостальства, каб у імя Ягонае зрабіць паслухмянымі веры ўсе народы, сярод якіх і вы, пакліканыя Езусам Хрыстом.

Усім, хто знаходзіцца ў Рыме, умілаваным Бога, пакліканым святым: ласка вам і спакой ад Бога, Айца нашага, і Пана Езуса Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4, Р.: 2а)

Рэфрэн: Пан паказаў сваё збаўленне.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Пан паказаў сваё збаўленне.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Пан паказаў сваё збаўленне.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан паказаў сваё збаўленне.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння цвёрдымі вашыя сэрцы,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 29–32)

Гэтаму пакаленню не будзе дадзена знаку, апроч знаку Ёны

+ Чытанне святога Евангелля паводле Лукі.

У той час:

Калі стаў збірацца народ, Езус пачаў гаварыць: Пакаленне гэтае — нягоднае пакаленне, яно шукае знаку, і не будзе дадзена яму знаку, апроч знаку Ёны. Бо, як Ёна стаў знакам для нінівіцянаў, так будзе і Сын Чалавечы для гэтага пакалення. Каралева Поўдня ўстане на судзе з людзьмі гэтага пакалення і асудзіць іх, бо яна прыйшла з краю зямлі паслухаць мудрасць Саламонаву, а вось тут нешта большае за Саламона. Людзі з Нінівы ўстануць на судзе з гэтым пакаленнем і асудзяць яго, бо яны раскаяліся дзякуючы прапаведаванню Ёны, а вось тут нешта большае за Ёну.

Гэта слова Пана.

Аўторак (XXVIII)

ПЕРШАЕ ЧЫТАННЕ (Рым 1, 16–25)

Калі людзі пазналі Бога, не як Бога праслаўлялі Яго 

Чытанне Паслання святога апостала Паўла да Рымлянаў.

Браты:

Я не саромеюся Евангелля, бо гэта моц Божая, дадзеная для збаўлення кожнаму, хто верыць, спярша юдэю, а потым і грэку. Бо ў Ім адкрываецца справядлівасць Божая з веры для веры, як напісана: Праведны жыць будзе вераю. 

Бо аб’яўляецца гнеў Божы з неба супраць ўсялякай бязбожнасці і няпраўды людзей, якія стрымліваюць праўду несправядлівасцю. Бо тое, што можна ведаць пра Бога, відавочнае сярод іх, таму што Бог адкрыў ім. Ад стварэння свету Яго нябачныя рысы, адвечная моц і Боскасць, бачныя праз спасціжэнне Ягоных чынаў, таму няма ім апраўдання. Бо яны, пазнаўшы Бога, не як Бога праслаўлялі Яго і дзякавалі Яму, але сталі нікчэмнымі ў разважаннях сваіх, і зацямнілася іх неразумнае сэрца. Называючы сябе мудрымі, яны сталі неразумнымі і славу нятленнага Бога замянілі на  вобраз тленнага чалавека і птушак, і чатырохногіх, і паўзуноў.

Таму і аддаў іх Бог праз пажадлівасць іхніх сэрцаў нячыстасці, каб яны самі зняславілі свае целы. Яны замянілі праўду Божую на фальш, і пакланяліся, і служылі стварэнню, а не Стварыцелю, які благаслаўлёны навекі. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 2–3, 4–5, Р.: 2а)

Рэфрэн: Нябёсы абвяшчаюць Божую славу.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Нябёсы абвяшчаюць Божую славу.

4. Няма мовы, і няма слоў, *

але чуецца іх голас. 

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Нябёсы абвяшчаюць Божую славу.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Слова Божае жывое і дзейснае, 

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 37–41)

Давайце лепш міласціну, тады ўсё будзе ў вас чыстае

+ Чытанне святога Евангелля паводле Лукі.

У той час:

Калі Езус гаварыў, адзін фарысей запрасіў Яго да сябе абедаць. Ён прыйшоў і ўзлёг за сталом. Фарысей жа здзівіўся, што Ён не абмыў рук перад абедам. 

Але Пан сказаў яму: Цяпер вы, фарысеі, звонку ачышчаеце кубкі і місы, а нутро вашае напоўнена драпежнасцю і злосцю. Неразумныя, ці не той, хто стварыў вонкавае, стварыў і тое, што ўнутры? Давайце лепш міласціну з таго, што ўнутры вас, тады ўсё будзе ў вас чыстае.

Гэта слова Пана.

Серада (XXVIII)

ПЕРШАЕ ЧЫТАННЕ (Рым 2, 1–11)

Аддасць кожнаму паводле учынкаў ягоных, спачатку юдэю, а пасля і грэку

Чытанне Паслання святога апостала Паўла да Рымлянаў.

Няма прабачэння табе, кожны чалавек, які асуджаеш. Бо ў чым асуджаеш іншага, у тым сябе асуджаеш, таму што, асуджаючы, робіш тое самае. А мы ведаем, што суд Божы паводле праўды над тымі, хто так робіць. 

Няўжо ты думаеш уцячы ад суда Божага, чалавек, які асуджаеш тых, хто робіць тое самае, хоць і сам так робіш? Ці можа пагарджаеш багаццем дабрыні, лагоднасці і доўгацярплівасці Божай, не разумеючы, што дабрыня Божая вядзе цябе да пакаяння? 

Але за жорсткасць тваю і непакаянае сэрца, ты сам сабе збіраеш гнеў Пана на дзень гневу і аб’яўлення правасуддзя Бога, які аддасць кожнаму паводле учынкаў ягоных: тым, хто з цярплівасцю ў добрай справе шукае славы, пашаны і нятленнасці — вечнае жыццё, а тым, хто спрачаецца і не слухаецца праўды, але слухаецца несправядлівасці — гнеў і абурэнне.

Смутак і гора на кожнай душы чалавека, які чыніць зло, спачатку юдэя, а пасля і грэка! Хвала ж, і пашана, і спакой кожнаму, хто чыніць дабро, спачатку юдэю, а пасля і грэку. Таму што Бог не зважае на асобу.

Гэта слова Божае.

РЭСПАНСАРЫЙНЫ ПСАЛЬМ (Пс 62 (61), 2–3, 6–7. 9, Р.: 13b)

Рэфрэн: Ты даеш кожнаму, Пане, паводле ўчынкаў.

2. Толькі ў Богу супакойваецца душа мая, *

ад Яго — маё збаўленне.

3. Толькі Ён — мая скала і маё збаўленне, *

мая цвярдыня, я больш не пахіснуся.

Рэфрэн: Ты даеш кожнаму, Пане, паводле ўчынкаў.

6. Толькі ў Богу шукай спакою, душа мая, *

бо на Яго ўся мая надзея.

7. Толькі Ён — мая скала і маё збаўленне, *

Ён — мая цвярдыня, я не пахіснуся.

Рэфрэн: Ты даеш кожнаму, Пане, паводле ўчынкаў.

10. Народзе, на Яго спадзявайся *

ў кожную хвіліну.

Вылівайце перад Ім вашыя сэрцы, *

Бог — нашае прыстанішча.

Рэфрэн: Ты даеш кожнаму, Пане, паводле ўчынкаў.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, 

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 42–46)

Гора вам фарысеям, і вам, кніжнікам, гора

+ Чытанне святога Евангелля паводле Лукі.

У той час:

Сказаў Пан: Гора вам, фарысеям, што даеце дзесятую частку з мяты, руты і ўсякай гародніны, і абмінаеце суд і любоў Божую. І гэта трэба было рабіць, і таго не пакідаць. Гора вам, фарысеям, бо любіце першыя месцы ў сінагогах і прывітанні на рынках. Гора вам, бо вы, быццам магілы нябачныя, па якіх ходзяць людзі і не ведаюць гэтага.

У адказ адзін з кніжнікаў сказаў Яму: Настаўнік, кажучы гэта, Ты абражаеш нас. А Ён сказаў: І вам, кніжнікам, гора, бо накладаеце на людзей цяжары нязносныя, хоць самі і адным пальцам не кранаеце гэтых цяжараў.

Гэта слова Пана.

Чацвер (XXVIII)

ПЕРШАЕ ЧЫТАННЕ (Рым 3, 21–29)

Чалавек апраўдваецца вераю незалежна ад учынкаў Закону

Чытанне Паслання святога апостала Паўла да Рымлянаў.

Браты:

Цяпер незалежна ад Закону з’явілася Божая справядлівасць, пра якую сведчаць Закон і прарокі. Справядлівасць Божая праз веру ў Езуса Хрыста для ўсіх, хто верыць, таму што няма розніцы. Бо ўсе зграшылі і пазбаўлены славы Божай, але атрымліваюць апраўданне дарма, паводле ласкі Ягонай, праз адкупленне ў Езусе Хрысце. Яго Бог устанавіў у моцы Ягонай крыві як уміласціўленне праз веру, каб паказаць справядлівасць Яго ў адпушчэнні грахоў, учыненых раней — у час доўгацярплівасці Божай — каб выявіць справядлівасць Ягоную ў цяперашні час, каб з’явіўся Ён справядлівым і апраўдаў таго, хто верыць у Езуса.

Дык дзе ж пахвала? Адкінута.  Якім законам? Законам учынкаў? Не, але законам веры. Бо мы лічым, што чалавек апраўдваецца вераю незалежна ад учынкаў Закону. Ці ж Бог ёсць толькі юдэяў, а язычнікаў не? Так, і язычнікаў, таму што адзін ёсць Бог.

Гэта слова Божае.

РЭСПАНСАРЫЙНЫ ПСАЛЬМ (Пс 130 (129), 1–2. 3–4. 5–6ab, Р.: 7bc)

Рэфрэн: У Пана міласэрнасць і адкупленне. 

1. З глыбіні я клічу Цябе, Пане. *

2. Пане, пачуй мой голас.

Няхай Твае вушы пачуюць *

голас маіх малітваў.

Рэфрэн: У Пана міласэрнасць і адкупленне. 

3. Калі Ты, Пане, будзеш зважаць на беззаконні, *

хто ж вытрывае, Пане?

4. Але ў Цябе прабачэнне, *

каб баяліся Цябе.

Рэфрэн: У Пана міласэрнасць і адкупленне. 

5. Спадзяюся на Пана, *

спадзяецца душу мая на Яго слова.

6. Душа мая чакае Пана 

больш, чым варта світання. *

Рэфрэн: У Пана міласэрнасць і адкупленне. 

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 47–54)

Няхай спагнаная будзе з пакалення гэтага ўся кроў прарокаў, ад крыві Абэля аж да крыві Захарыі 

+ Чытанне святога Евангелля паводле Лукі.

У той час:

Сказаў  Пан: Гора вам, таму што будуеце грабніцы прарокам, а бацькі вашыя пазабівалі іх. Гэтым вы сведчыце пра ўчынкі бацькоў вашых і згаджаецеся з гэтым: яны пазабівалі іх, а вы будуеце.

Таму і Мудрасць Божая сказала: Пашлю да іх прарокаў і апосталаў, і некаторых заб’юць і будуць пераследаваць. Няхай спагнаная будзе з пакалення гэтага ўся кроў прарокаў, пралітая ад стварэння свету, ад крыві Абэля аж да крыві Захарыі, забітага паміж алтаром і святыняй. Сапраўды кажу вам: спагнаная будзе з гэтага пакалення.

Гора вам, кніжнікам, таму што забралі ключ пазнання. Самі не ўвайшлі і перашкодзілі тым, хто ўваходзіў.

Пасля гэтых слоў кніжнікі і фарысеі пачалі моцна нападаць на Яго і дапытвацца ў Яго шмат пра што. І хацелі пачуць што-небудзь з вуснаў Ягоных, каб абвінаваціць Яго.

Гэта слова Пана.

Пятніца (XXVIII)

ПЕРШАЕ ЧЫТАННЕ (Рым 4, 1–8)

Паверыў Абрагам Богу, і гэта залічылася яму як справядлівасць 

Чытанне Паслання святога апостала Паўла да Рымлянаў.

Браты:

Што, скажам, знайшоў Абрагам, праайцец наш паводле цела? Калі Абрагам апраўдаўся ўчынкамі, то мае пахвалу, але не перад Богам. Бо што кажа Пісанне? Паверыў Абрагам Богу, і гэта залічылася яму як справядлівасць. Плата працаўніку залічваецца не з ласкі, але з абавязку. А таму, хто не працуе, але верыць у таго, хто апраўдвае бязбожнага, вера ягоная залічваецца як справядлівасць.

Так і Давід называе шчаслівым чалавека, якому Бог залічвае справядлівасць незалежна ад учынкаў: Шчаслівыя, каму беззаконне дараванае і чые грахі закрытыя; благаслаўлёны чалавек, якому Пан не залічыць граху.

Гэта слова Божае.

РЭСПАНСАРЫЙНЫ ПСАЛЬМ (Пс 32 (31), 1–2. 5. 11, Р.: пар. 7)

Рэфрэн: Ты атуляеш мяне радасцю збаўлення.

1. Шчаслівы той, каму адпушчана беззаконне, *

і чый грэх забыты. 

2. Шчаслівы чалавек, якому Пан не залічыў віны, *

і ў душы якога няма подступу. 

Рэфрэн: Ты атуляеш мяне радасцю збаўлення.

5. Я вызнаў Табе грэх мой *

і не хаваў сваёй віны.

Я сказаў: Вызнаю Пану мае беззаконні, — *

і Ты зняў з мяне віну граху майго. 

Рэфрэн: Ты атуляеш мяне радасцю збаўлення.

11. Весяліцеся ў Пану *

і радуйцеся, справядлівыя; 

усклікайце радасна, *

усе праведныя сэрцам. 

Рэфрэн: Ты атуляеш мяне радасцю збаўлення.

СПЕЎ ПЕРАД ЕВАНГЕЛЛЕМ (Пс 33 (32), 22)

Акламацыя: Аллелюя, аллелюя, аллелюя.

Міласэрнасць Твая, Пане, няхай будзе над намі, *

бо мы на Цябе спадзяёмся!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 1–7)

У вас і валасы ўсе на галаве палічаны

+ Чытанне святога Евангелля паводле Лукі.

У той час:

Калі сабраліся тысячы людзей, так што цяснілі адзін  аднаго, Езус пачаў гаварыць спачатку вучням сваім: Сцеражыцеся закваскі крывадушнасці фарысейскай. Няма нічога схаванага, што б не выявілася, і патаемнага, пра што б не даведаліся. Таму ўсё, што вы сказалі ў цемры, будзе пачута пры святле, і што сказалі на вуха ў пакоях, будзе абвешчана з дахаў.

Кажу ж вам, маім сябрам: не бойцеся тых, хто забівае цела, а потым не можа нічога больш зрабіць. Я пакажу вам, каго трэба баяцца: бойцеся таго, хто пасля забойства мае ўладу ўкінуць у геену; сапраўды кажу вам, яго бойцеся.

Ці ж не пяць вераб’ёў прадаецца за два асы? І ніводзін з іх не забыты перад Богам. А ў вас і валасы ўсе на галаве палічаны. Не бойцеся: вы даражэйшыя за многіх вераб’ёў.

Гэта слова Пана.

Субота (XXVIII)

ПЕРШАЕ ЧЫТАННЕ (Рым 4, 13. 16–18)

Насуперак надзеі, паверыў з надзеяй

Чытанне Паслання святога апостала Паўла да Рымлянаў.

Браты:

Абяцанне Абрагаму і патомству ягонаму, што ён будзе спадкаемцам свету, было дадзена не Законам, але праз справядлівасць веры. А праз веру, каб яно было дарам ласкі, каб яно было пэўным для ўсяго патомства. Не толькі для тых, хто абапіраецца на Закон, але і для тых, хто трымаецца веры Абрагама, які ёсць айцом усіх нас — як напісана: Я паставіў цябе айцом многіх народаў — перад абліччам Бога, якому ён паверыў як таму, хто ажыўляе мёртвых і кліча да існавання тое, чаго не існуе. Абрагам, насуперак надзеі, паверыў з надзеяй, што стане айцом многіх народаў, паводле сказанага: Такое вялікае будзе патомства Тваё. 

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 6–7. 8–9. 42–43, Р.: 8а)

Рэфрэн: Пан вечна памятае пра свой запавет.

Або: Аллелюя.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Пан вечна памятае пра свой запавет.

Або: Аллелюя.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Пан вечна памятае пра свой запавет.

Або: Аллелюя.

42. Бо памятаў Ён святое слова Сваё, *

дадзенае Абрагаму, слузе свайму.

43. І вывеў народ свой у радасці, *

у весялосці выбраных сваіх.

Рэфрэн: Пан вечна памятае пра свой запавет.

Або: Аллелюя.

СПЕЎ ПЕРАД ЕВАНГЕЛЛЕМ (Ян 15, 26b. 27а)

Акламацыя: Аллелюя, аллелюя, аллелюя.

Дух праўды будзе сведчыць пра Мяне, — кажа Пан, —

і вы таксама будзеце сведчыць.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 8–12)

Дух Святы навучыць вас у тую гадзіну, што трэба казаць

+ Чытанне святога Евангелля паводле Лукі.

У той час:

Езус сказаў сваім вучням: Кожны, хто вызнае Мяне перад людзьмі, таго прызнае і Сын Чалавечы перад анёламі Божымі. А хто адрачэцца ад Мяне перад людзьмі, ад таго адракуся і Я перад анёламі Божымі. Кожнаму, хто скажа слова на Сына Чалавечага, будзе адпушчана, а таму, хто блюзнерыць супраць Духа Святога, не будзе адпушчана. Калі вас прывядуць у сінагогі, і да кіраўнікоў, і да ўлады, не турбуйцеся, як або што адказваць, ці што гаварыць, бо Дух Святы навучыць вас у тую гадзіну, што трэба казаць.

Гэта слова Пана.

ХХIX ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Іс 45, 1. 4–6)

Я трымаю моцна правіцу Кіра, каб  пакарыць перад абліччам Ягоным народы

Чытанне кнігі прарока Ісаі.

Так кажа Пан свайму памазанніку Кіру:

Я трымаю моцна  ягоную правіцу, 

каб пакарыць перад абліччам ягоным народы 

і развязаць паясы каралёў, 

каб адчыніць перад ім дзверы; 

каб брамы не былі зачыненымі.

Дзеля слугі майго Якуба 

і Ізраэля, выбранніка майго, 

я назваў цябе імем тваім; 

Я даў табе ганаровае імя, 

хоць ты і не ведаў Мяне. 

Я — Пан, і няма іншага. 

Апроч Мяне няма бога. 

Я падперазаў цябе, хоць ты не ведаў Мяне, 

каб даведаліся ад усходу сонца і да захаду, 

што няма нікога апроч Мяне. 

Я — Пан, і няма іншага. 

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1 і 3. 4–5. 7–8. 9–10а і c, Р.: 7b)

Рэфрэн: Аддайце Пану славу і моц.

5. Спявайце Пану новую песню, *

спявай Пану, уся зямля.

3. Апавядайце між плямёнамі пра  славу Яго, *

паміж усімі народамі пра цуды Ягоныя.

Рэфрэн: Аддайце Пану славу і моц.

4. Бо вялікі Пан і вельмі праслаўлены, *

Ён грозны па-над усімі багамі.

5. Бо ўсе богі народаў — ідалы, *

а Пан стварыў нябёсы.

Рэфрэн: Аддайце Пану славу і моц.

7. Аддайце Пану, плямёны народаў, *

аддайце Пану славу і моц,

8. аддайце Пану славу дзеля імя Ягонага. *

Прыносьце ахвяры і ўваходзьце ў Ягоныя дзядзінцы.

Рэфрэн: Аддайце Пану славу і моц.

9. Пакланіцеся Пану ў велічнай святыні. *

Дрыжы, уся зямля, перад Яго абліччам.

10. Кажыце між плямёнамі: Пан валадарыць, *

Ён будзе судзіць народы справядліва.

Рэфрэн: Аддайце Пану славу і моц.

ДРУГОЕ ЧЫТАННЕ (1 Тэс 1, 1–5b)

Памятаючы пра вашую справу веры і клопат любові, і пра цярплівую надзею

Чытанне Перашага паслання святога апостала Паўла да Тэсаланікійцаў.

Павел і Сілуан, і Цімафей да Касцёла Тэсаланікійцаў у Богу Айцу і Пану, Езусе Хрысце; ласка вам і спакой.

За ўсіх вас заўсёды дзякуем Богу, узгадваючы вас у малітвах нашых, няспынна памятаючы пра вашую справу веры і клопат любові, і пра цярплівую надзею на Пана нашага Езуса Хрыста перад Богам і Айцом нашым, ведаючы, умілаваныя Богам браты, пра выбранне вашае. Бо нашае Евангелле не было да вас толькі ў слове, але і ў сіле, і ў Святым Духу, і ў поўнай перакананасці.

Гэта слова Божае.

СПЕЎ ПЕРАД ЕВАНГЕЛЛЕМ (Флп 2, 15d. 16a)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 15–21)

Аддайце цэзарава цэзару, а Божае — Богу

+ Чытанне святога Евангелля паводле Мацвея.

У той час:

Фарысеі пайшлі і раіліся, як бы злавіць Езуса на словах. 

I пасылаюць да Яго вучняў сваіх разам з прыхільнікамі Ірада, каб сказалі: Настаўнік, мы ведаем, што Ты праўдзівы і шляху Божаму праўдзіва навучаеш і не зважаеш ні на кога, бо не глядзіш на асобу чалавека. Таму скажы нам: Як Табе здаецца, ці належыць даваць падатак цэзару, ці не?

Але Езус, ведаючы зласлівасць іхнюю, сказаў: Што выпрабоўваеце Мяне, крывадушныя? Пакажыце Мне падатковую манету. Яны прынеслі Яму дынар. І кажа ім: Чыя гэта выява і надпіс? Кажуць Яму: Цэзара. Тады кажа ім: Дык аддайце цэзарава цэзару, а Божае — Богу.

Гэта слова Пана.

ХХIX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Іс 53, 10–11)

Калі ж прынясе жыццё сваё ў ахвяру за грахі, убачыць вечнае патомства

Чытанне кнігі прарока Ісаі.

Пан пажадаў раздавіць яго цярпеннем. Калі ж прынясе жыццё сваё ў ахвяру за грахі, убачыць вечнае патомства, і волю Пана здзейсніць ягоная рука. За цярпенні сваёй душы ён убачыць святло і ім насыціцца. Мой справядлівы слуга апраўдае многіх і сам панясе іхнія правіны.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 18–19. 20 і 22, Р.: 22)

Рэфрэн: Міласэрнасць Твая, няхай будзе над намі.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласэрнасць Твая, няхай будзе над намі.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласэрнасць Твая, няхай будзе над намі.

20. Душа наша чакае Пана, *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Міласэрнасць Твая, няхай будзе над намі.

ДРУГОЕ ЧЫТАННЕ (Гбр 4, 14–16)

Наблізімся з даверам да трону ласкі

Чытанне Паслання да Габрэяў.

Браты:

Маючы першасвятара вялікага, які прайшоў нябёсы, Езуса, Сына Божага, будзем цвёрда трымацца вызнання нашага. Бо мы маем не такога першасвятара, які не мог бы спачуваць слабасцям нашым, але такога, які, паводле падабенства, зведаў усе выпрабаванні, акрамя грэху. Таму наблізімся з даверам да трону ласкі, каб атрымаць міласэрнасць і знайсці ласку для своечасовай дапамогі.

Гэта слова Божае.

СПЕЎ ПЕРАД ЕВАНГЕЛЛЕМ (Мк 10, 45)

Акламацыя: Аллелюя, аллелюя, аллелюя.

Сын Чалавечы прыйшоў, каб служыць

і аддаць жыццё сваё для адкуплення многіх.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 42–45)

Сын Чалавечы прыйшоў, каб аддаць жыццё сваё для адкуплення многіх 

+ Чытанне святога Евангелля паводле Марка.

У той час:

Езус паклікаў Дванаццаць і сказаў ім: Вы ведаеце, што тыя, хто лічацца князямі народаў, пануюць над імі і вяльможы іх уладараць над імі. Але не так няхай будзе між вамі: хто хоча быць найбольшым сярод вас, няхай будзе вам слугою; і хто хоча сярод вас быць першым, няхай будзе нявольнікам усіх.

Бо і Сын Чалавечы не на тое прыйшоў, каб Яму служылі, але каб служыць і аддаць жыццё сваё для адкуплення многіх.

Гэта слова Пана.

XXIX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Зых 17, 8–13)

Калі Майсей падымаў рукі, перамагаў Ізраэль

Чытанне кнігі Зыходу.

У тыя дні:

Прыйшлі амалекіцяне і ваявалі з Ізраэлем у Рэфідыме. І сказаў Майсей Езусу Навіну: Выберы нам мужоў і ідзі біцца з амалекіцянамі; заўтра я стану на вяршыні пагорка, і жазло Божае будзе ў руцэ маёй. 

І зрабіў Езус, як сказаў яму Майсей, і пайшоў біцца з амалекіцянамі. А Майсей, і Аарон, і Хур узышлі на вяршыню пагорка. Калі Майсей падымаў рукі свае, перамагаў Ізраэль, а калі апускаў рукі свае, перамагаў Амалек.  Калі рукі Майсеевы ацяжэлі, тады ўзялі камень і падставілі яму, і ён сеў на ім, а Аарон і Хур падтрымлівалі рукі ягоныя, адзін з аднаго, а другі з другога боку. І былі рукі яго паднятыя аж да захаду сонца. 

І перамог Езус Амалека і народ ягоны выстрыём мяча. 

Гэта слова Божае.

РЭСПАНСАРЫЙНЫ ПСАЛЬМ (Пс 121 (120), 1–2. 3–4. 5–6. 7–8, Р.: пар. 2)

Рэфрэн: Дапамога ад Пана, які стварыў неба і зямлю.

1. Узнімаю вочы свае да вышыняў: *

адкуль прыйдзе мая дапамога?

2. Дапамога мая ад Пана, *

які стварыў неба і зямлю.

Рэфрэн: Дапамога ад Пана, які стварыў неба і зямлю.

3. Ён не дасць пахіснуцца назе тваёй, *

не задрэмле той, хто цябе сцеражэ.

4. Не дрэмле і не спіць *

той, хто сцеражэ Ізраэль.

Рэфрэн: Дапамога ад Пана, які стварыў неба і зямлю.

5. Пан сцеражэ цябе, *

Пан — твой цень, Ён праваруч цябе.

6. Удзень сонца не ўдарыць цябе, *

ані месяц ноччу.

Рэфрэн: Дапамога ад Пана, які стварыў неба і зямлю.

7. Пан захавае цябе ад усякага зла, *

будзе берагчы душу тваю.

8. Пан будзе сцерагчы выйсце тваё і вяртанне *

цяпер і навекі.

Рэфрэн: Дапамога ад Пана, які стварыў неба і зямлю.

ДРУГОЕ ЧЫТАННЕ (2 Цім 3, 14 — 4, 2)

Каб Божы чалавек быў дасканалы, да ўсякай добрай справы гатовы

Чытанне Другога паслання святога апостала Паўла да Цімафея.

Умілаваны:

Трывай у тым, чаму навучыўся і што табе даручана, ведаючы, ад каго навучыўся. Бо ад дзіцячых гадоў ведаеш святыя пісанні, якія могуць навучыць цябе мудрасці дзеля збаўлення праз веру ў Хрысце Езусе. Усякае Пісанне натхнёнае Богам і карыснае для навучання, для пераконвання, для настаўлення, для выхавання ў праведнасці, каб Божы чалавек быў дасканалы, да ўсякай добрай справы гатовы.

Заклінаю цябе перад Богам і Панам нашым Езусам Хрыстом, які будзе судзіць жывых і мёртвых, і перад прыйсцем Ягоным, і перад Валадарствам Ягоным: прапаведуй гэтае слова, настаўляй у час і не ў час, пераконвай, забараняй, заахвочвай з усёю доўгацярплівасцю і павучаннем. 

Гэта слова Божае.

СПЕЎ ПЕРАД ЕВАНГЕЛЛЕМ (Гбр 4, 12)

Акламацыя: Аллелюя, аллелюя, аллелюя.

Жывое слова Божае і дзейснае,

здольнае судзіць думкі і намеры сэрца.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 1–8)

Бог абароніць выбраных сваіх, якія просяць Яго 

+ Чытанне святога Евангелля паводле Лукі.

У той час:

Езус расказаў сваім вучням прыпавесць пра тое, што трэба заўсёды маліцца і не падаць духам: У адным горадзе быў суддзя, які Бога не баяўся і людзей не саромеўся. У тым самым горадзе была адна ўдава, і яна, прыходзячы да яго, казала: Абарані мяне ад праціўніка майго. 

Але ён доўгі час не хацеў. А потым сказаў сам сабе: Хоць і Бога не баюся, і людзей не саромеюся, але з-за таго, што гэтая ўдава не дае мне спакою, абараню яе, каб яна не прыходзіла больш дакучаць мне. 

І сказаў Пан: Паслухайце, што кажа несправядлівы суддзя. Дык ці ж Бог не абароніць выбраных сваіх, якія просяць Яго дзень і ноч, хоць і марудзіць абараніць іх? Кажу вам, што неўзабаве абароніць іх. 

Аднак Сын Чалавечы, прыйшоўшы, ці знойдзе веру на зямлі? 

Гэта слова Пана.

Панядзелак (XXIX)

ПЕРШАЕ ЧЫТАННЕ (Рым 4, 20–25)

Напісана таксама дзеля нас, бо залічыцца і нам, якія вераць у Яго

Чытанне Паслання святога апостала Паўла да Рымлянаў.

Браты:

Абрагам не сумняваўся праз нявер’е ў абяцаннях Божых, але ўмацаваўся ў веры, аддаючы хвалу Богу і будучы цалкам ўпэўненым, што Бог мае моц выканаць абяцанае. Таму гэта і залічана яму як праведнасць. Не толькі дзеля яго аднаго напісана, што залічана яму, але таксама дзеля нас, бо залічыцца і нам, якія вераць у таго, хто ўваскрасіў з мёртвых Езуса, Пана нашага, які быў выданы за грахі нашыя і ўваскрэшаны дзеля апраўдання нашага.

Гэта слова Божае.

РЭСПАНСАРЫЙНЫ ПСАЛЬМ (Лк 1, 69–70. 71–72. 73–75, Р.: пар. 68)

Рэфрэн: Благаслаўлёны Пан, бо наведаў народ свой.

69. Бог узняў моц збаўлення для нас

у доме Давіда, слугі свайго. 

70. Як абвясціў спрадвеку

вуснамі сваіх святых прарокаў 

Рэфрэн: Благаслаўлёны Пан, бо наведаў народ свой.

71. што збавіць нас ад ворагаў нашых

і ад рук усіх, хто нас ненавідзіць.

72. Каб праявіць міласэрнасць да айцоў нашых

і нагадаць пра святы запавет свой. 

Рэфрэн: Благаслаўлёны Пан, бо наведаў народ свой.

73. Прысягу, якую даў Абрагаму, †

айцу нашаму, дасць нам. *

74. Каб, выбаўленыя з рук ворагаў нашых, 

мы без страху служылі Яму

75. ў святасці і справядлівасці перад Ім *

ва ўсе дні нашыя.

Рэфрэн: Благаслаўлёны Пан, бо наведаў народ свой.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 13–21)

Каму ж дастанецца тое, што ты нарыхтаваў?

+ Чытанне святога Евангелля паводле Лукі.

У той час:

Нехта з натоўпу сказаў Езусу: Настаўнік, скажы брату майму, каб ён падзяліўся са мною спадчынай. Але Езус адказаў яму: Чалавеча, хто паставіў Мяне судзіць або раздзяляць вас?

Пры гэтым сказаў ім: Глядзіце, сцеражыцеся ўсялякай прагнасці, бо нават калі хтосьці мае дастатак, жыццё яго не залежыць ад ягонай маёмасці. 

І расказаў ім прыпавесць: у аднаго багатага чалавека добра ўрадзіла поле. І ён разважаў сам у сабе: Што мне рабіць? Няма куды мне сабраць ураджай мой. І сказаў: Вось што зраблю: паламаю засекі мае і збудую большыя, і збяру туды ўсё збожжа маё і ўсё дабро маё. І скажу душы маёй: Душа, шмат дабра ў цябе ляжыць на многія гады. Адпачывай, еш, пі і весяліся. Але Бог сказаў яму: Неразумны, гэтай жа ноччу забяруць душу тваю у цябе. Каму ж дастанецца тое, што ты нарыхтаваў? Так бывае з тым, хто збірае скарбы сабе, а не перад Богам багацее.

Гэта слова Пана.

Аўторак (XXIX)

ПЕРШАЕ ЧЫТАННЕ (Рым 5, 12. 15b. 17–19. 20–21)

Калі з-за аднаго злачынства смерць запанавала, то нашмат больш тыя, якія атрымалі шчодрыя ласкі, будуць валадарыць у жыцці

Чытанне Паслання святога апостала Паўла да Рымлянаў.

Браты:

Як праз аднаго чалавека грэх увайшоў у свет і праз грэх — смерць, так і смерць перайшла на ўсіх людзей, бо ўсе зграшылі.

Калі праз злачынства аднаго памерлі многія, то дзякуючы ласцы аднаго Чалавека, Езуса Хрыста, нашмат больш ласкі Божай і дару шчодра сышло на многіх.

Бо калі з-за праступка аднаго чалавека смерць запанавала праз аднаго, то нашмат больш тыя, якія атрымалі шчодрыя ласкі і дары праведнасці, будуць валадарыць у жыцці дзякуючы Аднаму, Езусу Хрысту. Таму, як праступак аднаго прынёс усім людзям асуджэнне, так і праведнасці Аднаго прынесла апраўданне ўсім людзям для жыцця. Бо як праз непаслухмянасць аднаго чалавека многія сталі грэшнікамі, так і праз паслухмянасць Аднаго многія стануць справядлівымі.

А дзе памножыўся грэх, там яшчэ больш памножылася ласка, каб, як грэх панаваў праз смерць, так і ласка запанавала праз праведнасць для жыцця вечнага праз Езуса Хрыста, нашага Пана.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 7–8а. 8b–9. 10. 17, Р.: пар. 8а і 9а)

Рэфрэн: Прыходжу, Пане, споўніць Тваю волю.

7. Ахвяры і прынашэнняне Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Пане, споўніць Тваю волю.

У пачатку кнігі *

напісана пра мяне: 

9. Я пажадаў спаўняць Тваю волю. 

і Твае законы жывуць у сэрцы маім.

Рэфрэн: Прыходжу, Пане, споўніць Тваю волю.

10. Я абвяшчаў Тваю справядлівасць *

на вялікім сходзе, 

і не закрываў вуснаў сваіх, *

Ты гэта ведаеш, о Пане.

Рэфрэн: Прыходжу, Пане, споўніць Тваю волю.

17. Няхай весяляцца і радуюцца Табою тыя, *

хто шукае Цябе,

і тыя, хто любіць збаўленне Тваё, *

няхай гавораць: Вялікі ёсць Пан.

Рэфрэн: Прыходжу, Пане, споўніць Тваю волю.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся, 

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 35–38)

Шчаслівыя слугі, якіх пан прыйшоўшы знойдзе ў чуванні

+ Чытанне святога Евангелля паводле Лукі.

У той час:

Езус сказаў сваім вучням: Няхай сцёгны вашыя будуць падперазаныя і светачы запаленыя, а вы — падобныя да людзей, якія чакаюць вяртання свайго гаспадара з вяселля, каб, калі прыйдзе і пастукаецца, адразу адчыніць яму. 

Шчаслівыя тыя слугі, якіх гаспадар знойдзе ў чуванні, калі прыйдзе. Сапраўды кажу вам, што ён падпяражацца, і пасадзіць іх і, падышоўшы, пачне служыць ім. І калі ў другую варту і ў трэцюю варту прыйдзе і знойдзе іх так, то шчаслівыя яны.

Гэта слова Пана.

Серада (XXIX)

ПЕРШАЕ ЧЫТАННЕ (Рым 6, 12–18)

Аддайце сябе Богу як тыя, хто ажыў з мёртвых

Чытанне Паслання святога апостала Паўла да Рымлянаў.

Браты:

Няхай грэх не пануе ў вашым смяротным целе, каб вам не служыць яму ў пажадлівасці яго, і не аддавайце члены вашыя граху, як зброю несправядлівасці, але аддайце сябе Богу як тыя, хто ажыў з мёртвых, і аддайце Богу вашыя члены, як зброю праведнасці. Няхай грэх не пануе над вамі, бо вы не пад Законам, але пад ласкаю. Дык што ж? Будзем грашыць, бо мы не пад Законам, а пад ласкаю? Ніколі. Няўжо ж вы не ведаеце, што каму вы аддаецеся ў нявольнікі для паслухмянасці і каго слухаеце, таго вы і нявольнікі: ці граху для смерці, ці паслухмянасці для праведнасці. Дзякуй Богу, што вы, будучы раней нявольнікамі граху, ад сэрца паслухаліся таго навучання, якому аддалі сябе. Вызваліўшыся ж ад граху, вы сталі нявольнікамі справядлівасці.

Гэта слова Божае.

РЭСПАНСАРЫЙНЫ ПСАЛЬМ (Пс 124 (123), 1–3. 4–6. 7–8, Р.: 8а)

Рэфрэн: Дапамога наша — у імені Пана.

1. Калі б Пан не быў з намі, — скажы Ізраэль, — *

2. калі б Пан не быў з намі і людзі супраць нас паўсталі,

3. то яны праглынулі б нас жывымі, *

калі б распаліўся іх гнеў супраць нас.

Рэфрэн: Дапамога наша — у імені Пана.

4. Тады б залілі нас воды, *

паток прайшоў бы над намі, 

5. тады прайшлі б над намі бурлівыя воды. *

6. Благаслаўлёны Пан, які не аддаў нас як здабычу для зубоў іхніх.

Рэфрэн: Дапамога наша — у імені Пана.

7. Душа наша, як птушка, вызвалілася з сіла лоўчых; *

сіло парвана, і мы ўратаваліся.

8. Дапамога наша — у імені Пана, *

які стварыў неба і зямлю.

Рэфрэн: Дапамога наша — у імені Пана.

СПЕЎ ПЕРАД ЕВАНГЕЛЛЕМ (Мц 24, 42а. 44)

Акламацыя: Аллелюя, аллелюя, аллелюя.

Чувайце і будзьце гатовыя, 

бо Сын Чалавечы прыйдзе ў тую гадзіну, калі вы не думаеце. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 39–48)

Каму дадзена шмат, і спагнана будзе шмат

+ Чытанне святога Евангелля паводле Лукі.

У той час:

Езус сказаў сваім вучням: Ведайце ж, што калі б гаспадар дому ведаў, у якую гадзіну прыйдзе злодзей, то не спаў бы і не дазволіў бы ўварвацца ў дом свой. Будзьце ж і вы гатовыя, бо ў гадзіну, аб якой не думаеце, прыйдзе Сын Чалавечы.

Тады сказаў Пётр: Пане, гэтую прыпавесць расказваеш нам, ці ўсім людзям?

Пан жа сказаў: Хто ж ёсць верным і разумным эканомам, якога гаспадар паставіў над слугамі сваімі раздаваць ім у свой час меру хлеба? Шчаслівы той слуга, якога гаспадар, калі прыйдзе, знойдзе, што ён так робіць. Сапраўды кажу вам, што паставіць яго над усёй маёмасцю сваёй. Калі ж слуга гэты ў сэрцы сваім скажа: “не хутка прыйдзе гаспадар мой”, – і пачне біць слугаў і служанак, есці, і піць, і ўпівацца, то прыйдзе гаспадар слугі гэтага ў той дзень, калі ён не чакае, і ў гадзіну, аб якой не ведае. І жорстка пакарае яго, і спаткае яго лёс няверных. А той слуга, які ведаў волю гаспадара свайго, але не быў гатовы і не рабіў паводле волі яго, будзе моцна пабіты. А той, які не ведаў і зрабіў вартае пакарання, будзе пабіты мала. З кожнага, каму дадзена шмат, і спагнана будзе шмат з яго; і каму даручана шмат, ад таго больш і запатрабуюць. 

Гэта слова Пана.

Чацвер (XXIX)

ПЕРШАЕ ЧЫТАННЕ (Рым 6, 19–23)

Цяпер, вызваліўшыся ад граху, вы сталі слугамі Бога

Чытанне Паслання святога апостала Паўла да Рымлянаў.

Браты:

Кажу паводле чалавечага разумення з-за слабасці цела вашага. Бо як аддавалі вы члены вашыя на служэнне нячыстасці і беззаконню і для беззаконня, так цяпер аддайце члены вашыя на служэнне справядлівасці для святасці. Бо калі вы былі нявольнікамі граху, вы былі свабоднымі ад справядлівасці. Які ж плод мелі вы тады, што цяпер саромеецеся яго? Бо заканчэнне ягонае — смерць. 

Але цяпер, вызваліўшыся ад граху і стаўшы слугамі Бога, маеце плод ваш для святасці, а ў канцы — жыццё вечнае. Бо расплата за грэх — смерць, а дар Божы — жыццё вечнае ў Хрысце Езусе, Пану нашым.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: Пс 40 (39), 5а)

Рэфрэн: Шчаслівы чалавек, які спадзяецца на Пана.

1. Шчаслівы чалавек, які не ходзіць за радай бязбожных, †

і не ўзыходзіць на шлях грэшных *

і між насмешнікаў не засядае;

8. але ў Законе Пана яго асалода, *

над ім разважае ўдзень і ўначы.

Рэфрэн: Шчаслівы чалавек, які спадзяецца на Пана.

9. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Шчаслівы чалавек, які спадзяецца на Пана.

10. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Шчаслівы чалавек, які спадзяецца на Пана.

СПЕЎ ПЕРАД ЕВАНГЕЛЛЕМ (Флп 3, 8–9)

Акламацыя: Аллелюя, аллелюя, аллелюя.

Я ўсё прызнаю стратай і лічу смеццем,

каб набыць Хрыста і знайсці сябе ў Ім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 49–53)

Прыйшоў даць не спакой, але раздзяленне

+ Чытанне святога Евангелля паводле Лукі.

У той час:

Езус сказаў сваім вучням: Агонь прыйшоў Я кінуць на зямлю і як жа хачу, каб ён ўжо разгарэўся. Хростам павінен Я ахрысціцца і як жа пакутую, пакуль гэта не споўніцца. Думаеце, што Я прыйшоў даць зямлі спакой? Не, кажу вам, не спакой, але раздзяленне. Бо з гэтага часу пяцёра ў адным доме будуць падзеленыя, трое супраць дваіх і двое супраць траіх.

Бацька будзе супраць сына,

і сын супраць бацькі,

маці супраць дачкі,

і дачка супраць маці,

свякроў супраць нявесткі сваёй,

і нявестка супраць свякрові сваёй.

Гэта слова Пана.

Пятніца (XXIX)

ПЕРШАЕ ЧЫТАННЕ (Рым  7, 18–25а)

Хто вызваліць мяне ад гэтага цела смерці?

Чытанне Паслання святога апостала Паўла да Рымлянаў.

Браты:

Ведаю, што не жыве ўва мне, гэта значыць, у целе маім, добрае. Бо жаданне ёсць ува мне, але зрабіць добрае не знаходжу як. Бо добрае, якое хачу, не раблю, а благое, якое не хачу, раблю. Калі ж раблю не тое, што хачу, ужо не я раблю гэта, але грэх, што жыве ўва мне. 

Тады я адкрываю закон, што, калі хачу рабіць добрае, ляжыць перада мною благое. Бо, паводле духоўнага чалавека, знаходжу задавальненне ў Законе Божым, але ў членах маіх бачу іншы закон, што змагаецца з законам розуму майго і робіць мяне нявольнікам закону граху, які ў членах маіх. Няшчасны я чалавек. Хто вызваліць мяне ад гэтага цела смерці? Дзякую Богу праз Езуса Хрыста, нашага Пана.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 66. 68. 76. 77. 93. 94, Р.: 68b)

Рэфрэн: Навучы мяне, Пане, Тваім пастановам.

66. Навучы мяне добраму разуменню і пазнанню, *

бо я веру запаведзям Тваім.

68. Ты добры і чыніш дабро, *

навучы мяне Тваім пастановам.

Рэфрэн: Навучы мяне, Пане, Тваім пастановам.

76. Міласць Твая няхай мяне суцяшае, *

як сказаў Ты слузе свайму.

77. Міласэрнасць Твая няхай прыйдзе да мяне, і я буду жыць,*

бо закон Твой — суцяшэнне маё. 

Рэфрэн: Навучы мяне, Пане, Тваім пастановам.

93. Ніколі не забуду загады Твае, *

бо імі Ты ажыўляеш мяне.

94. Я — Твой, збаў мяне, *

бо я шукаю загадаў Тваіх.

Рэфрэн: Навучы мяне, Пане, Тваім пастановам.

СПЕЎ ПЕРАД ЕВАНГЕЛЛЕМ (Пар. Мц 11, 25)

Акламацыя: Аллелюя, аллелюя, аллелюя.

Праслаўляю Цябе, Ойча, Пан неба і зямлі,

бо таямніцы Валадарства Ты выявіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 12, 54–59)

Аблічча зямлі і неба распазнаваць умееце, як жа часу гэтага не пазнаеце?

+ Чытанне святога Евангелля паводле Лукі.

У той час:

Езус сказаў народу: Калі бачыце хмару, якая падымаецца з захаду, адразу кажаце «дождж будзе», і так адбываецца. А калі дзьме паўднёвы вецер, кажаце «спякота будзе», і так адбываецца. Крывадушныя, аблічча зямлі і неба распазнаваць умееце, як жа часу гэтага не пазнаеце? Чаму ж вы і па саміх сабе не судзіце, што слушнае? 

Калі ідзеш з праціўнікам тваім да кіраўніка, то па дарозе пастарайся пазбыцца яго, каб ён не прывёў цябе да суддзі, а суддзя не аддаў цябе дазорцу, а дазорца не ўкінуў цябе ў вязніцу. Кажу табе: не выйдзеш адтуль, пакуль не аддасі апошняга гроша.

Гэта слова Пана.

Субота (XXIX)

ПЕРШАЕ ЧЫТАННЕ (Рым 8, 1–11)

Дух таго, хто ўваскрасіў з мёртвых Езуса, жыве ў вас 

Чытанне Паслання святога апостала Паўла да Рымлянаў.

Браты:

Няма цяпер ніякага асуджэння тым, хто ў Хрысце Езусе. Бо Закон Духа жыцця ў Езусе Хрысце вызваліў цябе ад закону граху і смерці. 

Бо Закон, аслаблены целам, быў бяссільны. Таму Бог, паслаўшы Сына свайго ў постаці грэшнага цела, з-за граху асудзіў грэх у целе, каб апраўданне Закону споўнілася ў нас, якія не паводле цела, але паводле духа паступаюць. Бо тыя, хто паступае паводле цела, думаюць аб цялесным. А тыя, хто паводле духа, — аб духоўным. Бо памкненні цела — смерць, а памкненні духа — жыццё і спакой. Памкненні цела — непрыяцелі Бога, бо не пакараюцца Закону Божаму, ды і не могуць. Тыя ж, хто паступае паводле цела, Богу дагадзіць не могуць. Вы ж не ў целе, але ў духу, калі толькі Дух Божы жыве ў вас. Калі ж хто Духа Хрыстовага не мае, той не належыць Яму.

Калі ж у вас Хрыстус, то цела мёртвае з-за граху, а дух мае жыццё з-за справядлівасці. Калі ж Дух таго, хто ўваскрасіў з мёртвых Езуса, жыве ў вас, то той, хто ўваскрасіў Хрыста з мёртвых, ажывіць і вашыя смяротныя целы Духам сваім, які жыве ў вас.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: пар. 6)

Рэфрэн: Гэта народ верны, які шукае Пана.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Гэта народ верны, які шукае Пана.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці. 

Рэфрэн: Гэта народ верны, які шукае Пана.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Гэта народ верны, які шукае Пана.

СПЕЎ ПЕРАД ЕВАНГЕЛЛЕМ (Эзх 33, 11)

Акламацыя: Аллелюя, аллелюя, аллелюя.

Не хачу смерці грэшніка, — кажа Пан, —

але каб адвярнуўся ад шляху свайго і жыў.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 1–9)

Калі не пакаецеся, усе таксама загінеце

+ Чытанне святога Евангелля паводле Лукі.

У той час прыйшлі некаторыя і расказалі Езусу пра галілеян, кроў якіх Пілат змяшаў з іх ахвярамі. Езус сказаў ім на гэтае: Думаце, што гэтыя галілеяне былі большымі грэшнікамі за ўсіх галілеян, бо так пацярпелі? Не, кажу вам, але калі не пакаецеся, усе таксама загінеце. Думаеце, што тыя васемнаццаць, на якіх звалілася сілаамская вежа і забіла іх, былі больш вінаватыя за ўсіх людзей, якія жылі ў Ерузалеме? Не, кажу вам, але калі не пакаецеся ўсе таксама загінеце.

І расказаў вось якую прыпавесць: Адзін чалавек меў у вінаградніку сваім пасаджаную смакоўніцу і прыйшоў шукаць плоду на ёй, і не знайшоў. І сказаў вінаградару: Вось я трэці год прыходжу шукаць плоду на гэтай смакоўніцы, і не знаходжу. Ссячы яе. Навошта яна займае зямлю?

Але той сказаў яму ў адказ: Пане, пакінь яе на гэты год. Я абкапаю яе і абкладу ўгнаеннем. Можа, прынясе плод у будучым, а калі не, ссячэш яе.

Гэта слова Пана.

ХХX ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Зых 22, 20–26)

Калі пакрыўдзіце ўдаву і сірату, распаліцца гнеў Мой

Чытанне кнiгi Зыходу.

Так кажа Пан:

Чужаземца не ўціскайце і не прыгнятайце яго, бо вы самі былі чужаземцамі ў зямлі егіпецкай.

Ніводнай удавы і сіраты не крыўдзіце. Калі пакрыўдзіце іх, то Я, калі будуць заклікаць Мяне, пачую іхні крык; і распаліцца гнеў Мой, і заб’ю вас мячом, і будуць жоны вашыя ўдовамі, а сыны вашыя — сіротамі. 

Калі пазычыш грошы народу Майму, беднаму, які ёсць з табою, не будзь для яго як ліхвяр; не вымагай ад яго працэнтаў.

Калі возьмеш у заклад плашч бліжняга свайго, да захаду сонца аддай яго, бо гэта адзінае ягонае ўбранне, гэта вопратка для цела ягонага. На чым ён яшчэ будзе спаць? І станецца, калі ён будзе заклікаць Мяне, Я пачую яго, бо Я міласэрны.  

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 2–3а. 3bc–4. 47 i 51аb, Р.: 2)

Рэфрэн: Пана праслаўляю, бо дае мне сiлу.

2. Буду любіць Цябе, Пане, *

моц мая.

5. Пан — мая скала i цвярдыня, *

Ён мой Збаўца.

Рэфрэн: Пана праслаўляю, бо дае мне сiлу.

Бог мой — абарона мая, на Яго спадзяюся, *

шчыт мой, моц збаўлення майго, мая крэпасць.

6. Паклiчу Пана, годнага хвалы, *

i ад ворагаў маiх вызвалены буду.

Рэфрэн: Пана праслаўляю, бо дае мне сiлу.

47. Жыве Пан, благаслаўлёная мая Абарона. *

Няхай будзе ўзвялічаны Бог збаўлення майго.        

51. Ты павялічваеш каралю свайму дапамогу,*

i свайго памазаніка адорваеш міласэрнасцю.

Рэфрэн: Пана праслаўляю, бо дае мне сiлу.

ДРУГОЕ ЧЫТАННЕ (1 Тэс 1, 5с–10)

Вы, пакінуўшы ідалаў, звярнуліся да Бога, каб служыць Яму і чакаць Сына Ягонага 

Чытанне Першага паслання святога апостала Паўла да Тэсаланiкiйцаў.

Браты:

Вы ведаеце, якімі сталі мы ў вас дзеля вас. I вы пачалі наследаваць нас і Пана, прыняўшы слова ў вялікім уціску з радасцю Духа Святога, так што сталіся вы ўзорам для ўсіх вернікаў у Македоніі і Ахаі.  

Дзякуючы вам прагучала слова Пана не толькі ў Македоніі і Ахаі, але і ў кожным месцы распаўсюджвалася ваша вера ў Бога, так што нам няма патрэбы нешта казаць. Самі яны пра нас сведчаць, якім быў наш прыход да вас і як вы, пакінуўшы ідалаў, звярнуліся да Бога, каб служыць жывому і праўдзіваму Богу і чакаць з нябёсаў Сына Ягонага, якога Ён уваскрасіў з мёртвых, — Езуса, які выбаўляе нас ад надыходзячага гневу.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 34–40)

Любі Пана Бога твайго і любі бліжняга твайго, як самога сябе

+ Чытанне святога Евангелля паводле Мацвея.

У той час:

Калі фарысеі пачулі, што Езус прымусіў замоўкнуць садукеяў, сабраліся разам. І адзін з іх, кніжнік, выпрабоўваючы Яго, спытаўся: Настаўнік, якая запаведзь найбольшая ў Законе? 

Езус сказаў яму: Любі Пана Бога твайго ўсім сэрцам тваім, і ўсёй душой тваёй, і ўсім розумам тваім. Гэта найбольшая і першая запаведзь. Другая ж — падобная да яе: Любі бліжняга твайго, як самога сябе. На гэтых дзвюх запаведзях грунтуецца ўвесь Закон і Прарокі.

Гэта слова Пана.

ХХX ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Ер 31, 7–9)

Сляпога і кульгавага павяду з суцяшэннем

Чытанне кнігі прарока Ераміі.

Так кажа Пан:

Радасна спявайце для Якуба, усклікайце перад галавою народаў. Абвяшчайце, праслаўляйце і гаварыце: Збаў, Пане, народ свой, рэшту Ізраэля.

Вось я выведу іх з паўночнай зямлі і збяру іх з усіх межаў зямных. Сярод іх сляпы і кульгавы, цяжарная разам з парадзіхай; сюды вяртаецца вялікая грамада. Яны пайшлі з плачам, але з суцяшэннем іх павяду. Прывяду іх да патокаў вады роўнай дарогай, і не спатыкнуцца на ёй, бо Я стаў Айцом Ізраэля, і Эфраім — Мой сын першародны.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2аb. 2cd–3. 4–5. 6, Р.: 3)

Рэфрэн: Вялікія рэчы ўчыніў Пан для нас.

3. Калі Пан перамяніў лёс Сіёну, *

мы былі, быццам у сне.

4. Вусны нашыя тады былі поўныя смеху, *

а язык спяваў з радасці.

Рэфрэн: Вялікія рэчы ўчыніў Пан для нас.

Тады гаварылі між народамі: *

Вялікія рэчы ўчыніў Пан для іх!

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Вялікія рэчы ўчыніў Пан для нас.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

будзе з радасцю жаць.

Рэфрэн: Вялікія рэчы ўчыніў Пан для нас.

6. Тыя, хто ідзе і плача, *

несучы насенне, каб сеяць, 

вернецца з радасцю, *

несучы снапы свае.

Рэфрэн: Вялікія рэчы ўчыніў Пан для нас.

ДРУГОЕ ЧЫТАННЕ (Гбр 5, 1–6)

Ты святар навекі на ўзор Мельхізэдэка

Чытанне Паслання да Габрэяў.

Кожны першасвятар, якога выбіраюць з людзей, прызначаны для людзей у справах Божых, каб прыносіць дары і ахвяры за грахі. Ён можа спачуваць тым, хто не ведае і блукае, бо і сам мае ў сабе слабасць. Таму ён павінен як за народ, так і за сябе прыносіць ахвяры за грахі.

І ніхто сам не бярэ сабе гэтага гонару, апроч пакліканага Богам, як і Аарон. Так і Хрыстус не сам сябе праславіў, стаўшы першасвятаром, але той, хто сказаў Яму: Ты Сын Мой, Я Цябе сёння нарадзіў; як і ў іншым месцы кажа: Ты святар навекі на ўзор Мельхізэдэка. 

Гэта слова Божае.

СПЕЎ ПЕРАД ЕВАНГЕЛЛЕМ (Пар. 2 Цім 1, 10)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць, 

а жыццё асвятліў праз Евангелле.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 10, 46–52)

Настаўнік, каб я зноў бачыў 

+ Чытанне святога Евангелля паводле Марка.

У той час:

Калі Езус выходзіў з Ерыхона са сваімі вучнямі і з вялікім натоўпам, Бартымэй, сын Тымэя, сляпы жабрак, сядзеў каля дарогі.

Пачуўшы, што гэта Езус Назаранін, ён пачаў крычаць: Езусе, Сыне Давіда, змілуйся нада мною. Многія загадвалі яму замоўкнуць, але ён яшчэ мацней крычаў: Сыне Давіда, змілуйся нада мною.

Езус спыніўся і сказаў: Паклічце яго. І паклікалі сляпога, кажучы яму: Смялей, уставай, Ён кліча цябе. Скінуўшы плашч, той падскочыў і падышоў да Езуса. 

І адказваючы яму, Езус сказаў: Што хочаш, каб Я зрабіў табе? Сляпы сказаў Яму: Настаўнік, каб я зноў бачыў. Езус сказаў яму: Ідзі, вера твая вылечыла цябе. І той адразу пачаў бачыць, і пайшоў за Езусам па дарозе.

Гэта слова Пана.

XXX ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Сір 35, 12–14. 16–18)

Малітва пакорнага пранікае праз аблокі

Чытанне кнігі Мудрасці Сіраха.

Пан — справядлівы суддзя,

які не зважае на асобы.

Ён бесстаронні ў дачыненні да беднага

і выслухае малітву пакрыўджанага.

Ён не адкіне просьбаў сіраты і ўдавы, 

якая вылівае скаргу сваю.

Хто служыць Богу, будзе прыняты ласкава,

і яго малітва ўзыдзе да аблокаў.

Малітва пакорнага пранікае праз аблокі

і не супакоіцца, пакуль не наблізіцца да Бога,

і не адступіць, пакуль Найвышэйшы не пачуе яе 

і не ўчыніць суд як справядлівы суддзя. 

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 17–18. 19 і 23, Р.: 7а)

Рэфрэн: Няшчасны паклікаў, і Пан яго выслухаў.

2. Благаслаўляць буду Пана ва ўсе часы, *

хвала Яго заўсёды на маіх вуснах.

6. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Няшчасны паклікаў, і Пан яго выслухаў.

17. Аблічча Пана супраць тых, хто чыніць зло, *

каб памяць пра іх сцерці з зямлі.

18. Яны клічуць, і Пан чуе, *

і ад усіх бедаў іх выбаўляе.

Рэфрэн: Няшчасны паклікаў, і Пан яго выслухаў.

19. Блізкі Пан да тых, чыё сэрца змучана, *

і зламаных духам Ён збаўляе.

23. Пан выбаўляе душы слугаў сваіх, *

і кожны, хто на Яго спадзяецца, не будзе пакараны.

Рэфрэн: Няшчасны паклікаў, і Пан яго выслухаў.

ДРУГОЕ ЧЫТАННЕ (2 Цім 4, 6–9. 16–18)

А цяпер рыхтуецца мне вянок справядлівасці

Чытанне Другога паслання святога апостала Паўла да Цімафея.

Умілаваны:

Я ўжо праліваюся, як ахвяра, і настаў час майго адыходу. У добрай барацьбе я змагаўся, бег скончыў, веру захаваў. Нарэшце рыхтуецца мне вянок справядлівасці, які дасць мне Пан, справядлівы Суддзя, у дзень той. І не толькі мне, але ўсім, хто палюбіў Яго аб’яўленне. Пастарайся прыйсці да мяне неўзабаве.

Пры першай маёй абароне нікога не было са мною, але ўсе мяне пакінулі. Няхай не будзе палічана ім гэта. А Пан з’явіўся мне і ўмацаваў мяне, каб праз мяне здзейснілася прапаведаванне, і каб пачулі ўсе язычнікі, і каб пазбег я ільвінай пашчы. Уратуе мяне Пан ад кожнай ліхой справы і захавае мяне для свайго Нябеснага Валадарства. Яму слава на вякі вякоў. Амэн. 

Гэта слова Божае.

СПЕЎ ПЕРАД ЕВАНГЕЛЛЕМ (2 Кар 5, 19)

Акламацыя: Аллелюя, аллелюя, аллелюя.

Бог у Хрысце яднаў з сабою свет, 

даючы нам слова паяднання. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 9–14)

Мытнік пайшоў у дом свой апраўданы, а не фарысей

+ Чытанне святога Евангелля паводле Лукі.

У той час:

Езус расказаў такую прыпавесць некаторым упэўненым у сваёй праведнасці, якія пагарджалі іншымі: Два чалавекі зайшлі ў святыню памаліцца; адзін фарысей, а другі мытнік. Фарысей, стаўшы, маліўся сам сабе так: Божа, дзякую Табе, што я не такі, як іншыя людзі, рабаўнікі, несправядлівыя, распуснікі або як гэты мытнік. Пашчуся два разы на тыдзень, даю дзесяціну з усяго, што набываю. 

А мытнік, стоячы воддаль, не адважваўся нават падняць вачэй да неба, але, б’ючы сябе ў грудзі, казаў: Божа, будзь міласцівы да мяне, грэшніка. 

Кажу вам, што менавіта гэты пайшоў у дом свой апраўданы, а не той, бо кожны, хто ўзвышае самога сябе, прыніжаны будзе, а хто прыніжае сябе, узвысіцца.

Гэта слова Пана.

Панядзелак (XXX)

ПЕРШАЕ ЧЫТАННЕ (Рым 8, 12–17)

Мы прынялі Духа ўсынаўлення, у якім клічам: Абба, Ойча!

Чытанне Паслання святога апостала Паўла да Рымлянаў.

Браты:

Мы даўжнікі не цела, каб жыць паводле цела: бо калі жывяце паводле цела, мусіце памерці; а калі духам забіваеце цялесныя ўчынкі, жыць будзеце. Бо ўсе, каго вядзе Дух Божы, — гэта Сыны Божыя. Бо вы не прынялі духа няволі, каб зноў баяцца, але прынялі Духа ўсынаўлення, у якім мы клічам: Абба, Ойча! Гэты самы Дух сведчыць духу нашаму, што мы дзеці Божыя. А калі дзеці, то і спадкаемцы. Спадкаемцы Божыя, спадкаемцы разам з Хрыстом, калі толькі мы церпім разам з Ім, каб разам з Ім і ўславіцца.

Гэта слова Божае.

РЭСПАНСАРЫЙНЫ ПСАЛЬМ (Пс 68 (67), 2 і 4. 6–7аb. 20–21, Р.: 21а)

Рэфрэн: Бог наш ёсць Богам, які збаўляе.

2. Няхай устане Бог, і рассеюцца ворагі Яго, *

няхай ненавіснікі Ягоныя ўцякаюць ад аблічча Яго. 

4. А справядлівыя няхай узрадуюцца і ўзвесяляцца перад Богам, *

і трыумфуюць у радасці.

Рэфрэн: Бог наш ёсць Богам, які збаўляе.

6. Айцец для сіротаў і суддзя ўдоваў –*

Бог у сваім святым жыллі.

7. Бог рыхтуе дом для самотных, *

вязняў выводзіць да шчасця.

Рэфрэн: Бог наш ёсць Богам, які збаўляе.

20. Няхай будзе благаслаўлёны Бог ва ўсе дні, *

нашыя цяжары носіць Бог, Ён нашае збаўленне.

21. Бог наш ёсць Богам, які збаўляе, *

у Пану Богу — ратунак ад смерці.

Рэфрэн: Бог наш ёсць Богам, які збаўляе.

СПЕЎ ПЕРАД ЕВАНГЕЛЛЕМ (пар. Ян 17, 17ba)

Акламацыя: Аллелюя, аллелюя, аллелюя.

Слова Тваё, Пане, гэта праўда,

асвяці нас праўдаю Тваёю.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 10–17)

Гэтую дачку Абрагама, ці не трэба было вызваліць ад путаў у дзень шабату?

+ Чытанне святога Евангелля паводле Лукі.

У той час:

Езус навучаў у суботу ў адной з сінагог. І вось была там жанчына, якая васемнаццаць гадоў мела духа немачы: яна была згорбленая і зусім не магла выпрастацца. Езус, калі ўбачыў яе, паклікаў і сказаў ёй: Жанчына, ты вызвалена ад немачы сваёй. І ўсклаў на яе рукі, і яна адразу выпрасталася, і пачала славіць Бога.

Але кіраўнік сінагогі, абураючыся, што Езус аздаравіў у суботу, сказаў народу: Ёсць шэсць дзён, у якія трэба працаваць: тады і прыходзьце аздараўляцца, а не ў дзень шабату.

Тады Пан сказаў яму ў адказ: Крывадушнік, ці не адвязвае кожны з вас у суботу вала, ці асла свайго ад жолаба і не вядзе піць? А гэтую дачку Абрагама, якую звязаў сатана ўжо васемнаццаць гадоў назад, ці не трэба было вызваліць ад гэтых путаў у дзень шабату?

Калі ж Ён сказаў так, усе праціўнікі Яго засаромеліся, а ўвесь народ радаваўся ўсім слаўным учынкам Ягоным.

Гэта слова Пана.

Аўторак (XXX)

ПЕРШАЕ ЧЫТАННЕ (Рым 8, 18–25)

Надзея стварэння чакае адкрыцця сыноў Божых

Чытанне Паслання святога апостала Паўла да Рымлянаў.

Браты:

Думаю, што цярпенні цяперашняга часу нягодныя той славы, якая павінна выявіцца ў нас. Таму што надзея стварэння чакае адкрыцця сыноў Божых. Стварэнне пакарылася марнасці не добраахвотна, але праз таго, хто пакарыў яго, у надзеі, што і само стварэнне вызвалена будзе з няволі тлення дзеля свабоды хвалы дзяцей Божых. Мы ж ведаем, што ўсё стварэнне разам стогне і пакутуе ажно да цяперашняга часу. І не толькі яно, але і мы самі, якія маем пачатак Духа, і мы ў сабе стогнем, чакаючы ўсынаўлення, выкуплення цела нашага. Мы ўратаваныя праз надзею. А надзея, калі нехта бачыць, не ёсць надзеяй. Бо, калі хто бачыць, навошта яму яшчэ спадзявацца? Але калі спадзяёмся на тое, чаго не бачым, тады чакаем цярпліва.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2ab. 2cd–3. 4–5. 6, Р.: 3а)

Рэфрэн: Вялікія рэчы ўчыніў Пан для нас.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Вялікія рэчы ўчыніў Пан для нас.

Тады гаварылі між народамі: *

Вялікія рэчы ўчыніў Пан для іх!

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Вялікія рэчы ўчыніў Пан для нас.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

будзе з радасцю жаць.

Рэфрэн: Вялікія рэчы ўчыніў Пан для нас.

6. Хто ідзе і плача, *

несучы насенне, каб сеяць, 

вернецца з радасцю, *

несучы снапы свае.

Рэфрэн: Вялікія рэчы ўчыніў Пан для нас.

СПЕЎ ПЕРАД ЕВАНГЕЛЛЕМ (Пар. Мц 11, 25)

Акламацыя: Аллелюя, аллелюя, аллелюя.

Праслаўляю Цябе, Ойча, Пане неба і зямлі,

бо таямніцы Валадарства Ты аб’явіў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 18–21)

Вырасла зерне і стала вялікім дрэвам

+ Чытанне cвятога Евангелля паводле Лукі.

У той час:

Езус сказаў: Да чаго падобнае Валадарства Божае, і з чым параўнаю яго? Яно падобнае да гарчычнага зерня, якое ўзяў чалавек і пасадзіў у садзе сваім. І вырасла яно, і стала вялікім дрэвам, і птушкі нябесныя хаваліся ў галлі ягоным.

І зноў сказаў: З чым параўнаю Валадарства Божае? Яно падобнае да закваскі, якую жанчына ўзяла і паклала ў тры меры мукі, аж ўсё скісла.

Гэта слова Пана.

Серада (XXX)

ПЕРШАЕ ЧЫТАННЕ (Рым 8, 26–30)

Тым, хто любіць Бога, усё садзейнічае дзеля дабра іхняга

Чытанне Паслання святога апостала Паўла да Рымлянаў.

Браты:

Дух дапамагае ў слабасцях нашых, бо мы не ведаем, аб чым трэба маліцца, але сам Дух заступаецца за нас стагнаннямі невымоўнымі. Той жа, хто даследуе сэрцы, ведае, якая думка ў Духа, бо Ён заступаецца за святых па волі Божай.

Мы ведаем таксама, што тым, хто любіць Бога — пакліканым па Яго пастанове — усё садзейнічае дзеля дабра іхняга. Бо, каго Ён наперад пазнаў, таго і прадвызначыў быць падобным да вобраза Сына свайго, каб Ён быў першародным між многімі братамі; а каго прадвызначыў, таго і паклікаў, каго паклікаў, таго і апраўдаў; а каго апраўдаў, таго і ўславіў.

Гэта слова Божае.

РЭСПАНСАРЫЙНЫ ПСАЛЬМ (Пс 13 (12), 4–5. 6, Р.: 6а)

Рэфрэн: Спадзяюся, Пане, на Тваю міласэрнасць. 

4. Паглядзі, адкажы мне, Пане Божа мой, *

асвятлі мае вочы, каб не заснуў я сном смяротным.

5. Каб не сказаў вораг мой: Я перамог яго, — *

каб не цешыліся ганіцелі мае, калі я пахіснуся.

Рэфрэн: Спадзяюся, Пане, на Тваю міласэрнасць. 

6. Я спадзяюся на Тваю міласэрнасць; *

узрадуецца маё сэрца Твайму збаўленню.

Я заспяваю Пану, *

бо Ён ашчаслівіў мяне.

Рэфрэн: Спадзяюся, Пане, на Тваю міласэрнасць.

СПЕЎ ПЕРАД ЕВАНГЕЛЛЕМ (2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 22–30)

Прыйдуць з усходу і з захаду, і сядуць за стол у Валадарстве Божым

+ Чытанне святога Евангелля паводле Лукі.

У той час:

Накіроўваючыся ў Ерузалем, Езус праходзіў праз гарады і вёскі і навучаў.

І нехта сказаў Яму: Пане, няўжо мала тых, хто будзе збаўлены? 

Ён жа сказаў ім: Імкніцеся прайсці праз вузкую браму, бо, кажу вам, многія будуць спрабаваць увайсці, але не змогуць. 

Калі гаспадар дому ўстане і зачыніць дзверы, тады вы, стоячы па-за домам, пачнеце стукаць у дзверы і казаць: Пане, адчыні нам. Але Ён скажа ў адказ: Не ведаю вас, адкуль вы. 

І пачнеце казаць: Мы елі і пілі перад Табою, і на вуліцах нашых навучаў Ты. Але Ён скажа вам: Не ведаю вас, адкуль вы; адыдзіце ад Мяне ўсе, хто чыніць несправядлівасць. 

Там будзе плач і скрыгатанне зубоў, калі ўбачыце Абрагама, Ісаака і Якуба, і ўсіх прарокаў у Валадарстве Божым, а сябе — выкінутых вон. І прыйдуць з усходу і з захаду, з поўначы і з поўдня, і сядуць за стол у Валадарстве Божым. І    вось будуць апошнія, якія стануць першымі, і будуць першыя, якія стануць апошнімі.

Гэта слова Пана.

Чацвер (XXX)

ПЕРШАЕ ЧЫТАННЕ (Рым 8, 31b–39)

Ніякае стварэнне не зможа адлучыць нас ад любові Божай, якая ёсць у Хрысце 

Чытанне Паслання святога апостала Паўла да Рымлянаў.

Браты: 

Калi Бог за нас, хто ж супраць нас? Той, хто Сына свайго не пашкадаваў, але аддаў Яго за ўсiх нас, ці ж таксама не дасць нам разам з Iм усяго? Хто будзе абвiнавачваць выбраных Богам? Ці ж Бог, які апраўдвае? Хто будзе асуджаць іх? Ці ж Хрыстус, які памёр, а нават больш за тое, уваскрос, знаходзіцца праваруч Бога і заступаецца за нас. Хто адлучыць нас ад любові Хрыста; няшчасце ці прыгнёт, ці пераслед, ці голад, ці галеча, ці небяспека, ці меч?  Як напісана: За цябе забіваюць нас увесь дзень, лічаць нас авечкамі, прызначанымі на зарэз.

Над усім гэтым мы атрымліваем поўную перамогу праз таго, хто палюбіў нас. Бо я перакананы, што ні смерць, ні жыццё, ні анёлы, ні ўлады, ні цяперашняе, ні будучае, ні сілы, ні вышыня, ні глыбіня, ні іншае якое стварэнне не зможа адлучыць нас ад любові Божай, якая ёсць у Хрысце Езусе, Пану нашым. 

Гэта слова Божае.

РЭСПАНСАРЫЙНЫ ПСАЛЬМ (Пс 109 (108), 21–22. 26–27. 30–31, Р.: 26b)

Рэфрэн: Збаў мяне, Пане, паводле міласэрнасці Тваёй.

21. Ты, Пане, Валадару, †

будзь ласкавы да мяне дзеля імя свайго, *

бо добрая Твая міласэрнасць; вызвалі мяне.

22. Бо я ўбогі і бедны, *

і сэрца маё зранена ўва мне.

Рэфрэн: Збаў мяне, Пане, паводле міласэрнасці Тваёй.

26.  Дапамажы мне, Пане, Божа мой, *

збаў мяне паводле міласэрнасці Тваёй.

27. Няхай даведаюцца, што гэта — Твая рука, *

што Ты, Пане, гэта зрабіў.

Рэфрэн: Збаў мяне, Пане, паводле міласэрнасці Тваёй.

30. Я буду вуснамі сваімі вельмі дзякаваць Пану *

і сярод натоўпу буду праслаўляць Яго.

31. Бо Ён стаіць праваруч убогага, *

каб ратаваць яго ад тых, хто асуджае ягоную душу.

Рэфрэн: Збаў мяне, Пане, паводле міласэрнасці Тваёй.

СПЕЎ ПЕРАД ЕВАНГЕЛЛЕМ (пар. Лк 19, 38; 2, 14)

Акламацыя: Аллелюя, аллелюя, аллелюя.

Благаслаўлёны Кароль, які ідзе ў імя Пана;

спакой у небе і хвала на вышынях!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 13, 31–35)

Немагчыма, каб прарок загінуў па-за Ерузалемам

+ Чытанне святога Евангелля паводле Лукі.

У той дзень прыйшлі некаторыя з фарысеяў і казалі Езусу: Ідзі адгэтуль, бо Ірад хоча забіць Цябе.

І сказаў ім: Ідзіце, скажыце гэтаму лісу: вось выганяю злых духаў і аздараўляю сёння і заўтра, і на трэці дзень скончу. Аднак мне трэба хадзіць сёння, заўтра і ў наступны дзень, бо немагчыма, каб прарок загінуў па-за Ерузалемам.

Ерузалем, Ерузалем, ты забіваеш прарокаў і камянуеш пасланых да цябе. Колькі разоў Я хацеў сабраць дзяцей тваіх, як птушка сваіх птушанят пад крылы, і вы не хацелі. Вось вам застаецца дом ваш. Бо кажу вам, што не ўбачыце Мяне, пакуль не прыйдзе час, калі скажаце: Благаслаўлёны той, хто ідзе ў імя Пана!

Гэта слова Пана.

Пятніца (XXX)

ПЕРШАЕ ЧЫТАННЕ (Рым 9, 1–5)

Я хацеў бы сам быць адлучаным ад Хрыста замест братоў маіх

Чытанне Паслання святога апостала Паўла да Рымлянаў.

Браты:

Я кажу праўду ў Хрысце, не ілгу, і пацвярджае сумленне маё ў Духу Святым, што смутак мой вялікі і няспынна пакутуе сэрца маё. Бо я хацеў бы сам быць адлучаным ад Хрыста замест братоў маіх, родных мне паводле цела, ізраільцянаў, якім належыць усынаўленне, і хвала, і запаветы, і ўстанаўленне законаў, і Божае служэнне, і абяцанні. Да іх належаць айцы, і з іх паводле цела Хрыстус, Бог над усімі, благаслаўлёны навекі, амэн.

Гэта слова Божае.

РЭСПАНСАРЫЙНЫ ПСАЛЬМ (Пс 147B, 12–13. 14–15. 19–20, Р.: 12а)

Рэфрэн: Хвалі, Ерузалем, Пана.

14. Хвалі, Ерузалем, Пана, *

праслаўляй, Сіён, твайго Бога.

15. Бо Ён умацоўвае засовы брамаў тваіх, *

благаслаўляе сярод цябе сыноў тваіх. 

Рэфрэн: Хвалі, Ерузалем, Пана.

16. Ён усталёўвае мір на тваіх межах *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Хвалі, Ерузалем, Пана.

21. Ён абвясціў слова сваё Якубу, *

пастановы свае і прысуды Ізраэлю.

22. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, і Я ведаю іх, — кажа Пан, — 

і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 1–6)

Калі ў каго-небудзь з вас сын або вол упадзе ў калодеж, ці ж не выцягне яго ў дзень шабату?

+ Чытанне святога Евангелля паводле Лукі.

Калі Езус прыйшоў у суботу да дому аднаго з кіраўнікоў фарысейскіх з’есці хлеба, яны сачылі за Ім.

І вось стаў перад Ім чалавек, які хварэў на вадзянку.

У адказ Езус спытаўся ў кніжнікаў і фарысеяў: Ці дазволена вылечыць у суботу ці не? Яны ж маўчалі. 

І дакрануўшыся, аздаравіў таго і адпусціў.

А ім сказаў: Калі ў каго-небудзь з вас сын або вол упадзе ў калодеж, ці ж не выцягне адразу яго ў дзень шабату?

І не маглі запярэчыць Яму на гэта.

Гэта слова Пана.

Субота (XXX)

ПЕРШАЕ ЧЫТАННЕ (Рым 11, 1–2а. 11–12. 25–29)

Калі адкідванне юдэяў — гэта прымірэнне свету, дык што ж тады іх прыняцце, калі не жыццё з мёртвых?

Чытанне Паслання святога апостала Паўла да Рымлянаў.

Браты:

Няўжо Бог адкінуў народ свой? Канешне, не. Бо і я, габрэй, з патомства Абрагама, з роду Бэн’яміна. Не адкінуў Бог народ свой, які пазнаў раней.

Таму кажу: Няўжо яны спатыкнуліся, каб упасці? Канешне, не. Але ад іх падзення прыйшло збаўленне язычнікам, каб абудзіць у іх зайздрасць. Калі ж падзенне іхняе — гэта багацце для свету, а іхняе прыніжэнне — багацце для язычнікаў, то наколькі ж большая паўната іх.

Бо не хачу пакінуць вас, браты, у няведанні наконт гэтай таямніцы, каб вы не лічылі сябе мудрымі, таму што зацвярдзеласць ахапіла Ізраэль часткова, да той пары, пакуль не ўвойдзе паўната язычнікаў. І так увесь Ізраэль збавіцца, як напісана:

Прыйдзе з Сіёну Збаўца 

і адверне бязбожнасць ад Якуба,

і гэта запавет ім ад Мяне,

калі забяру грахі іхнія.

Што да Евангелля, то яны ворагі дзеля вас; а што да выбрання –умілаваныя дзеля айцоў. Бо дары і пакліканне Божае нязменныя. 

Гэта слова Божае.

РЭСПАНСАРЫЙНЫ ПСАЛЬМ (Пс 94 (93), 12–13а. 14–15. 17–18, Р.: 14а)

Рэфрэн: Пан не адкіне свой народ.

12. Шчаслівы чалавек, якога Ты, Пане, настаўляеш, *

і навучаеш Тваім Законам,

13. каб даць яму палёгку *

ў дні ліхія.

Рэфрэн: Пан не адкіне свой народ.

14. Бо Пан не адкіне свой народ *

і не пакіне спадчыны сваёй.

15. Бо суд звернецца да справядлівасці, *

а за ім і ўсе, хто правы сэрцам.

Рэфрэн: Пан не адкіне свой народ.

17. Калі б Пан не быў маёй дапамогай, *

мая душа хутка пасялілася б у месцы маўчання.

18. Калі я сказаў: Пахіснулася мая нага, — *

Твая міласэрнасць, Пане, мяне падтрымала.

Рэфрэн: Пан не адкіне свой народ.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне: 

бо Я ціхі і пакорны сэрцам. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 1. 7–11)

Кожны, хто ўзвышае сябе, будзе паніжаны, а хто паніжае сябе, узвысіцца

+ Чытанне святога Евангелля паводле Лукі.

Калі Езус прыйшоў у суботу да дому аднаго з кіраўнікоў фарысейскіх з’есці хлеба, яны сачылі за Ім.

Заўважыўшы, што запрошаныя выбіралі першыя месцы, расказаў ім прыпавесць: Калі нехта пакліча цябе на вяселле, не сядай на першае месца, каб не аказалася, што нехта з пакліканых ім больш ганаровы за цябе, і каб той, хто запрасіў і яго, і цябе не падышоў і не сказаў табе: Саступі яму месца. І тады з сорамам павінен будзеш заняць апошняе месца. 

А калі будзеш запрошаны, прыйдзі і сядай на апошняе месца, каб той, хто цябе запрасіў, падышоў да цябе і сказаў: Дружа, перасядзь вышэй. Тады будзе табе пашана перад тымі, хто сядзіць з табою. Кожны, хто ўзвышае сябе, будзе паніжаны, а хто паніжае сябе, узвысіцца.

Гэта слова Пана.

ХХXI ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Мал 1, 14b–2, 2b. 8–10)

Вы адхіліліся ад гэтага шляху, многіх прымусілі спатыкнуцца ў Законе

Чытанне кнiгi прарока Малахii.

Так кажа Пан Магуццяў: Я — вялікі Кароль, і Маё імя выклікае боязь між народамі. А цяпер для вас, святары, гэтая запаведзь. Калі не паслухаеце і не прымеце да сэрца тое, каб аддаваць хвалу імені Майму, то Я спашлю на вас пракляцце.  

Вы ж адхіліліся ад гэтага шляху, многіх прымусілі спатыкнуцца ў Законе; вы знішчылі запавет з Левіем, — кажа Пан Магуццяў. Таму Я ўчыню, што вы будзеце ў пагардзе і прыніжэнні сярод усіх народаў, бо вы не трымаліся шляхоў Маіх і былі прадузятымі ў Законе.

Ці ж не адзін у нас Айцец? Ці ж не адзін Бог стварыў нас? Чаму мы здраджваем адно аднаму, зневажаючы запавет айцоў нашых?                                                                                                                                         

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2. 3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

ДРУГОЕ ЧЫТАННЕ (1 Тэс 2, 7b–9. 13)

Мы пажадалі перадаць вам не толькі Божае Дабравесце, але і жыццё сваё    

Чытанне Першага паслання святога апостала Паўла да Тэсаланiкiйцаў.

Браты:

Мы сталіся немаўлятамі сярод вас і, як карміліца апякуецца дзецьмі сваімі, так і мы з чуласці да вас пажадалі перадаць вам не толькі Божае Евангелле, але і жыццё сваё, таму што вы сталі для нас умілаванымі. Бо вы памятаеце, браты, працу і намаганні нашыя, калі, працуючы ўначы і ўдзень, каб не абцяжарваць нікога з вас, мы абвяшчалі вам Божае Евангелле.

Таму таксама мы няспынна дзякуем Богу, што вы, прыняўшы ад нас пачутае Божае слова, прынялі яго не як чалавечае слова, але, што ёсць на самой справе, як Божае слова, якое і дзейнічае ў вас, веруючых.

Гэта слова Божае.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны 

i адзін у вас Кіраўнік — Хрыстус. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 1–12)

Гавораць і не робяць

+ Чытанне святога Евангелля паводле Мацвея.

У той час:

Езус прамовіў да народа і вучняў сваіх, такімі словамі:

Пасад Майсея занялі кніжнікі і фарысеі. Таму ўсё, што скажуць вам,  рабіце і захоўвайце, але не рабіце паводле ўчынкаў іхніх. Бо яны гавораць і не робяць. Таму што яны звязваюць цяжкія і непасільныя ношы і ўскладаюць на плечы людзей, а самі не хочуць і пальцам крануць іх. Усе ж учынкі свае робяць яны дзеля таго, каб паказацца людзям. Яны пашыраюць філактэрыі свае і павялічваюць махры. Любяць першыя месцы на гасцінах і першыя лавы ў сінагогах, і прывітанні на рынках, і каб людзі называлі іх «Раббі».

Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

ХХXI ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дрг 6, 2–6)

Слухай, Ізраэль, любі Пана Бога твайго усім сэрцам тваім

Чытанне кнігі Другазаконня.

Майсей прамовіў да народа, кажучы:

Бойся Пана Бога твайго, захоўвай усе пастановы Яго і запаведзі, якія загадваю табе, сынам тваім і ўнукам тваім ва ўсе дні жыцця твайго, каб былі доўгімі твае дні.

Слухай, Ізраэль, і старайся выканаць гэта, каб добра было табе і каб вы памножыліся вельмі на зямлі, дзе цячэ малако і мёд, якую абяцаў даць табе Пан, Бог бацькоў тваіх.

Слухай, Ізраэль: Пан, Бог наш, Пан адзіны. Любі Пана Бога твайго усім сэрцам тваім, усёй душою тваёю, усім розумам сваім і з усіх сіл тваіх. Няхай гэтыя словы, якія сёння я наказваю табе, будуць у сэрцы тваім.

Гэта слова Божае.

РЭСПАНСАРЫЙНЫ ПСАЛЬМ (Пс 18 (17), 2–3а. 3bc–4. 47 і 51аb, Р.: 2)

Рэфрэн: Буду любіць Цябе, Пане, моц мая.

2. Буду любіць Цябе, Пане, *

моц мая.

3. Пан — мая скала i цвярдыня, *

Ён мой Збаўца.

Рэфрэн: Буду любіць Цябе, Пане, моц мая.

Бог мой — абарона мая, на Яго спадзяюся, *

шчыт мой, моц збаўлення майго, мая крэпасць.

4. Паклiчу Пана, годнага хвалы, *

i ад ворагаў маiх вызвалены буду.

Рэфрэн: Буду любіць Цябе, Пане, моц мая.

47. Жыве Пан, благаслаўлёная мая Абарона. *

Няхай будзе ўзвялічаны Бог збаўлення майго.        

51. Ты павялічваеш каралю свайму дапамогу,*

i свайго памазаніка адорваеш міласэрнасцю.

Рэфрэн: Буду любіць Цябе, Пане, моц мая.

ДРУГОЕ ЧЫТАННЕ (Гбр 7, 23–28)

Святарства Езуса не прамінае, бо Ён трывае навекі

Чытанне Паслання да Габрэяў.

Браты:

Шмат было святароў папярэдняга Запавету, бо смерць не дазваляла ім трываць. Але святарства Езуса не прамінае, бо Ён трывае навекі. Таму і можа Ён ва ўсе часы збаўляць тых, хто прыходзіць праз Яго да Бога, будучы заўсёды жывым, каб заступацца за іх.

Такі і павінен быць у нас Першасвятар: святы, нявінны, беззаганны, адлучаны ад грэшнікаў і ўзнесены вышэй за нябёсы. Ён не мае патрэбы, як тыя першасвятары, прыносіць штодня ахвяры спачатку за свае грахі, а потым за грахі народа. Ён зрабіў гэта раз назаўсёды, ахвяраваўшы самога сябе. Бо Закон устанаўлівае першасвятарамі людзей, якія маюць слабасць, а слова прысягі, дадзенай пасля Закона, устанаўлівае Сына дасканалага навекі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Калі хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 28b–34)

Любі Пана Бога твайго, любі бліжняга твайго

+ Чытанне святога Евангелля паводле Марка.

У той час:

Адзін кніжнік, падышоў да Езуса і спытаўся ў Яго: Якая запаведзь першая з усіх? Езус адказаў: Першая такая: Слухай, Ізраэль, Пан Бог наш — Пан адзіны; любі Пана Бога твайго ўсім сэрцам тваім,і ўсёю душою тваёю, і ўсім розумам тваім, і ўсёй моцаю тваёй. Другая: Любі бліжняга твайго, як самога сябе. Няма іншай запаведзі, большай за гэтыя.

І сказаў Яму кніжнік: Добра, Настаўнік, Ты праўду сказаў, што ёсць адзін і няма іншага апрача Яго. Любіць Яго ўсім сэрцам і ўсім розумам, і ўсёю душою, і ўсёю моцаю; і любіць бліжняга, як самога сябе — гэта больш за ўсе ахвяры і ўсеспаленні. Езус, убачыўшы, што той разумна адказвае, сказаў яму: Недалёка ты ад Валадарства Божага. І ніхто ўжо больш не адважваўся пытацца ў Яго. 

Гэта слова Пана.

XXXI ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мдр 11, 22 — 12, 2)

Ты літуешся над усімі, бо любіш усё, што існуе

Чытанне кнігі Мудрасці Саламона.

Пане,

Увесь свет перад Табою, як ваганне шаляў

або як кропля ранішняй расы, якая выпадае на зямлю.

Але Ты літуешся над усімі, бо ўсё можаш

і не зважаеш на грахі людзей, каб яны маглі навярнуцца.

Бо любіш Ты ўсё, што існуе,

і нічым, што стварыў, не грэбуеш;

бо, калі б нешта ненавідзеў,

гэтага б Ты не стварыў.

Як бы магло трываць што-небудзь,

калі б Ты не захацеў?

Ці як захавалася б тое, што не было паклікана Табою?

Але Ты ўсё шкадуеш, бо яно Тваё,

о Пане, які любіш жыццё.

Нятленны дух Твой ёсць ва ўсім.

Таму Ты паступова паказваеш памылкі тым, хто ўпаў,

нагадваеш ім, у чым яны грашаць, і навучаеш,

каб яны пакінулі зло і паверылі ў Цябе, Пане. 

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 1–2. 8–9. 10–11. 13cd–14, Р.: пар. 1)

Рэфрэн: Буду Цябе славіць, Бог і Валадар мой.

1. Буду ўзвялічваць Цябе, Бог і Валадар мой, *

і благаслаўляць імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на вякі вечныя.

Рэфрэн: Буду Цябе славіць, Бог і Валадар мой.

8. Пан міласэрны і ласкавы, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Буду Цябе славіць, Бог і Валадар мой.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду Цябе славіць, Бог і Валадар мой.

13. Пан верны ва ўсіх сваіх словах *

і святы ва ўсіх сваіх справах.

14. Пан падтрымлівае ўсіх, хто падае, *

і падымае ўсіх прыгнечаных. 

Рэфрэн: Буду Цябе славіць, Бог і Валадар мой.

ДРУГОЕ ЧЫТАННЕ (2 Тэс 1, 11 — 2, 2)

Каб праславілася імя Пана ў вас, і вы ў Ім

Чытанне Другога паслання святога апостала Паўла да Тэсаланікійцаў.

Браты:

Мы заўсёды молімся за вас, каб наш Бог прызнаў вас годнымі паклікання і выканаў усякую добрую волю і справу веры ў моцы, каб праславілася імя нашага Пана Езуса ў вас, і вы ў Ім, паводле ласкі Бога нашага і Пана Езуса Хрыста. 

Просім вас, браты, адносна прыйсця нашага Пана Езуса Хрыста і нашай сустрэчы з Ім:  не спяшайцеся губляць раўнавагу ці бянтэжыцца ні з-за духа, ні з-за слова, ні з-за паслання, якое нібыта ад нас, што нібы ўжо надыходзіць дзень Пана. 

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага, 

каб кожны, хто верыць у Яго, меў жыццё вечнае. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 1–10)

Сын Чалавечы прыйшоў знайсці і выратаваць тое, што загінула 

+ Чытанне святога Евангелля паводле Лукі.

У той час:

Езус увайшоў у Ерыхон і праходзіў праз яго. І вось адзін чалавек па імені Закхей, кіраўнік мытнікаў і багаты, стараўся ўбачыць Езуса, хто Ён такі, але не мог з-за натоўпу, таму што быў малога росту. Забегшы наперад, ён залез на смакоўніцу, каб убачыць Яго, бо Ён павінен быў там праходзіць. 

Калі Езус прыйшоў на гэтае месца, паглядзеў уверх і сказаў яму: Закхей, хутчэй спускайся, бо сёння мне трэба быць у тваім доме. 

Той хутка спусціўся і прыняў Яго з радасцю. 

А ўсе, убачыўшы гэта, пачалі наракаць і казалі, што Ён зайшоў пагасціць да грэшнага чалавека. Закхей жа ўстаў і сказаў Пану: Вось палову маёмасці сваёй, Пане, я аддам убогім і, калі каго ў чым ашукаў, аддам у чатыры разы больш. 

Езус сказаў яму: Сёння прыйшло збаўленне ў дом гэты, таму што і ён сын Абрагама. Бо Сын Чалавечы прыйшоў знайсці і выратаваць тое, што загінула. 

Гэта слова Пана.

Панядзелак (XXXI)

ПЕРШАЕ ЧЫТАННЕ (Рым 11, 29–36)

Бог замкнуў ўсіх у непаслухмянасць, каб усіх памілаваць

Чытанне Паслання святога апостала Паўла да Рымлянаў.

Браты:

Дары і пакліканне Божае нязменныя. Як і вы некалі былі непаслухмяныя Богу, а цяпер памілаваны праз непаслухмянасць іхнюю, гэтак і яны цяпер непаслухмяныя, каб праз змілаванне над вамі і самі яны памілаваныя былі. Таму што Бог замкнуў ўсіх у непаслухмянасць, каб усіх памілаваць.

О, глыбіня багацця і мудрасці, і пазнання Бога! Якія неспасцігальныя прысуды Яго і нязведаныя шляхі Ягоныя! Бо хто спазнаў розум Пана? Або хто быў дарадцам Ягоным? Або хто даў Яму раней, каб атрымаць адплату? Бо з Яго і праз Яго, і для Яго ўсё. Яму хвала навекі. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 69 (68), 30–31. 33–34. 36–37, Р.: 14c)

Рэфрэн: Пачуй мяне, Пане, у сваёй міласэрнасці.

30. Я ж бедны і пакутую; *

дапамога Твая, Божа, няхай падтрымае мяне.

31. Я буду славіць імя Божае, *

удзячным спевам буду ўзвялічваць Яго.

Рэфрэн: Пачуй мяне, Пане, у сваёй міласэрнасці.

33. Убачаць убогія і ўсцешацца, *

і ажыве сэрца тых, хто шукае Бога.

34. Бо Пан слухае бедных *

і не пагарджае вязнямі сваімі.

Рэфрэн: Пачуй мяне, Пане, у сваёй міласэрнасці.

36. Паколькі Бог збавіць Сіён і адбудуе гарады Юды, *

і будуць жыць там, і атрымаюць у спадчыну яго. 

37. Гэта будзе спадчынай патомства слуг Ягоных, *

і тыя, хто любіць імя Бога, паселяцца там.

Рэфрэн: Пачуй мяне, Пане, у сваёй міласэрнасці.

СПЕЎ ПЕРАД ЕВАНГЕЛЛЕМ (Ян 8, 31b–32)

Акламацыя: Аллелюя, аллелюя, аллелюя.

Калі будзеце трываць у слове Маім, вы сапраўды вучні Мае,

і пазнаеце праўду, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 12–14)

Не кліч сяброў тваіх, але кліч убогіх, калекаў

+ Чытанне святога Евангелля паводле Лукі.

У той час:

Езус сказаў кіраўніку фарысеяў, які запрасіў Яго: Калі наладжваеш абед ці вячэру, не кліч сяброў тваіх, ні братоў тваіх, ні родных тваіх, ні суседзяў багатых, каб і яны цябе ў адказ не паклікалі, і ты атрымаў бы адплату.

Але, калі наладжваеш гасціну, кліч убогіх, калекаў, кульгавых, невідушчых, і шчаслівы будзеш, што яны не маюць як адплаціць табе, бо адплаціцца табе ў дзень уваскрасення справядлівых.

Гэта слова Пана.

Аўторак (XXXI)

ПЕРШАЕ ЧЫТАННЕ (Рым 12, 5–16b)

Мы, многія, складаем адно цела ў Хрысце

Чытанне Паслання святога апостала Паўла да Рымлянаў.

Браты:

Мы, многія, складаем адно цела ў Хрысце, а паасобку адзін для аднаго — члены. Так, паводле дадзенай ласкі, маем розныя дары: калі гэта прароцтва, мы павінны прарочыць згодна з вераю; калі служэнне — служыць; калі настаўніцтва — павучаць; калі заахвочванне — падбадзёрваць; калі размеркаванне — раздаваць у прастаце; калі кіраванне — кіраваць старанна; калі міласэрнасць — быць ласкавымі.

Любоў — некрывадушная. Майце нянавісць да зла, гарніцеся да дабра; любіце адзін аднаго братняю любоўю, апярэджвайце адзін аднаго ў ветлівасці, у руплівасці не слабніце, духам палымнейце, служыце Пану; цешцеся надзеяй, ва ўціску будзьце цярплівыя, у малітве — трывалыя; у патрэбах святых бярыце ўдзел; дбайце пра гасціннасць.

Благаслаўляйце тых, хто пераследуе вас, благаслаўляйце, а не праклінайце. 

Радуйцеся з тымі, хто радуецца, плачце з тымі, хто плача. Будзьце аднамысныя паміж сабою; не мудруйце празмерна, але наследуйце пакорных.

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2. 3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя, 

і Я супакою вас, — кажа Пан. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 15–24)

Ідзі на дарогі і загарадзі і прымушай прыйсці, каб напоўніўся дом мой 

+ Чытанне святога Евангелля паводле Лукі.

У той час:

Адзін з тых, хто ўзляжаў з Езусам, сказаў Яму: Шчаслівы, хто будзе есці хлеб ў Валадарстве Божым.

А Ён сказаў яму: Адзін чалавек наладжваў вялікую вячэру і паклікаў многіх. І калі настаў час вячэры, паслаў слугу свайго сказаць запрошаным: Прыйдзіце, бо ўжо ўсё гатова. І пачалі ўсе, як адзін, адмаўляцца. Першы сказаў яму: Я купіў поле, і мне трэба пайсці паглядзець яго. Прашу цябе, прабач мне. Другі сказаў: Я купіў пяць пар валоў і іду выпрабаваць іх. Прашу цябе, прабач мне. Іншы сказаў: Я ажаніўся, і таму не магу прыйсці. 

Вярнуўшыся, слуга той расказаў пра гэта свайму гаспадару. Тады гаспадар дома разгневаўся і сказаў слузе свайму: Ідзі хутчэй на плошчы і на вуліцы гарадоў і прывядзі сюды ўбогіх, калек, сляпых і кульгавых. І сказаў слуга: Пане, зроблена, як загадаў ты, і яшчэ ёсць месца. Гаспадар сказаў слузе: Ідзі на дарогі і загарадзі і прымушай прыйсці, каб напоўніўся дом мой. Бо кажу вам, што ніхто з тых запрошаных людзей не пакаштуе маёй вячэры. 

Гэта слова Пана.

Серада (XXXI)

ПЕРШАЕ ЧЫТАННЕ (Рым 13, 8–10)

Любоў ёсць выкананнем Закона

Чытанне Паслання святога апостала Паўла да Рымлянаў.

Браты:

Не будзьце нікому павінныя нічога, апроч узаемнай любові: бо той, хто любіць бліжняга, выканаў Закон. Бо запаведзі: не чужалож, не забівай, не крадзі, не пажадай ды ўсе іншыя змяшчаюцца ў адным наказе: Любі бліжняга твайго, як самога сябе. Любоў не чыніць бліжняму зла; любоў ёсць выкананнем Закону.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 4–5. 9, Р.: 5а)

Рэфрэн: Шчаслівы той, хто міласэрны і пазычае.

Або: Аллелюя.

1. Шчаслівы чалавек, які баіцца Пана * 

і вельмі любіць Ягоныя запаведзі. 

2. Моцным будзе ягонае патомства на зямлі, *

пакаленне праведных будзе благаслаўлёным. 

Рэфрэн: Шчаслівы той, хто міласэрны і пазычае.

Або: Аллелюя.

4. Узыходзіць у цемры як святло для праведных, *

ласкавы, міласэрны і справядлівы. 

5. Шчаслівы чалавек, які міласэрны і пазычае, *

які справядліва вядзе свае справы.

Рэфрэн: Шчаслівы той, хто міласэрны і пазычае.

Або: Аллелюя.

9. Раскідаў, раздаў бедным; *

справядлівасць ягоная трывае навекі, 

моц ягоная *

ўзвысіцца ў славе. 

Рэфрэн: Шчаслівы той, хто міласэрны і пазычае.

Або: Аллелюя.

СПЕЎ ПЕРАД ЕВАНГЕЛЛЕМ (1 П 4, 14)

Акламацыя: Аллелюя, аллелюя, аллелюя.

Калі ганяць вас за імя Хрыста, то вы шчаслівыя, 

бо Дух Божы спачывае на вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Кожны з вас, калі не пакіне ўсяго, што мае, не можа быць вучнем Маім

+ Чытанне святога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем. 

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць. 

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак кожны з вас, калі не пакіне ўсяго, што мае, не можа быць Маім вучнем.

Гэта слова Пана.

Чацвер (XXXI)

ПЕРШАЕ ЧЫТАННЕ (Рым 14, 7–12)

Ці жывём, ці паміраем, мы належым Пану

Чытанне Паслання святога апостала Паўла да Рымлянаў.

Браты:

Ніхто з нас не жыве для сябе і ніхто не памірае для сябе; бо калі мы жывём, то жывём для Пана, калі ж паміраем — для Пана паміраем. Таму ці жывём, ці паміраем, мы належым Пану. Бо дзеля гэтага Хрыстус і памёр, і ажыў, каб панаваць і над мёртвымі, і над жывымі.

А ты чаму асуджаеш брата свайго? Або і ты чаго пагарджаеш братам сваім? Усе мы станем перад судовым пасадам Бога. Бо напісана: Паколькі Я жыву, — кажа Пан, — перада Мною схіліцца кожнае калена, і кожны язык будзе вызнаваць Бога. 

Так кожны з нас адкажа за сябе перад Богам.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 13–14, Р.: 13)

Рэфрэн: Убачу дабрыню Пана ў краіне жывых.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Убачу дабрыню Пана ў краіне жывых.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню. 

Рэфрэн: Убачу дабрыню Пана ў краіне жывых.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Убачу дабрыню Пана ў краіне жывых.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя, 

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 1–10)

На нябёсах больш радасці будзе з аднаго грэшніка, які пакаяўся

+ Чытанне святога Евангелля паводле Лукі.

У той час:

Набліжаліся да Яго ўсе мытнікі і грэшнікі, каб паслухаць Яго. А фарысеі і кніжнікі наракалі, кажучы: Ён прымае грэшнікаў і есць з імі.

Але Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе па згубленую, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Ці якая жанчына, маючы дзесяць драхмаў і згубіўшы адну драхму, не запаліць свечкі і не пачне вымятаць дом і пільна шукаць, пакуль не знойдзе? А знайшоўшы, пакліча сябровак і суседак ды скажа: цешцеся са мною, таму што я знайшла згубленую драхму.

Так, кажу вам, бывае радасць у анёлаў Божых і за аднаго грэшніка, які каецца.

Гэта слова Пана.

Пятніца (XXXI)

ПЕРШАЕ ЧЫТАННЕ (Рым 15, 14–21)

Я слуга Хрыста для язычнікаў, каб прынашэнне язычнікаў было прынятае

Чытанне Паслання святога апостала Паўла да Рымлянаў.

Я сам упэўнены ў вас, браты, што і вы поўныя дабрыні, напоўненыя ўсялякімі ведамі, і можаце настаўляць адзін аднаго. Але ў пэўнай ступені я пісаў вам трохі смялей, нібы нагадваючы вам пра дадзеную мне ад Бога ласку, дзякуючы якой я магу быць слугою Хрыста для язычнікаў і выконваць святую службу абвяшчэння Евангелля Божага, каб гэтае прынашэнне язычнікаў, асвячанае Духам Святым, было прынятае. 

Таму я магу пахваліцца ў Хрысце Езусе тым, што належыць Богу. Бо не адважуся сказаць нешта, чаго Хрыстус праз мяне не ўчыніў для паслухмянасці язычнікаў веры, словам і ўчынкам, сілаю знакаў і цудаў, сілаю Духа Божага. Так што Евангелле Хрыста пашырана мною ад Ерузалема і ваколіц да Ілірыі.

Таму я стараўся абвяшчаць Евангелле не там, дзе ўжо было вядома імя Хрыста, каб не будаваць на чужым падмурку, але як напісана: Каму не абвяшчалася пра Яго, убачаць; і тыя, хто не чуў, зразумеюць.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4, Р.: пар. 2b)

Рэфрэн: Пан аб’явіў народам збаўленне сваё.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Пан аб’явіў народам збаўленне сваё.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

да дому Ізраэля.

Рэфрэн: Пан аб’явіў народам збаўленне сваё.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Пан аб’явіў народам збаўленне сваё.

СПЕЎ ПЕРАД ЕВАНГЕЛЛЕМ (1 Ян 2, 5)

Акламацыя: Аллелюя, аллелюя, аллелюя.

Хто захоўвае слова Хрыста, 

у тым сапраўды любоў Божая дасканалая. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 1–8)

Сыны гэтага веку мудрэйшыя за сыноў святла ў адносінах да свайго пакалення

+ Чытанне святога Евангелля паводле Лукі.

У той час:

Казаў Езус сваім вучням: Адзін багаты чалавек меў эканома, на якога данеслі яму, што растрачвае маёмасць яго. І паклікаўшы яго, сказаў яму: Што гэта я чую пра цябе? Зрабі справаздачу з кіравання свайго, бо ўжо не можаш быць эканомам.

Тады эканом сказаў сам сабе: Што мне рабіць, бо гаспадар  мой адбірае ў мяне кіраўніцтва домам? Капаць не маю сілаў, жабраваць саромеюся. Ведаю, што зрабіць, каб людзі прынялі мяне ў дамы свае, калі адхілены буду ад кіраўніцтва домам.

І, паклікаўшы кожнага паасобку даўжнікоў свайго гаспадара, сказаў першаму: Колькі ты павінен гаспадару майму? Той сказаў: Сто кадзяў алею. І сказаў яму: Вазьмі сваю распіску, сядай хутчэй і напішы пяцьдзесят. Потым другому сказаў: А ты колькі павінен? Той сказаў: Сто кор пшаніцы. І сказаў яму: Вазьмі сваю распіску і напіші восемдзесят.

І пахваліў гаспадар несправядлівага эканома, што ён разумна ўчыніў. Бо сыны гэтага веку мудрэйшыя за сыноў святла ў адносінах да свайго пакалення.

Гэта слова Пана.

Субота (XXXI)

ПЕРШАЕ ЧЫТАННЕ (Рым 16, 3–9. 16. 22–27)

Прывітайце адзін аднога святым пацалункам

Чытанне Паслання святога апостала Паўла да Рымлянаў.

Браты:

Прывітайце Прыску і Акілу, супрацоўнікаў маіх у Хрысце Езусе, якія падстаўлялі свае шыі за маё жыццё, якім не толькі я дзякую, але і ўсе Касцёлы язычнікаў, а таксама прывітайце Касцёл, які збіраецца ў іх доме.

Прывітайце ўмілаванага майго Эпайнэта, які стаў пачаткам Азіі для Хрыста. Прывітайце Марыю, якая шмат працавала для нас. Прывітайце Андроніка і Юнію, родных маіх і сувязняў маіх, якія вылучаюцца між Апосталаў і былі ў Хрысце раней за мяне. Прывітайце Ампліята, умілаванага майго ў Пану. Прывітайце Урбана, супрацоўніка нашага ў Хрысце, і Стахія, умілаванага майго.

Вітайце адзін аднаго святым пацалункам. Вітаюць вас усе Касцёлы Хрыста.

Вітаю вас у Пану і я, Тэрцый, які пісаў гэтае пасланне. Вітае вас Гай, які прымае мяне і ўвесь Касцёл. Вітае вас Эраст, гарадскі эканом, і брат Кварт. Таму, хто можа ўмацаваць вас паводле дабравесця майго і прапаведавання Езуса Хрыста, паводле аб’яўлення таямніцы, якую замоўчвалі вякамі, але якая выявілася цяпер праз прароцкія пісанні паводле наказу адвечнага Бога, якая абвешчана ўсім народам дзеля паслухмянасці веры, адзінаму мудраму Богу, праз Езуса Хрыста, хвала навекі. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 2–3. 4–5. 10–11, Р.: 1b)

Рэфрэн: Буду благаслаўляць, Пане, імя Тваё навекі.

2. Кожны дзень благаслаўляць Цябе буду *

і ўсхваляць імя Тваё на вякі вечныя.

3. Вялікі Пан і годны вялікай хвалы, *

неспасцігальная веліч Яго. 

Рэфрэн: Буду благаслаўляць, Пане, імя Тваё навекі.

4. З пакалення ў пакаленне будуць хваліць Твае справы *

і абвяшчаць Тваю магутнасць.

5. Пра ўзнёсласць хвалы велічы Тваёй *

і пра цудоўныя Твае справы буду разважаць.

Рэфрэн: Буду благаслаўляць, Пане, імя Тваё навекі.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду благаслаўляць, Пане, імя Тваё навекі.

СПЕЎ ПЕРАД ЕВАНГЕЛЛЕМ (2 Кар 8, 9)

Акламацыя: Аллелюя, аллелюя, аллелюя.

Езус Хрыстус, хоць быў багаты, стаў бедным дзеля вас, 

каб вы ўзбагаціліся Ягоным убоствам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 16, 9–15)

Калі вы ў несправядлівай мамоне не былі верныя, хто даручыць вам сапраўднае

+ Чытанне святога Евангелля паводле Лукі.

У той час:

Казаў Езус сваім вучням: Здабывайце сяброў сабе несправядівай мамонай, каб, калі яна праміне, прынялі вас у вечныя шатры.

Верны ў малым і ў вялікім верны, а несправядлівы ў малым несправядлівы і ў вялікім. Таму, калі вы ў несправядлівай мамоне не былі верныя, хто даручыць вам сапраўднае? І калі ў чужым не былі верныя, хто дасць вам вашае?

Ніякі слуга не можа служыць двум гаспадарам, бо ці аднаго будзе ненавідзець, а другога любіць, ці аднаго будзе моцна трымацца, а другім пагарджаць. Не можаце служыць Богу і мамоне. 

Чулі ўсё гэта і фарысеі, якія любілі грошы, і насміхаліся з Яго.

І сказаў ім: Вы з’яўляецеся тымі, хто апраўдвае сябе перад людзьмі, але Бог ведае сэрцы вашыя. Бо, што вялікае ў людзей, тое брыдкае перад Богам.

Гэта слова Пана.

ХХXIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Мдр 6, 12–16)

Хто шукае мудрасць, той знойдзе яе

Чытанне кнігі Мудрасці Саламона.

Цудоўная і неўвядальная мудрасць.

З лёгкасцю заўважыць яе той, хто любіць яе,

а хто шукае, той знойдзе яе.

Яна спяшаецца да тых, хто яе прагне,

каб першай адкрыцца ім. 

Не стоміцца той, хто дзеля яе ўстае на світанні,  

бо ўбачыць яе, як сядзіць пры ягоных дзвярах.

Думаць пра яе — гэта вяршыня разважлівасці,

і хто чувае з-за яе, хутчэй пазбавіцца клопатаў.

Бо яна сама ходзіць навокал, шукаючы годных яе,

і ласкава адкрываецца ім на шляхах іхніх,

і выходзіць насустрач усялякай іхняй задуме.                                                                                                                               

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 7–8, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.  

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

7. Калі ўзгадваю Цябе на маім ложы, *

разважаю пра Цябе ў начную варту.

8. Бо Ты стаў маёй дапамогай, *

у цені крылаў Тваіх узрадуюся.

Рэфрэн: Божа, Цябе прагне душа мая.

ДРУГОЕ ЧЫТАННЕ (1 Тэс 4, 13–14)

Памерлых у Езусе Бог прывядзе з Ім

Чытанне Паслання святога апостала Паўла да Тэсаланікійцаў.

Мы не хочам, браты, пакідаць вас у няведанні пра памерлых, каб не тужылі вы, як і іншыя, хто не мае надзеі. Бо калі мы верым, што Езус памёр і ўваскрос, то і памерлых у Езусе Бог прывядзе з Ім. 

Гэта слова Божае.

СПЕЎ ПЕРАД ЕВАНГЕЛЛЕМ (Мц 24, 42а. 44)

Акламацыя: Аллелюя, аллелюя, аллелюя.

Чувайце і будзьце гатовыя,

бо Сын Чалавечы прыйдзе ў тую гадзіну, калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне святога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх было неразумных, а пяць — мудрых. Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі. 

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе. 

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас. 

Таму чувайце, бо не ведаеце ні дня, ні гадзіны.

Гэта слова Пана.

ХХXII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (1 Вал 17, 10–16)

Зрабіла ўдава са сваёй мукі праснак і прынесла Іллі

Чытанне Першай кнігі Валадарстваў. 

У тыя дні:

Устаў прарок Ілля і пайшоў у Сарэпту. І калі падышоў да брамы горада, з’явілася перад ім удава, якая збірала дровы. І паклікаў яе, кажучы: Прынясі мне трохі вады ў збане напіцца. Калі яна пайшла прынесці вады, ён крыкнуў услед: Вазьмі, прашу, для мяне і кавалак хлеба.

Яна ж адказала: На жыццё Пана, твайго Бога, не маю печыва, толькі жменю мукі ў кадушцы і трохі алею ў збане. Вось збяру некалькі кавалкаў дрэва і пайду, згатую сабе і майму сыну. З’ямо гэта і памром.

Ілля сказаў ёй: Не бойся, але ідзі і зрабі, як сказала. Толькі спачатку зрабі невялікі праснак для мяне і прынясі мне. Сабе ж і сыну зробіш потым. Бо так кажа Пан, Бог Ізраэля: Кадушка мукі не скончыцца, і збан алею не апусцее аж да дня, калі Пан спашле дождж на зямлю.

Яна пайшла і зрабіла, як сказаў Ілля. І штодня елі ён, яна і дом яе. І так было кожны дзень. Кадушка мукі не скончылася, і збан алею не апусцеў паводле абяцання, якое Пан даў праз Іллю.

Гэта слова Божае.

РЭСПАНСАРЫЙНЫ ПСАЛЬМ (Пс 146 (145), 6c–7. 8–9а. 9bc–10, Р.: 1)

Рэфрэн: Хвалі, душа мая, Пана.

Або: Аллелюя.

6. Бог навекі захоўвае вернасць. *

7. Справядліва судзіць пакрыўджаных, 

хлеб дае пакорным, *

Пан вызваляе вязняў.

Рэфрэн: Хвалі, душа мая, Пана.

Або: Аллелюя.

8. Пан адкрывае вочы сляпым, *

Пан узнімае прыніжаных. 

Пан любіць справядлівых, *

9. Пан абараняе чужаземцаў.

Рэфрэн: Хвалі, душа мая, Пана.

Або: Аллелюя.

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Хвалі, душа мая, Пана.

Або: Аллелюя.

ДРУГОЕ ЧЫТАННЕ (Гбр 9, 24–28)

Хрыстус, раз ахвяраваў сябе, каб панесці грахі многіх

Чытанне Паслання да Габрэяў.

Хрыстус увайшоў не ў свяцілішча, пабудаванае рукамі на ўзор праўдзівых, але ў само неба, каб цяпер заступіцца за нас перад абліччам Бога; і не дзеля таго, каб шматразова прыносіць сябе ў ахвяру, як штогод уваходзіць першасвятар у Святое святых з чужою крывёю, бо Яму трэба было б шмат разоў цярпець ад пачатку свету. Цяпер жа Ён адзін раз на сканчэнні вякоў з’явіўся дзеля знішчэння граху сваёю ахвяраю. І як людзям прызначана раз памерці, а пасля гэтага – суд, так і Хрыстус, раз ахвяраваўшы сябе, каб панесці грахі многіх, другі раз без грэху з’явіцца тым, хто чакае Яго дзеля збаўлення.

Гэта слова Божае.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам, 

бо іх ёсць Валадарства Нябеснае. 

Акламацыя: Аллелюя, аллелюя, аллелюя.

ЕВАНГЕЛЛЕ (Мк 12, 41–44)

Гэтая бедная ўдава ўкінула больш за ўсіх 

+ Чытанне святога Евангелля паводле Марка.

Сеўшы насупраць скарбонкі, Езус назіраў, як людзі кідалі грошы ў скарбонку. Многія багатыя кідалі памногу. І прыйшла адна бедная ўдава, і ўкінула дзве лепты, што складае чвэрць аса.

Паклікаўшы вучняў сваіх, Езус сказаў ім: Сапраўды кажу вам, што гэтая бедная ўдава ўкінула больш за ўсіх, хто кідаў у скарбонку. Бо ўсе кідалі, маючы лішак, а яна, будучы ў нястачы сваёй, укінула ўсё, што мела, увесь пажытак свой.

Гэта слова Пана.

XXXII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (2 Мак 7, 1–2. 9–14)

Валадар свету ўваскрасіць нас да вечнага жыцця 

Чытанне Другой кнігі Макабэяў.

У тыя дні:

Здарылася, што  сем братоў разам з маці былі схоплены, і катавалі іх бізунамі і рамянямі, бо кароль хацеў прымусіць іх пакаштаваць свініны, забароненай Законам. Адзін з іх, прамаўляючы ад імя астатніх, сказаў так: Пра што хочаш спытацца або пра што даведацца ад нас? Мы гатовыя хутчэй памерці, чым парушыць бацькоўскія законы.

А другі брат на апошнім дыханні сказаў: Ты, злачынца, забіраеш у нас цяперашняе жыццё. Аднак Валадар свету ўваскрасіць да вечнага жыцця нас, якія паміраюць за Яго Закон. 

Пасля гэтага катавалі трэцяга. На патрабаванне даць язык адразу ж высунуў яго, адважна выцягнуў рукі і з годнасцю сказаў: З неба іх атрымаў, але дзеля Яго законаў пагарджаю імі, бо спадзяюся зноў атрымаць іх ад Яго. Нават сам кароль і ўсе, хто быў з ім, дзівіліся адважнасці юнака, які зусім не зважаў на пакуты.

Калі памёр і той, катавалі чацвёртага, здзекуючыся падобным чынам. Канаючы, той сказаў: Лепш памерці ад людскіх рук, а на Бога ўскладаць надзею, што зноў праз Яго будзем ажыўленыя. А для цябе няма ўваскрашэння да жыцця.  

Гэта слова Божае.

РЭСПАНСАРЫЙНЫ ПСАЛЬМ (Пс 17 (16), 1. 5–6. 8 і 15, Р.: 15b)

Рэфрэн: Буду насычацца Тваім абліччам, Пане.

1. Выслухай, Пане, маю справядлівасць, *

пачуй маю просьбу, 

прымі маю малітву *

з вуснаў неілжывых.

Рэфрэн: Буду насычацца Тваім абліччам, Пане.

5. Умацуй мае крокі на Тваіх шляхах, *

каб не пахіснуліся мае ногі. 

6. Я клічу Цябе, бо Ты выслухаеш мяне, Божа; *

схілі вуха Тваё да мяне, пачуй мае словы.

Рэфрэн: Буду насычацца Тваім абліччам, Пане.

8. Сцеражы мяне, як зрэнку вока, *

у цені Тваіх крылаў схавай мяне.

15. Я ў справядлівасці ўбачу Тваё аблічча, *

калі прачнуся, буду насычацца Тваім абліччам.

Рэфрэн: Буду насычацца Тваім абліччам, Пане.

ДРУГОЕ ЧЫТАННЕ (2 Тэс 2, 16 — 3, 5)

Бог умацуе вас у кожнай справе і добрым слове 

Чытанне Другога паслання святога апостала Паўла да Тэсаланікійцаў.

Браты:

Сам Пан наш Езус Хрыстус і Бог, Айцец наш, які палюбіў нас і даў вечнае суцяшэнне і добрую надзею ў ласцы, няхай заахвоціць сэрцы вашыя і ўмацуе вас у кожнай справе і добрым слове. 

Дык вось, браты, маліцеся за нас, каб слова Пана пашыралася і праслаўлялася, як гэта ёсць сярод вас, і каб мы ўратаваліся ад падступных і ліхіх людзей; бо не ва ўсіх ёсць вера. Але верны ёсць Пан. Ён умацуе вас і захавае ад злога. Мы ўпэўненыя наконт вас у Пану, што выконваеце і будзеце выконваць тое, што мы вам наказваем. А Пан няхай накіруе сэрцы вашыя да Божай любові і да Хрыстовай цярплівасці. 

Гэта слова Божае.

СПЕЎ ПЕРАД ЕВАНГЕЛЛЕМ (Ап 1, 5b–6b)

Акламацыя: Аллелюя, аллелюя, аллелюя.

Езус Хрыстус — першародны сярод памерлых;

Яму слава і моц на вякі вечныя.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 20, 34–38)

Бог жа не ёсць Богам мёртвых, але жывых 

+ Чытанне святога Евангелля паводле Лукі.

У той час:

Езус сказаў ім: Дзеці гэтага веку жэняцца і выходзяць замуж. А тыя, хто будзе годны таго веку і ўваскрасення з мёртвых, не будуць ні жаніцца, ні выходзіць замуж, ні памерці ўжо не змогуць, бо яны роўныя анёлам і з’яўляюцца сынамі Божымі, будучы сынамі ўваскрасення. А што мёртвыя ўваскрэснуць, і Майсей засведчыў, кажучы пра куст, калі назваў Пана «Богам Абрагама, і Богам Ісака, і Богам Якуба». Бог жа не ёсць Богам мёртвых, але жывых, бо ўсе для Яго жывуць. 

Гэта слова Пана.

Панядзелак (XXXII)

ПЕРШАЕ ЧЫТАННЕ (Мдр 1, 1–7)

Мудрасць – гэта чалавекалюбны дух, Дух Пана напаўняе свет

Пачатак кнігі Мудрасці Саламона.

Любіце справядлівасць тыя, хто судзіць зямлю,

разважайце пра Пана ў дабрыні

і ў прастаце сэрца шукайце Яго.

Бо знаходзяць Яго тыя, хто не выпрабоўвае Яго,

і аб’яўляецца Ён тым, хто не зняверыўся ў Ім.

Бо ліхія думкі аддаляюць ад Бога,

і калі выпрабоўваюць Ягоную моц, яна пераконвае неразумных.

Мудрасць не прыйдзе да падступнай душы

і не паселіцца ў целе, што зняволена грахом.

Бо святы Дух выхавання пазбегне падману

і аддаліцца ад неразумных думак,

і засароміцца, калі прыйдзе несправядлівасць.

Мудрасць — гэта чалавекалюбны дух, 

але таго, хто блюзніць вуснамі сваімі, яна не пакіне без пакарання,

таму што Бог — сведка ягонага нутра,

праўдзівы дазорац ягонага сэрца

і слухач ягонай мовы.

Бо Дух Пана напаўняе свет,

і той, які ахоплівае разам усё, ведае мову. 

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 1–3. 4–6. 7–8. 9–10, Р.: 24b)

Рэфрэн: Скіруй мяне, Пане, на Твой шлях адвечны.

1. Пане, Ты выпрабаваў мяне і пазнаў, *

2. Ты ведаеш, калі я сядаю і ўстаю.

Здалёк разумееш мае думкі, †

3. Ці іду, ці адпачываю, Ты са мною, *

і ўсе мае шляхі вядомыя Табе.

Рэфрэн: Скіруй мяне, Пане, на Твой шлях адвечны.

4. Яшчэ няма слова на маім языку, †

а Ты, Пане, ужо ведаеш усё. *

5. З усіх бакоў мяне ахінаеш, і кладзеш на мяне сваю руку.

6. Незвычайнае для мяне разуменне Тваё, *

недасягальнае, не магу спасцігнуць яго.

Рэфрэн: Скіруй мяне, Пане, на Твой шлях адвечны.

7. Куды пайду ад Духа Твайго *

і ад аблічча Твайго куды ўцяку?

8. Калі ўзыду на неба, Ты там; *

калі спачну ў адхлані, Ты побач.

Рэфрэн: Скіруй мяне, Пане, на Твой шлях адвечны.

9. Калі вазьму крылы зараніцы *

і перасялюся на ўскраіну мора, 

10. нават там рука Твая мяне павядзе, *

і Твая правіца будзе трымаць мяне.

Рэфрэн: Скіруй мяне, Пане, на Твой шлях адвечны.

СПЕЎ ПЕРАД ЕВАНГЕЛЛЕМ (Флп 2, 15–16)

Акламацыя: Аллелюя, аллелюя, аллелюя.

Ззяеце, нібы светачы, у свеце,

трымаючы слова жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 1–6)

Калі сем разоў на дзень звернецца да цябе, кажучы: Каюся, — даруй яму

+ Чытанне святога Евангелля паводле Лукі.

У той час:

Езус сказаў сваім вучням: Немагчыма, каб не прыйшлі спакусы, але гора таму, праз каго прыходзяць. Лепш было б таму, каб павесілі яму на шыю млынавы камень і кінулі яго ў мора, чым калі б стаў ён прычынаю падзення аднога з гэтых малых.

Сачыце за сабою. Калі ж брат твой зграшыць супраць цябе, дакары яго, а калі пакаецца, даруй яму. І калі сем разоў на дзень зграшыць супраць цябе і  сем разоў звернецца да цябе, кажучы: Каюся, — даруй яму. 

І сказалі Апосталы Пану: Дадай нам веры. Пан сказаў: Калі б вы мелі веру з гарчычнае зерне, вы маглі б сказаць смакоўніцы гэтай: вырвіся з карэннем і перасадзіся ў мора, — і яна б паслухалася вас. 

Гэта слова Пана.

Аўторак (XXXII)

ПЕРШАЕ ЧЫТАННЕ (Мдр 2, 23 — 3,9)

У вачах неразумных здавалася, што яны памерлі, а яны спачываюць у спакоі

Чытанне кнігі Мудрасці Саламона.

Бог стварыў чалавека для несмяротнасці,

учыніў яго вобразам сваёй вечнасці.

Але праз зайздрасць д’ябла ў свет увайшла смерць,

і зазнаюць яе тыя, хто мае з ім удзел.

Душы справядлівых у руках Бога 

і не дакранецца да іх ніякая пакута. 

У вачах неразумных здавалася, што яны памерлі, 

а іх смерць лічылася няшчасцем, 

іх адыход ад нас лічыўся знішчэннем, 

а яны спачываюць у спакоі. 

Хоць у вачах людзей яны здаваліся пакаранымі, 

іх надзея поўная несмяротнасці. 

Пасля невялікага пакарання 

яны атрымаюць вялікія даброты, 

таму што Бог выпрабаваў іх 

і прызнаў годнымі сябе. 

Выпрабаваў іх, як золата ў печы, 

і прыняў іх, як ахвяру ўсеспалення. 

Падчас наведвання яны засвецяць 

і разыдуцца, як іскры ў трыснягу. 

Будуць судзіць людзей і панаваць над народамі, 

а Пан Бог будзе над імі валадарыць навекі. 

Хто спадзяецца на Яго, той зразумее праўду, 

а верныя будуць трываць пры Ім ў любові, 

бо ласка і міласэрнасць будзе для Яго выбраных.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 16–17. 18–19, Р.: 2а)

Рэфрэн: Благаслаўляць буду Пана ва ўсе часы. 

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы. 

16. Вочы Пана звернуты на справядлівых,

і вушы Яго — на іх крык.

17. Аблічча Пана супраць тых, хто чыніць зло, *

каб памяць пра іх сцерці з зямлі.

Рэфрэн: Благаслаўляць буду Пана ва ўсе часы. 

18. Яны клічуць, і Пан чуе, *

і ад усіх бедаў іх выбаўляе.

19. Блізкі Пан да тых, чыё сэрца змучана, *

і зламаных духам Ён збаўляе.

Рэфрэн: Благаслаўляць буду Пана ва ўсе часы. 

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 7–10)

Мы нікчэмныя слугі, бо зрабілі тое, што павінны былі зрабіць 

+ Чытанне святога Евангелля паводле Лукі.

У той час:

Езус сказаў: Хто з вас, маючы слугу, які арэ або пасвіць, скажа яму, калі ён вернецца з поля: «як прыйдзеш, адразу сядай за стол»? Наадварот, ці не скажа яму: «прыгатуй мне павячэраць і, падперазаўшыся, прыслужвай мне, пакуль буду есці і піць, а пасля будзеш есці і піць ты»? Ці будзе ён дзякаваць слузе гэтаму за тое, што ён выканаў загаданае? 

І вы таксама, калі выканаеце ўсё загаданае вам, кажыце: «мы нікчэмныя слугі, бо зрабілі тое, што павінны былі зрабіць». 

Гэта слова Пана.

Серада (XXXII)

ПЕРШАЕ ЧЫТАННЕ (Мдр 6, 1–11)

Слухайце, каралі, навучыцеся мудрасці 

Чытанне кнігі Мудрасці Саламона.

Слухайце, каралі, і разумейце, вучыцеся, суддзі межаў зямных.

Схіліце вуха, вы, якія пануеце над мноствам 

і ганарыцеся безліччу народаў.

Ад Пана дадзена вам улада, 

а панаванне — ад Найвышэйшага,

які выпрабуе вашы справы і даследуе вашы намеры.

Бо вы, будучы слугамі Ягонага Валадарства, не судзілі справядліва

і не захоўвалі закону, і не ішлі за воляй Божай.

Ён грозна і хутка сыдзе на вас,

бо суровы будзе суд над тымі, хто пануе.

Найменшы праз міласэрнасць атрымае прабачэнне,

але моцныя будуць моцна пакараны.

Бо Валадар усяго не глядзіць на асобу, і не зважае на веліч,

таму што Ён стварыў і малога, і вялікага, 

і аднолькава клапоціцца пра ўсіх,

але моцных чакае суровае выпрабаванне.

Да вас, уладары, — мае словы,

каб вы навучыліся мудрасці і не ўпалі.

Бо тыя, хто захоўвае ў святасці святое, асвяцяцца,

і навучаныя гэтаму — знойдуць абарону.

Таму жадайце словаў Маіх, прагніце і будзеце навучаныя.

Гэта слова Божае.

РЭСПАНСАРЫЙНЫ ПСАЛЬМ (Пс 82 (81), 3–4. 6–7, Р.: 8а)

Рэфрэн: Паўстань, о Божа, каб судзіць зямлю.

3. Рассудзіце беднага і сірату, *

апраўдайце прыгнечанага і ўбогага.

4. Вызваляйце беднага і ўбогага, *

вырывайце з рук бязбожных.

Рэфрэн: Паўстань, о Божа, каб судзіць зямлю.

6. Я сказаў: Вы — багі, *

і ўсе вы — сыны Найвышэйшага.

7. Але вы памрэце, як людзі, *

паўпадаеце, як кожны з вяльможаў.

Рэфрэн: Паўстань, о Божа, каб судзіць зямлю.

СПЕЎ ПЕРАД ЕВАНГЕЛЛЕМ (1 Тэс 5, 18)

Акламацыя: Аллелюя, аллелюя, аллелюя.

За ўсё дзякуйце Богу, 

бо такая адносна вас Божая воля ў Езусе Хрысце. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 11–19)

Не знайшлося нікога, хто б вярнуўся аддаць славу Пану, акрамя гэтага чужынца

+ Чытанне святога Евангелля паводле Лукі.

Езус, калі ішоў у Ерузалем, праходзіў праз Самарыю і Галілею. І калі Ён  уваходзіў у адну вёску, сустрэлі Яго дзесяць пракажоных, якія сталі здалёк і моцным голасам казалі: Езус, Настаўнік, змілуйся над намі. Убачыўшы іх, Ён сказаў ім: Ідзіце, пакажыцеся святарам. А калі адышлі, яны ачысціліся. 

І адзін з іх, убачыўшы, што стаў аздароўлены, вярнуўся, моцным голасам праслаўляючы Бога, і, упаўшы ніцма да ног Ягоных, дзякаваў Яму. А быў гэта самаранін. Тады Езус сказаў: Ці не дзесяць было ачышчаных, дзе ж дзевяць? Не знайшлося нікога, хто б вярнуўся аддаць славу Пану, акрамя гэтага чужынца? І сказаў яму: Устань, ідзі; вера твая ўратавала цябе. 

Гэта слова Пана.

Чацвер (XXXII)

ПЕРШАЕ ЧЫТАННЕ (Мдр 7, 22 — 8, 1)

Гэта ззянне вечнага святла і беззаганнае люстра Божага дзеяння

Чытанне кнігі Мудрасці Саламона.

Ёсць у мудрасці дух разумны і святы, 

адзіны, разнастайны, далікатны,

рухлівы, ясны, беззаганны,

зразумелы, няшкодны, дабралюбны, востры,

нястрыманы, дабрачынны, чалавекалюбны, 

пэўны, бяспечны, бесклапотны,

усемагутны і ўсёбачны, 

які пранікае ва ўсе духі разумныя, чыстыя і найдалікатнейшыя.

Мудрасць рухлівейшая за ўсякі рух;

праходзіць і пранікае ва ўсё дзеля чысціні сваёй.

Гэта дыханне Божай моцы, чыстае выпраменьванне славы Усемагутнага,

і таму нічога бруднага ў яе не патрапіць.

Гэта ззянне вечнага святла,

і беззаганнае люстра Божага дзеяння,

вобраз дабрыні Ягонай.

Яна адна, але ўсё можа,

заўсёды застаецца сабой, але ўсё аднаўляе,

і праз пакаленні сыходзіць у душы святых,

рыхтуе сяброў Божых і прарокаў.

Бог любіць толькі таго, хто жыве ў мудрасці.

Яна прыгажэйшая ад сонца і ўсялякага сузор’я.

У параўнанні са святлом яна зойме першае месца,

бо за святлом надыходзіць ноч, а зло не пераможа Мудрасці.

Яна магутна разыходзіцца ад краю да краю,

з дабрынёю распараджаецца ўсім.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 89–90. 91 і 130. 135 і 175, Р.: 89а)

Рэфрэн: Навекі, Пане, устаноўлена Тваё слова. 

89. Навекі, Пане, *

устаноўлена Тваё слова ў нябёсах.

90. З пакалення ў пакаленне Твая вернасць, *

Ты ўмацаваў зямлю, і яна трывае.

Рэфрэн: Навекі, Пане, устаноўлена Тваё слова. 

91. Паводле Тваіх судоў усё стаіць дагэтуль, *

бо ўсё Табе служыць.

130. Адкрыццё словаў Тваіх асвятляе *

і дае разуменне простым.

Рэфрэн: Навекі, Пане, устаноўлена Тваё слова. 

135. Пакажы слузе Твайму святло свайго аблічча *

і навучы мяне Тваім пастановам.

175. Няхай жыве мая душа і праслаўляе Цябе, *

а Твае суды няхай мне дапамогуць.

Рэфрэн: Навекі, Пане, устаноўлена Тваё слова. 

СПЕЎ ПЕРАД ЕВАНГЕЛЛЕМ (Ян 15, 5)

Акламацыя: Аллелюя, аллелюя, аллелюя.

Я — вінаградная лаза, вы — галіны, — кажа Пан.

Хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 20–25)

Валадарства Божае ёсць унутры вас

+ Чытанне святога Евангелля паводле Лукі.

У той час:

Фарысеі спыталіся ў Езуса, калі прыйдзе Валадарства Божае. І Ён адказаў ім: Не прыйдзе Валадарства Божае прыкметна, і не скажуць: вось тут, — або: там. Бо Валадарства Божае ёсць унутры вас. 

Сказаў таксама вучням: Прыйдуць дні, калі захочаце ўбачыць хоць адзін з дзён Сына Чалавечага, і не ўбачыце. І скажуць вам: вось там, — або: вось тут, — але вы не ідзіце і не ганіцеся. Бо, як маланка, якая мільганула з аднаго краю неба да другога, так будзе Сын Чалавечы ў свой дзень. Але спачатку трэба Яму шмат выцерпець і быць адкінутым гэтым пакаленнем.

Гэта слова Пана.

Пятніца (XXXII)

ПЕРШАЕ ЧЫТАННЕ (Мдр 13, 1–9)

Калі здолелі меркаваць наконт свету, чаму не змаглі найперш знайсці яго Гаспадара?

Чытанне кнігі Мудрасці Саламона.

Безразважныя ад прыроды ўсе людзі, 

у якіх няма ведання Пана;

з бачных дабротаў

яны не могуць зразумець таго, каторы ёсць;

гледзячы на творы, яны не пазнаюць Творцы.

Але агонь, ці вецер, ці хуткае паветра,

ці кола зорак, ці гвалтоўную ваду, 

ці нябесныя свяцілы яны палічылі багамі, 

якія кіруюць светам. 

Калі ў зачараванні хараством, яны палічылі багамі гэтыя рэчы,

няхай спазнаюць, наколькі лепшы іхні Пан, 

бо Ён, Першастваральнік хараства, стварыў іх.

Калі людзі здзіўляліся іх моцы і ўздзеянню, няхай па іх зразумеюць, 

наколькі той, хто іх зрабіў, больш магутны за іх.

Бо праз веліч і хараство стварэнняў 

па аналогіі пазнаецца іх Творца.

Аднак меншая віна такіх,

бо яны, магчыма, заблукалі, 

шукаючы Бога і жадаючы знайсці Яго.

Бо яны жывуць сярод Ягоных твораў,  даследуюць

і пераконваюцца ў прыгажосці таго, што бачаць.

Але зноў жа і ім нельга дараваць.

Бо, калі здолелі столькі спазнаць, каб магчы меркаваць наконт свету,

чаму не змаглі найперш знайсці яго Гаспадара?

Гэта слова Божае.

РЭСПАНСАРЫЙНЫ ПСАЛЬМ (Пс 19 (18) 2–3. 4–5, Р.: 2а)

Рэфрэн: Нябёсы абвяшчаюць Божую славу.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Нябёсы абвяшчаюць Божую славу.

4. Няма мовы, і няма слоў, *

але чуецца іх голас. 

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Нябёсы абвяшчаюць Божую славу.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя, 

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 17, 26–37)

У той дзень з’явіцца Сын Чалавечы

+ Чытанне святога Евангелля паводле Лукі.

У той час:

Езус сказаў сваім вучням: Як было ў дні Ноя, так будзе і ў дні Сына Чалавечага. Елі, пілі, жаніліся, выходзілі замуж да таго дня, калі ўвайшоў Ной у каўчэг, і прыйшоў патоп і знішчыў  усіх. Таксама было і ў дні Лота. Елі, пілі, куплялі, прадавалі, садзілі, будавалі. Але ў дзень, калі Лот выйшаў з Садомы, праліліся з неба агонь і сера і знішчылі ўсіх. Так будзе і ў той дзень, калі з’явіцца Сын Чалавечы.

У той дзень, хто будзе на даху, а рэчы ягоныя ў доме, няхай не сыходзіць узяць іх. І хто будзе на полі, таксама няхай не вяртаецца назад. Узгадайце жонку Лота.

Хто паспрабуе захаваць жыццё сваё, той загубіць яго, а хто загубіць яго, той ажывіць яго. Кажу вам: у тую ноч будуць двое на адной пасцелі: адзін будзе ўзяты, а другі застанецца; дзве будуць малоць разам: адна будзе ўзята, а другую пакінуць.

У адказ сказалі Яму: Дзе, Пане? 

А Ён сказаў ім: Дзе мёртвае цела, там збяруцца і грыфы. 

Гэта слова Пана.

Субота (XXXII)

ПЕРШАЕ ЧЫТАННЕ (Мдр 18, 14–16; 19, 6–9)

З Чырвонага мора быў шлях без перашкодаў, і яны, як ягняты, брыкаліся

Чытанне кнігі Мудрасці Саламона.

Калі спакойная ціша ахапіла ўсё,

і ноч у сваім бегу дайшла да сярэдзіны,

усемагутнае Слова Тваё з нябёсаў, з каралеўскіх пасадаў,

як няўмольны воін, упала сярод спустошанай зямлі,

як востры меч, які нясе праўдзівы Твой наказ.

І стаўшы, напоўніла ўсё смерцю,

дакраналася да неба і разыходзілася па зямлі.

Усё стварэнне зноў перамянілася ў сваёй прыродзе, 

служачы Тваім наказам,

каб дзяцей Тваіх захаваць ад шкоды.

З’явілася воблака, якое зацямніла іхні лагер,

і там, дзе раней была вада, узнялася сухая зямля,

з Чырвонага мора быў шлях без перашкодаў,

з бурлівых хваляў — зялёная даліна.

Па ім прайшлі ўсім народам тыя,

каго ахоўвала Твая рука,

і ўбачылі яны дзівосныя цуды.

Яны пасвіліся, нібы коні,

і, як ягняты, брыкаліся,

праслаўляючы Цябе, Пане, 

які ўратаваў іх.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 2–3. 36–37. 42–43, Р.: 5а)

Рэфрэн: Памятайце пра цуды, якія ўчыніў Пан.

Або: Аллелюя.

2. Спявайце і грайце Яму псальмы, *

распавядайце пра ўсе Ягоныя цуды.

3. Ганарыцеся імем Яго святым, *

няхай радуюцца сэрцы тых, хто шукае Пана.

Рэфрэн: Памятайце пра цуды, якія ўчыніў Пан.

Або: Аллелюя.

36. Ён забіў кожнага першароднага ў іхняй зямлі, *

пачаткі ўсёй моцы іхняй.

37. І вывеў ізраэльцян са срэбрам і золатам, *

і не было хворага ў іх плямёнах.

Рэфрэн: Памятайце пра цуды, якія ўчыніў Пан.

Або: Аллелюя.

42. Бо памятаў Ён святое слова сваё, *

дадзенае Абрагаму, слузе свайму.

43. І вывеў народ свой у радасці, *

у весялосці выбраных сваіх.

Рэфрэн: Памятайце пра цуды, якія ўчыніў Пан.

Або: Аллелюя.

СПЕЎ ПЕРАД ЕВАНГЕЛЛЕМ (2 Тэс 2, 14)

Акламацыя: Аллелюя, аллелюя, аллелюя.

Пан паклікаў нас праз Евангелле,

каб мы атрымалі славу Пана нашага Езуса Хрыста.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 1–8)

Бог абароніць выбраных сваіх, якія просяць Яго 

+ Чытанне святога Евангелля паводле Лукі.

У той час:

Езус расказаў сваім вучням прыпавесць пра тое, што трэба заўсёды маліцца і не падаць духам: У адным горадзе быў суддзя, які Бога не баяўся і людзей не саромеўся. У тым самым горадзе была адна ўдава, і яна, прыходзячы да яго, казала: Абарані мяне ад праціўніка майго. 

Але ён доўгі час не хацеў. А потым сказаў сам сабе: Хоць і Бога не баюся, і людзей не саромеюся, але з-за таго, што гэтая ўдава не дае мне спакою, абараню яе, каб яна не прыходзіла больш дакучаць мне. 

І сказаў Пан: Паслухайце, што кажа несправядлівы суддзя. Дык ці ж Бог не абароніць выбраных сваіх, якія просяць Яго дзень і ноч, хоць і марудзіць абараніць іх? Кажу вам, што неўзабаве абароніць іх. 

Аднак Сын Чалавечы, прыйшоўшы, ці знойдзе веру на зямлі? 

Гэта слова Пана.

ХХXІIІ ЗВЫЧАЙНАЯ НЯДЗЕЛЯ

Год А

ПЕРШАЕ ЧЫТАННЕ (Прып 31, 10–13, 19–20, 30–31)

Ахвотна працуе рукамі сваімі

Чытанне кнігі Прыпавесцяў Саламона.

Жанчыну дасканалую хто ж знойдзе?

Цана яе большая, чым перлаў.

Давярае ёй сэрца мужа яе, 

і ён не застанецца без прыбытку.

Яна адплочвае яму дабром, а не злом, 

ва ўсе дні ягонага жыцця.

Яна шукае воўну і лён

і ахвотна працуе рукамі сваімі.

Рукі свае працягвае да прáсніцы,

і пальцы яе трымаюць верацяно.

Далонь сваю працягвае ўбогаму

і руку сваю падае няшчаснаму.

Прывабнасць — гэта зман, а прыгажосць — гэта марнасць,

жанчына, якая баіцца Пана, годная  пахвалы.

Аддавайце ёй паводле працы рук яе,

няхай хваляць ў брамах чыны яе.                                                                                                

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: пар. 1)

Рэфрэн: Шчаслівы кожны, хто баіцца Пана. 

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе. 

Рэфрэн: Шчаслівы кожны, хто баіцца Пана. 

3. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы кожны, хто баіцца Пана. 

4. Вось так будзе благаслаўлёны чалавек, *

які баіцца Пана. 

5. Няхай благаславіць цябе Пан з Сіёну, *

і ўбачыш дабрабыт Ерузалема ва ўсе дні жыцця свайго. 

Рэфрэн: Шчаслівы кожны, хто баіцца Пана. 

ДРУГОЕ ЧЫТАННЕ (1 Тэс 5, 1–6)

Каб дзень Пана не застаў вас, як злодзей

Чытанне Першага паслання святога апостала Паўла да Тэсаланікійцаў.

Пра часы і пэўную пару няма патрэбы пісаць вам, браты, бо вы самі дакладна ведаеце, што дзень Пана прыйдзе, як злодзей уначы. 

Калі будуць гаварыць: Мір і бяспека, — тады пагібель неспадзяваная прыйдзе да іх, быццам мукі да парадзіхі, і яны не ўцякуць. Вы ж, браты, не ў цемры, каб дзень застаў вас, як злодзей; бо ўсе вы сыны святла і сыны дня. Мы не належым ні да ночы, ні да цемры.

Дык не будзем жа спаць, як астатнія, але чувайма і будзьма цвярозымі.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 4а. 5b)

Акламацыя: Аллелюя, аллелюя, аллелюя.

Заставайцеся ўва Мне, а Я ў вас, — кажа Пан. 

Хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 14–15. 19–21)

У малым ты быў верны, увайдзі ў радасць гаспадара твайго

+ Чытанне святога Евангелля паводле Мацвея.

У той час:

Езус расказаў сваім вучням гэтую прыпавесць:

Пэўны чалавек, ад’язджаючы, паклікаў слуг сваіх і даручыў ім маёмасць сваю. Аднаму даў пяць талантаў, другому — два, іншаму — адзін, кожнаму паводле ўласных магчымасцяў, і ад’ехаў. 

Па доўгім часе прыходзіць гаспадар слугаў гэтых і патрабуе ад іх рахунку. 

Той, які атрымаў пяць талантаў, падышоў і прынёс яшчэ пяць талантаў і кажа: Гаспадар, пяць талантаў ты даў мне; вось яшчэ пяць талантаў я зарабіў на іх. Гаспадар ягоны сказаў яму: Добра, слуга добры і верны, у малым ты быў верны: над многім цябе пастаўлю. Увайдзі ў радасць гаспадара твайго. 

Гэта слова Пана.

ХХXIII ЗВЫЧАЙНАЯ НЯДЗЕЛЯ

Год B

ПЕРШАЕ ЧЫТАННЕ (Дан 12, 1–3)

І ў той час збавіцца народ твой

Чытанне кнігі прарока Даніэля.

Паўстане ў той час Міхал, князь вялікі, які стаіць для абароны сыноў народа твайго. І надыдзе цяжкі час, якога не было з таго моманту, калі пачалі існаваць народы, аж да гэтай пары. І ў той час збавіцца народ твой, кожны, каго знойдуць запісаным у кнізе. І многія з тых, хто спіць ў пыле зямным, абудзяцца: адны — да вечнага жыцця, другія — на вечную ганьбу. І тыя, хто мудры, будуць ззяць, як свяцілы небасхілу, а тыя, хто навучыць многіх справядлівасці — як зоркі на вечную вечнасць. 

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 5 і 8. 9–10. 11, Р.: 1)

Рэфрэн: Захавай мяне, Божа, бо на Цябе спадзяюся.

5. Пан частка спадчыны маёй і келіха майго, *

Ён лёс мой трымае.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Захавай мяне, Божа, бо на Цябе спадзяюся.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Захавай мяне, Божа, бо на Цябе спадзяюся.

11. Ты дарогу жыцця мне пакажаш, *

паўната радасці перад Табою, 

вечнае шчасце *

праваруч Цябе.

Рэфрэн: Захавай мяне, Божа, бо на Цябе спадзяюся.

ДРУГОЕ ЧЫТАННЕ (Гбр 10, 11–14. 18)

Ён адной ахвярай назаўсёды зрабіў дасканалымі тых, каго асвячаюць

Чытанне Паслання да Габрэяў.

Кожны святар штодзённа стаіць у служэнні і шмат разоў прыносіць адны і тыя ж ахвяры, якія ніколі не могуць знішчыць грахоў. 

А Езус Хрыстус, прынёсшы адну ахвяру за грахі, назаўсёды сеў праваруч Бога, чакаючы таго часу, калі ворагі Ягоныя будуць пакладзены як падножжа ног Ягоных. Бо Ён адной ахвярай назаўсёды зрабіў дасканалымі тых, каго асвячаюць.

А дзе ёсць прабачэнне грахоў, там ужо няма ахвяры за іх.

Гэта слова Божае.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся, 

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 13, 24–32)

Збярэ выбраных сваіх ад чатырох вятроў 

+ Чытанне святога Евангелля паводле Марка.

У той час:

Езус сказаў сваім вучням: У тыя дні пасля таго ўціску зацьміцца сонца, і месяц не дасць святла свайго. І зоркі будуць падаць з неба, і сілы нябесныя пахіснуцца.

Тады ўбачаць Сына Чалавечага, які будзе ісці на аблоках з вялікай сілай і ў славе. Ён пашле тады Анёлаў сваіх і збярэ выбраных сваіх ад чатырох вятроў, ад краю зямлі да краю неба. 

Вучыцеся на прыкладзе смакоўніцы: калі галінка яе становіцца ўжо мяккай і распускаецца лісце, ведаеце, што блізка лета. Так і вы, калі ўбачыце, што адбываецца гэта, ведайце, што блізка Ён, пры дзвярах.

Сапраўды кажу вам: не міне пакаленне гэтае, пакуль не адбудзецца ўсё гэта. Неба і зямля прамінуць, а  словы Мае не прамінуць.

А пра дзень той або гадзіну ніхто не ведае: ні Анёлы ў небе, ні Сын, а толькі Айцец.

Гэта слова Пана.

XXXIII ЗВЫЧАЙНАЯ НЯДЗЕЛЯ

Год С

ПЕРШАЕ ЧЫТАННЕ (Мал 3, 19–20а)

Для вас узыдзе сонца справядлівасці

Чытанне кнігі прарока Малахіі.

Вось прыйдзе дзень, палаючы быццам печ. Тады ўсе ганарлівыя і бязбожныя стануць як салома, і спаліць іх надыходзячы дзень, – кажа Пан Магуццяў, — так што не пакіне ў іх ні карэння, ні галля. А для вас, хто баіцца імені Майго, узыдзе сонца справядлівасці, і аздараўленне будзе ў Ягоных промнях. 

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 5–6. 7–8. 9, Р.: пар. 9)

Рэфрэн: Прыйдзе Пан судзіць народы справядліва.

5. Грайце Пану на гуслях, *

на гуслях і на гарфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Прыйдзе Пан судзіць народы справядліва.

7. Няхай шуміць мора і ўсё, што яго напаўняе, *

сусвет і тое, што жыве ў ім.

8. Няхай рэкі пляскаюць у далоні; *

няхай узрадуюцца разам горы.

Рэфрэн: Прыйдзе Пан судзіць народы справядліва.

9. Перад абліччам Пана, які надыходзіць, *

бо Ён прыходзіць судзіць зямлю.

Ён будзе судзіць свет справядліва *

і народы паводле праўды.

Рэфрэн: Прыйдзе Пан судзіць народы справядліва.

ДРУГОЕ ЧЫТАННЕ (2 Тэс 3, 7–12)

Калі хто не хоча працаваць, няхай і не есць

Чытанне Другога паслання святога апостала Паўла да Тэсаланікійцаў.

Браты:

Вы самі ведаеце, як трэба наследаваць нас, бо мы не чынілі беспарадку сярод вас і ні ў кога не елі хлеба дарма, але цяжка і ў мазалях працавалі дзень  і ноч, каб не абцяжарваць нікога з вас. Не таму, што мы не мелі ўлады, але каб саміх сябе даць вам як прыклад для наследавання нас. 

Калі мы былі ў вас, то наказвалі вам, што калі хто не хоча працаваць, няхай і не есць. Але чулі, што некаторыя сярод вас жывуць у беспарадку: нічога не робяць, але займаюцца марнымі справамі. Такім загадваем і заклінаем іх у Пану Езусе Хрысце, каб яны працавалі ў спакоі і елі свой уласны хлеб. 

Гэта слова Божае.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя, 

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 5–19)

Цярпеннем сваім уратуеце жыццё вашае

+ Чытанне святога Евангелля паводле Лукі.

У той час:

Калі некаторыя гаварылі пра святыню, што яна ўпрыгожана каштоўнымі камянямі і дарамі, Езус сказаў: Прыйдуць дні, калі з таго, што вы тут бачыце, не застанецца каменя на камені, які не будзе павалены. 

І спыталіся ў Яго: Настаўнік, калі ж гэта станецца і што будзе знакам, калі гэта павінна адбыцца?  

Ён сказаў: Глядзіце, каб вас не звялі, бо шмат хто прыйдзе пад імем Маім, кажучы «гэта Я», – і: «наблізіўся час». Не ідзіце за імі. Калі ж пачуеце пра войны і хваляванні, не палохайцеся, бо спачатку гэта павінна адбыцца, але канец не адразу. 

Тады сказаў ім: Паўстане народ на народ, і каралеўства на каралеўства; будуць вялікія землятрусы, а месцамі голад і мор, і жахлівыя з’явы, і вялікія знакі з неба. Але раней за ўсё гэта накладуць на вас рукі свае і будуць пераследаваць вас, аддаючы ў сінагогі і ў вязніцы, і паставяць перад каралямі і валадарамі за імя Маё. І будзе гэта вам на сведчанне. Таму пастанавіце ў сэрцы сваім не клапаціцца наперад, як абараніцца, бо Я дам вам вусны і мудрасць, якой не здолеюць супрацьстаяць ці супярэчыць праціўнікі вашыя. 

Выдаваць вас будуць таксама бацькі, і браты, і родныя, і сябры, а некаторых з вас заб’юць. І ўсе зненавідзяць вас за імя Маё. Але і волас з галавы вашай не прападзе. 

Цярпеннем сваім уратуеце жыццё вашае. 

Гэта слова Пана.

Панядзелак (XXXIII)

ПЕРШАЕ ЧЫТАННЕ (1 Мак 1, 10–15. 41–43. 54–57. 62–64)

І вялікі гнеў упаў на Ізраэль 

Чытанне Першай кнігі Макабэяў.

У тыя дні:

Выйшаў корань граху — Антыёх Эпіфан, сын караля Антыёха, які быў заложнікам у Рыме, і пачаў валадарыць у сто трыццаць сёмым годзе панавання грэкаў.

У тыя дні выйшлі з Ізраэля сыны беззаконныя і пераконвалі многіх, кажучы: Пойдзем і заключым запавет з народамі, якія вакол нас, бо ад таго часу, як мы аддаліліся ад іх, спаткала нас шмат злога. І спадабалася гэтая іхняя прапанова. Некаторыя з народу ахвотна пайшлі да караля, і ён даў ім уладу выконваць абрады язычнікаў. І пабудавалі яны ў Ерузалеме язычніцкую гімназію, і пагардзілі абразаннем, і адступіліся ад святога запавету, і далучыліся да язычнікаў, і прадаліся, каб чыніць зло.

І напісаў кароль усяму каралеўству свайму, каб усе сталі адным народам і каб кожны пакінуў свой Закон. І ўсе народы прынялі гэты каралеўскі загад. Многім з Ізраэля спадабалася яго рэлігія, і прыносілі яны ахвяры ідалам, і зневажалі суботу.

У пятнаццаты дзень месяца кіслеў, сто сорак пятага года, узнеслі на ахвярніку спусташальную агіду, а ў навакольных гарадах юдэйскіх пабудавалі алтары і перад дзвярыма дамоў і на вуліцах прыносілі ахвяру каджэння, і кнігі Закону, якія знаходзілі, рвалі і палілі, а ў каго знаходзілі кнігу запавету, і хто выконваў Закон, таго па загаду караля забівалі.

Але многія сярод Ізраэля заставаліся непахіснымі і цвёрда вырашылі не есці нечыстага. Яны былі гатовыя нават памерці, каб не апаганіцца ежаю і не парушыць святы запавет; і яны памерлі. І вялікі гнеў упаў на Ізраэль.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 53 і 61. 134 і 150. 155 і 158, Р.: пар. 88)

Рэфрэн: Ажыві мяне, і буду захоўваць Твае наказы.

53. Ахоплівае мяне абурэнне *

з-за грэшнікаў, што пакідаюць Твой Закон.

61. Сеці бязбожнікаў звязалі мяне, *

але я не забыў пра Твой Закон.

Рэфрэн: Ажыві мяне, і буду захоўваць Твае наказы.

134. Уратуй мяне ад людскога ўціску, *

каб мне захоўваць Твае наказы.

150. Набліжаюцца тыя, хто задумвае ліхое, *

яны далёка адышлі ад Твайго Закону.

Рэфрэн: Ажыві мяне, і буду захоўваць Твае наказы.

155. Далёка ад грэшнікаў выратаванне, *

бо яны не шукаюць Тваіх пастановаў.

158. Бачыў здраднікаў я і адчуваў агіду, *

бо не захоўваюць яны Твайго слова.

Рэфрэн: Ажыві мяне, і буду захоўваць Твае наказы.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 18, 35–43)

Што хочаш, каб я зрабіў табе? — Пане, каб я зноў бачыў

+ Чытанне святога Евангелля паводле Лукі.

Калі Езус падыходзіў да Ерыхона, адзін сляпы сядзеў пры дарозе, просячы міласціну. Пачуўшы, што праходзіць натоўп, распытваўся, што гэта такое. Яму сказалі, што гэта праходзіць Езус Назаранін. Тады ён закрычаў: Езусе, Сыне Давіда, змілуйся нада мною. 

Тыя, хто ішоў наперадзе, загадвалі яму, каб замоўк. Ён жа яшчэ мацней крычаў: Сыне Давіда, змілуйся нада мною.

Спыніўшыся, Езус загадаў прывесці яго да сябе. І калі той наблізіўся да Яго, спытаўся: Што хочаш, каб я зрабіў табе? Ён сказаў: Пане, каб я зноў бачыў. Езус сказаў у адказ: Будзь відушчым, вера твая ўратавала цябе. І той адразу пачаў бачыць, і пайшоў за Езусам, славячы Бога. І ўвесь народ, убачыўшы гэта, аддаў хвалу Богу.

Гэта слова Пана.

Аўторак (XXXIII)

ПЕРШАЕ ЧЫТАННЕ (2 Мак 6, 18–31)

Пакіну годны прыклад, каб яны ахвотна і годна прымалі смерць за законы

Чытанне Другой кнігі Макабэяў.

У тыя дні:

Элеязара, аднаго з галоўных кніжнікаў, чалавека ўжо старога ўзросту, але надзвычай прыгожага з выгляду, прымушалі, раскрыўшы яму рот, есці свініну. Ён жа, аддаючы перавагу хвалебнай смерці над апаганеным жыццём,  добраахвотна ішоў да прылады катавання і выплёўваў, як і належыць рабіць тым, хто мае адвагу адмовіцца ад таго, чаго не дазвалялася каштаваць нават дзеля любові да жыцця. Тады людзі, якім даручылі блюзнерчае ахвяраванне, ведаючы гэтага чалавека з даўніх часоў, адвялі яго і сам-насам угаворвалі яго, каб ён зрабіў выгляд, што есць ахвярнае мяса, прынесенае ад караля, а на самой справе з’еў бы прынесенае і прыгатаванае імі мяса, якое дазвалялася есці. Зрабіўшы гэтак, ён змог бы ўратавацца ад смерці і з ім абышліся б прыхільна дзеля старога сяброўства з ім.

Аднак ён прыняў добрае высакароднае рашэнне, якое было годнае ягонага ўзросту, і старэчай павагі, і дасягнутай ім хвалебнай сівізны, і з дзяцінства пабожных паводзін, а больш за усё – святога і Богам дадзенага Закону. Адпаведна гэтаму ён адказваў, кажучы, каб неадкладна паслалі яго на смерць. 

Бо не выпадае ў нашым узросце крывіць душою, каб многія маладыя людзі падумалі, што дзевяностагадовы Элеязар перайшоў у язычніцтва. Тады б мая крывадушнасць дзеля кароткага і няўхопнага моманту жыцця магла б увесці іх у зман, а я зганьбіў бы і спляміў сваю старасць. Бо калі цяпер я і пазбегну пакарання ад людзей, то рукі Усемагутнага я не пазбегну ні пры жыцці, ні пасля смерці. Таму, калі зараз мужна развітаюся з жыццём, то сам акажуся годным старасці, а маладым пакіну годны прыклад, каб яны ахвотна і годна прымалі смерць за пачэсныя і святыя законы.  

Сказаўшы гэта, ён адразу пайшоў на катаванне. Тады і нядаўняя прыхільнасць тых, хто вёў яго, змянілася на нянавісць з прычыны вышэйсказаных словаў, бо яны палічылі гэта вар’яцтвам. Перад самай смерцю пад ударамі, ён са стогнам сказаў: Для Пана, які мае святое пазнанне, відавочна тое, што, хоць я мог уратавацца ад смерці, зношу на целе жорсткія пакуты бічавання, а душою ахвотна цярплю іх з-за боязі перад Ім.

Такім вось чынам ён загінуў, пакідаючы сваёю смерцю не толькі маладым, але і многім з народу прыклад высакароднасці і помнік цноты.

Гэта слова Божае.

РЭСПАНСАРЫЙНЫ ПСАЛЬМ (Пс 3, 2–3. 4–5. 6–7, Р.: 6b)

Рэфрэн: Мяне падтрымлівае Пан і Бог мой.

2. Пане, шмат стала ворагаў маіх, *

шмат тых, хто паўстае супраць мяне.

3. Многія кажуць душы маёй: *

Няма ратунку ў Богу.

Рэфрэн: Мяне падтрымлівае Пан і Бог мой.

4. Аднак Ты, Пане, шчыт мой і мая слава, *

Ты галаву маю ўздымаеш.

5. Голасам маім я ўсклікаў да Пана, *

і Ён адказаў мне з гары сваёй святой.

Рэфрэн: Мяне падтрымлівае Пан і Бог мой.

6. Я кладуся і засынаю, *

прачынаюся, бо мяне падтрымлівае Пан.

7. Не пабаюся дзесяці тысяч людзей, *

якія сталі вакол мяне.

Рэфрэн: Мяне падтрымлівае Пан і Бог мой.

СПЕЎ ПЕРАД ЕВАНГЕЛЛЕМ (1 Ян 4, 10b )

Акламацыя: Аллелюя, аллелюя, аллелюя.

Бог Сам палюбіў нас і паслаў Сына свайго 

як уміласціўленне за грахі нашыя.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 1–10)

Сын Чалавечы прыйшоў знайсці і выратаваць тое, што загінула 

+ Чытанне святога Евангелля паводле Лукі.

У той час:

Езус увайшоў у Ерыхон і праходзіў праз яго. І вось адзін чалавек па імені Закхей, кіраўнік мытнікаў і багаты, стараўся ўбачыць Езуса, хто Ён такі, але не мог з-за натоўпу, таму што быў малога росту. Забегшы наперад, ён залез на смакоўніцу, каб убачыць Яго, бо Ён павінен быў там праходзіць. 

Калі Езус прыйшоў на гэтае месца, паглядзеў уверх і сказаў яму: Закхей, хутчэй спускайся, бо сёння мне трэба быць у тваім доме. 

Той хутка спусціўся і прыняў Яго з радасцю. 

А ўсе, убачыўшы гэта, пачалі наракаць і казалі, што Ён зайшоў пагасціць да грэшнага чалавека. Закхей жа ўстаў і сказаў Пану: Вось палову маёмасці сваёй, Пане, я аддам убогім і, калі каго ў чым ашукаў, аддам у чатыры разы больш. 

Езус сказаў яму: Сёння прыйшло збаўленне ў дом гэты, таму што і ён сын Абрагама. Бо Сын Чалавечы прыйшоў знайсці і выратаваць тое, што загінула. 

Гэта слова Пана.

Серада (XXXIII)

ПЕРШАЕ ЧЫТАННЕ (2 Мак 7, 1. 20–31)

Вера ў змёртвыхпаўстанне моцаю пакутнікаў

Чытанне Другой кнігі Макабэяў.

У тыя дні:

Здарылася, што  сем братоў разам з маці былі схоплены, і катавалі іх бізунамі і рамянямі, бо кароль хацеў прымусіць іх пакаштаваць свініны, забароненай Законам.

Але найбольшага здзіўлення і добрай памяці заслужыла маці, якая на працягу аднаго дня бачыла смерць семярых сыноў, і мужна перанесла гэта дзякуючы сваёй надзеі на Пана. Яна заахвочвала кожнага з іх на роднай мове. Поўная высакародных думак, падмацоўвала свае жаночыя разважанні мужчынскай адвагай і так казала ім: Не ведаю, як вы апынуліся ў маім улонні, не я таксама дала вам дыханне і жыццё, і не я склала ўсе члены вашыя. Таму Стварыцель свету, які сфармаваў нараджэнне чалавека і вынайшаў нараджэнне ўсяго, у міласэрнасці сваёй зноў верне вам і дыханне, і жыццё, таму што цяпер вы пагарджаеце сабою дзеля Ягоных законаў. 

Антыёх жа, падазраючы пагарду, падумаў, што яго зневажаюць. Калі малодшы брат яшчэ жыў, кароль не толькі звярнуўся да яго з заахвочаннем, але, прысягаючы, запэўніваў, што зробіць яго шчаслівым і багатым, учыніць сябрам і даручыць важныя справы, калі ён толькі адвернецца ад бацькоўскіх законаў. Паколькі юнак наогул не звяртаў на яго ўвагі, кароль паклікаў маці, пераконваючы яе параіць хлопцу ўратавацца.

Пасля доўгіх угавораў яна згадзілася пераканаць сына. Аднак, схіліўшыся над ім, сказала на роднай мове, насміхаючыся з жорсткага тырана: Сыне, злітуйся нада мною! Я насіла цябе ва ўлонні дзевяць месяцаў, карміла цябе малаком тры гады і даглядала, з клопатам гадуючы цябе да гэтага ўзросту. Прашу цябе, дзіця, паглядзі на неба і на зямлю і, убачыўшы ўсё, што на іх, зразумей, што Бог з небыцця стварыў іх, і чалавечы род узнік такім самым чынам. Не бойся кáта гэтага, але будзь годным братоў і прымі смерць, каб у час міласэрнасці я знайшла цябе разам з братамі тваімі.

Калі яна яшчэ гаварыла, юнак сказаў: Чаго чакаеце? Я не паслухаюся каралеўскага загаду, я паслухмяны загаду, які быў дадзены айцам нашым праз Майсея. А ты, які выклікаў усе няшчасці габрэяў, напэўна не ўцячэш ад рукі Божай.  

Гэта слова Божае.

РЭСПАНСАРЫЙНЫ ПСАЛЬМ (Пс 17 (16), 1. 5–6. 8 і 15, Р.: 15b)

Рэфрэн: Буду насычацца Тваім абліччам, Пане.

2. Выслухай, Пане, маю справядлівасць, *

пачуй маю просьбу, 

прымі маю малітву *

з вуснаў неілжывых.

Рэфрэн: Буду насычацца Тваім абліччам, Пане.

5. Умацуй мае крокі на Тваіх шляхах, *

каб не пахіснуліся мае ногі. 

6. Я клічу Цябе, бо Ты выслухаеш мяне, Божа; *

схілі вуха Тваё да мяне, пачуй мае словы.

Рэфрэн: Буду насычацца Тваім абліччам, Пане.

8. Сцеражы мяне, як зрэнку вока, *

у цені Тваіх крылаў схавай мяне.

16. Я ў справядлівасці ўбачу Тваё аблічча, *

калі прачнуся, буду насычацца Тваім вобразам.

Рэфрэн: Буду насычацца Тваім абліччам, Пане.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я выбраў вас са свету, каб вы ішлі і прыносілі плён

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 11–28)

Чаму ж ты не пусціў срэбра майго ў абарот

+ Чытанне святога Евангелля паводле Лукі.

У той час:

Езус расказаў прыпавесць, бо Ён быў блізка да Ерузалема, а яны думалі, што зараз з’явіцца Божае Валадарства.

Таму сказаў: Пэўны чалавек шляхетнага паходжання адпраўляўся ў далёкую краіну, каб стаць каралём і вярнуцца. Паклікаўшы дзесяць сваіх слугаў, даў ім дзесяць мінаў і сказаў ім: Зарабляйце, пакуль не вярнуся. Але грамадзяне ненавідзелі яго і адправілі следам за ім пасланцоў, сказаўшы: Не хочам, каб валадарыў над намі.

Калі ж ён стаў каралём і вярнуўся, сказаў паклікаць да сябе тых слуг, якім даў срэбра, каб даведацца, што яны зарабілі. Прыйшоў першы і сказаў: Гаспадáру, твая міна прынесла дзесяць мінаў. І сказаў яму: Выдатна, добры слуга; за тое, што ты ў малым быў верны, валадар над дзесяццю гарадамі.

Прыйшоў і другі, кажучы: Гаспадáру, твая міна прынесла пяць мінаў. І сказаў гэтаму: І ты валадар над пяццю гарадамі. Прыйшоў і іншы, кажучы: Гаспадáру, вось твая міна, якую я трымаў, загарнуўшы ў хустку, бо я баяўся цябе, таму што ты чалавек жорсткі: бярэш чаго не клаў, і жнеш чаго не сеяў. Гаспадáр сказаў яму: Паводле вуснаў тваіх суджу цябе, кепскі слуга. Ты ведаў, што я чалавек жорсткі, бяру чаго не клаў, і жну, чаго не сеяў, чаму ж ты не пусціў срэбра майго ў абарот, каб я прыйшоў і забраў яго з прыбыткам? 

І сказаў тым, хто стаяў побач: Забярыце ў яго міну і аддайце таму, хто мае дзесяць мінаў. І сказалі яму: Гаспадáру, ён ужо мае дзесяць мінаў. Кажу вам, што кожнаму, хто мае, дадзена будзе; а ў таго, хто не мае, адымецца і тое, што мае. А тых ворагаў маіх, якія не хацелі, каб я валадарыў над імі, прывядзіце сюды і забіце іх перада мною. 

Сказаўшы гэта, Езус пайшоў далей, падымаючыся ў Ерузалем. 

Гэта слова Пана.

Чацвер (XXXIII)

ПЕРШАЕ ЧЫТАННЕ (1 Мак 2, 15–29)

Будзем жыць паводле запавету айцоў нашых

Чытанне Першай кнігі Макабэяў.

У тыя дні:

Каралеўскія пасланцы, якія прымушалі да адступніцтва, прыбылі ў горад Мадэйн, каб наладзіць ахвярапрынашэнне. І шмат ізраэльцянаў прыйшло да іх. Сабраліся таксама Матація і ягоныя сыны. Тады звярнуліся каралеўскія пасланцы да Матаціі, кажучы: У гэтым горадзе ты першы, знакаміты і вялікі чалавек, які мае падтрымку сыноў і братоў. Цяпер падыдзі першы і ўчыні тое, што загадвае кароль, як зрабілі ўсе язычнікі, мужы Юды і тыя, хто застаўся ў Ерузалеме. Тады і ты, і твае сыны апынецеся ў ліку каралеўскіх сяброў і разам са сваімі сынамі будзеш ушанаваны срэбрам, золатам і шматлікімі дарамі.

І адказаў Матація, кажучы гучным голасам: Нават калі ўсе народы, якія знаходзяцца пад панаваннем караля, паслухаліся яго і кожны адступіў ад бацькоўскай рэлігіі, згаджаючыся з ягонымі загадамі, я, мае сыны і мае браты будзем жыць паводле запавету айцоў нашых. Барані Бог, каб мы пакінулі Закон і запаведзі. А каралеўскім загадам падпарадкоўвацца не будзем і не адступім ад нашай рэлігіі ні ўправа, ні ўлева.

Як толькі скончыў казаць гэтыя словы, адзін юдэй на вачах усіх падышоў, каб, паводле каралеўскага загаду, прынесці ахвяру на алтар у Мадэйне. І ўбачыў Матація, і напоўніўся руплівасцю, і задрыжэла сэрца ягонае, і запаліўся справядлівым гневам, і падбег, і забіў яго на алтары. Забіў у той момант таксама каралеўскага чалавека, які прымушаў прыносіць ахвяру, а сам алтар зруйнаваў. І напоўніўся руплівасцю аб Законе, як Фінээс зрабіў Замрэю, сыну Салома.

І закрычаў Матація ў горадзе гучным голасам: Кожны, хто рупіцца аб Законе і трымаецца запавету, няхай выходзіць за мною. Тады ён і сыны ягоныя ўцяклі ў горы і пакінулі ўсё, што яны мелі ў горадзе. А многія, хто шукаў справядлівасці і праўды, сышлі ў пустыню і заставаліся там. 

Гэта слова Божае.

РЭСПАНСАРЫЙНЫ ПСАЛЬМ (Пс 50 (49), 1–2. 5–6. 14–15, Р.: 23b)

Рэфрэн: Беззаганнаму ў паводзінах Я адкрыю збаўленне.

1. Прамовіў Пан, Бог над багамі *

і паклікаў зямлю ад усходу да захаду сонца.

2. Бог заззяў з Сіёну,

з дасканалай красы.

Рэфрэн: Беззаганнаму ў паводзінах Я адкрыю збаўленне.

5. Збярыце да Мяне верных Маіх, *

якія праз ахвяру заключылі са Мной запавет.

6. І нябёсы абвесцяць Яго справядлівасць, *

таму што сам Бог — суддзя.

Рэфрэн: Беззаганнаму ў паводзінах Я адкрыю збаўленне.

14. Прынось Богу ахвяру падзякі, *

і выконвай свае абяцанні перад Найвышэйшым.

15. Кліч Мяне ў дзень нядолі, *

Я ўратую цябе, а ты Мяне праславіш.

Рэфрэн: Беззаганнаму ў паводзінах Я адкрыю збаўленне.

СПЕЎ ПЕРАД ЕВАНГЕЛЛЕМ (пар. Пс 95 (94), 8аb)

Акламацыя: Аллелюя, аллелюя, аллелюя.

Не рабіце сёння жорсткімі сэрцы вашыя,

але слухайце голас Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 41–44)

Калі б і ты пазнаў, што служыць для спакою твайго

+ Чытанне святога Евангелля паводле Лукі.

У той час:

Калі Езус наблізіўся да Ерузалема і ўбачыў яго, заплакаў над ім і сказаў: О, калі б і ты ў гэты дзень пазнаў, што служыць для спакою твайго. Але цяпер гэта схавана ад вачэй тваіх. Бо прыйдуць да цябе такія дні, калі ворагі твае абкапаюць цябе валам, і акружаць цябе, і сціснуць з кожнага боку. І зраўнаюць з зямлёю цябе і дзяцей тваіх з табою, і не пакінуць каменя на камені за тое, што ты не пазнаў часу адведзінаў сваіх. 

Гэта слова Пана.

Пятніца (XXXIII)

ПЕРШАЕ ЧЫТАННЕ (1 Мак 4, 36–37. 52–59)

Адбылося пасвячэнне алтара і з радасцю прыносілі ўсеспаленні

Чытанне Першай кнігі Макабэяў.

У тыя дні:

Юда і ягоныя браты сказалі: Вось разбіты ворагі нашы, пойдзем ачысціць і пасвяціць святыню. І сабралася цэлае войска, і пайшлі на гару Сіён. 

Усталі на самым світанні ў дваццаць пяты дзень дзевятага месяца, гэта значыць, месяца кіслеў, сто сорак восьмага года і прынеслі, паводле Закону, ахвяру на новым алтары ўсеспаленняў, які збудавалі. Пасвячэнне ж алтара пры спевах і гранні цытраў, арфаў і цымбалаў адбылося ў той самы дзень, калі язычнікі зняславілі яго. 

Увесь народ упаў на твар і пакланіўся, благаслаўляючы да неба таго, хто паспрыяў ім. Восем дзён святкавалі пасвячэнне алтара і з радасцю прыносілі ўсеспаленні, ахвяры збаўлення і падзякі. Фасад святыні ўпрыгожылі залатымі вянкамі і малымі шчытамі, аднавілі брамы і пакоі для святароў, і паўстаўлялі ў іх дзверы. І сталася вельмі вялікая радасць у народзе, што прыбраная агіда язычнікаў. Тады Юда і браты ягоныя, і ўвесь сход Ізраэля пастанавілі, што дні пасвячэння алтара будуць з радасцю і весялосцю святкавацца ў гэты час штогод, на працягу васьмі дзён,  пачынаючы з дваццаць пятага дня месяца кіслеў.

Гэта слова Божае.

РЭСПАНСАРЫЙНЫ ПСАЛЬМ (1 Кр 29, 10–11аbc. 11d–12а. 12bcd, Р.: пар. 13b)

Рэфрэн: Хвалім Пане, Тваё слаўнае Імя.

10. Будзь праслаўлены, Пане, †

Божа нашага айца, Ізраэля, *

на вякі вечныя.

11. Твая, Пане, узнёсласць і магутнасць, †

слава, прыгажосць і веліч, *

бо ўсё, што ў небе і на зямлі, Тваё.

Рэфрэн: Хвалім Пане, Тваё слаўнае Імя.

Тваё, Пане, валадарства, *

і Ты, як Галава, уздымаешся па-над усім. 

12. Ад Цябе паходзяць *

багацце і слава.

Рэфрэн: Хвалім Пане, Тваё слаўнае Імя.

Ты над усім пануеш. *

У Тваёй руцэ і сіла, і моц.

Твая рука ўзвялічвае *

і ўсё ўмацоўвае.

Рэфрэн: Хвалім Пане, Тваё слаўнае Імя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, — 

і Я ведаю іх, і яны ідуць за Мною. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 19, 45–48)

Вы зрабілі з Божага дома логава злодзеяў

+ Чытанне святога Евангелля паводле Лукі.

У той час:

Езус увайшоў у святыню і пачаў выганяць гандляроў, кажучы ім: Напісана: дом Мой ёсць домам малітвы, а вы зрабілі з яго логава злодзеяў.

І штодня вучыў у святыні. Але першасвятары, і кніжнікі і старэйшыя народу шукалі, як забіць Яго. І не знаходзілі, што ўчыніць Яму, бо ўвесь народ, затаіўшы дыханне, слухаў Яго.

Гэта слова Пана.

Субота (XXXIII)

ПЕРШАЕ ЧЫТАННЕ (1 Мак 6, 1–13)

За зло, якое  ўчыніў у Ерузалеме, у вялікім смутку я паміраю

Чытанне Першай кнігі Макабэяў.

У тыя дні:

Кароль Антыёх праходзіў па верхняй краіне і пачуў, што ў Персіі ёсць горад Элімаіс, вядомы сваім багаццем на срэбра і золата. А ў ім – вельмі багатая святыня, у якой знаходзяцца залатыя шлемы, шчыты і зброя, пакінутыя там Аляксандрам Македонскім, сынам Філіпа, які першы панаваў над грэкамі. І пайшоў ён, і спрабаваў ўзяць горад і абрабаваць яго, але не здолеў, бо пра яго намеры даведаліся жыхары горада. І падняліся на бітву супраць яго, і ён уцёк, і адышоў адтуль з вялікім смуткам, каб вярнуцца ў Бабілён.

А калі ён быў яшчэ ў Персіі, да яго прыбыў пэўны пасланец і паведаміў, што войскі, якія вырушылі ў зямлю Юды, звернуты ў бегства. Лізій жа, які сярод першых выправіўся з моцнымі сіламі, быў прагнаны ад аблічча юдэяў, якія ўзмацніліся за кошт зброі, сілаў, і шматлікіх трафеяў, забраных у разбітага войска. Самі ж юдэі зруйнавалі агіду, пабудаваную на алтары ў Ерузалеме, і абнеслі высокімі мурамі святыню, як і раней, а таксама свой горад Бэт-Шур.  

Калі кароль пачуў гэтыя навіны, ён спалохаўся і моцна ўсхваляваўся. Упаў на свой ложак і занямог з-за смутку, што не сталася так, як ён задумаў.

Заставаўся там шмат дзён, бо глыбокі смутак аднаўляўся ў ім, і ён зразумеў, што памірае. І паклікаў усіх сяброў сваіх, і сказаў ім: Сон пакінуў мяне, а маё сэрца сціснулася ад хвалявання, і сказаў я ў сваім сэрцы: Да якога смутку дайшоў я. У якое хваляванне патрапіў я, той, які быў ласкавы і любімы падчас панавання свайго. Цяпер жа прыгадваю тое зло, якое я ўчыніў у Ерузалеме. Я забраў адтуль ўсё срэбнае і залатое начынне і беспадстаўна паслаў знішчыць жыхароў Юды. Я зразумеў, што з гэтай прычыны напаткала мяне гэтае ліха, і вось у вялікім смутку я паміраю на чужыне. 

Гэта слова Божае.

РЭСПАНСАРЫЙНЫ ПСАЛЬМ (Пс 9, 2–3. 4 і 6. 16 і 19, Р.: пар. 15b)

Рэфрэн: Радавацца буду Божай дапамозе. 

2. Буду дзякаваць Табе, Пане, усім сэрцам, *

абвяшчаць ўсе Твае цуды.

3. Буду радавацца Табе і весяліцца, *

спяваць імені Твайму, Найвышэйшы.

Рэфрэн: Радавацца буду Божай дапамозе. 

4. Калі ворагі мае павернуцца назад, *

то спатыкнуцца і загінуць перад Тваім абліччам.

6. Ты дакарыў народы і знішчыў бязбожніка, *

сцёр іхняе імя на вякі вечныя.

Рэфрэн: Радавацца буду Божай дапамозе. 

16. Народы паўпадалі ў яму, якую выкапалі самі, *

у сетку, што яны схавалі, патрапіла іхняя нага.

19. Бо не заўсёды бедны будзе ў забыцці, *

а надзея ўбогіх ніколі не загіне.

Рэфрэн: Радавацца буду Божай дапамозе.

СПЕЎ ПЕРАД ЕВАНГЕЛЛЕМ (пар. 2 Цім 1, 10b)

Акламацыя: Аллелюя, аллелюя, аллелюя.

Наш Збаўца Езус Хрыстус знішчыў смерць 

і асвятліў праз Евангелле жыццё.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 20, 27–40)

Бог жа не ёсць Богам мёртвых, але жывых 

+ Чытанне святога Евангелля паводле Лукі.

У той час:

Падышлі некаторыя з садукеяў, якія адмаўлялі ўваскрасенне, і спыталіся ў Езуса: Настаўнік, Майсей напісаў нам, што калі ў некага памрэ брат, які меў жонку, і памрэ бяздзетны, то брат ягоны павінен узяць ягоную жонку і ўзбудзіць патомства брату свайму. Было ж сем братоў: першы, узяўшы жонку, памёр бяздзетны. Потым другі, і трэці ўзяў яе, таксама і ўсе сямёра, не пакінуўшы дзяцей, памерлі. Урэшце памерла і жонка. Дык вось, пасля ўваскрасення, катораму з іх яна будзе жонкаю? Бо ў семярых яна была жонкаю. 

Езус сказаў ім: Дзеці гэтага веку жэняцца і выходзяць замуж. А тыя, хто будзе годны таго веку і ўваскрасення з мёртвых, не будуць ні жаніцца, ні выходзіць замуж, ні памерці ўжо не змогуць, бо яны роўныя анёлам і з’яўляюцца сынамі Божымі, будучы сынамі ўваскрасення. А што мёртвыя ўваскрэснуць, і Майсей засведчыў, кажучы пра куст, калі назваў Пана “Богам Абрагама, і Богам Ісака, і Богам Якуба”. Бог жа не ёсць Богам мёртвых, але жывых, бо ўсе для Яго жывуць. 

На гэта сказалі некаторыя з кніжнікаў: Настаўнік, Ты добра сказаў. І ўжо ні пра што не адважваліся распытваць Яго.

Гэта слова Пана.

Панядзелак (XXXIV)

ПЕРШАЕ ЧЫТАННЕ (Дан 1, 1–6. 8–20)

Сярод іх усіх не знайшлося такіх, як Даніэль, Ананія, Місаэль і Азарыя

Пачатак кнігі прарока Даніэля.

У трэці год панавання Ёакіма, караля юдэйскага, прыйшоў Навухаданосар, кароль Бабілёна, да Ерузалема і аблажыў яго. І Пан аддаў у рукі ягоныя Ёакіма, караля юдэйскага, і частку начыння з дому Божага. І павёў іх Навухаданосар у зямлю Шынаар, у дом багоў сваіх, і занёс гэтае начынне ў скарбніцу багоў сваіх.

І сказаў кароль Ашфэназу, кіраўніку сваіх еўнухаў, каб з ліку сыноў Ізраэля, з патомства каралеўскага і шляхетнага прывёў хлопцаў без заганы, прыгожых з выгляду, адораных усякай мудрасцю, абазнаных у навуках і здольных да навучання, якіх можна было б паставіць на службу ў каралеўскім палацы і навучыць іх пісанню і мове халдэяў. І прызначыў ім кароль штодзённую порцыю з каралеўскіх страваў і віна, якое сам піў. Загадаў выхоўваць іх тры гады, каб пасля яны сталі перад абліччам караля. Былі ж сярод гэтых сыноў Юды Даніэль, Ананія, Місаэль і Азарыя. 

Даніэль жа вырашыў у сэрцы сваім не апаганьвацца ежаю караля і віном, якое піў той, і папрасіў кіраўніка еўнухаў, каб дазволіў яму не апаганьвацца. Бог жа даў Даніэлю прыхільнасць і спачуванне ў вачах кіраўніка еўнухаў. І сказаў кіраўнік еўнухаў Даніэлю: Я баюся гаспадара майго, караля, які сам прызначыў вам ежу і пітво. Калі ён пабачыць, што твары вашыя худзейшыя, чым у іншых юнакоў, аднагодкаў вашых, то вы зробіце вінаватай галаву маю перад каралём. І сказаў Даніэль Амелсару, якога кіраўнік еўнухаў паставіў над Даніэлем, Ананіем, Місаэлем і Азарыем: Прашу, выпрабуй нас на працягу дзесяці дзён; няхай даюць нам есці агародніну і ваду для піцця. Тады паглядзіш на твары нашыя і твары юнакоў, якія харчуюцца каралеўскай ежай, і зробіш са сваімі слугамі паводле таго, што ўбачыш. 

Ён паслухаўся гэтай іхняй прапановы і выпрабоўваў іх дзесяць дзён. Пасля ж дзесяці дзён іх твары сталі прыгажэйшымі, а целы – больш мажнымі, чым у юнакоў, якіх кармілі каралеўскай ежай. Тады Амелсар забіраў іхнюю ежу і пітво і даваў ім агародніну. 

І даў Бог гэтым чатыром юнакам веды і ўменні ва ўсякім пісанні і мудрасці, а Даніэлю даў яшчэ разуменне ўсіх бачанняў і сноў. Як скончыліся тыя дні, калі кароль загадаў іх прывесці, кіраўнік еўнухаў прывёў іх да Навухаданосара. Кароль размаўляў з імі, і сярод іх усіх не знайшлося такіх, як Даніэль, Ананія, Місаэль і Азарыя. І сталі яны служыць каралю. Калі кароль пытаўся ў іх наконт кожнай справы, якая патрабавала мудрасці і разумення, ён знаходзіў іх ў дзесяць разоў лепшымі за ўсіх магаў і варажбітоў, якія былі ва ўсім ягоным валадарстве.   

Гэта слова Божае.

РЭСПАНСАРЫЙНЫ ПСАЛЬМ (Дан 3, 52. 53 і 54. 55 і 56, Р.: 52b) 

Рэфрэн: Імя Тваё, Пане, хвалебнае навекі!

52. Благаслаўлёны Ты, Пане, Бог айцоў нашых, *

поўны хвалы і ўзвялічаны навекі.

Благаслаўлёнае святое імя славы Тваёй, *

хвалебнае і ўзвялічанае навекі.

Рэфрэн: Імя Тваё, Пане, хвалебнае навекі!

53. Благаслаўлёны Ты ў святыні Тваёй святой славы, *

праслаўлены і ўзвялічаны навекі.

54. Благаслаўлёны Ты на троне Твайго валадарства, *

праслаўлены і ўзвялічаны навекі.

Рэфрэн: Імя Тваё, Пане, хвалебнае навекі!

55. Благаслаўлёны Ты, які бачыш глыбіні, які сядзіш на Херубінах, *

хвалебны і ўзвялічаны навекі.

56. Благаслаўлёны Ты на скляпенні неба, *

хвалебны і ўзвялічаны навекі.

Рэфрэн: Імя Тваё, Пане, хвалебнае навекі!

СПЕЎ ПЕРАД ЕВАНГЕЛЛЕМ (Мц 24, 42а. 44)

Акламацыя: Аллелюя, аллелюя, аллелюя.

Чувайце і будзьце гатовыя, 

бо Сын Чалавечы прыйдзе ў тую гадзіну, калі вы не думаеце.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 1–4)

Убачыў бедную ўдаву, якая кідала дзве лепты

+ Чытанне святога Евангелля паводле Лукі.

У той час:

Езус паглядзеў і ўбачыў багатых, якія кідалі свае дары ў скарбонку. Убачыў таксама і бедную ўдаву, якая кідала туды дзве лепты, і сказаў: Праўду кажу вам, што гэтая бедная ўдава больш за ўсіх укінула. Бо ўсе яны кідалі дар, маючы лішка, а яна, будучы ў нястачы сваёй, укінула ўвесь пажытак свой, які мела. 

Гэта слова Пана.

Аўторак (XXXIV)

ПЕРШАЕ ЧЫТАННЕ (Дан 2, 31–45)

Бог установіць валадарства, якое не распадзецца навекі. Яно знішчыць усе валадарствы

Чытанне кнігі прарока Даніэля.

У тыя дні:

Даніэль сказаў Навухаданосару: Ты, кароль, бачыў: вось вялікі ідал, велізарны быў гэты ідал, у надзвычайным бляску стаяў насупраць цябе, і выгляд яго быў грозны. Галава гэтага ідала была з чыстага золата, грудзі яго і рукі — са срэбра, жывот і бёдры — з медзі, галені яго — жалезныя, а ногі яго — часткова з жалеза, часткова з гліны. Ты глядзеў, пакуль не адарваўся ад гары камень, хоць яго і не краналі рукі, і ўдарыў ідала ў жалезныя і гліняныя ногі яго, разбіўшы іх на кавалкі. Тады скрышыліся разам жалеза, гліна, медзь, срэбра і золата і сталіся, як мякіна на летніх таках. І вецер панёс іх, і не засталося нават следу пасля іх. А камень, які разбіў ідала, стаў вялікай гарою і напоўніў усю зямлю.

Такі быў сон. А цяпер мы растлумачым яго значэнне каралю. Ты — кароль, кароль над каралямі, якому Бог нябёсаў  даў валадарства, уладу і моц, і славу. І ўсё, дзе б ні жылі сыны чалавечыя, палявыя звяры і нябесныя птушкі, даў у рукі твае і паставіў цябе ўладаром над імі ўсімі. Ты — гэта залатая галава. 

Пасля цябе паўстане іншае валадарства, ніжэйшае, чым тваё. Потым іншае, трэцяе валадарства, што з медзі, якое будзе панаваць над усёю зямлёю. А чацвёртае валадарства будзе моцнае, як жалеза. Бо, як жалеза крышыць і разбівае ўсё, так і яно, як жалеза, скрышыць і разаб’е ўсё. А ступні і пальцы з гліны і часткова з жалеза, якія ты бачыў, азначаюць, што гэта будзе падзеленае валадарства, у якім застанецца пэўная моц жалеза, бо ты бачыў жалеза, змяшанае з глейкай глінай. Як пальцы ног часткова жалезныя, часткова гліняныя, так і валадарства будзе часткова моцным, а часткова крохкім. Жалеза, змяшанае з глейкай глінай, якое ты бачыў, азначае, што яны змяшаюцца праз чалавечае насенне, але не зліюцца адно з адным, як нельга змяшаць жалеза з глінай.

У дні панавання іхняга Бог нябёсаў установіць валадарства, якое не распадзецца навекі. І гэтае валадарства не будзе аддадзена іншаму народу. Яно скрышыць і знішчыць усе тыя валадарствы, а само будзе стаяць навекі, так, як ты бачыў, што ад гары адарваўся камень, хоць яго і не краналі рукі, і скрышыў жалеза, медзь, і гліну, і срэбра, і золата. Вялікі Бог адкрыў каралю, што павінна адбыцца ў будучыні. А сон гэты праўдзівы, і яго тлумачэнне слушнае. 

Гэта слова Божае.

РЭСПАНСАРЫЙНЫ ПСАЛЬМ (Дан 3, 57 і 58. 59 і 60. 61, Р.: 3, 57b)

Рэфрэн: Хваліце і ўзвялічвайце Пана навекі.

57. Благаслаўляйце Пана, усе творы Ягоныя, *

хваліце і ўзвялічвайце Яго навекі.

58. Нябёсы, благаслаўляйце Пана, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

59. Благаслаўляйце Пана, анёлы, *

хваліце і ўзвялічвайце Яго навекі.

60. Благаслаўляйце Пана, усе воды, што пад небам, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

61. Няхай усялякая моц *

благаслаўляе Пана, 

хваліць і ўзвялічвае *

Яго навекі.

Рэфрэн: Хваліце і ўзвялічвайце Пана навекі.

СПЕЎ ПЕРАД ЕВАНГЕЛЛЕМ (Ап 2, 10c)

Акламацыя: Аллелюя, аллелюя, аллелюя.

Будзь верны аж да смерці, — кажа Пан, —

і Я дам табе вянок жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 5–11)

Не застанецца камня на камяні

+ Чытанне святога Евангелля паводле Лукі.

У той час:

Калі некаторыя гаварылі пра святыню, што яна ўпрыгожана каштоўнымі камянямі і дарамі, Езус сказаў: Прыйдуць дні, калі з таго, што вы тут бачыце, не застанецца каменя на камені, які не будзе павалены. 

І спыталіся ў Яго: Настаўнік, калі ж гэта станецца і што будзе знакам, калі гэта павінна адбыцца?  

Ён сказаў: Глядзіце, каб вас не звялі, бо шмат хто прыйдзе пад імем Маім, кажучы «гэта Я», — і: «наблізіўся час». Не ідзіце за імі.  Калі ж пачуеце пра войны і хваляванні, не палохайцеся, бо спачатку гэта павінна адбыцца, але канец не адразу. 

Тады сказаў ім: Паўстане народ на народ, і каралеўства на каралеўства; будуць вялікія землятрусы, а месцамі голад і мор, і жахлівыя з’явы, і вялікія знакі з неба. 

Гэта слова Пана.

Серада (XXXIV)

ПЕРШАЕ ЧЫТАННЕ (Дан, 5, 1–6. 13–14. 16–17. 23–28)

З’явіліся пальцы чалавечай рукі і пісалі

Чытанне кнігі прарока Даніэля.

У тыя дні: 

Кароль Балтазар наладзіў вялізную гасціну для тысячы вяльможаў сваіх і піў віно перад гэтаю тысяччу. Пакаштаваўшы віна, Балтазар загадаў прынесці залатое і срэбнае начынне, якое Навухаданосар, ягоны бацька, забраў з ерузалемскай святыні, каб пілі з яго кароль і вяльможы ягоныя, жонкі і наложніцы ягоныя.

Тады прынеслі залатое начынне, якое было забрана з ерузалемскай святыні. І пілі з яго кароль і вяльможы ягоныя, жонкі і наложніцы ягоныя. Пілі і праслаўлялі сваіх багоў залатых і срэбных,  медных і жалезных, драўляных і каменных.

Але ў той самы момант з’явіліся пальцы чалавечай рукі і пісалі насупраць падсвечніка на тынку сцяны ў каралеўскім палацы, і кароль бачыў кісць рукі, якая пісала. Тады змянілася аблічча караля, і думкі ягоныя ўсхвалявалі яго, і аслаблі суставы бёдраў, і калені сталі біцца адно аб адно.

І прывялі Даніэля да караля, і кароль так прамовіў да яго: Ты Даніэль, які паходзіш з палонных сыноў Юды і якога кароль, мой бацька, прывёў з Юдэі? Я чуў пра цябе, што ты маеш духа багоў і вызначаешся бліскучымі ведамі і нязвыклай мудрасцю. Таксама чуў я, што ты можаш растлумачыць цьмянае і развязаць заблытанае. Калі ж здолееш прачытаць гэты надпіс і растлумачыць мне яго, апрануць цябе ў пурпуру, залаты ланцуг павесяць на шыю табе і будзеш трэцім ва ўладзе над каралеўствам маім.

Тады адказаў Даніэль каралю, кажучы: Падарункі твае няхай застануцца табе, і ўзнагароды твае пакінь іншаму, але надпіс я прачытаю, кароль,  і растлумачу табе яго.

Супраць Пана нябёсаў паўстаў ты. Да цябе прынеслі начынне з дому Ягонага, і ты з вяльможамі сваімі, жонкі твае і наложніцы твае пілі з іх. І хваліў ты багоў срэбных, залатых і медных, жалезных, драўляных і каменных, якія не бачаць, не чуюць і не адчуваюць. Аднак Бога, які мае ў руках сваіх дыханне тваё і ўсе шляхі твае, ты не праславіў. Таму гэта Ім была спаслана кісць рукі, якая выразала надпіс гэты. Зроблены ж вось які надпіс: Мэнэ, мэнэ, тэкель, упарсін. А гэта тлумачэнне словаў: мэнэ — палічыў Бог валадаранне тваё і паклаў яму канец; тэкель — узважылі цябе на вагах, і ты аказаўся занадта лёгкім; пэрэс — падзелена валадарства тваё і аддадзена медыйцам і персам. 

Гэта слова Божае.

РЭСПАНСАРЫЙНЫ ПСАЛЬМ (Дан 3, 62–63. 64–65. 66–67, Р.: 59b)

Рэфрэн: Хваліце і ўзвялічвайце Пана навекі.

62. Благаслаўляйце Пана, сонца і месяц, *

хваліце і ўзвялічвайце Яго навекі.

63. Благаслаўляйце Пана, нябесныя зоркі,

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

64. Благаслаўляйце Пана, усе дажджы і росы, *

хваліце і ўзвялічвайце Яго навекі.

65. Благаслаўляйце Пана, усе вятры,

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

66. Благаслаўляйце Пана, агонь і спёка, *

хваліце і ўзвялічвайце Яго навекі.

67. Благаслаўляйце Пана холад і гарачыня,

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

СПЕЎ ПЕРАД ЕВАНГЕЛЛЕМ (Ап 2, 10c)

Акламацыя: Аллелюя, аллелюя, аллелюя.

Будзь верны аж да смерці, — кажа Пан, —

і Я дам табе вянок жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 12–19)

Усе зненавідзяць вас за імя Маё. Але і волас з галавы вашай не прападзе 

+ Чытанне святога Евангелля паводле Лукі.

У той час:

Езус сказаў сваім вучням: Але раней за ўсё гэта накладуць на вас рукі свае і будуць пераследаваць вас, аддаючы ў сінагогі і ў вязніцы, і паставяць перад каралямі і валадарамі за імя Маё.  І будзе гэта вам на сведчанне. Таму пастанавіце ў сэрцы сваім не клапаціцца наперад, як абараніцца, бо Я дам вам вусны і мудрасць, якой не здолеюць супрацьстаяць ці супярэчыць праціўнікі вашыя. 

Выдаваць вас будуць таксама бацькі, і браты, і родныя, і сябры, а некаторых з вас заб’юць. І ўсе зненавідзяць вас за імя Маё. Але і волас з галавы вашай не прападзе. 

Цярпеннем сваім уратуеце жыццё вашае. 

Гэта слова Пана.

Чацвер (XXXIV)

ПЕРШАЕ ЧЫТАННЕ (Дан 6, 12–28)

Бог паслаў свайго Анёла і закрыў пашчы львам

Чытанне кнігі прарока Даніэля.

У тыя дні:

Мужы прыйшлі і знайшлі Даніэля, які маліўся і прасіў аб літасці свайго Бога. Тады пайшлі яны да караля і нагадалі яму пра каралеўскі наказ: Кароль, ці ж не падпісаў ты наказ, што кожны чалавек, які на працягу трыццаці дзён будзе прасіць аб нечым іншага бога ці чалавека апроч цябе, павінен быць кінуты ў яму да львоў?

У адказ кароль сказаў: Слушны гэты наказ, як закон медыйцаў і персаў, які нельга змяняць.

Тады адказалі яны каралю, кажучы: Даніэль, што з палонных сыноў Юды, не звяртае ўвагі ні на цябе, кароль, ні на твае наказы, якія ты падпісаў, і тры разы ў дзень моліцца сваімі малітвамі.

Калі кароль пачуў гэтыя словы, вельмі засмуціўся і пастанавіў уратаваць Даніэля, і нават да захаду сонца шукаў магчымасці вызваліць яго.

Але тыя мужы паспяшаліся да караля, кажучы: Ведай, кароль, што па закону медыйцаў і персаў ніякі наказ і пастанова, прынятыя каралём, не могуць быць змененыя. Тады кароль загадаў прывесці Даніэля і кінуць яго ў яму да львоў.

Кароль сказаў Даніэлю: Твой Бог, якому ты верна служыш, Ён уратуе цябе. І прынеслі камень, і паклалі над адтулінай у яме, дзе знаходзіліся львы. Кароль жа паставіў пячатку сваю і пячатку вяльможаў, каб нічога не змяняць адносна Даніэля.

Пасля кароль пайшоў у свой палац і пасціў усю ноч. Нават не ўводзілі да яго наложніц, а сон пакінуў яго. Устаў кароль на світанні і пайшоў хутчэй да ямы з ільвамі. Калі ж наблізіўся да ямы, жалобным голасам клікаў Даніэля. І сказаў кароль Даніэлю: Даніэль, слуга жывога Бога, ці твой Бог, якому ты верна служыш, змог уратаваць цябе ад ільвоў? Тады Даніэль адказаў каралю: Кароль, жыві вечна. Мой Бог паслаў свайго Анёла і закрыў пашчы львам, і яны не зрабілі мне крыўды, бо Ён знайшоў мяне нявінным. Таксама і перад табою, кароль, я не зрабіў злачынства. Вельмі радаваўся кароль гэтаму і загадаў дастаць Даніэля з ямы. І дасталі Даніэля з ямы, і не было на ім ніводнай раны, таму што ён паверыў свайму Богу. І загадаў кароль, каб прывялі тых, хто паклёпнічаў на Даніэля. І кінулі іх, і дзяцей іхніх, і жонак іхніх у яму да львоў. І не дасягнулі яны дна, а львы ўжо схапілі іх і скрышылі іхнія косці.

Пасля гэтага кароль Дарый напісаў усім народам, плямёнам і мовам, якія жывуць на ўсёй зямлі: Няхай будзе вялікім ваш спакой. Наказваю гэтым дэкрэтам, каб на ўсёй тэрыторыі майго валадарства пакланяліся Богу Даніэля, бо Ён — Бог жывы і трывае вечна. Яго валадарства не будзе зруйнавана, і панаванне Яго бясконцае. Ён ратуе і вызваляе, чыніць знакі і цуды на зямлі і на небе. Ён уратаваў Даніэля ад моцы львоў.

Гэта слова Божае.

РЭСПАНСАРЫЙНЫ ПСАЛЬМ (Дан 3, 68–69. 70–71. 72–73. 74, Р.: 59b)

Рэфрэн: Хваліце і ўзвялічвайце Пана навекі.

68. Благаслаўляйце Пана, росы ды іней, *

хваліце і ўзвялічвайце Яго навекі.

69. Благаслаўляйце Пана, мароз і холад, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

70. Благаслаўляйце Пана, лёд і снягі, *

хваліце і ўзвялічвайце Яго навекі.

71. Благаслаўляйце Пана, дні і ночы, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

72. Благаслаўляйце Пана, святло і цемра, *

хваліце і ўзвялічвайце Яго навекі.

73. Благаслаўляйце Пана, маланкі і хмары, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

74. Няхай зямля благаслаўляе Пана, *

няхай хваліць Яго і ўзвялічвае навекі.

Рэфрэн: Хваліце і ўзвялічвайце Пана навекі.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя, 

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 20–28)

Ерузалем будзе таптаны язычнікамі, пакуль не скончацца часы язычнікаў

+ Чытанне святога Евангелля паводле Лукі.

У той час:

Езус сказаў сваім вучням: Калі ж убачыце Ерузалем, акружаны войскам, тады ведайце, што наблізілася спусташэнне ягонае. Тады ўсе, хто ў Юдэі, няхай уцякаюць у горы, а хто ў горадзе, няхай выходзяць з яго, і хто ў вёсках, няхай не ўваходзяць у яго, бо гэта дні помсты, каб збылося ўсё напісанае. Гора ж цяжарным і кормячым ў тыя дні, бо вялікі будзе ўціск на зямлі і гнеў на гэты народ. І палягуць ад вастрыя мяча, і будуць забраныя ў палон да ўсіх народаў. А Ерузалем будзе таптаны язычнікамі, пакуль не скончацца часы язычнікаў. 

І будуць знакі на сонцы і месяцы, і зорках, а на зямлі — спалох народаў і замяшанне ад гулу марскога хвалявання. Людзі будуць млець ад страху і ад чакання таго, што прыйдзе на свет, бо захістаюцца моцы нябесныя. І тады ўбачаць Сына Чалавечага, які будзе ісці ў воблаку з моцаю і славаю вялікай. Калі ж гэта пачне адбывацца, тады выпрастайцеся і падыміце галовы вашыя, бо набліжаецца адкупленне вашае.

Гэта слова Пана.

Пятніца (XXXIV)

ПЕРШАЕ ЧЫТАННЕ (Дан 7, 2–14)

Вось разам з аблокамі нябеснымі ішоў нібы Сын Чалавечы

Чытанне кнігі прарока Даніэля.

Я, Даніэль, бачыў у начной візіі. Вось чатыры вятры нябесныя ўсхвалявалі вялікае Мора, і чатыры вялізныя жывёлы падымаліся з мора, адрозныя адна ад адной. 

Першая была, як ільвіца, і мела арліныя крылы. Я глядзеў, пакуль не вырвалі ёй крылы; і была ўзнята над зямлёю, і стала на ногі, нібы чалавек, і далі ёй чалавечае сэрца. 

І вось іншая жывёла, другая, падобная да мядзведзя, паўстала на адным баку, і паміж зубамі ў пашчы яе былі тры і́клы; і сказалі ёй так: Устань і пажырай шмат мяса. 

Пасля гэтага глядзеў я, і вось іншая, падобная да леапарда жывёла, якая мела чатыры птушыныя крылы па-над сабою, і чатыры галавы было ў яе; і была дадзена ёй улада. 

Пасля гэтага бачыў я ў начной візіі, і вось чацвёртая жывёла, грозная, і жахлівая, і надзвычай моцная. Былі ў яе вялікія жалезныя зубы, яна пажырала і руйнавала, а рэшткі таптала сваімі нагамі. Яна не нагадвала іншых жывёлаў, якіх бачыў я перад ёю, і мела дзесяць рагоў. Калі я прыглядаўся да рагоў, іншы малы рог вырас пасярод іх, а тры папярэднія рогі былі вырваныя перад ім. І вось вочы, нібы чалавечыя вочы, былі на гэтым рагу, і вусны, якія казалі ганарыста.

Я бачыў, як ставілі троны, і Старадаўні сеў. Адзенне Ягонае было белае, як снег, а валасы на галаве Ягонай, як чыстая воўна. Трон Ягоны быў, як полымя агню, а колы, як палаючы агонь. Вогненая рака разлівалася і выцякала ад Яго. Тысячы тысячаў служылі Яму, і дзесяць тысяч дзесяткаў тысяч стаялі перад Ім. Суд сеў, і разгарнуліся кнігі. Я глядзеў далей і ўбачыў, што з-за шуму ганарыстых словаў, якія казаў рог, была забіта жывёла, і загінула цела яе, і было аддадзена на спаленне агнём. А ў іншых жывёлаў забрана была ўлада і працягласць жыцця ім вызначылі да часу і да пары.

Бачыў я ў начных візіях: вось разам з аблокамі нябеснымі ішоў нібы Сын Чалавечы, наблізіўся Ён да Старадаўняга, і быў падведзены да Яго. І дадзена Яму была ўлада, і гонар, і валадарства. І ўсе народы, плямёны і мовы служылі Яму. Улада Ягоная — вечная ўлада, якая не адымецца. І валадарства Ягонае не будзе знішчана.

Гэта слова Божае.

РЭСПАНСАРЫЙНЫ ПСАЛЬМ (Дан 3, 75–76. 77–78. 79–80. 81, Р.: 59b)

Рэфрэн: Хваліце і ўзвялічвайце Пана навекі.

75. Благаслаўляйце Пана, горы і ўзгоркі, *

хваліце і ўзвялічвайце Яго навекі. 

76. Благаслаўляйце Пана, усе расліны зямлі, *

хваліце і ўзвялічвайце Яго навекі. 

Рэфрэн: Хваліце і ўзвялічвайце Пана навекі.

77. Благаслаўляйце Пана, крыніцы, *

хваліце і ўзвялічвайце Яго навекі. 

78. Благаслаўляйце Пана, моры і рэкі, *

хваліце і ўзвялічвайце Яго навекі. 

Рэфрэн: Хваліце і ўзвялічвайце Пана навекі.

79. Благаслаўляйце Пана, кіты і ўсё, што плавае па водах, *

хваліце і ўзвялічвайце Яго навекі. 

80. Благаслаўляйце Пана, усе нябесныя птушкі, *

хваліце і ўзвялічвайце Яго навекі. 

Рэфрэн: Хваліце і ўзвялічвайце Пана навекі.

81. Благаслаўляйце Пана, *

усе звяры і жывёлы, 

хваліце і ўзвялічвайце *

Яго навекі. 

Рэфрэн: Хваліце і ўзвялічвайце Пана навекі.

СПЕЎ ПЕРАД ЕВАНГЕЛЛЕМ (Лк 21, 28)

Акламацыя: Аллелюя, аллелюя, аллелюя.

Выпрастайцеся і падыміце галовы вашыя, 

бо набліжаецца адкупленне вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 29–33)

Калі ўбачыце, што гэта адбываецца, ведайце, што наблізілася Валадарства Божае

+ Чытанне святога Евангелля паводле Лукі.

У той час:

Езус сказаў сваім вучням: Паглядзіце на смакоўніцу і на ўсе дрэвы. Калі яны ўжо распускаюцца, то, убачыўшы гэта, ведаеце самі, што ўжо блізка лета. Так і вы, калі ўбачыце, што гэта адбываецца, ведайце, што наблізілася Валадарства Божае. Сапраўды кажу вам, не міне пакаленне гэтае, як усё збудзецца. Неба і зямля пройдуць, слова ж Маё не праміне.

Гэта слова Пана.

Субота (XXXIV)

ПЕРШАЕ ЧЫТАННЕ (Дан 7, 15–27)

Валадарства і ўлада будуць дадзены народу святых Найвышэйшага

Чытанне кнігі прарока Даніэля.

Я, Даніэль, адчуў, што затрапятаў дух мой з-за гэтага, і ўбачанае ў маёй галаве спалохала мяне. Я падышоў да аднаго з тых, хто стаяў поруч, і спытаўся ў яго пра сапраўднае значэнне ўсяго гэтага. Ён сказаў мне і растлумачыў значэнне візіі: Гэтыя чатыры вялікія жывёлы — гэта чатыры валадарствы, якія паўстануць з зямлі. Але валадарства прымуць святыя Бога Найвышэйшага  і атрымаюць валадарства назаўсёды і на вякі вякоў.

Пасля гэтага я пажадаў дакладна даведацца пра чацвёртую жывёлу, якая моцна адрознівалася ад усіх іншых і была надзвычай жахлівай, мела жалезныя зубы і медныя кіпцюры, пажырала і руйнавала, а рэшткі таптала сваімі нагамі; і пра дзесяць рагоў, якія былі ў яе на галаве, і пра іншы рог, які вырас і перад якім выпалі тры рогі; і пра той рог, які здаваўся большым за астатнія і меў вочы і вусны, што казалі ганарыста. Я глядзеў, і вось рог той падняў вайну супраць святых і перамагаў іх, пакуль не прыйшоў Старадаўні, і суд быў аддадзены святым Найвышэйшага, і настаў час, каб валадарствам авалодалі святыя. 

І так сказаў ён: Чацвёртая жывёла будзе чацвёртым валадарствам на зямлі, якое стане большым за ўсе валадарствы і будзе пажыраць ўсю зямлю, таптаць і руйнаваць яе. А дзесяць рагоў — гэта дзесяць каралёў валадарства; і іншы паўстане пасля іх, і будзе адрознівацца ад папярэдніх, і скіне трох каралёў. Ён будзе казаць словы супраць Найвышэйшага і будзе нішчыць святых Найвышэйшага і лічыць, што можа змяніць часы і Закон, і святыя аддадзены будуць у рукі ягоныя на час, часы і палову часу. Аднак адбудзецца суд, і адабрана будзе ўлада ў яго, каб ён згінуў і быў знішчаны дашчэнту. А валадарства, і ўлада, і мноства валадарстваў, што ёсць пад усім небам, будуць дадзены народу святых Найвышэйшага, валадарства якога — вечнае валадарства, і ўсе каралі будуць з паслухмянасцю служыць Яму.  

Гэта слова Божае.

РЭСПАНСАРЫЙНЫ ПСАЛЬМ (Дан 3, 82–83. 84–85. 86–87, Р.: 59b)

Рэфрэн: Хваліце і ўзвялічвайце Пана навекі.

82. Благаслаўляйце Пана, чалавечыя сыны, *

хваліце і ўзвялічвайце Яго навекі. 

83. Няхай Ізраэль благаслаўляе Пана, *

хваліць і ўзвялічвае Яго навекі.

Рэфрэн: Хваліце і ўзвялічвайце Пана навекі.

84. Благаслаўляйце Пана, святары Ягоныя, *

хваліце і ўзвялічвайце Яго навекі. 

85. Благаслаўляйце Пана, слугі Ягоныя, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

86. Благаслаўляйце Пана, духі і душы справядлівых, *

хваліце і ўзвялічвайце Яго навекі.

87. Благаслаўляйце Пана, святыя і пакорныя сэрцам, *

хваліце і ўзвялічвайце Яго навекі.

Рэфрэн: Хваліце і ўзвялічвайце Пана навекі.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся, 

каб маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 34–36)

Чувайце, каб вы маглі пазбегнуць усяго таго, што павінна адбыцца

+ Чытанне святога Евангелля паводле Лукі.

У той час:

Езус сказаў сваім вучням: Зважайце ж на сябе, каб сэрцы вашыя не былі абцяжараныя пахмеллем і п’янствам, і жыццёвымі клопатамі, і каб дзень той не застаў вас неспадзявана, як пастка. Бо ён прыйдзе на ўсіх, хто жыве на паверхні ўсёй зямлі. Дык чувайце ўвесь час і маліцеся, каб вы маглі пазбегнуць усяго таго, што павінна адбыцца, і стаць перад Сынам Чалавечым.

Гэта слова Пана.

НАЙСВЯЦЕЙШАЙ ТРОЙЦЫ
Урачыстасць

Год А

ПЕРШАЕ ЧЫТАННЕ (Зых  34, 4b–6. 8–9)

Пан, Пан Бог міласэрны і літасцівы

Чытанне кнігі Зыходу.

У тыя дні:

Майсей, устаўшы з самае раніцы, узышоў на гару Сінай, як загадаў яму Пан. І ўзяў у рукі свае дзве каменныя табліцы. І сышоў Пан у воблаку, і стаў там паблізу яго, і ён абвясціў імя Пана.  І прайшоў Пан перад ім і ўсклікнуў: Пан, Пан Бог міласэрны і літасцівы, доўгацярплівы і шматміласцівы, і праўдзівы. 

Майсей адразу ўпаў на зямлю і пакланіўся Богу, і сказаў: Калі я знайшоў упадабанне ў вачах Тваіх, Пане, то няхай пройдзе Пан сярод нас, бо народ гэты цвёрдага карку; даруй беззаконні нашыя і грахі нашыя і зрабі нас спадчынай Тваёй.

Гэта слова Божае.

РЭСПАНСАРЫЙНЫ ПСАЛЬМ (Дан 3, 52. 53 і 54. 55 і 56, Р.: 52b) 

Рэфрэн: Імя Тваё, Пане, хвалебнае і ўзвялічанае навекі!

52. Благаслаўлёны Ты, Пане, Бог айцоў нашых, *

поўны хвалы і ўзвялічаны навекі.

Благаслаўлёнае святое імя славы Тваёй, *

хвалебнае і ўзвялічанае навекі.

Рэфрэн: Імя Тваё, Пане, хвалебнае і ўзвялічанае навекі!

53. Благаслаўлёны Ты ў святыні Тваёй святой славы, *

праслаўлены і ўзвялічаны навекі.

54. Благаслаўлёны Ты на троне Твайго валадарства, *

праслаўлены і ўзвялічаны навекі.

Рэфрэн: Імя Тваё, Пане, хвалебнае і ўзвялічанае навекі!

55. Благаслаўлёны Ты, які бачыш глыбіні, які сядзіш на Херубінах, *

хвалебны і ўзвялічаны навекі.

56. Благаслаўлёны Ты на скляпенні неба, *

хвалебны і ўзвялічаны навекі.

Рэфрэн: Імя Тваё, Пане, хвалебнае і ўзвялічанае навекі!

ДРУГОЕ ЧЫТАННЕ (2 Кар 13, 11–13)

Ласка Пана Езуса Хрыста і любоў Бога, і еднасць Духа Святога

Чытанне Другога паслання святога апостала Паўла да Карынцянаў.

Браты, радуйцеся, будзьце дасканалымі, суцяшайцеся, будзьце аднадумцамі, жывіце ў спакоі, і Бог любові і міру будзе з вамі.

Вітайце адзін аднаго святым пацалункам.

Вітаюць вас усе святыя.

Ласка Пана Езуса Хрыста і любоў Бога, і еднасць Духа Святога з усімі вамі.    

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 16–18)

Паслаў Бог Сына свайго, каб свет быў збаўлены праз Яго

+ Чытанне святога Евангелля паводле Яна.

Бо так палюбіў Бог свет, што аддаў Сына свайго Адзінароднага, каб кожны, хто верыць у Яго, не загінуў, але меў жыццё вечнае. Бо не паслаў Бог Сына свайго ў свет, каб судзіць свет, але каб свет быў збаўлены праз Яго. Хто верыць у Яго, не будзе асуджаны, а хто не верыць, той ужо асуджаны, таму што не паверыў у імя Адзінароднага Сына Божага.

Гэта слова Пана.

НАЙСВЯЦЕЙШАЙ ТРОЙЦЫ
Урачыстасць

Год B

ПЕРШАЕ ЧЫТАННЕ (Дрг 4, 32–34. 39–40)

Пан ёсць Богам на небе ў вышыні і на зямлі ўнізе, і няма іншага 

Чытанне кнігі Другазаконня.

Майсей сказаў народу:

Спытайся ў даўніх часоў, якія былі перад табою, ад таго дня, калі Бог стварыў чалавека на зямлі; ад аднаго краю нябёсаў аж да другога, ці было некалі штосьці такое вялікае, як гэта, і ці было вядома штосьці падобнае? Ці чуў народ голас Божы, які гаварыў з агня, як ты чуў, і застаўся жывы? Або ці спрабаваў некалі Бог прыйсці і выбраць сабе народ паміж іншага народу праз выпрабаванні, знакі і цуды, і вайну, моцнаю рукою і ўзнятым плячом, і праз чыны страшныя — праз усё тое, што зрабіў для вас Пан, Бог ваш, перад вашымі вачыма ў Егіпце?

Таму ведай цяпер і захоўвай у сэрцы сваім, што Пан ёсць Богам на небе ў вышыні і на зямлі ўнізе, і няма іншага. Захоўвай Яго пастановы і Яго запаведзі, што я наказваю табе сёння, каб добра было табе і тваім сынам пасля цябе, каб  доўгі быў твой век на зямлі, якую на ўсе дні дае табе Пан, твой Бог.  

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 6 і 9. 18–19. 20 і 22, Р.: 12b)

Рэфрэн: Шчаслівы народ, які Пан выбраў сабе ў спадчыну.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Шчаслівы народ, які Пан выбраў сабе ў спадчыну.

6. Словам Пана створаны — нябёсы, *

дыханнем Яго вуснаў — уся іхняя моц.

9. Бо Ён прамовіў — і сталася, *

Ён загадаў — і з’явілася.

Рэфрэн: Шчаслівы народ, які Пан выбраў сабе ў спадчыну.

18. Вось вока Пана над тымі, хто Яго баіцца *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Пан выбраў сабе ў спадчыну.

20. Душа наша чакае Пана: *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Пан выбраў сабе ў спадчыну.

ДРУГОЕ ЧЫТАННЕ (Рым 8, 14–17)

Прынялі Духа ўсынаўлення, у якім мы клічам: Абба, Ойча

Чытанне Паслання святога апостала Паўла да Рымлянаў.

Браты:

Усе, каго вядзе Дух Божы, — гэта Сыны Божыя. Бо вы не прынялі духа няволі, каб зноў баяцца, але прынялі Духа ўсынаўлення, у якім мы клічам: Абба, Ойча! Гэты самы Дух сведчыць духу нашаму, што мы дзеці Божыя. А калі дзеці, то і спадкаемцы. Спадкаемцы Божыя, спадкаемцы разам з Хрыстом, калі толькі мы церпім разам з Ім, каб разам з Ім і ўславіцца.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц  28, 16–20)

Хрысціце іх у імя Айца і Сына, і Духа Святога

+ Чытанне святога Евангелля паводле Мацвея.

У той час:

Адзінаццаць вучняў пайшлі ў Галілею на гару, куды загадаў ім Езус. І калі Яго ўбачылі, пакланіліся Яму, але некаторыя засумняваліся. Тады Езус наблізіўся да іх і сказаў ім:

Дадзена Мне ўсялякая ўлада на небе і на зямлі. Дык ідзіце і навучайце ўсе народы, і хрысціце іх у імя Айца і Сына, і Духа Святога. Вучыце іх захоўваць усё, што Я загадаў вам. І вось Я з вамі ва ўсе дні аж да сканчэння веку.

Гэта слова Пана.

НАЙСВЯЦЕЙШАЙ ТРОЙЦЫ
Урачыстасць

Год C

ПЕРШАЕ ЧЫТАННЕ (Прып 8, 22–31)

Перад стварэннем зямлі  Мудрасць была ўстаноўлена

Чытанне кнігі Прыпавесцяў Саламона.

Так кажа Мудрасць Божая:

Пан стварыў мяне на пачатку шляху свайго, 

перад дзеямі сваімі, спрадвеку. 

Адвеку я была ўстаноўлена, 

ад пачатку, перад стварэннем зямлі. 

Я нарадзілася, калі не было яшчэ ні бездані, 

ні крыніц, поўных вады. 

Перш, чым былі пастаўлены горы, 

раней за пагоркі я нарадзілася,

калі яшчэ не стварыў Ён ні зямлі, ні палёў, 

ні першых пылінак сусвету. 

Калі ўмацоўваў нябёсы, я была там. 

Калі крэсліў скляпенне над паверхняю бездані, 

калі ўсталёўваў уверсе аблокі, 

калі мацаваў крыніцы бездані, 

калі вызначаў межы мору, 

каб воды не выходзілі па-за берагі яго, 

калі закладваў асновы зямлі, 

тады была пры Ім, як майстар, 

была штодня Яго ўпадабаннем, 

весялілася перад Яго абліччам увесь час, 

весялілася на зямным коле Яго,

і радасць мая была з чалавечымі сынамі. 

Гэта слова Божае.

РЭСПАНСАРЫЙНЫ ПСАЛЬМ (Пс  8, 4–5. 6–7. 8–9, Р.: 2а)

Рэфрэн: Пане, Божа наш, якое велічнае імя Тваё!

4. Калі я бачу Твае нябёсы, справу пальцаў Тваіх, *

месяц і зоркі, якія Ты ўмацаваў: 

5. то чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Пане, Божа наш, якое велічнае імя Тваё!

6. Ты ўчыніў яго мала меншым ад анёлаў, *

славаю і веліччу ўвянчаў яго.

7. Паставіў яго валадаром над справай рук Тваіх, *

усё паклаў яму пад ногі.

Рэфрэн: Пане, Божа наш, якое велічнае імя Тваё!

8. Авечак і жывёлу ўсялякую *

і звяроў дзікіх, 

9. птушак нябесных і рыбу марскую, *

і ўсё, што ходзіць сцежкамі марскімі.

Рэфрэн: Пане, Божа наш, якое велічнае імя Тваё!

ДРУГОЕ ЧЫТАННЕ (Рым 5, 1–5)

Любоў Божая вылілася ў сэрцы нашыя праз Духа

Чытанне Паслання святога апостала Паўла да Рымлянаў.

Браты:

Апраўданыя паводле веры, мы маем мір з Богам праз Пана нашага Езуса Хрыста, праз якога, дзякуючы веры, мы атрымалі доступ да той ласкі, у якой трываем і ганарымся надзеяй на славу Божую. 

І не толькі гэтым, але ганарымся і ўціскам, ведаючы, што ўціск нараджае вытрываласць, вытрываласць жа — выпрабаваную цноту, выпрабаваная цнота ж — надзею, а надзея не ганьбіць, бо любоў Божая вылілася ў сэрцы нашыя праз Духа Святога, які дадзены нам. 

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 12–15)

Усе, што мае Айцец, гэта маё; Дух з Майго возьме і абвесціць вам

+ Чытанне святога Евангелля паводле Яна.

У той час:

Езус сказаў сваім вучням: Яшчэ шмат чаго маю сказаць вам, але цяпер вам гэтага не знесці. Калі ж прыйдзе Ён, Дух праўды, навучыць вас усёй праўдзе. Бо не ад сябе будзе прамаўляць, а будзе казаць вам усё, што пачуў, і будучыню абвесціць вам. Ён уславіць Мяне, бо ад Майго возьме і абвесціць вам.

Усе, што мае Айцец, гэта маё. Таму Я сказаў вам, што з Майго возьме і абвесціць вам.

Гэта слова Пана.

НАЙСВЯЦЕЙШАГА ЦЕЛА І КРЫВІ ХРЫСТА
Урачыстасць

Год А

ПЕРШАЕ ЧЫТАННЕ (Дрг 8, 2–3. 14b–16а)

Карміў цябе маннаю, якой не ведаў ты і не ведалі продкі твае

Чытанне кнігі Другазаконня.

Майсей сказаў народу:

Памятай увесь шлях, якім вёў цябе Пан, Бог твой, па пустыні гэтыя сорак гадоў, каб скарыць цябе і выпрабаваць, і пазнаць, што ў сэрцы тваім, ці будзеш захоўваць запаведзі, ці не. Ён скарыў цябе, мучаў цябе голадам і карміў цябе маннаю, якой не ведаў ты і не ведалі продкі твае, каб паказаць табе, што не адным хлебам жыве чалавек, але кожным словам, якое выходзіць з вуснаў Пана, жыве чалавек. Не забывай Пана Бога твайго, які вывеў цябе з зямлі егіпецкай, з дому няволі. Які быў тваім правадыром у пустыні вялікай і страшнай, дзе змей ядавіты і скарпіён, і зямля бязводная. Ён здабыў для цябе ваду са скалы крамянёвай. Карміў цябе ў пустыні маннаю, якой не ведалі продкі твае.

Гэта слова Божае.

РЭСПАНСАРЫЙНЫ ПСАЛЬМ (Пс 147, 12–13. 14–15. 19–20, Р.: 12а)

Рэфрэн: Хвалі, Ерузалем, Пана.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх. 

Рэфрэн: Хвалі, Ерузалем, Пана.

Або: Аллелюя.

14. Ён усталёўвае мір на тваіх межах, *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Хвалі, Ерузалем, Пана.

Або: Аллелюя.

21. Ён абвясціў слова сваё Якубу, *

пастановы свае і прысуды Ізраэлю.

22. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана.

Або: Аллелюя.

ДРУГОЕ ЧЫТАННЕ (1 Кар 10, 16–17)

Адзін ёсць хлеб, адно цела — мы многія

Чытанне Першага паслання святога апостала Паўла да Карынцянаў.

Браты:

Келіх благаслаўлення, які благаслаўляем, ці не з’яўляецца ўдзелам у крыві Хрыста? Хлеб, які ламаем, ці ж не з’яўляецца ўдзелам у Целе Хрыста? Адзін ёсць хлеб, адно цела — мы многія. Бо мы ўсе саўдзельнікі аднаго хлеба.

Гэта слова Божае.

СЕКВЕНЦЫЯ 

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос. 

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 51–58)

Цела Маё — праўдзівы спажытак, а кроў Мая — праўдзівы напой 

+ Чытанне святога Евангелля паводле Яна.

У той час:

Езус сказаў юдэям: Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Юдэі спрачаліся паміж сабою, кажучы: Як Ён можа даць нам есці сваё цела?

Езус сказаў ім: Сапраўды, сапраўды кажу вам: калі не будзеце есці цела Сына Чалавечага і піць крыві Ягонай, не будзеце мець у сабе жыцця. Хто есць Маё цела і п’е Маю кроў, мае жыццё вечнае, і Я ўваскрашу яго ў апошні дзень.

Бо цела Маё — праўдзівы спажытак, а кроў Мая — праўдзівы напой. Хто есць Маё цела і п’е Маю кроў, ува Мне ёсць, а Я — у ім.

Як паслаў Мяне жывы Айцец, і Я жыву Айцом, так і той, хто есць Мяне, будзе жыць Мною. Гэта той хлеб, які сышоў з неба, а не той, які елі айцы вашыя і памерлі. Хто есць хлеб гэты, будзе жыць навекі.

Гэта слова Пана.

НАЙСВЯЦЕЙШАГА ЦЕЛА І КРЫВІ ХРЫСТА
Урачыстасць

Год B

ПЕРШАЕ ЧЫТАННЕ (Зых 24, 3–8)

Гэта кроў запавету, які Пан заключыў з вамі

Чытанне кнігі Зыходу.

У тыя дні:

Прыйшоў Майсей з гары і пераказаў народу ўсе словы Пана і ўсе Яго пастановы. І ўвесь народ адказаў аднагалосна: Усе словы, якія сказаў Пан, выканаем.

І напісаў Майсей усе словы Пана. А ўстаўшы рана, пабудаваў ахвярнік пад гарою і дванаццаць слупоў паводле дванаццаці плямёнаў Ізраэля. І паслаў юнакоў,  сыноў Ізраэля, каб яны прынеслі Пану ахвяру ўсеспалення і мірную ахвяру з маладых быкоў.

І ўзяў Майсей палову крыві, і наліў яе ў місы, а другую палову крыві выліў на ахвярнік. Потым узяў кнігу Запавету і прачытаў уголас людзям, і сказалі яны: Усё, што сказаў Пан, зробім, і будзем паслухмянымі.

Майсей узяў кроў, акрапіў народ і сказаў: Гэта кроў запавету, які Пан заключыў з вамі паводле ўсіх гэтых слоў.

Гэта слова Божае.

РЭСПАНСАРЫЙНЫ ПСАЛЬМ (Пс 116B (115), 12–13. 15 і 16bc. 17–18, Р.: 13)

Рэфрэн: Келіх збаўлення ўзніму і буду заклікаць імя Пана.

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана. 

Рэфрэн: Келіх збаўлення ўзніму і буду заклікаць імя Пана.

Або: Аллелюя.

15. Каштоўная ў вачах Пана *

смерць Яго святых.

16. Я слуга Твой, сын слугі Тваёй, *

Ты разарваў мае кайданы.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

17. Я прынясу Табе ахвяру хвалы *

і буду заклікаць імя Пана.

18. Выканаю свае абяцанні для Пана *

перад усім Яго народам.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

ДРУГОЕ ЧЫТАННЕ (Гбр 9, 11–15)

Кроў Хрыста ачысціць нашае сумленне

Чытанне Паслання святога апостала Паўла да Тэсаланікійцаў.

Браты:

Хрыстус, прыйшоўшы як Першасвятар будучых дабротаў, праз большую і дасканалейшую нерукатворную скінію, гэта значыць не з гэтага свету, і не праз кроў казлоў і быкоў, а праз сваю Кроў раз і назаўсёды ўвайшоў ў Святое Святых,  здабыўшы вечнае адкупленне.

Бо, калі кроў казлоў і быкоў, і попел ялаўкі праз пасыпанне асвячае апаганеных, каб чыстым стала цела, то наколькі ж больш Кроў Хрыста, які праз вечнага Духа сябе самога ахвяраваў як беззаганнага Богу, ачысціць нашае сумленне ад мёртвых учынкаў дзеля служэння жывому Богу.

І таму Ён стаў Пасрэднікам Новага Запавету, каб праз смерць, якая была дзеля адкуплення ад злачынстваў, учыненых у першым запавеце, атрымалі абяцанае тыя, хто пакліканы да вечнай спадчыны. 

Гэта слова Божае.

СЕКВЕНЦЫЯ 

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос. 

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 14, 12–16. 22–26)

Гэта Цела Маё. Гэта Мая Кроў

+ Чытанне святога Евангелля паводле Марка.

У першы дзень Праснакоў, калі ахвяравалі Пасху, кажуць Езусу вучні Ягоныя: Дзе хочаш, каб мы пайшлі і прыгатавалі Табе з’есці Пасху. І пасылае дваіх з вучняў сваіх і кажа ім: Ідзіце ў горад; там сустрэне вас чалавек, які будзе несці збан вады. Ідзіце за ім і там, куды ўвойдзе, скажаце гаспадару дому: Настаўнік кажа: дзе святліца, у якой Я мог бы з’есці Пасху з вучнямі Маімі? І ён пакажа вам вялікі верхні пакой, засланы і падрыхтаваны; там прыгатуеце нам. І пайшлі вучні Ягоныя, і прыйшлі ў горад, і знайшлі, як сказаў ім; і прыгатавалі Пасху. 

І калі яны елі, Езус, узяўшы хлеб, благаславіў, ламаў і даваў ім, кажучы: Бярыце, гэта Цела Маё. І, узяўшы келіх, падзякаваў і даў ім; і пілі з яго ўсе. І сказаў ім: Гэта Мая Кроў запавету, якая за многіх праліваецца. Сапраўды кажу вам, што ўжо не буду піць ад плоду вінаграднай лазы да таго дня, калі буду піць яго новым у Валадарстве Божым. І, праспяваўшы гімн, яны пайшлі на гару Аліўную.

Гэта слова Пана.

НАЙСВЯЦЕЙШАГА ЦЕЛА І КРЫВІ ХРЫСТА
Урачыстасць

Год C

ПЕРШАЕ ЧЫТАННЕ (Быц 14, 18–20)

Вынес хлеб і віно

Чытанне кнігі Быцця.

У тыя дні:

Мэльхізэдэк, кароль Салема, вынес хлеб і віно. А паколькі ён быў святаром Найвышэйшага Бога, благаславіў Абрама, кажучы: 

Няхай будзе бласлаўлёны Абрам Богам Найвышэйшым, 

Стварыцелем неба і зямлі. 

Няхай будзе бласлаўлёны Найвышэйшы Бог, 

які аддаў у твае рукі ворагаў тваіх. 

Абрам даў яму дзесятую частку з усяго.

Гэта слова Божае.

РЭСПАНСАРЫЙНЫ ПСАЛЬМ (Пс 110 (109), 1. 2. 3. 4, Р.: 4bc)

Рэфрэн: Ты святар навекі на ўзор Мэльхізэдэка.

1. Пан сказаў майму Пану: *

Сядай праваруч мяне, 

пакуль не пакладу ворагаў Тваіх *

да падножжа Твайго.

Рэфрэн: Ты святар навекі на ўзор Мэльхізэдэка.

2. Жазло сілы Тваёй спашле Пан з Сіёну: *

будзеш валадарыць сярод ворагаў Тваіх.

Рэфрэн: Ты святар навекі на ўзор Мэльхізэдэка.

3. З Табою панаванне ў дзень Тваёй моцы, *

у бляску святасці, 

з улоння перад світаннем *

нарадзіў Цябе.

Рэфрэн: Ты святар навекі на ўзор Мэльхізэдэка.

4. Пан прысягнуў і не пашкадуе: *

Ты святар навекі на ўзор Мэльхізэдэка.

Рэфрэн: Ты святар навекі на ўзор Мэльхізэдэка.

ДРУГОЕ ЧЫТАННЕ (1 Кар 11, 23–26)

Кожны раз, калі будзеце есці і піць з гэтага келіха, абвяшчайце смерць Пана

Чытанне Першага паслання святога апостала Паўла да Карынцянаў.

Браты:

Я прыняў ад Пана тое, што і вам перадаў, што Пан Езус у тую ноч, у якую быў выданы, узяў хлеб, падзякаваў, паламаў і сказаў: Гэта Цела Маё, якое за вас будзе выдана. Гэта чыніце на Маю памяць. Таксама ўзяў пасля вячэры келіх і сказаў: Гэта ёсць келіх Новага Запавету ў Крыві Маёй. Кожны раз, калі Яго будзеце піць, чыніце гэта на Маю памяць.

Кожны раз, калі будзеце есці гэты хлеб і піць з гэтага келіха, абвяшчайце смерць Пана, пакуль Ён не прыйдзе.  

Гэта слова Божае.

СЕКВЕНЦЫЯ 

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос. 

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 11b–17)

І елі, і насыціліся ўсе 

+ Чытанне святога Евангелля паводле Лукі.

У той час:

Езус гаварыў людзям пра Валадарства Божае і аздараўляў тых, каму было патрэбнае аздараўленне. А дзень пачаў хіліцца да вечара. І прыступіўшы да Яго, Дванаццаць казалі Яму: Адпусці людзей, каб яны пайшлі ў навакольныя вёскі і пасяленні, дзе знойдуць начлег і ежу, бо мы тут у пустынным месцы. Але Ён сказаў ім: Вы дайце ім есці. Яны сказалі: У нас няма больш пяці хлябоў і дзвюх рыбін; хіба што пойдзем купім ежы на ўвесь гэты люд? 

Было ж каля пяці тысяч чалавек. Але Ён сказаў вучням сваім: Загадайце ім сесці групамі па пяцьдзясят чалавек. І зрабілі так, і пасадзілі ўсіх. 

А Ён, узяўшы пяць хлябоў і дзве рыбіны і паглядзеўшы на неба, благаславіў іх і паламаў, і даваў вучням, каб раздавалі людзям. 

І елі, і насыціліся ўсе; і рэшты кавалкаў сабрана было дванаццаць кашоў. 

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА
Урачыстасць

Год А

ПЕРШАЕ ЧЫТАННЕ (Дрг 7, 6–11)

Пан палюбіў вас і выбраў вас

Чытанне кнігі Другазаконня.

Майсей сказаў народу:

Ты — народ, прысвечаны Пану, твайму Богу. Цябе выбраў Пан, твой Бог, каб сярод усіх народаў, якія існуюць на паверхні зямлі, ты быў Яго ўласным народам.

Пан выбраў вас і знайшоў упадабанне ў вас не таму, што колькасцю ты перавысіў усе народы, бо сярод усіх вас найменш, але таму, што Пан палюбіў вас. І каб захаваць прысягу, дадзеную вашым продкам, вывеў вас моцнаю рукою і выкупіў вас з дому няволі, з рук фараона, караля Егіпту.

Таму ведай, што Пан, Бог твой, ёсць Богам, Богам верным, які захоўвае запавет і любоў да тысячнага пакалення адносна тых, хто любіць Яго і захоўвае запаведзі Ягоныя, але які адплочвае знішчэннем кожнаму з тых, хто ненавідзіць Яго. Ён не марудзіць, сам адплочвае таму, хто ненавідзіць Яго.

Таму захоўвай запаведзі, пастановы і закон, якія табе сёння загадваю выконваць.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 6–7. 8 і 10, Р.: 17)

Рэфрэн: Міласэрнасць Пана навекі для тых, хто Яго баіцца.

17. Благаславі, душа мая, Пана, *

і ўсё нутро маё, імя Яго святое.

18. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Міласэрнасць Пана навекі для тых, хто Яго баіцца.

19. Ён адпускае ўсе беззаконні твае, *

і вылечвае ўсе твае хваробы,

20. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрнасць Пана навекі для тых, хто Яго баіцца.

6. Пан здзяйсняе справядлівасць *

і правасуддзе для ўсіх прыгнечаных.

7. Ён паказаў шляхі свае Майсею, *

сынам Ізраэля — дзеі свае.

Рэфрэн: Міласэрнасць Пана навекі для тых, хто Яго баіцца.

8. Міласэрны ёсць Пан і ласкавы, *

доўгацярплівы і шматміласцівы.

10. Не чыніць з намі паводле  грахоў нашых *

і не адплачвае паводле правінаў нашых.

Рэфрэн: Міласэрнасць Пана навекі для тых, хто Яго баіцца.

ДРУГОЕ ЧЫТАННЕ (1 Ян 4, 7–16)

Бог палюбіў нас

Чытанне Першага паслання святога апостала Яна.

Умілаваныя, будзем любіць адзін аднаго, бо любоў ад Бога і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён Сам палюбіў нас і паслаў Сына свайго як уміласціўленне за грахі нашыя.

Калі Бог так палюбіў нас, дык і мы павінны любіць адно аднаго. Бога ніхто ніколі не бачыў. Калі мы любім адно аднаго, то Бог жыве ў нас, і любоў Ягоная ў нас дасканалая. Па тым пазнаём, што мы жывём у Ім, а Ён у нас, што Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус — Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог. 

Бог ёсць любоў, і хто жыве ў любові, той жыве ў Богу, і Бог у ім.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам. 

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Я ціхі і пакорны сэрцам

+ Чытанне святога Евангелля паводле Мацвея.

У той час, адказваючы, Езус сказаў: праслаўляю  Цябе, Ойча, Пан  неба  і  зямлі, што ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца апроч Сына і таго, каму Сын захоча адкрыць. 

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне: бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА
Урачыстасць

Год B

ПЕРШАЕ ЧЫТАННЕ (Ос 11, 1. 3–4. 8c–9)

Узварухнулася ўва Мне сэрца Маё 

Чытанне кнігі прарока Осіі.

Гэта кажа Пан:

Калі Ізраэль быў дзіцём, Я палюбіў яго, 

і паклікаў з Егіпту сына майго. 

Я сам вучыў Эфраіма хадзіць, 

насіў іх на сваіх руках, а яны не разумелі, што Я апекаваўся імі. 

Я прыцягваў іх повязямі чалавечнасці, повязямі любові, 

і быў для іх як той, хто памае дзіця да сківіцаў сваіх, 

Я схіліўся над ім і карміў яго.

Узварухнулася ўва Мне сэрца Маё 

і распаліўся разам жаль Мой. 

Полымя гневу Майго не распалю 

і не буду знішчаць больш Эфраіма, 

бо Я — Бог, а не чалавек, 

Святы сярод цябе, 

таму не прыйду ў гневе. 

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3. 4bcd. 5–6, Р.: 3)

Рэфрэн: Будзеце чэрпаць з крыніцаў збаўлення.

2. Вось Бог — маё збаўленне, на Яго спадзяюся і баяцца не буду.*

Бо Пан — мая моц і мая песня, Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Будзеце чэрпаць з крыніцаў збаўлення.

4. Праслаўляйце Пана, *

заклікайце імя Ягонае 

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Будзеце чэрпаць з крыніцаў збаўлення.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Будзеце чэрпаць з крыніцаў збаўлення.

ДРУГОЕ ЧЫТАННЕ (Эф 3, 8–12. 14–19)

Спазнаць любоў Хрыста, якая перавышае ўсялякае разуменне

Чытанне Паслання святога апостала Паўла да Эфесцаў.

Браты:

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго. Каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым. У Ім мы маем адвагу і доступ да Айца з надзеяй праз веру ў Яго.

Таму я схіляю калені мае перад Айцом Пана нашага Езуса Хрыста, ад якога бярэ сваю назву кожны народ на нябёсах і на зямлі, каб Ён даў вам, паводле багацця славы сваёй, умацаваць сілы Духам Ягоным дзеля духоўнага чалавека, каб праз веру Хрыстус пасяліўся ў сэрцах вашых, каб вы, укараніўшыся і ўмацаваўшыся ў любові, змаглі зразумець з усімі святымі, чым ёсць шырыня і даўжыня, і вышыня, і глыбіня, і спазнаць любоў Хрыста, якая перавышае ўсялякае разуменне, каб вы напоўніліся ўсёй паўнатою Божай.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, — 

бо Я ціхі і пакорны сэрцам. 

Акламацыя: Аллелюя, аллелюя, аллелюя.

ЕВАНГЕЛЛЕ (Ян 19, 31–37)

Прабіў дзідаю Ягоны бок, і  адразу выцекла кроў і вада

+ Чытанне святога Евангелля паводле Яна.

Юдэі ж, паколькі была пятніца, каб не заставаліся целы на крыжы ў суботу, бо гэта быў вялікі суботні дзень, папрасілі Пілата, каб укрыжаваным паламалі галені і знялі іхнія целы. І прыйшлі жаўнеры, і паламалі галені першаму і другому, якія былі ўкрыжаваныя разам з Ім. Калі падышлі да Езуса і ўбачылі, што Ён ужо мёртвы, не ламалі Яму галені, толькі адзін з жаўнераў прабіў дзідаю Ягоны бок, і  адразу выцекла кроў і вада. А той, хто ўбачыў, засведчыў, і сведчанне яго праўдзівае. І Ён ведае, што кажа праўду, каб і вы паверылі. Бо сталася гэта, каб збылося Пісанне: Косць Ягоная не будзе зламаная. І ў іншым месцы Пісанне кажа: Будуць глядзець на таго, каго прабілі.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА
Урачыстасць

Год C

ПЕРШАЕ ЧЫТАННЕ (Ез 34, 11–16)

Я буду пасвіць авечак Маіх і cам буду ўкладваць іх на адпачынак

Чытанне кнігі прарока Езэкіі.

Так кажа Пан Бог: Вось Я сам буду шукаць авечак Маіх і перагледжу іх. Як пастух пераглядае статак свой у дзень, калі апынецца сярод сваіх рассеяных авечак, так і Я перагледжу авечак сваіх і вызвалю іх з усіх месцаў, па якіх рассеяліся ў пахмурны і змрочны дзень. Я выведу іх з народаў і збяру іх з краінаў, і прывяду іх у зямлю іхнюю, і буду пасвіць іх на горах Ізраэля, каля крыніцаў і па ўсіх пасяленнях гэтай зямлі. На добрай пашы буду пасвіць іх і на высокіх гарах Ізраэля будзе загон іхні. Там яны будуць адпачываць у добрым загоне і будуць пасвіцца на сытнай пашы, на гарах Ізраэля.

Я буду пасвіць авечак Маіх і cам буду ўкладваць іх на адпачынак, — гаворыць Пан Бог. Згубленую адшукаю, зведзеную прывяду назад, параненую перавяжу і аслаблую ўмацую, а тлустую і моцную буду сцерагчы; буду пасвіць яе ў праўдзе. 

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, ні ў чым не буду мець нястачы 

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах. 

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, ні ў чым не буду мець нястачы 

Накіроўвае мяне на сцежкі справядлівасці *

дзеля Імя свайго. 

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, ні ў чым не буду мець нястачы 

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, ні ў чым не буду мець нястачы 

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана * 

на доўгія дні.

Рэфрэн: Пан — пастыр мой, ні ў чым не буду мець нястачы 

ДРУГОЕ ЧЫТАННЕ (Рым 5, 5–11)

Бог даказвае сваю любоў да нас

Чытанне Паслання святога апостала Паўла да Рымлянаў.

Браты:

Любоў Божая вылілася ў сэрцы нашыя праз Духа Святога, які дадзены нам. 

Калі мы былі яшчэ слабымі, Хрыстус у вызначаны час памёр за бязбожных. Бо наўрад ці нехта памрэ за праведніка? Можа, за добрага чалавека нехта і адважыцца памерці? Бог даказвае сваю любоў да нас тым, што Хрыстус памёр за нас, калі мы былі яшчэ грэшнікамі. Тым больш цяпер, апраўданыя Яго Крывёй, мы будзем збаўленыя праз Яго ад гневу. Бо калі, будучы ворагамі, мы паядналіся з Богам праз смерць Яго Сына, то, паяднаўшыся, мы тым больш збавімся праз Яго жыццё. І не толькі гэта, але і ганарымся ў Богу праз Пана нашага Есуса Хрыста, дзякуючы Якому мы атрымалі цяпер паяднанне.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, — 

бо Я ціхі і пакорны сэрцам. 

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 3–7)

Радуйцеся са мною, бо я знайшоў маю згубленую авечку

+ Чытанне святога Евангелля паводле Лукі.

У той час:

Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе за згубленай, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Гэта слова Пана.

XXXIV ЗВЫЧАЙНАЯ НЯДЗЕЛЯ
ПАНА НАШАГА ЕЗУСА ХРЫСТА, ВАЛАДАРА СУСВЕТУ
Урачыстасць 

 Год А

ПЕРШАЕ ЧЫТАННЕ (Эзх 34, 11–12. 15–17)

Я буду судзіць паміж аднымі авечкамі і другімі

Чытанне кнігі прарока Эзэхіэля.

Так кажа Пан Бог: 

Вось Я сам буду шукаць авечак Маіх і перагледжу іх. Як пастух пераглядае статак свой у дзень, калі апынецца сярод сваіх рассеяных авечак, так і Я перагледжу авечак сваіх і вызвалю іх з усіх месцаў, па якіх рассеяліся ў пахмурны і змрочны дзень. Я буду пасвіць авечак Маіх і cам буду ўкладваць іх на адпачынак, — кажа Пан Бог. Згубленую адшукаю, зведзеную прывяду назад, параненую перавяжу і аслаблую падмацую, а тлустую і моцную буду сцерагчы, буду пасвіць яе ў праўдзе. 

Адносна вас, авечкі мае, так кажа Пан Бог: Вось Я буду судзіць паміж аднымі авечкамі і другімі, паміж баранамі і казламі.                                                                          

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–2а. 2b–3. 5. 6, Р.: 1)

Рэфрэн: Пан — пастыр добры, нічога мне не трэба.

3. Пан — мой пастыр, *

ні ў чым не буду мець нястачы, 

4. Ён дазваляе спачываць мне *

на зялёных пашах. 

Рэфрэн: Пан — пастыр добры, нічога мне не трэба.

Да водаў спакойных вядзе мяне, *

3. Ён душу маю пажыўляе.

Накіроўвае мяне на сцежкі справядлівасці *

дзеля Імя свайго. 

Рэфрэн: Пан — пастыр добры, нічога мне не трэба.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр добры, нічога мне не трэба.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана * 

на доўгія дні.

Рэфрэн: Пан — пастыр добры, нічога мне не трэба.

ДРУГОЕ ЧЫТАННЕ (1 Кар 15, 20–26. 28)

Ён перадасць Валадарства Богу і Айцу, каб Бог быў усё ва ўсім

Чытанне Першага паслання святога апостала Паўла да Карынцянаў.

Браты:

Цяпер Хрыстус уваскрос з мёртвых, першынец сярод тых, якія заснулі. Паколькі праз чалавека прыйшла смерць, так праз Чалавека – і ўваскрашэнне мёртвых. Бо, як у Адаме ўсе паміраюць, так і ў Хрысце ўсе будуць ажыўлены. Кожны ў свой час: першы Хрыстус, потым тыя, хто належыць Хрысту, падчас прыйсця Ягонага. Канец настане тады, калі Ён перадасць Валадарства Богу і Айцу, калі знішчыць усялякае панаванне, і ўсялякую ўладу, і сілу.

Бо трэба, каб Ён валадарыў, аж пакуль не пакладзе ўсіх ворагаў пад ногі свае. Як апошні вораг будзе знішчана смерць. Калі ж усё будзе падпарадкавана Сыну, тады і сам Сын падпарадкуецца таму, хто падпарадкаваў Яму ўсё, каб Бог быў усё ва ўсім.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда, 

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 31–46)

Сядзе на троне славы сваёй і аддзеліць адных ад другіх

+ Чытанне святога Евангелля паводле Мацвея.

У той час:

Езус сказаў сваім вучням: Калі ж прыйдзе Сын Чалавечы ў славе сваёй і ўсе Анёлы з Ім, тады сядзе на троне славы сваёй. I сабраныя будуць перад Ім усе народы, і аддзеліць адных ад другіх, як пастух аддзяляе авечак ад казлоў. І паставіць авечак праваруч, а казлоў — леваруч. 

Тады скажа Валадар тым, хто праваруч Яго: Прыйдзіце, благаслаўлёныя Айца Майго, прыміце ў спадчыну Валадарства, падрыхтаванае вам ад стварэння свету. 

Бо Я быў галодны, і вы далі Мне есці; 

прагнуў, і вы напаілі Мяне;

быў падарожным, і вы прынялі Мяне; 

быў голы, і вы апранулі Мяне; 

быў хворы, і вы адведалі Мяне; 

быў у вязніцы, і вы прыйшлі да Мяне.

Тады адкажуць Яму справядлівыя: Пане, калі мы бачылі Цябе галодным і накармілі, ці сасмяглым і напаілі? Калі мы бачылі Цябе падарожным і прынялі, ці голым і апранулі? Калі мы бачылі Цябе хворым ці ў вязніцы і прыйшлі да Цябе? 

I Валадар скажа ім у адказ: Сапраўды кажу вам: тое, што вы зрабілі аднаму з гэтых братоў Маіх меншых, вы Мне зрабілі.

Тады скажа і тым, хто леваруч Яго: Ідзіце ад Мяне, праклятыя, у агонь вечны, падрыхтаваны д’яблу і анёлам ягоным. 

Бо Я быў галодны, і вы не далі Мне есці; 

прагнуў, і вы не напаілі Мяне;

быў падарожным, і вы не прынялі Мяне;

быў голы, і вы не апранулі Мяне; 

быў хворы і ў вязніцы, і вы не адведалі Мяне.

Тады і яны адкажуць Яму, кажучы: Пане, калі мы бачылі Цябе галодным ці сасмяглым, ці падарожным, ці голым, ці хворым, ці ў вязніцы, і не ўслужылі Табе?  

Тады скажа ім у адказ: Сапраўды кажу вам: Чаго вы не зрабілі аднаму з гэтых меншых, таго не зрабілі Мне. І гэтыя адыдуць на вечнае пакаранне, а справядлівыя — да вечнага жыцця.

Гэта слова Пана.

XXXIV ЗВЫЧАЙНАЯ НЯДЗЕЛЯ
ПАНА НАШАГА ЕЗУСА ХРЫСТА, ВАЛАДАРА СУСВЕТУ
Урачыстасць 

 Год B

ПЕРШАЕ ЧЫТАННЕ (Дан 7, 13–14)

Улада Ягоная — вечная ўлада

Чытанне кнігі прарока Даніэля.

Бачыў я ў начных візіях: вось разам з аблокамі нябеснымі ішоў нібы Сын Чалавечы, наблізіўся Ён да Старадаўняга, і быў падведзены да Яго. І дадзена Яму была ўлада, і гонар, і валадарства. І ўсе народы, плямёны і мовы служылі Яму. Улада Ягоная — вечная ўлада, якая не адымецца. І валадарства Ягонае не будзе знішчана.

Гэта слова Божае.

РЭСПАНСАРЫЙНЫ ПСАЛЬМ (Пс 93 (92), 1ab. 1c–2. 5, Р.: 1а)

Рэфрэн: Пан валадарыць, Ён апрануўся ў веліч.

Альбо: Аллелюя.

1. Пан валадарыць, *

Ён апрануўся ў веліч, 

Пан апрануўся ў магутнасць *

і ёй падперазаўся.

Рэфрэн: Пан валадарыць, Ён апрануўся ў веліч.

Альбо: Аллелюя.

Так сусвет умацаваў, *

што не пахіснецца.

2. Адгэтуль трон Твой непахісны, *

Ты існуеш спрадвеку.

Рэфрэн: Пан валадарыць, Ён апрануўся ў веліч.

Альбо: Аллелюя.

5. Сведчанні Твае вельмі праўдзівыя, *

дому Твайму належыць святасць, 

на доўгія дні, *

о Пане.

Рэфрэн: Пан валадарыць, Ён апрануўся ў веліч.

Альбо: Аллелюя.

ДРУГОЕ ЧЫТАННЕ (Ап 1, 5–8)

Першародны сярод зямных валадароў учыніў нас валадарствам і святарамі для Бога і Айца

Чытанне кнігі Апакаліпсіса святога апостала Яна.

Ласка вам і спакой ад Езуса Хрыста, вернага сведкі, першароднага сярод памерлых і першага сярод зямных валадароў.

Таму, хто любіць нас і хто праз сваю кроў вызваліў нас ад нашых грахоў, і ўчыніў нас валадарствам і святарамі для Бога і Айца свайго, Яму хвала і моц на вякі вечныя. Амэн.

Вось Ён прыходзіць з аблокамі, і кожнае вока ўбачыць Яго і ўсе тыя, хто Яго працяў. І будуць аплакваць Яго ўсе пакаленні зямлі. Так, амэн.

Я — Альфа і Амега, — кажа Пан Бог, — які ёсць, які быў і які прыходзіць, Усемагутны.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 9–10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда, 

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Ян 18, 33b–37)

Ты кажаш, што Я Кароль 

+ Чытанне святога Евангелля паводле Яна.

У той час:

Пілат спытаўся ў Езуса: Ты Кароль юдэйскі? 

Езус адказаў яму: Ці ад сябе ты кажаш гэта, ці іншыя сказалі табе пра Мяне? 

Пілат адказваў: Ці ж я юдэй? Твой народ і першасвятары выдалі Цябе мне. Што Ты зрабіў?

Езус адказаў: Валадарства Маё не з гэтага свету. Калі б з гэтага свету было Маё Валадарства, то слугі Мае заступіліся б за Мяне, каб Я не быў выдадзены юдэям. Але цяпер Маё Валадарства не адгэтуль.

Пілат сказаў Яму: Значыць, Ты Кароль?

Езус адказаў: Ты кажаш, што Я Кароль. Я для таго нарадзіўся і для таго прыйшоў на свет, каб засведчыць аб праўдзе. Кожны, хто ад праўды, слухае голас Мой.

Гэта слова Пана.

XXXIV ЗВЫЧАЙНАЯ НЯДЗЕЛЯ
ПАНА НАШАГА ЕЗУСА ХРЫСТА, ВАЛАДАРА СУСВЕТУ
Урачыстасць 

 Год C

ПЕРШАЕ ЧЫТАННЕ (2 Сам 5, 1–3)

Намасцілі Давіда на караля Ізраэля

Чытанне Другой кнігі Самуэля.

У тыя дні:

Усе плямёны Ізраэля прыйшлі да Давіда ў Хэброн і сказалі: Вось мы косць твая і цела тваё. І ўчора, і яшчэ даўней, калі Саўл панаваў над намі, ты быў правадыром Ізраэля. І сказаў Пан табе: Ты будзеш пасвіць народ Мой Ізраэля і ты  будзеш кіраўніком Ізраэля.

І прыйшлі ўсе старэйшыны Ізраэля ў Хэброн, і кароль Давід заключыў з імі запавет у Хэброне перад Панам; і намасцілі Давіда на караля Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 4–5, Р.: пар. 1)

Рэфрэн: З радасцю пойдзем у дом Пана Бога.

3. Узрадаваўся я, калі мне сказалі: *

Пойдзем у дом Пана.

4. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

Туды ўзыходзяць пакаленні, пакаленні Пана, *

каб, паводле сведчання Ізраэля, праслаўляць імя Пана.

5. Там стаяць судовыя троны, *

троны дому Давіда. 

Рэфрэн: З радасцю пойдзем у дом Пана Бога.

ДРУГОЕ ЧЫТАННЕ (Клс 1, 12–20)

Прывёў у Валадарства ўмілаванага Сына свайго

Чытанне Паслання святога апостала Паўла да Каласянаў.

Браты:

Мы дзякуем Богу і Айцу, які паклікаў нас да ўдзелу ў спадчыне святых у святле, які вызваліў нас з-пад улады цемры і прывёў у Валадарства ўмілаванага Сына свайго, у якім мы маем адкупленне і адпушчэнне грахоў. Ён з’яўляецца вобразам нябачнага Бога, першародным сярод усякага стварэння. Бо ў Ім было створана ўсё, што на нябёсах і на зямлі, бачнае і нябачнае: ці троны, ці панаванні, ці начальствы, ці ўлады — усё праз Яго і для Яго створана. Ён ёсць раней за ўсё, і ўсё трымаецца ў Ім. Ён — Галава Цела, гэта значыць Касцёла. Ён — пачатак, першародны з мёртвых, каб Ён ва ўсім меў першынство. Бо спадабалася Айцу, каб у Ім жыла ўся паўната і каб праз Яго прымірыць з сабою ўсё, і зямное, і нябеснае, усталяваўшы мір праз Кроў Ягонага крыжа. 

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 9–10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда, 

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 23, 35–43)

Езу, узгадай мяне, калі прыйдзеш у сваё Валадарства 

+ Чытанне святога Евангелля паводле Лукі.

У той час:

Насміхаліся з Езуса разам з народам і кіраўнікі, кажучы: Іншых ратаваў, няхай уратуе сябе самога, калі Ён Месія, выбраны Богам. Таксама і жаўнеры здзекаваліся з Яго. Падыходзілі і падносілі Яму воцат, кажучы: Калі Ты Кароль юдэйскі, уратуй сябе самога. 

І быў над Ім надпіс: Гэта Кароль юдэйскі. 

Адзін з павешаных злачынцаў зневажаў Яго, кажучы: Калі Ты Месія, уратуй сябе і нас. А другі ў адказ дакараў яго і казаў: Ты нават Бога не баішся, хоць і сам асуджаны на тое самае?  Мы асуджаныя справядліва, бо за тое, што зрабілі, атрымліваем. Ён жа нічога благога не зрабіў. І сказаў: Езу, узгадай мяне, калі прыйдзеш у сваё Валадарства. 

Езус адказаў яму: Сапраўды кажу табе: сёння ж будзеш са Мною ў раі. 

Гэта слова Пана.